
Skiriu  Geoffrey’ui  - 

jis  pasirūpina,  kad  ir  vilkas  būtų  sotus,  ir  avis  sveika. 


Kai  iš  viršaus  veikiama,  o  iš  apačios  su  tuo  sutinkama, 
tai  vadinama  natūralia  tvarka. 

Kai  vyras  stumia  iš  viršaus,  o  moteris  priima  iš  apačios, 
tai  vadinama  pusiausvyra  tarp  dangaus  ir  žemės. 

Dong  Siuandzi  (Tangų  dinastija,  618-907  m.  po  Kr.) 


PROLOGAS 


Brangioji  Orchidėja 


Kalifornijos  saulė  lėtai  prasiskverbia  pro  mano  buto  langą,  paskui  praslenka  už  bambuko,  kiniškos 
vazos,  kurioje  auga  žiedais  aplipusi  slyvaitė,  pro  smilkytuvą  ir  galiausiai  pasiekia  Bao  Lan  - 
Brangiąją  Orchidėją  -  priešais  mane  gulinčią  nuogutėlę  moterį. 

Man  širdį  nudiegia  pavydas.  Spoksau  į  kūną  -  jis  rangosi  tartum  kirsti  pasirengusi  gyvatė.  Ji  guli 
ant  raudono  šilko  užkloto,  jame  aukso  siūlais  išsiuvinėtos  gėlės. 

-  Blogio  jūros  gėlė,  -  šitaip  prisidengę  burnas  delnais  kadaise  Šanchajuje  šnabždėdavo  žmonės. 

O  aš  dabar  San  Fransiske  šnabždu  jos  vardą  -  Bao  Lan  -  saldžiai,  tarsi  mėgaučiausi  burnoje 

tirpstančiu  saldainiu.  Vaizduojuosi  įkvepianti  nepadorų  aromatą,  sklindantį  iš  saulės  šildomo  nuogo 
jos  kūno. 

Bao  Lan  -  didelių  žvilgančių  akių,  o  jos  lūpos  -  pilnos,  goslios,  išdažytos  tamsiai  raudonai  - 
asocijuojasi  man  su  rožių  vainiklapiais  baigiančiame  pranykti  sapne.  Išlinkę  į  gundančią  šypseną,  tie 
vainiklapiai  dar  ir  kužda  meilius  žodžius.  Tos  lūpos  podraug  su  dailia  ranka,  grakščiai  sulenkta  po 
galva,  primena  man  kinų  posakį:  „Nefrito  rankos,  ant  kurių  vietoj  pagalvių  miegojo  tūkstantis  svečių; 
dvi  tamsiai  raudonos  lūpos  -  tas  arbūzo  riekeles  ragavo  dešimt  tūkstančių  vyrų.“ 

Dabar  tos  raudonos  lūpos  tarsi  ragina: 

-  Prašom  prieiti. 

Aš  linkteliu,  ištiesiu  ranką  ir  paliečiu  tankius  juodus  plaukus,  užkritusius  ant  nedidelių,  apvalių  jos 
krūtų.  Jos  it  šilkas  glotnios  ir  baltos  kaip  nefritas.  Jas  lietė  daug  kas:  kariai,  pirkliai,  valdininkai, 
mokslininkai,  menininkai,  policininkai,  gangsteriai,  vienas  katalikų  kunigas  ir  vienas  daosistų 
vienuolis. 

Pajutusi,  kad  pasielgiau  šventvagiškai,  atitraukiu  beveik  šimtametę  dėmių  nusėtą,  susiraukšlėjusią 
ranką.  Nenustodama  sūpuotis  kėdėje  stebiu  Bao  Lan,  ši  nieko  nesakydama  toliau  žiūri  į  mane. 

-  Laikas  lekia  kaip  strėlė,  o  saulė  ir  mėnuo  pasirodo  ir  dingsta  kaip  šaudyklė!  -  primenu  seną 
priežodį  ir  atsargiai  gurkšteliu  ženšenio  arbatos. 

-  Senelyte,  čia  aukščiausios  kokybės  ženšenis,  jis  padės  tau  išlikti  sveikai  tokioje  senatvėje,  - 
anądien  atnešusi  šio  augalo  pasakė  man  produkraitė. 

Praėjusią  savaitę  švenčiau  devyniasdešimt  aštuntą  gimtadienį,  ir  nors  jie  niekada  balsu  to  nesako, 
žinau:  jie  nori,  kad  baigčiau  prisiminimus,  kol  pradėsiu  kelionę  į  amžinybę.  Sakydama  „jie“  turiu 


galvoje  savo  produkraitę  Nefrito  Brangenybę  ir  jos  sužadėtinį  -  amerikietį  Leo  Stenlį.  Netrukus  jie 
ateis  manęs  aplankyti  ir  pradės  užrašinėti  mano  istoriją  iš  mano  lūpų. 

Iš  mano  lūpų!  Gal  juodu  užmiršo,  kad  moku  skaityti  ir  rašyti?!  Jie  elgiasi  su  manimi  kaip  su 
muziejaus  eksponatu.  Tariasi  darą  man  didžiulę  paslaugą  -  atseit  iškasė  mane  iš  gilaus  požemio  ir 
iškėlė  į  dienos  šviesą.  Kaip  jie  galėjo  užmiršti,  kad  esu  ne  tik  raštinga,  bet  ir  daug  pasiekusi  visose 
meno  srityse  -  literatūroje,  muzikoje,  tapyboje,  kaligrafijoje  ir  poezijoje?  Juk  kaip  tik  dėl  šios 
priežasties  jie  ir  nori  apie  mane  rašyti! 

Dabar  Bao  Lan  tarsi  sako: 

-  Sene,  būk  gera,  eik  iš  čia!  Kodėl  tu  amžinai  turi  priminti  man,  kokia  sena  esi  ir  kokia  tobula 
buvai?!  Nejaugi  negali  palikti  manęs  ramybėje,  kai  esu  tokia  jauna  ir  graži? 

-  Tuoj,  -  sušnabždu  panosėje  jausdama  mano  lūpų  kampučius  traukiančias  raukšles. 

Bet  ji  toliau  be  žodžių  spokso  į  mane  akimis,  primenančiomis  subtilius  rašalo  lašelius,  užtiškusius 
ant  ryžių  popieriaus.  Ji  keista,  ta  moteris,  kuri  gyvena  viename  name  su  manimi,  o  bendrauja  vien 
skaisčiomis  akimis  ir  gosliu  kūnu. 

Manęs  nepykdo  jos  ekscentriškumas,  nes  ji  -  antra  mano  pusė,  tik  kur  kas  labiau  pašėlusi  ir 
jaunesnė.  Tas  trapus  grožis  prieš  mane  tėra  išblukęs  portretas,  tapytas  aliejumi  prieš  septyniasdešimt 
penkerius  metus,  kai  buvau  dvidešimt  trejų. 

Ir  paskutinė  Šanchajaus  kurtizanė,  o  kartu  poetė  ir  muzikė. 

Štai  kodėl  jie  spaudžia  papasakoti  -  ar  parduoti  -  savo  istoriją:  atstovauju  paslaptingam  kultūros 
reiškiniui  -  ming  dzi. 

Gerbiama  prostitutė.  Gerbiama  prostitutė?!  Šitaip  mes  buvome  vadinamos  anų  laikų  Kinijoje. 
Kinijai  tapus  respublika  ši  padermė  išnyko  taip  pat  kaip  kinų  imperatoriai.  Kai  kas  vadina  tai  tragiška 
netektimi,  kiti  prieštarauja:  kaip  prostitučių  išnykimas  gali  būti  tragiškas? 

Ant  kavos  stalelio  subirbia  belaidis  telefonas.  Pakeliu  ragelį  sustabarėjusią,  artrito  susukta  ranka. 
Džeinė  ir  Leo  jau  prie  lauko  durų.  Džeinė  -  angliškas  Nefrito  Brangenybės  vardas.  Man  jis  nepatinka, 
nes  labai  panašus  į  kinų  kalbos  žodį  „keptuvė“.  Kai  šaukiu  ją:  „Džeine,  Džeine“,  man  atrodo,  kad 
užuodžiu  verdančiame  aliejuje  spirgančią  žuvį  -  Čirkš!  Čirkš!  Jaučiuosi  tarsi  kepčiau  savo  pačios 
kūną  ir  kraują! 

Dabar  tuodu  jaunuoliai  įsiveržia  į  mano  butą  privačiuose  senelių  namuose.  Jie  kvatoja,  trykšta 
energija  ir  negražiai  ilgos  jų  galūnės  madaruoja  į  visas  puses.  Nefrito  Brangenybė  prišokusi  pakšteli  į 
skruostą  mosuodama  kraitele  vaisių,  ir  man  iškart  apsisuka  galva. 

-  Sveika,  senelyte,  šiandien  gerai  atrodai!  Ženšenis  sukelia  tau  euforiją? 

-  Nefrite,  ar  negalėtum  parodyti  bent  krislelį  pagarbos  senutei,  kuri,  nė  kiek  neperdedant,  regėjo 
visus  šimtmečio  džiaugsmus  ir  negandas?  -  atsakau  stumdama  nuo  savęs  kraitelę  su  vaisiais. 

-  Senelyte!  -  apsimeta  pasipiktinusi  Nefrite,  trenkia  kraitelę  ir  plumpteli  ant  sofos  šalia  manęs. 

Dabar  ateina  Leo  eilė  pakštelėti  man  į  skruostą.  Paskui  sklandžia  kinų  kalba  klausia: 

-Kaip  šiandien  j  aučiatės,/7o/?o? 


Šis  amerikietis  vaikinas  vadina  mane  popo  -  pagarbiu  kinišku  kreipiniu  į  senolę,  o  mano  Nefrito 
Brangenybei  labiau  patinka  vakarietiškas  „senele“,  tik  ji  dar  prideda  mažybinę  priesagą.  Nors  aš 
visuomet  šnairai  žiūriu  į  laofan  -  barbarus,  -  Leo  man  beveik  patinka.  Jis  malonus  vaikinas,  stambus, 
švelnių  šviesių  plaukų,  baigęs  žurnalistiką  labai  gerame  universitete.  Jis  vadinamas  Ge-lin-bi-ja? 
(taip  man  sakė  Nefrite),  labai  gerai  kalba  kiniškai  ir  dirba  redaktoriumi  labai  geroje  A-ba  Kol-lings? 
leidykloje  (mantai  irgi  sakė  Nefrite).  Ir  jis  beprotiškai  myli  mano  Nefrito  Brangenybę. 

Nefrite  jau  barškina  dubenis  ir  lėkštes  mano  virtuvėlėje  -  ruošia  užkandžius.  Nuogos  jos  kojos  vis 
šmėžuoja  pusiau  pravertose  duryse,  o  neišsenkama  energija  be  perstojo  blaško  tarp  šaldytuvo, 
indaujos,  kriauklės  ir  viryklės. 

Po  pusvalandžio,  baigus  užkandžiauti,  Leo  su  Nefrite  nukrausto  ir  nušluosto  stalą,  tada  atsisėda 
šalia  manęs  ant  sofos,  rūpestingai  išsitraukia  magnetofoną,  bloknotus  ir  rašiklius.  Jų  veidai  švyti  iš 
jaudulio  ir  dabar  jie  panašūs  į  kinų  mokinukus,  besistengiančius  įtikti  savo  mokytojui.  Susijaudinu 
matydama,  kaip  jų  veido  išraiška  surimtėjo:  tarsi  jiems  būtų  užkrauta  šventa  atsakomybė  neleisti 
brangiam  paveldui  nugrimzti  į  lakųjį  smėlį. 

-  Senelyte,  -  angliškai  pasitarusi  su  sužadėtiniu  tarė  Nefrite,  -  mudu  su  Leo  nusprendėme,  kad  bus 
geriausia,  jei  savo  istoriją  pradėsi  nuo  pradžių  -  kai  buvai  parduota  į  turkio  paviljoną  po  mirties 
bausmės  proproseneliui. 

Džiaugiuosi,  kad  jai  užtenka  takto  ir  vietoj  žodžio  dzijuan  -  prostitucijos  namai,  ar  dar  blogesnio 
dzisiang  -  kekšynas,  pavartoja  kur  kas  rafinuotesnį  ir  poetiškesnį  činglou  -  turkio  paviljonas. 

-  Nefrite,  jei  taip  domiesi  Kinijos  kultūra,  ar  žinai,  kad  prostitucijos  namams  apibūdinti  esama 
daugiau  negu  keturiasdešimties  žodžių:  ugnies  duobė;  švelnusis  kaimas;  brokato  vartai;  vėjo  ir 
mėnulio  viešpatija. . . 

-  Tai  kas  buvai  tu,  senelyte?  -  pertaria  mane  Nefrite. 

-  Mes  turėjome  savo  hierarchiją.  Gerbiamos  knygų  kambario  damos,  -  išdidžiai  atlošiu  galvą,  - 
tokios  kaip  aš,  rietėme  nosis  prieš  antrarūšes  moteris  ilgomis  suknelėmis,  šios,  savo  ruožtu,  iš  aukšto 
žiūrėjo  į  dirbusias  antroje  salėje.  Ir,  žinoma,  visos  baisiausiai  niekinome  benames  višteles  ir  beveik 
nelaikėme  jų  žmonėmis. 

-  Oho!  Jėga!  -  sušunka  Nefrite  ir  susišnibžda  su  Leo.  Tada  pasisuka  ir  spokso  į  mane  karštligiškai 
žvilgančiomis  įkypomis  akimis.  -  Senelyte,  mes  manom,  kad  bus  geriau,  jei  viską  papasakosi  va  tokiu 
paprastu  stiliumi.  Be  to,  ar  negalėtum  pridėti  dar  pikantiškesnių  dalykų? 

-  Ne,  -  rankos  mostu  parodau  jiems,  kad  apie  tai  negali  būti  nė  kalbos.  -  Jūs  manot,  kad  mano 
gyvenime  būta  per  mažai  vargo  ir  pasakojimo  apie  jį  nepavyks  parduoti?  Čia  mano  istorija  ir  ją 
pateiksiu,  kaip  noriu  pati! 

-  Taip,  žinoma! 

Dvi  linksinčios  galvos  panašios  į  krepšininkų  mušinėjamus  į  grindis  kamuolius. 

-  Gerai,  mano  didysis  prince  ir  princese,  -  ko  dar  pageidaujat? 

-  Nieko,  senelyte.  Pradėkim! 


Abiejų  jaunuolių  veidai  švyti  -  atrodo,  juodu  nusiteikę  žiūrėti  Holivudo  muilo  operą.  Jie  užmiršo, 
kad  šimtą  kartų  jiems  sakiau:  mano  gyvenimas  tūkstantį  kartų  labiau  vertas  muilo  operos. 


PIRMA  DALIS 

Turkio  paviljonas 


Man  buvo  skirta  prostitutės  dalia. 

Jokio  žmogžudžio  dukros  juk  nepriims  į  padorius  namus,  kad  taptų  žmona,  kurios  vaikai  nešios 
nusikaltimo  gėdą  dar  nė  negimę.  Vienintelė  kita  išeitis  buvo  mano  motinos  -  susirasti  prieglobstį 
vienuolyne,  nes  nusikaltėlio  giminaičius  tegalėjo  priimti  vienuolyno  bendruomenė. 

\bs  sulaukusi  trylikos,  ramų  šeimos  gyvenimą  išmainiau  į  prostitucijos  namų  maišatį.  Bet  ne  taip 
kaip  kitos,  kurių  tėvai  iš  skurdo  neįstengė  jų  išmaitinti  ar  kurios  buvo  banditų  pagrobtos  ir  parduotos. 

Šitaip  nutiko  todėl,  kad  mano  tėvas  buvo  pripažintas  kaltu  dėl  nusikaltimo,  kurio  jis  niekados 
nepadarė. 

-  Tavo  tėvas  padarė  nepataisomą  klaidą,  -  be  perstojo  kartojo  man  motina.  -  Jis  stengėsi  būti 
doras  ir,  -  su  kartėliu  pridurdavo,  -  kišdavosi  į  turtuolių  reikalus. 

Ji  sakė  tiesą.  Mat  tie  „reikalai“  kainavo  jam  jo  paties  gyvybę  ir  lemtingai  pakeitė  žmonos  ir 
dukros  gyvenimus. 

Tėvas  buvo  Pekino  operos  dainininkas  ir  muzikantas.  Atlikdavo  akrobatų  ir  karių  vaidmenis,  nes 
aktorių  mokykloje  studijavo  kovos  menus.  Per  vieną  vaidinimą  jis  kovėsi  su  priešais  vilkėdamas 
penkiolikos  kilogramų  šarvus,  prie  kurių  buvo  pritvirtintos  keturios  vėliavos,  apsiavęs  storapadžiais 
batais.  Jis  šoko  nuo  keturių  viena  ant  kitos  sukrautų  kėdžių  ir  susilaužė  koją.  Daugiau  nebegalėjo 
vaidinti,  tad  ėmė  griežti  dvistygiu  smuiku  trupės  orkestre.  Po  kelerių  metų  jis  net  labiau  išgarsėjo  kaip 
smuikininkas,  ir  jį  nusisamdę  akompaniatoriumi  viena  mėgėjiška  Pekino  operos-  trupė,  vadovaujama 
Šanchajaus  kariauninko  žmonos.  Kiekvieną  mėnesį  žmona  rengdavo  didžiulį  pokylį  prašmatniame 
savo  namų  sode.  Jame  įvykęs  incidentas  aukštyn  kojomis  apvertė  mūsų  šeimos  likimą. 

Vieną  vakarą  šviečiant  mėnesienai,  žvaliai  aidint  smuikų  garsams  ir  šilkais  pasipuošusių  ir 
brangakmeniais  apsikarsčiusių  tai  tai  -  aukštuomenės  damų  -  falcetams,  girtas  kariauninkas 
išprievartavo  paauglę  dukrą. 

Mergina  griebė  tėvo  pistoletą  ir  atbėgo  į  sodą,  kur  buvo  susirinkę  svečiai.  Kariauninkas  nespėjęs 


susijuosti  kelnių  atšnopavo  iš  paskos.  Staiga  duktė  sustojo  ir  atsigręžė  į  jį.  Ašaros  sruvo  jos 
skruostais.  Ji  iš  lėto  nukreipė  ginklą  sau  į  galvą. 

-  Gyvuly!  Jei  išdrįsi  prisiartinti  dar  bent  žingsnelį,  aš  nusišausiu! 

Tėtis  metė  savo  brangųjį  smuiką  ir  nubėgo  ten,  kur  dėjosi  tie  dalykai.  Jis  nustūmė  į  šalį  bukai 
žiopsančius  svečius,  prišoko  prie  merginos  ir  mėgino  pačiupti  pistoletą,  bet  šis  iššovė.  Nelaimėlė 
negyva  krito  ant  žemės.  Apstulbę  svečiai  ir  tarnai  žiūrėjo,  kaip  aplinkją  pasklinda  kraujo  klanas. 

Kariauninkas  griebė  tėtį  už  kaklo  ir  smaugė,  kol  šis  buvo  beuždūstąs.  Apspangusiomis  akimis, 
raudonu  kaip  trykštantis  dukters  kraujas  veidu  kariškis  spjovė  tėčiui  į  veidą  šaukdamas: 

-  Galvijau!  Tu  išprievartavai  mano  dukterį  ir  nužudei  ją! 

Nors  visi  susirinkusieji  žinojo,  kad  jis  meluoja  šitaip  kaltindamas,  niekas  nenorėjo  kištis:  ir  šiaip 
bejėgiai  tarnai  buvo  persigandę,  turtingiems  svečiams  tai  buvo  nė  motais. 

Vienas  generolas  mąsliai  kasydamasis  barzdą  nusišaipė: 

-  Juokai  -  kažkoks  smuikininkas! 

Tuo  šis  įvykis  ir  baigėsi. 

O  mums  tai  buvo  menki  juokai.  Mat  tėtis  buvo  nuteistas  myriop,  mama  prisiglaudė  budisčių 
vienuolyne  vienoje  Pekino  šventykloje,  o  mane  atidavė  į  prostitucijos  namus. 

Visa  tai  įvyko  1918  metais. 

Vėliau,  pirmais  savo  jaunystės  metais,  kai  mano  motina  iš  paskutiniųjų  stengėsi  atsikratyti  geismų 
Tyrojo  lotoso  vienuolyne  Pekine,  aš  kaip  įmanydama  žadinau  juos  Persikų  žiedų  paviljone. 

Tavo  tėvas  padarė  nepataisomą  klaidą  -  stengėsi  būti  doras  ir  kišdavosi  į  turtuolių 
reikalus. 

Motinos  žodžiai  be  perstojo  sukosi  mano  galvoje,  kol  galiausiai  vieną  dieną  klūpodama  prieš 
Guan  In  -  Gailestingumo  deivę  -  aš  prisiekiau  niekados  šiame  gyvenime  nebūti  gailestinga.  Na,  o 
kištis  į  turtuolių  reikalus?  Ne  į  ką  kitą,  kaip  į  turtinguosius  ir  įtakinguosius  aš  nukreipiau  savo 
viliones.  Kaip  Guan  In,  tūkstančiu  rankų  laikanti  tūkstantį  magiškos  galios  amuletų,  pasiryžau  tapti 
moterimi,  tūkstančiu  klastingų  širdžių  priviliosiančia  į  savo  rankas  tūkstantį  vyrų. 

Tokia  moterimi,  aišku,  pamažu  tapau  vėliau,  kai  sužinojau  apie  vėjo  ir  mėnulio  viešpatiją.  O  kai 
pirmą  kartą  įžengiau  į  prostitucijos  namus,  buvau  tik  maža  mergaitė  dvilype  širdimi:  viena  jos  pusė 
buvo  lengva  nuo  skaistumo,  kita  sunki  nuo  sielvarto. 

Prostitucijos  namuose  gavau  Brangiosios  Orchidėjos  vardą.  Tai  buvo  tik  mano  profesinis  vardas; 
tikrasis  buvo  Siang  Siang,  duotas  dėl  dviejų  priežasčių.  Gimiau  iš  prigimties  turėdama  siang  -  nuo 
mano  kūno  sklido  šviežio  pieno,  medaus  ir  jazminų  aromatas,  o  taip  nutinka  retai,  dažniausiai 
legendose,  kurių  veikėjas  minta  vien  gėlėmis  ir  žolelėmis.  Be  to,  toks  yra  upės  Hunano  provincijoje 
pavadinimas.  Šitokį  vardą  man  davę  tėvai  puoselėjo  viltį,  kad  mano  gyvenimas  bus  toks  kupinas 


gausos  kaip  protėvių  vandens  arterija,  ir  nieku  gyvu  nesitikėjo,  kad  amžinai  tekančią  upę  gausins 
mano  begalinės  ašaros.  Jie  dar  vylėsi,  kad  panėšėsiu  į  tą  žvaliai  srūvančią  upę,  nes  visą  gyvenimą 
trauksiu  laimės  dainas,  ir  jiems  nė  į  galvą  neatėjo,  kad  mano  balsu  liesis  vien  karčiai  saldžios  karmos 
melodijos. 

Nors  po  tėčio  mirties  baisiai  skurdome,  mano  motina  niekados  neketino  parduoti  manęs  Persikų  žiedų 
paviljonui.  Taip  atsitiko  per  klastą,  sumanytą  vienos  iš  jos  tolimų  giminaičių,  tokios  Fang  Rong  - 
Gražiaveidės.  Motina  matė  ją  vos  vieną  kartą,  per  kinų  Naujųjų  metų  pobūvį  kažkelintos  eilės  dėdės 
namuose.  Vieną  dieną  netrukus  po  tėčio  mirties  Fang  Rong  nukrito  pas  mus  kaip  iš  dangaus  ir  pasakė 
motinai  galinti  gerai  manimi  pasirūpinti.  Kai  pirmąsyk  ją  pamačiau,  nustebau,  kad  atrodo  visai  ne 
taip,  kaip  galėjai  spręsti  iš  jos  vardo:  iš  tikrųjų  dėl  žiurkės  akių,  virš  kurių  grėsmingai  krutėdavo 
didžiulis  apgamas,  jos  veidas  panėšėjo  į  dubenį,  o  kūnas  -  į  ryžių  prigrūstą  maišą. 

Fang  Rong  tvirtino  dirbanti  turtingos  šeimos  ūkvede.  Šeimininkas,  pirklys,  prekiaujantis  su 
užsieniu,  ieškąs  apsukrios,  miklių  rankų  mergaitės  padėti  ruoštis  po  namus.  Klausimas  buvo 
išspręstas  nedvejojant.  Motina,  visiškai  pamiršusi,  kaip  dievagojosi  niekada  neturėti  reikalų  su 
turtuoliais,  apsidžiaugė,  kad  turėsiu  stogą  virš  galvos.  Taigi,  kadangi  jau  buvo  susiruošusi  iškeliauti  į 
Pekiną,  ji  sutiko  leisti  Fang  Rong  mane  išsivežti. 

Motina  ir  Fang  Rong  atrodė  patenkintos,  kai  šnekučiavosi  kepinant  saulei.  Joms  baigus  kalbėtis,  Fang 
Rong  davė  motinai  „turtingojo  verslininko“  adresą  ir  stumte  įstūmė  mane  į  laukiančio  rikšos  vežimėlį. 

-  Greičiau!  Neversk  šeimininko  laukti! 

Kai  vežimėlis  buvo  bepradedąs  važiuoti,  motina  palinko  man  prie  ausies  ir  sušnabždėjo: 

-Nuo  šiol  klausyk  tetos  Fang,  savo  naujojo  šeimininko  ir  gražiai  elkis.  Prižadi? 

Linktelėjau  ir  pastebėjau,  kad  jos  akys  pritvinkusios  ašarų.  Ji  švelniai  padėjo  man  ant  kelių 
audeklo  maišelį  su  menku  turtu  (šiek  tiek  pinigų  ir  keliais  ryžių  kukuliais,  apibarstytais  sūdytos  žuvies 
trupiniais),  paskui  palietė  delnu  man  galvą. 

-  Siang  Siang,  po  mėnesio  išvykstu.  Jei  galėsiu,  tave  aplankysiu,  o  jeigu  ne  -  parašysiu,  vos  tik 
pasieksiu  Pekiną. 

Ji  nutilo  ir  raukšlėtame  jos  veide  šmėstelėjo  niūroka  šypsenėlė. 

-  Tau  pasisekė. 

Paliečiau  jos  ranką. 

-  Mama. . . 

Kai  mėginau  jai  kažką  pasakyti,  mus  šiurkščiai  perskyrė  Fang  Rong  balsas: 

-  Na,  važiuojam  -  geriau  nevėluoti. 

Rikša  iškart  pakėlė  vežimėlio  kartis,  ir  mes  pajudėjome. 

Atsigręžusi  mojau  motinai,  kol  ji  tapo  mažyčiu  taškeliu,  o  galiausiai  išnyko  kaip  ryto  rasa. 

Vežimėlyje  šalia  manęs  sėdinti  Fang  Rong  tylėjo,  girdėjau  tik  šnopuojantį  rikšą.  Ilgiausiai 


sukiojomės  po  plačius  prospektus  ir  siauras  gatveles,  galop  atsidūrėme  medžiais  apsodintame 
bulvare. 

Fang  Rong  pasisuko  į  mane  ir  nusišypsojo. 

-  Siang  Siang,  jau  netoli. 

Nors  oras  buvo  žvarbus,  rikšą  pylė  prakaitas.  Kratėmės  gatve,  kurioje  buvo  gausu  žmonių. 
Pravažiavome  siuvyklą,  kirpyklą,  siuvinių  ir  avalynės  parduotuves.  Galiausiai  sunkiai  alsuojantis 
rikša  sustojo. 

Fang  Rong  jam  sumokėjo  ir  mes  išlipome  iš  vežimėlio  prieš  gražiausius  rūmus,  kokius  tik  kada 
nors  buvau  mačiusi.  Aukšto,  įspūdingo  pastato  sienos  buvo  šviesiai  rausvos;  tvirtai  uždarytus 
raudonus  geležinius  vartus  saugojo  du  rūstūs  akmeniniai  liūtai.  Prie  įėjimo  vėjelis  švelniai  siūbavo 
vienišą  raudoną  žibintą.  Popietės  saulėje  žvilgėjo  puošni  juoda  medinė  iškaba.  Delnu  prisidengusi 
akis  perskaičiau  tris  didelius  auksinius  hieroglifus:  PERSIKŲ  ŽIEDŲ  PAVILJONAS.  Abipus  vartų 
kabojo  vertikalios  lentos  su  užrašu: 

Svečiai  lyg  paukščiai  pulkais  lekia  į  paviljoną, 

Gražuolės  žydi  sode  lyg  gėlės. 

-  Tetule  Fang,  -  parodžiau  jai  į  iškabą,  -  kas  yra  tas  Persikų. . . 

-  Eime,  -  irzliai  dėbtelėjusi  į  mane  tarė  Fang  Rong,  -  neversk  savo  tėvo  laukti. 

Ir  nusitempė  mane  iš  paskos. 

Savo  tėvo?  Nejaugi  ji  nežino,  kad  mano  tėvas  miręs?!  Pradėjau  spėlioti,  ką  visa  tai  reiškia,  bet 
tuo  metu  vartai  atsidarė  ir  pamačiau  kokių  keturiasdešimties  metų  vyrą  perskirtais  per  vidurį 
žvilgančiais  plaukais.  Po  jais  švietė  lygus,  gražus  veidas.  Liekną,  tvirtą  liemenį  dengė  elegantiškas 
siuvinėto  šilko  švarkas. 

Jis  ilgai  mane  apžiūrinėjo,  galiausiai  jo  veide  pasirodė  maloni  šypsena. 

-  Vadinasi,  gandai  nemelavo.  Kokia  graži  mergaitė! 

Jis  ištiesė  laibus  pirštus  ilgais,  nepriekaištingai  sutvarkytais  nagais  norėdamas  patapšnoti  man  per 
galvą.  Akimirksniu  pajutau  simpatiją  šitam  mano  tėvo  amžiaus  vyrui.  Kita  vertus,  nusistebėjau,  kad 
tokia  baidyklė  kaip  Fang  Rong  galėjo  pasigauti  tokį  gražų  vyrą. 

-  Vu  Čiangai,  -  Fang  Rong  nustūmė  jo  ranką  į  šalį,  -  gal  gyvenime  nesi  matęs  gražios  mergaitės? 

Tada  ji  pasisuko  į  mane. 

-  Čia  mano  vyras  ir  tavo  tėvas  Vu  Čiangas. 

-  Bet,  tetule... 

Fang  Rong  išsišiepė  iki  ausų. 

-  Siang  Siang,  tavo  tėvas  miręs,  tad  nuo  šiol  Vu  Čiangas  bus  tau  tėvu.  Vadink  jį  tėčiu. 

Nors  tas  vyras  man  patiko,  širdyje  niekas  negalėjo  atstoti  tėvo. 

-Bet  jis  man  ne  tėtis! 


Fang  Rong  apsimestinai  man  nusišypsojo. 

-  Sakiau  tau,  kad  dabar  jis  tavo  tėvas,  o  aš  tavo  motina,  taigi  vadink  mane  mama. 

Nespėjus  man  dar  kartą  paprieštarauti,  ji  kone  įstūmė  mane  pro  siaurą  įėjimą.  Paskui  tiesiog 
užmiršau  skųstis,  mat  įėjus  į  kiemą  mano  akys  išvydo  nematytą  pasaulį.  Už  raudonos  tvoros  lysvėse 
vešėjo  gėlės,  skleidžiančios  malonius  kvapus.  Ant  pastato  sienų  buvo  nutapytos  gražios  merginos, 
striksinčios  tarp  egzotiškų  gėlių.  Čiurleno  fontanas,  grakščiais  lankais  šaunantis  vandenį  į  viršų. 
Tvenkinyje  plaukiojo  auksiniai  karpiai,  ženklindami  savo  kelią  burbulais.  Akmeninis  tiltas  vedė  per 
tvenkinį  į  paviljoną  dailiai  užriestomis  į  viršų  stogų  apačiomis.  Sumaniai  susodintos  bambuko 
giraitės  metė  atgaivą  teikiantį  šešėlį. 

Skubėdama  paskui  Fang  Rong  ir  Vu  Čiangą  pastebėjau  merginos  veiduką,  vogčiomis  žvelgiantį  į 
mane  iš  bambukų  giraitės.  Mano  dėmesį  patraukė  ne  tiek  pats  veidas,  kiek  liūdnos,  ašaromis 
pasruvusios  akys.  Jos  gaudė  mano  žvilgsnį,  tarsi  mergina  būtų  troškusi  žūtbūt  man  kažką  papasakoti. 

Jau  buvau  beklausianti  apie  ją,  bet  tuo  metu  Fang  Rong  įtariai  žvilgtelėjo  į  mane. 

-  Siang  Siang,  nejaugi  nesidžiaugi,  kad  čia  tavo  naujieji  namai?  Argi  jie  ne  kur  kas  geresni  už 
senuosius? 

Aš  sulinksėjau  parodydama,  kad  džiaugiuosi,  bet  tos  liūdnos  akys  nedavė  man  ramybės. 

-  Neabejoju,  tau  patiks  dar  labiau,  kai  paragausi  mūsų  virėjo  paruoštų  nuostabių  valgių,  -  žvaliai 
įsiterpė  Vu  Čiangas. 

Netrukus  įėjome  į  nedidelį  kambarį,  apstatytą  lakuotais  baldais  ir  papuoštą  siuvinėtomis 
rožinėmis  užuolaidomis.  Prie  galinės  sienos  stovėjo  altorius  su  statula  sėdinčio  ant  arklio  ir  kardu 
užsimojusio  generolo  baltais  antakiais  ir  raudonomis  akimis.  Priešais  jį  buvo  priaukota  ryžių,  mėsos 
ir  vyno. 

Ant  stalo  kambario  viduryje  buvo  padėti  dubenėliai  ir  valgomosios  lazdelės  bei  lėkštės  su 
užkandžiais.  Fang  Rong  liepė  man  sėstis  tarp  jos  ir  Vu  Čiango.  Daugiau  be  jokių  ceremonijų  ji 
paskelbė,  kad  prasideda  vakarienė.  Pusamžė  moteris  atnešė  lėkščių  su  valgiais  ir  vieną  po  kitos  ėmė 
dėlioti  ant  stalo.  Paskui  prikrovė  į  dubenėlius  ryžių,  pripylė  sriubos  ir  netarusi  nė  žodžio  išėjo. 

Per  visą  vakarienę  Fang  Rong  vis  krovė  valgius  man  į  dubenėlį. 

-  Valgyk  daugiau,  netrukus  tapsi  labai  sveika  ir  žavia  panele. 

Kaip  gyva  nebuvau  ragavusi  tokių  gardumynų.  Gabalais  rijau  žuvis,  krevetes,  kiaulieną,  vištieną  ir 
jautieną,  užsigerdama  vienu  kvapnios  arbatos  puodeliu  po  kito. 

Pasibaigus  vakarienei  mėginau  kreiptis: 

-  Tetule  Fang... 

-  Gal  pamiršai,  kad  dabar  esu  tavo  mama? 

Ji  taip  nuožmiai  į  mane  spoksojo,  kad  aš  galiausiai  pralemenau: 

-  Mama,  -  vargais  negalais  nurijau  seiles.  -  Ar  dabar  pamatysime  šių  rūmų  šeimininką  ir 
šeimininkę? 

Man  nespėjus  baigti  klausimoji  pratrūko  juoku,  paskui  gurkštelėjo  arbatos  ir  pabrėžtinai  atsakė: 


-  Kvailele!  Nesupranti,  kad  mes  esame  tavo  naujieji  šeimininkas  ir  šeimininkė? 

-  Kaip  suprasti? 

-  Taip  ir  suprask:  aš  esu  šio  Persikų  žiedų  paviljono  šeimininkė,  mano  vyras  -  jo  šeimininkas. 

-  O  kas  yra  Persikų  žiedų  paviljonas? 

-  Knygų  skaitykla. 

Apsidairiau,  bet  nepamačiau  nė  vienos  knygos,  net  nė  vienos  knygų  lentynos. 

Fang  Rong  paslaptingai  į  mane  žvilgtelėjo. 

-  Debesies  ir  lietaus  paviljonas. 

Paskui  tarsi  norėdamas  mane  nuraminti  Vu  Či angas  pridūrė: 

-  Čia  yra. . .  eee. . .  turkio  paviljonas. 

-Kas... 

-  Kekšynas!  -  iškošė  pro  dantis  Fang  Rong. 

Vu  Čiangas  stebėjo  mus  paslaptingai  šypsodamas.  Jo  žmona  garsiai  nusikvatojo,  paskui  meiliai 
patraukė  mane  per  dantį: 

-  Tu  panaši  į  dailininką,  piešiantį  žmogaus  vidurius. 

Ji  turėjo  galvoje  kinų  posakį:  jei  tapydamas  portretą  pavaizduoji  žmogaus  vidurius,  darai 
nereikalingą  ir  kvailą  darbą. 

Priblokšta  ne  iš  karto  pravapėjau: 

-  Bet  argi  mums  nesakėte,  kad  šeimininkas  yra  pirklys,  prekiaujantis  su  užsieniu? 

Fang  Rong  nusijuokė  -  net  didžiulės  jos  krūtys  ir  išvirtęs  pilvas  suliulėjo. 

-  Cha,  cha!  Tai  tiesa.  Kartais  mes  linksminame  čia  britų,  prancūzų  ir  amerikiečių  karius.  Ar  žinai, 
kad  mes  ką  tik  atvykome  į  naktinį  Si  Malu  rajoną?  Čia  aukščiausios  klasės  skersgatvis,  kur 
įsikūrusios  visos  knygų  skaityklos! 

Mane  ėmė  pykinti. 

-  Jūs  norite  pasakyti. . .  mane  pardavė  į. . . 

Man  ausis  persmelkė  šaižus  Fang  Rong  balsas: 

-  Kvaila  mergiote,  niekas  tavęs  nepardavė!  Mums  tave  atidavė  dovanų. . . 

Ilgu  mažojo  piršto  nagu  krapštydamas  iš  tarpdančio  mėsos  kruopelę  Vu  Čiangas  vogčiomis 
dirstelėjo  į  mane  ir  pridūrė: 

-  Mums  net  nereikėjo  mokėti  tavo  motinai. 

-  Štai  kodėl  mes  niekuomet  neužmirštame  aukoti  Budai,  gailestingumo  deivei  Guan  In  ir,  -  čia 
Fang  Rong  riebiu  kaip  dešra  pirštu  parodė  į  kardu  užsimojusį  raitą  generolą,  -  dorajam,  pinigus 
nešančiam  Baltų  Antakių  dievui. 

Fang  Rong  pamerkė  akį,  paskui  įgnybo  man  į  skruostą. 

-  Taigi  pažiūrėk,  mažoji  gražuole,  kaip  jie  mumis  rūpinasi! 

Tada,  tarsi  iš  tikro  būtų  mano  tėvas,  Vu  Čiangas  švelniai  pažvelgė  į  mane  ir  lipšniu  balsu  tarė: 

-  Nesijaudink,  Siang  Siang.  Nuo  šiol  tau  netrūks  gerų  valgių  ir  gražių  drabužių.  Pamatysi:  mes 


rūpinsimės  tavimi  kaip  savo  dukra. 


Tačiau  jie  nebuvo  mano  tėvai.  Tą  vakarą  vieniša,  bejėgė,  pamesta  ilgai  verkiau,  kol  galiausiai 
užmigau  mažame,  tuščiame  kambarėlyje,  į  kurį  mane  atvedė. 

Turėjau  vienintelę  viltį:  kad  motina  man  parašys  ir  netrukus  atvyks  manęs  aplankyti. 


1  Pekino  opera  -  tradicinė  Kinijos  teatro  forma,  jungianti  muziką,  dainas,  šokius,  pantomimą  ir  akrobatiką.  (Čia  ir  toliau  vertėjo 
pastabos.) 

Šiaurės  stotis 


Per  ateinančias  dienas  nustebau:  pyktis,  kad  apgaule  buvau  įtaisyta  į  prostitucijos  namus,  pamažėle 
atslūgo.  Gėdydamasi  turėjau  pripažinti,  kad  gyvenimas  čia  pasirodė  visai  neblogas.  Fang  Rong  tesėjo 
pažadą  mano  motinai:  buvau  gerai  maitinama  ir  rengiama.  Negana  to,  man  palengvėjo,  kai  manęs 
niekas  nevertė  ne  tik  lydėti  klientų,  bet  ir  dirbti  juodų  darbų  -  skalbti  drabužių,  plauti  grindų,  valyti 
spjaudyklių,  išpilti  naktipuodžių.  Šie  darbai  buvo  duodami  tarnaitėms  -  merginoms,  per  daug 
negražioms,  kad  galėtų  kada  nors  tarnauti  „seserimis“. 

Mano  darbas,  palyginti  su  jų,  buvo  lengvas:  aptarnauti  seseris  ir  jų  klientus,  kol  jie  žaisdavo 
madzongą-\  iš  naujo  pripildyti  svečiams  vandens  pypkes  ir  nešti  jiems  arbatą  ir  tabaką;  padėti  virėjai 
virtuvėje;  nešioti  seserų  žinutes;  atlikti  Fang  Rong  pasiuntinuko  pareigas. 

Nėra  ko  nė  sakyti,  man  nepatiko  patarnauti  Fang  Rong,  bet  kitos  pareigos  man  buvo  visai  prie 
širdies.  Ypač  madzongas,  mat  žaidimui  pasibaigus  klientai  visuomet  nešykštėdavo  arbatpinigių  - 
juos  slapčia  įkišdavo  man  į  delną. 

Be  to,  kai  pasibaigus  žaidimui  pobūvių  kambaryje  būdavo  patiekiama  vakarienė,  visados 
atsirasdavo  šuniukas  ir  godžiai  rydavo  svečių  ir  seserų  numestus  maisto  gabalėlius.  Jis  buvo  toks 
mielas,  kad  kaskart  jį  pamačiusi  paimdavau  ant  rankų,  smarkiai  prisispausdavau  ir  veidu 
įsikniaubdavau  į  pūkuotą  geltoną  kailį.  Keista,  bet  niekas  taip  ir  nedavė  jam  vardo,  šaukdavo  tiesiog 
šuniuku.  Kartą  vienos  sesers  paklausiau,  kodėl  šunytis  neturi  vardo.  Ji  nusijuokė: 

-  Todėl,  kad  mums  nerūpi.  Kodėl  tau  jo  nesugalvojus? 

Ir  aš  sugalvojau.  Taigi  jis  tapo  Guigui  -  geru  mažyliu.  Jis  mane  jau  pažindavo  ir  visur  lydėdavo. 
Labiausiai  jam  patikdavo  būti  su  manim  virtuvėje,  kai  ateidavau  ten  padėti  vyriausiajai  virėjai  A 
Ping. 

A  Ping,  pusprotė  kokių  keturiasdešimties  metų  nebylė,  visada  paslapčiomis  valgydindavo  mane  ir 
Guigui  gardumynais.  Kaip  virėja,  ji  buvo  neįprastai  liesa.  Aš  visada  spoksodavau  į  įdubusius  jos 
skruostus  ir  stebėdavausi,  kodėl  ji,  rodos,  niekada  neturi  apetito  ir  kodėl  leidžia  tik  kažkokius 
padrikus  garsus,  kurių  niekas  nesupranta. 

Namų  ruošos  darbus  dažniausiai  atlikdavau  laisvalaikiu.  Mano  pagrindinė  pareiga  paviljone  buvo 
mokytis  menų  -  dainuoti  Pekino  operos  ir  kunciui-  partijas;  groti pipa  -  į  kriaušę  panašia  keturstyge 
liutnia;  tapyti  ir  mokytis  kaligrafijos. 

Tapybos  ir  kaligrafijos  mokė  ponas  Vu-  į  penktą  dešimtį  įkopęs  senis.  Aš  jį  be  galo  mylėjau  -  ne 


tik  todėl,  kad  puikiai  tapė,  bet  dar  ir  todėl,  kad  buvo  labai  geras  mokytojas:  niekados  nesibardavo,  tik 
švelniai  nukreipdavo  mano  teptuką  parodydamas,  kaip  padaryti  potėpius  dailesnius.  Operos 
mokytojas  -  ponas  Ma  -  buvo  jaunesnis  už  poną  Vu,  bet  irgi  ganėtinai  senas  -  trisdešimt  aštuonerių. 
Jis  man  nepatiko,  nes  keistai  į  mane  žiūrėdavo  ir  netyčia  kliudydavo  delnu  man  veidą,  pilvą,  o  kartais 
net  krūtinę  (kai  rodydavo,  kaip  nukreipti  kvėpavimą  iš  krūtinės  į  dantian  -  cinoberio  lauką). 

Mokyti  mane  groti pipa  buvo  patikėta  jaunai  moteriai  Perlei.  Graži,  žvilgančių  juodų  plaukų  ir 
švytinčių  baltų  dantų  Perle  buvo  populiariausia  sesuo  paviljone.  Nors  be  galo  ją  mylėjau,  kažkodėl 
šalia  jos  jausdavausi  nesmagiai.  Sunkiai  galėjau  ją  apibūdinti:  kartais  ji  būdavo  miela  ir  gyva  kaip 
triušis,  kitąsyk  pasipūtusi  ir  bjauri  kaip  katė.  Paprastai  būdavo  geros  nuotaikos  ir  tiesiog  trykšdavo 
linksmybe,  bet  kartais  nuliūsdavo,  tarsi  prislėgta  paslapčių,  kurias  jai  uždrausta  atskleisti. 

Be  nenuspėjamo  Perles  būdo,  turkio  paviljone  man  būdavo  nejauku  dar  ir  dėl  tų  liūdnų  akių, 
vogčiomis  spoksančių  į  mane  iš  bambukų  giraitės  kaskart,  kai  eidavau  per  kiemą. 

Šiaip  ar  taip,  jaučiausi  patenkinta  ir  net  laiminga  dėl  tų  meno  pamokų  ir  gero  maisto;  Fang  Rong  ir 
jos  vyras  atrodė  man  tarsi  tėvai,  tad  beveik  neturėjau  pagrindo  skųstis. 

Gyvenimas  šiame  turkio  paviljone  iš  tikrųjų  nebuvo  toks  siaubingas,  kaip  pasakodavo  pašaliečiai. 

Tačiau  mane  liūdino  vienas  dalykas:  išgyvenau  čia  jau  beveik  keturias  savaites,  bet  motina  nė 
karto  man  neparašė  ir  manęs  neaplankė,  kaip  buvo  žadėjusi.  Ant  pirštų  paskaičiavau,  kad  rytoj  ji 
išvyks  į  Pekiną.  Taigi  nuėjau  pas  Fang  Rong  ir  paprašiau  leisti  išeiti  iš  paviljono  išlydėti  motinos. 

Nors  ji  šypsojosi,  tas  milžiniškas  apgamas  ant  kaktos,  rodės,  tuoj  šoks  ant  manęs. 

-  Ak,  tu  kvaišele!  Nejaugi  nežinai  Persikų  žiedų  taisyklės?!  Pro  pagrindinius  vartus  gali  išeiti  tik 
trim  atvejais:  kai  tave  pasikviečia  kokie  nors  labai  svarbūs  svečiai,  bet  taip  bus  tik  tada,  kai  tapsi 
labai  populiari  ir  tavęs  pageidaus  labai  daug  kas;  kai  išsivesiu  tave  su  kokiais  reikalais  -  pavyzdžiui, 
padaryti  tau  šukuosenos  ar  užsakyti  pasiūti  tau  drabužius  ir  kai  paviljonas  išsiruoš  į  svarbius  pokylius 
kur  nors  kitur. 

-  Ką  turite  galvoje?  -  paklausiau  spoksodama  į  jos  apgamą  ir  stengdamasi  išvengti  akių. 

-  Neuždavinėk  per  daug  klausimų  -  mažai  mergaitei  nuo  to  būna  tik  blogiau,  -  jos  balsas  tapo 
labai  piktas  ir  šiurkštus.  -  Šiaip  ar  taip,  nei  šįvakar,  nei  dar  kada,  kol  aš  tau  to  neliepsiu,  aišku?  O 
dabar  eik  padėti  A  Ping  virtuvėje.  Šįvakar  turėsime  linksminti  policijos  viršininką,  bankininką, 
medvilnės  pirklį  ir  daugybę  kitų  svarbių  žmonių. 

Koridoriumi  eidama  į  virtuvę  girdėjau  įvairiausius  garsus:  viename  kambaryje  kažkas  dainavo, 
kitame  šnekučiavosi,  trečiame  kažkas  brunzgino pipą,  ketvirtame  žaidė  madzongą;  girdėjau  ir 
klykiant  Fang  Rong.  Seserys  gražinosi  veidus,  rengėsi,  lavino  balsą  ir  derino  instrumentus  ruošdamosi 
priimti  netrukus  pasirodysiančius  svečius.  Buvo  šeštadienis,  lankytojų  -  neįprastai  gausu.  Pro 
pinučiais  dengtą  langą  žvilgtelėjusi  į  gatvę  pamačiau,  kaip  prie  vartų  privažiuoja  žvilgantys  juodi 
automobiliai  ir  iš  jų  išlipa  orūs  vyrai.  Vieni  apsirengę  elegantiškai  pasiūtais  šilko  chalatais,  kiti  -  be 
raukšlelės  išlygintais  vakarietiškais  kostiumais. 

Bežiūrint  į  tuos  privažiuojančius  ir  nuvažiuojančius  automobilius,  mane  apėmė  neapsakomas 


liūdesys.  Ar  mano  motina  bent  nujaučia,  kad  gyvenu  ne  prašmatniuose  turtuolio  rūmuose,  o 
prostitucijos  namuose?  Kodėl  ji  manęs  neaplanko? 

Sutramdžiau  ašaras  ir  nuskubėjau  į  virtuvę.  Mane  pamačius  blyškus  A  Ping  veidas  nušvito.  Ji 
meiliai,  bet  priekaištingai  pažvelgė  į  mane,  paskui  suvaidino  vienoje  rankoje  laikanti  lėkštę,  kita 
kažką  į  ją  kraunanti,  galiausiai  gūžtelėjo  pečiais.  Visa  ši  pantomima  turėjo  įspėti:  Siang  Siang,  jei  dar 
kartą  pavėluosi,  tau  neliks  pačių  gardžiausių  kąsnelių! 

Ji  uždarė  duris,  tada  pasėmė  iš  įvairių  katilų  jūrų  sraigių,  ryklio  pelekų  ir  žuvų  gabaliukų. 
Sudėjusi  tuos  gardumynus  į  vieną  lėkštę  pastūmė  per  stalą  man.  Nesijaučiau  alkana,  bet  norėdama  jai 
įsiteikti  pasiėmiau  gabalėlį  sraigės  ir  įsimečiau  į  burną.  Mėgaudamasi  tąsoku  kąsneliu,  išgirdau  medį 
krebždinančias  letenėles. 

Mečiau  lazdeles. 

-  Tetule  A  Ping,  Guigui  atėjo! 

Prišokusi  atidariau  duris  ir  įleidau  šuniuką.  Jis  džiugiai  amtelėjo,  paskui  vizgindamas  uodegą  ėmė 
įnirtingai  laižyti  man  kojas.  Paėmiau  jį  ant  rankų  ir  ėmiau  šerti  valgiais  iš  savo  lėkštės.  Jis  džiugiai 
viską  lakė  ir  rijo. 

A  Ping  iš  gerklės  išsiveržė  kažkoks  keistas  garsas:  ji  piktinosi,  kad  šeriu  šunėką  gardumynais, 
skirtais  tik  svarbiems  svečiams.  Iškišau  jai  liežuvį.  Ji  tik  nusišypsojo  ir  mostu  paragino  valgyti  toliau. 

Bet  dabar  tenorėjau  viena:  pamatyti  motiną.  Ašarų  pritvinkusiomis  akimis  veidu  prisispaudžiau 
prie  Guigui  snukučio. 

Kas  nors  negerai?  -  gestu  paklausė  A  Ping. 

-  Tetule  A  Ping,  man. . .  skauda  pilvą,  tad  ar  negalėčiau. . . 

Ji  mostu  parodė  duris  -  Eik! 

-  Nepyksti? 

Ji  linktelėjo. 

-  Tada  labai  jums  ačiū. 

Pastačiau  Guigui  ant  grindų.  Jis  protestuodamas  dantimis  įsikibo  man  į  kelnių  kišką. 

-  Tetule  A  Ping,  jūs  tikrai. . . 

Ji  vėl  įnirtingai  pamojo,  paskui  padėjo  skruostą  ant  sudėtų  delnų  Eik  nusnausk! 

Nuskubėjau  į  kiemą;  įsitikinusi,  kad  niekas  neseka  manęs  pasislėpęs  bambukų  giraitėse,  slaptu  takučiu 
atsargiai  nusigavau  iki  pagrindinių  vartų.  Jusdama,  kaip  daužosi  širdis,  pasislėpiau  už  bambukų 
lapijos  ir  laukiau  tinkamos  akimirkos  sprukti.  Sulaukiau,  kol  paviljono  gyventojai  -  Fang  Rong,  Vu 
Čiangas,  seserys,  tarnai  ir  tarnaitės,  apsaugininkai  -  atėjo  į  atvykstančių  svečių  pasveikinimo  ritualą. 
Kol  jie  lankstėsi  prieš  svarbius  lankytojus  ir  jiems  meilikavo,  nepastebimai  išsprukau. 

Kitapus  vartų  nubėgau  iki  pat  pagrindinės  gatvės  ir  susistabdžiau  rikšą. 

-  Greičiau,  greičiau!  -  be  perstojo  šaukiau  žiūrėdama  į  liesą  jo  nugarą. 

Jis  atsigręžė  ir  įdėmiai  mane  nužiūrėjo;  blausios  jo  akys  gatvės  šviesoje  atrodė  grėsmingai. 


-  Panelyte,  kelias  tolimas,  todėl  turiu  tausoti  jėgas.  Juk  nenorit,  kad  sukniubčiau  pusiaukelėje? 

Taigi  prikandau  liežuvį  ir  klausiausi  jo  stenėjimo,  kol  jis  galiausiai  įbėgo  į  ilgą,  tamsią  gatvelę  ir 

sustojo  priešais  nutriušusį  namelį.  Įspaudžiau  į  sudiržusį  delną  kelias  monetas  ir  tekina  pasileidau 
prie  žemo  pastato.  Pro  sutrūkinėjusias  mūsų  duris  skverbėsi  blausi  šviesa.  Besidaužančia  krūtinėje 
širdimi,  didžiuliais  gurkšniais  rydama  orą  pabeldžiau  į  plonas  lentas. 

Durys  girgždėdamos  atsivėrė  ir  iš  už  nugaros  nutvieksta  šviesos  pasirodė  motina.  Akys  iššoko  jai 
ant  kaktos,  atvipo  žiauna. 

-  Siang  Siang,  koks  netikėtumas!  Baisiausiai  dėl  tavęs  nerimavau! 

Dusdama  nuo  susikaupusių  jausmų  teįstengiau  išspausti  garsų  „Mama!“  ir  puoliau  jai  į  glėbį. 

Motina  įsivedė  mane  į  vidų  ir  liepė  sėstis  ant  grindų.  Kambaryje  buvo  tuščia  -  jei  neminėsime 
dviejų  lagaminų  ir  kelių  mažmožių. 

Ji  vilkėjo  palaike  juoda  palaidine  ir  kelnėmis.  Ilgai  nužiūrinėjo  mane  alkanomis  akimis. 

-  Siang  Siang,  tu  labai  pasikeitei!  -  sušuko  glostydama  man  veidą.  -  Tavo  kūnas  dabar  gerokai 
stipresnis,  veidas  apvalesnis.  Neapsakomai  džiaugiuosi,  kad  tave  gerai  maitina. 

Ji  palietė  mano  palaidinę  ir  kelnes,  pasiūtas  iš  gėlių  raštais  margintos  medvilnės. 

-  Jūs  tik  pažiūrėkit,  kokie  gražūs  apdarai! 

Man  nespėjus  atsakyti,  ji  susijaudinusi  kalbėjo  toliau: 

-  Siang  Siang,  kaip  aš  džiaugiuosi,  kad  pagaliau  mums  pasisekė! 

-  Mama,  bet. . . 

-  Siang  Siang,  stenkis  per  daug  neverkšlenti.  Išmok  jaustis  dėkinga. 

Tai  kaip  aš  galėjau  išdrįsti  papasakoti  jai  tiesą  -  kad  mane  apgaule  įviliojo  į  viešnamį?  Be  to,  aš 
išties  buvau  gerai  rengiama  ir  maitinama,  su  manim  buvo  visai  neblogai  elgiamasi.  Nors  Persikų 
žiedų  paviljonas  buvo  prostitucijos  namai,  ten  išties  buvo  turtuolių  rūmai  ir  aš  išties  dirbau  jų 
tarnaite.  Tai  kam  kelti  motinai  sielvartą  pasakojant  kitą  tiesos  dalį?!  Taigi,  kai  ji  ėmė  šio  bei  to 
klausinėti  apie  mano  naująjį  gyvenimą,  tiesiog  paprašiau  jos  dėl  nieko  nesijaudinti. 

Kai  paklausiau,  kodėl  manęs  neaplankė,  motina  atsiduso: 

-  Siang  Siang,  aš  labai  vargau  -  vaikščiojau  iš  vienų  namų  į  kitus  skolindamasi  pinigų,  kad 
galėčiau  grąžinti  mūsų  skolas  prieš  palikdama  šį  nuodėmingą  pasaulį. 

Ji  nutilo  ir  pataisė  man  išdrikusią  plaukų  sruogą. 

-  Mėginau  pas  tave  ateiti,  bet  tetulė  Fang  davė  man  klaidingą  adresą.  Klausinėjau  visų,  kurie 
galėjo  ją  pažinoti,  bet...  -  motina  nebaigusi  sakinio  švelniai  į  mane  pažiūrėjo.  -  Šiaip  ar  taip,  dabar 
tu  čia. 

Užrašiau  savo  adresą  ir  daviau  jai. 

-  Mama,  čia  teisingas  adresas,  taigi  galėsi  parašyti  man,  kai  nuvyksi  į  Pekiną. 

Ji  sulankstė  popieriaus  skiautę  rūpestingai  lyg  šimto  dolerių  banknotą  ir  įsikišo  į  piniginę. 

Širdis  mano  krūtinėje  pamažu  ėmė  dužti  į  šipulius. 


Ruduo  ėjo  į  pabaigą,  artinosi  žiema.  Orai  jau  atvėso,  nuo  baltų  ybiškių  medžių  nukrito  beveik  visi 
lapai  ir  vėjas  juos  išnešiojo  po  Huangpuupės  pakrantę. 

Po  kelionės  rikšos  vežimėliu  ir  ilgiausio  pėsčiomis  sukarto  kelio  mudvi  su  motina  sustirusios 
vargais  negalais  priėjome  Šiaurės  geležinkelio  stotį,  baimindamosi  akimirkos,  kai  turėsime  išsiskirti. 
Galvojome  apie  viena:  nežinia  kada  mudvi  susitiksime  vėl. 

Žiūrėdama  į  įmantriais  raštais  ant  asfalto  paskleistus  lapus,  motina  liūdesio  persmelktu  balsu  tarė: 

-  Siang  Siang,  mes,  kinai,  sakome:  „Nukritę  lapai  grįžta  prie  savo  šaknų.“  Ar  supranti  šio  posakio 
reikšmę? 

Pažiūrėjau  į  ją  ir  pamačiau,  kad  jos  akyse  žvilga  ašaros. 

-  Taip,  mama.  Kad  ir  kas  nutiktų,  mes  visuomet  turime  rasti  kelią  namo. 

Jos  išbalusį  veidą  nušvietė  graudi  šypsena. 

-  Neužmirši  to? 

Linktelėjau  -  neįstengiau  nieko  atsakyti,  nes  buvau  persmelkta  liūdesio,  be  to,  galvojau:  o  kur  tie 
mūsų  namai,  mama?  Man  atrodo,  mes  nebeturime  namų,  į  kuriuos  galėtume  grįžti!  Nors  turkio 
paviljone  taip  pat  turėjau  tariamą  mamą,  man  ten  buvo  tikrai  ne  namai,  kaip  ir  motinai  jos 
vienuolynas.  Tačiau  nurijau  ašaras,  o  su  jomis  ir  šiuos  žodžius. 

Atėjome  į  stotį  ir  įžengėme  į  sausakimšą  salę.  Motina  nuskubėjo  į  eilę  prie  bilietų.  Žiūrėjau  į 
turtingas  tai  tai  -  laukdamos,  kol  tarnai  nupirks  bilietus  pirmos  klasės  vagone,  jos  tingiai 
šnekučiavosi. 

Netrukus  motina  mosuodama  bilietu  atlėkė  prie  manęs.  Nuskubėjome  prie  traukinio.  Anksčiau 
traukiniai  visuomet  mane  jaudindavo.  Man  patikdavo  klausytis  jų  švilpukų,  stebėti,  kaip  jiems  iš 
nosių  trykšta  į  sniego  garus  panašūs  dūmai,  ir  įsivaizduoti  egzotiškus  kraštus,  į  kuriuos  jie  mane 
nuveš.  Bet  dabar  aš  bijojau  to  juodo  siaubūno.  Netrukus  jis  pasičiups  mano  motiną  ir  atėmęs  iš  manęs 
nusiveš  į  siena  aptvertą  šventyklą,  knibždančią  moterų  plikai  skustomis  galvomis,  atmintinai 
beriančių  nesuprantamas  sutras,  tarsi  kalbėtųsi  su  vaiduokliais! 

-  Siang  Siang,  -  tarė  motina  švelniai  kabindama  man  ant  kaklo  medalioną  su  Guan  In,  -  dabar  lėk 
atgal  pas  tetulę  Fang  ir  gražiai  elkis.  Visados  klausyk  jos  lyg  tikros  motinos  ir  niekados  nekrėsk  eibių, 
supratai? 

Ašaros  dilgė  man  akis. 

-  Mama,  ta  stora  šlykšti  kiaulė  man  ne  motina! 

Pliaukšt!  Mama  skėlė  man  per  ausį. 

Apsiverkiau. 

-  Mama,  kodėl  neimi  manęs  kartu? 

-  Manai,  niekados  apie  tai  nepagalvojau?  -  Ji  atsiduso  ir  išsitraukusi  nosinę  nušluostė  man 
ašaras.  Kai  prašneko  vėl,  balsas  buvo  tylus  ir  švelnus:  -  Atleisk,  kad  sudaviau  tau,  Siang  Siang,  bet 
ar  tu  bent  kiek  įsivaizduoji,  koks  yra  vienuolės  gyvenimas?  Man  tai  kas  -  gražiausios  mano  dienos  jau 
praeityje,  dabar  tesu  nieko  neverta  senė.  O  tu  jauna  ir  graži,  tavęs  laukia  šviesi  ateitis,  ir  aš  neleisiu. 


kad  ji  eitų  perniek  vienuolyne.  Be  to,  -  vėl  atsiduso  jinai,  -  viena  iš  novicijų  man  papasakojo,  kad 
vienuolyno  viršininkė  sakė. . . 

-Ką  j  i  sakė? 

-  Kad  tu  per  graži  būti  vienuole,  ir  ji  bijo,  kad  tavo  grožis  užtrauks  jos  vienuolynui  nelaimę. 

Paprastai  iš  džiaugsmo  pasijusdavau  devintame  danguje,  kai  kas  nors  sakydavo,  kad  esu  graži,  bet 

dabar  baisiausiai  nuliūdau. 

-  Iš  kur  jos  žino,  kad  aš  graži? 

-  Aš  joms  sakiau,  nes  labai  tavim  didžiuojuosi. 

Motina  paglostė  man  galvą. 

-  Siang  Siang,  žinau,  tarnaitės  gyvenimas  nėra  lengvas.  Bet  tai  tik  laikinai.  Anksčiau  ar  vėliau  mes 
rasime  kokią  išeitį.  O  dabar  paklausyk  manęs.  Mane  išlydėjusi  tuoj  pat  grįžk  pas  šeimininką.  Ir 
nepamiršk:  labai  svarbu  klausyti  jo  ir  jo  žmonų.  Kaip  įmanydama  stenkis  su  visais  sutarti,  antraip 
neteksi  stogo  virš  galvos  ir  neturėsi  nė  skystos  ryžių  košės  pilvui  susišildyti.  Atmink:  turi  ne  tik 
apsikęsti  su  visais  sunkumais,  privalai  juos  kęsti  šypsodama,  kad  niekas  nepastebėtų  nė  pėdsako 
kartėlio. 

Ji  nutilo  ir  nužvelgė  man  veidą. 

-  Siang  Siang,  užuot  skundusis  privalai  dėkoti  dangui  už  visa  tai,  supranti? 

Linktelėjau  galva;  apsilaižiau  lūpas  ir  pajutau  savo  ašarų  sūrumą. 

-  Mama,  kada  mudvi  susitiksim  vėl? 

-  Negreitai,  bet  susitiksim,  -  motina  išspaudė  šypseną.  -  Bet  mudvi  galim  rašyti  viena  kitai.  O  gal 
aš  net  pamėginsiu  grįžti  čia  su  tavim  susitikti. 

Patylėjusįjį  pridūrė: 

-  Į  pietvakarius  nuo  Pekino,  vakariniame  Tajo  kalno  šlaite,  yra  daug  šventyklų.  Manau,  apsistosiu 
vienoje  jų,  bet  kol  kas  nežinau  kurioj  e.  Parašysiu  tau,  vos  tik  ten  nusigausiu. 

Ji  atsiduso  žiūrėdama  į  mane  ir  ašaros  temdė  jai  akis. 

-  Siang  Siang,  žinau:  kad  ir  kaip  padoriai  su  tavim  elgiamasi  tavo  naujuosiuose  namuose,  tu  vis 
tiek  tesi  tarnaitė,  -  ji  kiek  pagalvojo,  paskui  mąsliai  pridūrė:  -  Atmink  viena:  likimo  mes  negalim 
įveikti,  bet  galim  jam  nesipriešinti  ir  gauti  iš  to  visa,  kas  įmanoma.  Stenkis  būti  laiminga.  Be  to, 
atsargiai  pasakok  apie  save  tuose  naujuosiuose  namuose.  Neprasižiok  apie  tai,  kaip  mirė  tėtis.  Būk 
atsargi. 

Linktelėjau. 

Motina  paskubomis  mane  apkabino. 

-  Siang  Siang,  deja,  dabar  mūsų  keliai  turi  išsiskirti.  Telydi  tave  Guan  In,  kol  mudvi  vėl 
susitiksime. 

Tai  tarusi  ji  nuskubėjo  prie  traukinio,  suklupo,  atsistojo  ir  neatsigręždama  įlipo  į  juodąjį  siaubūną. 

Taip  ir  neatsisukdama  kaip  patrakusi  mojavo  tuo  bilietu  į  vieną  pusę.  Galop  ta  tokia  sava  liekna 
figūrėlė  dingo  minioje. 


Negalėjau  atplėšti  akių  nuo  bėgių,  kurie  nuveš  ją  į  vienuolyną  Pekine,  bet  niekados  nebeparveš. 


2  Keturiese  žaidžiamas  stalo  žaidimas. 

3  Arba  kuncian  -  teatras,  paplitęs  Dziangsi  provincijos  Kunšano  apskrityje. 

Tamsusis  kambarys 


Traukinio  švilpukui  vis  dar  ūkaujant  ausyse,  nusisamdžiau  rikšą  grįžti  į  Persikų  žiedų  paviljoną.  Kai 
išlipusi  pradėjau  eiti,  pajutau,  kad  skruostus  gelia  ne  vien  žvarbus  šaltas  vėjas,  bet  ir  mano  pačios 
ašaros. 

Mano  nuostabai,  kai  atsėlinau  prie  pagrindinių  vartų,  pamačiau  ten  stovinčią  Fang  Rong,  atkišusią 
savo  riebų,  raukšlėtą  sprandą.  Mane  pamačiusi  sukliko: 

-  Čiupkit  tą  mažąją  gyvatę! 

Akimirksniu  priešais  išdygo  kažkoks  drimba  ir  sugriebė  mane.  Laikė  taip  tvirtai,  kad  pirštai 
sulindo  giliai  į  odą.  Man  nespėjus  sušukti,  pasipylė  smūgiai  į  galvą  ir  antausiai. 

Tada  šalia  ausies  lyg  išsiderinęs  smuikas  sudžeržgė  Fang  Rong  balsas: 

-  Juk  sakiau  tau,  kad  viena  niekur  neitum!  Kur  buvai?! 

-  Išlydėti. . .  motinos  į  Pekiną. 

-  Išlydėti  motinos?!  Gal  tu  akla?!  Nejaugi  nematai,  kad  motina  čia,  priešais  tave?! 

Vėl  pasipylė  antausiai,  paskui  išgirdau: 

-  Į  tamsųjį  kambarį! 

Man  bemat  užrišo  akis,  tas  pats  vyras  paėmė  ant  rankų  ir  nunešė.  Nors  ėjo  greitai,  praėjo  nemažai 
laiko,  kol  numetė  mane  ir  nurišo  nuo  akių  raištį.  Pamačiau  atsidūrusi  tamsiame,  troškiame 
kambarėlyje  ir  iškart  supratau:  žmogui  nebūtina  mirti,  kad  patektų  į  pragarą.  Pragaras  buvo  čia  pat, 
žemėje. 

Šnerves  pervėrė  drėgnų,  papuvusių  grindų  smarvė.  Tamsoje  beveik  nieko  nemačiau,  tik  girdėjau 
cypiant,  tad  supratau  nesanti  viena. 

Ėmiau  trankyti  kumščiais  į  geležines  duris. 

-  Mama,  išleiskit  mane!  Prašau  jūsų  -  išleiskit  mane! 

-  Mama?  -  išgirdau  pašaipų  Fang  Rong  balsą.  -  Argi  ką  tik  nesakei  man,  kad  tavo  mama  jau 
išvažiavo  į  Pekiną? 

Kurtinanti  pauzė,  paskui  žodžiai:  „Pažiūrėsim,  ar  išdrįsi  pabėgti  dar  kartą!“,  tada  kraują 
stingdantis  juokas  ir  pergalingai  tolstantys  žingsniai. 

Nežinau,  kaip  ilgai  trankiau  kumščiais  į  duris,  kol  taip  nuvargau,  kad  apgraibomis  susiradau 
išklerusią  lovelę  ir  ant  jos  susmukau. 

Tada  vėl  išgirdau  cypiant. 

Širdis  pašoko  krūtinėje.  Be  manęs  čia  yra  dar  kažkas?  O  gal  čia  esama  vaiduoklių? 


Greitai  užsitraukiau  ant  galvos  purviną  antklodę.  Tada  pajutau,  kaip  mano  ranką  paliečia  kažkoks 
vėsus,  kailiuotas  padaras.  Suspigau  ir  šokau  iš  lovos. 

Žiurkės! 

Jų  buvo  begalė  -  man  draugiją  palaikyti! 

Nors  daug  valandų  neturėjau  kąsnio  burnoje,  apsivėmiau.  Staiga  man  ko  nesustojo  širdis  nuo 
pašėlusių  cypsmų  -  žiurkės  pešėsi  dėl  mano  vėmalų! 

Mane  vėl  supykino,  bet  skrandis  jau  buvo  tuščias,  gerklė  atrodė  deginte  išdeginta.  Standžiau 
apsisukau  antklode  ir  mėginau  gintis  nuo  baimės  miegu,  bet  kambarėlyje  buvo  taip  šalta,  kad  man 
barškėjo  dantys  ir  negalėjau  sumerkti  akių.  Galiausiai  troškulys  tapo  toks  nepakenčiamas,  kad  išlipau 
iš  lovos,  patrepsėjau  kojomis  nubaidydama  žiurkes,  nusismaukiau  kelnaites  ir  mėginau  nusišlapinti. 
Gal  pavyks  numalšinti  troškulį  savo  pačios. . . 

Bet  neišvarvinau  nė  lašo.  Staiga  pajutau  kažką  glitaus  ropščiantis  koja. 

Suspigau,  bet  tai  nesutrukdė  žiurkei  įlįsti  į  kelnaites  ir  ji  dabar  rangėsi  man  palei  tarpukojį.  Visa 
apsipyliau  šaltu  prakaitu  ir  spiegiau  toliau.  Šlykštus  padaras  nenustojo  baksnoti  į  mane,  kol  supratau, 
kad  jis  tikriausiai  išsigandęs  ne  mažiau  negu  aš.  Isteriškai  klykdama  nusitraukiau  kelnaites  ir 
iškračiau  žiurkę. 

Siaubingai  pasidygėjusi  ėmiau  daužyti  galva  duris  ir  rėkti: 

-  Išleiskit  mane!  Išleiskit  mane  iš  čia! 

Bet  vietoj  atsakymo  ir  toliau  girdėjau  tame  vaiduokliškame  kambaryje  šiurpiai  aidintį  spiegimą  - 
savo  pačios.  Nesilioviau  daužyti  į  duris  ir  klykti.  Nieko.  Tada  iš  visų  jėgų  ėmiau  trankyti  į  duris 
galva. 

-  Leiskit  man  mirti! 

Mano  riksmas  atsimušė  iš  visų  pusių.  Staiga  pajutau  viršugalviu  srūvant  kažką  drėgna  ir  lipnaus, 
paskui  burnoje  sūrų,  metalu  atsiduodantį  skonį. . . 

Apsišlapinau  ir  praradau  sąmonę. 

Kai  pabudau,  mane  vis  dar  supo  smarvė  ir  tamsa,  bet,  laimė,  cypimo  nebebuvo  girdėti  -  matyt, 
žiurkės  prisikimšusios  pilvus  snaudė.  Užtat  mano  pilvas  panėšėjo  į  pašėlusiai  trinksintį  būgną,  o 
gerklė  atrodė  išdeginta,  lyg  ką  tik  būčiau  prarijusi  žaižaruojančių  anglių.  Mėginau  šaukti,  bet  tepavyko 
vos  girdimai  sušnabždėti. 

Besimuistydama  ant  lovos  pajutau  po  nugara  kažką  keista  -  glitaus  ir  lipnaus.  Apčiupinėjusi 
prisikišau  pirštus  prie  nosies. 

-  Kraujas!  Kraujas!  -  išgirdau  nuo  sienų  atsimušantį  savo  klyksmą. 

Instinktyviai  paliečiau  galvą,  bet  ten  kraujas  jau  buvo  išdžiūvęs.  Vėl  paliečiau  tą  vietą,  kurioje 
gulėjau,  ir  pajutau,  kad  ten  drėgna  ir  šilta.  Keista:  nenumaniau,  kaip  galėjau  susižeisti  pasturgalį  taip 
smarkiai,  kad  jis  pradėjo  kraujuoti.  Kol  laužiau  galvą,  pilve  pamažėle  ėmė  stiprėti  skausmas,  paskui 
man  tarp  kojų  pliūptelėjo  šiltas  skystis.  Tada  ir  suvokiau,  kad  kraujuoju  iš  savo  in. 


Panikos  apimta  šokau  iš  lovos,  pribėgau  prie  durų  ir  ėmiau  kumščiais  daužyti  į  šaltą  geležį. 

-  Mama!  Mama!  Prašau:  išleisk  mane  iš  čia!  Aš  mirsiu!  Aš  mirštu! 

Nežinau,  kaip  ilgai  trankiau  į  duris,  kol  visą  mano  esybę  užvaldė  kažkokia  apatija  ir  aš 
nebesigaudžiau,  sąmoninga  esu  ar  ne. 

Praradau  laiko  nuovoką,  bet,  manau,  tik  antrą  ar  gal  net  trečią  dieną  mane  pažadino  garsiai 
sužvangėjusios  durys,  ir  į  vidų  įgriuvo  Fang  Rong  ir  Vu  Čiangas.  Kai  delnu  mėginau  prisidengti  nuo 
akinančios  šviesos,  Fang  Rong  tvojo  per  jį. 

-  Oi,  mama! 

Apstulbau  -  negalėjau  patikėti,  kad  ką  tik  pavadinau  ją  mama!  Nejaugi  man  žūtbūt  reikėjo  motinos 
paguodos? 

Staiga  man  dingtelėjo,  kad,  užuot  paguodusi  kaip  mano  mama,  ji  gali  man  suduoti,  tad  vėl  pakėliau 
ranką  norėdama  užsidengti  veidą. 

Didžiai  mano  nuostabai,  Fang  Rong  iki  ausų  išsišiepė  ir  meiliai  prašneko: 

-  Mano  brangioji  dukra,  kiek  tu  prisikentei! 

Ji  palietė  man  kaktą  drėgnu,  riebiu  delnu. 

-  Ačiū  Dangui,  nekarščiuoji.  Išalkai? 

Sulinksėjau  kaip  prisukta. 

-  Ar  nori  grįžti  į  paviljoną  ir  ko  nors  užvalgyti? 

Vėl  taip  pašėlusiai  sulinksėjau,  kad  galva  ko  nenusinėrė  nuo  sprando. 

Kai  sunkiai  bandžiau  keltis,  mama  išpūtė  akis  ir  parodė  ranka  į  lovą. 

-  Dangau,  kas  nutiko?! 

Tada  pasuko  storą  sprandą  ir  atsigręžė  į  mane. 

-  Siang  Siang,  ką  tu  sau  padarei? 

Tada  prisiminiau  tą  kraują. 

-  Aš  kraujuoju,  -  patylėjau,  paskui  išlemenau:  -  Bet  aš  nieko  nedariau. 

Mama  čiupo  mano  rankas  ir  apžiūrėjo  riešus.  Nepamačiusi  jokių  pjovimo  žymių,  palietė  dėmes 
lovoje,  paskui  mane  apsuko  ir  nutraukė  kelnaites. 

-  Mama!  -  Man  degė  skruostai  iš  pažeminimo.  Mėginau  vėl  užsimauti  kelnaites,  bet  Fang  Rong 
meškiškomis  letenomis  tvojo  man  per  nagus. 

Tada  ji  mane  visiškai  pribloškė:  pratrūko  juoku.  Jos  vyras  kukliai  nudelbė  akis  į  savo  nagus. 
Mama  vėl  atsuko  mane  veidu  į  save. 

-  Nejaugi  nesupratai,  kad  tave  ką  tik  aplankė  protetė? 

Nei  tėvas,  nei  motina  niekada  neminėjo  kurį  nors  iš  senelių  turėjus  seserį. 

-  Bet  aš  neturiu  nė  vienos  protetės,  -  atsakiau  užsitraukdama  kelnaites. 

-  Nejaugi  motina  niekados  tau  nepasakojo  apie  pro  tėtę? 

Papurčiau  galvą. 


-  O  kur  ji  dabar? 

Sutuoktiniai  reikšmingai  susižvalgė,  tada  Fang  Rong  nusijuokė  -  taip  gardžiai,  kad  mėsingas  jos 
veidas  priminė  storą,  tirpstančią  žvakę. 

Atgavusi  kvapą  mama  tarė: 

-  Hmm...  Matyt,  tavo  mama  per  daug  gėdijosi  ir  nesiryžo  tau  apie  tai  papasakoti.  Bet  kodėl?  Ji 
juk  jau  pisosi  su  tavo  tėvu,  kad  atsirastum  tu. 

-  Ką  reiškia pistis ?  -  paklausiau  stengdamasi  ištarti  šį  žodį  tokiu  pat  tonu  kaip  ji. 

-  Siang  Siang,  -  tarė  Vu  Čiangas  žiūrėdamas  man  tiesiai  į  akis,  -  kai  žmonės  pisasi,  vyras  įkiša 
savo... 

-  Vu  Čiangai,  nepersistenk!  -  rūsčiai  pertraukė  jį  mama.  -  Gali  patikėti  šį  reikalą  man. 

Kiek  patylėjusįjį  prašneko  vėl: 

-  Siang  Siang,  tu  nebe  maža  mergaitė,  -  ji  pamerkė  akį.  -  Tuką  tik  tapai  moterimi. 

Visiškai  nenumaniau,  ką  ji  sako. 

-  Siang  Siang,  -  aiškino  toliau  Fang  Rong,  -  kadangi  tavo  vadinamoji  motina  buvo  per  didelė 
tinginė  ir  šventeiva,  kad  pasakotų  tau  apie  vėjo  ir  mėnulio  reikalus,  -  ji  padaužė  kumščiu  sau  į 
krūtinę,  -  tavo  laimė,  turi  tikrą  motiną,  kuri  tave  apšvies. 

Nors  vis  dar  nesupratau,  ką  ji  turi  galvoje,  buvau  per  daug  išvargusi,  kad  paklausčiau,  juolab  kad 
užsistočiau  „tinginę“  motiną. 

Matydama,  kad  tuoj  nualpsiu,  mama  prašneko  labai  švelniai: 

-  Brangioji  dukrele,  tikriausiai  tu  baisiai  alkana,  tad  gal  eime  visi  pavalgyti? 

Aš  taip  svirduliavau  ant  nusilpusių  kojų,  kad  Fang  Rong  ir  Vu  Čiangui  teko  bemaž  nešti  mane  į 
paviljoną. 

Fang  Rong  paprašė  savo  tarnaitę  Mažąją  Raudonę  mane  išmaudyti.  Kol  ji  mane  mazgojo,  nė  viena 
neužsiminėme  apie  tams  J  į  kambarį.  Užsimerkusi  mėgavausi,  kai  ant  nuogo  kūno  tiško  karštas  vanduo. 
Pakreipiau  galvą,  kad  garai  it  koks  pavasario  vėjelis  masažuotų  veidą.  Mažoji  Raudonė  kempine 
trynė,  pliauškino  man  kaklą,  nugarą  ir  pečius,  o  aš  iš  pasitenkinimo  dūsavau. 

Baigusi  Mažoji  Raudonė  išpylė  rausvai  nusidažiusį  vandenį  ir  ištraukė  storai  sulankstytą  audeklo 
skiautę,  bet  kai  mėgino  įkišti  ją  man  tarp  kojų,  tvojau  jai  per  ranką. 

-  Mažoji  Raudone,  šito  absurdiško  dalyko  aš  nenešiosiu! 

-  Siang  Siang,  -  sukikeno  ji,  -  tai  gal  tau  labiau  patiks,  kai  visi  paviljone  sužinos,  kad  tau 
prasidėjo  tas  tavo  daly  kasi 

-  Ko  jūs  šiandien  visi  kalbate  mįslėmis?!  Kas  yra  tas  mano  dalykas  -  turi  galvoje  mano  protetę? 
Bet  aš  neturiu  jokios  protetės! 

Mažoji  Raudonė  vėl  sukikeno. 

-  Kas  čia  taip  juokinga? 

-  Siang  Siang,  protetę  turi  kiekviena  mergina,  -  ji  pasilenkė  ir  nuleido  balsą,  nors  kambaryje 
tebuvome  dviese.  -  Ji  reiškia  kasmėnesinę  raudonąją  klasiką. 


Nespėjus  man  atsakyti,  ji  aiškino  toliau: 

-  Kai  mergina  suauga,  kas  mėnesį  ji  ima  kraujuoti.  Bet  iš  jos  apatinės  skylutės  trykšta  ne  paprastas 
kraujas,  o  kraujas  iš  jos  pilvo.  Jeigu  mergina  nebuvo  su  vyru. . .  -  ji  nutilo  ir  toliau  jau  kuždėjo  man  į 
ausį:  -  kitaip  sakant,  nesipiso  -  tada  jos  kiaušinėliai  nesusimaišys  su  jo  sėkla,  o  ištekės  iš  jos  in  su 
krauju.  Tačiau  jeigu  mergina  pisosi  su  vyru  ir  pastojo,  ji  nustos  kraujuoti  -  kol  gims  kūdikis.  Taigi 
dabar,  kai  tavo  protetė  pradėjo  tave  lankyti,  galėsi  turėti  kūdikį. 

Išgirdusi  jos  paskutinį  sakinį  sudrebėjau  visa  krūtine. 

-  O,  varge  -  ar  tai  reiškia,  kad  aš  turėsiu  kūdikį? 

Į  mano  klausimąjį  atsakė  kitu: 

-  Siang  Siang,  ar  tu  jau  pisaisP. 

Net  neturėjau  galimybės  atsakyti,  nes  ji  tarškėjo  toliau: 

-  Jeigu pisaisi,  pakliuvai  į  didelę,  didelę  bėdą,  nes  neabejoju,  kad  mama  su  tėčiu  laukia,  kada 
galės  brangiai  parduoti  tavo  skaistybę. 

Sulaukusi,  kol  ji  baigs,  ryžausi  paklausti: 

-  Ką  reiškia pistis ? 

Mažoji  Raudonė  atrodė  nustebusi. 

-  Visos  seserys  šičia  tai  daro,  o  tu  nežinai?!  Kiek  laiko  čia  gyveni? 

-  Mėnesį. 

-  Hmm...  Jeigu  mama  neturėjo  laiko  tavęs  pamokyti,  tada  aš  tau  paaiškinsiu,  ką  reiškia  pistis,  - 
Mažoji  Raudonė  patylėjo,  paskui  dėstė  toliau:  -  Šitaip  sakoma,  kai  vyras  įkiša  tą  savo  daiktą  į 
moterį. 

Nenorėdama  pasirodyti  visiška  neišmanėlė,  supratingai  nusišypsojau. 

Mažoji  Raudonė  įtariai  į  mane  dirstelėjo. 

-  Siang  Siang,  tu  tikrai  tebesi  skaisti? 

-  Skaisti? 

-  Mergina,  kuri  dar  nė  karto  nesipiso,  -  Mažoji  Raudonė  kalbėjo  vis  garsiau.  -  Siang  Siang,  kaip 
čia  yra,  kad  tu  visiškai  neišmanai  apie  visus  tuos  dalykus?  Ko  motina  mokė  tave  namie? 

-  Poezijos,  literatūros. . . 

-  Na,  gerai,  žinau,  kad  apie  penkis  klasikos  veikalus  daug  išmanai.  Bet  kaip  čia  nutiko,  kad  ji 
niekados  tau  nepapasakojo  apie  mėnesinę  raudonąją  klasiką? 

Nieko  neatsakiau. 

-  Siang  Siang,  -  tarė  ji,  -  ką  tik  tau  sakiau:  kai pisamasi,  vyras  įkiša  tą  savo  daiktą,  -  ji 
paslaptingai  žvilgtelėjo  į  mane,  -  turiu  galvoje  jo  įrankį  jang  -  į  moters  skylutę  in. 

-  Bet  kodėl  vyras  gali  to  norėti? 

-  Kodėl?  Todėl,  kad  j  am  malonu  tai  daryti,  štai  kodėl!  Be  to,  tada  ji  gali  turėti  kūdikį,  -  ji  padarė 
dar  vieną  pauzę,  paskui  susijaudinusi  aiškino  toliau:  -  Tavo  tėvas  taip  pat  papiso  tavo  motiną,  kad  ji 
tave  turėtų! 


-  Oi,  ne!  -  įnirtingai  paprieštaravau.  -  Mano  tėvas  buvo  apsišvietęs,  gražių  manierų  ponas,  taip 
šlykščiai  mano  motinai  jis  nebūtų  padaręs! 

Kad  ir  kaip  stengiausi,  net  lakiausiose  fantazijose  negalėjau  įsivaizduoti,  kad  rafinuotas  mano 
tėvas  įkiša  tą  savo  daiktą  į  elegantiškos  mano  motinos  skylutę. 

-  Žinoma,  padarė,  -  garsiai  kaip  varlė  sukarkė  Mažoji  Raudonė.  -  Jeigu  nebūtų  padaręs,  iš  kur, 
tavo  manymu,  tu  atsiradai:  gal  tave  rado  šiukšlių  dėžėje  ar  išvirtai  iš  akmens? 

Ir  šiukšlių  dėžė,  ir  akmuo  atėmė  man  žadą.  Mažoji  Raudonė  varė  toliau: 

-  Siang  Siang,  patikėk  manim:  tavo  tėvai  pisosi,  kad  turėtų  tave.  Galiu  lažintis,  jie  tikriausiai 
pisosi  smarkiai,  be  to,  išbandė  visokias  didžiausią  malonumą  suteikiančias  padėtis  ir  be  galo 
mėgavosi  -  antraip  negalėjai  gimti  tokia  graži! 

-  Ką  tai  turi  bendra  su  grožiu? 

-  Jeigu  du  žmonės  pisasi  mėgaudamiesi,  vienas  kitam  jie  perduoda  nepaprastai  gerą  či  -  tuomet 
visada  atsiranda  gražūs  vaikai. 

Įdėmiai  pažvelgiau  į  menkai  nuo  bulvės  tesiskiriantį  Mažosios  Raudonės  veidą  -  varlės  akis, 
mopso  nosį  -  ir  vos  neleptelėjau:  „Vadinasi,  tavo  tėvai  baisiai  vienas  kito  nekentė“,  bet  pačiu  laiku 
susilaikiau. 

Mat  tada  išgirdome  laiptų  apačioje  Fang  Rong  balsą. 

-  Ką  judvi  veikiate  ten  viršuje  -  aptariate  Konfucijaus  veikalus?  Tuoj  pat  lipkit  žemyn! 

Taip  mūsų  pokalbis  baigėsi.  Mažoji  Raudonė  paskubomis  padėjo  man  apsirengti  kitais  drabužiais, 
paskui  nulydėjo  mane  į  pirmą  aukštą. 

Eidama  koridoriumi  į  valgomąjį,  vos  nenualpau  nuo  valgių  kvapų.  Tada  pamačiau  patiekalus: 
garintas  žuvis,  krevetes  su  česnakų  padažu,  krabus  su  imbierais  ir  laiškiniais  svogūnais,  troškintus 
ungurius  su  kepintų  česnakų  padažu,  triušių  kojeles,  elnių  liežuvius  ir  vėžlių  sriubą  -  ir  man  net  seilė 
ištįso. 

Fang  Rong  mostu  nuvijo  Mažąją  Raudonę,  kitu  paragino  mane  sėstis  tarp  jos  ir  Vu  Čiango. 

Ji  paglostė  man  plaukus. 

-  Matai,  Siang  Siang,  jeigu  gerai  elgsiesi,  visados  gausi  tokių  gardumynų.  O  dabar  valgyk  ir  gerk. 

Juodu  su  Vu  Čiangu  ėmė  krauti  valgius  man  į  lėkštę  ir  pilti  vyną  į  taurę. 

-  Ačiū,  mama  ir  tėti,  -  pasakiau,  dabar  nuoširdžiai  jausdamasi  dėkinga. 

Paskui  rijau  ir  gėriau,  kol  vėl  praradau  sąmonę. 

Prašmatnus  susibūrimas 


Pabuvusi  tamsiajame  kambaryje  supratau,  kad  gyvenimas  Persikų  žiedų  paviljone  ne  toks  gražus,  kaip 
pasirodė.  Be  to,  nors  ir  labai  nenoromis,  tapau  moterimi.  Šiaip  ar  taip,  ilgainiui  taip  įnikau  į  menų 
mokymąsi  -  ir  buvau  tokia  persigandusi  -  kad  nemąsčiau  apie  savo  ateitį.  Kiekvieną  savaitę  turėjau 
mokytis  dainavimo,  pipos,  tapybos  ir  kaligrafijos  -  kasdien  turėjau  be  poilsio  lavintis  penkias  ar  net 
šešias  valandas. 

Vieną  kartą  pasijutau  tokia  pervargusi,  kad  paprašiau  mamos  pertraukos.  Mėsingame  jos  veide 
pasirodė  plačiausia  šypsena. 

-  Vaje,  Siang  Siang!  -  ji  padaužė  kumščiu  sau  per  krūtinę.  -  Manai,  man  nauda  iš  visų  tų 
užsiėmimų? 

Tada  ji  įrėmė  riebų  pirštą  man  į  kaktą  ir  stumtelėjo. 

-  Tau,  kvailele,  TAU!  -  jai  teko  patylėti,  kol  atgavo  kvapą.  -  Palauk,  kol  tapsi  įžymi,  -  gal  tada 
pajusi  bent  šiokį  tokį  dėkingumą  mamai,  kuri  vertė  tave  mokytis  visų  tų  dalykų! 

Iš  visų  meno  pratybų  man  labiausiai  patiko  skambinti  pipa  -  keturstyge  liutnia.  Man  patiko  ne  vien 
malonus  šio  instrumento  garsas,  bet  dar  ir  mano  mokytoja  Perle.  Su  begaliniu  pasitenkinimu 
stebėdavau,  kaip  ji  palenkia  smakrą,  papučia  lūpas  ir  liauni  pirštai  lekioja  virš  instrumento  kaip 
drugeliai  nuo  žiedo  prie  žiedo.  Be  to,  jos  kambarys  nepanėšėjo  į  mano.  Mane  žavėjo  šilkinės 
užuolaidos,  siuvinėti  patalai,  tualetinis  stalelis  marmuro  viršumi,  veidrodis  auksuotais  rėmais, 
puošnus  vakarietiškas  laikrodis  ir  gražių  moterų  paveikslai.  Būdama  pas  ją  akimis  tirdavau  visus  tuos 
gražius  daiktus,  kartu  mėgaudamasi  sumišusiais  gėlių,  smilkalų  ir  iškvėpinto  jos  kūno  aromatais. 

Negana  to,  mane  intrigavo  stebuklinga  Perles  galia:  vyrai,  ją  pamatę,  iš  penkiasdešimties  metrų 
atstumo  pasijusdavo  ištroškę  ir  šelmiški.  \bs  tik  prie  jos  prisiartinus  lyg  katinams,  letenomis 
mėginantiems  sugriebti  žuvį,  jiems  rūpėdavo  paliesti  ją  -  skruostą,  ranką,  šlaunį,  krūtį. 

Dėl  daugybės  pratybų  dabar  Persikų  žieduose  neturėjau  daug  laiko  galvoti  apie  savo  „protetę“  ar 
pisimąsi,  kurį  man  apibūdino  Mažoji  Raudonė. 

Tačiau  nuo  tos  dienos  Mažoji  Raudonė  turėjo  vykdyti  tokią  daugybę  paliepimų,  kad  kaskart 
netyčia  susitikusios  koridoriuje  ar  kieme  vis  negalėdavome  baigti  pokalbio.  Na,  o  Fang  Rong,  nors  ir 
žadėjo  netrukus  apšviesti  mane  apie  pisimąsi,  vis  nerado  laiko,  mat  nuolatos  plūdo  seseris,  stengėsi 
įsiteikti  svarbiems  svečiams  arba  slapčia  džiūgaudama  vartė  buhalterines  knygas  riebiais  kaip  dešros 
pirštais  stumdydama  skaitytuvų  rutuliukus. 

Tačiau  Persikų  žiedų  paviljone  kartais  man  pavykdavo  nugirsti  pikantiškų  dalykėlių  apie  šią 


paslaptį. 

-  Varge,  kaip  jis  mano  galintis  į  mane  įeiti,  kai  tarp  mudviejų  mano  protetė?! 

-  Ar  tiesa,  kad  mažasis  jo  brolis  nupiepęs? 

-  Ar  kada  nors  esi  patyrusi  pojūtį,  kad  dantų  krapštukas  įkrito  į  šulinį? 

Nors  dabar  jau  išmaniau  šį  bei  tą  apie  t ąpisimąsi,  daugeliu  atžvilgių  šis  dalykas  man  vis  dar  buvo 
nesuprantamas.  Tačiau  ko  paklausti?  Nėra  ko  nė  sakyti,  pasibaigus  pipos  pamokoms  mėginau 
klausinėti  Perles,  bet  ji  arba  būdavo  pavargusi,  arba  skubėdavo  užimti  svečio. 

-  Ak,  Siang  Siang,  -  atsiprašinėdavo  ji,  -  mama  prašė  tave  pamokyti,  bet  dabar  aš  tam 
nenusiteikusi. 

Nenumaniau,  ar  ji  išties  tokia  pervargusi  ir  užsiėmusi,  ar  tik  nenori  man  pasakoti,  bet  mokyti  mane 
ją  paskyrė  mama,  todėl  laikiau  jos  pareiga  patenkinti  mano  smalsumą  pisimosi  klausimais. 

Paskui  nebeturėjau  galimybės  mėginti  vėl  klausinėti  Perlę,  nes  visi  Persikų  žieduose  įniko  ruoštis 
Naujiesiems  metams  pagal  Mėnulio  kalendorių.  Mama  įsakė  tarnams  ir  tarnaitėms  numazgoti  langus, 
išplauti  grindis  ir  išblizginti  baldus.  Durys  buvo  nukabinėtos  spalvingais  žibintais  ir  raudonais 
ritinėliais  su  užrašais,  turinčiais  atnešti  laimę.  Tarnai  ištraukė  raudoną  užtiesalą,  išsiuvinėtą  šimtu 
vaisių  (ilgaamžiškumui),  ir  juo  uždengė  didelę  alyvmedžio  kėdę  svečių  priėmimo  kambaryje.  Kėdės 
kraštai  buvo  surišti  dviem  bambuko  lazdomis,  simbolizuojančiomis  dažną  kilimą  karjeros  laiptais 
(mat  bambukas  -  labai  aukštas  augalas).  Naujųjų  išvakarėse  visi  susėdę  laukėme,  kuris  svečias  atvyks 
pirmas  -  jis  uždegs  raudono  drakono  ir  fenikso  žvakes. 

Pirmą  Naujųjų  metų  dieną  tarnai  paleido  fejerverkus  išlydėdami  senuosius  metus,  sutikdami 
Naujuosius  ir  kad  atbaidytų  piktąsias  dvasias.  Paviljono  svečių,  darbo  ir  pobūvių  kambariuose  netilo 
juokas,  pokštai  ir  gražūs  linkėjimai.  Mama  su  tėčiu  nuvedė  mus  pasimelsti  priešais  visus  dievus  ir 
deives,  paskui  tetulė  A  Ping  atnešė  keturis  didelius  sidabrinius  padėklus  su  užkandžiais.  Kaip  ir 
derėjo  Naujaisiais,  svečiai  dosniai  išlaidavo:  permokėjo  už  valgį,  kišo  arbatpinigius  kiekvienam 
sutiktam  ir  lošė  iš  didelių  sumų. 

Sausio  dešimtą  suskaičiavau  dovanų  gautus  pinigus,  turinčius  atnešti  laimę,  ir  netvėriau 
džiaugsmu:  turėjau  beveik  dešimt  sidabrinių  monetų.  Deja,  jas  bemat  pasičiupo  mama.  Girdi, 
sąskaitoms  apmokėti.  Nusiminusi  nuėjau  į  virtuvę  ieškoti  Guigui,  kad  šis  mane  paguostų.  Šuniukas 
taip  nudžiugo  mane  pamatęs,  kad  nustojo  šlamštęs  valgių  likučius,  pakėlė  snukutį  ir  ėmė  vizginti 
uodegą. 

Paėmiau  jį  ant  rankų  ir  pasitryniau  veidu  į  šiltą,  pūkuotą  kailį. 

-  Guigui,  ar  gražiai  elgeisi? 

Jis  pakinkavo  galva,  paskui  aplaižė  man  veidą,  ir  ant  skruostų  liko  nebaigtos  mėsos  trupinėlių. 


Po  kelių  dienų,  kai  Naujųjų  metų  maišatis  pagaliau  nurimo,  atėjau  į  Perles  kambarį  mokytis  groti 


pipa.  Nustebau,  kad  Perle  ne  taip  kaip  visada  nebuvo  išsitraukusi  instrumento.  Atsisėdusi  prieš 
veidrodį  niūniuodama  kažkokią  melodiją  rūpestingai  pieštuku  vedžiojo  antakius.  Ko  ji  čia  stengiasi 
dėl  dviejų  plonyčių  brūkšnelių,  užuot  derinusi  keturias  stygas?! 

Kiek  įmanydama  maloniau  nusišypsojau. 

-  Sese  Perle,  -  nejaugi  šiandien  nebus  pamokos? 

Ji  susiraukė  ir  smalsiai  žvilgtelėjo  į  mano  atvaizdą  savo  veidrodyje  paauksuotais,  įmantriai 
išraižytais  rėmais. 

-  Pamiršk pipos  pamoką.  Šiandien  vietoj  jos  pamokysiu  tave  kai  ko  kito. 

Nespėjus  man  paklausti:  „O  kaip  bus  supisimosi  pamoka?“,  ji  prisimerkusi  pažvelgė  į  mane 
įstabiomis  įkypomis  akimis. 

-  Girdėjau,  prieš  kurį  laiką  buvai  užrakinta  tamsiajame  kambaryje? 

Linktelėjau. 

-  Tai  ar  išmokai  tamsiojo  kambario  pamoką? 

Nesugalvojau,  ką  atsakyti,  tad  linktelėjau  vėl. 

-  Kodėl  pabėgai? 

-  Išlydėti  motinos. 

-  Brangiai  už  tai  sumokėjai. 

Toliau  tylėjau. 

-  Kur  ji  išvyko? 

-  Į  budistų  vienuolyną  Pekine. 

Perle  taip  pratrūko  juoku,  kad  galop  ašaros  nusirito  skruostais.  Jos  ranka  sudrebėjo  ir  nupiešė 
kreivą  brūkšnį  virš  akies.  Kai  pagaliau  apsiramino,  išsitraukusi  šilkinę  nosinę  iš  po  nefrito  apyrankės 
nusišluostė  akis  ir  nusivalė  antakį. 

-  Kas  taip  juokinga,  sese  Perle? 

Ji  pabarbeno  raudonu  nagu  į  mano  atspindį  veidrodyje. 

-  O  tau  nejuokinga?  Tavo  motina  bus  vienuolė,  o  tu  -  kekšė? 

-  Bet  aš  nesu. . . 

-  Siang  Siang,  manai,  tave  čia  maitina,  rengia  ir  moko  menų  šiaip  sau?  Manai,  Persikų  žiedų 
paviljonas  -  labdaros  organizacija?  O  gal  valstybės  remiama  menų  studija?  -  Ji  pabarbeno 
krumpliais  man  į  kaktą.  -  Kuo  greičiau  praregėsi,  tuo  geriau,  supranti? 

Ji  nutilo  ir  iš  naujo  paryškino  antakį. 

-  Žinai,  kartais  visai  neblogai  būti  prostitute,  ypač  jei  išgarsėji  ir  susipažįsti  su  žmogumi,  kuris 
yra  toks  turtingas  ir  taip  tave  įsimyli,  kad  išpirks  ir  pasiims  į  namus  penkta  ar  šešta  sugulove. 

Ji  pasisuko  ir  sugnybo  man  skruostą  plonyčiais  pirštais. 

-  Ar  aišku,  šliundryte? 

Jau  norėjau  prieštarauti,  bet  staiga  prisiminiau  motinos  žodžius: 


Kaip  įmanydama  stenkis  su  visais  sutarti,  antraip  neteksi  stogo  virš  galvos  ir 
neturėsi  nė  skystos  ryžių  košės  pilvui  susišildyti. 

Be  to,  jeigu  tiesą  tau  drebia  kaip  purvo  saują,  kas  tau  belieka  -  tik  jį  nuryti? 

Taigi  ko  nespringdama  nurijau  seiles  ir  vargais  negalais  išspaudžiau  šypseną. 

-  Aišku,  sese  Perle. 

Perle  vėl  pažiūrėjo  į  savo  pudruotą  veidą  veidrodyje.  Graži,  sustingusi,  ji  panėšėjo  į  dailiai 
išraižytą  statulą  gailestingumo  deivės  Guan  In,  visados  išklausančios  pagalbos  šauksmą. 

-  Sese  Perle,  ką  reiškia pistisl  -  drėbtelėjau  seniai  rūpimą  klausimą. 

-  Siang  Siang!  -  ji  metė  į  veidrodėlį  man  skirtą  priekaištingą  žvilgsnį.  -  Tas  žodis  -  be  galo 
vulgarus! 

-  Bet  šitaip  sako  mama  ir  Mažoji  Raudonė. 

-  Žinau,  aš  irgi  taip  sakau,  bet  šis  žodis  tik  suaugusiesiems,  o  ne  tokioms  mažoms  mergaitėms  kaip 
tu. 

-  Sese  Perle,  bet  aš  nebe  maža  mergaitė  -  aš  moteris! 

-Nejaugi?  -  ji  kilstelėjo  vieną  antakį.  -  Vadinasi,  tu  jau  pisaisi,  tiesa? 

Jos  žodžiai  skaudžiai  gėlė. 

-  Ne,  žinoma,  ne!  -  sušukau. 

Ji  nusijuokė  parodydama  eilę  lygių,  baltų  kaip  perlai  dantų. 

-  Na,  gerai,  kol  kas  tu  dar  nesipisai,  ar  ne?  -  Ji  priekaištingai  pažvelgė  į  mane.  -  Siang  Siang, 
užuot  sakiusi  pistis,  gal  geriau  sakyk  „dangui  susijungti  su  žeme“,  „derinti  in  su jang “  ar  „maišyti 
debesis  su  lietumi“. 

Ji  pamerkė  man  akį. 

-  Bet  ko  tu  taip  skubi  sužinoti  visus  tuos  dalykus  -  nejaugi  negali  sulaukti,  kol  būsi  pisama  kekšė? 
Šįsyk  laikiau  liežuvį  už  dantų. 

Perle  įsiteikiamai  nusišypsojo. 

-  Nejaugi  Mažoji  Raudonė  dar  nesakė  tau,  ką  reiškia  pistis ? 

Nespėjus  man  atsakyti,  Perles  išraiška  surimtėjo. 

-  Šiaip  ar  taip,  mama  netrukus  duos  tau  knygų  apie  slaptus  žaidimus.  Įdėmiai  jas  perskaityk,  o 
jeigu  kils  klausimų,  kreipkis  į  mane. 

-  O  jūs  turite  tų  knygų? 

-  Man  jų  nebereikia,  -  ji  patapšnojo  sau  per  galvą.  -  Jos  visos  čia. 

Ji  vėl  nusigręžė  į  veidrodį  ir  ėmė  krapštinėtis,  kol  antakiai  tapo  panašūs  į  du  plonyčius  lapelius. 
Supratau,  kad  tai  ženklas  baigti  pisimosi  klausimą. 

Dar  mažumėlę  paryškinusi  antakius  ji  atsisuko  ir  pažiūrėjo  man  tiesiai  į  akis. 

-  Siang  Siang,  šįvakar  aš  dalyvausiu  dideliame  pobūvyje,  -  ji  gnybtelėjo  man  į  smakrą.  -  Tau 
pasisekė,  raganiuke:  eisi  su  manimi. 


Nustebau  tai  išgirdusi.  Nemaniau,  kad  taip  greitai  būsiu  kviečiama  į  pobūvius. 

-  Sese  Perle,  kas  mane  pakvietė? 

Staiga  jos  balse  neliko  nė  kruopelės  šilumos. 

-  Labai  turtingas  verslininkas,  -  prisimerkusi  tarė  ji.  -  Tik  nemanyk  esanti  tokia  neatsispiriamai 
žavi,  kad  jis  pakvietė  tave  į  pasimatymą.  Jis  pakvietė  mane,  supranti?  Tu  tik  eisi  kartu. 

Linktelėjau.  Akys  pritvinko  ašarų,  bet  pasiryžau  neleisti  joms  ištrykšti. 

Pamačiusi,  kad  tuoj  pravirksiu.  Perle  vėl  prašneko  šilčiau. 

-  Siang  Siang,  metas  tau  pradėti  suprasti  savo  vertę.  Ar  žinai,  kad  jau  esi  ganėtinai  garsi?  Žmonės 
nuolat  apie  tave  klausinėja:  „Kas  ta  graži  mergaitė  su  tomis  žavingomis  duobutėmis  skruostuose?“ 
Vienas  net  sakė:  „Ji  tokia  graži  -  vieną  dieną  ji  tikrai  taps  ming  dzi\ “ 

Ming  dzi  -  gerbiama  prostitutė.  Įdomu,  kaip  tai  atrodys? 

Perle  pasitepė  pažastis  kvepalais. 

-  Kvailele,  kuo  anksčiau  tave  pastebi,  tuo  geriau.  Gyvenimas  čia  trumpas  -  nė  viena 
nesimėgausime  jaunatve  visą  amžinybę. 

Ji  ėmė  staipytis  prieš  veidrodį:  pakėlė  smakrą,  nudelbė  akis,  apsilaižė  lūpas,  kilstelėjo  vieną  petį, 
kad  chalatas  nusmuktų  ir  atidengtų  glotnią  baltą  odą,  pirštais  raudonai  lakuotais  nagais  paglostė  sau 
krūtį. 

Paskui  ėmė  deklamuoti  eilėraštį: 

-  Kai  gėlė  pražystąją  nuskink,  nelauk,  kol  teliks  nuoga  šakelė. 

Tada  atsigręžė  į  mane  ir  jausmingu  balsu  paklausė: 

-  Supranti  šias  eiles,  Siang  Siang? 

Linktelėjau,  nes  man  buvo  per  daug  liūdna,  kad  būčiau  galėjusi  ką  nors  atsakyti. 

Galiausiai  Perle  baigė  gražintis,  priėjo  prie  drabužių  spintos  ir  nusivilko  chalatą.  Aš  aiktelėjau:  ji 
buvo  nuogutėlė! 

Ji  pamerkė  man  akį  ir  sukikeno. 

-  Dar  nebuvai  mačiusi  nuogo  kūno? 

Linktelėjau  nenuleisdama  akių  nuo  standžių  jos  krūtų,  kiek  atsikišusio  pilvo  ir  vešlaus  tamsaus 
lopinėlio  tarp  baltų  šlaunų  -  jis  panėšėjo  į  mano  tapybos  mokytojo  pono  Vu  ryžių  popieriuje  užtėkštą 
sodrią  rašalo  dėmę. 

Rodės,  įdėmus  mano  žvilgsnis  nė  kiek  netrikdo  Perles. 

-  Verčiau  prie  jų  priprask,  Siang  Siang,  -  tarė  ji.  -  Nes  -  patikėk  manimi  -  netrukus  jų  matysi  iki 
valios.  Tik  žinok,  -  pašaipiai  pridūrė:  -  kūnai,  kuriuos  matysi  ir  kuriems  įtikti  mokysies,  smarkiai 
skiriasi  nuo  mūsiškių.  Jie  yra  čou  nanžen\ 

Dvokiančių  vyrų. 

Mudvi  bemat  pratrukome  nevaldomu  juoku.  Tą  akimirką  pamaniau,  kad  ji  man  labai,  labai 
patinka. 

Šįvakar  Perle  atrodė  itin  patraukli.  Raudono  šilko  suknia  su  išsiuvinėtu  auksiniu  feniksu  taip 


standžiai  aptempė  kūną,  kad  atrodė,  jog  paukštis  nutapytas  jos  odoje.  Aukšta  palaidinės  apykaklė 
apglėbė  kaklą  lyg  vainiklapiai  pumpurą  -  taip  trokštamą  jos  apvalainą  veidą.  Ilgi  plaukai  prie  kaklo 
buvo  surišti  į  laisvą  kuodelį  ir  iškvėpinti  puošniosios  kvepenės  žiedų  aliejumi.  Šukuoseną  ji  papuošė 
slyvų  žiedais  ir  filigranišku  auksiniu  drugeliu.  Kiek  pražiotos  ir  papūstos  tamsiai  raudonos  jos  lūpos, 
rodės,  trokšta  saldžios  kažkokio  egzotiško  eliksyro  rasos.  Paslaptingai  žybčiojo  į  dvi  žalias  akis 
panašūs  nefrito  auskarai. 

-  Sese  Perle,  jūs  neapsakomai  graži!  -  sušukau  uostydama  nuo  jos  sklindančius  kvepalus. 

Ji  meiliai  įgnybo  man  į  skruostą. 

-  Ačiū,  Siang  Siang. 

Jos  akis  aptraukė  liūdesys. 

-  Grožis  -  visa,  ką  mes  turime,  -  atsiduso  ji.  -  Jei  nekalbėsime  apie  žavesį. 

Netrukus  jos  nuotaika  vėl  pasikeitė:  dabar  ji  žaismingai  mane  nužiūrinėjo. 

-  Siang  Siang,  tu  irgi  labai  graži  šavalkytė.  O  dabar  renkis. 

Ištraukusi  iš  drabužių  spintos  šilkinę  palaidinukę  ir  kelnes  padavė  man. 

-  Gerai,  -  tarė,  kai  jas  apsivilkau,  -  dabar  padėsiu  tau  pasigražinti. 

Kai  pagaliau  buvome  pasiruošusios  eiti,  pažiūrėjome  į  savo  atvaizdus  veidrodyje.  Nustebau,  nes 
atrodžiau  visiškai  kitokia  -  mažiausiai  penkeriais  metais  vyresnė.  Žalia  palaidinukė  ir  kelnės 
rožiniais  slyvų  žiedais,  nors  laisvokos,  labai  gražiai  ant  manęs  atrodė  -  tarsi  nuo  liemens  iki  pat  kojų 
ir  rankų  galiukų  būtų  pražydęs  pavasaris.  Paryškintos  rožinio  akių  šešėlio  ir  juodo  pieštuko  akys 
žvilgėjo  ir  žėrėjo  -  anksčiau  niekada  nepastebėjau,  kad  jos  tokios.  Šviesiai  ruda  pomada  plaukus 
pavertė  paslaptingu  j  uodu  veidrodžiu. 

-  Mudvi  gražios,  ar  ne?  -  kaip  katė  sumurkė  Perle. 

Buvau  per  daug  susidrovėjusi  ir  susijaudinusi,  kad  ką  nors  atsakyčiau. 

Perle  stvėrė  nuo  sofos  kailinius  ir  vilnonę  skraistę. 

-  O  dabar  eikime  ir  paleiskime  į  darbą  savo  žavesį!  -  sušuko,  užmetė  skraistę  man  ant  pečių  ir 
išsitempė  mane  iš  kambario. 

\bs  išėjusios  pamatėme  koridoriumi  link  mūsų  atlekiančią  Fang  Rong.  Didžiulės  jos  krūtys  po 
siuvinėta  raudona  palaidine  kilnojosi  it  potvynio  bangos. 

-  Paskubėk,  Perle,  ponas  Čanas  dar  negrįžo  iš  susirinkimo,  bet  automobilis  jau  laukia  prie  vartų. 
Mudu  su  tėčiu  važiuosime  iš  paskos  kitu  automobiliu. 

Nelyginant  naują  klientą  vertinanti  būrėja  mama  ilgai  mane  apžiūrinėjo  niurnėdama: 

-  Ak,  kokia  graži!  Vadinasi,  mano  senos,  blausios  akys  vis  dar  aštrios  kaip  kaponė. 

Priešais  paviljoną  laukė  didelis  juodas,  žvilgantis  automobilis.  Mus  pamatęs  uniformuotas 
vairuotojas  su  kepure  išlipo  ir  atidarė  dureles  mūsų  pusėje. 

Kai  mėginau  įsirangyti  į  vidų.  Perle  čiupo  mane  ir  išvilko  lauk. 

-  Na,  ką  tu,  Siang  Siang!  Šitaip  lipti  be  galo  vulgaru!  Stebėk  mane. 

Ji  padėjo  pasturgalį  ant  sėdynės,  tada  iš  lėto  įkėlė  kojas.  Pro  suknelės  praskiepą  žybtelėjo  šlaunis. 


-  Sese  Perle,  -  susijaudinusi  sukuždėjau,  kad  neišgirstų  vairuotojas,  -  aš  mačiau  visą  jūsų  šlaunį 
ir  net  kelnaites! 

Man  įlipus  Perle  žiūrėdama  į  užpakalinio  vaizdo  veidrodėlį  taisėsi  plaukus.  Neatitraukdama  akių 
nuo  savo  atspindžio  ji  tarė: 

-  Čia  ir  yra  esmė,  kvailele. 

Automobilis  pradėjo  važiuoti.  Taip  džiaugiausi  vykstanti  į  pobūvį,  kad  per  visą  kelionę  neištariau 
nė  žodžio  ir  vis  sukiojau  akis  stengdamasi  pamatyti  pro  šalį  bėgančius  vaizdus. 

Po  daugybės  posūkių  automobilis  sustojo  priešais  senovinį  pastatą  raudonomis  čerpėmis  dengtu 
stogu  ir  baltomis  sienomis.  Mudvi  su  Perle  išlipome  ir  nuėjome  prie  vartų.  Virš  jų  kaligrafiškai  buvo 
užrašyti  keturi  hieroglifai:  BALTOSIOS  GERVĖS  NEMIRTINGOJO  MENĖ. 

-  Kas  yra  nemirtingojo  menė?  -  atsisukusi  paklausiau  Perles. 

-  Daosistų  šventykla. 

Ką  bendra  prostitutės  turi  su  daosistais  ir  šventyklomis?! 

Kai  įėjome  pro  tamsiai  raudonus  vartus,  neiškentusi  paklausiau: 

-  Sese  Perle,  kodėl  žmonės  rengia  pobūvį  šventykloje? 

-  Siang  Siang,  -  Perle  priekaištingai  žvilgtelėjo  į  mane,  -  mes  dalyvausime  ypatingame  pobūvyje 
-  jadzi  -  prašmatniame  susibūrime.  Šįvakar  susipažinsi  su  daugybe  svarbių  ir  garsių  žmonių: 
menininkų,  mokslininkų,  poetų,  aktorių,  aukštų  valdžios  pareigūnų.  Šiaip  ar  taip,  tau  pasisekė,  kad 
buvai  pakviesta,  nes  galėsi  pradėti  patirti  menų  skonį,  -  ji  nutilo  ir  reikšmingai  pažiūrėjo  į  mane.  - 
Aišku,  jei  nori  būti  ming  dzi.  Ar  to  nori? 

Nežinojau,  ką  atsakyti  -  „taip“  ar  „ne“.  Gal  viena  ir  kita.  „Taip“,  nes  norėčiau  būti  gerbiama, 
„ne“,  nes  -  nėra  ko  nė  sakyti  -  man  buvo  šlykštu  net  vaizduotis  save  prostitute.  Vis  dėlto  žinojau,  kad 
tuodu  žodžiai  drauge  reiškia  visiškai  kitką  negu  skyriumi.  Persikų  žiedų  paviljone  skaičiau  subtilius 
eilėraščius  ir  mačiau  rafinuotus  paveikslus,  sukurtus  moterų  -  tarp  jų  ir  Perles,  -  nusipelniusių  šio 
titulo.  Išsilavinusių  žmonių  jos  buvo  ne  niekinamos,  bet  didžiai  gerbiamos  -  aišku,  dėl  savo  grožio, 
bet  dar  labiau  dėl  gausių  talentų  ir  nepriklausomos  menininkių  laikysenos. 

Vis  dar  svarstydama,  ką  atsakyti  -  „taip“  ar  „ne“,  -  nustebau,  kad  mano  galva  prieš  mano  pačios 
valią  jau  linksi  kaip  grūstuvėlis,  besidaužantis  į  piestą. 

Perle  sukuždėjo  manį  ausį: 

-  Aišku,  bus  ir  nemandagių  verslininkų  bei  nedorų  žmonių:  policininkų,  politikų  ir  net 
nusikalstamų  gaujų  narių. 

Mus  gaubė  tyla,  kol  įžengėme  į  kiemą,  kuriame  ir  vyko  pobūvis. 

Aiktelėjau. 

Tokios  grožybės  kaip  gyva  nebuvau  mačiusi.  Užuodžiau  gardžius  maisto  kvapus  ir  saldžius 
smilkalų  aromatus.  Vėjyje  blykčiojo  ant  slyvų  šakų  sukabinti  spalvingi  įvairių  formų  ir  dydžių 
žibintai:  žvilgantys  persikų  vaisiai  sulig  kūdikio  galva;  iš  visų  pusių  mane  stebintys  triušiai;  švytintis 
oranžinis  karpis;  risnojantis  žirgas  vėjo  pašiauštais  karčiais;  ištiesęs  letenas  aukštyn  sklendė  ugnimi 


spjaudantis  drakonas. 

Ant  kelių  stalų  buvo  išdėlioti  ryžių  popieriaus  lapai,  teptukai,  rašalo  akmenys-,  arbatiniai  su 
puodeliais  ir  lėkštelėmis,  indai  su  vynu,  padėklai  ir  lėkštės  su  įvairiausiais  užkandžiais.  Mudvi  su 
Perle  vaikštinėjome  šen  ir  ten,  stebėdamos,  kaip  vienos  seserys  tapo,  kitos  deklamuoja  eiles  ar 
dainuoja  arijas  iš  Pekino  operos  ar  kunciui;  dar  kitos  flirtavo  su  apsaugininkais  ir  tarnais.  Mums 
einant  pro  šalį,  kai  kurie  vyrai  smalsiai  mus  nužvelgdavo  ir  nusišypsodavo.  Akį  traukė  ant  slyvų  žiedų 
galiukų  kabantys  rasos  lašeliai  ir  tvenkinyje  plauki oj antys  auksiniai  karpiai. 

Svečių  vis  gausėjo.  Brangiais  chalatais  ir  madingais  kostiumais  apsitaisę  vyrai  atrodė  pasipūtę  ir 
net  baisoki.  Seserys  atsiskleidė  visu  gražumu:  visos  nepriekaištingai  pasidažiusios,  lieknus  kūnus 
pridengusios  šilkais,  plaukus  papuošusios  žvilgančiais  brangakmeniais.  Švelniomis  rankomis  jos 
tvarkė  vandens  pypkes,  pildė  taures,  lygino  svečiams  pomada  išteptus  plaukus,  tapšnojo  per  riebius 
žandus  ir  net  tikrino  išsipūtusias  jų  kišenes. 

Tada  mane  ėmė  graužti  kaltė:  vos  penkiolika  minučių  išbuvusi  šioje  nemirtingojo  menėje,  visiškai 
pamiršau  savo  motiną.  Dabar  ji  tikriausiai  skurdžiame  vienuolyne  muša  per  medinę  žuvį  ir  kalba 
sutras,  siekdama  man  gero. 

-  Gražu,  tiesa?  -  Perle  gnybtelėjo  man  į  alkūnę  ir  pažadino  iš  apmąstymų.  -  Atėjome  per  anksti, 
tad  pasigrožėkime  žibintais,  kol  pasirodys  mano  svarbusis  klientas  -  ponas  Čanas. 

Ji  nusivedė  mane  pro  tarnaites,  kurios  dėliojo  maistą  ir  gėrimus,  priekabiai  stebimos  Fang  Rong  ir 
Vu  Čiango. 

Perle  sustojo  priešais  didelį  medį.  Po  žibintais  buvo  prikabinta  ryžių  popieriaus  juostelių  su 
kaligrafiškais  užrašais. 

Nespėjus  pradėti  jų  skaityti,  mano  ausis  pasiekė  sidabrinis  Perles  balselis. 

-  Siang  Siang,  ar  žinai,  kad  šįvakar  -juansiao,  žibintų  šventė? 

Mane  apėmė  neapsakomas  liūdesys.  Nėra  ko  nė  sakyti,  žinojau,  kas  yra  juansiao:  šeimos 
susiėjimo  šventė.  Bet  mano  tėvas  jau  buvo  miręs,  o  motina  -  už  pusantro  tūkstančio  kilometrų.  Praėjo 
jau  keturi  mėnesiai,  o  ji  taip  ir  nedavė  jokios  žinios,  nors  buvo  žadėjusi.  Kaip  likusi  be  artimųjų  aš 
galėjau  švęsti  šeimos  šventę?  Lygiai  prieš  metus  motina  sutaisė  skanią  vakarienę,  o  tėtis  pakabino 
mano  mėgstamus  povą  ir  Mėnulio  deivę  Čang  E  vaizduojančius  žibintus.  Kai  suvalgėme  saldžias 
spurgas,  simbolizuojančias  džiugiai  susirinkusią  šeimą,  tėvai  nusivedė  mane  į  Ju  sodą  senamiestyje. 
Vaikštinėjome  po  įvairius  vaizdingus  kampelius,  grožėdamiesi  žibintais,  fejerverkais,  akrobatų, 
žonglierių  ir  liūtais  apsirengusių  šokėjų  pasirodymais.  Kai  pavargome  nuo  viso  to  vaikščiojimo  ir 
visų  įdomybių,  tėtis  pavaišino  mus  gatvės  prekiautojo  pilstoma  kvapnia  jazminų  arbata. 

Paskui  nuėjome  skaityti  mįslių.  Gerai  literatūrą  ir  klasikos  dalykus  išmanantis  tėtis  sugebėdavo 
įminti  beveik  visas  sunkias  mįsles,  tad  laimėdavo  daugybę  prizų.  Štai  kodėl  aš  irgi  išmokau  gerai  jas 
minti.  Pernai  jo  laimėtas  prizas  buvo  vėduoklė  su  užrašytomis  eilėmis: 


Prieš  metus  per  juansiao  žibintai  švietė  skaisčiai  kaip  saulė. 


Kai  mėnuo  įkopė  į  medžių  viršūnes,  įsimylėjėliai  susitiko  prieblandoje. 

Šįmet  per  juansiao  mėnuo  ir  žibintai  tebešviečia,  tik  niekur  nematyti  tų  žmonių, 
kurie  buvo  pernai. 

Visa,  kas  liko,  -  ašaros,  vilgančios  mano  pavasarinio  apdaro  rankoves. 

Tai  buvo  labai  populiarios  Sungų  dinastijos  poeto  Oujang  Siu  eilės.  Tėtis  man  paaiškino,  kad  nors 
iš  pažiūros  eilės  liūdnos,  iš  tikrųjų  jų  turinys  džiugus. 

-  Anksčiau  moterims  ir  merginoms  nebuvo  leidžiama  išeiti  iš  namų  ir  vaikštinėti  vienoms.  Šis 
draudimas  negaliodavo  per  juansiao  šventę,  todėl  ištekėjusios  moterys  išeidavo  pasilinksminti,  o 
merginos  susitikdavo  su  mylimaisiais  neva  pasimėgauti  žibintais.  Taigi  eilėraštis  ragina  elgtis  laisvai 
ir  rasti  meilę,  -  tėtis  švelniai  paglostė  man  galvą.  -  Siang  Siang,  kai  užaugsi,  aš  nesamdysiu  piršlio, 
kad  išrinktų  tau  vyrą.  Galėsi  pati  ieškoti  mylimo  žmogaus. 

Dabar,  prisiminusi  tėtį  ir  šias  eiles,  pasijutau  be  galo  liūdna.  Gal  jose  išties  buvo  išsakyta  džiugi 
mintis,  kaip  ją  aiškino  tėtis,  bet  jis  nepastebėjo,  kad  jos  pranašavo  ir  bloga.  Šįmet  žibintai  tebešvietė, 
bet  nebeliko  nei  tėčio,  nei  mamos  -  vien  ašaros,  vilgančios  mano  žieminį  drabužį. 

Matydama,  kad  tuoj  apsiverksiu.  Perle  nutaisė  itin  plačią,  saldžią  šypseną  -  ją  paprastai 
tausodavo  aukšto  rango  klientams. 

-  Nenukabink  nosies,  Siang  Siang!  Pamėginkime  įminti  keletą  mįslių. 

Nusišluosčiau  akis.  Tylėdamos  ėmėme  skaityti  mįsles.  Kai  jau  buvau  bepasakanti  atsakymą, 
pajutau  ant  peties  Perles  ranką.  Šalia  jos  stovėjo  gerokai  aukštesnis  už  ją  kokių  trisdešimties  metų 
vyras  -  didelių,  alkanų  akių,  aukštos  kaktos,  kampuoto  smakro;  ilga  ranka  jis  buvo  apsivijęs  siaurą 
Perles  liemenį. 

Jis  prikišo  išraudusį  veidą  prie  skaistalais  dažyto  Perles  veido  ir  tarė: 

-  Mažoji  Perle,  -  iš  balso  galėjai  pamanyti,  kad  jis  ką  tik  prarijo  ugnies  kamuolį,  -  žinau,  kad 
šįvakar  turi  palaikyti  draugiją  ponui  Čanui,  bet  iki  tol  ar  negalėtum. . . 

Perle  čiupo  vėduoklę,  išskleidė  ir  ėmė  įnirtingai  ja  mojuoti,  šlaunimi  stumdama  jaunuolį  į  šalį. 

-  Nuo  kada  mūsų  garsusis  talentingasis  tapytojas  ėmė  kreipti  dėmesį  į  tokią  negražią  moterį  kaip 
aš? 

-  Ką  tu.  Perle,  tu  gražiausia  moteris,  kurią  kada  nors  esu  matęs,  mano  sapnų  karalienė. 

Perle  pamojo  ranka  tarsi  vydama  jį  šalin. 

-  Tada  eikite  numigti,  o  aš  pasimatysiu  su  jumis  vėliau- jūsų  sapne. 

Vyras  atrodė  netekęs  žado. 

Perle  pamerkė  man  akį  ir  mostelėjo  į  jo  pusę. 

-  Dziang  Mou,  leiskite  pristatyti  mano  mažąją  sesutę  Siang  Siang,  -  tada  ji  pasisuko  į  mane  ir 
įsakmiai  tarė:  -  Siang  Siang,  pagerbk  poną  Dziangą,  garsiausią  Šanchajaus  portretininką.  Jeigu 
gražiai  elgsiesi,  gal  tau  pasiseks  ir  vieną  dieną  jis  panorės  nutapyti  tave  ir  šitaip  labai  išgarsins. 

-  Ar  panorėsite?  -  paklausiau  jusdama,  kaip  rausta  skruostai. 


-  Jeigu  lieps  tavo  sesuo,  -  atsakė  Dziang  Mou,  nužiūrinėdamas  Perlę  nuo  galvos  iki  kojų. 

Perle  toliau  šnekučiavosi  apie  visokius  niekus  su  ponu  Dziangu,  vis  koketiškai  į  jį  žvilgčiodama  ir 
švelniai  paliesdama  delnu  ar  pirštais.  Galop  kažką  šnapštelėjo  jam  į  ausį  ir  mostu  nuvijo;  garsusis 
portretininkas  lyg  klusnus  šuo  nukiūtino  į  šalį. 

Perle  pasisuko  į  mane. 

-  Siang  Siang,  gal  pradėkime  skaityti  iš  naujo? 

Mano  pasirinktas  žibintas  vaizdavo  gaidį.  Ant  jo  kaligrafiškai  vadinamuoju  bėgančiuoju  stiliumi- 
buvo  užrašyta  mįslė: 

Jo  kūnas  gali  perplėšti  pilvus  piktosioms  dvasioms, 

Alsuodamas  jis  riaumoja  kaip  griaustinis, 

Jo  garsas  perplėšia  dangų  ir  drasko  žemę, 

Bet  kai  dar  kartą  pažiūri,  jis  jau  virtęs  pelenų  krūva,  (daiktas) 

-  Fejerverkai!  -  sušukau  Perlei. 

Ji  atsigręžė  į  mane  ir  pagyrė  žvilgsniu. 

-  Šaunuolė,  Siang  Siang.  Dabar  perskaityk  šitą,  -  ji  parodė  į  fenikso  pavidalo  žibintą. 

Veidas  gražus  kaip  pusmėnulis,  ausys  girdi  menkiausią  garsą  kaip  pelėdos  naktį. 

Dešimt  tūkstančių  rankų  tiesiasi  į  dešimt  tūkstančių  neviltingų  balsų,  (veikėjas) 

Aš  vėl  džiugiai  sušukau: 

-  Guanln,  gailestingumo  deivė!  Ji  išklauso  nelaimėlių  raudas  ir  skuba  į  pagalbą! 

Perle  pamerkė  man  akį. 

-  Puiku.  Tu  išties  nuovoki,  tiesa? 

Ji  parodė  į  lotoso  pavidalo  žibintą. 

-  O  kas  šičia? 

Tą  akimirką  orą  sudrebino  garsus  driokstelėjimas. 

-  O,  varge!  -  suspigo  Perle.  -  Į  kažką  šovė! 

-  Iš  kur  žinai? 

-  Tai  nutinka  ne  pirmą  kartą.  Be  galo  siaubingas  dalykas!  Pažiūrėkime,  kam  šį  kartą  pasisekė. 

Ji  čiupo  mane  už  rankos  ir  mes  nuskubėjome  ten,  kur  nuaidėjo  garsas. 


4  Akmenys,  naudojami  kinų  tapyboje  ir  kaligrafijoje.  Ant  jų  sausas  rašalas  maišomas  su  vandeniu. 

5  Hsinšu  -  panašus  į  kursyvą  kaligrafijos  stilius.  Brūkšniai  sujungiami  vienas  su  kitu,  naudojamos  trumpos  formos. 

Pavasario  Mėnesiena 


Mudvi  su  Perle  prasibrovėme  pro  lūkuriuojančią  minią  ir  išsižiojome. 

Į  mane  spoksojo  liūdnos,  mirksinčios  akys  -  tos  pačios,  kurios  sekė  kiekvieną  mano  žingsnį  iš 
bambukų  giraitės. 

Perle  atsiduso,  tik  iš  balso  neatrodė  labai  nusiminusi. 

-  Žinojau,  kad  anksčiau  ar  vėliau  Pavasario  Mėnesienai  atsitiks  kas  nors  tokio. 

Ištiesiau  kaklą,  kad  geriau  matyčiau.  Liūdnų  akių  mergina  dejuodama  raitėsi  ant  žemės.  Iš  rankos 
sunkėsi  kraujas,  raudonai  dažydamas  žalią  jos  suknelės  rankovę. 

-  O,  varge,  reikia  kviesti  policiją!  -  sušukau. 

-  Kas  sakė  kviesti  policiją?!  -  kažkas  suriaumojo  šiurkščiu  balsu. 

Pajutau,  kad  man  tampo  už  rankovės.  Perle  aštriu  kaip  skustuvas  žvilgsniu  parodė,  kad  prikąsčiau 
liežuvį. 

Staiga  vakaras  tapo  ledinis. 

Orą  sudrebino  Šiurkščiojo  Balso  juokas. 

-  Cha,  cha,  cha!  Nejaugi  kas  nors  čia  nežino,  kad  aš  esu  policijos  viršininkas? 

Pažiūrėjau  į  balso  pusę  ir  pamačiau  bjauriausią  žmogų,  kokį  kada  nors  buvau  regėjusi:  tamsų, 
stambų  vyrą  kertuotu  smakru,  atsikišusiu  iš  plataus  šiurkščių  bruožų  veido.  Akių  tebuvo  plyšeliai,  o 
lėliukės  lakstė  juose  it  pelės,  įkliuvusios  siaurame  latake.  Į  standžią  uniformą  įspraustas  kampuotas 
vištos  šūdo  spalvos  kūnas  darė  lavono  įspūdį. 

Aš  nustebau  labiau  už  visus:  nė  viena  iš  seserų  ar  tarnų,  nei  Fang  Rong  ar  Vu  Čiangas,  nei  koks 
svečias  nepasisiūlė  padėti  vargšei  merginai.  Visi  stovėjo  ir  tiek,  tarsi  jų  kojos  būtų  įaugusios  į  žemę, 
tik  sukiojo  akis  nuo  Pavasario  Mėnesienos  prie  policijos  viršininko  ir  atgal. 

Na,  o  tas  baisuolis,  rodės,  ne  žvilgčioja  į  susirinkusiuosius,  o  be  garso  šaudo  į  juos  iš 
kulkosvaidžio,  tad  visi  nudelbė  akis  į  savo  batus.  Tada  policijos  viršininkas  spjovė  į  Pavasario 
Mėnesieną;  seilės  ištiško  į  visas  puses  ir  sumirgėjo  žibintų  šviesoje. 

-Pisau  tavo  motiną,  dvokianti  šliundra!  Nejaugi  niekas  tau  nepaaiškino,  kad  policijos  viršininkui 
nevalia  atsakyti?!  Ak,  tu  prasmirdusi  šlykštyne! 

Fang  Rong  nustūmė  kitus  į  šalis,  priėjo  prie  Pavasario  Mėnesienos,  bet  tiesiog  pribloškė  mane: 
užuot  pasisiūliusi  padėti  ar  mėginusi  paguosti,  taip  pat  spjovė  į  ją  -  dar  tūžmingiau  negu  tas  įniršęs 
lavonas. 

-  Ak,  tu  vulgari,  kvaila  kale!  Kiek  kartų  tau  sakiau  -  niekados  nesakyk  „ne“  kilmingiems  mūsų 


svečiams?! 

Tada  pasisuko  į  policijos  viršininką  taip  plačiai  išsišiepusi,  kad  aš  išsigandau,  jog  jos  dantys 
neatlaikys  ir  išlėks  lauk. 

-  Labai  atsiprašau,  viršininke  Če.  Prisiekiu  jums  Budos,  Guan  In,  dorybingojo  Baltų  Antakių 
dievo  ir  visų  savo  protėvių  garbe,  kad  šitaip  niekada  daugiau  neatsitiks! 

Policijos  šulas  dėbtelėjo  į  Fang  Rong  tarsi  ketindamas  nužudyti  žvilgsniu,  nors  mojuoti  pistoletu 
irgi  nenustojo. 

-  Tai  šitaip  mokai  savo  dukras?!  Vaidinti  damas,  nors  jos  tėra  kekšės?! 

Kurtinanti  tyla.  Fang  Rong  ir  Vu  Či angas  puolė  ant  kelių  ir  ėmė  lyg  patrakę  lankstytis. 

-  Atleiskite,  viršininke  Če,  mes  dėl  visko  kalti,  -  mamos  balse  aiškiai  jutai  baimę.  -  Prižadu: 
šįvakar  mes  mirtinai  užplaksime  šitą  šliundrą,  kad  gerai  pamokytume! 

Mama  nenustojo  atsiprašinėti,  policijos  viršininkas  nenustojo  putoti.  Jis  be  perstojo  keikėsi 
tirtėdamas  visu  kūnu,  nenustygdamas  ant  ilgaauliais  batais  apautų  kojų.  Į  mano  pusę  papūtė  šaltas 
vėjelis,  ir  mano  šnerves  pasiekė  stiprus  alkoholio  dvokas. 

Visi  ir  toliau  tylėjo  kaip  žemė,  dėmesingai  laukdami,  kas  nutiks  toliau.  Mane  apstulbino,  kad  kai 
kurios  seserys  stebėjo  šį  šiurpų  vaizdą  vos  ne  šypsodamos  -  lyg  kokią  Pekino  operos  komediją. 

Vėsiame  vakaro  ore  nuaidėjo  tulžingi  policininko  žodžiai: 

-  Prižadėkit:  plaksit  šitą  šavalką,  kol  jai  nusiners  oda  ir  sutrupės  kaulai.  Aš  nejuokauju  - 
supratot?! 

Mama  su  tėčiu  vienu  balsu  amtelėjo  kaip  šuniukai: 

-  Duodame  jums  žodį,  viršininke! 

Tamsiaveidis  piktai  suprunkštė.  Jo  balsas  perrėžė  tamsą  it  kardas. 

-  Žiūrėkit  man!  -  Jis  nukreipė  pistoletą  į  dvi  klūpančias  žmogystas.  -  Jei  to  nepadarysit,  tikš  jūsų 
smegenys! 

Pasigailėtinas  duetas  vėl  vergiškai  sulinksėjo. 

Staiga  policijos  viršininkas  drebančia  ranka  nutaikė  ginklą  Pavasario  Mėnesienai  į  galvą.  Minia 
aiktelėjo.  Pavasario  Mėnesiena  užsimerkė.  Kraujo  klanas  iš  lėto  nušliaužė  žeme,  tarsi  būtų  dar  vienas 
nelaimingas  gyvas  padaras. 

Žiopliai  smalsumu,  jauduliu  ir  baime  degančiais  veidais  laukė  vakaro  kulminacijos  -  garsaus 
„pokšt“.  Man  širdis  vos  neiššoko  iš  krūtinės. 

Tą  akimirką,  visų  nuostabai,  Perle  prasibrovė  į  priekį  prie  policijos  viršininko.  Dvokiantis 
bjauraus  veido  vyras  pasisukęs  įsmeigė  į  ją  akis,  dvejodamas  -  šauti  ar  ne. 

Perle  apsilaižė  lūpas  ir  nutaisė  meiliausią  šypseną. 

-  Ak,  viršininke  Če,  -  jos  balsas  buvo  saldus,  lyg  ištisas  valandas  būtų  mirkiusi  meduje,  -  ko 
nervintis  dėl  kažkokios  mergiotės?  Ar  ką  tik  nesakėte,  kad  ji  dvokianti  šliundra,  prasmirdusi 
šlykštynė? 

Viršininkas  spyrė  Pavasario  Mėnesienai  blausioje  mėnulio  šviesoje  grėsmingai  žvilgančiu  batu  į 


petį. 

-  Taigi!  Prasmirdusi  šlykštynė!  Netrukus  būsi  negyva,  kale! 

Pavasario  Mėnesiena  sudejavo. 

-  Jums  neatrodo,  kad  ji  neverta  jūsų  kulkos,  viršininke?  -  skubėjo  pridurti  Perle.  -  Be  to,  kam 
nervintis  dėl  kažkokios  šiukšlės,  kam  be  reikalo  j  audrinti  savo  či  ir  kenkti  savo  sveikatai?  Tikrai 
neverta. 

Pamačiusi,  kad  policininkas  šiek  tiek  aprimo,  ji  išdrįso  uždėti  delną  jam  ant  peties. 

-  Viršininke  Če,  juk  atėjote  čionai  pasilinksminti,  o  ne  pykti,  tiesa?  Mums  reikia,  kad  jaustumėtės 
laimingas  -  tada  galėsite  gerai  rūpintis  mūsų  visuomene  gindamas  ją  nuo  visų  negandų. 

Ji  pasisuko  į  susirinkusiuosius  ir  pamerkė  akį. 

-  Tiesa? 

Visi  pritariamai  sulinksėjo  ir  garsiai  atsakė:  „Taip!“ 

Perle  nuleido  ranką  ant  pistoleto,  paskui  ėmė  glostyti  viršininkui  delną  iš  lėto  kreipdama  ginklą 
atgal  į  dėklą,  o  kai  pistoletas  į  jį  sulindo  it  gyvatė  į  savo  landą,  įsikibo  ponui  Če  į  parankę. 

-  Eime,  viršininke  Če,  pamirškime  šitą  padugnę  ir  mažumėlę  pasilinksminkime.  Pavaišinsiu  jus 
taure  šampano  arba,  -  Perle  pamerkė  jam  akį,  -  dar  kuo  nors  -  ko  tik  pageidausite. 

Įsidrąsinusi  ji  palietė  policijos  viršininkui  veidą  -  raudonai  lakuoti  jos  nagai  šiurpiai  sublizgo 
gelsvoje  žibintų  šviesoje. 

-  Prisiekiu:  vynas  iš  Prancūzijos,  jis  glostys  jums  širdį,  kaip  jums  ją  glosto  teisingumas. 

Ji  žvilgsniu  aprėpė  minią,  paskui  vėl  pasisuko  į  viršininką  ir  apsilaižė  lūpas. 

-  Ir  aš  niekados  nepasakysiu  „ne“  tokio  aukšto  rango  klientui  kaip  jūs.  Ne  todėl,  kad  esu  kvaila  ar 
gudrauju,  bet  dėl  tos  paprastos  priežasties,  kad  negaliu  sau  leisti  prabangos  atstumti  dorybingą 
žmogų! 

-  Puikūs  žodžiai! 

Minia  paplojo  katučių. 

Galiausiai  stulbinamai  šypsodama  Perle  pakraipė  liekną  liemenį  ir  nusivedė  svirduliuojantį 
policijos  viršininką. 

Kai  juodu  dingo  iš  akių,  susirinkusieji  visi  kaip  vienas  su  palengvėjimu  atsiduso.  Tada  keletas 
pasilenkė  apžiūrėti  Pavasario  Mėnesienos.  Kraujas  vis  dar  sunkėsi  iš  kulkos  perdrėkstos  rankos.  Kai 
kurie  žiūrėjo  bejausmiais  veidais,  tarsi  nusivylę  incidento  atomazga  -  aukų  nėra. 

Fang  Rong  įsakė  dviem  apsaugininkams  parvežti  vargšę  merginą  į  paviljoną. 

Priėjau  prie  jos  ir  paklausiau: 

-  Mama,  ar  mums  nereikėtų  vežti  jos  į  ligoninę? 

Ji  bjauriai  į  mane  dėbtelėjo. 

-  Į  ligoninę?  Puikiai  sumanei!  O  kas  mokės?  Tu?  Na,  gerai,  jei  mokėsi  tu,  nuvešime  ją  į 
ligoninę... 

-  Bet,  mama,  aš  neturiu  pinigų! 


-Aš  irgi! 

-  Nesijaudink,  Siang  Siang,  -  įsiterpė  Vu  Čiangas.  -  Paprašysime  savo  žolininko  ją  išgydyti.  Taip 
bus  gerokai  pigiau. 

-  O  jeigu... 

-  Jeigu  ji  mirs,  -  atšovė  mama,  -  vadinasi,  tokia  buvo  jos  lemtis.  Jos  negali  pakeisti  niekas  -  nei 
tu,  nei  aš,  nei  Guan  In,  nei  Buda,  nei  joks  gydytojas  iš  Vakarų,  nei  brangi  ligoninė. 

Fang  Rong  įnirtingai  pamojo  apsaugininkams. 

-  Tuoj  pat  vežkite  ją  atgal! 

Tada  spjovė  į  Pavasario  Mėnesieną. 

-  Prasmirdusi  šlykštynė!  Tu  neši  mums  nelaimes! 

Apsaugininkams  išnešus  Pavasario  Mėnesieną,  iki  ausų  išsišiepusi  Fang  Rong  pašėlusiai 
mostaguodama  rankomis  pranešė  seserims  ir  svečiams: 

-  Nieko  neatsitiko,  viskas  gerai!  Dabar  grįžkit  į  pobūvį  ir  linksminkitės! 

Žiopliai  bemat  išsiskirstė.  Kai  kurie  svečiai  nuėjo  gerti,  kiti  žiūrėjo,  kaip  ponas  Vu  demonstruoja 
kaligrafijos  meną;  dar  kiti  klausėsi  dainuojančių  ir  į  muzikos  ritmą  gundančių  formų  kūnus 
siūbuojančių  seserų. . . 

Nustebau  ir  pasidygėjau,  kad  žmonės  išties  linksminasi,  tarsi  nieko  neatsitiko. 

Kadangi  niekas  nekreipė  į  mane  dėmesio,  nuėjusi  atsisėdau  ant  suoliuko  apsiraminti.  Mintyse  visą 
laiką  regėjau  Pavasario  Mėnesieną  -  liūdnas  jos  akis,  skausmo  kupiną  veidą.  Kas  ji?  Kaip  ji  atsidūrė 
Persikų  žiedų  paviljone?  Ar  jos  tėvai  tokie  skurdžiai,  kad  turėjo  parduoti  ją  į  prostitucijos  namus? 
Bet  ji  neatrodė  neturtinga,  antraip  jos  oda  nebūtų  buvusi  tokia  glotni  ir  graži.  Gal  jos  tėvas 
nusikaltėlis  kaip  ir  mano?  O  gal  ją  pagrobė  koks  banditas? 

Nežinau,  kaip  ilgai  sėdėjau  tokia  apdujusi.  Tada  krūptelėjau  -  kažkas  tvojo  man  per  petį. 
Atsigręžusi  pamačiau  virš  savęs  grėsmingą  Fang  Rong  veidą,  o  šalia  jo  ir  raukšlėtą  vyriškio  veidą. 

-  Siang  Siang,  kas  tau  darosi?!  Gal  nežinai,  kad  atėjai  čia  dirbti,  o  ne  ilsėtis?! 

Bemat  pašokau  ant  kojų. 

Mama  pasisuko  į  Raukšlėtąjį  Senį. 

-  Žiūrėkite,  didysis  pone  Fungai,  čia  mūsų  garsioji  Siang  Siang.  Jos  veidas  toks  gražus,  kad 
užtemdo  mėnulį  ir  daro  gėdą  gėlėms.  Sutinkate? 

Raukšlėtasis  Senis  apžiūrėjo  mane  taip  pat  įdėmiai,  kaip  mano  motina  rinkdamasi  kiaulienos 
gabalą  mūsųjuansiao  vakarienei. 

-  Nuostabu,  tiesiog  nuostabu!  Ne  veltui  apie  ją  sklinda  garsas,  -  niurnėjo  jis  glostydamas  šerius 
ant  skruosto  kaulėtais  pirštais  su  ilgais  nagais. 

Mama  įgnybo  man  į  smakrą  ir  paliepė: 

-  Siang  Siang,  plačiai  nusišypsok  didžiajam  ponui  Fungui. 

-  Didysis  pone  Fungai,  ar  matote  tas  duobutes?  -  Ji  koketiškai  žvilgtelėjo  į  Raukšlėtąjį  Senį  -  nuo 
to  jos  žvilgsnio  man  net  oda  pašiurpo.  -  Jos  tokios  žavios,  kad  įtrauks  jus  į  save  ir  pamiršite  visus 


rūpesčius,  tiesa? 

Raukšlėtasis  Senis  pritariamai  sulinksėjo,  akimis  glamonėdamas  mane  visą. 

-  Tai  jau  tikrai,  kaip  mane  gyvą  matot. 

-  Didysis  pone  Fungai,  -  susijaudinusi  dėstė  toliau  mama,  -  Siang  Siang  turi  dar  vieną  puikią 
savybę. 

-  Tikrai?  Kokią? 

Mama  nuleido  balsą,  kad  labiau  suintriguotų. 

-  Nuo  Siang  Siang  sklinda  be  galo  malonus  aromatas,  tarsi  ji  mistų  vien  gėlėmis. 

Raukšlėtasis  Senis  dabar  tapo  panašus  į  buldogą.  Jis  pasilenkė  prie  pat  manęs  ir  pauostė. 

-  Taip,  ji  iš  tikro  nuostabiai  kvepia.  Bet  aš  manau,  kad  tai  tik  kvepalai. 

-  Nieko  panašaus,  didysis  pone  Fungai,  -  sukikeno  Fang  Rong.  -  Duodu  jums  žodį.  Jeigu  tai 
netiesa,  galėsite  atsiimti  pinigus. 

Ji  pamerkė  akį. 

-  Siang  Siang  dar  nėra  turėjusi  nė  vieno  kliento,  tai  kas  jai  pirktų  kvepalus? 

-  Gerai,  nereikia  aiškinti,  -  tarė  Raukšlėtasis  Senis  ir  kažką  kužtelėjo  mamai  į  ausį.  Ši  sulinksėjo 
kaip  prisukta. 

Nugirdau  tik  jų  pokalbio  nuotrupas:  „šviežias,  rasotas  persikas“,  „galingasis  imperatorius  įtempia 
lanką“,  „tabletės,  kad  auksinis  pistoletas  niekados  nenusvirtų“  -  bet  į  juodu  bežiūrint  man  kūnas  ėjo 
pagaugais  ir  degė  žandai.  Senis  vėl  gašliai  nužvelgė  mane  nuo  galvos  iki  kojų,  paskui  nuo  kojų  iki 
galvos,  ir  abu  pratrūko  kvatoti. 

Raukšlėtajam  Seniui  pagaliau  dingus,  dingo  ir  mamos  juokas.  Dabar  ji  pasisuko  į  mane  ir 
sužaibavo  akimis. 

-  Siang  Siang,  kas  tau  pasidarė?!  Ko  čia  stovi  kaip  kvaiša  -  eik  padėti! 

Pobūvis  užsitęsė  ilgai  po  vidurnakčio.  Daugumai  svečių  išsiskirsčius,  nežinia  iš  kur  išdygo  Perle 
ir  mudvi  drauge  išsiruošėme  grįžti  į  Persikų  žiedų  paviljoną.  Kai  atsisėdome  rikšos  vežimėlyje, 
pastebėjau,  kad  jos  akys  apsiblaususios,  o  veidas  išraudęs;  jai  iš  burnos  trenkė  alkoholiu. 

-  Sese  Perle,  gerai  jaučiatės? 

-  O,  taip.  Dėl  manęs  nesijaudink  -  man  viskas  gerai.  Tiesiog  neramu,  kaip  dabar  laikosi 
Pavasario  Mėnesiena.  Vargšelė  -  tikiuosi,  ji  ištemps. 

-  O  kur  policijos  viršininkas?  -  nedrąsiai  paklausiau. 

-  Jis  buvo  išgėręs,  antraip  Pavasario  Mėnesiena  būtų  gavusi  kulką  į  galvą  ir  jau  keliautų  į  Vakarų 
rojų.  Paskui  aš  jį  visiškai  nugirdžiau,  tad  jo  šutvė  jį  parsivežė.  Tikėkimės,  ryte  jis  nieko  neprisimins, 
antraip  vis  dar  gali  pridaryti  bėdos. 

-Ar jis  labai  svarbus  asmuo? 

Perle  sukikeno. 

-  Ar  matei,  kaip  mosavo  pistoletu?  Jis  -  vietos  despotas!  Ar  esi  girdėjusi  posakį:  „Su  kareiviu 
besiginčijantis  mokslininkas,  net  jeigu  turi  argumentų,  neturi  galimybės  jų  išaiškinti“? 


Ji  dėstė  toliau: 

-  Todėl,  kad  kareivis  ginkluotas  pistoletu!  Taigi  jam  nusispjaut  į  mokslininko  argumentus  -  jis 
tiesiog  ims  ir  jį  nušaus!  -  Ji  pažiūrėjo  man  tiesiai  į  akis.  -  Ir  atmink,  Siang  Siang:  mes  net  ne 
mokslininkės,  mes  -  kekšės. 

Tą  naktį  negalėjau  užmigti,  nes  mano  galvoje  be  perstojo  sukosi  Pavasario  Mėnesienos  vaizdas. 

Kitą  rytą  vos  išaušus  pabeldžiau  į  Perles  duris  ir  išgirdau  ją  sakant  man  įeiti. 

Vilkėdama  chalatu,  siuvinėtu  auksiniais  bijūnais,  ji  stovėjo  šalia  didelio  mėlyno  ir  balto 
akvariumo  -  šėrė  auksines  žuveles. 

-  Sese  Perle,  ar  ką  nors  girdėjote  apie  Pavasario  Mėnesieną?  -  priėjusi  paklausiau. 

-  Ji  tamsiajame  kambaryje. 

Nežiūrėdama  į  mane  Perle  toliau  bėrė  duonos  trupinius  į  akvariumą. 

Kurį  laiką  tylomis  stebėjome  plaukiojančias  žuvis,  paskui  mostu  pakvietė  mane  sėstis  ant  sofos. 

Pasijutau  keistai  padėdama  pasturgalį  ant  minkštos  aksomo  pagalvėlės,  kai  Pavasario  Mėnesiena 
kankinosi  toje  belangėje.  Man  kūnas  ėjo  pagaugais. 

-  Bet  juk  jinai  sužeista  -  kodėl  jie  ją  uždarė  ten? 

-  Todėl,  kad  ji  įžeidė  policijos  viršininką.  Niekas  negali  sau  to  leisti.  Jei  taip  pasielgi,  prašaisi 
kulkos  į  kaktą.  Jai  pasisekė,  kad  dabar  guli  tik  tamsiajame  kambaryje,  o  ne  kapo  duobėje. 

-  Manot,  ji  mirs? 

-  Manai,  mama,  investavusi  į  savo  dukras  pinigus,  taip  lengvai  leidžia  joms  mirti?  Aišku,  kad  ne 
-  juk  bet  kuri  gyva  duktė  geriau  už  negyvą.  Jeigu  kuri  mirs,  į  ją  investuoti  pinigai  bus  išmesti  į 
naktipuodį.  Užtat  gyva  duktė. . .  Net  jeigu  ji  subjaurota,  mama  vis  dar  gali  parduoti  ją  į  prastą  kekšyną 
ir  susigrąžinti  dalį  pinigų,  nors  vos  kelias  monetas,  -  Perle  patylėjo,  paskui  pridūrė:  -  Šiaip  ar  taip,  ji 
sužeista  lengvai. 

Perle  atsiduso. 

-  Tamsusis  kambarys  turi  pamokyti  bet  kurią  neklusnią  merginą. 

Kiek  patylėjusi  Perle  prašneko  vėl: 

-  Nekalbėkime  apie  nemalonius  dalykus. 

Ji  atsistojo,  priėjo  prie  alyvmedžio  lovos  ir  ištraukė  iš  po  jos  pailgą  daiktą  brokato  dėkle.  Išėmusi 
iš  dėklo  atsargiai  padėjo  jį  ant  stalo. 

Ilgai  jį  apžiūrinėj au,  paskui  paklausiau: 

-  Kas  čia? 

-  Kinas  -  septynstygė  citra,  -  tyliai  tarė  ji  pirštais  bėgiodama  po  jo  stygas. 

Lakuotas,  perlamutro  gabalėliais  puoštas  medžio  paviršius  labai  gražiai  žvilgėjo. 

-  Vadinasi,  šiandien  grosime  juo? 

Perle  sukikeno. 

-  Kvailele,  manai,  galima  išmokti  skambinti  šiuo  instrumentu  per  dieną?  Tam  reikia  daugybę  metų 


sunkiai  dirbti.  Noriu  pagroti  tau  vieną  kūrinį,  -  pridūrė  emocijų  kupinu  balsu.  -  Jis  vadinasi 
„Prisimenant  seną  draugę“. 

-  Jis  skirtas. . .  Pavasario  Mėnesienai?  -  nedrąsiai  paklausiau. 

-  Ne,  mano  vyresniajai  seseriai.  Pavasario  Mėnesiena  tokia  pat  naivi  kaip  ji. 

-  Kur  dabar  jūsų  sesuo? 

Perle  nuleido  mano  klausimą  negirdomis.  Ji  buvo  tokia  liūdna,  kad  susivaldžiau  ir  nieko  daugiau 
apie  tai  neklausinėjau.  Pakeičiau  temą. 

-  Sese  Perle,  ar  žinote,  kaip  Pavasario  Mėnesiena  atsidūrė  Persikų  žieduose? 

Glostydama  brokato  dėklą  Perle  atsiduso. 

-  Jos  tėvas  buvo  pasiturintis  pirklys.  Kartą  jam  laivu  gabenant  brangias  prekes  iš  Šanchajaus  į 
Honkongą,  kilo  audra  ir  paskandino  laivą  su  visomis  prekėmis,  jūreiviai  ir  jis  pats  žuvo.  Taigi  jos 
šeima  visko  neteko  akimirksniu  -  tiesiogine  prasme.  Negana  to,  kadangi  šeima  nebuvo  sumokėjusi 
draudimo,  jai  teko  apmokėti  visus  nuostolius  -  ir  už  prekes,  kurios  turėjo  būti  nugabentos  į  Honkongą, 
ir  kompensacijas  jūreivių  našlėms.  Po  brangių  tėvo  laidotuvių  šeima  nebeturėjo  nė  skatiko.  Todėl 
tėvo  sugulovės  pardavė  Pavasario  Mėnesieną,  kad  galėtų  apmokėti  skolas. 

Taigi  Pavasario  Mėnesiena  akimirksniu  iš  padebesių  buvo  nublokšta  ant  žemės.  Ji  buvo  įpratusi, 
kad  aplink  ją  šokinėtų  tarnaitės,  o  dabar  pati  yra  stumdoma.  Girdėjau,  kad  turėjo  labai  malonų  ir 
gražų  sužadėtinį.  Tad,  aišku,  pasidygėjo,  kai  tas  šlykštus  policijos  viršininkas  mėgino  ją  išniekinti. 
Vargšelė:  pirmą  kartą  dalyvavo  pobūvyje  ir  pridarė  tokių  baisių  nemalonumų. 

Perle  įdėjo  kiną  į  dėklą  ir  įpylė  mums  abiem  arbatos.  Tylomis  gurkšnojome. 

Tada  paklausiau: 

-  Nesuprantu,  kodėl  Pavasario  Mėnesiena  nuolatos  mane  stebėdavo  iš  bambukų  giraitės. 

Perle  pažvelgė  man  į  akis. 

-  Ji  pavydi  tau  grožio,  ypač  tų  tavo  duobučių  skruostuose. 

-  Jinai  taip  jums  sakė? 

-  Ne,  bet  aš  matau.  Vis  užklumpu  ją  mėginančią  įtraukti  skruostus,  kad  susidarytų  duobučių 
iliuzija. 

Perle  atsiduso. 

-  Vargšelė!  Jai  dar  nereikia  gulėti  su  klientais,  bet  kai  reikės,  vėl  bus. . . 

-  Kas  bus  vėl? 

-  Nieko. 

Po  kurio  laiko  Perle  vėl  ištraukė  kiną  iš  brokato  dėklo  ir  ėmė  derinti.  Švelniai  liečiamos 
septynios  stygos  skleidė  tylius,  subtilius  garsus  -  galėjai  pamanyti,  kad  jos  šnibžda  dangaus  paslaptis. 
Baigusi  derinti  stygas,  Perle  kurį  laiką  meditavo,  paskui  pradėjo  skambinti.  Atrodė,  kad  melodijos 
pasakoja  labai  liūdną  istoriją.  Apkerėta  garsų  įsivaizdavau,  kaip  liūdesio  bangos  švelniai  ritasi  po 
kambarį  ir  glosto  mūsų  sužeistas  širdis. 

Dar  pastebėjau  kai  ką  netikėta  -  kaip  persimainė  Perles  veidas.  Kai  skambindama pipa  ji 


energingai  tampydavo  stygas,  visada  atrodydavo  pakilios  nuotaikos,  koketiška.  Ilgi  plaukai 
užkrisdavo  ant  veido  ir  plakdavosi  it  tamsios  bangos,  akys  žaižaruodavo  lyg  blyksinčios  žvaigždės. 
Užtat  grodama  kinu  ji  visa  susikaupdavo,  veidas  tapdavo  panašus  į  mokslininko  -  rimtas,  ramus, 
pagarbus.  Pirštai,  agresyviai  gnaibydavę  ir  tampydavę pipos  stygas,  dabar  be  jokių  pastangų  sklandė 
ir  pleveno  ore:  kaip  laumžirgiai  virš  upokšnio,  palei  pat  vandenį  nardančios  kregždutės  ar  krintantys  į 
bangas  vainiklapiai. 

Mintimis  nuskriejau  iš  šio  kambario,  kur  taip  rafinuotai  skambino  Perle,  į  kažkokį  tolimą  kraštą. 
Tarytum  mačiau  tėtį  -  sėdėdamas  bambukų  giraitės  paunksnėje  jis  savo  smuiku  grojo  kažkokią  liūdną 
melodiją  ir  kiek  pašaipiai  man  šypsojosi. 

Jai  baigus  groti,  mudvi  vienu  metu  atsidusome.  Man  buvo  gaila,  kad  tokia  nuostabi  muzika  turėjo 
baigtis. 

Sugavau  Perles  žvilgsnį. 

-  Sese  Perle,  kino  garsas  toks  gražus. . . 

Ji  smalsiai  į  mane  pažvelgė. 

-  Tau  ši  muzika  graži? 

Sulinksėjau. 

-  Tu  labai  talentinga,  Siang  Siang.  Retai  mergaitei  užtenka  įžvalgos,  kad  įvertintų  kino 
melodijas... 

-  Ar  galite  išmokyti  mane  groti  kinu! 

Jos  veidas  apniuko. 

-Ne. 

Jos  atsisakymas  mane  nustebino  ir  įskaudino. 

-  Bet. . .  kodėl? 

-  Manau,  kad  tau  reikia  sutelkti  dėmesį  į  pipą. 

Nespėjus  man  paprieštarauti,  ji  aiškino  toliau: 

-  Siang  Siang,  kinas  nepadarys  tavęs  garsios  ir  populiarios,  o  pipa  padarys. 

-  Kodėl?  Ir  kaip? 

-  Pipos  tonas  glaustas,  o  muzika  melodinga,  todėl  bemat  gali  patraukti  klientų  dėmesį.  O  vien  tam, 
kad  gebėtum  suprasti  ir  vertinti  kiną,  reikia  lavintis  daug  metų  -  ką  jau  kalbėti  apie  gebėjimą  groti 
juo,  ir  groti  gerai.  Mums,  moterims,  duota  labai  nedaug  jaunystės  ir  grožio  metų,  tad  kai  įvaldysi  šį 
instrumentą,  viena  ir  kita  jau  būsi  praradusi.  Negana  to:  vargu  ar  bent  vienas  klientas  bus  toks 
išsilavinęs,  kad  įvertinų  kino  muziką  -  ar  tavo  talentą. 

-  Sese  Perle,  -  įdėmiai  apžiūrėjau  glotnų,  gražų  jos  veidą,  -  jūs  nepraradote  nei  jaunystės,  nei 
grožio... 

-  Todėl,  kad  esu  ne  tokia  kaip  visos. 

Norėjau  pasakyti  jai,  kad  aš  irgi  ne  tokia  kaip  visos,  bet  ji  išsitraukusi  nosinę  jau  valė  instrumentą 
-  švelniai  lyg  mylimąjį. 


Dabar  aš  sugrosiu  „Raudą  už  Ilgųjų  vartų“. 
Apie  ką  j  i? 

Apie  likimo  nuskriaustos  moters  vargus. 

Laiminga  diena 


Praleidau  Persikų  žiedų  paviljone  dešimt  mėnesių,  bet  vis  dar  negavau  jokio  laiško  iš  mamos.  Iš 
pradžių  pykau  ant  jos:  kaip  ji  galėjo  užmiršti  vienturtę  dukrą?!  Paskui  ėmiau  nerimauti:  gal  jai  kas 
nors  atsitiko?  Ką  mano  motinai  padarė  tos  plikagalvės  senmergės  vienuolyne?  Man  buvo  skaudu 
įsivaizduoti,  kad  motina  skusta  galva,  paslėpusi  liekną  kūną  po  klaikiu  pilku  abitu,  kiauras  dienas 
nieko  daugiau  neveikia,  tik  niurna  panosėje  tekstus  iš  pageltusių  sutrų,  kurių  niekas  net  nesupranta. 

Norėjau  susigrąžinti  motiną  -  su  visais  plaukais! 

Kas  vakarą  baigusi  darbus  nusiimdavau  motinos  man  pakabintą  po  kaklu  Guan  In  medalioną  ir 
laikydama  jį  prieš  akis  melsdavau  deivę  saugoti  ją,  kad  ir  kur  dabar  būtų,  ir  priminti  jai,  kad  parašytų 
man  laišką. 

Vienintelė  mano  paguoda  dabar  buvo  Guigui.  Šeriamas  tokiais  gardumynais  sulig  kiekviena  diena 
jis  ne  tik  augo,  bet  ir  darėsi  gražesnis.  Pradėjau  jį  visko  mokyti:  atnešti  daiktus,  atsitūpti,  purtyti  ir 
linksėti  galvą.  Toks  rubuilis,  pūkuotu  geltonu  kailiu,  jis  kartais  panėšėdavo  į  besiridenantį  žeme 
mėnulį.  Kai  tik  paklusniai  įvykdydavo  mano  paliepimus,  nusivesdavau  į  virtuvę  ir  vėl  šerdavau 
skanumynais.  Atsidėkodamas  už  dosnumą  (klientų  sąskaita),  Guigui  pakreipdavo  riebų  snukutį, 
smalsiai  į  mane  pažiūrėdavo,  paskui  aplaižydavo  man  visą  veidą.  Jis  buvo  toks  mielas  ir  švelnus,  kad 
man  nepakildavo  ranka  jo  bausti  net  kai  prasižengdavo. 

Kartą  jis  nusišlapino  po  altoriumi,  kur  stovėjo  garbinamo  Baltų  Antakių  dievo  statula.  Aš  taip 
persigandau,  kad  ko  neišmečiau  šuniuko  iš  kambario,  paskui  puoliau  šluostyti  balos.  Baltų  Antakių 
dievas  Persikų  žiedų  paviljone  buvo  labiausiai  gerbiama  dievybė:  jis  užtikrino,  kad  pinigai  plūs 
nepertraukiamu  srautu  ir  kad  neišsisklaidys  kerai,  kuriais  seserys  apžavėjo  turtingus  svečius.  Jeigu 
mama  būtų  pamačiusi,  kaip  šunytis  nusičiurlino  priešais  Pinigų  dievą,  būtų  jį  primušusi,  galbūt  net 
žiauriai. 

Jau  buvau  bebaranti  Guigui,  bet  jis  panarino  galvą  ir  ėmė  inkščioti  įsmeigęs  į  mane  dideles, 
jausmingas  akis.  Taigi,  užuot  smarkiai  sudrožusi  jam  per  mažą  pasturgalį,  paėmiau  ant  rankų  ir 
pametėjau  į  orą! 

Mudu  su  Guigui  tapome  neperskiriami.  Melsdamasi  Guan  In,  dabar  prašiau  saugoti  ne  tik  motiną, 
bet  ir  jį. 

Vieną  popietę  nežinios  dėl  motinos  slegiama  širdimi  įslinkau  į  Perles  kambarį.  Ji  pusiausėda  ant 
sofos  skaitė  kažkokį  žurnalą.  Žiūrėjau,  kaip  ji  ima  raudonai  dažytas  arbūzų  sėklas  ir  kiekvieną 


perskelia  dantimis  išleisdama  goslų  pokšt.  Tada  mažytis  jos  liežuvis  it  grobį  pasistvėręs  driežas 
sukišdavo  pailgą  minkštimą  į  burną. 

Man  peržengus  slenkstį  ji  išspjovė  lukštą  į  žalsvą  dubenėlį,  pakėlė  į  mane  akis  ir  nusišypsojo. 

-  Siang  Siang,  argi  dabar  neturėtum  mokytis  menų  savo  kambaryje? 

-  Sese  Perle,  ar  galėčiau  kai  ko  paprašyti? 

-  Eikš,  sėsk  šalia,  -  ji  padėjo  žurnalą.  -  Ko  iš  manęs  nori? 

-  Pasiklausyti,  kaip  skambinate  kinu  „Prisimenant  seną  draugę“. 

-  Kodėl?  Turi  ką  prisiminti? 

-  Savo  motiną.  Aš  jos  pasiilgau,  -  atsakiau  j  ausdama,  kaip  ašaros  gelia  akis. 

Perle  ilgai  į  mane  žiūrėjo,  paskui  dirstelėjo  į  laikrodį. 

-  Gerai.  Dar  turiu  laiko,  iki  pasirodys  mano  svečias. 

Ji  atsistojo  ir  nuėjusi  ištraukė  iš  palovio  kiną.  Rūpestingai  nutraukė  brokato  dėklą,  padėjo 
instrumentą  ant  stalo,  uždegė  smilkalus  ir  suderino  septynias  stygas.  Tada  užgrojo.  Mane  vėl  apkerėjo 
ne  vien  muzika,  bet  ir  jos  pirštų  judesiai  -  grakštūs  kaip  dangumi  plaukiantys  debesys.  Klausantis, 
kaip  iš  po  liaunų  pirštų  liejasi  melodijos,  atrodė,  kad  visi  mano  rūpesčiai  pranyksta. 

Perlei  baigus  vėl  maldavau  ją  išmokyti  mane  skambinti  kinu;  ji  vėl  atsisakė. 

-  Prašau  jūsų,  sese  Perle,  -  pati  išgirdau  neviltį  savo  balse.  -  Aš  tik  noriu  išmokti  „Prisimenant 
seną  draugę“,  kad  galėčiau  ją  skambinti  ir  galvoti  apie  savo  mamą. 

Užuot  atsakiusįjį  tik  nuleido  akis  ir  ėmė  apžiūrinėti  gėlėtą  savo  sijono  raštą. 

-  Prašau  jūsų,  sese  Perle,  -  tik  šią  vieną  melodiją! 

Ji  pakėlė  akis  ir  įdėmiai  pažvelgė  į  mane. 

-  Vieną  vienintelę! 

Iškėliau  vieną  pirštą  ir  be  perstojo  maldavau,  kol  jos  veide  lyg  chrizantemos  palaidinės  audekle 
pražydo  šypsena. 

-Na,  gerai,  raganiuke.  Bet  Siang  Siang,  prižadėk  man:  saugosi  šią  mudviejų  paslaptį.  Ar  prižadi? 

Sulinksėjau  galva  it  alkanas  genys. 

-  O  dabar  grįžk  į  savo  kambarį  ir  gerai  apsiplauk. 

-  Sese  Perle,  bet  juk  jūs  žadėjote  išmokyti  mane  skambinti  kinui 

-  Apsiplovimas  -  grojimo  ritualo  dalis.  Paskui  turi  deginti  smilkalus,  kad  išvalytum  orą,  ir 
medituoti,  kad  apvalytum  mintis,  -  tik  tada  gali  prisiliesti  prie  instrumento.  Nieku  gyvu  neužmiršk: 
grodama  kinu  ne  tik  muzikuoji,  bet  ir  pažįsti  giliausias  dangaus  paslaptis. 

Iš  nuostabos  netekau  žado. 

-  Juk  sakiau  tau,  kad  bus  sunku,  -  aiškino  ji  toliau.  -  Ar  vis  dar  nori  mokytis? 

-  Taip,  sese  Perle! 

-  Gerai.  Man  patinka  tavo  ryžtas,  -  ji  įdėmiai  į  mane  dirstelėjo.  -  Anksčiau  mokinė  turėdavo 
gyventi  su  mokytoja  ir  jai  patarnauti  dvejus  metus:  virti  arbatą,  ruošti  valgius,  tvarkyti  namus, 
masažuoti  skaudamus  raumenis,  ir  tik  tada  galėdavo  bent  jau  užsiminti  apie  pamokas.  Tau  pasisekė: 


atleidžiu  tave  nuo  visų  šitų  pareigų.  O  dabar  marš  praustis! 

-  Ačiū,  sese  Perle!  -  džiugiai  suspigau  ir  nuskuodžiau  prie  durų. 

-  Atmink  -  šis  instrumentas  šventas,  -  man  pavymui  sušuko  ji.  -  Ir  neužmesk  savo  pipos\ 

Atsigręžiau. 

-  Neužmesiu,  sese  Perle. 

-  Kai  grįši,  išmokysiu  tave  derinti  kiną  -  ir  savo  mintis. 

Nuo  tos  dienos  slapčia  mokiausi  skambinti  šiuo  garbinamu  instrumentu.  Kiekvienos  pamokos 
pradžioje  kruopščiai  derindavau  septynias  šilkines  stygas,  vogčiomis  dirsčiodama  į  Perlę  ir 
trokšdama  atrodyti  ir  groti  taip  pat  gražiai  kaip  ji.  Lavindavausi,  kol  pirštai  imdavo  kraujuoti  ir 
nueidavo  pūslėmis,  o  pečiai  nutirpdavo  ir  paskausdavo.  Keista,  bet  liūdnos  kino  melodijos 
pripildydavo  mano  širdį  džiaugsmo. 

Nėra  ko  nė  sakyti,  nedrįsau  užmesti  dainavimo,  tapybos  ar  pipos.  Perle  nuolatos  mane  įspėdavo: 
jei  nesimokysiu  kitų  menų,  nustos  mokiusi  mane  groti  kinu.  Bet  j  i  nerimavo  be  reikalo,  nes  viskas  man 
sekėsi  puikiai!  Tapybos  mokytojas  -  ponas  Vu  -  taip  džiaugėsi  mano  talentu,  kad  apipylė  mane 
dovanomis:  visų  dydžių  teptukais,  rašalo  akmenimis  su  išraižytais  keturių  metų  laikų  vaizdais,  ryžių 
popieriumi,  pagražintu  netikro  aukso  žvyneliais.  Jis  gyrė  ir  mano  eilėraščius:  girdi,  kai  kurie  jų  tokie 
geri,  kad  galėtų  būti  panaudoti  operos  libretams.  Jis  pranašavo,  kad  aš  greitai,  labai  greitai 
išgarsėsiu.  Operos  mokytojas  -  ponas  Ma  -  tvirtino,  kad  mano  balsas  kaip  lakštingalos:  toks 
žavingas,  kad  prikalbina  saulę  tekėti  ir  leistis.  Bet  jis  pamalonindavo  mane  ir  toliau  netyčia 
paliesdamas  delnu  visą  mano  kūną. 

Pasklido  garsas  apie  mano  talentus.  Kai  kurie  klientai  prašė  parodyti  jiems  mano  tapytus 
paveikslus.  Kiti  sustodavo  prie  mano  durų  ir  klausydavosi,  kaip  dainuoju.  Treti  dūsaudavo  iš 
malonumo,  kai  gaudavo  progą  pamatyti,  kaip  mano  pirštai  išdarinėja  akrobatikos  pratimus  su pipa. 
Mano  eilėraščiai  ėjo  iš  rankų  į  rankas  ir  buvo  aptarinėjami  lyg  Li  Daibo  ar  Du  Fu-  kūriniai. 

Vieną  popietę,  kai  mokiausi  pipa  groti  „Pavasario  mėnesieną  virš  upės“,  į  mano  kambarį  įpuolė  Fang 
Rong.  Sudribo  ant  kėdės  ir  džiugiai  pūškuodama  ėmė  mane  nužiūrinėti.  Taip  įdėmiai  ir  ilgai  į  mane 
spoksojo,  kad  pajutau  raustanti. 

-  Kas  nutiko,  mama?  -  paklausiau  padėdama  instrumentą. 

Ji  pašoko  nuo  kėdės,  priėjo  prie  veidrodžio  ir  pamojo  man  pasekti  jos  pavyzdžiu. 

Iš  poliruoto  paviršiaus  žvelgė  mudviejų  atspindžiai.  Mama  šelmiškai  nusišypsojo  ir  pamerkė  man 
akį. 

-  Siang  Siang,  žiūrėk,  kokią  gražią  merginą  iš  tavęs  padariau,  nors  gyveni  Persikų  žiedų  paviljone 
mažiau  kaip  metai. 

Ilgai  žiūrėjau  į  savo  atspindį  ir  pirmą  kartą  su  ja  sutikau.  Bet  man  buvo  gėda  prisipažinti,  tad 
patylėjau. 


Ji  pataršė  man  plaukus. 

-  Žinai  ką?  Šiandien  atrodysi  dar  gražiau,  nes  vežuosi  tave  daryti  šukuosenos! 

Atsisukusi  į  ją  išpūčiau  akis. 

-  Šukuosenos?! 

-  Taip,  dauguma  merginų  apie  jas  nėra  nė  girdėjusios  ir  juo  labiau  neturi  joms  pinigų.  Taigi  tau 
pasisekė! 

Na,  bet  aš  apie  jas  buvau  girdėjusi. 

-  Norite  pasakyti  kaip. . .  tų  kino  žvaigždžių? 

Aišku,  niekada  nebuvau  mačiusi  „tų  kino  žvaigždžių“  ekrane  -  tik  laikraščiuose  ir  žurnaluose, 
kurių  tėtis  parnešdavo  iš  kariauninko  namų. 

-  Būtent!  Ar  nori  atrodyti  kaip  kino  žvaigždė? 

Vėl  pasisukau  į  veidrodį  ir  pamačiau,  kad  mano  galva  linksi  kaip  bevaikės  moters,  maldaujančios 
Guan  In  vyriškos  lyties  kūdikėlio. 

Buvo  saulėta,  karšta  penktadienio  popietė.  Be  manęs,  Fang  Rong  daryti  šukuosenų  paėmė  dar  dvi 
merginas.  Viena,  gosli  ir  labai  kvailo  elgesio,  buvo  vardu  Nefrito  Vaza,  kita  -  mano  nuostabai  - 
Pavasario  Mėnesiena.  Apsidžiaugiau,  kai  mama  pasodino  mane  į  rikšos  vežimėlį  su  Pavasario 
Mėnesiena,  o  pati  šalia  pasisodino  Nefrito  Vazą. 

Pavasario  Mėnesiena  atrodė  atitokusi  po  tos  siaubingos  nakties,  o  randas  rankoje  liko  visai 
mažytis.  Dabar  pagaliau  turėsiu  progą  su  visomis  smulkmenomis  pasikalbėti  apie  tamsųjį  kambarėlį: 
apie  tą  baisią  smarvę  ir  šmižinėjančias  žiurkes.  Gal  net  apie pisimąsi.  Bet  galų  gale  mes  tik 
vėpsojome  į  miesto  kitapus  turkio  paviljono  gyvenimą,  mat  retai  tekdavo  jo  pamatyti.  Negalėjome 
atitraukti  akių  nuo  judraus  Nankino  bulvaro  su  jo  garsiomis  raudonomis  ir  geltonomis  iškabomis. 
Prisiminusios  vieną  ar  kitą  įdomybę,  vis  rodėme  pirštu  tai  šen,  tai  ten. 

Pavasario  Mėnesiena  parodė  į  prašmatnų  pastatą  ir  išdidžiai  tarė  aukštu  balsu: 

-  Žiūrėk,  „Xing  Xing“  universalinė  parduotuvė!  Čia  su  tėvais  eidavau  apsipirkti. 

Ištiesusi  kaklą  pamačiau  tris  tai  tai  vakarietiškais  drabužiais,  įdėmiai  apžiūrinėjančias  prekes.  Už 
jų  apsikrovusios  pirkinių  maišais  pėdino  tarnaitės. 

Kol  aš  žvilgsniu  vertinau  įmantrią  aukštuomenės  damų  veido  kosmetiką  ir  brokato  apdarus, 
Pavasario  Mėnesienos  pirštas  jau  rodė  į  dar  prašmatnesnį  pastatą  šalia  „Xing  Xing“,  o  jos  balsas 
pakilo  dar  aukščiau: 

-  Žiūrėk,  čia  „Sincere“  universalinė  parduotuvė!  Kartą  tėtis  nupirko  man  auksinę  grandinėlę 
juvelyrinių  dirbinių  skyriuje  trečiame  aukšte! 

Ji  susijaudinusi  dėstė  toliau: 

-  Tėvas  dar  vesdavosi  mane  į  „Dangiškos  melodijos  paviljoną“  -  kavinę  po  atviru  dangumi  ant 
„Wing  On“  universalinės  parduotuvės  stogo.  Iš  ten  matydavau  visą  miestą  -  net  bendrovės  „China 
Peace“  pastatą,  viešbutį  „International“  ir  hipodromą! 

Kai  skubantis  rikša  paliko  už  nugaros  dvi  universalines  parduotuves  ir  tris  tai  tai,  tarp  mudviejų 


stojo  tyla. 

Nenorėdama  trikdyti  jai  minčių,  pasisukau  ir  stebėjau  gatvės  vaizdus. 

Prekiautojas,  pasidėjęs  prieš  save  du  krepšius,  visa  gerkle  plyšojo: 

-  Šviežia,  kvapni  kepta  višta!  Jei  ne  kvapni  -  grąžinsiu  pinigus! 

Šalia  jo  senyva  moteris  prašė  išmaldos  garsiai  daužydama  galvą  į  šaligatvį. 

Sudiržusio  veido  lakštinių  pardavėjas  nuoga  krūtine  daužė  į  žalvarinį  gongą,  kad  patrauktų 
praeivių  dėmesį. 

Svilinant  saulei  juodabarzdis  policininkas  indas  su  raudonu  turbanu  kaip  pašėlęs  mojavo  lazdele 
reguliuodamas  eismą.  Veidu  lyg  juodasis  sojų  padažas  žliaugė  prakaitas. 

Tada  pamačiau,  kaip  į  saldainių  parduotuvę  įlekia  du  vaikučiai,  o  jiems  iš  paskos  įeina  mylintys 
tėvai.  Išvydus  plačiai  besišypsančius  tėvų  veidus,  man  suspaudė  širdį  sielvartas,  sumišęs  su  kartėliu. 
Nuo  tos  dienos,  kai  mane  atsivežė  į  Persikų  žiedų  paviljoną,  nors  turėjau  motiną  ir  dar  kaip  iš 
dangaus  nukritusius  „tėvus“,  jaučiausi  likusi  našlaitė.  Iškišau  galvą  iš  vežimėlio,  kad  Pavasario 
Mėnesiena  nematytų  mano  skruostais  riedančių  ašarų. 

Tą  akimirką  net  krūptelėjau  išgirdusi  prie  ausies  šaižų  jos  balsą: 

-  Žiūrėk,  Siang  Siang,  -  Mali  Pig  For! 

Ištempusi  kaklą,  kad  pamatyčiau,  nusišluosčiau  ašaras. 

-Kas? 

-  Garsioji  Holivudo  kino  žvaigždė!  Štai  ten,  „Pekino“  teatro  iškaboje! 

Tada  pamačiau  paveikslą,  vaizduojantį  milžinišką  užsienietės  galvą  garbanotais  plaukais  ir 
svajingu  žvilgsniu.  Šalia  jos  buvo  parašyti  keli  angliški  žodžiai  -  veltui  mėginau  juos  perskaityti. 
Pasisukau  į  Pavasario  Mėnesieną. 

-  Ar  gali  perskaityti  tas  vištos  žarnas? 

-  Žinoma,  -  išdidžiai  nusišypsojo  jinai  ir  papūtusi  lūpas  kaip  višta  šikną  perskaitė:  -  „Vargšė 
mažoji  turtuolė“. 

-  Oho!  Kur  išmokai  anglų  kalbos? 

-  Tėvas  samdydavo  mums  privatų  mokytoją,  -  ji  patylėjo,  paskui  karalienės  balsu  paklausė:  - 
Siang  Siang,  ar  kada  nors  matei  filmą? 

Graudžiai  papurčiau  galvą. 

Jos  veide  nušvito  šypsena. 

-  Tėvas  vesdavosi  mane  į  visus  kino  teatrus  -  „Pekiną“,  „Ambasadą“,  „Licėjų“.  Jeigu  turėsi 
progą  patekti  į  jų  vidų,  tikrai  patirsi  didžiulį  įspūdį.  Ten  kaip  rūmuose! 

Pavasario  Mėnesienos  akyse  sužvilgo  ašaros.  Nusukau  žvilgsnį  į  ūkanoje  skendinčias  miesto 
apybrėžas  horizonte.  Uosto  įlankoje  švilpė  laivas,  lenkdamas  kitą.  Trečias  tarsi  žirklės  be  garso 
skrodė  ryškiai  mėlynas  bangas;  Amerikos  vėliava  virš  jo  plazdėjo  vėjyje  it  ryškiaspalvė  suknelė. 

Amerika!  -  suniurnėjau  panosėje.  Vyliausi,  kad  vieną  gražią  dieną  galėsiu  išvykti  iš  Šanchajaus  ir 
pamatyti  pasaulį,  tokius  kraštus  kaip  Amerika,  kur  galbūt  susitiksiu  su  šia  garsia,  keista  moterimi  Mali 


Pig  For. 

Mūsų  vežimėlius  pralenkė  kiti  du;  basi  rikšų  padai  kėlė  dulkių  kamuolius. 

Viskas  kitapus  Persikų  žiedų  buvo  taip  tikra,  gyva...  tačiau  panašu  į  iliuziją.  Atrodė,  kad 
gyvenimas  -  gilus,  painus  sapnas. 

Jau  ketinau  pakalbinti  Pavasario  Mėnesieną,  bet  tada  rikša  staiga  sustojo,  ir  mes  iš  inercijos  vos 
neiškritome.  Fang  Rong  sumokėjo  dviem  prakaitu  žliaugiantiems  rikšoms  ir  nutaisiusi  didingą  miną 
nusivedė  mus  į  kirpyklą. 

Jos  sienos  buvo  nukabinėtos  veidrodžiais,  keliančiais  erdvės  ir  paslaptingumo  pojūtį.  Ant 
veidrodžių  buvo  prilipdytos  Kinijos  kino  žvaigždžių  nuotraukos;  visų  šukuosenos  buvo  vienodos: 
plaukai  panėšėjo  į  mėnesienoje  žvilgančias  bangas. 

Mus  pamatę  keli  vyrai  persimetę  per  ranką  rankšluostį  atskubėjo  pasisveikinti  su  Fang  Rong. 
Vergiškai  jai  lankstydamiesi,  mus  nužiūrinėjo  kaip  vilkai.  Kai  atsisėdome,  mama  liepė  kiekvienai 
mūsų  padaryti  kitokią  šukuoseną. 

Ji  dūrė  trumpu,  storu  pirštu  į  Nefrito  Vazą. 

-  Ant  jos  kaktos  -  šlykštus  apgamas,  paslėpkite  jį  kirpčiukais,  panašiais  į  gluosnio  svyruoklio 
šakas. 

Tada  pamojo  į  Pavasario  Mėnesienos  pusę. 

-  Jos  veidas  per  daug  apskritas,  o  kakta  per  žema  -  paslėpkite  viską  ištisiniais  kirpčiukais. 

Galop  plačiai  šypsodamasi  pasisuko  į  mane: 

-  Šitai  pasisekė  -  jai  padarykite  įspūdingą  žvaigždžių  nusėto  dangaus  šukuoseną. 

Vajetau!  Vos  nepratrūkau  juoktis  iš  džiaugsmo.  Žvaigždžių  nusėto  dangaus  šukuosena!  Tačiau 
nespėjau  pasimėgauti  man  suteikta  garbe,  nes  trys  kirpėjai,  šypsodami  kaip  savo  darbą  puikiai 
išmanantys  meistrai,  jau  pradėjo  šiaušti  mums  plaukus  įgudusiais  pirštais. 

Trims  vyrams  prireikė  daugiau  negu  valandos  apkirpti  ir  ištrinkti  mums  plaukus  bei  padaryti 
šukuosenas.  Žiūrėdamos  viena  į  kitą  veidrodyje  pamatėme,  kad  Nefrito  Vazai  ant  kaktos  iki  pat  akies 
karo  minkštų  plaukų  sruoga,  išties  panaši  į  gluosnio  svyruoklio  šakas.  Pavasario  Mėnesienos  veidas 
atrodė  kaip  įrėmintas:  iš  šonų  -  lygūs  plaukai,  iš  viršaus  -  tankūs  kirpčiukai;  lyg  įvykus  stebuklui,  jis 
atrodė  nebe  apskritas,  o  pailgas.  Aš  pati  nudžiugau  pamačiusi,  kad  mano  plaukai  sušukuoti  atgal  ir 
atidengia  aukštą  kaktą  bei  paryškina  apvalainą  veidą,  kurių  man  daug  kas  pavydėjo.  Negana  to, 
plaukus  puošė  perlais  švytintis  auksinis  segtukas!  Mano  veidas  pasikeitė.  Staiga  jis  tapo  kerintis... 
tarsi  būčiau  tikra  kino  žvaigždė,  svajingai  muzikai  grojant  pūsta  suknele  šokanti  puošnioje  spindinčių 
sietynų  apšviestoje  pokylių  salėje! 

Iš  svaigulio  mane  pažadino  kūkčiojimas.  Pasisukusi  pamačiau  įdėmų  Pavasario  Mėnesienos 
žvilgsnį.  Ašarotomis  akimis  ji,  rodės,  čiupinėja  mano  veidą  -  graudžiai  kaip  katė  žuvies  kaulą. 

-  Pavasario  Mėnesiena,  -  giliai  įkvėpusi  mėginau  klausti,  -  ko  tu. . . 

Orą  sudrebino  šiurkštus  mamos  balsas. 

-  Pavasario  Mėnesiena,  liaukis!  Nepavydėk  kitoms!  Turi  būti  dėkinga,  kad  ne  tik  esi  gyva,  bet  dar 


ir  turi  madingą  šukuoseną,  ir  kad  tavo  veidas  atrodo  liesas,  o  ne  panašus  į  putlią  bandelę! 

Pavasario  Mėnesiena  bemat  nuščiuvo.  Tada  mama  paskubomis  sumokėjo  ir  išsivedė  mus  iš 
kirpyklos.  Šįsyk  rikšų  j  i  nesamdė:  didžiai  mano  nuostabai,  nuginė  judriausia  Nankino  bulvaro  dalimi, 
pro  kurią  neseniai  pravažiavome  rikšomis!  Dar  kartą  nustebome,  kai  ji  įsitempė  mus  į  audinių 
parduotuvę  ir  pareiškė: 

-  Rinkitės  patinkančias  medžiagas,  liepsiu  visoms  trims  pasiūti  iš  jų  kiniškus  chalatus  ir 
vakarietiškas  sukneles. 

Tie  dosnūs  žodžiai  iš  jos  lūpų  mane  dabar  kerėjo  nė  kiek  ne  mažiau  negu  kino  muzika!  Glausdama 
prie  savęs  gėlėto  atlaso  rietimus,  vos  nealpau  iš  laimės.  Nefrito  Vaza  iš  susižavėjimo  be  perstojo 
šūkčiojo  „Ojojoi!“  ir  „Ajajai!“,  pirštais  braukydama  per  šilko  klostes,  krintančias  prieš  mus  visų 
vaivorykštės  spalvų  kriokliais. 

Už  pusvalandžio,  kai  pagaliau  baigėme  švaistyti  pinigus  pirkiniams,  mama  žvaliu  balsu  paklausė: 

-  Merginos,  šitaip  karšta  -  gal  norėtumėte  suvalgyti  ledų  ir  kiek  atsivėsinti  prieš  grįžtant? 

Ledų?!  Negalėjau  patikėti  gerai  išgirdusi.  Tėtis  buvo  jų  ragavęs  vos  kartą  -  kariauninko  namuose 

-  ir  man  pasakojo,  esą  jie  minkšti  it  šilkas  ir  saldūs  it  cukrus.  Jie  taip  greitai  tirpstą  burnoje,  kad  turi 
laižyti  smarkiai  nelyginant  žaizdą. 

Kelios  akimirkos  praėjo,  kol  visos  trys  suvokėme  gerąją  žinią,  tada  sutartinai  sušukome: 

-  Norim,  mama! 

Kaip  gyva  nesijaučiau  tokia  patenkinta  kaip  vaikštinėdama  tuo  bulvaru  su  žvaigždžių  nusėtu 
dangumi  ant  galvos,  naujų  suknelių  vaizdais  mintyse  ir  maloniai  tirpstančiais  ledais  burnoje.  Mano 
lūpų  kampučiai  vis  rietėsi  į  viršų,  nors  ir  kaip  stengiausi  jiems  neleisti:  praeiviai  dar  pamanys,  kad 
išprotėjau,  -  šypsausi  pati  sau! 

Rafinuotai  laižiau  ledus,  stengdamasi  kuo  ilgiau  mėgautis  jų  vėsos  ir  saldumo  teikiama  atgaiva, 
tuo  pat  metu  apžiūrinėdama  spalvingas  prekes  parduotuvių  vitrinose.  Pastebėjau,  kad  mes  irgi 
stebimos.  Merginos  pavydžiai  spoksojo  į  mus,  stengdamosi  nekikenti.  Kai  kurie  vyrai  laidė  į  mus 
gašlius  žvilgsnius,  darbininkai  pūtė  švilpukus.  Pulkelis  tai  tai  rodė  į  mus  pirštais  raudonai  lakuotais 
nagais  ir  pašaipiai  kuždėjosi. 

Pasisukau  į  Fang  Rong  ir  paklausiau: 

-  Mama,  kodėl  tie  žmonės  į  mus  spokso? 

-  Dukra  mano,  koks  kvailas  klausimas!  -  nutaisiusi  imperatoriaus  našlės  miną  atsakė  ji.  -  Kodėl? 
Ogi  todėl,  kad  jie  jums  pavydi! 

Ji  parodė  ranka  į  liesą  skarmaluotą  dešimtmetę  mergaitę,  ant  šaligatvio  prašančią  išmaldos. 

-  Manai,  kam  nors  ji  gali  atrodyti  graži? 

Tada  dūrė  pirštu  į  pusamžę  sukumpusią  tarnaitę: 

-  Arba  šita? 

Galiausiai  parodė  į  negražaus  veido  mergaitę  plokščia  krūtine,  pardavinėjančią  blynus  nuo  gatvės 
prekystalio: 


-  Arba  šita  bambuko  lazda? 

Mama  pratrūko  juoku. 

-  Cha,  cha,  cha,  mano  žaviosios  mažosios  brangenybės! 

Ji  nuščiuvo,  nužvelgė  visas  tris  ir  įgnybo  man  į  skruostą. 

-  Ypač  tu,  Siang  Siang,  -  greitai,  labai  greitai,  visi  neatitrauks  nuo  tavęs  akių! 

Jai  tai  pasakius,  man  išties  ėmė  rodytis,  kad  visų  žvilgsniai  įsmeigti  į  mane.  Apdujusi,  lyg  sapne, 
uoliai  laižiau  ledus  mėgaudamasi  greitai  tirpstančiu  jų  saldumu  ir  tikindama  save,  kad  visa  ši  neregėta 
sėkmė  man  neprisisapnavo.  Paliečiau  Guan  In  medalioną  ir  mintyse  pasimeldžiau,  kad  ši  diena 
niekada  nesibaigtų. 

Besimėgaujant  saldžiu  kąsneliu  ant  liežuvio,  kažkas  staiga  trinktelėjo  į  ranką.  Nespėjus  man 
susigaudyti,  kas  atsitiko,  aplinkui  kilo  sambrūzdis,  tartum  kas  būtų  pajudinęs  širšių  lizdą. 

Lyg  suskilęs  gongas  sužvangėjo  mamos  balsas,  sudrebindamas  orą  aplink: 

-  Gaudykit  tą  vagišių! 

Tik  tada  susigriebiau,  kad  nebeturiu  ledų.  Dabar  juos  purvinoje  rankoje  stipriai  gniaužė  kaulėtas 
gal  dešimties  metų  berniūkštis.  Godžiai  juos  laižydamas  jis  mėgino  perbėgti  gatvę,  užtvindytą 
švilpiančių  pro  šalį  automobilių. 

-  Atsargiai!  -  sušukau  jam. 

Mama  metė  į  mane  žudantį  žvilgsnį  ir  tvojo  per  žvaigždžių  nusėtą  dangų. 

-  Gal  iš  proto  išsikraustei?!  Nesupranti,  kad  tas  vaikiščias  nusipelno  būti  partrenktas?! 

Atsiradus  tarpeliui  šitame  nepertraukiamame  eismo  sraute,  berniukas  šovė  į  priekį;  tuoj  pat 

pasigirdo  cypiančių  padangų,  klaksonų,  riksmų  ir  keiksmų  kakofonija. 

-  O,  varge!  Jis  palįs  po  ratais!  -  vėl  suspigau. 

Mama  vėl  metė  į  mane  žudantį  žvilgsnį  ir  su  mūsų  trijule  nuskubėjo  žiūrėti,  kas  atsitiko. 

Pajutau  didžiulį  palengvėjimą:  berniūkštis  po  ratais  nepalindo,  jo  net  nepartrenkė.  Bet  atrodė,  kad 
jo  kojos  įaugo  į  žemę,  o  veidas  buvo  toks  perbalęs,  tarsi  jis  ką  tik  būtų  grįžęs  iš  in  -  tamsos  - 
pasaulio,  ir  dvasios  vis  dar  laikytų  j  į  įsikibusios  į  kojas,  stengdamosi  partempti  atgal.  Ledai  ištiško 
ant  žemės  ir  sunkėsi  į  grindinį  nelyginant  iki  baltumo  išgąsdintas  kraujas. 

Iš  automobilio  iššoko  vairuotojas  ir  nusispjovė. 

-  Ak,  tu  šuns  išpera,  -  krušau  aš  tavo  motinos  dziundzę!  Kitą  kartą  eidamas  per  gatvę  apsidairyk! 
Tai  taręs  jis  stumtelėjo  nesusigaudantį  berniuką  atgal  ant  šaligatvio.  Prieš  lipdamas  į  automobilį 

vairuotojas  užkriokė: 

-  Traukis  iš  kelio!  Aš  važiuoju  paimti  Šanchajaus  prekybos  rūmų  pirmininko! 

Tada  užtrenkė  dureles  ir  nurūko.  Sustoję  automobiliai  vėl  bemat  pajudėjo. 

Pavasario  Mėnesiena  suplojo  delnais: 

-  Mama,  jam  nieko  neatsitiko! 

Šįsykjos  galvą  supurtė  mamos  antausis. 

-  Ko  taip  džiaugiesi  dėl  šito  mažojo  menkystos?  Jį  reikėjo  sutrinti  kaip  maltą  jautieną! 


Tada,  mano  nuostabai,  visu  riebiu  kūnu  ji  metėsi  prie  berniuko  ir  jį  sugriebė.  Fang  Rong  buvo 
stipri  kaip  bulius.  Berniukas  skeryčiojosi  liesutėmis  rankomis  ir  kojomis,  klykdamas  kaip  pjaunama 
višta.  Akimirksniu  mus  apspito  keli  chuliganai  ir  ėmė  džiugiai  staugti: 

-  Taip,  pasmauktą  mažąjį  elgetą! 

-  Tai  bent!  Moteris  negyvai  sumuš  vyrą! 

-  Ei,  ateikit  nemokamai  žiūrėti  Pekino  operos! 

Kol  jie  stengėsi  kuo  smarkiau  įpūsti  šios  gatvės  dramos  ugnį,  nežinia  iš  kur  išdygo  šviesiaplaukis 
kokių  keturiasdešimties  metų  vyras  baltu  kostiumu.  Jis  priėjo  prie  tų  besigrumdančių  žmogystų  ir 
raumeningomis  rankomis  perskyrė. 

Žioplių  minioje  bemat  stojo  tyla.  Visi  neatplėšė  akių  nuo  užsieniečio,  laukdami,  kokia  linkme 
pakryps  ši  drama.  Nustebau:  užuot  ėmusi  karščiuotis  ir  iškeikusi  šįjang  guizi  -  užsienio  velnią-  - 
mama  iki  ausų  išsišiepė  ir  su  ryškiu  akcentu  angliškai  tarė: 

-  Atleiskite,  pone,  įvyko  nesusipratimas. 

Dar  labiau  nustebau,  nes  „barbaras“  kuo  gražiausiai  kiniškai  paklausė: 

-  Kas  atsitiko? 

Mama  irgi  atsakė  kiniškai,  šiepdamasi  vis  labiau  -  atrodė,  tuoj  plyš  ausys. 

-  M  eisi,  meiši. 

Nieko,  nieko. 

-  Nieko? 

Tada  rodydama  ranka  į  vaikigalį  įsiterpė  Nefrito  Vaza. 

-  Jis  norėjo  pavogti  mano  sesės  Siang  Siang  ledus. 

Vyras  pasisuko  į  mane  ir  įdėmiai  nužvelgė.  Jo  akys  buvo  du  šviesiai  mėlyni  karoliukai  -  keistai 
šaltos,  bet  raminančios  -  kaip  pražuvę  mano  ledai.  Kai  jau  pajutau  kalstant  skruostus,  jis  atsigręžė  į 
berniūkštį.  Nors  kepino  saulė,  driskius  drebėjo. 

-  Labai  alkanas? 

Berniukas  taip  sulinksėjo,  kad  galva  ko  neatsiskyrė  nuo  kaklo. 

-  Motina  serga  ir  mes  trys  dienos  nieko  neturėję  burnoj. 

Visų  nuostabai,  svetimšalis  nelabasis  išsitraukė  odinę  piniginę,  išėmė  keletą  variokų  ir  padavė 
berniukui. 

-  Nupirk  ko  nors  valgyti  šeimai  ir  eik  namo. 

Berniukas  stvėrė  pinigėlius,  puolė  ant  kelių,  padaužė  galva  į  šaligatvį  ir  kaip  pelė  nurūko  judriu 
bulvaru. 

Nefrito  Vaza  netikėtai  priėjo  priėjo  ir  nusišypsojo. 

-  Pone,  ačiū  jums  už  gerą  širdį.  Prašom  apsilankyti  mūsų  paviljone. 

Jis  susiraukęs  nužvelgė  mus  tris. 

-  Kuriame? 

Mama  labai  susijaudino. 


-  Persikų  žiedų.  Si  Malu,  -  įsiterpė  ji. 

Užuot  atsakęs  mamai,  svetimšalis  nelabasis  pasisuko  į  mane  ir  ilgai  žiūrėjo  gerumu  švytinčiomis 
akimis,  paskui  netaręs  nė  žodžio  nuėjo.  Vienas  kitas  smalsuolis  nusivylęs  nusikeikė,  paskui  visi 
greitai  išsiskirstė. 

Kad  nesugadintume  ką  tik  padarytų  šukuosenų,  mama  sustabdė  taksi  parvežti  mus  į  paviljoną.  Visą 
kelią  man  galvoje  šmėsčiojo  tas  perkaręs  skarmaluotas  berniukas  perbalusiu  veidu  ir  kaip  jis 
parpuolęs  ant  kelių  graudžiai  lankstėsi  už  kelias  monetas.  Staiga  dingtelėjo,  kaip  man  pasisekė: 
Persikų  žieduose  turiu  stogą  virš  galvos,  esu  soti  ir  aprengta  -  už  dyką!  Tikriausiai  pati  to  nežinodama 
gyvenu  rojuje! 

Pasisukau  į  Fang  Rong  ir  stengiausi  nusišypsoti  taip,  kad  lūpų  kampučiai  pakiltų  virš  „Dangiškos 
melodijos“  kavinės  ant  to  aukšto  pastato  stogo. 

-  Mama,  labai  jums  ačiū. 

-  Atsidėkok  man  elgdamasi  kaip  gera  mergaitė,  -  ji  išsišiepė  ir  meiliai  patapšnojo  man  per  ranką. 

Tada  kreipėsi  į  mus  tris: 

-  Jeigu  gerai  elgsitės,  turėsite  gražiausius  apdarus,  gardžiausią  maistą  ir  nuostabiausias 
šukuosenas  pasaulyje.  Bet  jeigu  ne  -  visos  galų  gale  tapsite  panašios  į  tą  mažąjį  alkaną  valkatą,  kuris 
vagia  kąsnį  gatvėje  ir  kurį  kada  nors  partrenks  automobilis.  Ar  norite  būti  panašios  į  tą  mažąjį 
šunsnukį,  kuris  netrukus  virs  malta  jautiena? 

-  Ne!  -  sušukome  vienu  balsu. 

-  Ar  elgsitės  gražiai? 

-  Taip! 

Laibi  mūsų  balseliai  perskrodė  orą.  Mama  paslaptingai  nusišypsojo  slėpdama  savo  veidą  rikšos 
vežimėlio  šešėlyje. 


6  Garsus  Tangų  dinastijos  poetai. 

7  Šitaip  niekinamai  Kinijoje  buvo  vadinami  užsieniečiai 

Nefrito  kotas  ir  aukso  vartai 


Kitą  rytą  pabudusi  jaučiausi  ir  laiminga,  ir  liūdna  -  laiminga,  nes  man  nieko  nestigo  gyvenant  Persikų 
žieduose,  liūdna,  nes  vis  prisiminiau  tą  berniuką.  Įkritę  jo  skruostai  ir  išsprogusios  akys  prilipo  mano 
galvoje  kaip  sraigės.  Tada  dar  prisiminiau  svetimšalį  nelabąjį  ir  įdėmiai  žvelgiančias  į  mane  šviesiai 
mėlynas  akis. 

Išsitraukiau /?//?</  ir  pradėjau  skambinti;  nors  ausis  pasiekė  saldus  instrumento  dūzgesys,  mano 
mintys  klajojo  kitur.  Netrukus  akys  pritvinko  ašarų,  jos  nusirito  skruostais  ir  pažiro  ant pipos,  kol  man 
ėmė  rodytis,  kad  ji  spokso  į  mane  ašarų  išvagotu  veidu.  Prisiglaudžiau  ją  prie  krūtinės 
įsivaizduodama,  kad  ji  -  mano  jaunesnioji  sesuo,  perėmusi  iš  manęs  visus  jausmus,  mintis,  visą  mano 
liūdesį. 

-  Mama  ir  tėti,  -  kreipiausi  į  pipą,  -  pasiilgau  jūsų  abiejų.  Kad  ir  kur  dabar  būtumėte,  dėl  manęs 
nesijaudinkite.  Prižadu:  labai  savimi  rūpinsiuosi.  Ir  patikėkit  manim:  vieną  gražią  dieną  tapsiu  garsi, 
labai  garsi! 

Berdama  savo  monologą  staiga  už  durų  išgirdau  krebždant. 

-  Guigui?  Eikš! 

Šuniukas  bemat  įpuolė  į  kambarį.  Padėjau  pipą  ir  paėmiau  jį  ant  rankų.  Jis  kaip  pašėlęs  ėmė 
laižyti  man  veidą. 

-  Na,  gerai,  užteks,  neklaužada.  Ar  šiandien  gerai  elgeisi? 

Guigui  pakreipė  riebų  snukutį,  paskui  ėmė  kinkuoti  ir  kišti  man  leteną  sveikintis. 

-  Šaunuolis,  -  pasakiau  glostydama  jam  kailį,  -  žinau,  kad  gražiai  elgiesi.  Išalkai?  Ar  nori 
skanėstų? 

Jis  vėl  sulinksėjo. 

Jau  buvau  besivedanti  jį  į  virtuvę,  bet  tada  prasiskyrė  karoliukų  užuolaida  ir  į  kambarį  įsiveržė 
Fang  Rong  su  dideliu  garuojančiu  dubeniu  ant  padėklo.  Į  žalio  šilko  chalatą  įspraustas  jos  kūnas 
panėšėjo  į  išpampusius  kiaulienos  kukulius,  įsuktus  į  riebaluotus  lotoso  lapus.  Jai  einant  atrodė,  kad 
riebalų  klostės  po  apdaru  pradeda  perversmą.  Jos  užpakalis  buvo  kaip  tik  reikiamo  dydžio  keturioms 
sesėms  žaisti  madzongą.  Vos  susilaikiau  nesukikenusi  nuo  to  vaizdo. 

Mama  piktai  dėbtelėjo  į  mudu  su  Guigui. 

-  Siang  Siang,  išvesk  šunį! 

-  Bet,  mama. . . 

-  Liepiau  jį  išvesti.  O  gal  nori,  kad  jį  išspirčiau? 


Mėginau  jį  išvyti,  bet  jis  neklausė  -  prisispaudė  man  prie  kojos. 

-  Išstumk  jį,  ir  gana!  -  užriko  mama. 

Nenoromis  paklusau. 

-  O  dabar  uždaryk  duris  ir  eikš  sėskis. 

Man  atsisėdus,  ji  metė  žvilgsnį  į  mano pipą  ir  nutaisiusi  kuo  švelnesnį  balsą  tarė: 

-  Siang  Siang,  nustok  kurį  laiką  groti  ir  pasrėbk  tonizuojančios  sriubos. 

Nustebau:  aš  pati  nuolatos  prašydavau  leisti  pailsėti  nuo  meno  pratybų.  Ji  nė  karto  neleido  man 
atsikvėpti,  o  kad  atneštų  man  sriubos?! 

-Kodėl? 

-  Kodėl?  Tavo  svarbiosios  dienos  proga,  kvailele. 

Ji  atsargiai  padėjo  dubenį  ant  stalo  ir  bemat  išsitraukė  kėdę.  Kai  didelis  jos  užpakalis  patogiai 
įsitaisė,  Fang  Rong  plačiai  nusišypsojo. 

-  Netrukus  sužinosi  kodėl,  dabar  nieko  daugiau  neklausinėk.  Valgyk  šią  ypatingą  sriubą,  kol  dar 
karšta.  Kai  atauš,  praras  gerąsias  savybes. 

Ji  pakėlė  dubenį  ir  pakišusi  man  po  nosimi  pateliūskavo.  Mano  šnerves  pasiekė  sodrus  aromatas. 
Atsargiai  sriūbtelėjau. 

-  Labai  skani.  Iš  ko? 

-  Įvairios  žolelės,  daug  acto  ir  geriausia  juodųjų  vištų  mėsa.  A  Ping  virė  ją  visą  dieną,  -  nė 
akimirkos  nenustodama  šypsotis  aiškino  mama. 

Ji  apžiūrinėjo  mane  -  kaip  motina  naujagimį,  norėdama  įsitikinti,  kad  neturi  kokių  apsigimimų,  - 
kol  nurijau  paskutinį  lašą.  Tada  padėjo  lėkštę  ant  padėklo  ir  jį  paėmusi  išėjo  iš  kambario. 

Pajutau,  kaip  po  kūną  pasklinda  šiluma,  -  tikriausiai  sriuba  darė  tonizuojantį  poveikį.  Bet  aš 
žinojau  turinti  svaresnę  priežastį:  man  pasisekė  ir  aš  gyvenu  Persikų  žiedų  paviljone! 

Tą  akimirką,  mano  nuostabai,  į  kambarį  vėl  įpuolė  Fang  Rong.  Šį  kartą  tėškė  ant  stalo  keletą 
knygų. 

-  Matai,  kokia  aš  išsiblaškiusi?  -  sukikeno.  -  Pamiršau  jas.  Visas  perskaityk  ir  pasirenk  pirmajam 
savo  svečiui. 

-  Kokiam  svečiui?  -  paklausiau,  bet  mama  jau  spėjo  pranykti  it  koks  dūmų  debesis. 

Permečiau  akimis  pavadinimus:  „Margi  gėlėto  karo  raštai“;  „Slapti  nefrito  kambario  receptai“; 

„Negražios  mergaitės  klasika“;  „Tikro  ugdymo  romantika“. . . 

Paėmiau  vieną  į  rankas,  perverčiau  puslapius,  ir  mano  akys  užkliuvo  už  tokių  žodžių: 

Kai  vyras  ir  moteris  mylisi  pirmą  kartą,  jie  susiliečia  kūnais,  susiglaudžia  lūpomis. 

Vyras  čiulpia  moteriai  apatinę  lūpą,  jinai  j  am  viršutinę,  ir  juodu  gardžiuojasi  vienas 
kito  seilėmis  <...>.  Tuomet  pasklis  tūkstantis  kerų,  pranyks  šimtas  negandų.  Dabar 
moteris  kaire  ranka  turi  suimti  vyro  nefrito  kotą,  o  vyras  dešine  ranka  glostyti  moteriai 
nefrito  vartus.  Šitaip  vyras  pajus  in  energiją,  ir  jo  nefrito  kotas  susijaudins.  Jis  pakils 


aukštai  link  dangaus  nelyginant  kalno  viršūnė,  mėginanti  pasiekti  Paukščių  Taką. 

Moteris  pajunta  jang  energiją  ir  jos  cinoberio  plyšį  sudrėkina  skystis,  tekantis  žemyn 
lyg  upė  giliu  slėniu.  Dabar  gali  įvykti  sueitis  <. .  .>. 

Juodu  gardžiuojasi  vienas  kito  seilėmis?!  O,  varge!  Apimta  kažkokio  nesveiko  susidomėjimo 
skaičiau  toliau: 

Dūriai  -  gilūs,  negilūs,  lėti,  greiti,  tiesūs,  įstriži,  iš  dešinės,  iš  kairės  -  priklauso  nuo 
aplinkybių  ir  jiems  visiems  būdingi  tam  tikri  savitumai.  Lėtas  dūris  panašus  į 
pakliuvusio  ant  kabliuko  karpio  elgseną.  Greitas  -  į  paukščių,  plakančių  sparnais,  kai 
skrenda  prieš  vėją  <. .  .>. 

Cha!  Tie  dūriai  nė  iš  tolo  nepanėšėjo  į  tuos,  kuriuos  rodydavo  tėtis  per  kovos  menų  pratybas.  Kas 
būtų  jam  atsitikę,  jeigu  kieno  nors  užpultas  jis  būtų  elgęsis  kaip  „karpis,  pakliuvęs  ant  kabliuko“?! 

Kai  jau  norėjau  už  pilvo  susiėmusi  juoktis  iš  tų  absurdiškų  posakių,  mano  dėmesį  patraukė  frazė 
„devyni  būdai,  kaip  judinti  nefrito  kotą“: 

Pirma  nefrito  kotas  stumiamas  gilyn,  paskui  imamas  traukyti  pirmyn  atgal  panašiai  kaip 
pjūklas,  tarsi  mėginant  atidaryti  austrę  ir  ištraukti  iš  jos  žvilgantį  perlą  <. .  .>. 

Suglumusi  ir  susinervinusi  užverčiau  knygą  ir  giliai  atsidusau.  Perle  man  buvo  sakiusi,  kad  mama 
duos  paskaityti  knygų,  bet  nė  neįsivaizdavau,  kad  jos  bus  tokios  keistos,  su  daugybe  tokių  žodžių  kaip 
nefrito  kotas,  nefrito  vartai,  jang  viršūnė,  cinoberio  plyšys. 

Pažiūrėjau  į  viršelį:  „Meilės  menas“,  autorius  -  žmogus,  pasivadinęs  meistru  Dong  Siuandzi  - 
Paslaptingąja  Skyle.  Paslaptingosios  Skylės  Meilės  menas  -  be  perstojo  mėgavausi  tais  keistais 
skiemenimis  ant  liežuvio,  tarsi  šitaip  būčiau  patyrusi  giliausią  vėjo  ir  mėnulio  viešpatijos  paslaptį. 

Tačiau  dabar  man  atrodė,  kad  giedrą  dangų  galvoje  aptraukė  tamsūs  debesys. 

Juste  jutau,  kaip  mano  gyslomis  teka  kraujas.  Skruostai  užkaito,  burna  perdžiūvo.  Čiupau  knygas  ir 
nubėgau  iki  pat  Perles  kambario,  bet  jos  ten  neradau.  Blaškiausi  šen  ir  ten,  bet  niekur  nešmėstelėjo 
jos  šešėlis,  nepajutau  dvelktelinčių  jos  kvepalų.  Bėgdama  koridoriumi  į  sodą  tebegalvojau  apie  visus 
tuos  keistus  perskaitytus  dalykus,  kai  staiga  atsitrenkiau  į  kažką  minkšta  ir  gyva.  Pakėlusi  akis 
pamačiau  grėsmingą  Fang  Rong  žvilgsnį. 

-  Siang  Siang!  -  priekaištingai  sušuko  ji.  -  Kur  buvai?  Visur  tavęs  ieškojau.  Eime! 

Ji  parsivedė  mane  į  mano  kambarį,  įstūmė  ir  užtrenkė  duris. 

-  Ar  perskaitei  tas  knygas  ir  klasikos  veikalus? 

-  Mama,  -  sukikenau,  -  klasikiniai  veikalai  tėra  penki:  „Pavasarių  ir  rudenų  kronika“,  „Poezijos 
knyga“,  „Šlamančių  lapų  knyga“. . . 


-  Gerai,  užteks!  Baik  čia  kvailai  girtis!  Ir  kad  daugiau  nematyčiau  tos  patenkintos  savimi  šypsenos 
tavo  veide!  Žinai  ką?  Man  nerūpi  „Permainų  knyga“  -  man  rūpi  vienintelė  permaina:  kai  mano  dukros 
uždirba  krūvas  šlamančiųjų!  Supratai?! 

-  Bet,  mama,  kaip  galima  uždirbti  pinigų  skaitant  „Negražios  mergaitės  klasiką“? 

Fang  Rong  tiriamai  nužiūrinėjo  mane,  ir  jos  akys  lakstė  kaip  stikliniai  žaidimo  rutuliukai. 

-  Siang  Siang,  pasirodo,  tuvis  dėlto  nesi  tokia  protinga,  kaip  atrodai! 

Ji  pasilenkė  prie  manęs  ir  nuleido  balsą,  tarsi  atskleisdama  didžiausią  visatos  paslaptį. 

-  Ar  žinai,  kokia  didžiausia  tavo  vertybė? 

-  Mano  menininkės  gabumai,  -  norėjau  pridurti  „ir  mano  grožis“,  bet  nusprendžiau  pasikuklinti. 
Mama  pamerkė  akį. 

-Ne!  Tavo  skaistybė,  kvailele! 

Ji  metė  į  mane  skvarbų  žvilgsnį. 

-  Siang  Siang,  tavęs  niekados  nelietė  joks  vyras,  tiesa? 

-  Ne,  lietė. 

Staiga  mažutės  Fang  Rong  akutės  virto  ugnies  kamuoliukais.  Ji  taip  sugriebė  mane  už  palaidinės, 
kad  vos  neuždusino. 

-  Kas,  šliundryte? 

-Velnias! 

Ji  paleido  mane,  tada  kaltinamai  dūrė  pirštu. 

-  Šlykšti  pasileidėle,  tu pisaisi  su  savo  tėvu! 

Jos  balsas  dabar  griaudėjo  kaip  perkūnas. 

-  Kai  su  juo  miegojai,  ar  jis  lietė  tavo  aukso  vartus?  Ar  įkišo  savo  nefrito  kotą  į  tavo  cinoberio 
plyšį? 

-  Mama,  kaip  tik  norėjau  jūsų  klausti  apie  aukso  vartus,  cinoberio  plyšį  ir. . . 

Įsitempę  mamos  veido  raumenys  staiga  atsileido. 

-  Bet  tu  sakei,  kad  tėvas  su  tavim  miegojo,  -  tu  įsitikinusi,  kad  jis  nieko  tau  nedarė? 

-  Žinoma,  darė:  užtraukė  antklodę,  sekė  man  pasakas. . . 

-  Cha!  Tai  ir  viskas,  ką  jis  tau  darė? 

-  Taip.  Kai  buvau  maža,  baisiai  bijojau  vaiduoklių,  todėl  nesiliaudavau  verkti,  kol  tėtė  ateidavo 
ir  miegodavo  su  manimi. 

-  O  kur  tuo  metu  būdavo  tavo  mama? 

-  Išėjusi  į  darbą. 

-  Naktį?  Vadinasi,  ji  buvo  kekšė  kaip  ir  tu? 

-  Ne!  Tai  buvo  netrukus  po  to,  kai  tėtis  susilaužė  koją,  -  išraudau  ir  ėmiau  mikčioti.  -  Jai  teko 
dirbti. . .  eee. . .  naktinių  aromatų  surinkėja,  kad  galėtų  apmokėti  jo  ligoninės  sąskaitas. 

Mama  atlošė  riebią  galvą  ir  nusijuokė  tokiu  paklaikusiu  balsu,  kad  galėjai  pamanyti,  jog  žaibas 
trenkė  į  jos  juoko  užtvaras  ir  jas  sudaužė. 


-  Cha!  Cha!  Cha!  Cha!  Siang  Siang,  vos  neapsimyžau  iš  baimės,  kai  papasakojai,  kaip  tavo  tėvas 
su  tavim  miegodavo,  o  motina  tuo  metu  rinkdavo  šūdus! 

Iš  pykčio  ir  pažeminimo  negalėjau  ištarti  nė  žodžio. 

Ji  ir  toliau  kvatojo  lyg  pamišėlis,  kurį  vejasi  girtuoklis.  Laukdama,  kol  ji  pagaliau  užsičiaups, 
pakeičiau  temą. 

-  Mama,  jūs  vis  dar  nepasakėte  man,  kas  yra  nefrito  kotas,  aukso  vartai. . . 

-  Nenumanai,  ką  reiškia  tie  dalykai?  Nejaugi  Perle  seniausiai  viso  to  tau  nepaaiškino? 

-Ne. 

Mama  išpūtė  akis. 

-  Gyvatė!  Tikrai  nepaaiškino?  Kvaila  kekšyte,  netrukus  vyras  atvers  tau  vainiklapius,  o  tu 
nenutuoki,  kas  yra  nefrito  kotas  ir  aukso  vartai?  Net  jeigu  Perle  tau  nepaaiškino,  nejaugi  kitos  sesės 
neminėjo  tau  šitų  dalykų?  Sakyk? 

-  Mama,  bet  juk  aš  neturiu  laiko  kalbėtis  su  sesėmis!  Kasdien  nuo  ryto  iki  vakaro  turiu  mokytis 
menų  ir  vykdyti  jūsų  paliepimus ! 

-  Gerai,  gerai.  Užteks  tų  tavo  nesąmonių.  Šiaip  ar  taip,  netrukus  sužinosi. 

-  Kaip? 

-  Kai  neteksi  skaistybės.  Daug  vyrų  džiaugsis  galėdami  sumokėti  už  ją  krūvą  auksinių.  Kai  vyrai 
mylisi  su  gražiomis  jaunomis  skaistuolėmis,  jų  nefrito  kotai  taip  įsiaudrina,  kad  jie  eina  iš  proto. 

Ji  pamerkė  man  akį. 

-  Po  to  jie  atjaunėja  ir  sulaukia  žilos  senatvės.  Kai  kurie  praturtėja,  kiti  gauna  aukštas  pareigas.  O 
jeigu  iki  šiol  juos  persekiojo  nelaimės,  jos  pranyksta. 

Nieko  neatsakiau. 

Svajingai  šypsodama  mama  aiškino  toliau: 

-  Didysis  ponas  Fungas  jau  laimėjo  varžytuves  dėl  to,  kas  bus  tavo  datou  ke,-  ji  parodė  į  apgamą 
ant  savo  kaktos.  -  Mano  trečioji  akis  jau  seniai  man  sakė,  kad  laimės  jis,  o  ne  kas  kitas. 

-  Kokias  varžytuves,  kas  yra  datou  ke  ir  didysis  ponas  Fungas? 

Mama  sukikeno. 

-  Siang  Siang,  tariesi  esanti  protinga,  bet  iš  tikrųjų  esi  ganėtinai  kvaila.  Datou  ke  -  vyras,  kuris 
pirmas  paima  či  iš  tavo  in.  Tie  seniai  žūtbūt  trokšta  gauti  tavo  jaunatviškos  in  energijos.  Jeigu  vyrui 
pavyksta  turėti  tris  šimtus  mergelių,  atgauna  viską:  dantis,  juodus  plaukus,  gyvybingumą. 

-  O,  tada  aš  irgi  norėčiau  gauti  in  energijos,  kai  pasensiu. 

Mama  nusijuokė  -  net  odos  klostės  ant  veido  sutirtėjo. 

-  Be  abejo,  Siang  Siang.  Štai  kodėl  retkarčiais  pas  mus  ateina  senos  lesbietės  ir  prašo  skaistuolių. 

-  Lesbietės? 

Mama  pamerkė  akį. 

-  Jos  vadinamos  veidrodžius  trinančiomis  mergaitėmis.  Mat  tam,  kad  prarastų  savo  sielą,  dvi 
moterys  tegali  trinti  plokščias  kaip  veidrodis  in  dalis  viena  į  kitą. 


-  Prarastų  savo  sielą?  Norite  pasakyti,  jos  miršta? 

-  Siang  Siang,  man  įgriso  tavo  kvailumas!  -  užkriokė  mama,  bet  netrukus  šelmiškai  šyptelėjo.  - 
Bet  aš  įsitikinusi,  kad  didžiajam  ponui  Fungui  tu  neįgrisi. 

-  Kas  yra  didysis  ponas  Fungas? 

-  Matei  jį  pobūvyje. 

-  Kalbate  apie  tą  baisiai  raukšlėtą,  mirštantį  senį? 

-  Siang  Siang,  kaip  tau  liežuvis  apsiverčia  kalbėti  tokias  šlykštynes?!  -  Ji  dėbtelėjo  į  mane  taip 
piktai,  kad  net  apgamas  kaktoje  grėsmingai  krustelėjo.  -  Jis  jau  sumokėjo  didžiulę  sumą  už  tavo 
pirmąją  naktį.  Taigi  verčiau  padaryk  jį  laimingą.  Antraip. . . 

Ji  treptelėjo  koja. 

Man  plaukai  pasišiaušė.  Rodės,  jaučiu,  kaip  visu  mano  kūnu  šliaužia  šimtai  gličių  padarų,  o  jiems 
iš  paskos  -  didysis  ponas  Fungas. 

Mama  reikšmingai  nusišypsojo. 

-  Siang  Siang,  kas  tau,  tokiai  gudriai,  labiau  patiktų  -  jei  ant  tavęs  ropotų  pulkas  šlykščių  žiurkių 
ar  tik  vienas  didysis  ponas  Fungas? 

-  Žinoma,  vienas  didysis  ponas  Fungas! 

-  Na  ir  puiku.  Matai  -  kai  tik  gražiai  elgiesi,  gauni  ko  nori,  -  ji  patapšnojo  man  per  viršugalvį, 
paskui  ėmė  lenkti  storus,  trumpus  pirštus:  -  gražius  apdarus,  gardžių  valgių,  naują  šukuoseną,  ledų,  o 
dabar  didįjį  poną  Fungą  su  visomis  senatvės  raukšlėmis,  cha,  cha,  cha! 

Iš  pradžių  mama  ko  neužduso  nuo  savo  pamišėliško  juoko,  bet  paskui  staiga  nutilo  ir  taip 
dėbtelėjo  į  mane,  kad  kraujas  sustingo  gyslose. 

-  O  dabar  nusivilk  visus  drabužius,  Siang  Siang! 

-Ką? 

-  Gal  staiga  apkurtai?  Liepiau  nusivilkti  visus  drabužius!  Tuoj  pat!  -  Ji  pažiūrėjo  į  mane 
primerkusi  tas  žiurkiškas  akutes.  -  Daryk,  kas  liepiama,  -  o  gal  nori,  kad  aš  tave  išrengčiau?! 

Pradėjau  nusirenginėti. 

Fang  Rong  ėjo  aplink  mane  tai  šen  tai  ten  bakstelėdama  ar  įgnybdama,  tarsi  rinktųsi  kiaulienos 
gabalą  vakarienei.  Dar  kiek  pabaksnojusi  ir  pagnaibiusi  linktelėjo,  ir  jos  veide  pasirodė  patenkinta 
šypsena. 

-  Hm,  -  numykė  lyg  kalbėdama  su  savimi,  -  didysis  ponas  Fungas  tikriausiai  aiškiaregys,  kad 
šitiek  suplojo  už  trylikametę. 

Tą  akimirką  atsidarė  durys  ir  į  kambarį  įėjo  Vu  Čiangas.  Mašinaliai  griebiau  drabužius  norėdama 
paslėpti  savo  nuogumą. 

-  Palik  juos  ant  grindų!  Tegul  tave  apžiūri  tėtis! 

Pasijutau  baisiausiai  pažeminta;  akys  pritvinko  ašarų.  Drabužiai  nukrito  ant  grindų  ir  gulėjo  lyg 
sukniubęs  žmogus. 

Prie  pat  ausies  sugriaudėjo  mamos  balsas: 


-  Ko  taip  gėdijiesi?!  Čia  juk  tik  tavo  tėtis.  Argi  ką  tik  man  nesakei,  kad  miegojai  su  savo  tėvu? 
Dabar  stovėk  ramiai  ir  leisk  tėčiui  tave  apžiūrėti. 

Nudelbiau  akis  į  savo  kojų  pirštus,  kad  nesutikčiau  skvarbaus  Vu  Čiango  žvilgsnio,  bet  vis  tiek 
jutau,  kaip  jis  drasko  mane  visą  alkanomis  akimis.  Ėmiau  tirtėti  ir  apsiglėbiau  per  krūtinę. 

Vu  Čiangas  atitraukė  mano  rankas.  Jo  akys  nukrypo  į  mano  spenelius  ir  jis  lipšniu  balsu  tarė: 

-  Nesijaudink,  Siang  Siang.  Anksčiau  ar  vėliau  visos  mergaitės  tampa  moterimis. 

Nuo  jo  delno,  uždėto  ant  nuogo  mano  peties,  sklido  šiluma. 

-  Neverta  apsimetinėti  dama,  kai  būsi  kekšė. 

Fang  Rong  nusišypsojo. 

-  Elkis  švelniai,  Vu  Čiangai,  ji  tik  maža  skaistuolė. 

Tėtė  pražiojo  lūpas  ir  parodė  lygius,  baltus  dantis. 

-  Taip,  tu  teisi  -  tik  maža  skaistuolė. 

Vis  dar  šypsodamas  jis  ne  iš  karto  atsisuko  į  žmoną. 

-  Na,  ką  manai? 

Mama  pagyrė  linksėdama  galvą. 

-  Gerai,  viskas  kaip  reikiant:  kaulai  smulkūs,  oda  lygi,  kūnas  minkštas. 

Tėtė  pataršė  man  plaukus  ir  pridūrė: 

-  Be  to,  minkšti,  švelnūs  kaip  šilkas  juodi  plaukai. 

Tada  palietė  mano  gaktos  plaukus. 

-  Šitoj  vietoj  irgi  švelnūs  ir  žvilgūs. 

Mama  piktai  į  jį  dėbtelėjo. 

-  Pati  matau. 

-  Taip,  be  abejo,  be  abejo,  -  linktelėjo  Vu  Čiangas. 

Stojo  mirtina  tyla;  paskui  varstomas  ledinio  mamos  žvilgsnio  tėtė  atsiprašė  ir  išėjo. 

Mama  tarė: 

-  Apsirenk. 

Paklusau.  Ji  vėl  reikšmingai  į  mane  pažiūrėjo. 

-  Siang  Siang,  būtum  nepaprastai  patraukli  mergelė,  jei  ne  vienas  dalykas. 

-Koks? 

-  Štai  ir  vėl!  Per  daug  klausinėj  i!  Skaistuolė  turi  būti  nuolanki  ir  švelni.  Prieš  susitikdama  su 
didžiuoju  ponu  Fungu  verčiau  išmok  gražiai  elgtis.  Dabar  eik  pas  Perlę  -  tegul  papasakoja  tau,  kaip 
uždirbsi  krūvą  pinigų,  jei  būsi  meili  ir  švelni  nefrito  kotui,  be  to,  patirsi  begalinių  malonumų. 

Ji  pamerkė  akį. 

-  Perle  -  tikra  miegamojo  paslapčių  žinovė.  Cha,  cha,  cha! 

Tai  tarusi  paėmė  knygas,  įspraudė  man  į  glėbį  ir  stumtelėjo  durų  link. 

Perle  gražinosi  prieš  veidrodį.  Kai  uždariau  duris,  ji  įsmeigė  akis  man  į  plaukus  ir  sušuko: 


-  Siang  Siang,  atrodai  labai  graži!  -  Ji  patapšnojo  per  šalia  stovinčią  kėdę.  -  Eikš,  sėskis  prie 
manęs. 

Stojo  ilga  tyla  -  visą  tą  laiką  ji  veidrodyje  spoksojo  į  mano  plaukus. 

-  Sese  Perle,  jums  nepatinka  mano  naujoji  šukuosena? 

Perle  neatsakė  į  mano  klausimą;  jos  išraiška  tapo  liūdna  ir  rimta. 

-  Ar  mama  dar  nupirko  tau  ledų,  pavalgydino  sriuba,  o  paskui  parodė  tas  keistas  knygas? 

Linktelėjau. 

-  Siang  Siang,  tu  netrukus  pisiesi  su  vyru! 

-Ne,  nesipisiul 

-  Mano  mažoji  sese,  kodėl,  tavo  manymu,  jie  elgiasi  su  tavim  kaip  su  princese? 

-  Manau,  todėl. . .  todėl,  kad  man  pasisekė,  ir  tiek. 

-  Sakai,  pasisekė?  -  nusišaipė  ji.  -  Jeigu  šiame  kekšyne  būtų  bent  lašelis  sėkmės,  mes  visos 
būtume  princesės,  o  ne  prostitutės.  Deja,  deja:  tu  būsi  tikra  kekšė,  supranti?  Ar  nori,  kad  viską  tau 
išdėstyčiau  su  smulkmenomis? 

Tyla  kambaryje  tiesiog  slėgė. 

-  Šitos,  -  ji  čiupo  knygas  man  iš  rankų  ir  metė  ant  stalo,  -  turi  parengti  tave  iš  mergaitės  virsti 
moterimi. 

Ji  nutilo  ir  karčiai  į  mane  žvilgtelėjo. 

-  Arba  iš  dorybingos  moters  paskutine  šliundra. 

Ji  paėmė  vieną  iš  knygų  ir  pervertė  puslapius  su  iliustracijomis. 

-  Jeigu  išnagrinėsi  visas  šias  padėtis  ir  gerai  jas  išmoksi,  tai  padės  tau  įgyti  reputaciją  -  tokią 
neregėtą  reputaciją,  kad  vyrai  mokės  kelias  sidabrines  monetas  vien  už  tai,  kad  galėtų  uostyti  nuo  tavo 
kūno  sklindantį  gardų  aromatą,  ir  daugybę  auksinių,  kad  jo  paragautų! 

Man  ėmė  trūkti  oro;  nenorėjau  pažiūrėti  į  akis  tiesai,  kurios  taip  užsispyrusiai  vengiau. 

-  Siang  Siang,  -  Perle  patapšnojo  man  per  galvą,  -  neverta  per  daug  jaudintis  -  išmok,  ir  tiek, 
gerai?  Aš  esu  šalia  ir  tau  padėsiu. 

Linktelėjau  ir  išspaudžiau  karčią  šypseną. 

-  Gerai.  Pamoką  pradėsime  dabar,  -  ji  pamerkė  akį.  -  Yra  toks  posakis:  „Mirsi  po  bijūnų  lysve  - 
būsi  ištvirkęs  vaiduoklis.“  Jo  reikšmė  tokia:  moteris  gali  padaryti  vyrą  tokį  laimingą,  kad  jis  mielai 
sutiks  mirti  su  ja  mylėdamasis. 

Tylėjau  stengdamasi  suvokti,  ką  ji  norėjo  pasakyti. 

Paskui  ji  ėmė  man  aiškinti  tokius  žodžius  kaip  raudonas  perlas,  pipos  stygos,  slidūs  lakštiniai  ir 
visas  tas  keistas  metaforas:  perskelti  arbūzą  ir  paragauti  jo  sulčių;  nefrito  kotas  sulenda  į  aukso 
vartus;  in  syvai  trykšta  kaip  šaltinis. . . 

Pamokai  baigiantis  ėmiau  su  nuolankia  baime  žiūrėti  į  Perlę,  taip  puikiai  išmanančią  tuos  painius 
dalykus,  bet  pasijutau  visiškai  išsekusi. 

Staiga  Perle  sušuko: 


-  Velnias!  Siang  Siang,  turiu  užimti  vieną  didelį  šulą.  Gal  eik  ir  pasimokyk,  grįši  pas  mane  rytoj. 

Man  priėjus  prie  durų,  ji  pašaukė  mane  vardu. 

Atsigręžusi  pamačiau  liūdną  jos  veidą. 

-  Siang  Siang,  tu  man  labai  patinki,  -  ji  patylėjo,  paskui  pridūrė:  -  Verčiau  išnaudok  paskutinę 
galimybę  pasidžiaugti  savo  mergyste. . . 

Nežinojau,  ką  atsakyti. 

-  Kodėl  tau  nenuėjus  pasilinksminti  su  Pavasario  Mėnesiena? 

-  Bet  jeigu  sužinos  mama. . . 

-  Nesijaudink.  Neabejoju,  kad  didysis  ponas  Fungas  jau  sumokėjo  už  tave  didžiulę  sumą.  Taigi  ji 
bus  gerai  nusiteikusi  ir  labai  ant  tavęs  nerūstaus.  Eik  ir  pasilinksmink  sode  prie  šventyklos. 

Tačiau  aš  buvau  girdėjusi,  kad  tame  sode  rodosi  vaiduokliai  seserų,  kurios  savo  noru  pasitraukė 
iš  gyvenimo!  Nėra  ko  nė  sakyti,  niekas  nedrįso  klausti  mamos,  ar  tai  tiesa.  Atsigręžiau  klausti  Perles, 
bet  j  i  jau  buvo  uždariusi  duris. 

Vaiduoklių  sodas 


Atidariau  Pavasario  Mėnesienos  kambario  duris  ir  įėjau.  Ji  sėdėjo  ant  lovos,  aplink  buvo  išmėtytos 
man  tarsi  matytos  knygos.  Ji  pasisuko  ir  patapšnojo  prie  savęs. 

-  Eikš,  sėskis,  Siang  Siang. 

Atsisėdau  ir  ranka  parodžiau  į  knygas. 

-  Tujas  visas  supranti? 

-  Žinoma,  Siang  Siang,  -  ji  smalsiai  į  mane  pažiūrėjo.  -  Nori  pasakyti,  kad  tu  nesupranti? 

-  Tik  kai  ką,  bet  paskui  sesuo  Perle  man  viską  išaiškino. 

Mintyse  perkračiau,  ką  man  buvo  sakiusi  Perle.  Debesys  ir  lietus  virš  Vu  kalno  reiškia  vyro  ir 
moters  sueitį.  Lietus  pilasi  iš  vyro  jang,  debesys  sklinda  iš  moters  in.  Per  sueitį  vyro  nefrito  kotas 
(anksčiau  vadindavau  jį  „viščiuku“,  bet  Perle  sakė,  kad  šitaip  galima  apibūdinti  tik  vaiko  jang ) 
įsiterpia  į  moters  brangiuosius  vartus.  Paskui  vyras  išlieja  glitų  skystį  (įsivaizdavau  savotišką 
koncentruotą  šlapimą,  sumišusį  su  pienu,  bet  Perle  primygtinai  tikino,  kad  tai  nieko  panašaus)  į 
moters  kūną,  kad  ji  galėtų  turėti  vaiką  -  bet  tai  tinka  tik  moterims  ne  iš  turkio  paviljono;  čia 
dirbančioms  gėlių  merginoms  neleidžiama  turėti  vaikų.  Štai  kodėl  mama  liepė  man  valgyti  tą 
tonizuojančią  ar,  pasak  Perles,  nuodingą  sriubą. 

Bet  Pavasario  Mėnesiena  visa  tai  jau  žinojo. 

-  Kaip  apie  visus  tuos  dalykus  sužinojai?  -  paklausiau. 

Ji  nuliūdo. 

-  Iš  savo  sužadėtinio.  Juguanas  -  labai  gražus  vyras  ir  puikus  meilužis.  Jis  padarytų  viską,  kad 
suteiktų  man  malonumą.  Viską  viską. 

-  Turi  galvoje,  čiulptų  tau  liežuvį,  gardžiuotųsi  tavo  seilėmis,  kandžiotų  į  ausį  ir  leistų  aukštajai 
savo  viršūnei  žaisti  palei  tavo  nefrito  vartus?  -  išpyškinau  vienu  atokvėpiu. 

Negalėjau  patikėti  -  ji  linktelėjo  galva! 

-  Vaje,  Pavasario  Mėnesiena,  nejaugi  tie  dalykai  tau  nekelia  pasišlykštėjimo? 

Ji  išraudo,  bet  jos  balse  pajutau  įkarštį. 

-Ne,  žinoma,  ne!  Tai  patys  maloniausi  dalykai  pasaulyje! 

Sprendžiant  iš  jos  užsidegimo,  tuose  žodžiuose  galėjo  būti  šiek  tiek  tiesos,  bet  kažkodėl  jaučiau 
turinti  nesutikti. 

-  Ne,  jie  šlykštūs,  -  aš  nusispjoviau,  -  ir  iškrypėliški! 

-  Vadinasi,  tavo  tėvai  taip  pat  darė  šlykščius  ir  iškrypėliškus  dalykus. 


Man  iš  gėdos  degė  ausys;  jaučiau  privalanti  ginti  tėvų  garbę. 

-Ne,  jie  to  nedarė! 

-  Jei  nedarė,  tai  iš  kur,  tavo  manymu,  tu  atsiradai?  Jeigu  neiššliaužei  iš  motinos,  turėjai  išvirsti  iš 
akmens  arba  tave  kas  rado  šiukšlių  dėžėje. 

Visa  tą  patį  sakė  Mažoji  Raudonė. 

Įtempusi  smegenis  stengiausi  sugalvoti  protingą  atsakymą,  ir  tuo  metu  galvoje  šmėsčiojo  tėvų 
vaizdai.  Ant  Vu  kalno  mano  tyli,  santūri  motina  ir  mano  išsimokslinęs,  gerų  manierų  tėvas  aistringai 
čiulpia  vienas  kitam  liežuvį,  ragauja  vienas  kito  seiles,  paskui...  tas  mano  tėvo  kotas  prisiartina  prie 
mano  motinos  plyšio. 

Visas  mano  kūnas  užkaito.  Tuo  metu  į  mintis  įsibrovė  kitas  vaizdas  -  aš,  kūdikis,  kūneliu, 
nepridengtu  nė  menkiausiu  siūleliu,  tik  aptaškytu  sėkla,  kažkokiomis  išskyromis  ir  kraujais  - 
iššliaužiu  iš  to  motinos  slėnio  tarsi  krabas,  repečkoj antis  iš  uolos  plyšio.  Mano  tėvai  bemat  mane 
čiumpa  ir  iki  ausų  išsišiepia.  Dar  nebuvau  mačiusi  jų  tokių  laimingų. 

Iš  apmąstymų  mane  pažadino  Pavasario  Mėnesienos  balsas. 

-  Apie  ką  galvoji,  Siang  Siang? 

Pasijutau  kaip  varlė,  iš  kurios  išleido  orą. 

-  Gal  tu  vis  dėlto  teisi. 

Kiek  patylėjusi  paklausiau: 

-  O  kur  dabar  tavo  sužadėtinis? 

-  Girdėjau,  kad  jis  susižadėjo  su  kita.  Jis  iš  garbingos,  bet  labai  skurdžios  mokslininkų  šeimos, 
tad  nemanau,  kad  turi  pinigų  išpirkti  mane  iš  Persikų  žiedų.  Net  jeigu  turėtų,  ar  galėtų  užtraukti  šeimai 
gėdą  atsivesdamas  į  namus  gėlių  merginą? 

Matydama,  kad  ji  tuoj  apsiverks,  paskubomis  pasiūliau: 

-  Čia  baisiai  karšta,  eime  pasivaikščioti! 

Pavasario  Mėnesiena  tylėdama  sukiojo  tarp  pirštų  nosinę.  Kai  galop  prašneko  -  visai  apie  ką  kita. 

-  Siang  Siang,  ar  mama  tau  sakė,  kas  perskels  tavo  arbūzą? 

-  Manau,  tas  senas,  baisiai  raukšlėtas  didysis  ponas  Fungas,  -  nutaisiau  rūgščią  grimasą.  -  O 
tavo? 

-  Kažkoks  turtingas  verslininkas. . .  Šiaip  ar  taip,  kitą  savaitę  sužinosiu.  Mama  sakė,  kad  jis  manęs 
užsigeidė,  vos  tik  pamatė  mano  pėdas. 

Pažiūrėjau  žemyn  -  Pavasario  Mėnesienos  pėdos  buvo  mažiausios  iš  visų  paviljono  sesių.  Perle 
man  sakė,  esą  kai  kuriems  klientams  patinka  bučiuoti  ir  net  čiulpti  moterims  pėdas.  Girdi,  kuo  jos 
mažesnės,  tuo  geidžiamesnės,  nes  tie  iškrypę  Čon  nanžen  galintys  susikišti  į  burną  visus  „aštuonis 
auksinės  lelijos  centimetrus“,  kad  pasimėgautų  jos  skoniu. 

-  Fui!  -  nusispjoviau. 

-  Kas  nors  ne  taip,  Siang  Siang? 

-  Oi,  ne,  -  skubėjau  keisti  temą.  -  Tik  pamaniau,  kad  tu. . .  nebe  skaistuolė. 


-  Bet  aš  dar  skaisti. 

-  Tai  kaip  tada  su  tais  dalykais,  kuriuos  darydavai  su  savo  sužadėtiniu? 

Pavasario  Mėnesiena  išraudo. 

-  Jo  nefrito  kotas  niekad  neįeidavo  į  mano  nefrito  vartus.  Dažniausiai  jis  naudodavo  kitą  kotą. 
Palinksėjau  tarsi  viską  suprantanti,  nors  nenumaniau,  kas  tas  „kitas  kotas“.  Bijojau  kamantinėti 

toliau,  tad  paklausiau: 

-  Pavasario  Mėnesiena,  kodėl  mums  dabar  nėjus  pasivaikščioti? 

-  Mes  negalim  išeiti  iš  paviljono  be  mamos  žinios. 

-  Galim  nueiti  į  tą  senąją  šventyklą  kieme.  Niekas  ten  nevaikšto,  taigi  niekas  mūsų  nepamatys. 

-  Nevaikšto,  nes  ten  rodosi  vaiduokliai!  Kartą  viena  sesuo  buvo  išrengta  nuogai,  pakabinta  žemyn 
galva  ir  jai  trisdešimt  kartų  sukirto  rimbu,  kol  pasturgalis  apsipylė  kraujais.  Paskui  virvė  buvo 
nupjauta  ir  mergina  buvo  palikta  gulėti  sode.  Kitą  dieną  mama  rado  ją  su  raudona  suknele, 
tabaluojančią  virš  altoriaus  šventykloje. 

-  Betgi  man  sakei,  kad  ji  buvo  išrengta  nuogai? 

-  Mama  neužplakė  jos  mirtinai.  Sesuo  buvo  taip  pažeminta,  kad  nusižudė,  -  dabar  Pavasario 
Mėnesiena  prašneko  vos  girdimai,  tarsi  kambaryje  būtų  koks  nematomas  trečias  žmogus.  -  Žmonės 
kalbėjo,  neva  ji  tyčia  apsitaisė  tamsiai  raudonais  drabužiais  eidama  prie  Geltonųjų  šaltinių-  susitikti 
su  Pragaro  karaliumi,  kad  paskui  grįžtų  kaip  kraujo  ištroškęs  vaiduoklis! 

Man  ėmė  daužytis  širdis. 

-  Kitąsyk  viena  sesuo  pastojo  nuo  slapto  meilužio,  -  pasakojo  toliau  Pavasario  Mėnesiena.  -  Ji 
nuėjo  į  sodą  ir  įšoko  į  šulinį.  Girdėjau,  mama  labai  krimtosi,  kai  ji  mirė. 

-  Todėl,  kad  labai  ją  mylėjo? 

-  Ne.  Todėl,  kad  vos  tik  ji  nusižudė,  vienas  klientas  paprašė  kokios  nors  nėščios  sesės,  - 
Pavasario  Mėnesiena  nuleido  balsą.  -  Metams  bėgant  sode  nusižudė  mažiausiai  trys  seserys. 

-  Bet  sesuo  Perle  man  sakė,  kad  mamai  baisiai  nepatinka,  kai  praranda  investuotus  pinigus,  todėl 
ji  neleidžia  sesėms  mirti. 

-  Tikrai  taip.  Todėl  jos  ir  nusižudė  -  kad  ją  supykdytų. 

Į  kambarį  nusileido  ilga,  vaiduokliška  tyla.  Galop  aš  prašnekau: 

-  Nemanau,  kad  vaiduoklių  esama. 

-  Siang  Siang,  tu  tikrai  iš  proto  išsikraustei! 

-Nebūk bailė,  Pavasario  Mėnesiena.  Eime! 

-  O  j  eigų  vaiduoklių  iš  tikro  esama? 

-  Tuomet  aš  tave  nuo  jų  apginsiu.  Moku  kung  fu. 

Pašokau  nuo  lovos  ir  spyriau  aukštai  iškelta  koja. 

Mėnuo  skaisčiai  švietė,  žvaigždės  degino  danguje  žėruojančias  skyles.  Mudvi  su  Pavasario 
Mėnesiena  atsargiai  slinkome  į  priekį  bambukų  giraitėje  vingiuojančiu  taku.  Kuo  giliau  ėjome  į  tą 


tankiai  užžėlusį  taką,  vedantį  į  vaiduoklių  lankomą  sodą,  juo  labiau  slopo  naktiniai  paviljono  garsai: 
klegesys,  juokas,  dainos, pipos  melodijos.  Po  penkiolikos  minučių  mūsų  ausis  pasiekė  vien  vabzdžių 
svirpimas,  lapų  šnaresys  ir  kažkokie  tylutėliai,  paslaptingi  garsai.  Mėnulį  pusiau  užstojo  debesų 
dryžiai,  panašūs  į  ilgų  plaukų  sruogas,  užkritusias  ant  vaiduoklės  veido.  Oras  buvo  karštas  kaip 
mamos  tonizuojanti  sriuba;  pajutau,  kad  mano  sugniaužtas  Pavasario  Mėnesienos  delnas  išpiltas 
prakaito. 

-  Siang  Siang,  -  sukuždėjo  jinai,  -  man  baisu.  Gal  grįžkim? 

-  Jau  per  vėlu. 

-  Siang  Siang,  maniau,  kad  žinai  kelią? 

-  Ne,  niekad  nesu  čia  buvusi.  Apie  sodą  esu  girdėjusi  tik  iš  Perles  ir  kitų  sesių. 

-  Siang  Siang,  tučtuojau  vesk  mane  atgal! 

-  Pavasario  Mėnesiena,  pasiekus  pusiaukelę  grįžti  nevalia,  -  pamelavau. 

-Kodėl? 

Ėmiau  laužyti  galvą  stengdamasi  prasimanyti  įtikinamą  priežastį. 

-  Todėl. . .  todėl,  kad  man  sakė,  jog  visi  grįžusieji  mirė  paslaptinga  mirtimi.  Kai  išsiruoši,  privalai 
paklusti  či,  vedančiam  tave  į  sodą.  Grįžti  prieš  či  valią  negalima. 

-  Varge,  tai  ką  mudviem  dabar  daryti? 

-  Pirma  nueikime  į  sodą,  tada  spręsime. 

Toliau  ėjome  tyloje,  tokioje  pat  slogioje  kaip  mūsų  širdys.  Dabar  Pavasario  Mėnesiena  taip 
smarkiai  laikėsi  įsikibusi  man  į  delną,  kad  jos  nagai  durte  jį  dūrė,  bet  nedrįsau  skųstis.  Takas  buvo 
drėgnas,  kvepėjo  šviežia  augmenija,  sumišusią  su  pūvančia.  Mums  vis  tekdavo  patraukti  vos  ne  iki 
žemės  nukarusias  šakas.  Penki  mano  pojūčiai  skausmingai  fiksavo  menkiausią  garsą,  kvapą  ir  judesį. 
Girdėjau,  kaip  tirštą  nakties  orą  varsto  Pavasario  Mėnesienos  šnopavimas. 

-  Siang  Siang,  -  galiausiai  nutraukė  tylą  Pavasario  Mėnesiena,  -  tu  tikrai  manai,  kad  vaiduoklių 
nėra? 

-  Gal  yra  -  nežinau. 

-  O  jeigu  su  kokiu  susidursime?  -  jos  balsas  mažumą  drebėjo. 

-  Kadangi  grįžti  negalime,  mums  telieka  pažvelgti  jam  į  akis  ir  gal  net  paklausti:  „Kaip  laikaisi, 
gražusis  vaiduokli?  Gal  atsisėskime,  išgerkime  po  puodelį  arbatos  ir  pasišnekučiuokime?“ 

Abi  kiek  patylėjome,  paskui  pratrukome  nervingu  juoku. 

-  Tu  man  patinki,  Siang  Siang.  Tu  ne  tik  labai  graži,  bet  dar  ir  juokinga. 

Nespėjusi  nieko  atsakyti  pamačiau,  kad  priėjome  proskyną. 

-  Žiūrėk,  Pavasario  Mėnesiena,  atėjom! 

Už  brūzgynų  atsivėrė  lygi  aikštelė,  užlieta  sidabro  mėnesienos.  Tolumoje  dunksojo  nedidelė 
šventykla  apačioje  riestais  stogais,  nuo  jų  kabojo  du  dideli  neuždegti  žibintai.  Vėjelio  siūbuojami  jie 
mirksėjo  pro  lapiją  it  dvi  nereginčios  akys.  Priešais  šventyklos  vartus  senų  medžių  lapai  čežėjo  - 
galėjai  pamanyti,  kad  šnabžda  ar  verkia  žmogus,  nusiteikęs  žūtbūt  papasakoti  kažkokią  graudžią 


istoriją. 

Pavasario  Mėnesiena  niuktelėjo  man  į  alkūnę. 

-  Siang  Siang,  kas  ten  žvilga  ant  žemės? 

-  Nežinau.  Eime  pažiūrėsim,  -  atsakiau  tempdamasi  Pavasario  Mėnesieną  iš  paskos. 

Mano  nuostabai,  paaiškėjo,  kad  žvilga  mėnulio  atspindys  balose. 

Pavasario  Mėnesiena  ėmė  linksmai  striksėti  skardžiai  traukdama: 

-  Kaip  nuostabu  -  mėnulis  baloje! 

Tada  taip  suriko,  kad  net  išsigandau: 

-  Siang  Siang,  kas  čia?! 

Pažiūrėjau  į  tą  pusę,  kur  rodė  jos  pirštas,  ir  pamačiau  šen  ir  ten  sklandančius  šviesos  taškelius. 

-Nesijaudink,  -  kiek  patylėjusi  atsakiau.  -  Čia  jonvabaliai. 

Tik  nepaaiškinau  jai  girdėjusi,  kad  jonvabaliai  labiausiai  mėgsta  kapines.  Man  pačiai  kūnu 
perbėgo  šiurpuliukai. 

Dabar  Pavasario  Mėnesiena  pakėlė  akis  į  didįjį  šviesulį  danguje.  Ilgai  žiūrėjo,  galiausiai 
paklausė: 

-  Siang  Siang,  ar  atsimeni  tą  eilėraštį  apie  mėnulį. . . 

Žiūrėdama  į  mėnulį  padeklamavau: 

-  Vienas  mėnuo  atsispindi  visuose  vandenyse,  visus  vandenis  apglėbia  vienas  mėnuo. 

-  Man  jis  patinka.  Ir  tu  man  patinki,  Siang  Siang  -  tu  tokia  protinga.  Ak,  kokia  laiminga  čia 
jaučiuosi! 

-  Ir  aš,  -  atsakiau.  -  Čia  jaučiuosi  laisva.  Jokios  mamos,  jokio  tėčio,  jokio  tamsaus  kambario, 
jokių  ypatingų  svečių. . . 

-  Bet  ir  jokių  gardumynų  bei  kvapnios  arbatos.  Žinai,  aš  baisiai  išalkau,  -  ji  palietė  delnu  pilvą.  - 
Ir  noriu  čiurlinti. 

-  Aš  irgi  noriu,  -  atsakiau.  Staiga  man  šovė  mintis.  -  Pavasario  Mėnesiena,  nusičiurlinkime  ant 
mėnulio! 

Ji  sukikeno. 

-  Aš  esu  Čang  E,  -  ėmiau  progiesmiu  pasakoti.  -  Gailiuosi,  kad  prarijau  iš  savo  vyro  pasivogtą 
eliksyrą.  Nuskridau  į  mėnulį. . . 

-  Liaukis,  Siang  Siang,  tu  nesi  Čang  E  ir  negali  čiurlinti  ant  mėnulio. 

Priėjau  prie  balos,  atsitūpiau,  nusismaukiau  kelnaites  ir  nusišlapinau  ant  mėnulio  atspindžio. 
Baigus  pamerkiau  akį  Pavasario  Mėnesienai. 

-  Matai? 

Ji  vaikėsi  mane,  trankydama  kumščiu  į  nugarą. 

-  Ak,  tu  gudruole  lape!  Aš  pirma  turėjau  sugalvoti! 

Vis  dar  bėgdama  ir  gaudydama  kvapą  atsakiau: 

-  Bet  nesugalvojai! 


Galiausiai  atsidūrėme  prie  šventyklos. 

-  Na,  gerai,  Pavasario  Mėnesiena,  papasakok  man  apie  save  ir  sužadėtinį,  -  paprašiau. 

Mergina  stipriai  prispaudė  pirštą  prie  lūpų. 

-  Ša!  Siang  Siang,  ar  ką  nors  girdi? 

Įtempiau  klausą. 

-  Čia  tik  vėjas. 

-  Ne,  klausykis  atidžiau. 

-  Katės  kniaukia? 

-Ne. 

-  A  -  gal  čia  vėlė  sesers,  kuri  pasikorė,  kai  ją  išrengė  nuogai  ir  plakė  rimbu,  kol  pasturgalis 
apsipylė  kraujais!  Klausyk,  ji  klykia  taip,  tartum  dabar  būtų  plakama! 

-  Bet,  Siang  Siang,  j  eigų  vaiduoklis  negyvas,  kaip  jis  gali  klykti? 

-  Manau,  jis  susapnavo  košmarą. 

-  O  ką  -  vaiduokliai  sapnuoja? 

-  Iš  kur  aš  žinau  -  aš  juk  dar  gyva! 

-  Klausyk,  Siang  Siang,  -  Pavasario  Mėnesiena  kumštelėjo  man  smarkiau,  vis  dar  kalbėdama 
pašnibždomis:  -  dabar  vaiduoklis  dejuoja  ir  aikčioja. 

-  Vadinasi,  šis  vaiduoklis  tikriausiai  alkanas. 

Mano  nuostabai,  Pavasario  Mėnesiena  sukikeno. 

-  Manau,  kad  čia,  ko  gero,  ne  vaiduoklis  -  kažkas  kelia  debesis  ir  lietų. 

-  Bet  čia  juk  ne  Vu  kalnas? 

Pavasario  Mėnesiena  paėmė  mane  už  rankos. 

-  Nekalbėk  kvailysčių.  Eime,  pažiūrėkime. 

-  Vaiduoklių  nebebijai? 

-  Cit,  tylėk!  Aš  įsitikinusi,  kad  čia  ne  vaiduoklis.  Eikš  paskui  mane. 

Ėjome  aplink  šventyklos  sieną,  kol  Pavasario  Mėnesiena  pamatė  joje  spragą.  Ji  pasilenkusi  pro  ją 
pralindo,  aš  pasekiau  jos  pavyzdžiu.  Toliau  ėjome  apgraibomis  stengdamosi  į  ką  nors  neatsitrenkti. 
Netrukus,  rodės,  atsidūrėme  arčiau  tos  vietos,  iš  kurios  sklido  garsai.  Galiausiai  Pavasario 
Mėnesiena  sustojo  priešais  tarpdurį,  pro  kurį  aidėjo  tas  dūsavimas. 

Man  paširdžius  nusmelkė  baimė.  Suspaudžiau  Pavasario  Mėnesienai  ranką  ir  sukuždėjau: 

-  Grįžkime,  Pavasario  Mėnesiena! 

Nustebau  ir  susigėdau,  nes  dabar  rami  jautėsi  jinai.  Kai  norėjau  dar  kartą  paraginti  ją  grįžti,  ji 
žvilgsniu  paliepė  man  tylėti,  tada  priėjo  prie  vieno  iš  langų,  aplaižė  pirštą,  pradūrė  juo  pinučius 
dengiantį  ryžių  popierių  ir  pažiūrėjo  į  vidų. 

-  Pavasario  Mėnesiena,  ką  matai?  -  kuždomis  paklausiau. 

Bet  ji  nekreipė  į  mane  jokio  dėmesio. 

Tokio  neapsakomo  džiaugsmo  vaiduoklis  tikrai  negalėjo  sukelti.  Taigi  aš  apsilaižiau  pirštą, 


pradūriau  ryžių  popieriuje  skylutę  ir  pažiūrėjau  pro  ją. 

Nustebau:  ant  grindų  nuogutėliai  gulėjo  vyras  ir  moteris.  Vyras  atsigulęs  ant  moters  judėjo  - 
kartais  kaip  užkibusi  ant  kabliuko  žuvis,  kartais  kaip  skrendantis  prieš  vėją  paukštis  -  visai  kaip 
aprašyta  meistro  Paslaptingosios  Skylės  „Meilės  mene“.  Vyro  kūno  spaudžiama  ir  trankoma  moteris, 
rodės,  stengiasi  išsivaduoti.  Tamsoje  aiškiai  nemačiau  jos  veido,  bet  girdėdama  tą  skerdžiamos 
kiaulės  klyksmą  nė  kiek  neabejojau,  kad  jai  baisiai  skauda.  Teko  prisidengti  burną  delnu,  kad 
nesušukčiau.  Keista,  nors  buvau  išsigandusi,  mano  širdis  ėmė  plakti  tankiau,  skruostai  ir  ausys  degė,  o 
tarp  kojų  pasklido  karštis.  Kumštelėjau  Pavasario  Mėnesienai,  bet  ji  tik  ranka  man  rodė:  „Atstok!“ 

Tos  imtynės  ir  dejonės  tęsėsi  be  galo.  Staiga  vyras  šaižiai  sukliko  ir  suglebo  ant  moters  kūno. 

O,  varge,  -  jis  tikriausiai  išleido  paskutinį  kvapą! 

Kumštelėjusi  Pavasario  Mėnesienai  delnu  perbraukiau  sau  per  gerklę  -  suprask:  „Negyvas!“  Ji 
vėl  irzliai  mostelėjo  ranka. 

Dabar  vyras,  tarsi  pakirdęs  iš  snaudulio,  nusirito  nuo  moters  ir  atsigulė  šalia.  Dabar  juodu  gulėjo 
pasisukę  veidais,  moteris  -  nugara  į  mus.  Vyras  labai  švelniai  ėmė  glamonėti  jai  krūtis;  moteris  tyliai 
dejavo,  bet  nė  nemėgino  jam  kliudyti. 

Tą  akimirką  kažkoks  vabzdys  -  spėjau,  kad  drugelis  -  įskrido  pro  langą  kiemo  pusėje  ir  ėmė 
sklandyti  virš  porelės.  Moteris  bemat  atsisėdo  ir  mėgino  sugauti  plevenantį  padarą.  Tada  pamačiau 
jos  veidą. 

Užsidengiau  burną  iš  visų  jėgų  tramdydamasi,  kad  nesušukčiau. 

Perle! 

Pasisukau  į  Pavasario  Mėnesieną  ir  pamačiau,  kad  ji  taip  pat  sunkiai  tvardosi.  Po  kurio  laiko  ji 
išstūmė  mane  iš  koridoriaus.  Pagaliau  apgraibomis  išėjome  iš  šventyklos  ir  kai  atsidūrėme  sode, 
pasileidome  tekinos. 

Kai  be  nuotykių  grįžome  į  Pavasario  Mėnesienos  kambarį,  ji  parodė  į  mano  kelnes  ir 
susijaudinusi  tarė: 

-  Žiūrėk,  Siang  Siang,  tavo  kelnės  drėgnos! 

Patraukiau  jas  aukštyn  ir  apžiūrėjau. 

-  Čia  rasa. 

-  Taip,  -  sukikeno  ji,  -  tik  ta  rasa  iš  tavo  auksinių  vartų! 


8  Kinų  pomirtinio  pasaulio  metafora. 

Menas  teikti  malonumą 


Po  savaitės,  likus  penkioms  paroms  iki  mano  „svarbiosios  dienos“,  Perle  pasikvietė  mane  į  savo 
kambarį  -  duos  paskutinių  patarimų  apie  tai,  kaip  keliami  debesys  ir  lietus. 

Man  atsisėdus  įdėmiai  į  mane  dirstelėjo. 

-  Siang  Siang,  turi  būti  pasirengusi  savo  didžiajam  ponui  Fungui,  kai  šis  ateis  perskelti  tavo 
arbūzo.  Nesusimauk  pirmą  kartą,  antraip  tavęs  laukia  be  galo  dideli  nemalonumai.  Tave  nubaus  ne  tik 
mama  su  tėčiu,  bet  ir  didysis  ponas  Fungas,  nes  jis  suplojo  krūvą  pinigų. 

Paskui  Perle  man  papasakojo,  girdi,  kai  kurie  sesės  paslaugomis  nepatenkinti  klientai  „nusiaubia 
urvą“  -  viešnamį  -  ir  visus  nuostolius  tenka  padengti  vargšei  sesei. 

Kurį  laiką  abi  tylėjome;  tada  prisiminiau  vaiduoklių  sodą  ir  tirštai  nuraudau. 

-  Kas  yra,  Siang  Siang? 

Pasijutau  lyg  paspringusi  jonvabaliu. 

-  Norėjai  kažko  manęs  paklausti? 

Pagaliau  man  pavyko  vargais  negalais  pakuždomis  išlementi: 

-  Sese  Perle,  ar. . .  tas  vyras  sode. . .  buvo  Dziang  Mou? 

Ji  pamerkė  man  akį. 

-  Siang  Siang,  laikyk  liežuvį  už  dantų!  Niekas  neturi  to  sužinoti! 

Linktelėjau. 

-  Jūs  tyčia  leidote  man  ir  Pavasario  Mėnesienai  jus  pamatyti? 

Ji  nusišypsojo.  Gelsvoje  brangakmeniais  puoštos  lempos  šviesoje  ji  atrodė  labai  paslaptingai. 

-  Jūs  mylite  Dziang  Mou? 

Supratau,  kad  jos  tylėjimas  reiškia  „taip“. 

-  Tai  kodėl  už  jo  neištekate  ir  neišeinate  iš  Persikų  žiedų? 

-  Todėl,  kad  jis  neturtingas  ir  jau  vedęs,  -  atsiduso  Perle  glostydama  švytinčią  nefrito  apyrankę.  - 
Negalvok  apie  meilę,  Siang  Siang.  Meilė  visada  greitai  baigiasi.  Galvok  apie  malonumus. 

-  Bet  jie  irgi  greitai  baigiasi. 

-  Užtat  kitaip  negu  meilė  jie  paskui  nesukelia  skausmo,  -  ji  žvilgtelėjo  į  laikrodį  ant  sienos.  - 
Geriau  pradėkime  pamoką. 

Nusivedusi  prie  tualetinio  stalelio  ji  pasisodino  mane  šalia. 

-  Siang  Siang,  -  tarė  ji  įdėmiai  apžiūrinėdama  mudviejų  atspindžius  veidrodyje,  -  dabar  jau  žinai 
apie  debesis  ir  lietų. 


Linktelėjau. 

Ji  kalbėjo  toliau: 

-  Svarbiausia  -  erzinti,  mat  jeigu  leisi  tiems  čou  nanžen  per  greitai  ten  nusigauti,  jie  nusivils. 
Atmink:  jų  žmonos  turi  tuos  pačius  cinoberio  plyšius  kaip  ir  mes.  Užtat  mes  mokam  koketavimo  meną, 
skirtą  j  audrinti.  Erzini  ne  vien  išore,  bet  ir  judesiais  -  net  miegodama. 

-  Sese  Perle,  bet  juk  miegodamas  nejudi!? 

-  Bet  mes  apsimetame  miegančios,  kad  sugundytume.  Nesi  girdėjusi  posakio  „pavasarį  mieganti 
laukinė  obelis“?  Čia  kalbama  apie  gražią  gundomai  miegančią  moterį.  Visa  esmė  -  pavasaris. . . 

-Kodėl? 

-  Todėl,  kad  pavasaris  -  metų  laikas,  kai  atgyja  geismas  ir  reikia  žadinti  meilę! 

Svajinga  mina  Perle  šiek  tiek  prasižiojo,  paskui  švelniu  liežuvio  galiuku  palietė  viršutinę  lūpą  - 
atrodė,  kad  iš  gilios  angos  išlindo  rožės  pumpuras. 

-  Mes,  seserys,  esame  nelyginant  geros  virėjos,  kurios  visus  penkis  skonius  tinkamomis 
proporcijomis  sumaišome  į  vieną  gardžią  sriubą. 

-  Mėgstu  sriubas. 

-  Siang  Siang,  tu  nesupranti,  ką  turiu  galvoje,  tiesa?  Prieš  pasirodydama  Persikų  žieduose,  nieko 
daugiau  nedarei,  tik  mokeisi.  Dabar  iš  tų  mokslų  tau  menka  nauda,  ar  ne? 

Mąsliai  atsakiau: 

-  Mano  tėvai  visados  norėjo,  kad  tapčiau  pirma  moterimi  džuangjuan. 

Pačiu  iškiliausiu  mokslininku. 

Perle  su  gailesčiu  į  mane  pažiūrėjo,  paskui  vėl  prašneko,  šįsyk kandokai: 

-  Aš  irgi  mokau  tave,  kad  taptum  pačia  iškiliausia,  tik  kitokiame  moksle  -  tų  čou  nanžen 
kerėjimo.  Nepamiršai,  kad  kitą  savaitę  tave  „egzaminuos“  didysis  ponas  Fungas? 

Ji  patylėjo,  paskui  aiškino  toliau: 

-  Labiausiai  jaudinantis  moters  bruožas  yra  jos  akys. 

Perle  prisimerkusi  pažvelgė  į  mane.  Lėtai,  lyg  būtų  girta,  pasukiojo  apsiblaususias  lėliukes.  Jos 
akys  turėjo  magneto  savybių  ir  traukė  prie  savęs  kaip  tą  prilipusį  prie  jos  kūno  meilužį.  Pajutau,  kaip 
rausta  skruostai. 

-  Siang  Siang,  man  sakei,  kad  tėvas  mokė  tave  kung  fu? 

Linktelėjau. 

-  Tad  įsivaizduok,  kad  tavo  akys  -  sekso  kung  fu  ginklas.  Pulk  kaip  tigras  ir  traukis  kaip  mergelė. 

Kol  stengiausi  sugromuliuoti  šį  sekso  kung  fu  receptą,  Perle  vėl  prašneko: 

-  Tavo  žvilgsnis  visada  turi  jaudinti.  Nieko  nėra  blogiau  už  bedvases  akis,  panašias  į  daug  dienų 
be  vandens  išbuvusią  žuvį. 

Sukikenau. 

Ji  priekaištingai  į  mane  žvilgtelėjo. 

-  Siang  Siang,  turi  žiūrėti  į  savo  klientus  tol,  kol  jiems  ims  rodytis,  kad  kažkas  įkišo  jų  kaulus  į 


actą  marinuoti,  ir  jie  taip  apduis,  kad  neturės  jėgų  tau  priešintis.  Žinoma,  jeigu  klientui  patinka  kuklios 
moterys,  tada  apsimesk  esanti  drovi  ir  retkarčiais  nudelbk  akis.  Štai  kodėl  Pekino  operoje...  Siang 
Siang,  ar  klausaisi,  ką  tau  sakau?! 

-  Tėtė! 

Apsipyliau  ašaromis  ir  išlėkiau  iš  Perles  kambario. 

Kai  kitą  dieną  nuėjau  pas  Perlę,  ji  nė  žodeliu  nepapriekaištavo,  kad  išvakarėse  taip  netikėtai  pabėgau. 
Sėdėjome  paskendusios  savo  mintyse  ir  gurkšnojome  jos  įpiltą  arbatą.  Gal  ji  irgi  galvojo  apie  mano 
tėtę?  Man  visuomet  rūpėjo,  kas  dedasi  Perles  galvoje.  Ir  nors  ji  labai  maloniai  su  manim  elgdavosi, 
man  ji  liko  tokia  pat  paslaptinga  kaip  ratilas  už  Guan  In  galvos. 

Perle  tądien  atrodė  nenusiteikusi  manęs  mokyti.  Ji  ilgai  nepaleido  iš  rankos  puodelio,  kol 
galiausiai  pakilo  nuo  sofos. 

-  Šiandien  pamokysiu  tave  vaikščioti.  Atmink:  niekados  neskubėk,  eik  tingiai  -  štai  taip. 

Ji  pradėjo  vaikštinėti  dailiais,  mažučiais  žingsneliais. 

-  Ši  eisena  vadinama  „karpytais  auksinio  lotoso  žingsniais“.  Mėgink  įsivaizduoti,  kad  tau  po 
kojomis  žydi  lotosai.  Pučia  vėjas,  ir  jie  linguoja  auksinėje  prieblandoje. 

Užsimerkiau  ir  pamėginau  įsivaizduoti,  bet  mintyse  regėjau  vien  tėtį,  mamą  ir  save.  Mes  irstomės 
valtimi  Vakarų  ežere;  visą  jo  paviršių  dengia  lotosai.  Motina  -  labai  graži  ir  laiminga  -  lieknu 
liemeniu  palinkusi  virš  vandens  plonyčiais  pirštais  praskleidžia  lapus.  Tėtis  nuskina  žiedą  ir  prisega 
jai  prie  besileidžiančios  saulės  geltonai  nuspalvintų  plaukų. . . 

Perle  sustojo  prie  sienos. 

-  Kai  stovi,  kūnas  turi  būti  mažumėlę  palinkęs  -  bet  ne  pakumpęs  -  tarsi  jis  prie  kažko  būtų 
traukiamas.  Svarbiausia,  privalai  nuolatos  judėti:  užpakalis  turi  krypuoti,  pirštai  sukioti  nosinę,  nagai 
glostyti  dantis,  akys  lakstyti  į  šalis. 

-  Sese  Perle,  nebežinau,  ką  galvoti,  -  prisipažinau.  -  Mama  visada  mokė  mane  priešingai  - 
niekuomet  nekrypuoti  užpakaliu,  nes  damai  tai  labai  netinka.  Ji  vis  kartodavo  posakį:  „Nuo 
siūbuojančio  medžio  nukrinta  lapai;  siūbuojančios  moters  laukia  bloga  lemtis.“ 

Perle  sunkiai  atsiduso. 

-  Taip,  tavo  motina  sakė  tiesą,  bet  mes  ne  damos,  o  kekšės. 

Stojo  ilga,  liūdna  tyla. 

Perle  nužvelgė  mano  pėdas. 

-  Siang  Siang,  pėdos  -  vienintelis  tavo  kūno  trūkumas.  Jos  šiek  tiek  per  didelės. 

Bemat  pakišau  jas  po  staliuku. 

-  Puiku  -  visuomet  slėpk  savo  trūkumus.  Kita  vertus,  moteris  turi  niekuomet  nepamiršti  pabrėžti 
savo  pranašumų.  Taigi  jeigu  ji  turi  tikrai  gražią  figūrą,  -  Perle  atkišo  krūtinę,  -  tokią,  kaip  mano,  ji 
visuomet  turi  būti  kiek  palinkusi  į  priekį.  Tai  vadinama  „siūlyti  kūną  darmos  mokymui“. 

Perle  įgnybo  man  į  skruostą. 


-  Siang  Siang,  seksas  -  vienintelė  mūsų  priemonė  vyrams  valdyti.  Net  jeigu  mylėsiesi  su 
šlykščiausiu  klientu,  viena  koja  jau  stovinčiu  karste,  kiek  įmanydama  stenkis  elgtis  taip,  tarsi  jis  būtų 
vienintelis  žemėje  likęs  vyras.  Įsidėmėk  mano  žodžius  ir  mėgausiesi  ming  dzi  padėtimi  iki  pat 
mirties. 

Pritariamai  sulinksėjau. 

Ji  priėjo  ir  atsisėdo  šalia. 

-  Siang  Siang,  ar  pastebėjai,  kad  mūsų  šalyje  niekas  nebūna  tiesu,  o  visados  kreiva? 

Norėjau  atsakyti,  bet  j  i  rankos  mostu  užčiaupė  man  burną. 

-  Kinijoje  koridoriai  statomi  ne  tiesūs,  bet  visuomet  vingiuoti,  klaidūs,  -  ji  žvilgtelėjo  pro  langą. 
-  O  kai  vaikštome  lauke,  niekuomet  nežinome,  kas  mūsų  laukia  priekyje  -  mėnulio  pavidalo  vartai, 
kuriuose  auga  ištisi  bambukų  guotai,  ar  mažytė  vazos  pavidalo  anga,  pro  kurią  gali  įžvelgti  tolumoje 
dunksantį  ūkanų  gaubiamą  kalną. 

Kol  apie  tai  mąsčiau.  Perle  išsitraukė  kiną  ir  padėjo  ant  stalo.  Mano  širdį  akimirksniu  užliejo 
džiaugsmas;  priėjusi  atsisėdau  priešais  ją. 

-  Supranti,  Siang  Siang,  -  pradėdama  groti  tarė  ji,  -  kino  muzika  irgi  tokia  apgaulinga. 

Perles  pirštai  ėmė  lakstyti  po  stygas. 

-  Šitoks  skambinimas  vadinamas  „cikada  kviečia  rudenį“.  Mat  plasnodama  sparnais  ji  sukelia 
ilgai  netylantį  garsą,  -  ji  vėl  perbraukė  per  stygas.  -  Toks  garsas  vadinamas  „lipančia  į  medį 
beždžione“,  mat  lipdama  į  medį  beždžionė  vis  stabteli. 

Galiausiai  ji  delnu  prilaikė  stygas,  kad  neskambėtų. 

-  Dėl  tų  klaidžių  melodijų  baigus  groti  kino  muzika  toliau  atsiliepia  tavo  širdyje...  Ak,  kad 
galėtume  taip  pat  paveikti  vyrų  širdis! 

Jos  lūpose  pražydo  klastinga  šypsenėlė. 

-  Tada  visi  tie  dvokiantys  vyrai  kratytų  pinigus  iš  savo  išsipūtusių  kišenių  į  mūsiškes.  O  jeigu 
nekrato  -  tegul  sau  sėdi  namie  ir  pis  a  savo  žmonas  -  tai  juk  už  dyką. 

Sukikenau,  nors  nenumaniau,  ką  turi  jausti  vyras,  pisdamas  savo  žmoną. 

Perle  priekaištingai  į  mane  žvilgtelėjo. 

-  Ar  žinai,  Siang  Siang:  nors  tos  padorios  moterys  iš  aukšto  žiūri  į  mus,  seseris,  jos  mums 
pavydi? 

-  Suprantu  kodėl,  sese  Perle.  Nes  jūs  kur  kas  už  jas  gražesnė,  be  to,  turite  daugybę  gražių  apdarų 
ir  papuošalų. 

-  Siang  Siang,  tu  sakai  tiesą,  bet  čia  dar  ne  viskas.  Tos  padorios  moterys  slapčiomis  mums 
pavydi,  mat  mes  galime  rodyti  savo  moterišką  grožį  kiek  širdis  geidžia,  nes  neturime  pasipūtusių 
šventeiviškų  sutuoktinių.  Kita  vertus,  žinai  posakį:  „Dorybinga  moteris  negali  turėti  jokio  talento.“ 
Tačiau  mes  nesame  dorybingos,  todėl  galime  lavinti  ir  rodyti  savo  gabumus.  Vyrams  reikia  žmonų, 
kad  gimdytų  jiems  vaikus,  bet  reikia  ir  mūsų,  nes  mes  darome  tai,  ko  nesugeba  tos  jų  senos  poniutės 
pageltusiais  veidais  -  jaudinti  jiems  širdis,  dirginti  pojūčius  ir  duoti  peno  jų  sieloms  savo  muzika, 


šokiais  ir  tapyba.  Gal  mus  kažkas  niekina,  bet  mums  nereikia  apsimetinėti  kvailelėmis,  kaip  toms 
žmonoms,  kurias  jie  palieka  namie. 

Jos  veide  pasirodė  šelmiška  išraiška. 

-  Galiu  žadinti  geismą,  kelti  debesis  ir  lietų  bet  kuriam  vyrui,  kuriam  tik  panorėsiu,  o  tos  moterys 
turi  tenkintis  vieninteliu  net  po  jo  mirties! 

Tai  tarusi  linksmai  nusikvatojo,  tarsi  tikrai  džiaugtųsi  esanti  prostitutė. 

Aš  irgi  ėmiau  juoktis.  Mudvi  juokėmės,  kol  ašaros  ištryško  iš  akių  ir  pritrūkome  kvapo. 

Kai  pagaliau  išsikvėpėme,  Perle  mostelėjo  nefrito  apyrankėmis  apkarstyta  ranka. 

-  Dabar  gali  pailsėti. 

Neradau  sau  vietos.  Kilo  mintis  išeiti  į  kiemą,  bet  lijo,  tad  pro  lango  pinučius  žiūrėjau  į  krintančius 
ant  lapų  lietaus  lašus.  Po  kelių  minučių,  nustojus  lyti,  išėjau  ir  vingiuotu  taku  vaikštinėjau  po  kiemą. 
Paskui  atsisėdau  ant  suolo  nedidelėje  altanoje  ir  įsmeigiau  akis  pro  vazos  pavidalo  angą,  tikėdamasi 
įžvelgti  tolumoje  dunksantį  ūkanų  gaubiamą  kalną. 

Po  kurio  laiko  pasijutau  išalkusi  ir  patraukiau  į  virtuvę.  Peržengus  slenkstį  šnerves  ėmė  kutenti 
sodrus,  gardus  kvapas.  A  Ping  nebuvo  matyti  aplink.  Skrandį  staiga  ėmė  varstyti  alkis,  tad  priėjau 
prie  verdančio  katilo,  prisisėmiau  iš  jo  į  lėkštę  ir  ėmiau  vaišintis  gardumynu. 

Man  bešlerpiant,  įėjo  A  Ping.  Pakėliau  į  ją  akis. 

-  Tetule  A  Ping,  labai  gardu!  Naujas  patiekalas? 

Mano  nuostabai,  ji  išbalo. 

-  Kas  nors  ne  taip? 

Užuot  atsakiusi,  ji  ėmė  purtyti  galvą. 

-  Tikriausiai  koks  puikus  patiekalas,  tausojamas  ypatingam  svečiui,  tiesa?  Nesijaudinkit,  aš 
suvalgiau  visai  nedaug.  Be  galo  skanu.  Kas  čia? 

Ir  toliau  nekreipdama  dėmesio  į  mano  klausimąjį  priėjo  prie  kriauklės  ir  ėmė  plauti  indus. 

Dar  kurį  laiką  valgiau,  paskui  man  dingtelėjo  mintis. 

-Ar  matei  Guigui?  Noriu  pasidalyti  su  juo  šitais  gardėsiais. 

Vengdama  mano  žvilgsnio  A  Ping  parodė  į  lėkštę  priešais  mane,  paskui  į  mano  pilvą. 

-  O  kur  Guigui? 

Ji  vėl  parodė  ten  pat,  tik  šįkart  labiau  pabrėžtinai. 

Praėjo  kelios  akimirkos,  kol  pajutau  sprogstant  bombą. 

-Nori  pasakyti... 

Ji  toliau  linksėjo  galvą  šveisdama  prikaistuvius.  Paskui  ėmė  pilti  kažką  į  kriauklę  iš  didelio  katilo 
ir  akimirksniu  virtuvę  užtvindė  tykštančio  vandens  garsai. 

Mano  skruostais  nusirito  ašaros. 

-  Jūs  išvirėte  Guigui?! 

Ji  nesiliovė  linksėti  ir  šveisti  puodus. 


-  Kaip  jūs  galėjot  šitaip  pasielgti?!  Jūs  šlykšti! 

Ji  pradėjo  trankytis  puodais. 

-  O,  varge,  -  jūs  išvirėt  Guigui,  o  aš  jį  suvalgiau! 

Išlėkiau  iš  virtuvės  ir  vėmiau,  kol  skrandyje  neliko  nieko,  vien  tulžis.  Tada  pratrukau  rauda. 

-  Guigui,  maldauju,  atleisk!  Iš  kur  aš  galėjau  žinoti,  kad  ji  tave  išvirė?!  Aš  nežinojau,  kad  ten  tu! 
Kai  pagaliau  nustojau  verkti,  nusiėmiau  Guan  In  medalioną  ir  sukalbėjau  ilgą  maldą.  Pirmiausia 

paprašiau  šuniuką  atleidimo,  paskui  paprašiau,  kad  deivė  nusiųstąjį  į  Vakarų  rojų  -  ten  jis  iš  naujo 
gims  jau  žmogumi  ir  mudu  susitiksime  vėl. 

Galiausiai  nuraminta  savo  maldų  nukiūtinau  į  Perles  kambarį.  Įsitaisiusi  šalia  jos  ant  sofos  vėl 
apsipyliau  ašaromis. 

-  Sese  Perle... 

-  Kas  nors  negerai,  Siang  Siang? 

Išliejau  savo  sielvartą. 

Perle  išsitraukė  nosinę  ir  nušluostė  man  veidą. 

-  Būk  gera,  papasakok  man,  kas  atsitiko. 

-  Tetulė  A  Ping  išvirė  Guigui  ir  aš  jį  suvalgiau! 

Nustebau,  nes  Perle  atrodė  nė  kiek  nesukrėsta. 

-  Užjaučiu,  -  taršydama  man  plaukus  tarė.  -  Bet  kodėl  tu  jį  valgei? 

-  Todėl,  kad  nežinojau,  jog  ten  jis!  -  lemenau  nesiliaudama  raudoti. 

-  Nieko  baisaus. 

Pažvelgiau  į  ją  ašarotomis  akimis. 

-  Nieko  baisaus? 

-  Čia  šuniukus  dažnai  verda.  Klientai  mano,  kad  iš  šunų  išeina  puiki  tonizuojanti  sriuba  jų  nefrito 
kotams  sustiprinti. 

-  Vaje,  kaip  šlykštu!  Juk  šuniukai  -  visai  kaip  kūdikiai! 

Perle  mane  apsikabino. 

-  Siang  Siang,  čia  nutinka  kur  kas  blogesnių  dalykų. 

Po  keturių  dienų,  kai  aš  visa  dar  jaučiausi  baisiausiai  nelaiminga,  kad  vargšas  mažasis  Guigui  galų 
gale  atsidūrė  mano  skrandyje,  atėjo  Mažoji  Raudonė  ir  nusivedė  mane  į  Perles  kambarį.  Supratau, 
kad  artinasi  akimirka,  kurios  taip  bijojau.  Nusiminiau;  net  mano  šlepečių  padai  aimanavo 
brūžindamiesi  į  grindis. 

Mažajai  Raudonei  teko  vos  ne  stumti  mane. 

-  Būk  gera,  Siang  Siang,  paskubėk.  Šiandien  tavo  svarbioji  diena  ir  mama  jau  ima  nekantrauti. 

-  Labas,  mama,  -  kreipiausi  į  mėsos  luitą,  laukiantį  manęs  už  slenksčio. 

Fang  Rong  buvo  išsipuošusi:  vilkėjo  rožine  palaidine  su  įmantriai  sumazgytomis  auksinėmis 
sagomis  dydžio  sulig  vynuogėmis.  Mane  pamačiusi  plačiai  išsišiepė  ir  mostu  paragino  sėstis  šalia, 
priešais  Perles  didelį  auksuotą  tualetinį  stalelį. 

-  Siang  Siang,  šiandien  aš  išpuošiu  tave  taip  gražiai,  kad  būsi  panaši  į  fėją,  -  tarė  ji  ryte  rydama 
mane  akimis  -  tarsi  būčiau  virtusi  aukso  stulpu. 

Staliukas  buvo  nukrautas  moteriškais  dalykėliais:  lūpdažiais,  flakonėliais  ir  buteliukais  su  pudra, 
skaistalais,  kvepalais  „Gėlių  rasa“,  kremu  „Sniegmedis“,  vėžlio  kiauto  šukomis,  plaukų  segtuku  iš 
koralų,  trim  ką  tik  nuskintomis  gėlėmis.  Nustebau  pamačiusi  ant  jo  ir  auksinę  apyrankę  bei  auksinius 
auskarus  su  nefritu. 

Mama  ilgai  nužiūrinėjo  mane  veidrodyje. 

-  Tau  pasisekė,  kad  tavo  antakiai  lenkti  kaip  pusmėnuliai  -  antraip  man  tektų  juos  nuskusti,  paskui 
nudažyti  rašalu. 

Rašalu?  -  knietėjo  man  paklausti,  bet  nusprendžiau  prikąsti  liežuvį. 

Mama  pradėjo  kai  lian  -  mano  veido  atvėrimo  procedūrą.  Pirmiausia  ji  pririšo  raudoną  siūlą  tarp 
savo  nykščių  ir  viduriniųjų  pirštų,  paskui  jį  aplaižė.  Tada  ėmė  skusti  man  veidą  tuo  siūlu  -  grandyti 
nuo  jo  nešvarumus  ir  plaukelius. 

Fang  Rong  buvo  prisikišusi  taip  arti,  kad  galėjau  suskaičiuoti  plaukučius  plačiose  jos  šnervėse, 
ištirti  auksinius  dantis  burnoje  ir  net  apžiūrėti  šiurkštų  didelio  jos  apgamo  paviršių.  Stengiausi 
nekvėpuoti,  kad  neapsinuodyčiau  jos  iškvėptu  oru. 

-  Siang  Siang,  ar  žinai,  kad,  atvėrus  tau  veidą,  atsivers  begalinė  sėkmė? 

Linktelėjau. 

-  Nejudink  galvos ! 

Taigi  sėdėjau  sustingusi,  kol  ji  baigė  grandyti  man  veidą  tuo  drėgnu  raudonu  siūlu.  Tada 


išpudravo  veidą  ir  kaklą  -  bėrė  vieną  sluoksnį  po  kito,  kol  neiškentusi  pasakiau: 

-  Mama,  užteks.  Kam  reikia  tiek  daug  pudros? 

-  Todėl,  kad  vienu  balto  atspalvio  sluoksneliu  galima  paslėpti  šimtą  bjaurumų,  ir  vyrams  šitaip 
patinka,  aišku? 

Ji  priekaištingai  dėbtelėjo  į  mano  atvaizdą  veidrodyje. 

-  Manai,  švaistyčiau  pinigus  pudrai,  jeigu  vyrams  ji  nepatiktų? 

Tada  taip  audringai  sukikeno,  kad  net  aptaškė  man  skruostą  seilėmis. 

-  Laimė,  už  kosmetiką  mokėjau  ne  aš. 

-  Tai  kas  tada? 

-  Žinoma,  didysis  ponas  Fungas  -  kas  dar,  mažoji  kvailele! 

Ji  parodė  ranka  į  stalelį. 

-  Matai  šią  apyrankę  ir  auskarus?  Viskas  dovanota  didžiojo  pono  Fungo.  Jis  nori,  kad  būtum 
gražiausia  kekšytė  Persikų  žieduose. 

Ji  grėsmingai  į  mane  dėbtelėjo. 

-  Didysis  ponas  Fungas  jau  išleido  kelis  šimtus  didelių  sidabrinių  monetų  rengdamas  čia  brangius 
pokylius  ir  lošimų  vakarėlius,  taigi,  žiūrėk,  kad  jo  neapviltum! 

Baigusios  gražinti  man  veidą  ir  šukuoti  plaukus,  mama  su  Mažąja  Raudone  padėjo  apsivilkti 
raudono  šilko  palaidinukę  ir  žalias  kelnes  -  drabužiai  buvo  siuvinėti  gėlių  kaspinais.  Tada  mama 
paėmė  nuo  stalo  orchidėjas  ir  prisegė  man  prie  plaukų. 

Pažiūrėjau  į  veidrodį.  Ar  ta  mergina,  smalsiai  žvelgianti  iš  anapus  stiklo,  iš  tikrųjų  aš?  O  gal. ..  ji 
tik  gardus  patiekalas,  kurį  reikia  praryti? 

Mama  žiūrėjo  į  mano  atspindį  veidrodyje  ir  taip  šiepėsi,  kad  veidas  vos  neplyšo  pusiau.  Net  jos 
apgamas  atrodė  patenkintas. 

-  Matai,  kokia  gražia  princese  tapai,  Siang  Siang?  Kertu  lažybų:  niekas  nepatikės,  kad  tesi  kekšė  - 
cha,  cha,  cha! 

Ji  pakėlė  rankas  ir  išskėtė  tuos  į  dešreles  panašius  pirštus. 

-  Žiūrėk,  mano  senos,  artrito  išvargintos  rankos  vis  dar  sugeba  daryti  stebuklus! 

Ji  prisitraukė  mane  ir  stumtelėjo  į  priekį  smarkiai  suduodama  per  petį. 

-  O  dabar  -  į  svečių  priėmimo  kambarį! 

Pirmą  kartą  buvau  kaip  pridera  tenai  pakviesta,  tad  iš  pradžių  apstulbau:  kaip  gyva  nesu  regėjusi 
tokio  prašmatnaus  ir  taip  prabangiai  puošto  kambario.  Gerai  nulakuoti  baldai  žvilgėjo  it  bronziniai 
veidrodžiai.  Ant  žemos  rudos  skrynios  stovėjo  aukšta  emaliuota  vaza  su  rožinėmis  orchidėjomis. 
Rožiniai  jų  vainiklapiai,  rodės,  linksi  man,  o  jų  dailiai  susipynusios  šakelės  priminė  pono  Vu 
kaligrafinį  raštą.  Prie  vienos  sienos  stovėjo  milžiniška  lova  su  baldakimu;  jį  laikantys  stulpai 
spindėjo  kaip  išlieti  iš  aukso.  Ant  raudonų  pagalvių  buvo  išsiuvinėtos  nardančios  mandarininės  antys. 
Tamsiai  raudoname  užtiesale  pavaizduoti  intymiai  susiviję  uodegomis  drakonas  ir  feniksas.  Už  lovos 
stovėjo  ilga  sulankstoma  širma;  joje  buvo  išraižytos  scenos  iš  garsiojo  romano  „Vakarų  kambario 


istorija“,  tarp  jų  ir  kinu  skambinantis  mokslininkas!  Šalia  lovos  -  veidrodis  paauksuotais  rėmais, 
sienos  nukabinėtos  paveikslais  -  jaunų  gražuolių  ir  kraštovaizdžių  su  kalnais  tolumoje.  Iš  žalvarinio 
smilkytuvo  kilo  kvapnūs  dūmai. 

Kambario  viduryje  stovėjo  apskritas  stalas,  ant  jo  buvo  tvarkingai  sudėta  brangių  daiktų:  žalsvas 
išsiskleidžiančio  lotoso  pavidalo  dubuo;  arbatinis  su  puodeliais,  ištapytais  auksiniais  bijūnais;  juodai 
lakuoti  padėklai,  sklidini  saldainių  ir  džiovintų  vaisių.  Prie  stalo  ant  grindų  stovėjo  dvi  dėžės  su 
daugybe  stalčių,  papuoštos  gėlėmis  ir  raudonais  kaspinais. 

Ak,  kaip  troškau,  kad  tėtis  būtų  gyvas,  o  mama  Šanchajuje  ir  visi  galėtume  laimingai  gyventi  šiame 
gražiame  kambaryje!  Deja!  Mano  žvilgsnis  užkliuvo  už  raukšlių  krūvos  -  visas  grožis  buvo 
subjaurotas,  mano  svajonė  sudaužyta  į  šipulius.  Ant  altorių  atstojančio  aukšto  stalo  šalia  Raukšlėtojo 
Senio  buvo  padėtos  dvi  žvakės,  viena  vaizduojanti  raudoną  drakoną,  kita  -  feniksą.  Ištirpęs  vaškas 
lašėjo  kaip  kruvinos  ašaros,  o  skaisčios  liepsnos,  rodės,  išdrabstė  tą  raukšlių  krūvą  po  visą  kambarį 
it  kokius  šliužus. 

Pati  nepajutau,  kaip  žengtelėjau  atatupsta,  bet  mama  stumtelėjo  mane  į  priekį. 

-  Didysis  pone  Fungai,  štai  jūsų  gražioji  Siang  Siang. 

Tarp  raukšlių  palaidotos  Fungo  akys  išsiplėtė  ir  perbėgo  mano  kūnu  nelyginant  aukso  ieškotojo 
deglai.  Staiga  jis  pliaukštelėjo  sau  per  šlaunį  ir  sušuko: 

-  Gera,  labai  gera! 

Mama  koketiškai  sukikeno. 

-  Gera?  Gal  juokaujate,  didysis  pone  Fungai?  Siang  Siang  -  pati  geriausia! 

Fungas  paglostė  šerius  ant  skruosto. 

-  Geriausia?  Tai  dar  turiu  išsiaiškinti,  todėl  dabar. . . 

-  Taip,  taip,  be  abejo,  didysis  pone  Fungai,  paliksiu  judu  vienus.  Mėgaukitės  savo  drakono  ir 
fenikso  naktimi.  Užtikrinu:  pinigų  neišmetėte  į  balą. 

-  Tegul  tik  taip  nebūna!  -  Jis  apsidairė  aplink.  -  Tai  kur  audeklas? 

-  Koks  audeklas?  -  pasmalsavau. 

Ir  mėsos  luitas,  ir  raukšlių  krūva  pratrūko  juoku. 

Mano  nuostabai,  mama  ištraukė  baltą  nosinę  iš  mano  palaidinukės  rankovės  -  net  nenumaniau,  kad 
buvo  ją  ten  paslėpusi.  Mojuodama  audeklo  skiaute  šelmiškai  nusišypsojo. 

-  Didysis  pone  Fungai,  čia  Siang  Siang  džuangjuan  antspaudas. 

Tada  prisiminiau,  kad  Perle  man  buvo  pasakojusi  apie  tą  audeklą.  Džuang  juan  -  mokslininkas, 
geriau  už  visus  kitus  išlaikęs  imperatoriškus  egzaminus,  tai  įrodantis  antspaudas  -  raudonas.  Taigi 
džuang  juan  reiškia,  kad  imperatorius  patvirtino,  jog  esi  pasižymėjęs,  pirmučiausias  mokslininkas. 
Mano  atveju- jog  esu  pasižymėjusi  mergelė. 

Sumirksėjau  tramdydama  ašaras.  Taip,  netrukus  aš  gausiu  tą  garbingą  antspaudą!  Bet  ne  todėl,  kad 
pranokau  visus  imperatoriškuose  egzaminuose,  o  todėl,  kad  pirmą  kartą  mane  pis  kažkoks  senis. 

Raukšlėtasis  Senis  metė  į  mane  gašlų  žvilgsnį. 


-  Siang  Siang,  tavo  kraujo  dėmės  ant  šio  balto  audeklo  įrodys,  kad  buvau  pirmas  vyras,  perskėlęs 
tavo  arbūzą.  Manai,  antraip  būčiau  sukišęs  tokią  krūvą  pinigų  už  trylikametę?  Cha!  -  Jis  parodė  į  stalą 
ir  dvi  lakuotas  dėžes  ant  grindų.  -  Visi  šie  drabužiai,  pinigai,  papuošalai,  maistas  ir  vynas  yra  tau. 

Mamos  lūpų  kampučiai  užsirietę  iki  pat  ausų,  akys  rūsčiai  į  mane  dėbtelėjo. 

-  Siang  Siang,  tuoj  pat  nusilenk  ir  padėkok  didžiajam  ponui  Fungui! 

Žemai  nusilenkiau  ir  pasakiau  „ačiū“.  Staiga  prisiminiau  viską,  ko  mokė  mane  Perle.  Taigi 
prašiepiau  lūpas,  o  apdujusiomis  akimis  mėginau  sugauti  Fungo  žvilgsnį,  bet  nepataikiau,  ir  jos 
įsmigo  į  raukšlėtą  jo  kaktą. 

Fungas  pasitrynė  šerius. 

-  Eikš,  mano  mažoji  gražuole,  -  tarė  jis  tiesdamas  kitą  ranką  man  prie  veido. 

Mama  pamerkė  akį  Fungui,  paskui  man. 

-  Pažiūrėkit  į  mano  mažylę  Siang  Siang.  Ji  tokia  graži,  kad  visi  sutiks:  ji  verta  daugiau  negu 
tūkstančio  dviejų  šimtų  mergelių  kartu  sudėjus,  ar  ne  tiesa,  didysis  pone  Fungai? 

Fungas  nusikvatojo.  Nustebau,  nes  jo  balsas  buvo  sodrus,  skardus,  nors  buvo  toks  senas  ir 
perkaręs.  Nejaugi  tokį  poveikį  išties  padarė  visos  tos  skaistuolės? 

Mama  sukikeno,  paskui  reikšmingai  žvilgtelėjo  į  žvakes  ant  altoriaus.  Tik  tada  supratau,  kodėl  tos 
žvakės  drakono  ir  fenikso  pavidalo  -  jos  simbolizavo  sutuoktinių  sueitį!  Pajutau,  kad  mane  ėmė 
pykinti  ir  kad  Fungo  delnas  mėgina  išgauti  pratisus  garsus  iš  mano  šlaunies.  Tada  dar  susigriebiau, 
kad  mama  jau  išėjo  ir  paliko  mane  kambaryje  su  ta  judančių  raukšlių  krūva. 

Dabar  visos  tos  raukšlės  prisiartino  prie  manęs  lyg  potvynio  bangos. 

-  Mažoji  balandėle,  ką  darysi,  kad  suteiktum  man  malonumą? 

Atsilošiau,  kad  nejusčiaunuo  jo  sklindančios  opijaus  smarvės. 

-  O  ko  norėtumėte? 

-  Gal  pirma  pamasažuotum? 

Jis  čiupo  mano  delną  ir  patrynė  juo  sau  ranką. 

Įsivaizduodama,  kad  jis  netrukus  nusirengs  drabužius  ir  atidengs  daugiau  tų  juodų  dėmių, 
suglebusio  kūno  ir  net  savo  nefrito  kotą  (tikriausiai  panašų  ne  tiek  į  brangakmenį,  kiek  į  supuvusį 
bananą),  vėl  pajutau  pykinimą.  Ak,  Guan  In,  prašau  tave:  padėk  man  kuo  greičiau  ištrūkti  iš  šio 
kambario! 

Kol  mintyse  meldžiau  Gailestingumo  deivę,  kabančią  man  po  kaklu,  šovė  mintis. 

-  Didysis  pone  Fungai,  -  kiek  įmanydama  maloniau  išsišiepiau,  -  gal  aš  pirma  jus  palinksminsiu, 
o  pamasažuosiu  paskui? 

Atrodė,  kad  gausios  Fungo  raukšlės  išnyko. 

-  Palinksminsi?  Kaip? 

-  Tarkim,  padainuosiu? 

-  Jeigu  turi  gerą  balsą. 

Jis  paėmė  auksu  inkrustuotą  vandens  pypkę  ir  ėmė  traukti  dūmą,  leisdamas  vandenyje  burbulus. 


-  Na,  gerai,  pradėk. 

Giliai  įkvėpiau  ir  sudainavau  ištrauką  iš  Pekino  operos  arijos.  „Vėliavos  plevėsuoja  už  miesto 
vartų.  Aš  vedu  narsius  kaip  liūtai  karius,  pasiryžusius  apginti  mano  tėvynę!“ 

Pasirinkau  šį  kūrinį,  o  ne  kokį. . .  romantiškesnį.  Mat  net  šiame  gražiame  kambaryje  man  nekilo  nė 
menkiausių  romantiškų  jausmų. 

Man  baigus  Fungas  ėmė  karštai  ploti. 

„O,  varge,  -  pamaniau.  -  Kas  toliau?  Greičiau  sugalvok  dar  ką  nors!“ 

Matyt,  Guan  In  ir  vėl  išgirdo  mano  maldą,  nes  staiga  man  šovė  dar  viena  mintis.  Darsyk 
išspaudžiau  šypseną,  parodydama  duobutes  skruostuose. 

-  Didysis  pone  Fungai,  galiu  jus  palinksminti  dar  kitaip. 

-  Dar  kitaip?  Hmmm. . .  Mažoji  kerėtoja,  žinai  daugybę  gudrybių,  ar  ne?  O  kaip? 

-  Kung  fu. 

Jis  įgnybo  man  į  skruostą. 

-  Sakai,  kung  fu?  Tu  tokia  silpnutė  ir  moki  kung  fu? 

-  Tik  pačius  veiksmus  -  kovoti  visiškai  nemoku. 

Jis  nužvelgė  mane  nuo  galvos  iki  kojų,  paskui  nuo  kojų  iki  galvos. 

-  Kur  to  išmokai?  Nemanau,  kad  čia? 

-  Ne  čia,  didysis  pone  Fungai.  Iš  savo  tėvo.  Jis  buvo  aktorius,  vaidindavęs  kovos  menus 
mokančius  veikėjus. 

Mečiau  į  jį  didvyrės  žvilgsnį  -  Perle  to  manęs  nemokė  -  paskui  pademonstravau  spyrį  iki  dangaus 
-  ištiesiau  koją  tiesią  lyg  kartį  ir  staigiu  judesiu  iškėliau  virš  galvos. 

-  Hmmm,  neblogai,  -  jo  akys  prasiskverbė  pro  raukšles  ir  negalėdamos  patikėti  įsmigo  į  mane. 

Tada  nukrausčiau  apskritą  stalą,  užšokau  ant  jo  ir  aštuonis  kartus  persiverčiau  kūliu. 

-  Oho!  -  plodamas  katučių  sušuko  Fungas.  -  Tikrai  puikiai  tai  moki,  Siang  Siang. 

Nušokau  nuo  stalo  ir  pagarbiai  sudėjau  rankas. 

-  Didysis  pone  Fungai,  jūs  per  daug  mane  giriate.  Savo  gebėjimais  nė  iš  tolo  neprilygstu  tėčiui: 
jis  galėjo  šimtą  aštuonis  kartus  persiversti  kūliu  ant  tokio  stalo.  Niekam  nepavyko  sumušti  šio  rekordo 
nuo  tada. . .  -  prikandau  liežuvį  pačiu  laiku,  nespėjusi  per  daug  atskleisti  apie  tėtį. 

Fungas  smalsiai  į  mane  žvilgtelėjo. 

-  Kas  tavo  tėvas? 

-  Garsiausias...  -  tuoj  pat  sumojau  pakeisti  tėvo  scenos  slapyvardį  iš  Dundančio  Griaustinio  į 
Vieną  Griaustinio  Driokstelėjimą. 

Senis  nusijuokė. 

-  Cha!  Nors  nesu  operos  gerbėjas,  žinoma,  esu  girdėjęs  apie  tavo  tėvą.  Tik  niekad  nemaniau,  kad 
vieną  dieną  paimsiu  či  iš  jo  brangiosios  dukros  brangiųjų  vartų.  Cha  -  kokia  netikėta  premija! 

Staiga  prisiminiau,  kad  išties  buvo  aktorius,  pasivadinęs  Vienu  Griaustinio  Driokstelėjimu,  bet 
jau  senokai  mirė.  Pajutau  didžiulį  palengvėjimą. 


Fungas  taip  nuoširdžiai  juokėsi,  kad  pamaniau,  jog  jis  gali  uždusti. 

Deja,  neužduso. 

Jis  tik  apžiūrinėjo  mane  gašliu  žvilgsniu  ir  jo  akys  sužėrėjo  lyg  ta  pora  santuokos  žvakių,  o  lūpos 
ėmė  čiulpti  pypkę  kaip  kūdikio,  prigludusio  prie  paburkusio  spenelio. 

Toliau  mosavau  kumščiais  į  visas  puses,  paskui  lyg  patrakusi  spardžiau  orą. 

Atrodė,  kad  akimirką  Ištvirkęs  Merdintis  Senis  pamiršo,  už  ką  sumokėjo  pinigus,  -  jis  tik  plojo 
staugdamas:  „Oho!  Tai  bent!“ 

Šitaip  padrąsinta  toliau  rodžiau  savo  gebėjimus.  Pirma  pamėgdžiojau  žiaurųjį,  galvas  mėgusį 
kapoti  generolą  Guaną-.  Paskui  pasiverčiau  išdykusiu  Beždžionių  karaliumi  ir  ėmiau  be  perstojo 
mirksėti  ir  kasytis.  Tada  virtau  Na  Dža,  mažuoju  dievuku:  laksčiau  po  kambarį  greitu,  energingu 
žingsniu  (ne  karpytais  auksinio  lotoso  žingsniais,  kurių  mane  mokė  Perle),  varčiausi  kūliais  ir  sukausi 
ratu  ant  vienos  kojos.  Galiausiai  pašokau  aukštyn  ir  nusileidau  ant  grindų  ištiestomis  kojomis  - 
parodydama  jomis  kinišką  vieneto  ženklą. 

-  Puiku!  Nuostabu!  -  šaukė  Fungas  tuo  panašiu  į  varpą  balsu.  -  Na,  gerai,  užteks  kung  fu  -  atėjo 
metas  masažui. 

O  gailestingoji  Guan  In,  prašau  tavęs  -  neversk  manęs  liesti  tų  raukšlių  -  rodos,  po  mano  pirštais 
jos  išteš  kaip  minkštas  dumblas! 

Išsišiepiau  parodydama  duobutes  skruostuose,  stengdamasi  kiek  įmanydama  ilgiau  atitolinti 
akimirką,  kai  paliesiu  tą  pūvančią  mėsą. 

-  Didysis  pone  Fungai,  aš  jums  dar  neparodžiau  vieno  triuko. 

-  Dar  vieno?  Bet,  Siang  Siang,  -  susiraukė  jis  apsimesdamas  nuliūdęs,  -  man  skauda  visus 
raumenis! 

-  Didysis  pone  Fungai,  -  tik  vieną,  būtinai  turite  jį  pamatyti.  Prašau  jūsų,  -  plačiai  nusišypsojau 
parodydama  gražius  savo  dantis.  -  Čia  mano  įspūdingiausias  kovinis  veiksmas. 

-  Na,  gerai  -  rodyk. 

Nurijau  seiles,  giliai  įkvėpiau  ir  aukštai  pašokusi  ištiesiau  koją.  Pajutau  pasididžiavimą 
girdėdama,  kaip  aplink  švilpia  oras,  bet  tuo  pat  metu  išsigandau,  nes  išgirdau  didįjį  poną  Fungą 
veriamai  sušunkant! 

Dunkstelėdama  nusileidau  ant  grindų  ir  pažiūrėjau  į  jį.  Didysis  ponas  Fungas  delnais  užsidengęs 
veidą  baubė  kaip  skerdžiama  karvė!  Kai  atitraukė  rankas,  pamačiau  skausmo  iškreiptame  jo  veide 
didelį  raudoną  rumbą.  Tarsi  to  dar  nebūtų  gana,  iš  lūpų  kampučio  tryško  kraujas! 

Pakliuvau  į  didelę,  didelę  bėdą.  Arba  didysis  ponas  Fungas,  arba  mama  tuoj  pat  mane  užmuš!  Bet 
ne,  ne  taip  paprastai.  Mama  pirma  įmes  mane  į  tamsųjį  kambarį  pašerti  žiurkių,  paskui  stebint  Fungui 
išrengs  nuogai,  pakabins  žemyn  galva  ir  plieks  rimbu,  kol  sutrūkinės  oda  ir  sulūžinės  kaulai.  Prieš 
mane  nugalabydami  juodu  pasitars,  kaip  geriausia  tai  padaryti:  pakariant  vaiduoklių  sodo  šventykloje, 
paskandinant  Huangpu  upėje,  sukapojant  į  gabaliukus  ar  apipilant  benzinu,  o  paskui  užmetant  degantį 
degtuką. . .  O  gal,  nenorėdamas  gaišti  laiko,  didysis  ponas  Fungas  tiesiog  paleis  man  kulką  į  kaktą!  O 


gal,  nenorėdamas  eikvoti  kulkos,  įsakys  savo  apsaugininkui  pasmaugti  mane  plikomis  rankomis! 

Aišku,  jis  nieko  panašaus  nepadarė,  mat  dabar  pusiau  be  sąmonės  gulėjo  ant  grindų  ir  gaudė 
kvapą. 

Kai  karštligiškai  mąsčiau,  ką  daryti,  durys  garsiai  trinktelėjusios  atsidarė  ir  į  kambarį  įlėkė  Fang 
Rong  ir  Vu  Čiangas. 

-  Gailestingoji  Guan  In!  -  sušuko  jie  vienu  balsu  ir  abu  pasuko  galvą  į  mane. 

-  Ką  padarei  didžiajam  ponui  Fungui?!  -  mama  paklausė  taip  piktai,  kad  galėjai  pamanyti,  jog 
nori  nudėti  mane  balsu. 

-  Aš. . .  aš. . .  nenorėjau  jo  užgauti.  Įvyko  nelaimingas  atsitikimas. . . 

Tėtė  parpuolė  ant  grindų  ir  apžiūrėjo  susmukusį  kūną. 

-  Nesijaudink,  jis  vis  dar  kvėpuoja  lygiai. 

-  Greitai  nešk  j  am  vyno  ir  gydomojo  aliejaus!  -  užriko  ant  jo  mama. 

Tėtė  įpylė  vyno  nuo  stalo  ir  ėmė  girdyti  didįjį  poną  Fungą  viena  ranka,  kita  smarkiai  trindamas 
jam  smilkinį. 

Mama  priėjo  prie  pat  manęs  ir  pakuždomis  rūsčiai  paklausė: 

-  Mėginai  jį  nužudyti? 

-  Ne,  aš. . .  aš  mėginau. . .  suteikti  jam  malonumą. 

Nustebau,  nes  mamos  veidas  staiga  nušvito. 

-  Nori  pasakyti,  jam  patinka,  kai  jį  kankina?  -  Ji  šelmiškai  nusišypsojo.  -  Jis  prašė,  kad  jį 
čaižytum,  -  ji  pamerkė  man  akį.  -  Na,  supranti? 

Nesupratau,  ką  ji  turi  galvoje,  bet  iš  žvalios  išraiškos  nusprendžiau,  kad  išvengsiu  rimbo,  jeigu 
linktelėsiu.  Taigi  ėmiau  plakti  galva  kaip  kūju  į  priekalą. 

Ji  įgnybo  man  į  veidą. 

-  Ak,  tu  šliundryte!  Perle  tave  to  išmokė? 

Papurčiau  galvą. 

Ji  su  dėkingumu  į  mane  pažiūrėjo. 

-  Vadinasi,  visų  tų  dalykų  išmokai  pati,  niekieno  nemokoma? 

Šypsojausi  linksėdama  galva  it  kokia  beprotė. 

-  Žiūrėkit!  -  staiga  sušuko  tėtis. 

Pasisukome  ir  pamatėme,  kad  didysis  ponas  Fungas  prasimerkia. 

Tėtė  padėjo  jam  atsisėsti. 

Mama  pasilenkė  prie  svečio  ir  plačiai  nusišypsojo. 

-  Na,  didysis  pone  Fungai,  gerai  pasismaginote,  tiesa? 

Mūsų  visų  nuostabai,  senis  piktai  ją  užsipuolė: 

-  Jums. . .  jums. . .  reikėtų  išmokyti  merginas  drausmės  prieš  leidžiant  patarnauti  klientams! 

Mama  vis  dar  iki  ausų  išsišiepusi  sušuko: 

-  Bet  Siang  Siang  sakė,  kad  jums  taip  patinka?! 


-  Man  šitaip  patinka?!  Ką  čia  paistai,  sena  šlykšti  kale?! 

Mama  vėl  pervėrė  mane  žudančiu  žvilgsniu. 

Senis  vargais  negalais  atsistojo;  kai  jau  tvirtai  laikėsi  ant  kojų,  skėlė  antausį  Fang  Rong,  paskui 
Vu  Čiangui,  galiausiai  man.  Mums  nespėjus  sugalvoti,  ką  daryti,  jis  nusispjovė,  paskui  apvertė  stalą. 
Tada  sudaužė  dubenis,  lėkštes,  vazas.  Visi  valgiai  ir  vynas  atsidūrė  ant  grindų  ir  išlakstė  tūkstančiu 
krypčių  lyg  išgąsdintos  pelės.  Fungas  paėmė  fenikso  pavidalo  žvakę  ir  sviedė  į  veidrodį.  Stiklas 
sutrūkinėjo  ir  pažiro  ant  grindų  į  šimtą  žvilgančių  šukių. 

-  O,  dangau,  -  tėtė  garsiai  sukuždėjo  mamai,  -  jis  siaubia  urvą! 

Pajutau,  kaip  voras  man  ant  nugaros  ima  austi  ledinį  voratinklį. 

Didysis  ponas  Fungas  priėjo  prie  smilkytuvo.  Supratę,  kad  jis  tuoj  paspirs  jį  ir  padegs  kambarį, 
mama  su  tėčiu  puolė  ant  kelių  ir  ėmė  lyg  prisukti  linksėti  galva.  Matydama,  kad  aš  tebestoviu,  mama 
timptelėjo  mane  už  rankos  ir  parklupdė,  tada  ėmė  trankyti  mano  galvą  į  grindis  -  atrodė,  kad  ji 
imperatoriaus  virtuvėje  grūda  ryžius. 

-  O,  gailestingasis,  dosnusis  didysis  pone  Fungai,  -  baimę  išduodančiu  balsu  ėmė  maldauti  mama, 
-  prašau  jūsų  to  nedaryti!  Mes  gerai  pamokysime  Siang  Siang.  Būkit  geras  -  užgesinkit  savo  pykčio 
liepsną! 

Tėtė  nedelsdamas  pridūrė: 

-  Ji  dar  tik  vaikas,  tad  nieko  neišmano.  Ji  tik  stengėsi  suteikti  jums  malonumą. 

Pasinaudojau  proga  ir  įsiterpiau: 

-  Taip,  didysis  pone  Fungai,  prašau  man  atleisti.  Maniau,  kad  jums  patinka  -  jūs  juk  šaukėte,  esą 
viską  darau  nuostabiai,  ir  atrodėte  labai  patenkintas.  Tai  buvo  tik  nelaimingas  atsitikimas. 

Mama  nedrąsiai  sukikeno. 

-  Taigi.  Gal  dovanosite  tai  mergytei  ir  pamiršite  šį  mažytį  nelaimingą  atsitikimą? 

Matydamas,  kad  senis  šiek  tiek  aprimo,  tėtė  įgnybo  man  į  šlaunį  ir  reikšmingai  pamerkė  akį.  Nieko 

nelaukdama  patampiau  didžiajam  ponui  Fungui  kelnių  kišką. 

-  Didysis  pone  Fungai,  prašom  man  atleisti  ir  nesudaužyti  urvo!  -  maldavau.  Mano  skruostais 
pabiro  ašaros  ir  aš  apsimečiau,  kad  nuo  raudos  mano  pečiai  tirta. 

Įvyko  stebuklas:  mano  ašaros  ir  tirtėjimas  padėjo.  Atrodė,  kad  Fungo  pyktis  apmalšo,  jis  net 
nutaisė  kažką  panašaus  į  šypseną. 

-  Hmm. . .  Leiskit  pagalvoti,  ką  turėčiau  padaryti  tai  išdykusiai  raganiukei. . . 

-  Atleiskit  jai,  -  maldavo  tėtis.  -  Tik  atleiskit. . . 

-  Ir  užmirškit,  -  įsiterpė  mama.  -  Maža  mergaitė  padarė  klaidą,  ir  tiek. 

Aš  ėmiau  garsiai  daužyti  galva  į  grindis. 

-  Taip,  didysis  pone  Fungai.  Neabejoju,  kad  toks  kilnus  žmogus  kaip  jūs  turi  ir  kilnią  širdį,  tad 
labai  prašau  man  atleisti.  Jeigu  ne,  -  giliai  įkvėpiau,  tada  išpyškinau  laibu  mergaitišku  balseliu:  - 
mano  mažas  užpakalis  nusidažys  mėlynai  štai  šiame  vėsiame  kambaryje! 

Išgirdęs  mano  žodžius  didysis  ponas  Fungas  pagaliau  neišlaikė  ir  pratrūko  juoku.  Mes  visi 


lengviau  atsikvėpėme.  Tėtė  pašoko  ant  kojų  ir  įpylė  jam  arbatos  -  parodė  pagarbos  ir  atsiprašymo 
ženklą.  Mama  išskėtė  savo  vėduoklę  ir  ėmė  smarkiai  jį  vėduoti  -  šis  ženklas  buvo  skirtas  įsiteikti  ir 
pamaloninti.  Pamerkusi  man  akį,  atsiklaupė  priėjo  ir  ėmė  masažuoti  kojas. 

Didysis  ponas  Fungas  sėdėdamas  pasipūtusiai  šypsojosi  nelyginant  imperatorius,  aptarnaujamas 
storos  tarnaitės,  lipšnaus  eunucho  ir  koketiškos  sugulovės. 

Tai  tęsėsi  ilgai,  kol  visas  Fungo  pyktis  išgaravo.  Pagaliau  nusprendęs  išeiti  jis  tarė: 

-  Šiandien  esu  per  daug  pavargęs,  be  to,  man  reikia  pasitepti  mėlynes  balzamu.  Šiaip  ar  taip,  aš 
dar  grįšiu. 

Jis  pasisuko  ir  mus  nužvelgė. 

-  Ir  kitą  kartą  su  manim  elgsitės  kaip  su  imperatoriumi,  aišku? 

Pirmą  kartą  visi  trys  atsakėme  vieningai: 

-  Taip,  didysis  pone  Fungai! 


9  Generolas  Guan  Ju  (160-219  m.  po  Kr.). 

Išžaginta  uola 


Tą  vakarą  jutau  tokį  palengvėjimą,  kad  net  šokau  savo  kambaryje.  Paskui  išsimaudžiau,  apsivilkau 
pižamą  ir  susmukau  ant  lovos.  Bet  neužmigau,  nes  dienos  įvykiai  be  perstojo  sukosi  galvoje  kaip 
karuselės  žibintas. 

Neišėjo  iš  galvos  didysis  ponas  Fungas.  Beveik  įsivaizdavau  j  į  grįžtantį  į  Persikų  žiedų  paviljoną 
su  savo  gauja.  Jis  paprašo  masažo,  paskui  prisispaudžia  savo  raukšlėtu,  dėmėtu  kūnu  prie  manęs  ir 
dvokiančia  burna  ima  pakšnoti  man  visą  veidą.  Kai  nenusileidžiu  jo  reikalavimui  įleisti  jo  nefrito 
kotą  į  savo  auksinius  vartus,  jis  ima  spyriais  vartyti  baldus  ir  nusiaubia  urvą! 

-  Padėk,  dangau! 

Krūptelėjusi  pabundu  iš  to  košmaro.  Mano  pižamos  nugara  kiaurai  permirkusi. 

Giliai  kvėpuodama,  kad  nusiraminčiau,  išgirdau  girgždant.  Nusimečiau  apklotą,  iššokau  iš  lovos 
ir  priėjusi  patikrinau  langus  -  visi  sandariai  uždaryti.  Kai  buvau  begrįžtanti  į  lovą,  pajutau,  kaip 
kažkieno  ranka  sugriebė  mane  iš  už  nugaros.  Širdis  ėmė  daužytis  it  į  spąstus  įkliuvusi  pelė.  Nespėjau 
suklykti,  nes  kita  ranka  jau  uždengė  man  burną.  Mėginau  ištrūkti,  bet  ranka  veržė  taip  smarkiai  kaip 
grandinė  mamos  seifą. 

Kol  viena  ranka  gniaužė  man  burną,  kita  maskatavo  kažką  man  prieš  akis.  Gyvatė?!  Kaktą  ir 
pažastis  išmušė  šaltas  prakaitas. 

Galop  žmogus  mane  paleido. 

-  Tau  jis  patinka,  Siang  Siang? 

Negalėjau  patikėti  -  balsas  buvo  Vu  Čiango! 

Pasisukau  ir  pamačiau  jo  veidą  grėsmingai  palinkusį  virš  manojo. 

-  Tėti... 

Ėmiau  laužyti  galvą,  kaip  čia  jį  nuraminti. 

-  Ačiū,  kad  šiandien  padėjote  su  didžiuoju  ponu  Fungu. . . 

-  Tavo  atsiprašymas  nieko  nereiškia.  Turi  kai  ką  padaryti,  kad  išpirktumkaltę. 

-  Pavyzdžiui? 

Jis  plačiai  nusišypsojo  parodydamas  lygutėlius  kaip  arbūzo  sėklos  dantis. 

-  Pavyzdžiui,  -  atsakė  jis  vėl  pamaskatuodamas  gyvatę. 

Tik  tada  suvokiau,  kas  ten,  -  rimbas! 

Kūnas  nuėjo  pagaugais. 

-  Tėti,  maldauju:  neperkite  manęs!  Didysis  ponas  Fungas  nebepyksta! 


-  Perti  tave? 

Jis  įgnybo  man  veidą  tais  savo  ilganagiais  pirštais. 

-  Žinoma,  nepersiu,  kvaila  mergiote.  Manai,  aš  toks  negailestingas,  kad  galėčiau  juo  čaižyti  tau 
dailų  veidą  ir  gražų  kūną? 

Jis  pasilenkė  ir  suniurnėjo  man  į  ausį: 

-  Siang  Siang,  aš  noriu,  kad  tu  išpertum  mane,  -  jis  pamerkė  akį.  -  Kaip  šiandien  didįjį  poną 
Fungą. 

-  Bet  aš  jo  ne. . .  -  nebaigiau  sakinio:  kaip  galėjau  j  am  papasakoti,  kas  iš  tikrųjų  nutiko?! 

-  Nemeluok  man,  Siang  Siang.  Mes  visi  žinom,  kaip  šiandien  padarei  didįjį  poną  Fungą  labai 
laimingą,  -  jis  patylėjo,  paskui  pridūrė:  -  Šiaip  ar  taip,  dabar  aš  noriu  pasijusti  toks  pat  laimingas,  tik 
šįkart  nepersistenk,  gerai? 

Jis  padavė  man  rimbą,  nusivilko  marškinius  ir  kniūbsčias  atsigulė  ant  lovos. 

Vaje!  Rimbas  buvo  sunkus  kaip  girta  gyvatė! 

Tamsoje  pasigirdo  Vu  Čiango  balsas. 

-  Išperk  mane,  ir  tiek.  Kiti  pamanys,  kad  čia  tik  dar  vienas  klientas  ir  sesuo  kelia  debesis  ir  lietų. 
Nagi,  plok,  kad  tave  kur  velnias!  -  užriko  jis. 

Sukaupiau  visas  jėgas  ir  perdaviau  jas  į  rimbą.  Iš  pradžių  čaižiau  atsargiai,  bet  paskui,  matydama, 
kad  jam  iš  tikro  patinka,  ėmiau  vanoti  smarkiau.  Dar  smarkiau.  Cha  -  pagaliau  galėjau  atsikeršyti  už 
viską,  ką  teko  iškęsti  šitame  kekšyne!  Rimbas  vis  smarkiau  krito  ant  to  besiraitančio  kūno.  Tėtė 
dejavo  ir  šaukė,  tarsi  nežinodamas,  ar  jam  skauda,  ar  malonu.  Pro  langą  sklindančioje  mėnesienoje 
pamačiau,  kaip  dideli  prakaito  karoliai  it  nereginčios  lėliukės  nusėja  jam  nugarą. 

Plakiau  jį  dešimt  minučių,  kol  jis  galiausiai  liepė  man  liautis.  Abu  jautėmės  be  galo  išvargę  ir 
patenkinti. 

Tada. . .  jis  paguldė  mane  ant  lovos  ir  įbruko  savo  nefrito  kotą  į  mano  brangiuosius  vartus. 

Kol  aš  isteriškai  raudojau,  Vu  Čiangas  užsitraukė  kelnes  plūsdamasis. 

-  Velnias!  Velnias!  Tu  uola,  tikra  uola!  Kodėl  nesakei  man,  kad  tebesi  mergelė?! 

Nenustojau  verkti. 

-  Kodėl  tu  vis  dar  mergelė?  -  neatlyžo  jis.  -  Argi  didysis  ponas  Fungas  tavęs  nepis  o?  Sakyk  man 
tiesą! 

Papurčiau  galvą. 

-Nepisol\ 

Vėl  papurčiau  galvą. 

-  Tai  ką  jis  darė? 

Vis  dar  buvau  per  daug  priblokšta,  kad  galėčiau  ką  nors  atsakyti. 

Tėtė  čiupo  rimbą  ir  grasinamai  plojo  juo  man  po  kojomis.  Mane  pervėrė  skausmas,  nors  rėžė  ne 
man,  o  į  šaltas  grindis. 

-  Gal  tu  kurčia?!  Ar  girdėjai  mano  klausimą?  Nejaugi  didysis  ponas  Fungas  neįkišo  savo  koto  į 


tave? ! 

-Ne! 

-  O,  dangau! 

Rimbas  nukrito  ant  grindų  kaip  išskrostas  ungurys. 

-  Bet  juk  tu  žaidei  su  juo  sekso  žaidimus,  plakei  jį?! 

-  Ne,  aš  to  nedariau! 

-  Nedarei?  Tai  kodėl  jam  skaudėjo? 

Papasakojau  j  am,  kas  iš  tikrųjų  nutiko. 

-  Tu  spyrei  jam  į  veidą? 

-  Bet  tik  per  klaidą! 

Vu  Čiangas  atrodė,  lyg  vienturtis  jo  sūnus  būtų  ką  tik  nušokęs  nuo  stogo.  Abu  tylėjome.  Tada  jis 
metė  į  mane  šiurpų  žvilgsnį. 

-  Jei  ką  nors  papasakosi  mamai  apie  šį  vakarą  -  užmušiu! 

Tada  taip  nusijuokė,  kad  man  kraujas  sustingo  gyslose. 

-  Esi  protinga,  Siang  Siang.  Kas  tau  labiau  patiktų:  kad  tau  gyvai  nudirčiau  odą,  perčiau  tol,  kol 
mėsa  nusiners  nuo  kaulų,  ar  tik  laikyti  liežuvį  už  dantų? 

Buvau  tokia  apstulbusi,  kad  neįstengiau  nieko  atsakyti.  Tas  gražusis  mokslininko  išvaizdos  tėtė 
pasirodė  besąs  žmogumi  apsimetęs  vilkas! 

Ašarotais  skruostais  nulėkiau  į  Perles  kambarį,  bet  durys  buvo  užšautos.  Iš  kambario  sklido  jos 
balsas  ir pipos  garsai:  ji  linksmino  svečią.  Atėjau  dar  tris  kartus,  bet  pro  uždaras  duris  buvo  girdėti 
vyro  balsas,  tad  nedrįsau  belsti. 

Sulaukusi  ryto  įsmukau  įjos  kambarį  ir  papasakojau  apie  didįjį  poną  Fungą  ir  Vu  Čiangą. 

-  Tas  prakeiktas  šunsnukis!  -  įtūžo  Perle.  Jos  akys,  paprastai  lakstančios  į  šalis  kaip  peteliškės, 
dabar  įsmigo  į  mane  kupinos  susirūpinimo.  -  Ar  jautiesi  gerai,  Siang  Siang?  Ar  tėtė  nesukėlė  tau 
skausmo? 

Žinoma,  sukėlė,  bet  ką  aš  galėjau  daryti?  Jei  būčiau  pabėgusi,  o  jie  būtų  mane  sugavę,  būčiau 
virtusi  gardžiu  kąsniu  tamsiojo  kambario  žiurkėms.  Šiaip  ar  taip,  kadangi  gyvenau  viešnamyje, 
anksčiau  ar  vėliau  būčiau  buvusi  išžaginta.  Tai  koks  skirtumas? 

Taigi  suėmiau  save  į  nagą  ir  pamelavau: 

-  Nelabai.  Šiaip  ar  taip,  nesijaudinkite  dėl  manęs,  sese  Perle.  Jaučiuosi  gerai,  -  tada  pakeičiau 
temą.  -  Ko  taip  susinervino  tėtė? 

-  Todėl,  kad  daug  vyrų  mėgino  nusipirkti  tavo  pirmąją  naktį,  o  didysis  ponas  Fungas  sumokėjo 
daugiausia.  Taigi  jeigu  jis  grįš  ir  sužinos,  kad  tu  nebe  mergelė,  šįsyk  jis  tikrai  nusiaubs  urvą.  Vakar 
buvo  vieni  niekai  -  jis  tik  paspyrė  stalą  ir  sudaužė  veidrodį  bei  kelias  lėkštes.  Visi  paklius  į  baisią 
bėdą  -  mama,  tu  ir  ypač  tėtis.  Jis  išsrėbė  tavo  skaistybės  sriubą,  už  kurią  sumokėjo  didysis  ponas 
Fungas.  Taigi  tėtė  ne  tik  įžeidė  šį  žmogų- jis  dar  ir  neteko  galimybės  pajaunėti. . . 


-  Bet  juk  čia  tiek  daug  kitų  mergelių. . . 

-  Taip,  bet  tu  esi  gražiausia,  o  jis  jau  sumokėjo  krūvą  pinigų. 

Apsiverkiau. 

Perle  mane  apkabino  ir  mudvi  ilgai  stovėjome  susiglaudusios. 

Galop  ji  paleido  mane  iš  savo  glėbio. 

-  Siang  Siang,  per  daug  nesijaudink.  Visos  mes,  seserys,  mokam  visokių  gudrybių,  tad  visada 
sugalvosim  kokią  išeitį . . . 

-Kokią? 

-  Kai  didysis  ponas  Fungas  ateis  vėl,  mama  duos  tau  flakonėlį  vištos  kraujo  tam  baltam  audeklui 
ištepti.  Ji  visuomet  šitaip  moko  merginas  apgauti  klientus.  Kartais  mes  net  ištepam  lūpdažiu  savo 
„pipos  stygas“,  kad  apkerėtume  tuos  čou  nanžen. 

-  Bet  aš  negaliu  apie  tai  pasakoti  mamai:  tėtė  sakė,  kad  nudirs  man  gyvai  odą! 

-  Gerai,  tada  aš  pati  tave  parengsiu. 

-  Bet  didysis  ponas  Fungas  sugaus  mane  apgaudinėjant! 

-  Nesugaus  -  tu  pirma  jį  nugirdysi. 

-  O  j  eigų  jis  negers? 

-  Cha  -  dėl  to  gali  būti  rami.  Jeigu  klientas  negeria,  jis  ir  nekekšauja.  Visi  jie  ateina  penketo 
nuodų:  ištvirkauti,  lošti,  gerti,  dykinėti  ir  rūkyti  opijaus. 

-  O  kas,  jeigu  jis  prašys,  kad  su  juo  išgerčiau,  ir  pasigersiu  aš,  o  ne  jis? 

-  Kai  klientas  prašo  su  juo  išgerti,  nugirdyk  jį  vis  pripildydama  jo  stiklą,  o  savo  gėrimą 
išspjaudama  į  gėlių  vazoną. 

-  O  j  eigų  jis  nepasigers,  ir  tiek? 

-  Tada  apsvaigink  jį  opijumi.  Duosiu  tau  jo,  kai  grįš  didysis  ponas  Fungas.  Jau  daug  metų  laikau 
jo  atsargą  tokiam  netikėtam  atvejui. 

-  O  j  eigų  jis  nerūkys  opijaus? 

-  Siang  Siang,  tu  baisi  bailiuke,  ar  ne?  Bet  tai  geras  požymis,  rodantis,  kad  esi  atsargi.  Man  tai 
patinka,  -  ji  patapšnojo  man  per  ranką.  -  Sakau  tau:  nesijaudink.  Prisimeni,  kaip  mokiau  suvilioti 
vyrą  akimis? 

Linktelėjau. 

-  Galiu  lažintis:  Fungas  dar  nebus  spėjęs  paragauti  jokių  svaigalų,  o  jau  bus  apgirtęs  nuo  tavo 
žvilgsnio.  Ypač,  jeigu  netyčia  tavo  apdaras  nusmuks  ir  atidengs  petį,  supratai? 

Vėl  linktelėjau.  Po  kurio  laiko  paklausiau: 

-  O  kas,  jeigu  jis  negrįš? 

-  Cha?  Kai  j  is  už  viską  j  au  sumokėj  o? ! 

-  Bet  aš  spyriau  jam  į  veidą. 

-  Siang  Siang,  tu  visiškai  nepažįsti  vyrų,  tiesa?  Jis  nenustos  tavim  domėjęsis,  kol  tavęs  neišpis. 
Dabar  tu  vis  dar  esi  egzotiškas  patiekalas,  padėtas  ant  aukšto  stalo,  o  jis  -  mažas  berniukas, 


varvinantis  į  jį  seilę.  Patikėk  manim,  -  su  panieka  balse  tarė  Perle,  -  jis  neužsitrauks  kelnių,  kol 
neparagaus  gardžioj  o  padažo  iš  tavo  auksinės  lėkštės! 

Ji  dėstė  toliau: 

-  Štai  kodėl  „Kekšavimo  klasikoje“  rašoma:  „Žmonos  mažiau  patrauklios  negu  sugulovės, 
sugulovės  mažiau  patrauklios  už  prostitutes,  o  šios  -  už  svetimas  žmonas.  O  patraukliausios  iš  visų  - 
moterys,  kurių  tau  nepavyksta  suvilioti.“ 

Perle  susirūpinusi  pažvelgė  į  mane. 

-  Žinoma,  Fungas  gali  grįžti  vien  tam,  kad  nusiaubtų  urvą. 

Visi  mano  nervai  įsitempė. 

-  Ką  man  tada  reikės  daryti? 

-  Bet  jis  dar  neatėjo  su  tokiais  ketinimais,  o  kai  ateis,  rasiu  kokią  išeitį.  Visuomet  randu. 

Staiga  prisiminiau,  kaip  Perle  nuramino  policijos  viršininką  ir  išgelbėjo  Pavasario  Mėnesieną. 
Didžiai  susijaudinusi  puoliau  j  ai  į  glėbį. 

-  Sese  Perle,  labai  jums  ačiū.  Nežinau,  ką  be  jūsų  daryčiau. 

Ji  švelniai  mane  palingavo  it  motina  sergantį  vaiką.  Kai  galop  paleido,  paprašiau: 

-  Sese  Perle,  būkite  gera,  pagrokite  man  kinu. 

Ji  bemat  išsitraukė  instrumentą  iš  palovio,  tada  uždegė  smilkalus  ir  ėmė  derinti  stygas. 

-  Šį  kartą  paskambinsiu  tau  „Tris  variacijas  slyvos  žiedo  tema“. 

Perle  sugrojo  vos  kelis  akordus  ir  sustojo. 

-  Siang  Siang,  slyvos  žiedas  vienintelis  atlaiko  žvarbiausius  orus,  jis  styro  tiesus,  išdidus.  Jis 
simbolizuoja  tvirtybę  ir  neįveikiamą  dvasią. 

Paskui  ji  papasakojo  garsią  mėsininko  Nie  Džengo  istoriją.  Jo  tėvą  nužudė  nedoras  kariauninkas. 
Nie  pasislėpė  kalnuose  ir  lavinosi  skambindamas  kinu,  kol  galėjo  grįžti  ir  įvykdyti  teisingumą. 

Perle  atsisėdo  tiesiai,  padėjo  pirštus  ant  instrumento  krašto  ir  ėmė  medituoti  rengdamasi 
išsklaidyti  man  skausmą  ir  nerimą.  Paskui  užgrojo. 

Užhipnotizuota  tyrų  kino  garsų  ir  vikrių  Perles  pirštų,  beveik  mačiau  tėtį:  baltais  plaukais, 
išsekusiu  kūnu  jis  siaučiant  pūgai  drąsiai  kopė  į  kalną.  Rodės,  jis  žiūri  į  mane  ir  sako:  „Siang  Siang, 
gali  leisti  žmonėms  atimti  tau  gyvybę,  bet  niekados  neleisk  jiems  atimti  iš  tavęs  dvasios!“  Kai  jo 
nugara  buvo  bedingstanti  tolyje,  išgirdau  jį  sakant  išdidžiu  balsu:  „Jeigu  kaulų  nesmelkia  smarkus 
šaltis,  ar  gali  tikėtis,  kad  slyvos  žiedas  bus  kvapnus  kaip  niekad?“ 

Mano  gyvenimą  dabar  smelkė  šaltis,  bet  niekados  neleisiu  atimti  iš  manęs  sielos.  Privalau  sunkiai 
plušėti,  kad  sukaupčiau  daugybę  pinigų  ir  vieną  dieną  galėčiau  išeiti  iš  Persikų  žiedų  paviljono  ir 
rasti  mamą.  Tačiau  tėtė  negyvas  -  jo  nėra  kur  ieškoti.  Galiu  būti  kaip  Nie  ir  lavintis  -  deja,  ne  kalne, 
o  viešnamyje,  -  kol  galėsiu  atkeršyti  už  tėčio  mirtį.  Surasiu  tą  prakeiktą  kariauninką,  kuris  sunaikino 
mūsų  šeimą,  ir  paleisiu  kulką  j  am  į  kaktą!  Tačiau  kaip  tą  šunsnukį  rasti?! 

Visa,  ką  dabar  galėjau,  -  įdėmiai  stebėti,  kaip  Perles  pirštai  gnaibo  ir  brauko,  tampo  stygas  ir 
uoliai  sklendžia  virš  jų  kaip  slyvos  žiedai,  besigrumiantys  su  pūga,  kol  mano  akys  pritvinko  ašarų. 


Muzika  baigėsi  tyliais  akordais,  primenančiais  tolumoje  tylantį  griaustinį. 

Nusišluosčiau  ašaras  ir  atsidusau. 

-  Sese  Perle,  ar  galite  išmokyti  mane  skambinti  ir  šią  melodiją? 

-  Jeigu  tik  prižadėsi  man  vieną  dalyką.  Siang  Siang,  -  giliai  susimąsčiusi  tarė  ji,  -  prisimeni, 
sakiau  tau,  kad  Pavasario  Mėnesiena  man  primena  vieną  žmogų? 

Linktelėjau. 

-Ką? 

-  Mano  vyresniąją  seserį. 

-  Kur  ji  dabar? 

Ašaros  sužvilgo  Perles  akyse,  bet  šįsyk  jos  veidas  dėl  to  netapo  koketiškas,  tik  liūdnas. 

-  Jos  nebėra. 

-  Kas  atsitiko? 

-  Rūbinė  pasikorė  vaiduoklių  sodo  šventykloje. 

-  Vaje!  Labai  užjaučiu,  sese  Perle.  Bet  kodėl? 

-  Dabar  negaliu  tau  pasakoti.  Siang  Siang,  po  to,  ką  patyrei,  tau  reikia  gerai  pailsėti.  Gal  grįžk  į 
savo  kambarį. 

Papurčiau  galvą. 

-  Sese  Perle,  kas  nuo  to  pasikeis? 

Kurį  laiką  mudvi  tylėdamos  žiūrėjome  viena  kitai  į  akis. 

-  Na,  gerai,  -  galiausiai  tarė  ji.  -  Bet  prižadėk,  kad  iki  gyvenimo  galo  laikysi  tai  paslaptyje.  Ar 
prižadi? 

-  Prižadu. 

Ji  prašneko  pašnibždomis. 

-  Mano  tėvas  buvo  revoliucionierius  ir  mėgino  nuversti  Cingus— . . . 

-  O,  varge! 

Perle  rūsčiu  žvilgsniu  užčiaupė  man  burną. 

-  Kai  jį  ir  bendražygius  ištiko  nesėkmė,  jis  pakeitė  išvaizdą  ir  pasislėpė  kaime,  bet  imperatoriaus 
kariai  netrukus  jį  rado  ir  nubaudė  mirtimi.  Negana  to,  valdžia  stengėsi  išnaikinti  visus  jo  giminaičius, 
nes  jis  buvo  labai  įtakingas.  Mano  motina  pakeitė  mūsų  vardus  ir  išsiuntė  mane  su  vyresniąja  seserimi 
čia,  kur  niekam  neateitų  į  galvą  mūsų  ieškoti.  Paskui  ji. . .  nusižudė. 

Ašaros  nusirito  Perles  skruostais.  Toliau  tylėjau  -  buvau  per  daug  priblokšta,  kad  galėčiau  ką 
nors  pasakyti.  Ji  plaštakos  viršumi  nusišluostė  veidą. 

-  Štai  kodėl,  nors  Persikų  žiedų  paviljonas  yra  viešnamis,  o  mama  su  tėčiu  -  tikrų  tikriausios 
pabaisos,  negaliu  užmiršti,  kad  man  išgelbėjo  gyvybę  čia  suteiktas  prieglobstis.  Mano  sesuo  mirė  po 
aštuonerių  metų. . . 

-  Kas  atsitiko? 

-  Rūbinė  susipažino  su  vienu  operos  dainininku  ir  beprotiškai  jį  pamilo.  Bet  jis  neturėjo  pinigų, 


tad  ji  atidavė  jam  savo  didelį  žiedą  su  deimantais,  dovanotą  kliento,  kuriam  ji  rodė  didžiausią 
palankumą.  Kartą  tas  klientas  pamatė  ją  restorane  vakarieniaujančią  su  operos  dainininku;  ant  jo 
piršto  spindėjo  žiedas  su  deimantais.  Kitą  dieną,  kai  Rūbinė  išėjo  iš  Persikų  žiedų  į  vakarėlį,  prie  jos 
prišoko  kažkoks  nepažįstamas  vyras  ir  šliūkštelėjo  į  veidą  rūgšties. . . 

Instinktyviai  užsidengiau  skruostus. 

-  Rūbinė  niekados  daugiau  nepažvelgė  į  savo  veidą.  Ji  nuėjo  tiesiai  į  šventyklą  vaiduoklių  sode  ir 
pasikorė. 

Paliečiau  Perlei  ranką. 

-  Labai  užjaučiu,  sese  Perle. 

Ji  atsiduso. 

-  Kaip  ir  tu,  likau  visiškai  vieniša  pasaulyje,  tad  prisiekiau  niekada  neleisti  jokiam  šlykščiam, 
dvokiančiam  vyrui  sutrypti  man  širdies  ir  sugriauti  gyvenimo. 

Staiga  Perle  atlošė  galvą  ir  nusijuokė. 

-  Keista,  bet  kuo  abejingesnė  apsimetu,  tuo  labiau  jie  veržiasi  prie  manęs  -  nelyginant  kūdikiai 
prie  spenio.  Taigi  liksiu  čia  dar  kelerius  metus  ir  naudosiuos  savo  kerais,  -  ji  patylėjo,  paskui  vos  ne 
pašnibždomis  pridūrė:  -  Niekam  šito  nesakiau,  tau  pirmai.  Iš  tikrųjų  niekur  iš  čia  neišeinu  dėl 
Rūbinės. 

-  Betgi...  ji  negyva. 

-  Taip,  bet  jos  dvasia  vis  dar  gyva. 

Pajutau,  kaip  man  pasišiaušia  plaukai. 

-  Turi  galvoje  jos  vėlę? 

Perle  neskubėjo  atsakyti  į  mano  klausimą. 

-  Sklando  tokia  geltona  peteliškė. . .  -  ji  vėl  nutilo;  atrodė,  kad  jos  mintys  klajoja  kažkur  tolimame 
krašte.  -  Į  ją  persikūnijo  Rūbinė. 

-  Nori  pasakyti,  jos  siela  gyvena  peteliškės  kūne?  Kodėl  taip  manai? 

-  Todėl,  kad  Rūbinei  patiko  drugeliai,  o  geltona  buvo  jos  mėgstamiausia  spalva.  Negana  to, 
kaskart,  kai  einu  į  vaiduoklių  sodą  jos  pagerbti,  virš  manęs  visada  sklando  geltona  peteliškė.  Noriu 
būti  su  j  a  tol,  kol  ta  peteliškė  gyvens. 

-  Bet  jos  gyvena  neilgai. 

-  Manau,  kad  ji  persikūnijo  jau  daugybę  kartų. 

-  A!  -  šūktelėjau  nežinodama,  ar  tikėti  tuo  aiškinimu  apie  reinkarnaciją,  bet  Perles  ištikimybė 
seseriai  mane  sujaudino.  Ak,  kad  turėčiau  tikrą  seserį  -  tokią  kaip  ji! 

Tada  Perle  prašneko: 

-  Siang  Siang. . . 

-Ką? 

Ji  įsmeigė  į  mane  kupinas  švelnumo  akis. 

-  Ar  norėtum  būti  mano  jaunąja  seserimi? 


Mane  užplūdo  tiek  jausmų,  kad  netekau  žado.  Ne  iš  karto  atsakiau: 

-  Sese  Perle,  jūs  turite  galvoje. . .  Bet  argi  mes  jau  nesame  seserys? 

-Aišku,  aš  turiu  galvoje  kitką,  -  švelniai  papriekaištavo  ji.  -  Ar  žinai,  kas  yra  prisiekusios  kraujo 
seserys? 

Linktelėjau. 

-  Noriu,  kad  mudvi  jomis  būtume,  -  kalbėjo  jinai.  -  Tu  irgi  to  nori? 

Buvau  per  daug  sujaudinta,  kad  galėčiau  ką  atsakyti.  Kaip  tik  to  aš  ir  norėjau  -  gražios,  viską 
žinančios  vyresniosios  sesers,  kuri  man  padėtų  išsisukti  iš  visų  bėdų!  Šįsyk  mano  galva  sulinksėjo 
kaip  medinė  lazdelė,  barbenanti  būgną  mūšio  scenoje. 

-  Gerai,  tada  eik  dabar  į  savo  kambarį.  Man  reikia  pasirengti  ritualui.  Ateik  į  mano  kambarį  po 
pusės  keturių  ryto. 

Paryčiais  sutartu  laiku  įsmukau  į  Perles  kambarį.  Nustebau:  užuot  išsipuošusi  ritualui,  ji 
nepasigražino  veido  kosmetika;  nors  vilkėjo  šilkine  palaidinuke  ir  kelnėmis,  apdarai  buvo  paprasti  - 
balti,  nesiuvinėti. 

-  Sese  Perle,  -  atsisėdau  ant  sofos  šalia  jos,  -  lyg  ir  sakei,  kad  surengsime  ritualą. . . 

Ji  linktelėjo  dėliodama  kažkokius  reikmenis  krepšyje. 

Man  širdis  ėmė  tankiai  plakti  iš  jaudulio  ir  baimės. 

-  Mes  bėgsime? 

-  Ne,  tik  į  sodą. 

-  Turi  galvoje  tą  vaiduoklių  sodą,  kur  tu. . . 

Ji  paėmė  krepšį,  kita  ranka  suėmė  mano  delną. 

-  Eime. 

Nusivyliau  pamačiusi,  kad  šį  kartą  sodo  balose  mėnulis  neatsispindėjo.  Kilo  mintis  apie  merginą, 
kuri  kietai  užmerkia  akis,  kad  aplinkiniai  neįstengtų  pamatyti  jos  sielos.  Tylomis  sekiau  paskui  Perlę 
iki  pat  šventyklos;  mano  širdis  plakė  jos  karpytų  auksinio  lotoso  žingsnių  ritmu. 

Įėjus  į  apšiurusią  salę  žibintas  Perles  rankoje  nušvietė  voratinklį,  išdaužtą  langą  ir  į  sužeistą  žvėrį 
panašią  apdulkėjusią  skrynią.  Mano  akys  vis  krypo  į  lubas  -  iš  jų  vidurio  į  šonus  ėjo  storos  gegnės. 
Spėliojau,  ant  kurios  tabalavo  lieknas  Rūbinės  kūnas  ir  kiek  dar  seserų  trūkčiojo  palubėje  veltui 
mėgindamos  paskutinį  kartą  įkvėpti  oro  šiame  pasaulyje. 

Mintys  vis  sukosi  apie  pakaruoklius,  ir  aš  net  bijojau  giliai  kvėpuoti,  juo  labiau  klausinėti  ko  nors 
Perles. 

Netrukus  atsidūriau  priešais  altorių  šalia  Perles;  jos  žibintas  skleidė  gražią,  bet  pamėklišką 
dramblio  kaulo  spalvos  šviesą.  Perles  išraiška  buvo  liūdna,  bet  judesiai  tikslūs.  Ji  skuduru  nušluostė 
dulkes  nuo  altoriaus,  paskui  pakėlė  išblukusį  audeklą  ir  ištraukė  iš  po  jo  Guan  In  statulėlę.  Tada 
išėmė  iš  savo  krepšio  smilkytuvėlį  ir  pastatė  šalia  medinės  deivės.  Paskui  ištraukė  vazelę  su 


šviežiomis  gėlėmis,  lėkštę  su  įvairiais  vaisiais,  kitą  su  užkandžiais  ir  nedidelį  arbatos  servizą. 

Viską  išdėliojusi  ant  altoriaus  priešais  Guan  In  pasisuko  į  mane  ir  labai  tyliai,  tarsi  bijodama  ką 
nors  sutrikdyti  -  nors  nė  kiek  neabejojau,  kad  aplink  nesama  jokių  žmonių  ir  net  vėlių,  -  prašneko. 
Na,  gal  ir  nebuvau  visai  tikra,  kad  jų  nesama,  bet  įrodyti,  kad  jų  nėra,  irgi  negalėjau! 

-  Siang  Siang,  dabar  mudvi  uždegsime  smilkalus,  pasimelsime  Guan  In,  paskui  jos,  kaip 
liudytojos,  akivaizdoje  prisieksime  būti  seserimis.  Nieko  manęs  neklausinėk,  tik  daryk,  ką  darau  aš. 

Perle  uždegė  tris  smilkalų  lazdeles  ir  paskutinę  padavė  man.  Stiprus  kvapas,  tvoskęs  man  į 
šnerves,  apvalė  priplėkusį  karštą  orą.  Pro  dūmų  šydą  Perles  veidas  atrodė  netikras  -  kaip  panirusios  į 
vandenį  gražuolės.  Tada  ji  tiesia  linija  sudėjo  tris  puodelius  ir  įpylė  įjuos  arbatos. 

Neiškentusi  paklausiau: 

-  Sese  Perle,  juk  mes  tik  dviese? 

-  Ne,  trise.  Tu,  Rūbinė  ir  aš. 

-  Bet  ji  mirusi! 

-  Tik  kūnu. 

Mane  nukrėtė  šiurpas;  apsidairiau:  gal  palubėje  sklando  ilgaplaukė  mergina  -  be  pėdų,  baltu 
plačiu  drabužiu. 

Bet  oro  nevirpino  niekas,  tik  šiurpokas  Perles  balso  aidas. 

-  Siang  Siang,  pasiūlyk  smilkalų  ir  sukalbėk  trumpą  maldą  Guan  In.  Kartok  mano  žodžius. 

Ji  atsiklaupė  ir  laikydama  smilkalus  sau  virš  kaktos  ėmė  niurnėti: 

-  Bodisatva—  Guan  In,  prašau  tavęs:  paliudyk  šiąnakt  mano,  Perles,  mano  vyresniosios  sesers 
Rūbinės  ir  mano  jaunesniosios  sesers  Siang  Siang  priesaiką  tapti  prisiekusiomis  kraujo  seserimis. 

Tada  ji  pasisuko  į  mane. 

-  Siang  Siang,  dabar  pakartok  mano  žodžius. 

Atsiklaupiau  šalia  ir  kiek  baimindamasi  suniurnėjau  tuos  pačius  žodžius. 

Perle  išsitraukė  adatą  ir  miniatiūrinį  puodelį. 

-  Siang  Siang,  duok  man  vidurinįjį  pirštą. 

Jau  buvau  beklausianti,  kas  čia  dedasi,  bet  ji  jau  spėjo  įdurti  adata  man  į  pirštą. 

-  Oi!  -  garsiai  surikau,  daugiau  iš  netikėtumo  negu  iš  skausmo. 

Nekreipdama  dėmesio  į  mano  riksmą  ji  susikaupusi  maigė  man  pirštą,  kol  ėmė  lašėti  kraujas.  Iš 
nuostabos  netekusi  žado  tik  spoksojau,  kaip  mano  pačios  kraujas  plinta  į  tamsiai  raudoną  balutę  tarp 
baltų  puodelio  sienelių. 

Kai  mano  pirštas  nustojo  kraujuoti,  Perle  pakartojo  procedūrą  su  savo  pirštu.  Paskui  išsitraukė 
merginos  nuotrauką,  dūrė  adata  jai  į  kaktą  ir  suvaidino  varvinanti  kraują  į  tą  patį  puodelį. 

Tada  padėjo  nuotrauką  ant  altoriaus. 

-  Sese  Perle,  nuotraukoje  jūs!  -  apstulbusi  sušukau. 

-  Ne,  ten  Rūbinė.  Ji  buvo  septyneriais  metais  už  mane  vyresnė.  Bet  mudvi  išties  panašios. 

Nors  šventykloje  buvo  karšta,  pajutau,  kaip  mano  nugarkaulis  virsta  ledo  stulpu.  Spoksojau  į 


nuotrauką,  paskui  į  Perlę,  paskui  vėl  į  nuotrauką,  jausdama,  kad  sesė  vienu  metu  gyva  ir  mirusi! 

Perle  pastebėjo  mano  išraišką,  bet  nekreipdama  į  ją  dėmesio  ėmė  maišyti  kraują  puodelyje. 
Paskui  įmerkė  pirštą  į  kraują,  tėptelėjo  juo  kaktą  sau,  paskui  man.  Galiausiai  gurkštelėjo  kruvino 
skysčio  ir  ženklu  paragino  mane  išgerti  kas  liko.  Paklausiau,  mat  buvau  tokia  persigandusi,  kad  nė 
nedrįsau  prieštarauti. 

Perle  ėmė  niurnėti  kitą  maldą: 

-  Gailestingoji  bodisatva  Guan  In,  nuo  šiol,  kad  ir  kas  nutiktų,  Siang  Siang  ir  aš,  seserys,  siejamos 
kraujo  ryšio,  širdimi  ir  protu  būsime  kaip  viena.  Jeigu  viena  išduos  kitą,  tegul  ją  mirtinai  nutrenkia 
žaibas. 

Žodžiai  „tegul  mirtinai  nutrenkia  žaibas“,  palydėti  dar  ir  rūstaus  Perles  žvilgsnio,  mane  sukrėtė. 
Išsigandusi  pakartojau  maldą  žodis  į  žodį. 

Baisiausiai  nustebau,  nes  tada  tarsi  iš  niekur  atsirado  geltona  peteliškė  ir  ėmė  pleventi  virš 
Rūbinės  nuotraukos. 

Perles  akys  pritvinko  ašarų. 

-  Matai,  Siang  Siang,  čia  Rūbinė.  Žinojau,  kad  ji  pasirodys.  Buvau  įsitikinusi! 

Įsistebeilijau  į  tą  padarėlį  iš  visų  jėgų  stengdamasi  įsivaizduoti  gražią  jauną  moterį,  bet  mačiau  tik 
geltoną  peteliškę. 


10  Paskutinė  Kinijos  imperatorių  dinastija. 

11  Budizmo  koncepcija  -  žmogus,  atsisakęs  nirvanos  ir  nusprendęs  savo  išmintimi  padėti  kitiems  pasiekti  nušvitimą,  vienas  iš  Budų. 

Prilupta  katė 


Naktį  po  ritualo  man  širdy  būdavo  čia  lengva,  čia  sunku.  Lengva,  nes  jaučiausi  laiminga,  kad  nebesu 
vieniša  kaip  pirštas  šiame  pasaulyje.  Sunku,  nes  su  baime  laukiau  dienos,  kai  grįš  didysis  ponas 
Fungas.  Bet  jis  negrįžo  -  kol  kas.  Mama  man  sakė,  esą  jis  išvykęs  iš  Šanchajaus  kažkokiais  reikalais 

-  niekas  nežinojo  kokiais.  Pasak  vienų,  jis  kontrabanda  gabenantis  aukso  luitus,  pasak  kitų  -  cigaretes 

-  ir  kurį  laiką  negrįšiąs.  Bet  jis  jau  buvo  sumokėjęs  už  mano  pirmąją  naktį,  todėl  man  nebuvo 
leidžiama  aptarnauti  jokių  kitų  klientų,  kol  jis  pasirodys. 

Per  tą  laiką  neturėjau  daugiau  ką  veikti,  tik  mokytis  menų  ir  laukti.  Jaučiausi  keistai:  vieną 
akimirką  laiminga,  kitą  slegiama  baimės.  Tai  tęsėsi  tol,  kol  vieną  dieną  susigriebiau,  kad  protetė 
neaplankė  manęs  jau  kelios  savaitės. 

Džiaugiausi  atsikračiusi  šio  bjaurumo,  nors  tik  laikinai.  Kai  apie  kažką  šnekučiavomės,  pasakiau 
apie  tai  Perlei,  ir  ji  net  apsilaistė  arbata. 

-  Po  velnių!  Siang  Siang,  tu  tikriausiai  nėščia! 

Taip  apstulbau,  kad  net  žiauna  atvipo. 

-  Nori  pasakyti,  nuo  tėčio? 

Ji  linktelėjo  valydama  arbatos  dėmę  suknelėje. 

-  Suvalgei  visą  mamos  duotą  sriubą? 

-Su. 

-  Ji  turėjo  sukliudyti  tau  pastoti,  tai  kaip  čia  nutiko. . .  -  ji  nebaigė  minties. 

-  Sese  Perle,  ką  man  daryti? 

-  Nutraukti  nėštumą,  -  ji  įdėmiai  pažvelgė  man  į  akis.  -  Padarykim  tai  dabar  pat,  Siang  Siang,  kol 
dar  nevėlu. 

Man  kraujas  ėmė  stingti  gyslose. 

-  O  kaip? 

Užuot  atsakiusi,  ji  ėmė  raustis  viename  iš  savo  stalčių,  paskui  grįžo  su  ryšulėliu  rankoje.  Kai  jį 
pradarė,  man  į  šnerves  tvoskė  kartus  kvapas. 

-  Kas  čia? 

-  Ypatingos  žolelės:  dygminas,  skudutis,  imbieras  ir  šaknis,  vadinama  jaučio  keliu.  Nuo  sriubos 
imsi  kraujuoti,  užtat  atsikratysi  kūdikio. 

Perle  išėjo  iš  kambario  ir  grįžo  su  krosnele  ir  moliniu  puodu.  Pripylė  į  jį  vandens,  paskui  sumetė 
žoleles  ir  užkūrė  liepsną. 


Pavirusi  viską  maždaug  valandą,  užgesino  liepsną  ir  supylė  viralą  į  dubenį. 

-  Še,  Siang  Siang,  dabar  viską  išgerk. 

Atsargiai  gurkštelėjau  ir  išspjoviau  skystį. 

-  Siaubingai  kartu! 

-  Siang  Siang,  nustok  elgtis  kaip  vaikas!  -  pyktelėjo  jinai.  -  Rupūs  miltai,  išsrėbk  viską! 
Paskubomis  nurijau  viralą  stengdamasi  nekvėpuoti,  kad  nejusčiau  tos  kačių  šlapimo  smarvės. 

-  Gerai,  -  tarė  ji,  paskui  supylė  puode  likusią  sriubą  į  tuščią  dubenėlį.  -  Dabar  grįžk  į  savo 
kambarį  ir  pailsėk.  Po  valandos  išsrėbk  šį  antrą  dubenėlį.  Vakare,  kai  baigsiu  linksminti  svečią, 
ateisiu  tavęs  aplankyti,  -  ji  patylėjo,  paskui  pridūrė:  -  Dėl  viso  pikto,  dar  gerk  acto  mažiausiai  du 
kartus  per  dieną  ir  labai  smarkiai  šokinėk. 

Parėjusi  į  savo  kambarį  ėmiau  šokinėti  kaip  šuo,  mėginantis  pasiekti  ant  virvės  pakabintą  antienos 
gabalą,  paskui  nerasdama  sau  vietos  laukiau,  kol  praeis  valanda,  tada  prisiverčiau  išsrėbti  antrą 
dubenėlį  sriubos.  Matyt,  ji  greitai  suveikė,  nes  netrukus  susmukau  ant  lovos  ir  užmigau  neramiu 
miegu. 

Pabudau  jau  temstant.  Siaubingai  skaudėjo  pilvą,  galva  plyšte  plyšo.  Burna  buvo  perdžiūvusi,  tad 
norėdama  atsigerti  vandens  užsidegiau  žvakę  ir  pamačiau,  kad  visa  paklodė  permirkusi  krauju. 
Kyštelėjau  ranką  į  tarpukojį  ir  pajutau  tą  patį  skystį  -  šiltą,  lipnų. 

-  Aš  kraujuoju!  Vaje,  kraujuoju!  -  suspigau  ir  nualpau. 

Kai  atsimerkiau,  virš  savęs  pamačiau  Fang  Rong  veidą. 

-  Vajetau!  Kas  atsitiko? 

Išsigandusi  vos  pralemenau: 

-  Atrodo. . .  atėjo  protetė. 

Mama  įdėmiai  apžiūrėjo  paklodę.  Apsidairiau  ir  paklausiau: 

-  Kur  sesuo  Perle? 

-  Perle?  O  kas  tau  darbo?  Ji  išėjusi  su  klientu,  kuriam  rodo  didžiausią  prielankumą. 

Nusiminiau.  Turkio  paviljone  nė  viena  sesuo  negali  palikti  rinktinio  kliento  dėl  jokios  priežasties. 

Vadinasi,  nežinia  kada  Perle  galės  ateiti  pas  mane. 

Staiga  mama  ėmė  uostinėti  orą  aplink  mane  ir  jos  veidu  perbėgo  įtarimo  šešėlis. 

-  Kas  čia  per  kvapas? 

Nė  kiek  neabejojau  ją  turint  galvoje  ne  mano  kraują,  bet  žolelių  viralą. 

Apsimečiau  kvailele. 

-  Koks  kvapas? 

-  Stokis,  aš  tave  apžiūrėsiu! 

Mėginau  stotis,  bet  pilvą  ėmė  varstyti  baisūs  diegliai. 

-  Negaliu,  mama,  -  teįstengiau  pralementi  ir  vėl  nualpau. 


Pabudusi  pamačiau  esanti  ligoninėje.  Mama  kalbėjosi  su  pusamžiu  vyriškiu  baltu  chalatu,  šalia  jos 
sukiojosi  Mažoji  Raudonė  ir  sunerimusi  vis  dirsčiojo  į  mane. 

-  Daktare,  -  klausė  mama,  -  kodėl  mano  dukra  taip  sunkiai  serga  mėnesinėmis?  Jai  viskas  gerai? 
Gydytojas  bejausme  mina  tyliai,  bet  valdingai  atsakė: 

-  Paprastai  mėnesinės  neturi  būti  tokios  sunkios,  -  jis  nutilo  ir  metė  žvilgsnį  į  mano  pusę.  -  Kiek 
jai  metų? 

-  Trylika.  Hmm. . .  beveik  keturiolika. 

Jis  kilstelėjo  akinius  kiek  aukščiau  ant  nosies;  atrodė  mažumą  suglumęs. 

-  Ji  turi  sužadėtinį? 

Mama,  rodės,  nesumoja,  ką  atsakyti. 

-  Ne,  -  galop  tarė.  -  Dar  neturi. 

-  Tai  gal  turi  draugą,  su  kuriuo  intymiai  bendrauja? 

Mama  rūsčiai  dėbtelėjo  į  mane,  paskui  išsišiepusi  vėl  atsigręžė  į  gydytoją. 

-  Neturi.  O  kodėl  klausiate? 

-  Klausiu  todėl,  kad  šis  smarkus  kraujavimas  man  panašus  į  persileidimą. 

-  Persileidimą? 

Mamai  žiauna  atvipo  vos  ne  iki  krūtinės.  Žvilgsnis  atrodė  toks  grėsmingas,  kad  būtų  užtekę 
nepageidautinam  kūdikiui  nužudyti. 

Mums  grįžus  į  Persikų  žiedų  paviljoną  tikėjausi  griežtos  bausmės,  bet,  mano  nuostabai,  nieko 
neatsitiko. 

Kai  pagaliau  pasitaikė  proga  pasišnekėti  su  Perle,  ji  tarė: 

-  Didysis  ponas  Fungas  ateis  vėl.  Patikėk  manimi,  mama  iki  tol  jokios  kūno  bausmės  tau  netaikys, 
nes  turės  parodyti  tave  jam  gyvą  ir  sveiką. 

Gal  Perle  ir  neklydo  dėl  didžiojo  pono  Fungo,  bet  tik  ne  dėl  mamos. 

Kitą  vakarą,  man  nespėjus  susigaudyti,  kas  darosi,  Fang  Rong  įsmuko  į  mano  kambarį  su  man 
nepažįstamu  tarnu.  Ji  išrengė  mane  nuogai  ir  paėmė  iš  jo  kažką  -  mane  apėmė  siaubas,  kai  suvokiau, 
kad  tai  dvi  smailos,  raudonai  įkaitintos  bambuko  lazdelės.  Tarnas  mane  laikė,  o  mama  pervėrė  jomis 
man  spenelius. 

Klykiau  iš  skausmo,  iš  akių  pasipylė  ašaros. 

Kišdama  man  po  nosimi  ilgus,  raudonai  lakuotus  nagus,  panašius  į  trykštantį  iš  žaizdų  kraują,  ji 
kriokė: 

-  Ak,  tu  dvokianti  šliundra,  kad  tave  perkūnas  nutrenktų!  Nejaugi  tau  taip  niežti  dziundzė,  kad 
negali  sulaukti  didžiojo  pono  Fungo?!  Su  kuo  pisaisP ! 

-  Su  niekuo.  Man  tik  mėnesinės. 

Jau  geriau  tegul  man  perveria  spenelius,  negu  nudiria  gyvai  odą,  kaip  grasino  tėtė. 


-  Mėnesinės?  Nedrįsk  manęs  apgaudinėti!  Gydytojas  sakė,  kad  tupersileidai. 

-  Jis  nebuvo  tuo  įsitikinęs.  Mama,  patikėkit  manim,  man  tik  mėnesinės! 

Tiesos  negalėjau  sakyti,  o  jeigu  būčiau  ją  atskleidusi,  padarinių  net  nedrįsau  įsivaizduoti. 

Tol  klykiau,  maldavau  ir  įtikinėjau,  kad  man  tik  mėnesinės,  kol  galiausiai  Fang  Rong  išraiška  tapo 
švelnesnė. 

-  Na,  gerai,  Siang  Siang,  šįsyk  tavim  patikėsiu,  -  ji  nusispjovė.  -  Bet  jeigu  vėl  blogai  pasielgsi, 
prilupsiu  katę  -  supratai? 

Linktelėjau  nukęsdama  ir  kartėlį,  ir  skausmą. 

Tada  mama  kilstelėjo  mano  krūtis  ir  garsiai  sukikeno. 

-  Siang  Siang,  ar  matai,  kaip  aš  gerai  padirbėjau?  Dabar  tavo  speneliai  tokie  raudoni  ir  taip 
gražiai  paburkę.  Galiu  lažintis:  kai  didysis  ponas  Fungas  juos  pamatys,  jo  nefrito  kotas  pašoks  iki  pat 
Himalajų  viršūnių! 

Tai  tarusi  ji  pratrūko  juoku  ir  abu  su  tarnu  išdulkėjo  iš  kambario. 

Priblokšta,  pažeminta  paskubomis  apsirengiau  ir  nuskubėjau  į  Perles  kambarį,  bet  jos  ten  neradau. 
Parašiau  raštelį  ir  pakišau  po  durimis.  Grįžusi  į  savo  kambarį  užmigau  skausmingu,  neramiu  miegu. 
Praėjus  kelioms  valandoms  mane  pažadino  pojūtis,  kad  dega  krūtys.  Nusivilkau  palaidinukę, 
paspj audžiau  seilių  ant  spenelių  ir  atsargiai  įtryniaujas  pirštais. 

Retkarčiais  vis  užsnūsdama  glostinėjau  skaudamus  pradurtus  spenelius.  Paskui  išgirdau  girgžtelint 
duris. 

Įėjo  Perle.  Ji  prišoko  prie  manęs  ir  bemat  jai  išbalo  veidas. 

-  O,  varge!  Siang  Siang,  kas  nutiko?! 

Papasakojau  j  ai  apie  bausmę. 

-  Prakeikta  kalė! 

Perle  apglėbė  mane  ir  ėmė  švelniai  guosti. 

-  Viskas  bus  gerai,  Siang  Siang.  Galėjo  baigtis  blogiau. 

-  Galėjo  prilupti  katę? 

Ji  linktelėjo;  jos  akys  žvilgėjo  nuo  ašarų. 

-  O  ką  tai  reiškia? 

-  Mama  negali  subjauroti  jokiai  seseriai  veido  ar  kūno,  nes  yra  investavusi  į  jas  pinigų.  Ir  negali 
marinti  badu,  nes  joks  vyras  nenorės  merginos,  kurios  vieni  kaulai  ir  oda.  Štai  kodėl  mama  nenubaudė 
A  Ping,  nors  sriuba  nepadarė  reikiamo  poveikio:  jai  reikia,  kad  klientams  atrodytume  gražiai 
apkūnios.  Taisyklė  tokia:  mušk  per  kūną,  bet  ne  per  veidą.  Arba  mušk  katę,  bet  ne  merginą.  Kartą 
mama  taip  pasielgė  su  Rubine,  kai  ši  neįstengė  uždirbti  pinigų.  Ji  pririšo  ją  prie  lovos,  įkišo  į 
kelnaites  katę,  pasiėmė  bambuko  lazdą  ir  ėmė  ją  talžyti.  Gali  įsivaizduoti,  kaip  padūko  vargšas 
gyvūnėlis  ir  kaip  jis  turėjo  draskytis! 

Perle  nutilo  ir  vos  susitvardė  nepratrūkusi  raudoti. 

-  Labai  užjaučiu,  sese  Perle. 


Abi  tylėjome.  Perle  įdėmiai  apžiūrėjo  mano  krūtinę. 

-  Atnešiu  tau  kai  ko  spenelių  skausmui  numalšinti. 

Perle  išėjo  iš  kambario  ir  grįžo  su  skardinuke  rankoje.  Kai  nukėlė  dangtelį,  pamačiau  baltus 
miltelius. 

-  Čia  opijus,  Siang  Siang.  Įtrinsiu  jo  tau  į  spenelius,  paskui  jo  pauostysi  ir  užmigsi.  Kai  pabusi, 
skausmas  ir  paburkimas  bus  pranykę. 

Perle  pamasažavo  man  spenelius,  pauosčiau  opijaus  ir  sesės  glėbyje  užmigau  sunkiu,  į  kliedesį 
panašiu  miegu. 

Kai  pabudau,  krūtis  vis  dar  gėlė.  Paprašiau  Perles  duoti  pauostyti  dar  opijaus,  bet  j  i  priekaištingai 
į  mane  žvilgtelėjo. 

-  Ne,  Siang  Siang.  Dar  tapsi  puolusia  seserimi. 

Po  trijų  savaičių,  kaip  Perle  ir  buvo  išpranašavusi,  didysis  ponas  Fungas  grįžo.  Mamos  paliepti  tarnai 
kruopščiai  sutvarkė  ir  ištaigingai  išpuošė  svečių  priėmimo  kambarį,  primerkė  šviežių  gėlių  ir 
iškvėpino. 

-  Siang  Siang,  žiūrėk,  kad  šį  kartą  padarytum  didįjį  poną  Fungą  laimingiausiu  žmogumi  pasaulyje, 
-  Fang  Rong  taip  sužaibavo  į  mane  akimis,  kad  ko  negriuvau  negyva.  -  Antraip  tavo  kailis  oi  kentės! 

Nespėjus  jai  įstumti  manęs  į  kambarį,  slapčia  paliečiau  vištos  krauju  iš  anksto  sumirkytą  džuang 
juan  antspaudą,  užkištą  į  palaidinukės  užantį.  Tada  panosėje  sukalbėjau  maldą  po  kaklu  kabančiai 
Guan  In. 

Kai  įėjau  pro  duris  karpytais  auksinio  lotoso  žingsneliais,  Fungo  veide  nušvito  plačiausia 
šypsena. 

-  Siang  Siang,  mano  mažoji  gražuole,  kaip  aš  tavęs  pasiilgau! 

Į  lavoną  panašų  kūną  buvo  apsisiautęs  tamsiai  mėlynu  chalatu  su  išsiuvinėtu  ženklu  šou, 
reiškiančiu  ilgaamžiškumą.  Jo  lūpos  prasiskyrė  ir  aš  pamačiau  dvi  eiles  ilgų,  pageltusių  dantų  bei 
plačiausias  sumai gyto  baklažano  spalvos  dantenas.  Panašia  į  krabo  žnyples  ranka  jis  sugriebė  mane 
už  juosmens. 

Ko  nepaspringau  seilėmis.  Tada,  prisiminusi  Perles  pamokas  ir  Fang  Rong  grasinimą,  bemat 
atsisėdau  jam  ant  kelių. 

-  Ak,  didysis  pone  Fungai,  -  koketiškai  žvilgtelėjau  į  jį,  -  kodėl  nepasirodėte  anksčiau?  Jūs 
privertėte  mane  laukti  taip  ilgai,  kad  man  širdis  ėmė  pūti! 

Sutelkusi  visas  valios  jėgas  paglosčiau  delnu  jam  skruostą. 

Jis  stvėrė  mano  ranką  ir  aistringai  ėmė  gręžti  liežuviu  plaštaką  -  mane  bemat  supykino. 

Kikendama  švelniai  stumtelėjau  j  į  nuo  savęs. 

-  Prašau,  nereikia,  didysis  pone  Fungai,  jūs  mane  kutenate! 

-  Kutenu?  Cha,  cha,  cha!  Tuoj  mirtinai  užkutensiu,  kai  mano  nefrito  kotas  praskleis  tavo 
švelniuosius  vainiklapius! 


Nežinojau,  ką  atsakyti.  Tada  nuo  apskrito  stalo  paėmiau  vyno  indą  ir  pripyliau  mums  abiem  po 
pilną  puodelį. 

-  Didysis  pone  Fungai,  -  grakščiu  rankos  judesiu,  palydėtu  iš  proto  varančiu  žvilgsniu,  padaviau 
jam  puodelį,  -  prašom  išgerti  šio  pagarbos  vyno  iš  jūsų  nuolankiosios  Siang  Siang  ir  šitaip  atšvęsti 
mudviejų  drakono  ir  fenikso  naktį. 

Kol  Fungas  paėmęs  puodelį  iki  dugno  išmaukė  vyną,  savąjį  slapčia  išpyliau  į  vazoną  šalia  kėdės. 

Nieko  nelaukdama  pripyliau  jam  dar  puodelį. 

-  Didysis  pone  Fungai,  šį  vyną  išgerkime  už  jūsų  sveikatą  ir  ilgą  amžių. 

Jis  paklusniai  ištuštino  antrą  puodelį,  aš  savuoju  vėl  palaisčiau  augalą. 

-  Didysis  pone  Fungai,  -  pripyliau  jam  trečią,  -  čia  už  tai,  kad  jūsų  verslas  klestėtų. 

Jis  nepritariamai  žvilgtelėjo  į  mane. 

-  Luktelk,  Siang  Siang.  Aš  nenoriu  tuoj  bemat  nusigerti. 

-  Ką  jūs,  didysis  pone  Fungai,  -  atsakiau  pasikeldama  suknelę  ir  parodydama  nemažą  dalį  nuogos 
kojos,  -  nemanau,  kad  toks  patyręs  vyras  kaip  jūs  gali  taip  lengvai  pasigerti. 

Fungo  ranka  atsidūrė  ant  mano  šlaunies. 

-  Gerai,  Siang  Siang,  tik  nenugirdyk  manęs  -  noriu  pasimėgauti  mūsų  vestuvių  naktimi. 

Nuo  paskutinių  dviejų  žodžių  mane  nukrėtė  šiurpas,  bet  aš  kuo  maloniausiai  jam  nusišypsojau  ir 
prikišau  plonyčio  porceliano  puodelį  jam  prie  lūpų.  Jis  mielai  ištuštino  ir  trečią.  Vargšas  puodelis  - 
niekinamas  tokių  šlykščių  lūpų! 

Pripyliau  jam  ketvirtą  kartą. 

-  Didysis  pone  Fungai,  o  čia  už. . . 

-  Gana,  Siang  Siang,  daugiau  nebegersiu.  Noriu  įžiebti  raudoną. . . 

-  Bet,  didysis  pone  Fungai,  -  išsitraukiau  nosinę  ir  žaismingai  mečiau  į  jį,  -  šis  tostas  už  jūsų 
atžalą,  tai  kaip  jūs  galite  atsisakyti? 

-  Atžalą?  -  suniurnėjo  jis  visas  išraudęs,  nuo  vyno  apsiblaususiomis  akimis.  -  Na,  gerai,  tada 
turėsi  išgerti  kartu  su  manimi. 

Vėl  teko  sutelkti  visas  valios  jėgas,  kad  nesusivemčiau. 

Nieko  neįtardamas  jis  smagiai  siurbtelėjo  iš  puodelio,  tada,  mano  nuostabai,  prisikišo  man  prie 
pat  veido,  praskėtė  man  lūpas  ir  išpurškė  vyną  iš  savo  burnos  į  manąją. 

Gėrimas  nudegino  man  viską  nuo  gerklės  iki  pat  skrandžio.  Ėmiau  springti.  Fungas  nusijuokė, 
paskui  paglostė  nugarą.  Meiliai.  Paskui  aistringai.  Tada  supratau,  kad  akimirka,  kurios  labiausiai 
bijojau,  atėjo. 

Netrukus  jis  užgriuvo  ant  manęs  ir  kišo  savo  supuvusį  kotą  į  mano  brangiuosius  vartus. 

Kai  pagaliau  baigė  savo  žygdarbį  -  traukyti  kotą  ir  ant  manęs  griuvinėti,  -  dar  kartą  įkišo  liežuvį 
man  į  burną,  paskutinį  kartą  garsiai  pačiulpė  mano  seilių,  tada  ėmė  rengtis.  Keista,  bet  padėjęs  šitiek 
pastangų  atrodė  net  jaunesnis  ir  gyvesnis. 

Apsirengęs  prisimerkė  ir  pažiūrėjo  į  sujauktus  patalus.  Pamačius  mano  kruviną  džuang  juan 


antspaudą,  apsiblaususiose  akyse  pasirodė  begalinis  pasitenkinimas. 

-  O!  -  sukriokė  jis.  -  Nuo  šiol  mano  verslas  klestės  ir  aš  gyvensiu  ilgai,  ilgai! 

Jis  paėmė  antspaudą  iš  mano  rankų,  ištuštino  dar  vieną  puodelį  vyno,  nusijuokė  lyg  beprotis 
išsvirduliavo  pro  duris. 

Gyvenimas  ėjo  toliau 


Kad  ir  kiek  vargų  patyriau,  gyvenimas  ėjo  toliau.  Persikų  žiedų  paviljonas,  rodės,  klestėjo  labiau 
negu  kada  nors  anksčiau,  ir  mama  su  tėčiu  dar  niekada  neatrodė  tokie  laimingi.  Kai  klientai  jai  į  delną 
įsprausdavo  storus  sidabro  skritulius,  ji  iki  ausų  išsišiepdavo  ir  jos  akys  pasidarydavo  apskritos  kaip 
aukso  monetos. 

Na,  o  aš  vis  labiau  apsipratau  su  gyvensena  šiame  aukso  dulkėmis  nubertame  pragare.  Stengiausi 
visą  dėmesį  sutelkti  į  tai,  kaip  privilioti  turtingiausių  svečių  ir  parduoti  savo  šypseną  ir  odą.  Man 
neliko  nieko  kita,  kaip  prisiminti  motinos  patarimą:  „Likimo  mes  negalim  įveikti,  bet  galim  jam 
nesipriešinti  ir  gauti  iš  to  visa,  kas  įmanoma.  Stenkis  būti  laiminga.“  Ir  Perles  pamokymą:  „Jei 
klientas  tau  pasirodys  siaubingai,  nepakenčiamai,  neapsakomai  atstumiantis,  užsimerk,  sulaikyk  kvapą 
ir  visą  laiką  įsivaizduok,  kad  esi  tik  lavonas,  kažkaip  įsigudrinantis  raitytis  ir  dejuoti.“ 

Nors  Persikų  žiedų  paviljonas  -  viešnamis,  laimė,  jis  buvo  aukštos  klasės,  todėl  mums  ne  visą  laiką 
teko  kelti  debesis  ir  lietų.  Be  tos  savaime  suprantamos  paslaugos  mes  teikdavome  klientams  ir  keletą 
kitų. 

Ho  dača  -  arbata  su  užkandžiais  -  man  patiko  labiausiai,  nes  linksminau  svečią  tik  skambindama 
pipa  ir  dainuodama.  Be  to,  turėjau  pilti  jam  arbatos  ir  vyno,  ruošti  vandens  pypkę  su  opijumi  ir  sėdėti 
šalia,  kol  jis  lošdavo,  bet  tai  buvo  lengva.  Klientui  atėjus  pirmą  kartą,  niangi  -  tarnaitė  -  pastatydavo 
prieš  jį  arbatinuką  ir  dubenėlį  skrudintų  arbūzų  sėklų.  Tada,  kiek  atsipalaidavęs,  jis  išsirinkdavo 
kurią  nors  seserį,  o  ši,  parodydama  jam  pagarbą,  atnešdavo  savo  prabangiausią  puodelį  ir  subtiliai 
įpildavo  jam  arbatos.  Tuomet  tarnaitė  atnešdavo  užkandžių:  mažyčių  saldžių  virtinukų,  džiovintų 
abrikosų,  medumi  apteptų  datulių,  longano  vaisių  tyrės. 

Paprastai  ho  dača  užtrukdavo  ne  ilgiau  kaip  dvi  valandas,  o  jeigu  klientas  užlaikydavo  mus  ilgiau, 
imdavome  iš  jo  papildomą  mokestį.  Jis  privalėdavo  susipažinti  šitaip  gerdamas  arbatą,  tik  tada  mes 
galėdavome  spręsti,  ar  sutikti  su  juo  mylėtis.  Nėra  ko  nė  sakyti,  galų  gale  prie  to  būdavo  prieinama. 

Aš  džiaugdavausi  galėdama  atitolinti  seksą  patiekdama  ho  dača,  bet  Perle  mane  bardavo: 


-  Siang  Siang,  kam  save  apgaudinėji?  Kaip  ilgai  išsisuksi  nepergulėjusi  su  klientu  viešnamyje?! 
Verčiau  imk  iš  manęs  pavyzdį  ir  stenkis  padaryti  taip,  kad  jie  maldautų  iš  tavęs  malonių. 

Iš  visų  Persikų  žiedų  seserų  Perlei  dažniausiai  reikėdavo  eiti  į  pobūvius.  Tai  buvo  vadinama 
čutang  čang  -  dainavimu  už  salės  arba  ču  dziu  -  iškvietimu  į  vakarėlį.  Po  teisybei,  ši  paslauga  man 
visai  patiko,  nes  klientas,  būtinai  jau  su  mumis  susipažinęs,  pasikviesdavo  mus  į  vakarėlį,  prabangų 
pokylį  ar  banketą.  Bet  pirmiausia  jis  turėdavo  atsiųsti  mums  adresuotą  raudoname  popieriuje  surašytą 
oficialų  kvietimą  su  siūlomo  restorano  pavadinimu.  Žinia,  mums  leisdavo  išeiti  ne  tam,  kad  maloniai 
praleistume  laiką,  o  kad  sugundytume  klientą  likti  nakvoti  turkio  paviljone.  Mes  tai  vadindavome 
džudziu.  Paprastai  tai  reikšdavo,  kad  jis  pasimylės  su  seserimi,  bet  kartais  klientui  mergina  taip 
patikdavo,  kad  jis  net  sumokėdavo  už  naktį  be  sekso,  ypač  kai  jai  būdavo  mėnesinės.  Tai  buvo 
vadinama  šou  intian  -  sergėjimu  moterišką  dieną. 

Tačiau  visų  mamų  mėgstamiausia  paslauga  buvo  či  huadziu  -  gėlių  vyno  gėrimas.  Užuot 
pasikvietęs  kurią  seserį  į  restoraną,  klientas  sumokėdavo  už  pokylį  Persikų  žieduose.  Ši  paslauga 
trukdavo  gerokai  ilgiau  negu  ho  dača,  todėl  klientas  sumokėdavo  kelis  kartus  daugiau.  Be  to,  nors 
valgių  kainos  ir  taip  būdavo  nepaprastai  išpūstos,  viešnamis  nesidrovėdavo  imti  papildomo  mokesčio 
už  papildomus  patiekalus  ir  vyną.  Taigi  piniginguosius  svečius  apgaudinėdavo,  bet  jie  vis  tiek 
atrodydavo  patenkinti  galėdami  pasipuikuoti  turtais  prieš  išrinktąsias  kurtizanes. 

Kartais  mums  pasisekdavo  ir  uždirbdavome  labai  daug  pinigų  darydamos  labai  mažai.  Šitaip  aš 
pamačiau  kitą  Perles  pusę.  Vieną  vakarą  ji  man  pasakė,  kad  turtingas  šilko  pirklys  ponas  Lukas  pirks 
pokylį  mudviem  ir  dar  dviem  seserims. 

Rimta  mina  Perle  įspėjo: 

-  Siang  Siang,  kadangi  tai  bus  pirmas  kartas,  kai  patarnausi  geriant  gėlių  vyną,  žiūrėk,  būk  labai 
atsargi  ir  nepadaryk  kokios  klaidos.  Taigi  stebėk  mane  ir  mokykis. 

Ta  ypatinga  proga  Perle  apsivilko  turkio  spalvos  palaidinukę  aukšta  apykakle  ir  priderintu  sijonu, 
aš  -  rožinio  šilko  palaidinukę  su  įmantriai  sumazgytais  gėlių  pavidalo  raišteliais  ir  tos  pačios  spalvos 
kelnėmis. 

Perle  visuomet  patardavo  man  ateiti  pas  klientą  kelias  minutes  pavėlavus,  bet  šįsyk  nusivedė 
mane  į  pobūvių  kambarį  dvidešimčia  minučių  anksčiau.  Man  paklausus  kodėl,  šelmiškai  nusišypsojo: 

-  Įgysime  pranašumą  ir  pamokysime  kitas. 

Mudviem  su  Perle  įėjus  į  kambarį  ponas  Lukas  sėdėjo  prie  vaišių  stalo.  Niangi  jau  atnešė  pirmą 
patiekalą  -  ryklio  pelekų  sriubą  -  ir  dabar  siūlė  svečiui  rankšluostį.  Nusišluostęs  veidą  šilko  pirklys 
įsmeigė  į  mus  išvirtusias  akis. 

Prisiartinome  prie  jo  karpyto  auksinio  lotoso  žingsneliais.  Atsisėdusi  šalia  jo  Perle  paėmė 
vandens  pypkę  ir  rūpestingai  ją  nušluostė  savo  šilkine  nosine. 

-  Pone  Lukai,  rūkydamas  su  geru  valgiu  tampi  laimingesnis  už  nemirtinguosius.  Malonėkite  leisti 
man  uždegti  pypkę. 


Lukas  atrodė  be  galo  laimingas,  tarsi  jo  naujausioji  sugulovė  ką  tik  būtų  pagimdžiusi  sūnų. 

-  Panele  Perle,  -  tarė  jis  padėdamas  rankšluostį,  -  garsas  apie  jus  sklinda  ne  veltui. 

Kai  jis  ėmė  papsėti  pypkę,  Perle  pamerkė  man  akį.  Tuoj  pat  čiupau  grafiną  ir  pasilenkiau  prie  pat 
svečio  -  Perle  man  sakė,  kad  tuomet  svečias  nori  nenori  tave  pastebi,  -  ir  pripyliau  jam  pilną 
puodelį. 

Dabar  jis  susižavėjęs  pažvelgė  į  mane.  Nespėjus  j  am  prasižioti,  prašneko  Perle: 

-  Pone  Lukai,  tikiuosi,  mano  mažoji  sesė  Siang  Siang  glosto  jums  akį. 

Šilko  pirklys  nusikvatojo. 

-  Cha,  cha!  Nesikuklinkite,  panele  Perle.  Garsas  apie  judvi,  meilutės,  pasiekė  mano  ausis  kaip 
griaustinio  dundėjimas.  Todėl  šįvakar  ir  esu  čia. 

Mes  toliau  plepėjome  su  ponu  Luku  vis  įpildamos  jam  vyno  ir  paduodamos  valgių.  Niangi  nešė 
vis  daugiau  patiekalų  -  troškintą  žuvį  su  pupų  padažu,  pikantišką  vištieną  su  garstyčiomis,  penkių 
kvapų  antieną,  be  lukšto  virtus  kiaušinius.  Perle  nėrėsi  iš  kailio  šmaikštaudama,  ir  Luko  pilvas  be 
perstojo  tirtėjo  iš  juoko. 

Perlei  įpusėjus  dar  vieną  anekdotą,  į  kambarį  įėjo  kitos  dvi  seserys  -  Tiantian  su  Kvapniąja 
Lotose  -  ir  atsisėdo  prieš  mus.  Per  tą  laiką  mudvi  su  Perle  jau  taip  artimai  bendravome  su  ponu  Luku, 
kad  šis  beveik  nepastebėjo  tų  ką  tik  atsiradusių  merginų.  Nieko  nelaukdama  Perle  koketiškai 
žvilgtelėjo  į  svečią: 

-  Pone  Lukai,  ar  Siang  Siang  gali  jums  pagroti? 

Luko  veidas  nušvito. 

-Hao. 

Gerai. 

Tiantian  susiraukė  ir  kažką  sukuždėjo  Kvapniajai  Lotosei  į  ausį. 

Nekreipdama  į  jiedvi  dėmesio  Perle  paprašė  tarnaitės  atnešti  mano pipą.  Man  pradėjus  groti, 
Perle  uždainavo  „Mažos  gatvelės  romantišką  istoriją“. 

Suėmiau  pipą  švelniai  kaip  mylimąjį,  paskui  pirštais  ėmiau  lakstyti  po  stygas,  taip  raitydamasi 
kūnu,  kad  plaukų  sruogos  užkrito  ant  veido  ir  iki  pusės  jį  paslėpė.  Perle  su  auksine  vėduokle  rankoje 
judino  rankas  į  taktą,  nepaliaudama  siūbuoti  liemeniu  it  kokia  vandens  gyvatė;  jos  nefrito  apyrankė 
žvilgėjo  kaip  Vakarų  ežero  vilnys. 

Išjos  vyšnių  raudonio  lūpų  liejosi  saldi  melodija. 

-  Tu  ir  aš,  -  tardama  šiuos  žodžius  ji  žiūrėjo  tiesiai  ponui  Lukui  į  akis,  -  kartu  šloviname  šį 
pavasario  rytą,  gražų  kaip  Sudžou  sodai.  Ak,  kokia  aš  laiminga,  kad  mūsų  rankos  tokios  švelnios,  o 
lūpos  saldžios  kaipo  mūsų  svajos. . . 

-Hao!  Hao! 

Mums  baigus  pardavinėti  savo  muziką  ir  šypsenas,  ponas  Lukas  ėmė  ploti. 

Tada  Perle  pradėjo  žaisti  su  ponu  Luku  „atspėk,  kiek  pirštų“—,  o  aš  vis  pyliau  jam  vyno.  Man 
buvo  truputį  gaila  Tiantian  ir  Kvapniosios  Lotosės,  nes  jos  negavo  nė  menkiausios  progos  patarnauti 


šiam  šului,  tad  linksmino  viena  kitą  plepėdamos  ir  kikendamos. 

Kiek  vėliau,  kai  ponas  Lukas  gerokai  apgirto,  Tiantian  pagaliau  pavyko  priėjo  pasilenkti  ir  įpilti 
arbatos. 

-  Pone  Lukai,  prašom  išgerti  arbatos  -  ji  sumažins  vyno  poveikį. 

-  Taip,  pone  Lukai,  prašom  išgerti,  -  įsiterpė  Kvapnioji  Lotose,  -  antraip  pasigersite.  Žinokit,  čia 
geriausia  Lu  kalno  žalioji  arbata. 

Tačiau  ponas  Lukas  nustūmė  arbatos  puodelį. 

-  Cha!  -  nusišaipė  jis.  Nuo  vyno  j  am  jau  apsiblausė  akys  ir  pynėsi  liežuvis.  -  Šįvakar  to  ir  noriu - 
pasigerti!  Man  labai  smagu  ir  tapsiu  vienu  iš  vyną  mėgstančių  dievų! 

Staiga  jis  atsigręžė  į  mane. 

-  Siang  Siang,  duokš  man  savo  batelį. 

Kol  svarsčiau,  ką  atsakyti,  Perle  ženklu  parodė  man  daryti  kas  liepta.  Paklusniai  nusiaviau 
siuvinėtą  raudoną  batelį  ir  padaviau  Lukui.  Mano  nuostabai  jis  iškėlė  jį  lyg  brangakmeniais  puoštą 
dėželę,  o  Perle  ėmė  pilti  į  jį  vyną. 

Tada  jis  įsmeigė  žvilgsnį  į  mus  ir  pasakė  tostą: 

-  Už  jūsų,  meilučių,  garsą! 

Ir  ištuštino  batelį. 

Vos  susilaikiau  garsiai  neaiktelėjusi. 

Galiausiai  ponas  Lukas  susiruošė  namo.  Atėjo  jo  tarnas  ir  padavė  jam  odinį  kapšą,  iš  kurio  šis 
išsitraukė  saują  sidabrinių  monetų  -  turbūt  ne  mažiau  kaip  dvidešimt.  Visas  vakarėlis  kainavo  tik 
dešimt.  Mintyse  nusijuokiau:  šįvakar  mes  uždirbsim  krūvą  pinigų!  Jeigu  Perle  nebūtų  įgnybusi  man  į 
alkūnę,  būčiau  garsiai  surikusi:  „Oho!“ 

Tiantian  ir  Kvapniosios  Lotosės  akys  išsipūtė  sulig  kiaušinių  tryniais  lėkštėje. 

Tačiau,  mano  nuostabai,  Perle  nė  kreiva  akimi  nepažiūrėjo  į  monetas  ir  pasisuko  į  tarnaitę  -  ši 
buvo  bepradedanti  kraustyti  stalą. 

-  A  Ling,  čia  pono  Luko  arbatpinigiai  tau  ir  visiems  tarnams,  taigi  turi  jam  padėkoti. 

Niangi  atrodė  baisiai  supykusi  -  tarsi  užuot  davę  jai  dvidešimt  sidabrinių  monetų,  iš  jos  atėmė 
keturiasdešimt. 

-  Panele  Perle,  -  drebančiu  balsu  tarė  ji,  -  aš  nenoriu  turėti  nemalonumų. 

Perle  rūsčiai  į  ją  dėbtelėjo. 

-  Paimk  juos,  A  Ling.  Jei  nepaimsi,  labai  nemandagiai  pasielgsi  su  mūsų  kilniuoju  svečiu. 

Visi  atrodė  apstulbę,  o  labiausiai  ponas  Lukas.  Perle  per  tą  laiką  atitraukė  ranką,  tad  jam  neliko 
kitos  išeities,  kaip  atiduoti  monetas  tarnaitei. 

Jam  išėjus,  Tiantian  ir  Kvapnioji  Lotose  dar  nespėjo  pradėti  purkštauti,  kai  Perle  rankos  mostu 
paliepė  joms  tylėti. 

-  Nusiraminkit,  jeigu  aš  negausiu  daugiau  pinigų  iš  pono  Luko,  sumokėsiu  jums  dvigubai  iš  savo 
pačios  kišenės. 


Tada  ji  paėmė  mane  už  rankos  ir  išsivedė  iš  kambario.  Mudviem  einant  koridoriumi  paklausiau, 
kodėl  ji  atidavė  visus  pinigus  tarnaitei. 

-  Siang  Siang,  Lukas  klysta,  jei  tikisi  taip  lengvai  mus  nupirkti.  Aš  taip  pasielgiau,  kad 
pakurstyčiau  jo  tuštybės  ugnj.  Atmink:  mudvi  esame  knygų  skaityklos  ming  dzi ,  ne  kokios  šlykščios, 
benamės  kekšės  iš  kokio  užkaborio.  Jis  manė  davęs  daug  arbatpinigių,  bet  dabar  žinos,  kad  man  tiek 
tepakanka  tarnų  arbatpinigiams. . . 

Mintyse  paskaičiavau,  kokia  pinigų  dalis  būtų  atitekusi  man. 

-  Sese  Perle,  betgi... 

Ji  nusijuokė. 

-  Siang  Siang,  patikėk  manimi:  rytoj  jis  atsiųs  daugiau  pinigų.  Toks  žmogus  kaip  jis  geriau  mirs, 
negu  susikompromituos. 

Perle  neklydo.  Kitą  dieną  ponas  Lukas  per  tarną  perdavė  penkiasdešimt  sidabrinių  monetų: 
trisdešimt  Perlei,  dešimt  man,  kitas  turėjo  pasidalyti  Tiantian  ir  Kvapnioji  Lotose. 

Nepaisant  Perles  gudrybių,  turtingiausias  žmogus  Persikų  žiedų  paviljone,  nėra  ko  nė  sakyti,  buvo 
mama. 

-  Lengvi  pinigai!  -  sušukdavo  ji  kaskart  matydama  šlamančiuosius  iš  vienų  rankų  atsiduriant 
kitose  ar  klientą  išeinant  iš  mano  kambario. 

Bet  man  nebuvo  lengva,  mat  nors  ir  nebuvau  parduota  į  Persikų  žiedų  paviljoną  ir  neturėjau 
išsipirkti,  mano  skola  ir  toliau  sparčiai  augo:  už  didžiojo  pono  Fungo  nusiaubtą  urvą;  už  ligoninės 
sąskaitas  po  persileidimo;  už  valgius,  pastogę,  drabužius  ir  menų  pamokas.  Taigi  beveik  visus  mano 
uždirbtus  pinigus  ir  man  dovanotus  papuošalus  mama  akimirksniu  atimdavo  „sąskaitoms  apmokėti“. 
Diena,  kai  grąžinsiu  skolas  ir  galėsiu  palikti  Persikų  žiedus,  rodės,  kuo  toliau,  tuo  labiau  tolsta.  Perle 
įsigudrino  uždirbti  daug  mažai  dirbdama,  o  man  teko  stengtis  iš  paskutiniųjų  vien  tam,  kad  padengčiau 
skolas. 

Nuo  tada,  kai  atvėrė  mano  vainiklapius,  svarbusis  klientas  didysis  ponas  Fungas  ir  toliau  pas 
mane  lankydavosi.  Laimė  ir  nelaimė,  dabar  jis  buvo  vienas  iš  mano  nuolatinių  klientų.  Mantai  atrodė 
nelaimė,  nes  jam  niekados  nepabosdavo  čiulpti  man  liežuvį,  gardžiuotis  mano  seilėmis  ir  suglebusiu 
nefritiniu  savo  įrankiu  groti  mano pipos  stygomis.  O  blogiausia,  kad  nors  viduje  baisiausiai  juo 
dygėjausi,  kaskart  turėdavau  nutaisyti  džiugią  šypseną,  sumaniai  darbuotis  rankomis  ir  prisiversti  būti 
jam  maloni. 

Na,  o  laimė,  nes  didysis  ponas  Fungas  ne  tik  buvo  turtingas,  bet  ir  mėgo  pasipuikuoti  taškydamas 
pinigus  į  kairę  ir  dešinę.  Kaskart,  kai  apipildavo  mane  dovanomis  ir  pinigais,  vos  ne  norėdavau  justi 
jam  simpatiją.  Kartais  nustebdavau,  nes  pajusdavau  šmėstelint  kažkokį  šiltą  jausmą  jam  -  gal  iš 
gailesčio,  o  gal  todėl,  kad  jis  sukeldavo  minčių  apie  tėvelį.  Negaliu  sakyti,  kad  juodu  turėjo  ką  nors 
bendra,  -  tiesiog  Fungas  dabar  mane  paikino  taip  kaip  kadaise  tėtis. 

Ne  kartą  po  mudviejų  apsilankymo  Vu  kalne  jis  sakė,  girdi,  jei  ir  toliau  būsiu  maloni,  -  kitais 


žodžiais  tariant,  lovoje  darysiu  visa,  kojis  nori,  -  jis  ir  toliau  lepins  mane  kaip  savo  brangiąją  dukrą. 
Tačiau  man  paklausus  apie  tikrąją  dukrą,  jis  man  prikišdavo  smalsumą  ir  grasindavo  nebenešti 
dovanų. 

Laimė,  iš  senatvės  ar  šiltų  jausmų  man,  jis,  matyt,  niekados  neprisimindavo  tų  grasinimų  ir  kitą 
kartą  apsilankęs  paprastai  vėl  atnešdavo  dovaną.  Kartą  dovanų  atnešė  ne  papuošalų,  drabužių  ar 
pinigų,  o  tokį  žavingą  ir  netikėtą  dalyką,  kad  negalėjau  patikėti  savimi:  puoliau  jam  į  glėbį  ir 
pabučiavau  į  lūpas! 

Papūga! 

Tokio  gražaus  padaro  kaip  gyva  nebuvau  regėjusi.  Visa  balta,  tamsiai  raudonu  snapu,  ji  mano 
mintyse  asocijavosi  su  slyvų  žiedais  siaučiant  baisiausiai  pūgai.  Prieš  akinamai  žvilgančias  jos 
plunksnas,  rodės,  nublanksta  net  spalvingiausi  Perles  apdarai.  Šilkinis  jų  paviršius  palietus  taip 
ramindavo,  kad  man  niekada  nenusibosdavo  ją  glostyti.  Net  jos  uodega  buvo  elegantiška,  panaši  į 
plonyčių  avies  plaukelių  teptuką,  kuriuo  tapydavau  gležnas  gražuoles.  Juodos  paukščio  akys  panėšėjo 
į  du  tamsius  stiklo  rutuliukus  giedrame  danguje. 

\fos  tik  pamačiau  papūgą,  nusprendžiau,  kad  jos  vardas  turi  būti  Slyvos  Žiedas.  Kad  pajustų  kino 
dvasią,  kartais  jai  juo  skambindavau,  dažniausiai  „Tris  variacijas  slyvos  žiedo  tema“.  Aš  net 
paaiškinau  j  ai  šio  kūrinio  prasmę  tikėdamasi,  kad  papūga  persiims  narsia  žiedo  dvasia. 

Žavėdamasi  Slyvos  Žiedo  grožiu  prisimindavau,  ką  ponas  Vu  sakė  per  vieną  pamoką:  „Tapydami 
mes  siekiame  tobulumo,  pranokstančio  gamtą,  bet,  aišku,  gamtos  grožis  yra  neprilygstamas.“ 

Žiūrėdama  į  grakščius  Slyvos  Žiedo  kūno  linkius,  subtilius  baltų  plunksnų  atspalvius  ir  sodriai 
raudoną  snapą  jaučiau  puikiai  suprantanti,  ko  mane  mokė  ponas  Vu.  Po  vargšo  Guigui  tragiškos 
mirties,  be  Perles,  papūga  dabar  tapo  didžiausia  paguoda  mano  gyvenime.  Kai  gaudavau  atsipūsti,  ji 
tupėdavo  man  ant  peties,  kol  skaitydavau  poeziją  -  Li  Daibo—  „Meditaciją  tylią  naktį“,  Vang 
Vėjaus—  „Pasiilgau  savo  draugo“  ar  Meng  Haožano—  „Pavasario  rytą“.  Patenkinta  kikendavau 
kaskart,  kai  ji  nagais  masažuodama  man  geliančius  raumenis  mėgdžiodavo  nugirstas  frazes.  Kartais, 
kai  išliedavau  jai  širdį,  ji  pakreipdavo  galvą  ir  klausydavo,  tartum  išties  suprasdama  eiles  ir  gilius 
mano  jausmus. 

Atsidėkodama  papūgai  už  dėmesį  šerdavau  vaisiais.  Labiausiai  ji  mėgo  arbūzus,  bet  lesdavo  tik 
sėklas,  o  minkštimą  išspjaudavo.  Deja,  raudona  lipni  košė  ant  grindų  gadindavo  man  džiugią  nuotaiką, 
nes  primindavo  tą  kruviną  naktį  su  tėčiu. 

Išmokiau  Slyvos  Žiedą  posakių  -  paprastų  sveikinantis  sakomų  frazių,  tokių  kaip  „Linkiu  sėkmės“; 
„Linkiu  geros  sveikatos  ir  ilgų  metų“;  „Gongsi  facai“  -  „Linkiu  uždirbti  daug  pinigų“.  Kai  kurias  ji 
įsiminė  mano  nemokoma:  „Gera,  ką?“,  „Nori  dar?“ 

Bet  ji  dar  išmoko  sakyti:  „Užmušiu!  Užmušiu!“ 

Man  labai  nepatiko,  kai  išgirsdavau  smurtingus  žodžius  iš  to  dailaus  jos  snapo,  bet  papūga  jų 
išmoko  per  mano  neapdairumą.  Per  paskutinį  didžiojo  pono  Fungo  apsilankymą,  kai  jis  baigė  čiulpti 
man  liežuvį  ir  susiruošė  eiti,  dar  kartą  jam  padėkojau  už  tai,  kad  dovanojo  man  Slyvos  Žiedą,  paskui 


paaiškinau,  kodėl  šitaip  pavadinau  paukštį. 

Mano  nuostabai,  Fungas  ėmė  nesuvaldomai  juoktis. 

Pajutau,  kad  man  ima  degti  ausys. 

-  Didysis  pone  Fungai,  kas  čia  taip  juokinga? 

Fungas  suprunkštė  ir  visos  raukšlės,  rodės,  susirinko  į  daiktą  akių  ir  lūpų  kampučiuose. 

-  Cha,  cha,  Siang  Siang,  štai  kodėl  aš  tavim  žaviuosi.  Žinai,  tu  niekada  nebūsi  tikra  kekšė,  nes 
širdies  gilumoje  tebesi  tik  nekalta  maža  mergaitė. 

Nesupratau,  čia  priekaištas  ar  komplimentas,  bet  iš  baimės  prarasti  tokį  turtingą  ir  įtakingą  klientą 
ėmiau  prieštarauti: 

-  Betgi  aš  esu  kekšė,  didysis  pone  Fungai! 

-  Jeigu  tu  tikra  prostitutė,  tada  aš  tikras  džentelmenas  -  cha,  cha,  cha! 

Jis  ilgais  nagais  pasikasė  šerius  ant  smakro. 

-  Žinai,  kodėl  nupirkau  tau  šitą  baltą  papūgą,  o  ne  žalią?  Kol  manęs  nepažinojai,  buvai  mergelė, 
nekalta  ir  tyra  kaip  sniegas,  -  jis  nutilo  ir  metė  į  mane  reikšmingą,  bet  podraug  gašlų  žvilgsnį.  - 
Prisimeni  džuangjuan  antspaudą,  kurį  tavo  mama  paruošė  mums  tavo  pirmąją  naktį  su  manimi? 

Pajutau,  kad  jau  dega  ne  vien  ausys,  bet  ir  visas  kūnas.  Nejaugi  jis  perprato  Perles  gudrybę? 

Bet  jis  tarė: 

-  Todėl  ir  nupirkau  tau  šią  papūgą.  Baltas  jos  kūnas  su  tuo  raudonu  snapo  tašku  atrodo  visai  taip 
pat  kaip  tavo  kraujas,  ištepliojęs  baltą  audeklą.  Taigi  paukštis  turi  priminti  tau,  kad  buvau  pirmas 
vyras,  perskėlęs  tavo  arbūzą  ir  paragavęs  tavo  raudonų  sulčių. 

Jis  vėl  nusikvatojo  kaip  pamišėlis. 

-  Cha,  cha,  cha  -  slyvos  žiedas,  išsiskleidęs  pūgoje,  -  kokia  vaizdinga  nesąmonė! 

Taigi  vos  tik  Fungui  išėjus  iš  kambario,  vis  dar  pažeminta  to  visai  nepageidaujamo  priminimo, 
kūliau  rankomis  orą  šaukdama:  „Užmušiu!  Užmušiu!  Užmušiu!“ 

Po  to  nutikimo  jausdavausi  laiminga  ir  liūdna,  kai  žiūrėdavau  į  Slyvos  Žiedą.  Tebemylėjau  ją,  tik 
dabar  šis  jausmas  buvo  atmieštas  gilia  užuojauta.  Vargšas  padarėlis,  nenumanantis,  kiek  blogio  šiame 
pasaulyje! 


12  Du  žaidėjai  vienu  metu  atkiša  pirštus  ir  sušunka  skaičių.  Laimi  tas,  kuris  atspėja  abiejų  žaidėjų  skaičių  sumą. 

13  (701-762  m.  po  Kr.) 

Ponas  Andersonas 


Praslinko  dveji  metai.  Persikų  žiedų  svečiai  vis  dažniau  teiraudavosi  manęs.  Perles  koketavimo  ir 
miegamojo  meno  pamokos  pasirodė  esančios  vertingesnės,  negu  galėjau  įsivaizduoti.  Ir  nors  jau 
buvau  ganėtinai  garsi  Šanchajuje,  garbingo  Perles  statuso  dar  neįgijau. 

Pavasario  Mėnesiena  taip  pat  tapo  populiari.  Ji  nebuvo  labai  graži,  bet,  kaip  sakė  Perle,  turėjo 
mažytes  pėdas  ir  liūdnas  akis,  o  kai  kurie  vyrai  itin  geidė  moters,  pasižyminčios  šiomis  savybėmis. 
Nors  mudvi  turėjome  daug  bendra  ir  aš  labai  ją  mylėjau,  ji  vis  dar  niekaip  negalėjo  pamiršti  kažkada 
buvusi  turtinga  ir,  rodės,  leidosi  nešama  pasroviui. 

Kartą  man  paklausus  apie  ateities  planus  ji  atsakė: 

-  Kokia  prasmė  kurti  planus  viešnamyje? 

Kai  ji  to  paties  paklausė  manęs,  atsakiau: 

-  Tapti  ming  dzi  kaip  sesuo  Perle. 

-  Siang  Siang,  aš  irgi  noriu  tapti  ming  dzi,  bet,  ne  taip  kaip  tave,  niekas  manęs  nelaiko  didele 
gražuole,  -  ji  nusišluostė  akis  nosine.  -  Aš  svajoju  sulaukti,  kol  mano  sužadėtinis  ateis  čia  ir  mane 
išpirks. 

-Bet  jis  jau  susižadėjęs  su  kita! 

Pavasario  Mėnesiena  nusisuko  ir  įsmeigė  žvilgsnį  pro  langą;  jos  akys  buvo  blausios  kaip  smilkalų 
dūmų  sruogos. 

Kai  vieną  dieną  mokiausi  groti pipa  savo  kambaryje,  įėjo  Mažoji  Raudonė  ir  tarė: 

-  Siang  Siang,  greičiau  renkis  -  apačioje  laukia  du  svečiai. 

Ji  nutilo  ir  sukikeno;  jos  akys  šelmiškai  blizgėjo. 

-  Kas  čia  taip  juokinga,  Mažoji  Raudone? 

-  Vieno  didelė  nosis,  auksiniai  plaukai  ir  apskritos  mėlynos  akys! 

-  Turi  galvoje,  užsienietis? 

Ji  sužadino  mano  smalsumą. 

Mažoji  Raudonė  linktelėjo. 

-  Jo  pavardė  An-der-so-nas,  -  ji  vėl  sukikeno.  -  Kokia  keista! 

\bs  įėjusi  į  svečių  priėmimo  kambarį  išgirdau  tarną  garsiai  sušunkant:  „Pasveikinkit  svečius!“ 
Šalia  jo  išsišiepusi  stovėjo  mama,  seilėdamasi  kaip  nuo  karščio  kenčiantis  šuo.  Ant  sofos  sėdėjo  du 
svečiai  -  storas  kinas  ir  stambus  svetimšalis  vaiduoklis;  abu  atrodė  ne  tiek  susijaudinę,  kiek  išvargę. 


Tą  akimirką  priešais  juos  pribėgusios  atsistojo  dvi  maždaug  mano  amžiaus  gėlių  merginos. 
Įdėmiai  apžiūrinėjamos  svečių  jos  ėmė  kikenti,  šnabždėtis,  laidyti  į  vyrus  žvilgsnius  ir  koketiškai 
viena  kitą  niuksėti. 

Kiek  palaukiau,  tada  atkrypavau  į  kambario  vidurį  gerai  apskaičiuotais  karpyto  auksinio  lotoso 
žingsneliais. 

Abiejų  svečių  akys  iškart  įsmigo  į  mane  ir  nušvito. 

Nusišypsojau,  sugavau  jų  žvilgsnį  ir  nebepaleidau  kaip  motina  ką  tik  gimusio  kūdikio.  Jutau,  kaip 
savo  skruostų  duobutėmis  įsiurbiu  abiejų  vyriškių  sielas.  Akies  krašteliu  mačiau,  kad  kiti  varsto  mane 
aštriais  kaip  durklas  žvilgsniais.  Mintyse  patenkinta  nusišypsojau. 

Kinas  nė  nepažvelgė  į  tas  kikenančias  kvaileles  -  parodė  ranka  į  mane  ir  linktelėjo.  Matyt, 
nusivylęs  svetimšalis  nelabasis  pasirinko  merginą,  vardu  Brokato  Melodija. 

Nepaliaudama  nuolankiai  šypsotis  mama  įsakė  tarnams  atnešti  arbatos  ir  užkandžių,  tada  rankos 
mostu  išvijo  kitas  merginas. 

Atsisėdau  šalia  kino,  Brokato  Melodija  -  prie  svetimšalio  nelabojo. 

-Ak,  pone  Ho,  -  į  storą  akiniuotą  kiną  kreipėsi  mama,  -  jūsų  akys  išties  kaip  nušvitimą  patyrusio 
Budos!  Siang  Siang  -  viena  iš  mūsų  populiariausių  merginų! 

Tada  nutaikė  savo  šypseną  į  užsienietį. 

-  Ak,  pone  Andersonai,  jūsų  akis  irgi  gerai  pastebi  kinų  gražuoles!  Brokato  Melodija  tikrai 
puikiai  jus  aptarnaus.  Jei  ne,  galėsite  susigrąžinti  pinigus. 

Atsakydami  abu  svečiai  mandagiai  nusišypsojo.  Mama  metė  į  vieną  ir  kitą  reikšmingą  žvilgsnį. 

-  Na,  gerai,  paliksiu  judu  su  savo  mažosiomis  gražuolėmis,  -  ir  išėjo  iš  kambario  krypuodama 
storą  užpakalį. 

Mudvi  su  Brokato  Melodija  nieko  nelaukdamos  ėmėme  „pagarbiai“  pilstyti  arbatą,  vaišinti 
vaisiais  ir  užkandžiais  ir  šnekučiuotis  su  svečiais. 

Ponas  Ho  man  papasakojo  turįs  laivybos  verslą;  jo  kontora  esanti  Džong  Šano  Rytų  kelyje.  Ponas 
Andersonas  esąs  jo  partneris  iš  Amerikos.  Amerika!  Išgirdus  šį  žodį  mano  kūnu  perbėgo  šiurpuliukai. 
Prisiminiau,  kaip  tėvelis  pasakodavo  man  apie  šią  turtingą  tolimą  šalį:  apie  kino  komiką  pavarde  Ča 
Li  Ča  Pi  Liną.  Apie  garsų  prezidentą  Lin  Keną,  išlaisvinusį  vergus  negrus.  Apie  labai  garsią  deglą 
nešančią  deivę,  pavadintą  Laisvės  statula. 

Kol  ponas  Ho  gurkšnojo  vyną  šį  bei  tą  pasakodamas  man  apie  savo  verslą  ir  šeimą,  klausiausi  tik 
viena  ausimi  -  be  perstojo  vogčia  dirsčiojau  į  amerikietį.  Kokia  keistenybė  -  amerikietis!  Ir  koks 
plaukuotas! 

Jis  buvo  maždaug  mano  tėvelio  amžiaus,  jeigu  ne  gražus,  tai  bent  jau  ne  bjaurus.  Mane  labiausiai 
domino  ilga  jo  nosis  ir  šviesiai  mėlynos  akys.  Tokios  šviesios,  kad  įsivaizdavau,  kaip  jį  tik  gimusį 
keistas  triukšmingas  pasaulis  baisiausiai  išgąsdino,  todėl  spalva  bemat  išnyko  iš  jo  sielos  langų! 
Nieko  nuostabaus,  kad  užsieniečiai  pas  mus  vadinami  vaiduokliais.  Žiūrint  į  tuos  bespalvius  plaukus 
ir  akis  išties  atrodo,  kad  jų  sielas  pagrobė  Pragaro  karalius. 


Nors  ir  barbaras,  tas  ponas  Andersonas  darė  man  gerą  įspūdį.  Brokato  Melodija  taip  stengėsi  jam 
įtikti,  kad  dabar  sėdėjo  vos  ne  ant  kelių,  bet  to  nelabojo  amerikiečio  rankos  nerodė  jokių  šėtoniškų 
kėslų.  Tada  apstulbau  supratusi,  kad  užsienietis  sklandžiai  kalba  kiniškai! 

Tačiau  žinojau,  kad  man  nevalia  nerodyti  dėmesio  ponui  Ho,  todėl  atsigręžiau  ir  vėl  ėmiau  jam 
šypsotis.  Laimė,  mano  svečias  kinas  spėjo  smagiai  įkaušti,  tad  nepastebėjo,  kokį  smalsumą  man 
žadina  jo  partneris.  Toliau  pyliau  vyną  ponui  Ho,  vogčia  vis  žvilgčiodama  į  poną  Andersoną,  ir 
pastebėjau,  kad  jis  taip  pat  žiūri  į  mano  pusę.  Mano  širdis  ėmė  blaškytis  kaip  miške  pasiklydusi 
stirna. 

Neberodžiau  jokio  susidomėjimo  savo  svečiu  kinu,  bet  tikėjausi,  kad  per  girtumą  jis  to 
nepastebės.  Aišku,  nenorėjau  rizikuoti,  tad  šypsojausi  iki  ausų,  geismingai  judinau  kūną,  be  perstojo 
pyliau  svečiui  vyną  ir  prideginėjau  cigaretes.  Kai  mūsų  pašnekesys  trumpam  nutrūko  ir  pono  Ho 
apsiblaususios  akys  ėmė  klajoti  po  kambarį,  dar  kartą  paslapčiomis  dirstelėjau  į  svetimšalį  nelabąjį 
ir  pamačiau,  kad  jis  vis  dar  spokso  į  mane. 

Šį  kartą  nekreipdama  dėmesio  į  Brokato  Melodijos  pavydą  irgi  pažiūrėjau  jam  tiesiai  į  akis  ir 
savo  žvilgsnio  ilgiausiai  nenusukau.  Tada  man  dingtelėjo:  tas  šviesiai  mėlynas  akis  jau  esu  kažkur 
mačiusi!  Tačiau  kur?  Mano  žvilgsnis  tiesiog  prasmego  tose  mėlynose  akyse.  Jos  atrodė  tokios 
raminančios  -  tartum  mane  glamonėtų  ir  tirpte  tirptų  kaip...  kaip  ledai!  Taip,  čia  buvo  tas  pats 
svetimšalis  nelabasis,  kuris  išgelbėjo  berniuką  nuo  mamos  pykčio  prieš  dvejus  metus,  kai  man 
kirpėjas  padarė  šukuoseną! 

Dar  prisiminiau,  kaip  tąsyk  Nefrito  Vaza  pakvietė  jį  apsilankyti  pas  mus  Persikų  žieduose  ir  kaip 
jis  atsigręžęs  įdėmiai  mane  nužiūrėjo  ir  nuėjo  šalin  neištaręs  nė  žodžio. 

Ar  gali  būti,  kad  jis  šiandien  atėjo  čia  ieškodamas  manęs?  Po  dvejų  ilgų  metų? 

Tada  įėjo  niangi  ir  perskyrė  mūsų  žvilgsnius.  Ji  pranešė  ponui  Ho,  kad  jiems  skirtos  dvi  valandos 
baigėsi. 

-  Ar  judu,  garbingi  ponai,  norėtumėte  pabūti  ilgiau? 

Ponas  Ho  pasitarė  su  partneriu  užsieniečiu  ir,  mano  nusivylimui,  juodu  nusprendė  išeiti. 

-  Esame  pernelyg  išvargę  -  ką  tik  grįžome  iš  kelionės,  -  paaiškino  ponas  Ho,  -  bet  gal  dar 
grįšime. 

Juodu  išties  grįžo. 

Antrą  kartą  ponas  Ho  paprašė,  kad  juodu  su  Andersonu  būtų  aptarnaujami  atskirai.  Žinoma,  tai 
reiškė,  kad  jie  nori  sekso.  Bijojau,  kad  man  teks  eiti  su  ponu  Ho,  o  amerikietis  atiteks  kuriai  kitai.  Ho 
lyg  ir  žiūrėjo  į  mane,  bet  paskutinę  akimirką,  didžiam  mano  džiaugsmui,  jis  pasirinko  kitą  seserį,  ir 
ponas  Andersonas  paprašė  manęs.  Niangi  nusivedė  mus  į  svečių  priėmimo  kambarį. 

Nors  iki  tol  buvau  su  daugybe  vyrų,  nervinausi  turėsianti  aptarnauti  barbarą.  Juolab  kad  žydros  jo 
akys  smalsiai  visą  mane  nužiūrinėjo  -  tarsi  būčiau  lėlė,  kažkaip  virtusi  gyvu  padaru  vien  tam,  kad 
šypsotųsi,  flirtuotų  ir  atliktų  arbatos  gėrimo  ceremoniją.  Troškau  jam  įsiteikti,  todėl  stengiausi,  kad 


mano  rankos  judėtų  tartum  orchidėjos,  šokančios  dvelkiant  brizui,  o  liemuo  siūbuotų  nelyginant  vėjyje 
drebantis  karklas.  Tačiau  nervai  pakišo  man  koją  ir  iš  rankos  iškrito  keletas  vynuogių;  jos  būtų 
nukritusios  jam  ant  kelių,  jei  jis  laiku  nebūtų  spėjęs  jų  sugauti.  Tas  svetimšalis  vaiduoklis  buvo 
įdomus. 

-  Pone  Andersonai,  -  mečiau  į  jį  vertinantį  žvilgsnį,  -  ar  norite  dar  vynuogių? 

Jis  papurtė  galvą. 

Nesumojau,  ką  sakyti  užsieniečiui.  Ilgai  galvojau,  paskui  paklausiau: 

-  Ar  esate  buvęs  kituose  turkio  paviljonuose? 

Jis  net  išraudo! 

-  Ne.  Kai  tąsyk  ponas  Ho  čia  atsivedė,  man  buvo  pirmas  kartas. 

-  Jums  čia  patinka? 

Užuot  atsakęs  į  mano  klausimą,  jis  pats  paklausė: 

-  Panele  Siang  Siang,  kodėl  jums  nepapasakojus  manko  nors  apie  save? 

Nėra  ko  nė  sakyti,  nesiruošiau  j  am  pasakoti,  kaip  atsidūriau  Persikų  žiedų  paviljone,  -  jeigu  jis  tai 
norėjo  išgirsti. 

Parodydama  pagarbą  vėl  pripyliau  jam  arbatos,  tada,  žiūrėdama  į  tas  žydras  akis,  ėmiau  pasakoti 
savo  istoriją.  Pradėjau  nuo  to,  kaip  būdama  trylikos  atsiradau  paviljone  -  kokius  darbus  dirbau,  kaip 
mokiausi  tapybos,  kaligrafijos  ir  muzikos.  Aišku,  nutylėjau  apie  tamsųjį  kambarį,  savo  perskeltą 
arbūzą,  išžaginimą,  persileidimą  ir  įkaitintomis  lazdelėmis  pervertus  spenelius. 

Man  baigus,  jis  nieko  nesakė  -  toliau  siurbčiojo  arbatą. 

Galiausiai  sukaupiau  drąsą  ir  pasakiau: 

-  Pone  Andersonai,  ar  galiu  kai  ko  jūsų  paklausti? 

Jis  smalsiai  žvilgtelėjo  į  mane. 

-  Taip,  žinoma. 

-  Kaip  manot,  ar  prisimintumėt  įvykį,  nutikusį  prieš  dvejus  metus? 

-  Pamėginkim. 

-  Nankino  kelyje  jūs  išgelbėjote  berniuką,  kai  jo  vos  nepasmaugė  moteris. 

Nusivyliau:  užuot  sulinksėjęs,  jis  susimąstė  -  matyt,  stengėsi  įtempti  atmintį.  Gal  vis  dėlto  ponas 
Andersonas  nebuvo  tas  vyras,  kurį  prisiminiau  visą  tą  laiką,  o  visai  kitas. 

Pasakojau  toliau: 

-  Tas  berniukas  pavogė  ledus  iš  mergaitės,  nes  buvo  alkanas.  Jūs  davėte  jam  keletą  variokų 
nusipirkti  ko  nors  valgyti.  Ar  prisimenate  mergaitę  su  ką  tik  padaryta  šukuosena  ir  prašmatniu  perlais 
puoštu  segtuku  plaukuose?  Ji  buvo  su  mama  ir  dviem  seserimis. 

Nekantraudama  pažvelgiau  į  jį. 

-  Pone  Andersonai,  nejaugi  visiškai  to  neprisimenate? 

Jo  veidą  nušvietė  plati  šypsena. 

-  O,  taip... 


-  Pone  Andersonai,  ta  mergaitė  buvau  aš! 

-  Taip,  dabar  prisimenu. 

Barbaras  spoksojo  į  mane  negalėdamas  patikėti. 

-  Kaip  tu  užaugai! 

Išdidžiai  linktelėjau. 

Jis  ir  toliau  mane  nužiūrinėjo,  tarsi  ką  tik  būtų  atidaręs  lobių  skrynią. 

-  O,  varge!  -  galiausiai  sušuko.  -  Ar  tikrai  gali  būti,  kad  tu  -  ta  maža  mergaitė? 

Nusišypsojau  ir  vėl  pripyliau  jam  arbatos. 

Jis  vėl  susimąstė.  Gal  pamatė,  kad  lobių  skrynioje  guli  ne  akinamai  žvilgantys  brangakmeniai,  bet 
tamsios  paslaptys? 

-  Pone  Andersonai? 

Jis  droviai  šyptelėjo. 

-Ką? 

-  Gal  norite,  kad  sudainuočiau  jums  dainą  ar  paskambinčiau pipal 

-  O,  taip! 

Bet  aš  palikau  instrumentą  savo  kambaryje. 

-  Pone  Andersonai,  mano pipa  viršuje  -  gal  norėtumėte  eiti  į  mano  kambarį? 

Jis  nieko  nesakydamas  nusekė  man  įkandin  laiptais  į  antrą  aukštą  ir  į  mano  kambarį...  Smalsiai 
apsidairė  po  tą  ankštą  kambarėlį.  Paprašiau  jį  atsisėsti,  išsitraukiau pipą  ir  ėmiau  derinti.  Man 
pradėjus  skambinti,  Andersonas  parodė  į  vieną  iš  mano  paveikslų  ant  sienos. 

-  Koks  čia  instrumentas? 

-  Kinas. 

-  Čia  tu  skambini  juo? 

-  Taip. 

-  Noriu,  kad  paskambintum  man  kinu. 

Jo  prašymas  mane  nustebino. 

-  Ar  esate  girdėjęs  kiną  anksčiau,  pone  Andersonai? 

-  Ne,  bet  juo  skambindama  tu  atrodai  kitokia. 

Atsiprašiau,  nuėjau  į  Perles  kambarį,  paėmiau  kiną  ir  parskubėjau  atgal.  Atsargiai  nuėmiau 
brokato  dėklą  ir  padėjau  keturių  amžių  senieną  ant  stalo.  Trylika  hui  -  perlamutro  taškelių  -  suteikė 
juodam  paviršiui  paslaptingą  blizgesį:  atrodė,  kad  tamsiame  danguje  mirksi  žvaigždės.  Septynios 
šilko  stygos,  įtemptos  virš  rezonansinės  dėžės,  buvo  pasirengusios  šnabždėti  šimtmečių  paslaptis. 

Baigusi  derinti  stygas  ištiesiau  nugarą,  susikaupiau  ir  pameditavau.  Paskui  pirštais  papasakojau 
apie  mėnulį,  sklendžiantį  virš  Guano  kalno,  apie  girto  žvejo  kvailiojimą  ir  apie  baisios  pūgos 
nepabūgusius  slyvos  žiedus... 

Kai  atitraukiau  pirštus  nuo  instrumento,  ponas  Andersonas  neištarė  nė  žodžio.  Rodės,  kaip  ir  aš  jis 
mėgaujasi  garsais,  tebeaidinčiais  po  to,  kai  nutilo  stygos  mano  kambaryje  -  mažyčiame  taškelyje 


dešimties  tūkstančių  mylių  raudonųjų  dulkių—  dykumoje. 

Mudu  be  žodžių  žvelgėme  vienas  į  kitą. 

Galop  jis  prašneko: 

-  Panele  Siang  Siang. . . 

-  Pone  Andersonai,  prašau  mane  vadinti  tiesiog  Siang  Siang. 

-  Siang  Siang,  man  didžiulė  garbė  klausytis,  kaip  tu  skambini.  Kaip  gyvas  nesu  girdėjęs  tokios... 
subtilios  muzikos. 

Nejaugi  barbaras  iš  tikro  gali  įvertinti  subtilius  kino  garsus?  Nusprendžiau  j  į  išbandyti. 

-  Užteks  pagyrų,  pone  Andersonai,  -  ilgai  patylėjau,  paskui  pridūriau:  -  Ar  norite,  kad  dabar 
pagročiau  pipal 

Jis  atrodė  vos  ne  pasibaisėjęs. 

-  Ne,  prašau,  -  nereikia!  Dabar  nenoriu  girdėti  jokios  kitos  muzikos,  -  jis  vertinamai  mane 
nužvelgė.  -  Tu,  Siang  Siang. . .  Skambindama  kinu  tu  išties  atrodai  kitokia. 

-  Kodėl?  -  toliau  j  į  bandžiau. 

-  Tavo  pirštai  be  galo  išraiškingi. 

Širdyje  pajutau  jam  pagarbą.  Nors  šis  plaukuotas  blyškių  akių  vyras  priešais  tebuvo  barbaras, 
rodės,  jis  geba  įvertinti  subtilius  kino  niuansus.  Kaip  žmogus  iš  tokio  tolimo  krašto  gali  suprasti 
giliausias  žemės  ir  dangaus  paslaptis? 

-  Siang  Siang,  -  vėl  prašneko  jis,  -  ar  neprieštarausi,  jei  kai  ką  pasiūlysiu? 

Vadinasi,  dabar,  po  visų  komplimentų,  jis  pagaliau  nusprendė  eiti  prie  reikalo  -  derinti  savo  jang 
su  mano  in. 

Bet  jo  veidas  buvo  rimtas. 

-  Tu  labai  graži  ir  talentinga.  Gal  tau  nederėtų  vėjais  leisti  savo  jaunystės  čia. 

Negalėjau  patikėti  ką  tik  išgirstais  žodžiais!  Tačiau  prisiminusi,  ko  buvau  mokyta,  neišsiduodama 
esanti  priblokšta  ir  toliau  įsiteikiamai  šypsojausi. 

-  Siang  Siang,  -  vėl  kalbėjo  jis,  -  atleisk  man  už  tiesmukumą.  Tiesiog  manau,  kad  tokia  rafinuota 
moteris  kaip  tu  turėtų  gyventi  kitaip. 

Ėmiau  sukti  galvą.  Gal  jis  leidžia  suprasti  kaip  nors  man  padėsiąs?  Pavyzdžiui,  padengsiąs  mano 
skolas  ir  ištrauksiąs  iš  Persikų  žiedų  paviljono? 

Buvau  beatsakanti,  kad  pasirinkti  savo  likimą  -  man  nepasiekiama  prabanga,  bet  jis  vėl  prašneko. 

-  Manau,  kad  su  tokiu  talentu  galėtum  būti  mokytoja. 

-  Mokytoja?  -  vos  nesukikenau.  Ištvirkusi  gėlių  mergina  taps  padoria  dama  ir  mokys  vaikus? 
Kokia  nereali  svajonė!  Matyt,  šio  žmogaus  gyvenime  visiškai  nebūta  negandų,  jei  jis  nė  nenutuokia, 
kas  darosi  už  tamsių  šio  nuodėmingo  pasaulio  durų. 

-  Pone  Andersonai,  bet  aš  to  nesugebėčiau. 

Jis  ilgokai  tylėjo,  galiausiai  kreivai  šyptelėjo. 

-  Gaila,  Siang  Siang. 


Ko  jam  gaila?  Vis  dėlto  nusprendžiau  balsu  to  neklausti.  Vėl  pripyliau  jam  arbatos  ir  pagarbiai 
ištiesiau  puodelį. 

Jis  taip  pat  pagarbiai  paėmė  jį  iš  mano  rankų. 

Apie  seksą  jis  taip  ir  neužsiminė. 

Ponas  Andersonas  toliau  lankėsi  Persikų  žieduose  su  ponu  Ho.  Šis  mielai  išmėgindavo  įvairias 
seseris,  tarp  jų  ir  Perlę,  o  Andersonas  visada  prašydavo  manęs.  Neabejojau:  kai  ponas  Ho  įnikęs 
lydavo  ant  seserų  debesų,  jis  manydavo  savo  draugą  amerikietį  tą  patį  darant  su  manim,  bet  iš  tikrųjų 
nieko  panašaus  nenutikdavo. 

Kaskart  Andersonui  atėjus  į  mano  kambarį,  mudu  tik  kalbėdavomės  ir  gurkšnodavome  arbatą,  o  aš 
grodavau.  Jis  taip  ir  nenustojo  stengęsis  atkalbėti  mane  nuo  prostitucijos.  Jis  nuolat  apgailestaudavo, 
kad  leidžiu  vėjais  savo  gyvenimą  ir  talentus  -  tarsi  pati  to  nežinočiau.  Tikėjausi,  kad  jis  padės 
pasisiūlydamas  sumokėti  mano  skolas  Persikų  žiedams,  bet  jis  niekados  nieko  panašaus  neminėjo,  o 
aš,  aišku,  neprašiau. 

Kartą  papasakojau  Perlei  apie  Andersoną,  ir  ji  man  pasakė,  kad  ponas  Ho  -  dabar  jis  tapo 
nuolatiniu  jos  klientu- jai  sakęs,  esą  jo  draugas  amerikietis  smerkiąs  prostituciją. 

Sukikenau. 

-  Bet  dauguma  svetimšalių  nelabųjų. . . 

Perle  priekaištingai  į  mane  dirstelėjo. 

-  Siang  Siang,  klysti,  jei  manai,  kad  visi  barbarai  yra  pašėlę  ir  ištvirkę.  Kai  kurie  net 
konservatyvesni  už  mus,  kinus. 

-  Tai  kodėl  jis  vaikšto  į  viešnamį? 

-  Pasak  pono  Ho,  todėl,  kad  jis  primygtinai  kviečia  amerikietį  eiti  kartu,  o  šis  neatsisako.  Manau, 
jis  nesipriešina  todėl,  kad  yra  pono  Ho  partneris  ir  be  jo  negali  daryti  verslo  Kinijoje. 

Perle  šelmiškai  pamerkė  man  akį. 

-  Gal  tu  patinki  Andersonui  ir  jis  nori  atversti  tave  į  savo  tikėjimą. 

-Kokį? 

-  Kristaus  religiją. 

Buvau  girdėjusi  apie  tą  keistą  religiją.  Joje  figūravo  kažkoks  kūrėjas,  vadinamas  Dievu,  ir  jo 
sūnus,  vadinamas  Je  Ho  Hua,  labai  smarkiai  stengęsis  gelbėti  žmonių  sielas.  Kartą  barzdotas,  juodu 
chalatu  apsirengęs  misionierius  net  atėjo  prie  mūsų  turkio  paviljono  vartų  ir  bruko  seserims  į  rankas 
lapelius.  Ant  jų  buvo  išspausdintas  vienintelis  žodis  -  MEILĖ. 

Viduje  atsidusau.  Štai  ko  aš  laukiau  -  meilės.  Ne  šio  kūrėjo  Dievo,  ne  jo  sūnaus  Je  Ho  Hua,  bet 
gražaus,  apsišvietusio  jaunuolio! 

-  Tai  tu  manai,  kad  Andersonas  yra  Kristaus  religijos  sekėjas?  -  paklausiau  Perles. 

-  Galbūt  -  nesu  tuo  įsitikinusi.  Kaip  dar  gali  paaiškinti,  kodėl  jis  taip  dorovingai  elgiasi  kekšyne? 

-  Vadinasi,  manai,  kad,  užuot  stengęsis  kaip  kiti  vyrai  prarasti  savo  sielą,  jis  stengiasi  išgelbėti 
mūsiškes? 


Perle  pamerkė  akį. 

-  O  mes  jas  turime? 

Mudvi  pratrukome  nesutramdomu  juoku. 

Bet  tada  ponas  Ho  ir  jo  partneris  barbaras  nustojo  lankęsi. 

Gerbiama  prostitutė 


Laikas  bėgo  ir  pagaliau  aš  pelniau  tam  tikrą  šlovę. 

Kasdien  priešais  Persikų  žiedų  paviljoną  būdavo  iškeliami  gerbėjų  atsiųsti  didžiuliai  plakatai  su 
gėlėmis,  skirti  ypatingoms  seserims  -  ming  dzi.  Kartais  jų  prisiųsdavo  tiek  daug,  kad  būdavo  į  ką 
paganyti  akis:  atrodė,  kad  vandenynu  ritasi  gėlių  bangos.  Rodės,  kiekvienas  plakatas  spraudžiasi  į 
priekį,  kad  būtų  pastebėtas.  Tai  būdavo  didelė  garbė  -  ne  vien  seseriai,  gavusiai  daugiausia  plakatų, 
bet  ir  juos  atsiuntusiems  klientams.  Nors  atrodė,  kad  varžosi  seserys,  iš  tikrųjų  konkurencija  vyko  tarp 
jų  įtakingų  rėmėjų. 

Dabar  bemaž  kas  dieną  mano  vardas  pasirodydavo  toje  žiedų  jūroje,  dažnai  -  su  šlovinančiomis 
eilėmis,  tokiomis  kaip  šios: 

Natūrali  kaip  debesys  ir  dangus,  išmintinga  kaip  ledas  ir  sniegas 

Ledo  vaza  ir  nefrito  grynuolis,  savo  vaiskumu  pasiekiantys  amžinybę. 

Tais  metais  man  sukako  aštuoniolika  -  garbingai. 

Dabar  klientai  vadino  mane  janming  juanbo  -  plačiai  pasklidusiu  meiliu  vardu.  Mat  galų  gale 
tapau  ming  dzi. 

Žinia,  visas  tas  dėmesys  glostė  man  savimeilę,  bet  podraug  labai  mane  liūdino. 

Norom  nenorom  prisimindavau,  kaip  po  kiekvienos  skaitymo  ir  rašymo  pamokos  švelniai  į  mane 
žiūrėdamas  tėvelis  sakydavo: 

-  Siang  Siang,  daug  mokykis  ir  vieną  dieną  pelnyk  šlovę.  Tikiuosi,  kad  būsi  pirma  moteris  džuang 
įuan. 

Džuang  juan  titulas  būdavo  suteikiamas  žmogui,  geriausiai  išlaikiusiam  imperatoriaus  egzaminus. 
Žinia,  daktarui  Sun  Jatsenui  nuvertus  Cingus  ir  paskelbus  respubliką,  imperatoriaus  egzaminai 
nebebuvo  rengiami.  Tačiau  tėvelis  tikėjosi,  kad  tapsiu  iškilia  mokslininke,  pelnysiu  šlovę  mūsų 
protėviams  ir  išgarsinsiu  kaip  intelektuale  būsimas  mūsų  giminės  kartas. 

Jeigu  tėvelis  tebebūtų  gyvas,  kaip  jis  pažiūrėtų  į  mano  -  gėlių  merginos,  vyrų  numylėtinės  -  šlovę, 
užtraukusią  mūsų  giminės  vardui  vien  gėdą?!  Kaip  jis  reaguotų  į  garbingą  -  prostitutės  -  statusą? 

Kaskart,  kai  vidury  nakties  prisimindavau  tėvelį,  jausdavau  palengvėjimą,  kad  jis  nesulaukė  mano 
šlovės  dienų. 


Pelniusi  tokį  garbingą  statusą  ir  toliau  traukiau  įvairiausius  klientus  -  mokslininkus,  poetus,  pirklius, 
valdininkus,  o  kartą  -  net  katalikų  kunigą.  Šis,  užuot  nusivedęs  mane  į  Vu  kalną  lietaus  ir  debesų, 
mėgino  prikalbinti  atsiversti  į  jo  Kristaus  religiją.  Girdi,  tada  po  mirties  nukeliausiu  ne  į  pragarą,  o  į 
dangų.  Tie  vyrai  apipildavo  mane  dovanomis  (kunigas,  ilgai  glamonėjęs  man  krūtis,  padovanojo 
Bibliją  auksuotais  kraštais),  vesdavosi  į  restoranus  ir  paikino,  pasak  vieno  kliento,  kaip  princesę. 
Niekai!  Man  būtų  labiau  patikę,  jei  girdamas  atvirai  būtų  pavadinęs  ming  dzi  -  gerbiamos  prostitutės 
-  vardu. 

Tačiau  Perle  man  priekaištavo: 

-  Siang  Siang,  kekšyne  pamiršk  atvirumą  -  tik  džiaukis,  kad  tie  čon  nanžen  stengiasi  tau  įtikti.  Gal 
tau  labiau  patiktų,  kad  jie  elgtųsi  su  tavim,  lyg  būtum  tikra  kekšė  -  muštų  ir  degintų  krūtų  spenelius 
smilkalais? 

Išgirdusi  Perlę  sakant  „tikra  kekšė“  mintyse  nusišypsojau- ji  sakė  tikrų  tikriausią  tiesą! 

Kartą  neturtingas  mokslininkas  man  sakė  pardavęs  Mingų  dinastijos  laikais  leistą  penkių  klasikos 
veikalų  rinkinį,  kurį  be  galo  brangino,  kad  galėtų  su  manimi  kelti  debesis  ir  lietų. 

Kai  pasakiau  Perlei,  kaip  man  jo  pagailo,  ši  nusišaipė: 

-  Siang  Siang,  niekad  nesigailėk  tų  čou  nanžen  -  jie  visai  neverti  tavo  gailesčio.  Juk  prikišusi  tam 
vyrui  peilį  prie  gerklės  grasindama  papjauti  neliepei  parduoti  savo  knygų  ir  ateiti  pas  tave,  tiesa?  Be 
to,  iš  kur  žinai,  kad  jis  nemelavo?  Gal  jis  pinigus  tau  atsilyginti  pavogė  ar  apkraustė  kam  nors 
kišenes?  Tie  dvokiantys  vyrai  -  visi  melagiai,  puikiai  mokantys  bezdėti  burnomis!  Jeigu  tie  prakeikti 
šikniai  turi  sąžinės,  tai  šunys  neėda  šūdų! 

Ji  mokė  mane  toliau: 

-  Be  to,  čia  ir  toliau  susitiksi  daugybę  vyrų,  ir  tu  tiesiog  neįstengsi  gailėtis  visų  iki  vieno,  kad  ir 
kokias  graudžias  istorijas  jie  tau  pasakotų.  Paklausyk  manęs,  Siang  Siang:  turi  surambinti  širdį. 
Atmink:  ją  turi  vieną,  o  klientų  -  daug.  Tik  pagalvok,  kaip  lengvai  tie  čou  nanžen  gali  ją  sutrypti. 
Todėl  niekada  neleisk  jos  įskaudinti  -  nė  karto.  Ar  gali  man  tai  prižadėti? 

Žinoma,  linktelėjau  ir  kuo  nuoširdžiausiai  pasakiau:  „Taip!“ 

Be  atėjusios  šlovės,  mano  gyvenime  įvyko  dar  viena  svarbi  permaina  -  pasikeitė  mano  vardas.  Mane 
vadino  nebe  Siang  Siang,  o  mano  kaip  menininkės  vardu  -  Bao  Lan.  „Bao“  reiškia  „brangi“  arba 
„turtas“,  o  „Lan“  -  orchidėja.  Man  nepatiko  naujasis  vardas,  nes  jis  buvo  ir  pretenzingas,  ir 
vulgarokas  -  prostitutės  vardas,  panašus  į  tokius  kaip  Auksinė  Gėlelė,  Kvapnioji  Rožė  ar  Sidabrinė 
Chrizantema.  Būčiau  išsirinkusi  kokį  poetiškesnį:  Sniego  Fėja,  Nemirtingoji  Dargana,  Lotoso  Valtis 
ar  Svajonių  Jūra. 

Tačiau  Fang  Rong  nenusileido.  Išputusi  akis  ji  pakeltu  balsu  aiškino: 

-  Siang  Siang,  nejaugi  nematai,  kad  Bao  Lan  -  geriausias?  Ar  pažįsti  bent  vieną  vyrą,  kuriam 
nepatiktų  turtai  ar  gėlės? 

Aišku,  supratau,  ką  ji  turi  galvoje  sakydama  „gėlės“.  Buvau  girdėjusi  visas  variacijas  šia  tema: 


viešnamiai  buvo  janhua  džidi  -  dūmų  ir  gėlių  viešpatijos.  Klientai  buvo  mianhua  suliu  -  miegantieji 
ant  gėlių  ir  randantieji  prieglobstį  žilvičiuose.  Ligos,  kurias  jie  susigriebdavo,  buvo  hualiu  -  gėlių  ir 
žilvičių  maras.  Ir  kaip  mūsų  bendravardės  gėlės,  ateis  diena,  kai  virsime  tik  canhua  bailiu  - 
nuvytusiomis  gėlėmis  ir  sutryptais  žilvičiais. 

Mama  sakė  tiesą:  nepažinojau  nė  vieno  vyro,  kuriam  būtų  nepatikę  turtai  ar  gėlės.  Šios  jiems  taip 
patiko,  kad  jie  net  rizikuodavo  dėl  vienos  nakties  malonumo  patirti  kur  kas  ilgesnių  ir  rimtesnių 
nemalonumų. 

Fang  Rong  priekaištingai  pamerkė  man  akį: 

-  Nori  įmantresnio  vardo,  su  tokiu  žodžiu  kaip  Nemirtingoji,  Kvapnioji  ar  Fėja?  Betgi  jie 
lengvabūdiški,  todėl  visos  moterys  tokiais  vardais  miršta  jaunos! 

Kaip  aš  galėjau  nuginčyti  tokį  argumentą?! 

Mama  patylėjo,  kol  atgavo  kvapą,  tada  aiškino  toliau: 

-  Jeigu  susišiki  vardą,  susišiki  ir  visą  verslą.  Štai  kodėl  mes  pasirinkome  savo  paviljonui  Persikų 
žiedų  pavadinimą.  Pagrindą  jam  davė  garsi  persikų  žiedų  sodo  istorija,  parašyta. . . 

-  Tao  Juanmingo. 

-  Vadinasi,  žinai  tą  istoriją? 

-  Be  abejo.  Keli  žvejai  pasiklydo  ir  aptiko  laiko  nepaliestą  nuošalų  pasaulį.  Jo  sode  žydėjo 
persikai,  giedojo  paukščiai,  be  rūpesčių  gyveno  paprasti,  neapsišvietę  žmonės. 

Mama  papurtė  galvą. 

-  Ne,  ne,  ne.  Pasiklydę  žvejai  pro  skylę  įlindo  į  urvą,  kuriame  buvo  gausu  gražių  merginų,  gardžių 
valgių  ir  stipraus  vyno.  Štai  kodėl  mes  sakom  dongžu  misiang  -  įlindo  į  skylę  ir  buvo  apkerėti 
aromatų. 

Fang  Rong  pamerkė  man  akį. 

-  Neabejoju,  žinai,  apie  kokią  skylę  ir  kokius  aromatus  kalbama.  Žvejai  ištisas  dienas  vaikėsi 
moteris,  rijo  ir  girtavo.  Tada  jie  prisiekė  niekada  nebegyventi  taip  nuobodžiai  kaip  ligi  tol. 

Nespėjus  man  paprieštarauti,  kad  ji  visiškai  iškraipė  šią  istoriją,  mama  varė  toliau: 

-  Štai  iš  kur  kilo  Persikų  žiedų  pavadinimas,  -  staiga  ji  mane  išgąsdino  pliaukštelėdama  per  petį. 
-  Ir  štai  kodėl  tavo  vardas  yra  Brangioji  Orchidėja,  o  ne  koks  kvailas  kaip  Svajonių  Jūra  ar  Lotoso 
Valtis.  Cha,  cha,  cha! 

Puikiai  supratau  naujojo  vardo  reikšmę:  esu  nebe  čudzi  -  jauna  prostitutė,  -  o  visavertė  kekšė,  turinti 
nuolatinių  klientų.  Taigi  visi  mano  ryšiai  su  praeitimi  buvo  nutraukti.  Tai  mane  labiausiai  liūdino:  juk 
dabar,  kai  mano  vardas  pasikeitė,  motinai  tikriausiai  bus  neįmanoma  mane  rasti  -  kas,  kad  jau  kadai 
praradau  viltį  sulaukti  išjos  žinių. 

Nuo  tos  dienos  prieš  penkerius  metus,  kai  atvykau  į  Persikų  žiedų  paviljoną,  motina  nė  karto  man 
neparašė.  Nejaugi  vienuolės  tokios  apsivertusios  darbais?  O  gal  ji  tik  pametė  mano  adresą? 

Kartą,  kai  paklausiau  Fang  Rong,  kodėl  motina  neduoda  man  jokios  žinios,  ji  atsakė: 


-  Kodėl  nepaklausi  Guan  In?  -  paskui  pridūrė:  -  Tavo  motina  dabar  vienuolė.  Žinai,  kas  rūpi 
vienuolėms?  Tuštuma!  Niekas! 

Ji  susiraukė. 

-  Tai  kodėl  ji  turėtų  galvoti  apie  tave? 

Ar  gali  būti,  kad  motina  taip  atitolo  nuo  žemiškų  rūpesčių,  kad  pamiršo  vienturtę  dukrą?  O  gal  ji. . . 
mirė?  Kaskart,  kai  įsivaizduodavau  ją  mirusią,  prieš  akis  iškildavo  visokie  siaubingi  vaizdai:  upėje 
plūduriuojantis  išpampęs  jos  kūnas;  motina  susmukusi  žiurkių  knibždančiame  tamsiame  skersgatvyje 
ar  net  pasikorusi  ant  savo  šventyklos  sijos. . . 

Tačiau  tos  mintys  ateidavo  tik  juodžiausiomis  akimirkomis.  Širdies  gilumoje  tikėjau  ją  esant  gyvą. 
Dažnai  vidury  nakties,  kai  būdavau  viena  ir  kūnu  jausdavausi  visiškai  išsekinta  čou  nanžen,  savo 
lietumi  sodrinusių  mano  debesis,  bet  protu  -  skausmingai  budri,  pažiūrėdavau  pro  langą,  įsmeigdavau 
akis  į  mėnulį  ir  apie  ją  galvodavau.  Ar  mudvi,  motina  ir  dukra,  dar  turėsime  galimybę  susieiti?  Bent 
jau  susėsti  kartu  ir  pavalgyti  paprasto  maisto  -  lakštinių  su  bandelėmis  -  visai  kaip  kadaise? 

Kartais  taip  jos  ilgėdavausi,  kad  kildavo  mintis  bėgti  iš  Persikų  žiedų,  nusigauti  į  Pekiną  ir  ją 
surasti.  Bet,  aišku,  tuoj  pat  mesdavau  tą  mintį  iš  galvos:  juk  jeigu  mane  sugaus,  vėl  šersiu  žiurkes 
tamsiame  kambaryje;  man  pervers  krūtų  spenelius  ar  įkiš  į  kelnaites  katę  ir  ją  lups.  Net  jeigu  man 
pavyktų  pabėgti  iš  paviljono,  neturėsiu  stogo  virš  galvos.  Ir  aš  nė  akimirkos  nepamiršau  to  mažojo 
elgetos,  prieš  keletą  metų  pavogusio  iš  manęs  ledus.  O  ir  nusigauti  į  Pekiną  būtų  tikrai  nelengva. 
Taigi  galvojau  apie  kitką.  Kadangi  turėjau  vis  didesnį  pasisekimą,  įsivaizdavau,  kad  vieną  dieną 
užsidirbsiu  tiek  pinigų,  kad  galėsiu  sviesti  sunkų  aukso  prikimštą  kapšą  Fang  Rong  į  veidą  ir  išeiti  iš 
Persikų  žiedų.  Karštai  meldžiau  Guan  In,  kad  ta  diena  ateitų. 

Be  motinos,  daug  galvojau  ir  apie  savo  tėvą  bei  melagingai  jį  apkaltinusį  ir  myriop  pasiuntus} 
kariauninką.  Manyje  suliepsnojo  troškimas  surasti  tą  prakeiktą  šunsnukį,  sugriovusį  mūsų  šeimą.  Jeigu 
rasčiau,  jis  tikrai  man  neišsisuktų  nenubaustas.  Mintyse  net  mėgavausi  visokiais  būdais,  kokiais 
galėčiau  jį  kankinti:  išplakčiau  dyglių  prikaišiotu,  vandenyje  išmirkytu  rimbu  (šitaip  kai  kurios 
mamos  mokė  drausmės  savo  dukteris);  prigirdyčiau  vandeniu,  paskui  šokinėčiau  ant  išpampusio 
pilvo;  priversčiau  praryti  adatų  prigrūstą  bandelę;  įmesčiau  į  užnuodytą  šulinį.  O  gal  pasielgčiau 
paprasčiau  -  paleisčiau  kulką  į  kaktą. 

Nors  mintys  surasti  motiną  ir  atkeršyti  už  tėvą  niekada  neišeidavo  iš  galvos,  ir  toliau  mokiausi 
menų,  kad  išlaikyčiau  ming  dzi  statusą,  -  tuomet  vieną  dieną  galėsiu  įgyvendinti  savo  planą  išeiti  iš 
Persikų  žiedų. 

Be  vardo,  mano  gyvenime  įvyko  dar  viena  permaina:  gavau  didesnį  ir  gražesnį  kambarį,  su 
prabangiais  baldais,  veidrodžiu  paauksuotais  rėmais,  keraminėmis  vazomis  ir  garsiojo  Tang  Ino 
tapytu  peizažu.  Pasikabinau  ir  savo  paveikslą,  vaizduojantį  jaunas  moteris,  užsiimančias  keturiais 
menais:  tapyba,  kaligrafija,  poezija  ir  kino  muzika. 

Mano  klientams  patiko  šis  paveikslas;  negana  to,  jie  manė,  kad  keturios  gražuolės  iš  tikrųjų  vienas 
žmogus  -  aš.  Aišku,  to  neneigiau,  nes  išties  buvau  graži  ir  gerai  įvaldžiusi  visus  keturis  menus. 


Liaupsės  mano  grožiui  ir  gabumams  visados  keldavo  man  begalinį  pasitenkinimą,  net  kai  jos 
liedavosi  iš  raukšlėtų,  bedančių  burnų. 

Be  to,  dabar  turėjau  tarnaitę  -  trylikametę,  vardu  Mažoji  Dulksna.  Ji  buvo  negraži  ir  kvaila,  bet  aš 
ją  mėgau  dėl  geros  širdies  ir  ištikimybės,  juolab  kad  ji  visados  atlikdavo  savo  pareigas  ir  labai  gerai 
rūpinosi  Slyvos  Žiedu.  Ji  dar  pasakodavo  man  paskalas  apie  seseris  Persikų  žieduose  ir  kituose 
turkio  paviljonuose. 

Nuo  tada,  kai  išgarsėjau,  Fang  Rong  irgi  ėmė  kitaip  žiūrėti  į  mane:  pagarbiau,  beveik  tarsi  būčiau 
pirma  moteris  džuang  juan.  Dabar  tarnaitė  man  kas  rytą  atnešdavo  mėsos  sulčių  veidui  valytis, 
sultinyje  virto  kiaušinio  balso  stygoms  stiprinti  ir  rožių  žiedlapiais  kvėpinto  vandens  plaukams  trinkti. 
Kas  vakarą  maudydavausi  vonioje,  į  kurią  pridėdavo  brangių  žolelių. 

Kai  kurios  mane  niekinusios  seserys  staiga  tarsi  pamiršo  ankstesnius  jausmus.  Joms  iš  lūpų  sklido 
saldūs  žodžiai,  jos  maldaudavo  atskleisti  savąsias  klientų  kerėjimo  paslaptis.  Užtat  pavydūs  kitų 
žvilgsniai  išduodavo  bauginančią  neapykantą. 

Raudonoji  Nefrite 


Per  patį  Persikų  žiedų  paviljono  verslo  klestėjimą  vos  trys  seserys  gaudavo  plakatų  su  gėlėmis 
kiekvieną  dieną:  Perle,  aš  ir  mergina,  vardu  Raudonoji  Nefrite. 

Jos  aš  beveik  nepastebėdavau.  Ji  gyveno  kitoje  paviljono  dalyje,  dirbti  ją  mokė  kita  sesuo,  ji 
nebuvo  tiek  graži  ar  talentinga,  kad  būčiau  kreipusi  į  ją  dėmesį.  Paskui  vos  per  metus  ji  stebuklingai 
pasikeitė:  iš  apkūnokos  merginos  virto  žvilgančių  akių,  pailgo  veido,  šviesaus  gymio  gražuole. 
Niekam  nebuvo  paslaptis,  kad  ji  ne  tik  puikiai  išlavino  miegamojo  įgūdžius,  bet  ir  išmoko 
neįkainojamo  meno  įsiteikti  Fang  Rong  ir  Vu  Čiangui.  Ji  buvo  vienintelė  sesuo,  per  ketverius 
gyvenimo  paviljone  metus  nepatyrusi  jokių  „ypatingųjų  priemonių“  -  žiurkių  knibždančio  tamsaus 
kambario,  katės  kelnaitėse,  pervertų  spenelių.  Jos  išskirtinis  talentas  buvo  kou  dzi  -  lūpų 
meistriškumas.  Ne,  ji  nemokėjo  mėgdžioti  giedančių  paukščių,  svirpiančių  cikadų,  kniaukiančių  kačių, 
čiurlenančio  upokšnio  ar  kaukiančio  vėjo.  Visi  paviljone  žinojo,  kad  savo  lūpas  ji  meistriškai 
panaudoja  svečių  kambariuose  vėlai  naktį. 

Perle  buvo  liekna,  elegantiška  ir  išdidi,  Raudonoji  Nefrite  -  nė  kiek  į  ją  nepanaši:  apkūni,  gašli  ir 
pašėlusi.  Didelės  apskritos  jos  akys,  rodės,  visą  laiką  akinamai  žvilga.  Klientai  vadindavo  ją 
„Šypsančiomis  Akimis“.  Nors  buvo  visai  jauna,  juokiantis  jos  akių  kampučiuose  jau  susidarydavo 
viena  kita  raukšlė. 

-  Tikrų  tikriausios  pasileidėlės  snukutis,  -  kartą  pasakė  man  Perle. 

Sukikenau.  Argi  ne  taip  mes,  prostitutės,  turėjome  atrodyti  -  ar  bent  jau  stengtis  atrodyti? 

Raudonosios  Nefritės  lūpos  visada  -  net  karštu  ir  sausu  oru  -  žvilgėjo  it  perpus  perpjautas  riebus, 
sultingas  pomidoras.  Klientai  sakydavo,  girdi,  jas  pamatęs  negalėjai  susilaikyti  neatsikandęs 
didžiulio  kąsnio.  Kiti  apibūdindavo  jas  kaip  aitriąsias  paprikas:  jas  čiulpdamas  ne  tik  nusidegindavai 
liežuvį  -  ugnis  nusirisdavo  žemyn  ir  uždegdavo  tau  nefrito  kotą. 

Tačiau  labiausiai  į  akis  krintantis  Raudonosios  Nefritės  bruožas  buvo  ne  akys  ir  ne  lūpos,  bet 
krūtys.  Didelės,  nukarusios,  jos,  rodės,  meta  paslaptingą  šešėlį,  kad  ir  kur  ji  eitų.  Jos  buvo  tokios 
atsikišusios,  kad  net  girdėjau  vieną  svečią  atsiprašant:  „Prašau  man  dovanoti“,  nors  jis  tik  ėjo  pro 
šalį.  Man  pasakojo,  kad  daugybė  klientų  eidavo  pas  ją  vien  „paragauti  tų  žmogienos  papajų“. 

Nors  Raudonosios  Nefritės  veide  visuomet  švietė  šypsena,  mes  niekada  nežinojome,  ką  ji  galvoja. 
Menkai  ją  pažinojau,  todėl  nejutau  jai  nei  simpatijos,  nei  antipatijos. 

Bet  Perle  baisiai  jos  nekentė. 

-  Siang  Siang,  -  ji  vis  perspėdavo  mane,  -  saugokis  tos  klastingos  lapės.  Ji  šypsodamasi  suvarys 


tau  peilį. 

Kaskart  paminėjusi  Raudonosios  Nefritės  vardą  Perle  sugrieždavo  dantimis  ir  sakinį  pradėdavo 
žodžiais  „ta  šliundra“.  Man  tai  visuomet  keldavo  juoką.  Argi  mes  visos  nesam  kekšės?  Tačiau  Perle 
manė  kitaip. 

-  Mes  esame  padorios  moterys,  prievarta  ar  apgaule  paverstos  kekšėmis,  o  ji  iš  prigimties  tokia. 
Šita  šavalka  kekšiškumu  persismelkusi  iki  kaulų  smegenų. 

Matydama,  kaip  Raudonoji  Nefrite  flirtuoja  su  tėčiu,  jai  pritariau.  Negaliu  sakyti,  kad  nuoširdžiai 
jos  nemėgau,  o  kadangi  palaikiau  Perlę,  turėjau  būti  jos  priešė. 

Mes  trys  buvome  prestižiškiausios  kurtizanės  Persikų  žieduose  ir  net  visame  Šanchajuje,  tad 
klientai  mėgdavo  mus  lyginti  -  su  gėlėmis,  paukščiais,  gyvūnais.  Perle  -  vyriausioji  ir  labiausiai 
išpuikusi  -  tapo  rože,  gulbe  ir  kate.  Aš  -  jauniausioji  ir  mažiausiai  sugadinta  -  buvau  saulutė,  volungė 
ir  triušiukas.  Raudonajai  Nefritei  -  klastingiausiai  ir  koketiškiausiai  -  buvo  taikomi  bijūno,  povo  ir 
lapės  epitetai. 

Kartą  Perle  susirūpinusi  į  mane  pažvelgė  ir  tarė: 

-  Siang  Siang,  jeigu  populiari  gali  tapti  tokia  mergina  kaip  Raudonoji  Nefrite,  bijau,  kad  mūsų 
erai  atėjo  galas. 

-  Kokiai  erai? 

-Ming  dzi  erai,  -  atsiduso  ji.  -  Vyrai  praranda  skonį.  Raudonoji  Nefrite  taip  prastai  skambina 
pipa,  kad  man  net  pilvą  susuka.  Bet  kai  kuriems  klientams  tai,  rodos,  nė  motais  -  jiems  terūpi,  kad  jos 
krūtys  siūbuotų  pagal  muziką.  Viršų  ima  tokios  merginos  kaip  ji.  Mes  daugybę  metų  laviname  savo 
meninius  gebėjimus  ir  galiausiai  tampame  gero  skonio  žinovėmis.  O  Raudonoji  Nefrite  negaišta  nė 
dešimties  sekundžių  -  tuoj  pat  nusimeta  drabužius  ir  praskečia  kojas! 

-  Sese  Perle,  betgi  tai  netiesa!  Iš  visų  seserų  čia  tavimi  vis  dar  žavimasi  labiausiai,  tu  turi  kur  kas 
daugiau  turtingų  ir  įtakingų  klientų  negu  Raudonoji  Nefrite. 

-  Taip,  bet  aš  dar  ir  pora  metų  už  ją  vyresnė.  O  tai  -  didžiulis  skirtumas.  Ji  turi  marias  laiko  mane 
pasivyti.  Kalbu  ne  apie  menus,  nes  manau,  kad  jie  jai  nerūpi.  Turiu  galvoje  perimti  mano  statusą. 

Man  pačiai  tokių  rūpesčių  nekildavo,  tad  nežinojau,  kaip  nuraminti  Perlę.  Galop  tariau: 

-  Sese  Perle,  nemanau,  kad  ja  kas  galėtų  žavėtis  taip  kaip  tavim. 

-  Tikrai  to  tikiuosi. 

Tuo  metu  pradėjau  skaityti  laikraščius.  Kadangi  tapau  ming  dzi,  klientai  dažnai  spausdindavo  man 
skirtas  eiles.  Manęs  nedomino  svarbiausi  įvykiai  -  vien  viskas  apie  mane  pačią.  Mane  be  galo 
džiugino  tokios  eilės: 

Ji  apkabina  mėnulį  ir  žaidžia  su  vėju, 

Jos  balsas  kyla  su  debesimis,  skardus  kaip  malos—  karoliukų  dzingsėjimas. 


Labiausiai  man  patiko  šis  ketureilis,  kuriame  sumaniai  įpintas  mano  vardas: 


Lūpos  papūstos  lyg  sprogstančios  vyšnios. 

Įstabūs  plaukai  liūliuoja  virš  žalio  nefrito  auskarų. 

Neprilygstamas  kūnas  skleidžia  orchidėjos  aromatą - 

Nemirtingoji  nusileido  į  raudonąsias  dulkes. 

Tokių  buvo  begalė.  Tiesą  sakant,  skaitydavau  juos  su  šiokiu  tokiu  nerimu,  nes  jeigu  Fortūna 
nusisukdavo  nuo  sesers,  eilių  autoriai,  užuot  ją  garbinę,  imdavo  negailestingai  pašiepti.  Kartais 
apstulbdavau,  kai  tokia  permaina  įvykdavo  per  vieną  dieną.  Laimė,  mane  ir  toliau,  rodės,  lydėjo 
sėkmė,  Perlę  taip  pat. 

Kartą  ji  paaiškino: 

-  Nes  mudvi  -  Guan  In.  Ne  vien  todėl,  kad  esame  nepažeidžiamos:  mes  rodome  užuojautą  tiems 
apgailėtiniems  dvokiantiems  vyrams. 

Taigi  mudvi  su  Perle  nė  kiek  nesigėdydamos  ir  toliau  buvome  Seksualinės  paguodos  deivės. 

Ne  visi  eilėraščiai  buvo  spausdinami  laikraščiuose.  Kai  kurie  buvo  dailiai  teptuku  užrašomi  ryžių 
popieriuje,  puoštame  aukso  taškučiais  ir  apkraštuotame  spalvingomis  gėlėmis.  Nors  aš  jusdavau,  kaip 
šių  klientų  aistra  persiduodavo  į  pirštų  galiukus,  o  iš  jų  -  į  teptuką  ir  ryžių  popierių,  man  širdį 
užplūsdavo  liūdesys.  Man  patiko  apie  mane  kuriami  eilėraščiai,  deja,  nė  vienas  juos  parašęs  vyras. 
Visi  buvo  arba  jauni,  drovūs  knygiai,  pusamžiai  verslininkai  atsikišusiais  pilvais  ar  pasipūtę, 
bejausmiai  dabišiai. 

Klausdavau  lao  tianje  -  Dangaus  dievo  -  ar  koks  nors  gražus,  romantiškas  vyras  vogčiomis 
nerašo  eilėraščio  norėdamas  pavergti  man  širdį?  Jeigu  toks  yra,  kodėl  jis  nenustoja  slapstęsis?  Gal 
jis  per  daug  neturtingas?  -  atsidusdavau.  Prašau:  ateik  pas  mane,  aš  aptarnausiu  tave  dykai  -  mainais 
už  meilę. 

Vaikystėje  man  labai  patiko  legenda  apie  karvių  piemenį  ir  merginą  audėją.  Juodu  taip  įsimylėjo, 
kad  apleido  savo  darbą,  todėl  Dangaus  dievas  apgyvendino  juos  danguje  kaip  žvaigždynus,  perskirtus 
Sidabrinės  dangaus  upės  -  Paukščių  Tako.  Kartą  per  metus,  septintą  septinto  mėnesio  vakarą,  šarkų 
pulkas  pasigaili  įsimylėjėlių  porelės,  pakyla  į  dangų  ir  sudaro  tiltą,  kad  ji  galėtų  pasimatyti.  Tą 
vakarą  visoje  Kinijoje  moterys  aukoja  žvaigždėms  tikėdamosi  meilės. 

Taigi  parašiau  tokį  eilėraštį: 

Aš  gyvenu  septinto  mėnesio  septintame  vakare. 

Tu  -  prieš  tūkstantį  metų  -  o  gal  po  tūkstančio  metų. 

Laikas  privertė  mus  perkopti  per  istoriją,  legendas  bei  Pavasarių  ir  Rudenų  kroniką. 

Iš  būsimo  gyvenimo  pasigirsta  šauksmas  -  raudu,  kad  tavęs  nėra  dabartyje. 

Dabar,  einant  svajonių  tuneliu,  leisk  man  sukuždėti  tavo  vėlei  ne  taip  pasibaigusią 
meilės  istoriją. 


Jei  laikas  vis  dar  važiuoja  ne  tuo  traukiniu,  tuomet  Brangioji  Orchidėja, 

Beviltiškai  besiilginti  tavęs,  baigs  savo  gyvenimą  Sidabrinėje  dangaus  upėje. 

Nors  karvių  piemuo  ir  audėja  susitinka  vos  kartą  per  metus,  jie  vis  tiek  būna  vienas  kito  glėbyje. 
O  aš  nė  karto  nepatyriau  laimės  laikyti  mylimą  vyrą  savo  glėbyje,  atstojusiame  pagalvę  tūkstančiui 
svečių. 

Sunkia  širdimi  stovėdavau  prie  lango  ir  deklamuodavau  savo  eilėraštį  vildamasi,  kad  juelao  - 
senis  po  mėnuliu  -  išgirs  mano  širdies  maldą  ir  raudonu  siūlu  suriš  mane  su  būsimu  mylimuoju, 
nesvarbu  kas  ir  kur  jis  būtų.  Nekaltybę  iš  manęs  jau  atėmė  tas  žmogumi  apsimetęs  vilkas  Vu  Čiangas, 
bet  aš  vis  tiek  dar  galėjau  tikėtis  tikros  meilės.  Sutikti  žmogų,  kuris  vertintų  mano  talentus,  suprastų 
mano  jausmus,  užjaustų  dėl  mano  likimo,  paskui  paimtų  mane  už  rankos  ir  išvestų  iš  visų  tų 
nesibaigiančių  kančių  per  dešimties  tūkstančių  mylių  raudonųjų  dulkių  dykumą. 

Dabar,  kai  privalėjau  nuolatos  užiminėti  svečius,  retai  kada  galėjau  aplankyti  Perlę.  Tą  laiką,  kai 
galėdavau  pas  ją  pabūti,  labai  branginau,  nes  ji  sutiko  išmokyti  mane  groti  kinu  visas  mėgstamiausias 
savo  melodijas:  „Pavasario  rytas  Nefrito  paviljone“;  „Ybiškės  lapai,  šokantys  rudens  vėjyje“; 
„Nemirtingasis  vanduo“;  „Žvejo  ir  medkirčio  pašnekesys“;  „Žąsys  nusileidžia  ant  smėlio  kranto“. 

Kartą  Perle  staiga  nustojo  groti  vidury  melodijos  ir  kupinu  jausmų  balsu  tarė: 

-  Siang  Siang,  kinas  -  tai  visa,  ką  mes  turime  čia,  Persikų  žieduose. 

-  Ką  nori  pasakyti? 

-Kino  muzika  valo  sielą,  tad  juo  skambindama  aš  įgaunu  jėgų  priešintis  šio  pasaulio  blogiui,  -  ji 
patylėjo,  paskui  kalbėjo  toliau:  -  Siang  Siang,  pameni,  liepiau  tau  slėpti,  kad  groji  kinui  Sakiau  tau, 
kad  niekas  neįvertins  tavo  talento,  bet  tai  netiesa.  Netiesa  ir  tai,  kad  prarasi  jaunystę  ir  grožį,  kol 
įvaldysi  šį  instrumentą.  Tikroji  priežastis  yra  ta,  kad  kinas  -  tyroji  mūsų  dalis.  Juo  negrodama  aš 
išsaugau  dalelę  savęs,  kurios  negali  nusipirkti  klientai.  Kai  aš  lavėju  skambindama  kinu,  žinau,  kad 
nesu  visiška  kekšė.  Supranti? 

-Atrodo,  suprantu,  sese  Perle,  -  atsakiau  gromuliuodama  jos  žodžius.  -  Tu  nori,  kad  skambinčiau 
kinu  tik  sau. 

-  Taigi.  Tada  juo  gros  ne  prostitutė. 

Rodės,  ji  tuoj  apsiverks. 

-  Siang  Siang,  privalai  duoti  man  žodį,  kad  niekados  negrosi  kinu  norėdama  užsidirbti  pinigų  ar 
įtikti  tiems  dvokiantiems  vyrams. 

Linktelėjau,  bet  atsargiai  paklausiau: 

-  O  j  eigų  klientas  -  ne  dvokiantis  vyras,  o  tikras  kilnus  ponas? 

Perle  smalsiai  į  mane  pažiūrėjo. 

-  Nori  pasakyti,  tavo  širdyje  toks  yra? 

Papurčiau  galvą. 


-  Deja,  ne.  Bet,  sese  Perle,  aš. . .  kartą  grojau  kinu  vienam  klientui. 

-Kam? 

-  Ponui  Andersonui.  Ir  nemanau,  kad  jis  -  čou  nanžen. 

Tada  papasakojau  Perlei,  kokiomis  aplinkybėmis  ir  kodėl  skambinau  j  am  kinu. 

-  Įdomu,  kaip  barbaras  sugeba  įvertinti  mūsų  trijų  tūkstantmečių  senumo  muzikos  paveldą,  - 
atsakė  Perle  ir  įtariai  mane  nužvelgė.  -  Siang  Siang,  tu  myli  poną  Andersoną? 

-  Ne,  žinoma,  ne!  Amžiumi  jis  man  į  tėvus  tinka.  Gerbiu  jį  vien  todėl,  kad  jis  tikrai  yra  kilnus 
ponas. 

Perle  atsiduso. 

-  Kažin  kodėl  juodu  su  ponu  Ho  nustojo  lankęsi.  Bet,  Siang  Siang,  -  ji  pažiūrėjo  į  mane  su  rimta 
veido  išraiška,  -  jeigu  jis  kada  nors  grįš  ir  pasisiūlys  apmokėti  tavo  skolą  ar  net  pasipirš,  tuoj  pat 
sutik,  net  jeigu  visai  jo  nemyli. 

Nesumojau,  ką  jai  atsakyti. 

-  Tokia  proga,  -  aiškino  ji  toliau,  -  pasitaiko  tik  kartą  gyvenime,  supranti? 

Tikėjausi,  kad  tokių  progų  gali  pasitaikyti  daugiau,  bet  vis  tiek  linktelėjau. 

-  Vargšelė,  -  Perle  pataršė  man  plaukus.  -  Neabejoju,  kad  vieną  dieną  sutiksi  žmogų,  kurį 
pamilsi. 

-  O  kaip? 

-  Deja,  čia  aš  negaliu  tau  padėti. 

-  Bet  tu  sakei,  kad  turkio  paviljone  nėra  problemos,  kurios  nebūtų  įmanoma  išspręsti. 

Jos  akys  atrodė  liūdnos. 

-  Taip,  bet  sutikti  mylimą  žmogų  -  ne  problema,  kurią  reikia  spręsti.  Tai  likimas. 

-  Tai  ką  daryti,  jei  man  nelemta  būti  mylimai? 

-Nesijaudink,  Siang  Siang.  Tik  turėk  kantrybės,  ir  aš  neabejoju,  kad  netrukus  sutiksi  jauną,  gražų, 
talentingą  vyrą,  paliksi  Persikų  žiedus,  susituoksi  ir  sulauksi  daugybės  sūnų. 

-  Kodėl  sūnų? 

-  Todėl,  kad  sūnų  niekaip  negalės  ištikti  toks  likimas  kaip  mūsų. 

Perle  ilgai  žiūrėjo  į  savo  kiną,  paskui  pakėlė  pirštus  ir  ėmė  gnaibyti  šilko  stygas.  Paskui  paprašė 
jai  akompanuojant  sudainuoti  „Už  Jango  perėjos“. 

Prašau:  išgerk  dar  vieną  puodelį  vyno. 

Kai  Jango  perėja  liks  už  nugaros,  niekas  tavęs  nebelauks, 

Tūkstantis  išgertuvių  galiausiai  baigsis, 

Bet  liūdesio  per  nago  juodymą  liks  amžinai. 

Ču  dangus  ir  Siango  upė  taip  toli  kits  nuo  kito. 

Verčiau  paprašyk  pasiuntinio  atnešti  man  naujienas. 

Šiandien  atsisveikinę  savo  ilgesį  galėsime  išreikšti  tik  svajomis. 


Gal  žąsys  atneš  man  tavo  laiškus. . . 


Kaip  kaskart  dainuodama  tą  dainą  prisiminiau  motiną.  Neapsakomas  liūdesys  ėmė  draskyti  širdį. 
Paskui  prisiminiau  Perlei  duotą  pažadą  neleisti  niekam  jos  sugniuždyti,  tad  sukandau  dantis  ir 
sukaupiau  visą  valią,  kad  neištižčiau. 

Vieną  popietę,  kai  rengiausi  į  vakarėlį,  išgirdau  beldžiant  į  mano  duris.  Mano  nuostabai,  įėjo  Perle. 
Pastaruoju  metu  j  i  retai  užsukdavo. 

Ji  grakščiai  įsitaisė  šalia  ant  taburetės. 

-  Siang  Siang,  tikiuosi,  labai  stropiai  mokeisi  dainuoti  ir  groti  pipa. 

-  Sese  Perle,  aš  juk  nepraleidžiu  nė  vieno  užsiėmimo. 

-  Siang  Siang,  kitą  savaitę  mudvi  su  tavim  kviečiamos  „Gėlių  mėnulio  žinių“  į  vakarienę  „Lobių 
sodo“  restorane  Nankino  kelyje.  Be  mūsų,  ateis  daug  seserų  iš  kitų  turkio  paviljonų.  Visos  seserys 
dalyvaus  gėlių  varžytuvėse. 

Nėra  ko  nė  sakyti,  buvau  girdėjusi  apie  tas  gėlių  varžytuves  -  puošnius  renginius,  organizuojamus 
klientų,  daugiausia  mokslininkų  ir  poetų.  Per  juos  būdavo  išrenkamos  trys  gražiausios  „gėlės“. 
Laimėti  galėjo  tik  labai  graži  kurtizanė,  bet  j  i  dar  privalėjo  įrodyti  savo  gabumus  menams. 

-  Rengėjai  to  nesako,  -  Perle  pamerkė  man  akį,  -  bet  mus  vertins  ir  pagal  gebėjimus 
miegamajame. 

Ji  sukikeno. 

-  Siang  Siang,  tie  čou  nanžen  užsigauna,  jei  kas  bent  jau  pamini  jų  žmonas,  bet  jie  atvirai 
aptarinėja  mus  ir  lygina  mūsų  meistriškumą  lovoje.  Jeigu  būtume  padorios  ištekėjusios  moterys  ir 
mylėkimės  ne  su  sutuoktiniu,  o  kokiu  kitu  vyru,  jie  mus  išrengtų  nuogai  ir  užmėtytų  akmenimis.  Tačiau 
mes  esam  prostitutės,  tad  pergulim  su  kuo  daugiau  vyrų.  O  tai,  ką  mes  darome  miegamajame,  jie  net 
šlovina  laikraščiuose  spausdinamais  eilėraščiais  apie  mus! 

Perle  ko  neplyšo  iš  juoko,  bet  man  tai  buvo  visai  nejuokinga. 

-  Varžytuves  laimėjusios  seserys,  -  pasakojo  toliau  Perle,  -  pelnys  dar  didesnę  šlovę,  o 
pralaimėjusios  taps  pajuokos  objektu. 

Kaip  žiauru!  -  pamaniau. 

-  Sese  Perle,  tu  nori  dalyvauti  tose  varžytuvėse? 

-  Žinoma.  Tuomet  tapsiu  dar  geidžiamesnė. 

Nors  mudvi  su  Perle  jau  turėjome  puikią  reputaciją,  mūsų  statusas  buvo  neoficialus  -  tiesiog 
klientai  dėl  jo  sutarė.  Oficialiai  šis  statusas  bus  pripažintas  tik  tada,  kai  laimėsime  varžytuves. 
Supratau,  ko  taip  nekantrauja  Perle:  ji  norėjo,  kad  ir  vilkas  būtų  sotus,  ir  avis  sveika. 

-  Tai  kodėl  anksčiau  nedalyvaudavai  varžytuvėse? 

-  Todėl,  kad  po  Rūbinės  mirties  maniau,  jog  dalyvauti  nedera.  Dabar  praėjo  jau  septyneri  metai, 
ir  atėjo  laikas  man  nustoti  gedėjus. 


Ji  susimąstė. 

-  Žinau:  ji  nori,  kad  dalyvaučiau. 

-  Sese  Perle,  betgi  jinai  mirė? 

Labai  nenorėjau  priminti  Perlei  sesers  mirties,  bet  tas  nesveikas  jos  prisirišimas  prie  negyvėlio 
man  kėlė  apmaudą. 

Perle  nuleido  mano  žodžius  negirdomis. 

-  Prieš  savaitę  sapnavau  geltoną  peteliškę,  sklandančią  virš  laikraščio,  kuriame  buvo 
išspausdintas  eilėraštis,  skirtas  man  -  nugalėtojai,  -  jos  veide  pasirodė  svajinga  šypsena.  -  Manau, 
kad  tai  sėkmę  pranašaujantis  ženklas.  Rūbinė  liepė  man  dalyvauti,  -  ji  patylėjo,  paskui  pridūrė:  -  Ir 
aš  nugalėsiu. 

-  Sese  Perle,  bet  manęs  tos  varžytuvės  nedomina. 

Perle  smalsiai  dirstelėjo  į  mane. 

-  Kodėl?  Tu  irgi  turi  daug  galimybių  laimėti,  Siang  Siang. 

Kaip  tik  dėl  tos  priežasties  ir  nenorėjau  dalyvauti.  Jeigu  nugalės  Perle,  viskas  gerai.  Tikriausiai  ji 
tikėjosi  užimsianti  pirmą  vietą,  o  aš  -  antrą.  O  kas,  jeigu  nugalėsiu  aš?  Baiminausi,  kad  tada  mūsų 
draugystė  baigsis  ir  seseriški  ryšiai  nutrūks. 

Tiesiog  negalėjau  sau  leisti  laimėti  varžytuves  ir  prarasti  mudviejų  draugystę.  Taigi  liko 
vienintelė  išeitis  -  apskritai  nedalyvauti.  Be  to,  kas  bus,  jeigu  nelaimėsime  nė  viena?  Tikrai  laikiau 
Perlę  gražiausia  ir  talentingiausią  Šanchajaus  kurtizane,  bet  ji  nebuvo  didžiausia  koketė.  Nors  Perle 
meistriškai  mokė  meno  suteikti  malonumą,  pati  buvo  per  daug  išdidi,  kad  žemintųsi  stengdamasi 
įsiteikti  klientams. 

-  Sese  Perle,  šios  varžytuvės  manęs  nedomina. 

-  Siang  Siang,  manau,  kad  tu  negali  atmesti  „Gėlių  mėnulio  žinių“  kvietimo.  Jeigu  taip  pasielgsi, 
pakliūsi  į  didelę  bėdą. 

-  Ką  laikraštis  gali  man  padaryti? 

-  Žmonės  vadina  jį  uodo  spauda,  nes  jis  gelia.  Organizatoriai  gali  tave  sužlugdyti  viešai 
apjuodindami,  -  ji  reikšmingai  žvilgtelėjo  į  mane.  -  Kartais  auka  pasijunta,  tarsi  ją  būtų  nušovę  - 
skirtumas  tiktas,  kad  nepraliejamas  kraujas.  Siang  Siang,  sudalyvaukime  kartu  -  dėl  Rūbinės. 

Kai  mudvi  su  Perle  įėjome  į  „Lobių  sodo“  restoraną,  jis  buvo  sausakimšas  prisidažiusių, 
išsičiustijusių  seserų.  Pastebėjau  Pavasario  Mėnesieną,  Nefrito  Vazą,  Brokato  Melodiją  ir  dar  kelias 
bei  keletą  tarnų  ir  apsaugininkų  iš  mūsų  paviljono.  Perle  parodė  man  kurtizanes  iš  konkurentų  įstaigų 
-  Sidabrinio  Fenikso,  Miegančių  gėlių  paviljono,  Neregėtos  laimės  šventyklos  ir  Mėnulio  sapno 
paviljono. 

Tada  man  niuktelėjo. 

-  Žiūrėk,  tos  tolimajame  kampe  -  iš  Činghe  užkaborių.  Žaviuosi  jų  narsa:  išdrįso  ne  tik  parodyti 
savo  veidus,  bet  ir  varžytis  su  mumis!  Mirsiu  iš  juoko! 


Ištiesusi  kaklą  pamačiau  apskritus  kaip  mano  prausimosi  dubuo  veidus  ir  storas  kaip  dešros  lūpas. 

Tuomet  visos  seserys  nustojo  plepėti,  gurkšnoti  arbatą  ar  gliaudyti  skrudintas  arbūzų  sėklas  - 
visos  pasisuko  į  mus,  ėmė  įnirtingai  kuždėtis  ir  svaidyti  pavydžius  žvilgsnius. 

Perle  stabtelėjo  prie  durų,  permetė  akimis  salę  ir  sukikeno  man  į  ausį: 

-  Mudvi  esame  iš  plonyčio,  trapaus  porceliano,  jos  visos  -  iš  šiurkštaus  molio,  tiesa? 

Vos  pastebimai  linktelėjau. 

-  Gal  tik  išskyrus  tą  šliundrą. 

Pasekiau  Perles  žvilgsnį  ir  pamačiau  Raudonąją  Nefritę  su  akinamai  spindinčia  aukso  siūlais 
siuvinėta  suknia.  Ne  taip  kaip  kitas  seseris,  mudviejų  pasirodymas,  matyt,  jos  nė  kiek  nesutrikdė. 
Tingiai  mosuodama  vėduokle,  ji  garsiai  triauškino  raudonai  dažytas  arbūzų  sėklas,  atsainiai 
išspjaudama  lukštus.  Pastebėjusi  mūsų  žvilgsnius,  net  šiek  tiek  palenkė  galvą  šypsodama  tomis 
gašliomis  akimis. 

-  Prakeikta  kalė!  -  nusispjovė  Perle.  -  Bet  jos  savitvarda  ir  sąžiningas  veidmainiškumas  mane 
žavi. 

Ar  gali  būti  toks  dalykas  kaip  sąžiningas  veidmainiškumas?! 

Tada  prie  mūsų  atskubėjo  kokių  keturiasdešimties  metų  vyras  ir  išsišiepė,  tarsi  būtų  išvydęs 
priešais  du  vaikščiojančius  aukso  stulpus. 

-  Sveika  atvykusi,  panele  Perle! 

Perle  glaustai  mus  supažindino.  Ponas  Džu,  „Gėlių  mėnulio  žinių“  vyriausiasis  redaktorius,  ilgai 
mane  nužiūrinėjo,  paskui  susijaudinęs  tarė: 

-  Nėra  reikalo  pristatinėti  -  panelės  Brangiosios  Orchidėjos  įstabų  vardą  jau  seniai  girdžiu.  Kaip 
malonu  matyti  jus  abi  šį  vakarą! 

Labai  pompastiškai  jis  nusivedė  mus  prie  staliuko  salės  priekyje  ir  pranešė,  kad  renginys  netrukus 
prasidės. 

Oficialioji  dalis  truko  valandą.  Per  tą  laiką  ant  stalų  buvo  nešami  valgiai,  arbata  ir  vandens 
pypkės,  o  ponas  Džu  paaiškino  varžytuvių  taisykles. 

Nugalėtojos  bus  skelbiamos  menų  ir  „gėlių“  kategorijose.  Aišku,  viena  ir  kita  turės  būti  gražios, 
bet  pirmoji  turės  dar  pasižymėti  meistriškumu  mene,  antroji  -  lovoje.  Nugalėtojos  bus  renkamos 
balsavimu;  joms  bus  suteikti  prezidentės,  viceprezidentės  ir  premjerės  titulai.  Jas  ginantys  eilėraščiai 
bus  spausdinami  „Gėlių  mėnulio  žiniose“. 

-  Šįmet,  -  pridūrė  ponas  Džu,  -  mes  sugalvojome  naujovę  -  piktžolių  sąrašą. 

Susirinkusieji  nutilo;  seserys  pastatė  ausis. 

-  Mes  išrinksime  ne  tik  pačias  gražiausias  ir  talentingiausias,  bet  ir  pačias  šlykščiausias,  - 
paaiškino  ponas  Džu. 

Stojo  įtempta  tyla.  Ją  pertraukė  laibas,  švelnus  balselis. 

-  Kokio  šlykštumo? 

Šen  ir  ten  pasigirdo  juokas  -  vienur  linksmas,  kitur  nervingas. 


Pasisukusi  pamačiau  grėsmingai  besišypsančią  Raudonąją  Nefritę. 

Ponas  Džu  iškėlė  rankas  prašydamas  tylos,  paskui  apsidairė  po  salę. 

-  Pačias. . .  tingiausias,  kvailiausias  ir,  -  jis  kelias  akimirkas  patylėjo,  -  baisias  kaip  giltinė! 

Visa  salė  pratrūko  juoku. 

Perle  niuktelėjo  man  į  alkūnę. 

-  Vargšės  merginos.  Bet  mums  nėra  ko  nerimauti,  tiesa? 

-  Šlykščiųjų  seserų  vardai  bus  paskelbti  piktžolių  sąraše,  -  aiškino  toliau  ponas  Džu,  -  kaip 
rinktinių  gėlių  priešingybė. 

Raudonoji  Nefrite  paklausė  vėl  -  atrodė,  kad  jos  balsas  išmirkytas  sirupe: 

-  Pone  Džu,  ar  bus  eilėraščių  ir  apie  tas,  kurios  pateks  į  piktžolių  sąrašus? 

-  Žinoma.  Kad  nebūtų  šališkumo. 

Kai  kurios  merginos  sukikeno,  kitos  atsiduso. 

Perle  atsigręžė  ir  pamerkė  man  akį. 

-  Norėčiau  perskaityti  keletą  tokių  eilėraščių  -  būtų  labai  smagu.  Ką  manai? 

Nieko  neatsakiau,  nes  prisiminiau  Perles  sapnuotą  geltoną  peteliškę,  sklandančią  virš  laikraščio. 


17  Mala  -  budistų  rožinys. 

Išeitys 


Balsavimas  turėjo  vykti  kelias  ateinančias  savaites  -  bus  skaičiuojami  laikraščio  skaitytojų  atsiųsti 
balsai.  Kasdien  „Gėlių  mėnulio  žinios“  spausdindavo  naujausias  suvestines.  Kaip  ir  buvo  tikėtasi, 
Perle  bemat  išsiveržė  į  priekį.  Aš  ėjau  antroje  vietoje,  Raudonoji  Nefrite,  visai  nedaug  atsilikusi  nuo 
manęs,  -  trečioje.  Seserys  iš  kitų  turkio  paviljonų  paskleidė  gandus,  neva  Fang  Rong  ir  Vu  Čiangas 
papirko  poną  Džu  klastoti  rezultatus  ir  nugalėtojomis  padaryti  mus  tris.  Aš  tuo  abejojau,  nes 
Miegančių  gėlių  paviljonas  ir  Neregėtos  laimės  šventykla  buvo  ne  mažiau  turtingi  viešnamiai.  Taigi, 
jeigu  jie  būtų  varžęsi  su  Persikų  žiedais  siekdami  papirkti  poną  Džu,  kaina  būtų  išaugusi  iki 
pasakiškos  sumos.  Neabejojau,  kad  mama  su  tėčiu  nieku  gyvu  nebūtų  mokėję  tokių  pinigų.  Balsavime 
mes  pirmavome  dėl  paprastos  priežasties:  mes  iš  tiesų  buvome  gražiausios  kurtizanės  (net  jeigu 
Raudonoji  Nefrite  nebuvo  tokia  talentinga).  Ypač  Perle.  Artinantis  balsavimo  pabaigai,  ji  atrodė  dar 
gražesnė  ir  labiau  pasitikinti  negu  kada  nors;  ji  be  perstojo  pasakojo  man  tą  pranašišką  sapną  apie 
geltoną  peteliškę. 

Tada,  likus  savaitei  iki  bus  paskelbtos  nugalėtojos,  nutiko  keistas  dalykas:  Raudonoji  Nefrite  ėmė 
gauti  vis  daugiau  balsų.  Ši  nesuvokiama  padėtis  kėlė  nerimą.  Kas  atsitiko?  -  be  paliovos  klausinėjau 
savęs. 

Kartą  paklausiau  to  Perles. 

Ji  rūsčiai  dėbtelėjo  į  mane. 

-  Liaukis  nerimauti,  Siang  Siang.  Ta  šliundra  nelaimės.  Taip  neatsitiks,  ir  baigtas  kriukis. 

Nors  žavėjausi  Perles  rodomu  pasitikėjimu  savimi,  dėl  jos  pranašystės  nebuvau  tokia  tikra.  Be  to, 
retkarčiais  jos  veidas  apniukdavo  ir  ji  giliai  atsidusdavo,  šitaip  išsiduodama,  kad  viduje  ji  vis  dėlto 
nebuvo  rami. 

Paskui,  likus  keturioms  dienoms  iki  nugalėtojų  paskelbimo,  padėtis  tapo  visiškai  siaubinga.  Dabar 
Raudonoji  Nefrite  turėjo  devyniasdešimt  aštuonis  balsus,  Perle  aštuoniasdešimt  tris,  aš  šešiasdešimt 
aštuonis.  Matydama,  kad  skirtumas  tarp  Raudonosios  Nefritės  ir  Perles  balsų  skaičiaus  vis  didėja, 
padariau  ryžtingą  sprendimą  -  pasitraukiau  iš  varžytuvių. 

Tikėjausi,  kad  po  šio  ėjimo  visi  mano  balsai  atiteks  Perlei.  Prikalbinau  visus  savo  klientus,  naujus 
ir  senus,  balsuoti  už  ją. 

Mano  sprendimas  pasiteisino.  Likus  dviem  dienoms  iki  rezultatų  paskelbimo,  Perles  balsų 
skaičius  staiga  gerokai  persirito  per  šimtą  ir  viršijo  Raudonosios  Nefritės. 

Lengviau  atsidusau.  Šypsena  vėl  nušvito  Perles  veide;  ji  vėl  nebeabejojo  būsianti  paskelbta 


nugalėtoja.  Jos  nuotraukos  ir  eilėraščiai,  liaupsinantys  jos  grožį  ir  talentą,  pasirodys  daugelyje 
Šanchajaus  laikraščių:  „Gėlių  mėnulio  žiniose“,  „Gėlių  rojaus  dienraštyje“,  „Gėlių  pasaulio 
naujienose“,  „Malonių  emocijų  naujienose“  ir  „Pokalbiuose  apie  malonumus“.  Netrukus  ji  oficialiai 
taps  pačia  gerbiamiausia  prostitute. 

Rezultatų  paskelbimo  išvakarėse  Perle  paprašė,  kad  ateičiau  pas  ją,  vos  tik  aptarnausiu  paskutinį 
klientą. 

Įėjusi  į  jos  kambarį  pamačiau,  kad  didelis  stalas  nuklotas  lėkštėmis  su  valgiais,  stovėjo  butelis 
vyno  ir  vaza,  pilna  įvairių  egzotiškų  gėlių.  Perle  vilkėjo  rausvo  šilko  suknele,  papuošta  aukso  lapais. 
Galvos  šonuose  buvo  užsikišusi  gėlių,  ausyse  lyg  jonvabaliai  švietė  auksiniai  auskarai.  Antakius 
išsiskuto  taip,  kad  liko  tik  elegantiški  siauri  ruoželiai,  lūpas  buvo  išsidažiusi  tamsiai  raudona  širdute. 
Plaukuose  tupėjo  skristi  pasirengęs  aukso  filigrano  drugelis. 

Man  nebaigus  ja  grožėtis,  ji  prašneko: 

-  Siang  Siang,  šįryt  paprašiau  A  Ping  suruošti  visa  tai  mums,  -  ji  pamerkė  akį  ir  švytinčiame  jos 
veide  pražydo  šypsena.  -  Žinai  ką?  Mudvi  iš  anksto  paslapčia  mažumą  pašvęsime.  O  rytoj 
pasikviesiu  mamą,  tėtį,  Pavasario  Mėnesieną,  kitas  seseris,  visas  tarnaites  ir  kambarines 
vakarieniauti.  Jau  užsakiau  tris  stalus  „Pacalo“  restorane  prancūzams  išnuomotoje  teritorijoje,  -  ji 
nutilo  ir  meilikaujamai  į  mane  pažiūrėjo.  -  Ar  kada  nors  esi  ragavusi  prancūziškų  patiekalų? 

Papurčiau  galvą. 

-  Gerai  -  rytoj  paragausi.  „Pacalo“  -  ištaigingiausias  ir  brangiausias  vakarietiškas  restoranas 
Šanchajuje.  Prižadu:  mes  visi  ten  smagiai  praleisime  laiką. 

Žinoma,  Perle  laimės  varžytuves,  bet  pasijutau  nejaukiai  dėl  tokio  perdėto  pasitikėjimo  savimi. 
Mintyse  klausinėjau  savęs  kodėl,  bet  atsakymo  neradau. 

-  Siang  Siang,  -  vėl  prašneko  ji  švelniu  balsu,  -  ko  ten  stovi  kaip  statula?  Eikš  čia.  Pirma 
pasimelskime  Baltų  Antakių  dievui  ir  Guan  In. 

Pasekiau  jos  pavyzdžiu  ir  atsiklaupiau  prieš  dvi  keramines  statulas  ant  nedidelio  altoriaus.  Perle 
paaukojo  dievui  ir  deivei  smilkalų,  arbatos  ir  maisto  nuo  stalo,  tada  ėmė  melstis. 

-  Garbusis  Baltų  Antakių  dieve  ir  gailestingoji  Guan  In,  prašau  priimti  šias  aukas  iš  manęs, 
Perles,  ir  iš  mano  mažosios  sesutės  Siang  Siang.  Dėkojame  jums,  kad  saugote  mus  nuo  pikta  ir  nešate 
sėkmę.  Prašome  ir  toliau  padėti  mums  apkerėti  savo  klientus  ir  kimštis  pinigines. 

Tada  ji  kreipėsi  į  Rūbinės  nuotrauką,  padėtą  tarp  dviejų  statulų,  ir  sušnabždėjo  dar  vieną  maldą, 
bet  taip  tyliai,  kad  aš  jos  negirdėjau.  Tada  paprašė  manęs  atsisėsti  tarp  jos  ir  tuščios  kėdės,  priešais 
kurią  ant  stalo  buvo  padėtos  lazdelės,  puodelis,  dubenėlis  ir  stiklinė;  joje  buvo  servetėlė,  sulankstyta 
taip,  kad  panėšėtų  į  gėlę. 

-  Sese  Perle,  laukiam  dar  vieno  svečio? 

-Jis  jaučia. 

Apsidairiau  po  kambarį. 


-  Kas?  Be  tavęs  ir  manęs,  čia  daugiau  nieko  nėra. 

Ji  priekaištingai  pažiūrėjo  į  mane. 

-  Ši  kėdė  -  Rūbinei.  Savo  maldoje  jau  pakviečiau  ją  prisidėti  prie  mūsų. 

Pakvietė  negyvėlę  prisidėti  prie  mūsų?!  Mane  nukrėtė  šiurpas,  bet  kartu  kilo  noras  nusijuokti. 
Nenorėjau  įskaudinti  Perles  sugriaudama  jos  tikėjimą,  tad  susilaikiau. 

Dabar  ji  ėmė  dėti  valgį  į  Rūbinės  lėkštę  ir  pilti  arbatą  į  jos  puodelį.  Paskui  paėmė  nuo  stalo  vyno 
butelį  ir  parodė  man. 

-  Siang  Siang,  čia  geriausias  šampanas.  Kai  jis  atsidurs  vyno  parduotuvėse,  turtuoliai  bemat  jį 
išgraibstys,  todėl  šiandien  nusiunčiau  tarnaitę  nupirkti  jo  juodojoje  rinkoje. 

Perle  atkimšo  butelį  ir  jis  garsiai  pokštelėjo.  Sesė  gražiai  nusišypsojo,  bet  man  širdis  nusirito  į 
pakulnius.  Tikriausiai  panašiai,  tik  dešimt  kartų  garsiau,  driokstelėjo  šūvis,  atėmęs  gyvybę  mano 
tėvui.  Putos,  trykštančios  iš  siauro  kaklelio,  mano  mintyse  asocijavosi  su  putomis,  ištryškusiomis 
tėčiui  iš  burnos  tą  akimirką,  kai  kulka  perskrodė  jam  galvą. 

Sukandau  lūpą.  Man  tikrai  nederėjo  galvoti  apie  tokius  šiurpius  dalykus  per  Perles  šventę. 

Tai  buvo  nelaimę  pranašaujantis  ženklas. 

Perle  pripylė  mums  trims  po  pilną  stiklą,  tada  savuoju  susidaužė  su  Rūbinės  ir  kreipėsi  į  tuščią 
vietą  tokiu  švelniu  balsu,  kad  man  plyšo  širdis: 

-  Rubine,  išgerkime  už  tai,  kad  rytoj  laimėčiau  varžytuves. 

Tada  pasisuko  į  mane. 

-  Siang  Siang,  už  mūsų  šlovę! 

-  Už  mūsų  šlovę!  -  pakartojau  aš. 

Tylėdamos  gurkšnojome  šampaną.  Paskui  Perle  parodė  į  lėkštes. 

-  Šįvakar  valgysime  kukliai  -  garintos  žuvies,  krevečių  su  vyno  padažu,  krabo  mėsos  kukulių, 
lakštinių  su  jautiena,  keptų  putpelių,  marinuotų  ančių  kojelių,  troškintų  triušio  šlaunelių,  pikantiškų 
elnių  uodegų,  jūrų  sraigių  su  austrių  padažu,  ryžių  nuovire  virto  kumpio  ir  lotoso  šaknų  sriubos  -  nes 
turim  palikti  vietos  rytojui,  kai  valgysime  labai  sotų  prancūzišką  maistą. 

Nors  tetulės  A  Ping  patiekalai  buvo  kaip  visada  gardūs,  ryjant  kąsnį  man  atrodydavo,  kad  gerklė 
nusėta  pūslių.  Rodės,  kažkokia  nematoma  ranka  liečia  man  veidą,  glosto  petį,  braukia  per  atlaso 
suknelę.  Įsivaizdavau,  kad  nematomos  akys  nuo  tuščios  Rūbinės  kėdės  tyrinėja  mane  -  smalsiai,  net 
pavydžiai. 

\bgčiomis  žvilgtelėjau  į  Perlę.  Ji  atsikando  mažytį  kąsnelį  krabų  mėsos  kukulio  ir  ėmė  kramtyti 
krutindama  tamsiai  raudonai  išdažytas  lūpas.  Baltame  kaip  sniegas  veide  it  peteliškė  sklandė  šypsena. 

Nors  man  dingo  apetitas,  stengdamasi  jai  įtikti,  lazdelėmis  traukiau  įvairius  patiekalus,  kroviau  jai 
į  lėkštę,  paskui  šio  to  įsidėjau  sau. 

Pakilios  nuotaikos  Perle  be  perstojo  valgė  ir  gėrė.  Paskui  svajingai  prašneko: 

-  Tikiuosi,  kai  laimėsiu  šias  varžytuves,  man  kas  nors  pasipirš  ir  aš  galėsiu  gyventi  be  rūpesčių 
kaip  turtinga  tai  tai. 


Nustebau  išgirdusi  tokius  jos  žodžius. 

-  Sese  Perle,  maniau,  tu  nenori  būti  jokio  vyro  žmona? 

-  Kvailele,  -  ji  pamerkė  man  akį.  -  Noriu  būti  ne  namų  šeimininkė,  o  turtinga  tai  tai. 

Perle  atsiduso. 

-  Ateis  laikas,  susensime,  tapsime  negražios.  Mama  ar  tas,  kas  perims  verslą  iš  jos,  nešvaistys 
pinigų  mūsų  išlaikymui,  nes  joks  vyras  nemokės  už  tai,  kad  pistų  senas  šlykščias  žiežulas.  Be  lovos, 
neturint  jokio  kito  būdo  užsidirbti  pragyvenimui,  kas  mums  beliks  -  tik  prisiglausti  vienuolyne?  Be  to, 
-  Perle  papurtė  galvą,  -  jeigu  mes  neturėsime  pinigų  didelei  aukai,  mūsų  gali  net  ten  nepriimti. 

Taigi  geriausia  išeitis  -  susirasti  žmogų,  kuris  taip  tavim  susižavės,  kad  norės  ištraukti  iš  šio 
pragaro  ir  parsivesti  į  namus  kaip  savo  tai  tai.  Bet  tai  be  galo  sunku  -  kaip  iš  smėlio  išsijoti  auksą. 
Antra  gera  išeitis  -  pačiai  tapti  mama.  Tokiu  atveju  ne  tik  uždirbsi  krūvą  pinigų,  nes  turėsi  merginų,  ir 
tau  pačiai  nereikės  pistis,  bet  dar  ir  galėsi  atsikeršyti  kankindama  jas  taip,  kaip  pati  buvai  kankinama. 

Ji  patylėjo,  paskui  dėstė  toliau: 

-  Sunkiausia  yra  pabėgti. 

Išgirdus  žodį  „pabėgti“  pajutau,  kaip  gyslose  užverda  kraujas.  Niekada  nesakiau  Perlei  esanti 
pasiryžusi  kada  nors  kaip  tik  šitaip  ir  pasielgti.  Padėjau  lazdeles. 

-  Visi  čia  nenuleidžia  nuo  mūsų  akių,  tai  kaip  mums  gali  pavykti  pabėgti? 

Perle  smalsiai  į  mane  žvilgtelėjo,  paskui  paėmė  krevetę  ir  įsimetė  į  burną. 

-  Pažinojau  vieną  seserį  iš  Persikų  žiedų,  kuri  taip  ir  padarė.  Šį  žingsnį  ilgai  rūpestingai  planavo. 
Pirmiausia  j  i  paslėpė  pinigus  jai  vienai  težinomose  vietose.  Paskui  pelnė  mamos  ir  tėčio  pasitikėjimą 
elgdamasi  paklusniai,  niekados  šiurkščiai  neatsikirsdama.  Daug  metų  ji  tai  darė,  kol  taip  užliūliavo 
mamos  ir  tėčio  budrumą,  kad  jie  net  nesiųsdavo  apsaugininko  stebėti  jos,  kai  išeidavo  iš  paviljono. 
Paskui  vieną  naktį  ji  nugirdė  savo  klientą  ir  dingo. 

-  Ją  sugavo? 

-  Ne.  Mes  niekad  apie  ją  daugiau  negirdėjome.  Praėjo  jau  dešimt  metų.  Gal  ji  tapo  elgeta,  gal  ją 
nužudė  banditai,  o  gal  ištekėjo  už  savo  slapto  mylimojo  -  viskas  priklauso  nuo  to,  kas  jai  buvo  lemta. 

Perle  nutilo  ir  gurkštelėjo  šampano. 

-  Prieš  keletą  metų  seseriai,  vardu  Vandens  Mėnesiena,  pavyko  pabėgti  iš  Miegančių  gėlių 
paviljono.  Ji  mėgino  ieškoti  prieglobsčio  vienuolyne,  bet  vos  tik  abatė  pamatė  ją  atsidarant  vartams, 
bemat  juos  užtrenkė. 

-Kodėl? 

-  Todėl,  kad  merginos  grožis  atėmė  senai  vienuolei  žadą.  Ji  tvirtino,  esą  mergina  užtrauksianti 
didžiulę  nelaimę  jos  vienuolynui. 

Jos  žodžiai  mane  sukrėtė:  ji  bemaž  pakartojo,  ką  prieš  keletą  metų  mudviem  išsiskiriant  pasakė 
motina: 


Vienuolyno  viršininkė  sakė,  kad  tu  per  graži  būti  vienuole.  Ji  bijo,  kad  tavo  grožis 


užtrauks  jos  vienuolynui  nelaimę. 


-  Ar  ji  išties  buvo  tokia  graži? 

Iš  tikrųjų  turėjau  galvoje,  ar  ji  buvo  dar  gražesnė  už  mane. 

-  Galiu  pasakyti  tik  tiek:  ją  pamačiusios  visos  kitos  seserys  nuėjo  į  savo  kambarius  ir  sudaužė 
veidrodžius. 

-  A. . .  kas. . .  tada  nutiko  tai  merginai? 

-  Ji  atsinešė  paaukoti  daug  pinigų  ir  papuošalų,  tad  vienuolyno  viršininkė  galop  apsigalvojo  ir  ją 
priėmė. 

Su  palengvėjimu  atsidusau  ir  susimąsčiusi  įsidėjau  į  burną  ryžių. 

Perle  lazdelėmis  iškrapštė  žuvies  akis  ir  padėjo  man  į  dubenėlį. 

-  Jei  nori  būti  gudri,  valgyk  jų  daugiau. 

Tada  atsilaužė  žuvies  galvą  ir  ėmė  žiaumoti  savo  švelniu  liežuviu  čiulpdama,  laižydama  ir 
i  š  spj  audama  kaulus . 

Galiausiai  ji  susidorojo  su  žuvies  galva. 

-  Bet  ši  istorija  tuo  nesibaigia.  Kai  jai  buvo  nuskusta  galva  ir  ji  apsivilko  abitą,  ramybės 
nesulaukė.  Buvę  jos  klientai  tiesiog  nuo  jos  neatstojo.  Jie  sukardavo  ilgiausią  kelią  į  vienuolyną 
pasižiūrėti  į  ją,  tarsi  ji  būtų  koks  cirko  gyvūnas.  Vieni  mėgino  prikalbinti  ją  vėl  imtis  prostitucijos, 
kitiems  atrodė  būsiant  be  galo  įdomu,  jeigu  ji  sutiks  linksminti  juos  būdama  kekšė-vienuolė,  tretiems 
tiesiog  buvo  smalsų  kaip  ji  atrodo  be  plaukų  paslėpusi  apvalias  savo  kūno  formas.  Vargšelė  išties 
tapo  įžymybe,  sulaukė  kur  kas  daugiau  šlovės  negu  gyvendama  turkio  paviljone. . . 

-  O  kas  toliau?  -  paklausiau  žiaumodama  kąsnį. 

-  Ji  taip  pasiryžo  būti  vienuole,  kad  vieną  dieną  prispaudė  raudonai  įkaitintą  žarsteklį  sau  prie 
skruosto... 

Išmečiau  iš  rankų  lazdeles  ir  užsidengiau  veidą. 

-  O,  varge! 

-  Nėra  ko  nė  sakyti,  dabar,  kai  šitaip  susidarkė,  ją  pagaliau  paliko  ramybėje,  -  Perle  nutilo  ir 
gurkštelėjo  šampano.  -  Reta  sesuo  turi  tiek  drąsos. 

Buvau  pernelyg  sukrėsta,  kad  ką  nors  atsakyčiau. 

-  Siang  Siang,  -  Perle  atitraukė  delną  man  nuo  veido,  -  būk  gera,  nustok  nerimauti  dėl  žmogaus, 
kurio  net  nepažįsti. 

Nenorėdama  sukelti  jai  įtarimų  įsidėjau  dar  lakštinių  ir  valgiau  toliau.  Paskui  kiek  pakeičiau  temą 
ir  paklausiau: 

-  O  kaip  klostosi  toms,  kurios  išteka? 

Perle  atsikando  tarpupirščių  plėvės  nuo  anties  kojos  ir  kurį  laiką  kramtė. 

-  Kai  apsipranti  čia,  ištekėjus  gyvenimas  gali  būti  ne  ką  geresnis.  Vietoj  mamos,  tėčio  ir  pavydžių 
seserų  turi  despotą  vyrą,  šlykščią  jo  pirmąją  žmoną  ir  pulką  pagiežingų  sugulovių.  Kadangi  čia 


jautiesi  gan  laisvai,  beveik  neįmanoma  susitaikyti  su  visomis  taisyklėmis  gausioje  šeimoje.  Kai 
kurios  buvusios  seserys  stengiasi  gyventi  kaip  padorios  moterys:  nustoja  elgtis  gundomai  ir  vilkėti  akį 
rėžiančiais  drabužiais,  pamiršdamos,  kad  kaip  tik  tuo  suviliojo  klientus  jas  iš  čia  išpirkti.  Taigi  jų 
vyrai  netrukus  vėl  ima  lankytis  turkio  paviljonuose  ieškodami  naujų  veidų.  Vyrai  jų  nebeužtaria,  tad 
jos  tampa  tik  dar  viena  palankumą  praradusia  sugulove,  į  kurią  kitos  spjaudo  dėl  gėdingos  praeities. 

Perle  atsiduso. 

-  Jei  esi  kekšė,  tokia  ir  liksi  amžinai.  Niekas  netikės,  kad  esi  ištikima  savo  vyrui. 

Ji  nusispjovė. 

-  Tie  čou  nanžen  nori,  kad  moteris  būtų  ir  šventoji,  ir  pasileidėlė! 

Kiek  patylėjusi  pasakojo  toliau: 

-  Pažinojau  dar  ir  seserį,  kuri  ištekėjo  tris  kartus,  bet  visi  jos  vyrai  mirė,  tad  ji  buvo  priversta  vėl 
imtis  senojo  amato.  Kaip  liūdna! 

Perle  gurkšnodama  šampaną  žiūrėjo  į  mane  pro  stiklo  viršų. 

-  Likimo  mes  niekaip  negalime  įveikti,  tiesa? 

Bet  galim  jam  nesipriešinti  ir  gauti  iš  to  visa,  kas  įmanoma. 

Prisiminiau  motinos  žodžius,  bet  nusprendžiau  balsu  jų  nesakyti. 

Perle  išspaudė  šypseną. 

-  Siang  Siang,  ko  mes  kalbamės  apie  visus  tuos  nemalonius  dalykus,  kai  turėtume  švęsti  mano 
pergalę  varžytuvėse? 

-  Tai  gal  papasakok  man  daugiau  apie  Dziang  Mou? 

Nustebau:  pašnekovė  išraudo. 

-  Jis  man  labai  patinka,  deja,  jis  neturtingas  ir  vedęs.  Juk  žinai:  išlaikyti  tokią  moterį  kaip  aš 
reikia  daug  pinigų,  -  atsakė  ji  pasismeigdama  gabalėlį  jūrų  sraigės,  įsidėdama  į  burną  ir  mąslia 
išraiška  kramtydama.  Jos  akys,  jau  kiek  apdujusios  nuo  svaigalų,  panėšėjo  į  dvi  jūroje 
plūduriuojančias  svajones.  Nefrito  apyrankė  ant  rankos  žvilgėjo  it  žalias  driežas  mėnesienoje. 

Kurį  laiką  į  ją  žiūrėjau,  paskui  nedrąsiai  paklausiau: 

-  Kodėl  jis  tau  taip  patinka? 

-  Dziang  Mou  nepaprastai  moka  įtikti  man  ir  mano  kūnui,  -  svajingai  aiškino  ji.  -  Jis  puikiai  žino, 
kada  ir  ko  nori  ir  ko  nenori  moteris. 

Aš  žinojau,  ko  noriu:  rasti  motiną  ir  atkeršyti  už  tėvą.  Bet  visiškai  nenumaniau,  ko  nori  mano 
kūnas.  Žinojau  tik,  kojis  nenori  -  tarnauti  dvokiantiems  turtuoliams,  kurie  lankosi  Persikų  žieduose. 

-  Mano  kūnas  nenori  nė  vieno  vyro,  -  leptelėjau. 

Perle  šelmiškai  šyptelėjo. 

-  Vieną  dieną  sutiksi  žmogų,  kurį  nuoširdžiai  pamilsi.  Tada  tikrai  prarasi  sielą. 

-  Koks  tai  pojūtis? 


-  Tartum  fejerverkai  pokši  vienas  po  kito. 

Stojo  tyla.  Perle  įpylė  man  vyno,  paskui  paėmė  putpelę  ir  įdėjo  man  į  dubenėlį. 

-  Valgykime  ir  mėgaukimės  šia  akimirka,  -  ji  pasisuko  į  tuščią  kėdę.  -  Ar  ne  tiesa,  Rubine? 

Pažiūrėjau  į  tą  kėdę  ir  mane  nupurtė  drebulys.  Jeigu  Rūbinės  dvasia  iš  tikro  čia,  tai  kur  tada  ta 

geltona  peteliškė? 

-  Sese  Perle,  o  kur  peteliškė?  -  neiškentusi  paklausiau. 

Ji  pažvelgė  į  mane.  Jos  akys  dabar  panėšėjo  į  du  jūros  ligos  kamuojamus  vabalus  bangų  supamoje 
valtyje. 

-  Dėl  to  nesijaudink,  -  auksinis  filigrano  drugelis  jos  plaukuose  žybtelėjo.  -  Vaiduoklių  sode 
geltonų  peteliškių  netrūksta. 

Tą  naktį  grįžusi  į  savo  kambarį  varčiausi  lovoje  nelyginant  keptuvėje  čirškinama  žuvis; 
menkiausias  garsas  man  rėžte  rėžė  ausis.  Tikėjausi  ryte  pamatyti  Perles  vardą  ir  nuotraukas  visų 
laikraščių  pirmuose  puslapiuose  kartu  su  ją  liaupsinančiais  eilėraščiais.  Vis  dėlto  negalėjau 
atsikratyti  širdį  slegiančios  blogos  nuojautos.  Meldžiau  ant  grandinėlės  po  kaklu  kabančios  Guan  In, 
paskui  be  paliovos  įtikinėjau  save,  kad  negali  nutikti  nieko  bloga:  mudvi  su  Perle  tikrai  surinksime 
daugiau  balsų  negu  kuri  kita  sesuo. 

Tai  kankinau  save,  tai  raminau,  kol  galiausiai  užmigau  neramiu  miegu. 

Nefrito  kotas  atsisako  atiduoti  pagarbą 


Rytą  mane  pažadino  šaižus  šūksmas.  Iš  pradžių  pamaniau,  kad  išgirdau  jį  košmariškame  sapne,  bet 
tuoj  supratau  nesapnuojanti.  Pašokau  iš  lovos,  atidariau  duris  ir  tekina  pasileidau  į  Perles  kambarį. 

-  Užmušiu!  Užmušiu!  -  man  pavymui  karkė  Slyvos  Žiedas. 

Išvydus  vaizdą  kambaryje,  man  širdis  nusirito  į  užkulnius. 

Perle  nuogutėlė  tysojo  susmukusi  ant  grindų.  Aplink  ją  lyg  laimę  turėję  atnešti,  bet  nelaimę 
prišaukę  plakatai,  mėtėsi  krauju  permirkę  laikraščiai.  A  Ping  mėgino  padėti  jai  atsistoti. 

Pripuoliau  prie  Perles,  bet  ji,  rodės,  manęs  nepastebėjo:  jos  akys  buvo  užmerktos. 

Spoksodama  į  nuogą  jos  kūną  prisiminiau  seserų  paprotį  nuogoms  melstis  prieš  Baltų  Antakių 
dievą  -  kad  jis  susij audrintų  ir  įvykdytų  visus  jų  norus.  Tikriausiai  Perle  meldėsi,  kad  laimėtų 
varžytuves.  Man  akmuo  nuo  širdies  nusirito,  supratus,  kad  kraujas  ne  Perles,  o  vištos.  Mat  visos 
seserys  tikėjo,  kad  gerdamos  šį  tamsiai  raudoną  skystį  apsisaugos  nuo  piktųjų  dvasių. 

Pasisukau  į  virėją. 

-  Tetule  A  Ping,  malonėkite  atnešti  ką  nors  Perlei  pridengti. 

Ji  išrūko  ir  grįžusi  užmetė  ant  Perles  antklodę. 

Nuleidusi  balsą  paklausiau  nebylės: 

-  Kas  atsitiko? 

Ašarų  išvagotu  veidu  A  Ping  parodė  į  laikraštį.  Pakėliau  jį  nuo  grindų  ir  pirmame  puslapyje 
pamačiau  Raudonosios  Nefritės  vardą  kiaušinių  dydžio  hieroglifais  ir  jos  nuotrauką  sulig  višta. 

Pajutau,  kaip  dreba  mano  balsas,  kai  piktai  paklausiau: 

-  Raudonoji  Nefrite  laimėjo  varžytuves? 

A  Ping  pritariamai  linktelėjo. 

Dar  kartą  permečiau  akimis  laikraštį  ir  pamačiau  ją  giriantį  eilėraštį: 

Ji  tobula  it  rečiausias  nefritas;  ji  grakšti  kaip  balta  gervė. 

Savo  maloniame  kambaryje,  kur  gausu  antikvarinių  daiktų  ir  raminamai  kvepia 
smilkalai, 

Ji  gėrisi  mėnuliu  ir  žaidžia  suveju,  prasiskverbiančiu  pro  jos  siuvinėtas  užuolaidas. 

Gražuolė  nuo  gimimo,  su  talentais,  siekiančiais  aukščiausius  debesis, 

Ji  -  neprilygstama  gėlė,  pakerint!  mūsų  visų  širdis. 


Mečiau  laikraštį  ant  grindų. 

-  Melagis!  Prakeiktas  melagis! 

A  Ping  pakėlė  laikraštį  ir  pakišo  man  panosėn.  Permečiau  akimis  visą  puslapį,  bet  Perles  vardo 
neradau.  Negalėjau  patikėti  tuo,  ką  matau,  -  ir  tuo,  ko  nemačiau.  Perle  nelaimėjo  nei  viceprezidentės 
ir  net  premjerės  titulo. 

-  Kas  atsitiko?  -  užrikau. 

Tada  prašneko  Perle  -  tyliai,  vaiduokliškai,  tarsi  prisikėlusi  iš  mirusiųjų. 

-  Vyno,  duokit  man  vyno. 

A  Ping  išlėkė  iš  kambario. 

Atsiklaupiau  ir  paėmiau  Perles  delną. 

-  Sese  Perle. . .  -  norėjau  pasakyti  ką  nors  guodžiančio,  bet  neįstengiau  ištarti  nė  žodžio. 

-  Likimas,  visa  tai  likimas. . .  -  tarsi  kalbėdama  su  savimi  niurnėjo  Perle. 

Šįsyk  balsu  pakartojau  motinos  žodžius. 

-  Sese  Perle,  likimo  mes  negalim  įveikti,  bet  galim  jam  nesipriešinti  ir  gauti  iš  to  visa,  kas 
įmanoma.  Stenkis  būti  laiminga. 

Perle  staigiai  atsisėdo  ir  suspigo  man  į  veidą: 

-  Stenkis  būti  laiminga?  Kaip?!  Gal  iš  manęs  tyčiojiesi?! 

Grįžo  vyno  buteliu  nešina  A  Ping;  ji  rankos  mostu  nuramino  Perlę. 

Ši  ilgai  žiūrėjo  į  ją,  paskui  į  mane,  ir  jos  veidu  ritosi  ašaros,  gadindamos  nepriekaištingai 
panaudotą  kosmetiką. 

Galop  j  i  lūžinėjančiu  balsu  tarė: 

-  Viskas.  Man  galas. 

-Ne,  sese  Perle... 

Nors  jos  akys  tebespindėjo,  atrodė,  kad  jos  prarado  galią  kerėti. 

-  Siang  Siang,  duodu  žodį,  kad  taip  daugiau  neatsitiks.  Niekada! 

Žodį  „niekada“  ji  iškošė  su  tokia  rūstybe,  kad  man  vos  nesustojo  širdis. 

Ilgai  tylėjome. 

-  Sese  Perle,  -  galop  prašnekau,  -  tu  gali  dalyvauti  varžytuvėse  kitą  kartą. 

Ji  ryžtingai  papurtė  galvą. 

-  Kito  karto  nebus. 

-  Sese  Perle,  prašau:  nenusiteik  pesimistiškai... 

-  Žinai,  kaip  ilgai  to  laukiau?  Septynerius  metus.  Septyni  buvo  Rūbinės  laimingas  skaičius,  tad 
daviau  sau  žodį  gedėti  jos  septynerius  metus.  Pagaliau  tie  ilgi  septyneri  metai  praėjo,  ir  štai  tau. 
Kitąmet  man  bus  dvidešimt  ketveri,  aš  būsiu  per  sena  ir  neturėsiu  jokios  galimybės  laimėti.  Be  to. . .  - 
Perle  nespėjo  baigti  sakinio,  nes  iš  burnos  ištiško  kraujo  šlakas. 

A  Ping  bemat  sugavo  jį  nosine,  paskui  ženklu  parodė  išvirsianti  vandens  ir  išėjo  iš  kambario. 

Perle  dėbtelėjo  į  mane. 


-  Nematei  mano  vardo  laikraštyje,  tiesa? 

-  Sese  Perle,  labai  užjaučiu. . . 

-  Taip,  turi  mane  užjausti,  nes  mano  vardas  vis  dėlto  pasirodė  laikraštyje! 

Ką  nori  pasakyti?  -  norėjosi  man  paklausti,  bet  susilaikiau:  gal  pralaimėjusi  varžytuves  Perle 
išsikraustė  iš  proto?  Jeigu  jos  vardas  yra  laikraštyje,  vadinasi,  ji  turi  būti  nugalėtoja! 

Tada  Perle  stvėrė  laikraštį,  atvertė  per  vidurį  ir  pakišo  man  po  nosimi. 

Man  atvipo  žiauna.  Tai,  ką  pamačiau,  mane  pribloškė. 

Vardas  Perle,  dydžio  sulig  dviem  žuvų  galvom,  buvo  tuoj  po  antrašte  „PIKTŽOLIŲ  SĄRAŠAS“. 
Pamatyti  jos  vardą  čia  buvo  taip  šlykštu  ir  baugu,  kad  pajutau  pasišiaušiant  plaukus.  Į  akis  iškart 
krito  eilėraštis  „Sutrintas  perlas“. 

Ak,  Perle,  tavo  akys  -  tik  du  plyšiai,  o  tavo  nosis  kaip  kaminas. 

Tavo  lūpos  -  kraujo  sklidinas  dubuo,  ausys  -  tabaluojančios  langinės. 

Tavo  rankos  šiurkščios  ir  negrabios,  tau  iš  burnos  dvokia. 

Net  kai  nusimeti  visus  drabužius,  mūsų  nefrito  kotai  atsisako  atiduoti  tau  pagarbą. 

Tavo  šlykštumas  taip  pribloškia,  kad  mes  neįstengiam  net  susivemti. 

Tariesi  esanti  jūros  dugne  pasislėpęs  perlas,  kurio  visi  turi  trokšti, 

Bet  mes  manom,  kad  tesi  purvinas  perlas,  sutrintas  purvinų  kiaulių  kojų. 

Baigusi  skaityti  surikau: 

-  Sese  Perle,  tai  melas,  gryniausias  melas! 

-  Bet  j  eigų  jis  išspausdintas  laikraštyje,  visi  manys,  kad  tai  tiesa. 

-  Na  ir  kas?  Visi  tavo  klientai  žino,  kad  tai  netiesa! 

-  Tai  kodėl  aš  pralaimėjau? 

Taip,  kodėl  Perle  pralaimėjo?  Suglumusi  paklausiau,  bet  įstengiau  tik  pašnibždomis: 

-  Tai  ką  mes  dabar  darysime? 

-  Nieko!  Siang  Siang,  čia  ir  visa  esmė  -  nieko  negalima  padaryti!  Aš  pasmerkta! 

-  Sese  Perle,  bet  juk  tu  sakei,  kad  turkio  paviljone  problemos  sprendimą  visada  galima  rasti.  Tu 
davei  man  žodį !  -  dabar  jau  klykiau. 

Mano  nuostabai,  Perle  apsiramino. 

-  Taip,  -  atsiduso  jinai.  -  Bet  tai  nutiko  ne  Persikų  žiedų  paviljone,  o  anapus  jo,  tad  nieko 
neįmanoma  padaryti. 

Ji  kiek  patylėjo. 

-  Štai  kodėl  mama  ir  tėtis  net  neužeina  pas  mane. 

Tik  tada  man  toptelėjo,  kad  be  manęs  ir  tetulės  A  Ping  čia  nieko  daugiau  nėra. 

-O  kodėl? 

-  Kodėl?  -  nusišaipė  Perle.  -  Todėl,  kad  jie  dabar  drauge  su  Raudonąja  Nefrite  švenčia  jos 


kambaryje!  Niekas  čia  nerodys  užuojautos  nevykėlei. 

-  Bet  tu  nesi  nevykėlė,  sese  Perle.  Tu  vis  dar  esi  gerbiamiausia  Šanchajaus  kurtizanė!  -  vėl  ėmiau 
šaukti. 

Ašaros  paliko  Perles  skruostuose  į  kalėjimo  grotas  panašius  dryžius. 

-  Taip,  buvau  tokia  iki  vakar.  Nuo  šiandien  tesu  apjuodinta  prostitutė. . .  Klientų  nebeturėsiu. . .  Aš 
žlugsiu. 

-Ne,  sese  Perle,  tu  klysti.  Tuvis  dar  turi  daugybę  klientų. 

-  Tuos  šunų  kraštus  šūdžius?  -  nusišaipė  Perle.  -  Manai,  bent  vienųjų  galima  pasitikėti?  Jie  mes 
mane,  vos  tik  pamatys  mano  vardą  piktžolių  sąraše!  Gali  mulkinti  save,  Siang  Siang,  bet  nemėgink 
apgauti  manęs  -  aš  per  sena,  kad  tam  leisčiausi! 

-  O  kodėl  jie  turėtų  tave  mesti?  Bala  nematė  tų  laikraščių  -  faktas  tas,  kad  tu  tebesi  gražiausia  ir 
talentingiausią  sesuo  čia. 

-  Gal  tokia  buvau.  Bet  jeigu  būtum  turtingas  ir  įtakingas  vyras,  ar  eitum  pas  dvokiančią  moterį  su 
plyšiukais  vietoj  akių,  kaminu  vietoj  nosies,  kraujo  dubeniu  vietoj  lūpų  ir  tabaluojančiomis 
langinėmis  vietoj  ausų?!  Jiems  tik  rūpi  jų  reputacija! 

-  Bet  argi  seni  tavo  klientai  irgi  negali  išspausdinti  ko  nors  gražaus  apie  tave  „Gėlių  mėnulio 
žiniose“? 

-  Be  jokios  abejonės,  ponas  Džu  buvo  papirktas.  Manai,  jis  dabar  spausdins  mane  liaupsinančius 
eilėraščius?  Manai,  jis  nori,  kad  vieną  rytą  pabudusi  žmona  rastų  jo  lavoną  kraujo  klane  kokiame 
tamsiame  skersgatvyje? 

Stojo  ilga  tyla.  Galop  paklausiau: 

-  Sese  Perle,  kaip  manai,  kas  šitaip  su  tavim  pasielgė? 

Perle  nusispjovė. 

-  Ta  prakeikta  kalė! 

-  Turi  galvoje  Raudonąją  Neffitę? 

-  O  kas  dar?  Aišku,  čia  ne  jos  vienos  darbas,  bet  dar  ir  kai  kurių  įtakingų  jos  klientų.  Niekas 
nedrįs  įžeisti  tų,  kurie  slypi  už  visos  šios  istorijos. 

Įdomu,  kokių  magiškų  suktybių  griebiasi  ta  ragana  su  didelėmis  papajomis,  kad  manipuliuotų 
visais  tais  vyrais. 

Aš  net  krūptelėjau,  kai  ji  plojo  delnu  sau  per  šlaunį. 

-  Aš  ją  užmušiu! 

Tą  akimirką  grįžo  tetulė  A  Ping  su  dideliu  mediniu  kibiru  karšto  vandens.  Pastačiusi  jį  ant  grindų 
išsitraukė  rankšluostį  ir  ėmė  mazgoti  Perlei  išpurtusį  veidą. 

Po  trijų  dienų  sužinojau,  kas  atsitiko.  Dabar  Raudonosios  Neffitės  mėgstamiausias  svečias  ir 
geriausias  klientas  buvo  policijos  viršininkas  Če  -  tas  pats,  kuris  vos  nenušovė  Pavasario 
Mėnesienos.  Če  ir  nupirko  visus  balsus  už  Raudonąją  Nelritę. 


Visa  tai  man  papasakojo  Pavasario  Mėnesiena,  kai  susitikau  ją  koridoriuje. 

-  Bet  aš  maniau,  kad  policijos  viršininkui  Perle  patinka! 

-  Anksčiau  patiko,  bet  Raudonoji  Nefrite  įtikino  jį,  kad  Perle  jį  pažemino  per  tą  prašmatnų 
pobūvį. . .  tą,  kai  jis  į  mane  šovė. 

-  Betgi  tai  nutiko  prieš  penkerius  metus! 

Pavasario  Mėnesiena  susiraukė. 

-  Nejau  nesi  girdėjusi  posakio:  „Jei  esi  garbingas  ponas,  tai  ir  po  dešimties  metų  ne  vėlu 
atkeršyti“? 

-  Bet  Perle  nepažemino  viršininko  Če.  Be  to,  jis  buvo  girtas. 

-  Tai  tu  taip  manai.  Mano  laimė,  kad  likau  gyva.  Tačiau  Raudonoji  Nefrite  įtikino  viršininką  Če, 
kad  visi  matė,  kaip  jis  leido  moteriai  įsakinėti  jam,  ką  daryti.  Negana  to,  ta  moteris  buvo  kekšė.  Be  to, 
Raudonoji  Nefrite  jam  papasakojo,  girdi,  žmonės  ir  toliau  kreipiasi  į  jį  „viršininke  Če“,  bet  už  akių 
vadina  jį  viršininku  Bailiu,  -  Pavasario  Mėnesiena  nuleido  balsą.  -  Toks  žmogus  kaip  Če  nė  kiek 
nedvejodamas  sunaikins  kiekvieną,  kuris  nerodo  jam  pagarbos. 

-  Bet  Perle  rodė  jam  pagarbą,  -  paprieštaravau.  -  Kaip  dabar  prisimenu  ją  sakius  jam,  jog  mums 
reikia,  kad  jis  gerai  rūpintųsi  mūsų  visuomene  gindamas  ją  nuo  visų  negandų.  Ji  dar  sakė  niekados 
jam  neatsakysianti,  nes  gerbia  dorybingumą. 

-  Taip,  bet  kaip  tik  tuo  ir  pasinaudojo  Raudonoji  Nefrite  apkaltindama  Perlę.  Ji  sakė  Če,  neva  per 
Perlę  jis  atrodęs  kaip  kvailys,  nes  jinai  su  juo  burkavo  ir  sakė  jam,  ką  daryti.  Dar  blogiau:  Perle 
visiems  matant  palietė  jo  veidą. 

Staiga  prisiminiau  kinų  posakį:  „Jei  pasiryžai  ką  nors  pasmerkti,  kaltinimą  visada  gali 
prasimanyti.“ 

-  Bet  nejaugi  viršininkas  nesuvokia,  kad  ne  kas  kitas,  o  Raudonoji  Nefrite  juo  manipuliuoja? 

-  Jis  dabar  nieko  nemato  pro  tas  didžiules  viršukalnes.  Jis  įsivaizduoja,  kad  visos  jo  bėdos  išnyks 
tame  giliame  slėnyje  tarp  jos  kalnų. 

Atsidusau,  nes  staiga  supratau,  kokie  teisingi  žodžiai:  „Pasaulį  valdo  vyrai,  bet  vyrus  valdo 
moterys.“  Deja,  šiuo  atveju  valdovė  buvo  ne  Perle,  o  kita  moteris! 

Pavasario  Mėnesiena  pasilenkė  prie  manęs  ir  nuleido  balsą. 

-  Viršininkas  Če  dabar  mėgstamiausias  Raudonosios  Nefritės  svečias,  -  mergina  nutilo  ir 
apsidairė  aplink.  -  Girdėjau,  kad  Raudonoji  Nefrite  dar  moka  kerų,  kuriais  apžavi  vyrus.  Ji  gauna 
vyro  nuotrauką,  užrašo  ant  jos  jo  gimtadienį  ir  įbeda  septynias  adatas.  Tą  nuotrauką  prismeigia  prie 
sienos  virš  savo  lovos  ir  kasdien  šaukia  jo  vardą.  Jeigu  naktį  jis  užmiega  jos  lovoje,  ji  sudegina 
popierinį  pinigą  ir  aprūko  dūmais  jo  kojines  ir  batus.  Štai  kodėl  viršininkas  Če  visiškai  pametė  dėl 
jos  galvą. 

Be  abejo,  žinojau  apie  tokius  uždraustus  veiksmus,  bet  mudvi  su  Perle  niekuomet  jų 
nesiimdavome,  mat  Perle  man  sakė,  kad  jų  griebiasi  tik  senos,  šlykščios  kekšės,  negalinčios  kitaip 
patraukti  klientų. 


-  Girdėjau  dar  kai  ką,  -  susijaudinusi  pasakojo  toliau  Pavasario  Mėnesiena.  -  Perles  didžiausio 
palankumo  svečias  -  ponas  Čanas  -  kitąmet  ją  mes,  nes  jai  sueis  dvidešimt  ketveri.  Jis  sako,  esą  dėl 
jos  jausis  senas,  o  ką  jau  kalbėti  apie  tai,  kad  žodžiai  dvidešimt  ketveri  -  er-si  -  neša  nelaimę,  nes 
rimuojasi  su  „lengva  mirti“. 

Taip  susikrimtau  dėl  Perles,  kad  negalėjau  ištarti  nė  žodžio.  Galop  paklausiau: 

-  Pavasario  Mėnesiena,  kaip  apie  visa  tai  sužinojai? 

-  Man  pasakojo  Mažoji  Raudonė.  Ji  girdėjo  mamą  kalbantis  su  tėčiu,  kai  jiems  patarnavo. 

Savaitę  po  varžytuvių  rezultatų  paskelbimo  laikraščiuose  Perle,  nors  ir  priblokšta,  vis  dar  stengėsi 
gyventi  įprastai.  Tačiau  liūdna  jos  pranašystė  išsipildė:  jos  verslas  smuko  taip  baisiai,  tarsi  ji  staiga 
būtų  tapusi  raupsuotąja.  Dabar  Perle  dažniausiai  užsirakindavo  savo  kambaryje,  bet  kartais 
pasikviesdavo  mane  padainuoti,  kol  skambindavo  kinu.  Dabar  jos  mėgstamiausia  melodija  tapo 
„Rauda  už  Ilgųjų  vartų“.  Nors  žodžiai  man  visuomet  atrodė  gražūs,  dabar  jie  skambėjo  taip  liūdnai, 
kad  bijojau  įkvėpti  jiems  gyvybę.  Mat  baiminausi,  kad  jie  įstums  Perlę  į  dar  didesnę  depresiją.  Bet  ji 
neatlyždavo,  ir  aš  negalėjau  j  ai  atsakyti. 

Paviljono  kiemą  nuklojo  nukritę  vainiklapiai. 

Didžiai  nuliūdęs  pavasaris  pranyksta. 

Šviesa  skverbiasi  pro  Vakarų  rūmus,  kur  vyksta  pokylis. . . 

Pavasaris  dosnus,  bet  paskui  pabėga  svajos. 

Akimirksniu  gyvenimas  pasikeitė. 

Mano  smilkalai  atšalo,  dulkės  nuklojo  auksu  siuvinėtą  mano  pagalvę. 

Bėgantys  metai  slapčia  perėjo  į  kitas  rankas. 

Ašarotos  akys  klausia  gėlės,  bet  gėlė  nekalba. . . 

Kur  aš  galiu  išsakyti  savo  jausmus? 

Noriu  papasakoti  juos  savo  svajonėms,  bet  ar  galiu  pasitikėti  net  jomis? 

Dainuodama  vogčiomis  žvilgtelėjau  į  Perlę.  Plaukai  susivėlę,  veidas  išbalęs  ir  sukritęs.  Užuot 
paryškinusi  kūno  linkius  dailiai  pasiūta  suknele,  slėpė  juos  po  juoda  palaidine  ir  kelnėmis.  Gal  ji 
nustojo  stengtis  būti  patraukli,  bet  nenujautė,  kad  dabartinis  nykstantis  grožis  man  ją  daro  dar 
patrauklesnę.  Tačiau  aš  buvau  moteris,  o  Perlei  dabar  reikėjo  vyro  -  mylinčio  ją  ir  mylimo  jos,  - 
kuris  ją  paguostų.  Kur  Dziang  Mou?  Klausti  balsu  nesiryžau. 

Kartojant  priedainį  mano  skruostais  ritosi  ašaros. 

Jeigu  neminėsime  prislopintų  kino  ir  mano  balso  garsų.  Perles  kambaryje  dabar  tvyrojo  tyla,  o 
štai  iš  Raudonosios  Nefritės  kambario  sklido  ne  tik  skaisti  šviesa,  bet  ir  smarkus  triukšmas.  Man 
plyšo  širdis  žiūrint  į  tuščią  Perles  smilkytuvą  ir  dulkes,  pradedančias  sėsti  ant  jos  pagalvių  ir 


tualetinio  stalelio... 

Pakilusi  iki  aukščiausių  debesų.  Perle  krito  ant  žemės. 

Dabar  jau  aš  dainavau,  o  verkė  jinai. 

-  Siang  Siang,  -  pakėlusi  į  mane  akis  tyliai  tarė  ji,  -  prižadėk:  jeigu  man  kas  nors  atsitiks,  gerai 
rūpinsiesi  kinu. 

Ėjo  mėnesiai,  ir  aš  sulig  kiekviena  diena  vis  labiau  nerimavau  dėl  Perles.  Ji  beveik  nepaliesdavo 
maisto.  A  Ping  išvirdavo  jai  ypatingos  sriubos,  bet  ji  rankos  mostu  tik  nuvydavo  nebylę.  Perles 
veidas  sulyso,  jai  net  nebepatikdavo  šnekėtis.  Kojai  reikia,  parodydavo  rankos  gestu  ar  akimis.  Ming 
dzi,  kadaise  puikiai  valdžiusi  veido  ir  kūno  gudrybes,  dabar  neturėjo  nieko,  kam  galėtų  įtikti 
pasitelkusi  į  pagalbą  šį  meną. 

O  blogiausia,  kad  ištikimiausia  jos  palydove  dabar  tapo  opijaus  pypkė.  Kaskart  priėjus  prie  jos 
kambario  man  į  šnerves  tvoksdavo  aitrus  degančio  narkotiko  dvokas.  Už  durų  pamatydavau  ją  tingiai 
sudribusią  ant  lovos  it  kokią  subyrėjusią  statulą,  čiulpiančią  peralkusio  kūdikio  lūpomis.  Žiūrint  į 
puošnią  bodisatvos  lovą,  mane  apimdavo  liūdesys,  nes  dabar  Perle  panėšėjo  ne  į  gražuolę  Guan  In,  o 
į  puolusią  deivę.  Šalia  sėdėdavo  jos  tarnaitė,  kantriai  sukdama  ir  lygindama  opijaus  rutuliukus, 
paskui  mesdama  juos  į  geležinį  puodą,  verdantį  virš  akmens  anglių  krosnelės. 

Ne  kas  kitas  kaip  Perle  įspėjo  mane  -  po  to,  kai  man  pervėrė  spenelius  ir  ji  nuramino  mane  šiuo 
narkotiku,  -  netapti  nuo  jo  priklausomai.  Bet  dabar  kaskart,  kai  mėginau  įtikinti  ją  mesti,  ji  tik 
spoksodavo  į  mane  kadaise  tokiomis  žvilgančiomis  akimis,  kurios  dabar  panėšėjo  į  negyvos  žuvies. 

Kiek  įmanydama  stengiausi  ją  guosti  kokiu  menkučiu  gestu:  pataisydama  išdrikusią  plaukų  sruogą, 
nušluostydama  ašaras  nuo  skruostų,  delnu  lygindama  susiglamžiusius  drabužius.  Aš  tik  norėjau,  kad  ji 
suprastų  sielvartaujanti  ne  viena.  Tačiau  jos  žvilgsnis  būdavo  toks  bejausmis,  o  jos  dvasia  klajodavo 
taip  toli,  kad  po  tuo  dūmų  šydu  jau  nebematydavau  tikrosios  jos  esybės. 

Tada,  praėjus  dviem  savaitėms,  nepaguodžiamas  jos  sielvartas  baigėsi. 

Vieną  popietę  Perle  pasikvietė  mane  į  balkoną. 

-  Siang  Siang,  pasak  kalendoriaus,  šiandien  Ii  čundzie  -  pavasaris  parodė  savo  galią.  Manau, 
būtų  malonu  pasigrožėti  pavasario  vaizdais  iš  mūsų  balkono.  Ar  norėtum? 

-  Taip,  puikiai  sumanei. 

Taip  nudžiugau  matydama  šį  jos  džiugesio  ženklą,  kad  būčiau  sutikusi  su  viskuo. 

Tolumoje  dunksantys  kalnai,  rodės,  nė  nenujaučia,  kas  nutiko  Persikų  žiedų  paviljone.  Tačiau 
juos,  dengiamus  ūko  lopų,  irgi  kamavo  liūdesys.  Tarp  didingų  viršūnių  kilo  baltas  rūmų  bokštas;  riesti 
jo  stogai,  rodės,  kviečia  mus  klausdami:  „Vienišos  gražuolės,  kur  rasite  savo  meilę?“ 

Perle,  nepasigražinusi  veido,  paslėpusi  kūną  po  laisvu  baltu  chalatu,  pasirėmė  alkūne  į  turėklą. 
Užuot  laidžiusios  koketiškus  žvilgsnius,  jos  akys  įsmigo  į  slenkantį  ūką.  Ji  panėšėjo  į  fėją,  ką  tik 
nusileidusią  iš  tų  dangiškų  rūmų  į  šį  turkio  paviljoną.  Ką  ji  galvoja?  -  rūpėjo  man  paklausti,  bet 


nusprendžiau  jos  netrikdyti. 

Staiga  į  orą  pakilo  švelnus  jos  balsas.  Ji  deklamavo  eilėraštį: 

Štai  skaisčiai  žalias  vynas  ir  raudonas  žibintas. 

Prašau  tavęs,  mano  valdove,  ateik  čionai  į  mano  miegamąjį. 

Už  šnarančios  auksu  siuvinėtos  užuolaidos  šiąnakt  galėčiau 
padaryti  tave  laimingiausią  iš  vyrų. 

Deja,  meilė  pranyko  visai  kaip  ryto  rasa! 

Kaip  aš  galėjau  atsakyti?  Apsidairiusi  pastebėjau  po  balkonu  kelias  žiedais  pasidabinusias  slyvos 
šakas.  Žiedai  švietė  sodriu  raudoniu,  tokiu  pat,  koks  kadaise  puošė  Perles  lūpas.  Man  širdis  ėmė 
daužytis  pamačius  šį  laimę  pranašaujantį  ženklą.  Žiedai  raudo  kaip  jauna  mergina,  o  senos  šakos 
išsikraipė  kaip  senoviškas  kaligrafinis  raštas.  Šie  švieži  žiedai  ir  senos  šakos  sukėlė  mintyse  žinių 
trokštančio  jauno  mokinio  ir  išmintingo  mokytojo  vaizdą  -  kadaise  tokie  santykiai  siejo  mane  ir  Perlę. 

Man  akys  priplūdo  ašarų,  bet  aš  susitvardžiau  nepravirkusi. 

Prisiminiau,  kaip  Perle  aiškino  kino  melodiją  „Trys  variacijos  slyvos  žiedo  tema“.  Neprilygstama 
žiedų  ištvermė  kenčiant  žvarbą  ir  darganą,  aiškino  ji  man,  įkvėpė  tūkstančius  poetų  ir  dailininkų. 
Daugelį  šimtmečių  gausūs  jų  eilėraščiai  ir  paveikslai,  aukštinantys  slyvos  žiedų  tvirtybę,  duodavo 
peno  širdims  ir  suteikdavo  jėgų  pasimetusioms  sieloms. 

Atsisukau  į  Perlę  ir  ranka  parodžiau  po  balkonu. 

-  Žiūrėk,  sese  Perle,  slyvos  žiedai! 

Daugiau  nedrįsau  sakyti,  bijojau,  jog  ne  taip  supras,  kad  mėginu  ją  mokyti  kartodama  tai,  ko  ji  pati 
mane  išmokė. 

-  Žinau,  -  nežiūrėdama  nei  į  žiedus,  nei  į  mane  atsakė  jinai.  Po  trumpos  tylos  vėl  pasigirdo 
švelnus  jos  balsas:  -  Siang  Siang,  ar  dešinėje  po  balkonu  pastebėjai  ir  kregždės  lizdą? 

Ištiesiau  kaklą  ir  tarp  stulpelių  jį  pamačiau.  Labai  nudžiugau,  mat  ant  supintų  šakelių  tupėjo 
kregždė  ir  lesino  savo  jauniklius.  Lesalą  į  godžiai  pražiotus  snapus  ji  kišo  taip  greitai,  kad  vaizdas 
atrodė  bemaž  juokingas,  bet  aš  vėl  vos  neapsiverkiau.  Mane  sujaudino  ne  tik  šis  geras  naujo 
gyvenimo  ir  motiniškos  meilės  ženklas,  bet  ir  viltis,  kad  iš  pažiūros  aptemęs  Perles  protas  vėl  aštrus 
ir  aiškus! 

Pasisukau  ir  sugavau  jos  žvilgsnį.  Didžiam  mano  džiaugsmui,  ji  vėl  prašneko,  šįsyk  tyliai,  bet 
aiškiai. 

-  Savo  lizde  gimusi  kregždė,  nors  užauga  ir  išskrenda  svetur,  visados  sugrįžta.  Kasmet.  Niekas  - 
nei  lietus,  nei  sniegas,  nei  perkūnija  -  negali  sukliudyti  jai  grįžti  namo.  Tai  pagarbos  savo  gyvenimo 
kelionei  ritualas. 

Jos  žodžiai  priminė  man  pokalbį  su  motina  geležinkelio  stotyje: 


Siang  Siang,  mes ,  kinai,  sakome:  „Nukritę  lapai  grįžta  prie  savo  šaknų.  “Ar  supranti 
šio  posakio  reikšmę? 

Pažiūrėjau  į  ją  ir  pamačiau,  kad  jos  akyse  žvilga  ašaros. 

-  Taip,  mama.  Kad  ir  kas  nutiktų,  mes  visuomet  turime  rasti  kelią  namo. 

Bet  štai  jau  penkeri  metai  vieninteliai  mano  namai  buvo  Persikų  žiedai.  Iš  motinos  taip  ir 
nesulaukiau  nė  žodelio. 

-  Nebent. . .  -  iš  apmąstymų  mane  pažadino  Perles  balsas. 

-  Nebent  kas? 

-  Jos  lizdą  kas  išdrasko. 

Negalėdama  patikėti  pažvelgiau  į  ją. 

-  Kas  išdrįstų  šitaip  pasielgti? 

-  Maža  kas  gali  nutikti:  trenkti  žaibas,  nurauti  pūga,  net  stiprus  vėjas.  Visa  tai  -  gamtos  jėgos.  Bet 
žmogus  irgi  gali  jį  sunaikinti.  Ateis  diena,  kai  Persikų  žiedų  paviljonas  bus  nugriautas. 

Jos  žodžiai  mane  sukrėtė:  man  niekad  nė  į  galvą  neatėjo,  kad  vieną  dieną  Persiko  žiedų  nebeliks. 
Ne  todėl,  kad  man  labai  patiko  čia  gyventi  ir  tarnauti  tiems  čou  nanžen  -  kaip  kregždei  mažytis 
lizdas,  taip  ir  man  paviljonas  buvo  vieninteliai  mano  namai.  Kur  mes  visos  dėsimės,  kai  nebeliks 
Persikų  žiedų?  Net  rūsio  žiurkės  -  jos  išbėgs  į  gatvę,  bet  ar  ten  jų  neužtvatins  berniūkščiai, 
nesutraiškys  automobiliai  ar  griūvančios  kolonos? 

-  Arba  jį  gali  sunaikinti  atsitiktinai  einantis  pro  šalį  berniukas.  Jis  pamatys  lizdą  ir  svies  į  jį 
akmenį  -  šiaip  sau,  pramogai. . . 

Ji  staiga  nutilo. 

-  Kas  nutiko,  sese  Perle? 

-  Ša. ..  -  Ji  pakreipė  galvą  ir  įsiklausė.  -  Kažkas  ateina. 

Išgirdau  vis  labiau  artėjančius  žingsnius,  galop  iš  už  kampo  pasirodė  be  galo  graži,  prabangiai 
apsitaisiusi  moteris  -  Raudonoji  Nefrite.  Mano  šnerves  pasiekė  stiprus  kvepalų  aromatas. 

Raudona  jos  suknelė  buvo  puošta  įmantriais  į  voratinklį  panašaus  rašto  nėriniais.  Turėjau 
pripažinti,  kad  dabar  ji  atrodo  kaip  tikra  ming  dzi.  Du  gaubliai  po  tuo  kraujo  spalvos  tinklu,  rodės, 
tuoj  ištrūks  į  laisvę.  Į  vieną  iš  tų  pilnų  mėnulių  buvo  įsikibusi  voro  pavidalo  auksinė  segė  su 
deimantu.  Pomada  suteptuose  plaukuose  ne  itin  stengdamasi  slėpynes  žaidė  raudona  gėlė.  Raudona 
pirštine  mūvinčioje  rankoje  tingiai  siūbavo  į  šalis  gėlėmis  išpaišyta  vėduoklė. 

Jos  grožis  -  lyg  kokios  gašlios  į  žemę  nužengusios  deivės  ar  vampyrės  -  rodės,  turi  galios 
užgniaužti  kvapą  ar  atimti  iš  žmogaus  sielą  ir  nunešti  kažkur.  Krypuodama  link  mūsų  ji  be  perstojo 
atvirai  koketiškai  šypsojosi  -  Perle  kadaise  mane  įspėjo  šiukštu  to  nedaryti. 

Perle  niekinamai  spoksojo  į  ją,  bet  Raudonajai  Nefritei  tai  tarsi  buvo  nė  motais  -  šypsena 
nepranyko  išjos  veido. 

Mes  ilgai  stebeilijomės  į  ją,  ji  -  į  mus,  kol  galiausiai  jos  krūtys  nustojo  liumpsėti,  o  užpakalis 


krypuoti. 

-Ak,  kaip  pavydžiu  jums,  kad  turite  laisvo  laiko.  Ypač  tau,  sese  Perle.  Dabar,  net  jeigu  norėčiau 
kiek  pailsėti,  viršininkas  Če  man  neleidžia.  Kaip  norėčiau  anksti  išeiti  į  užtarnautą  poilsį  kaip  tu! 

-  Ak,  tu,  šliundra,  prikąsk  liežuvį!  -  nesusilaikiusi  užrikau. 

Raudonoji  Nefrite  pratrūko  juoku. 

-  Čia  aš  šliundra?  O  jūs,  -  ji  dūrė  raudona  pirštine  apmautu  pirštu  į  mane,  paskui  į  Perlę,  -  argi 
jūs  visos  nesat  šliundros?!  Mes  čia  ir  gyvename  iš  to,  kad  esame  šliundros.  Bet,  -  ji  metė  reikšmingą 
žvilgsnį  į  Perlę,  -  tu  nebesi  šliundra.  Tu  išėjai  į  pensiją.  Sveikinu!  Gal  dabar  judvi  norėtumėte  užeiti  į 
mano  kambarį  ir  šampano  taure  atšvęsti  sesers  Perles  ankstyvą  išėjimą  į  pensiją  bei  mano  pergalę 
varžytuvėse? 

-  Ak,  tu  gyvate!  -  iškošė  pro  dantis  Perle. 

Ji  jau  buvo  bešokanti  į  priekį,  bet  tą  akimirką  nežinia  iš  kur  atsirado  geltona  peteliškė  ir  ėmė 
sklandyti  aplink  Raudonąją  Nefritę  -  tikriausiai  ją  priviliojo  stiprūs  kvepalai. 

Perle  bemat  stabtelėjo.  Jos  akys  pritvinko  ašarų,  ir  ji  gargždžių  balsu  sudejavo: 

-  Rubine! 

Perle  negalėjo  atitraukti  akių  nuo  peteliškės;  atrodė,  kad  ją  kažkas  apkerėjo  ir  kažkokia  tamsi, 
nepermaldaujama  jėga  plėšia  iš  jos  sielą. 

-  Tai  bent!  -  šaižiu,  perdėtai  saldžiu  balsu  nusišaipė  Raudonoji  Nefrite.  -  Koks  sentimentalumas! 
Net  nieko  nevertą  vabzdį  vadini  tokiu  kilniu  vardu.  Tu,  -  spigus  jos  balsas  staiga  gerokai  pažemėj  o,  - 
esi  tik  šlykšti  sena  kalė,  iššliaužusi  iš  supuvusių  kitos  šunų  perkruštos  kalės  vartų! 

Mums  nespėjus  nė  prasižioti,  Raudonoji  Nefrite  pakėlė  vėduoklę  link  peteliškės,  ši  akimirksniu 
ant  jos  nutūpė. 

Kekšė  staigiu  judesiu  suglaudė  vėduoklę,  paskui  ją  praskleidė,  ir  ant  žemės  nukrito  geltona  košė. 

Perlei  iš  plaukų  iškrito  aukso  filigrano  drugelis  ir  dunkstelėjo  į  grindis. 

Paskutinė  kelionė  per  raudonąsias  dulkes 


Perles  kūną,  kabantį  po  vaiduoklių  sodo  šventyklos  sija,  aptiko  tetulė  A  Ping.  Vėliau  visi  kalbėjo,  kad 
prie  jos  suknelės  padurkų  plazdeno  geltona  plaštakė. 

\bs  tik  išgirdę  apie  Perles  mirtį,  Fang  Rong  ir  Vu  Čiangas  nuėjo  apieškoti  jos  kambario. 
Pasisiūliau  padėti:  ne  tik  troškau  ką  nors  padaryti  kraujo  seseriai,  dar  ir  norėjau  rasti  jos  kiną. 
Sunerimau,  kai  viską  išgriozdę  instrumento  neradome  nė  pėdsako. 

-  Mama,  gal  matėte  sesers  Perles  kiną ?  -  paklausiau  Fang  Rong. 

Ji  pagalvojo. 

-  A,  turi  galvoje  tą  supuvusį  medgalį,  kurį  Perle  vadindavo  muzikos  instrumentu?  Seniai  jo 
nemačiau.  Gal  jis  pagaliau  jai  nusibodo  ir  jinai  jį  išmetė.  Kadaise  porąkart  girdėjau  ją  juo  grojant. 
Žinai,  į  ką  panašus  buvo  jo  garsas?  Į  katės  kniaukimą! 

Mama  tarškėjo  toliau,  o  man  aptemo  akyse.  Dabar,  kai  Perle  leidosi  į  dangiškąją  kelionę,  kinas 
man  buvo  vienintelė  su  ja  siejanti  gija.  O  dabar  ir  ši  gija  nutraukta.  Širdyje  pajutau  begalinį  liūdesį. 

Vos  tik  Perles  kambarys  buvo  ištuštintas,  Vu  Čiangas  paleido  keletą  fejerverkų,  kad  išbaidytų 
piktąsias  dvasias.  Perles  vėlės  aimanas  man  ausyse  užgožė  jų  sprogimai;  žiūrėjau  į  tuščias  sienas  ir 
suvokiau,  kad  amžiams  netekau  brangiausios  sesers. 

Nenustebau,  kai  paviljonas  nusprendė  nerengti  Perlei  įprastų  laidotuvių. 

Kai  paklausiau  mamos,  ar  ji  samdys  kokius  budistų  ar  daosistų  vienuolius  kalbėti  sutrų  už  jų 
dukters  sielą,  ji  atsakė: 

-  Manai,  kad  Persikų  žiedų  paviljonas  yra  kokia  labdaros  organizacija,  turinti  per  daug  atliekamų 
pinigų? 

Ji  spoksojo  į  mane  nelaimingomis  akimis  -  net  apgamas  kaktoje  atrodė  baisiai  nusiminęs. 

-  Siang  Siang,  nejaugi  dar  nesupratai,  kad  kiekviena  mūsų  čia  uždirbta  moneta  pasrus  krauju,  jei 
ją  perskelsi? 

Mama  turėjo  galvoje,  kad  visi  pinigai  buvo  sunkiai  uždirbti  prakaitu,  ašaromis  ir  krauju,  ir  buvo 
teisi.  Tik  kraują  liejome  mes,  o  pinigus  pasiimdavo  jinai. 

Paskui  tiesiog  negalėjau  patikėti,  kai  ji  pranešė  neisianti  į  Perles  laidotuves. 

-  Siang  Siang,  -  dūsavo  ji,  -  nesu  tokia  beširdė,  kad  nenorėčiau  lydėti  brangios  savo  dukros 
paskutinėje  kelionėje  per  raudonąsias  dulkes.  Tiesiog  neturiu  laiko.  Tu  tik  pažiūrėk:  Persikų  žiedų 
paviljonas  kas  vakarą  sausakimšas.  Jeigu  aš  bent  vieną  akimirką  neseksiu  visko  iki  menkiausios 


smulkmenos,  viskas  bemat  sugrius!  -  Nykščiu  spragtelėjusi  per  pirštus  ji  pavaizdavo  sprogimo  garsą. 

-  Manai,  Perle  man  už  tai  dovanotų?  Taigi,  kad  nuraminčiau  jos  sielą,  negaliu  eiti  į  laidotuves. 

-  Bet,  mama,  laidotuvės  vyks  ryte,  ne  vakare! 

Ji  priekaištingai  į  mane  žvilgtelėjo. 

-  Siang  Siang,  jeigu  iš  ryto  gerai  neišsimiegosiu,  kaip  galėsiu  vakare  tinkamai  rūpintis  verslu?  - 
dabar  jau  veikiau  barė,  negu  priekaištavo  ji.  -  Ir  nepamiršk:  šitaip  darau  vien  dėl  tavęs  ir  tavo  seserų, 
antraip. . .  -  ji  nutilo,  paskui  baigė:  -  Prisimeni  tą  mažąjį  elgetą,  kuris  prieš  daug  metų  pavogė  iš  tavęs 
ledus  ir  vos  nepapuolė  po  mašina?  Jeigu  Persikų  žieduose  kas  nors  nenusiseks,  jūsų  visų  laukia  tas 
pats  kas  jo,  supranti? 

Ji  nusišypsojo. 

-  Bet  aš  esu  labai  dosnios  širdies,  todėl  sumokėsiu  užjos  karstą  ir  laidotuvių  išlaidas. 

Žinojau:  žmogui  nusižudžius,  jo  vėlė  sukiojasi  savižudybės  vietoje  ir  neatstoja  nuo  visų  ten 
gyvenančių.  Man  norėjosi  pasakyti  Fang  Rong,  kad  jeigu  ji  su  Vu  Čiangu  neateis  į  laidotuves  pagerbti 
Perles  atminimo  ir  nenusamdys  vienuolių  jos  sielai  nuraminti,  velionė  pasirodys  iš  in  pasaulio  ir 
neduos  ramybės  Persikų  žiedams.  Bet  mano  galvoje  brendo  viena  mintis,  todėl  nusprendžiau  nedaryti 
nieko,  kuo  patraukčiau  į  save  dėmesį. 

Perle  buvo  palaidota  vėjuotą  rytą  praėjus  dviem  dienoms  po  savižudybės.  Mama  įsakė  laikyti  šį 
nemalonų  įvykį  paslaptyje. 

-  Nenoriu,  kad  ateitų  buvę  jos  klientai,  nes  paviljonui  bus  nenaudinga,  jei  turtingus  klientus  irgi 
ištiks  nesėkmė. 

Taigi  tik  tetulė  A  Ping,  Pavasario  Mėnesiena  ir  aš  atėjome  atsisveikinti  su  Perle. 

Menkutis  jos  kūnas  buvo  paguldytas  į  tokį  pat  menkutį  karstą,  paskui  du  apsaugininkai  nunešė  jį  į 
vaiduoklių  sodą.  Mes  trys  tylėdamos  ėjome  iš  paskos.  Pavasario  Mėnesiena  slapčia  braukė  ašaras. 
Tetulė  A  Ping  kaip  visada  atrodė,  tarsi  mintimis  būtų  kažkur  kitur,  o  aš  buvau  tokia  priblokšta  to,  kas 
nutiko,  kad  net  nesusigaudžiau  savo  jausmuose. 

Dienos  metu  neatrodė,  kad  sode  lankytųsi  vaiduokliai,  -  jis  veikiau  panėšėjo  į  liūdną,  visų 
apleistą  moterį,  apraudančią  savo  nelemtą  dalią  už  ilgų,  gilių  vartų.  Nors  buvo  ankstyvas  pavasaris, 
plumpinant  per  purvą  joks  žalumos  lopinėlis  nepraskaidrino  niūrios  aplinkos.  Vėjo  draikomi  juodi 
mūsų  drabužiai  tik  labiau  ją  pabrėžė. 

Mūsų  laukė  dar  slogesni  vaizdai.  Jau  pasirengę  nuleisti  karstą  į  duobę,  žiojinčią  prieš  mus  it 
plačiai  pražiota  vaiduoklio  burna,  apsaugininkai  spoksojo  tarsi  ragindami:  „Greičiau  baikime  šį 
reikalą!“ 

Tada  tetulė  A  Ping  ženklu  paliepė  mums  stoti,  iškėlė  savo  maišą  ir  iškratė,  kas  jame  buvo,  įžiebė 
degtuką  ir  ėmė  deginti  popierines  aukas,  vaizduojančias  pinigus,  aukso  ir  sidabro  luitus,  drabužius  ir 

-  didžiai  mano  nuostabai  -  net  popierinę  kūdikio  pavidalo  lėlę.  Moteris  be  perstojo  vapėjo 
nesuprantamas  maldas,  kol  netekę  kantrybės  apsaugininkai  įmetė  karstą  į  tą  juodą  duobę.  Tada  du 


raumeningi  vyrai  ėmė  kastuvais  versti  žemes  ant  tos  „puspenktos  lentos“,  kol  pamažu  užklojo.  Tik 
tada  ašaros,  lyg  vanduo,  prasiveržęs  iš  sugriuvusios  užtvankos,  pasruvo  man  iš  akių. 

Užmetę  paskutinį  kastuvą  žemių,  apsaugininkai  išsitraukė  po  purviną  skudurą,  nusišluostė  veidus 
ir  rankas,  tada  neištarę  nė  žodžio  ir  neparodę  jokių  jausmų  nužirglioj  o  į  šalį. 

Mes  trys  sustingusios  stovėjome  prie  niekaip  nepaženklinto  kauburėlio,  po  kuriuo  gulėjo  mūsų 
mylima  Perle;  įsivaizdavau,  kad  jos  kūnas  vis  dar  šiltas.  Dabar  likau  viena  kaip  pirštas  šiame 
pasaulyje.  Perle  nepaliko  man  net  atsisveikinimo  raštelio.  Kaip  ji  galėjo  šitaip  mane  palikti?! 

Ašarų  netramdžiau  tik  dieną.  Vakare  liepiau  sau  šypsotis  taip,  kad  skruostuose  pasirodytų 
duobutės,  o  akys  šoktų  kaip  plaštakės,  nors  širdis  sruvo  krauju. 

Staiga  išgarsėjusi  Raudonoji  Nefrite  net  pagyvino  verslą  Persikų  žiedų  paviljone  ir  atnešė  jam  dar 
didesnę  šlovę.  Kiekvieną  dieną  ir  naktį  virš  įėjimo  į  paviljoną  kabodavo  didžiulės  lentos  su  išraižytu 
jos  vardu,  nukabinėtos  šviežiomis  gėlėmis  ir  spalvingais  žibintais.  Kasdien  ji  gaudavo  pluoštus 
kvietimų,  tad  galėdavai  matyti  ją  visur:  ištaiginguose  restoranuose,  madingose  arbatinėse,  naktiniuose 
klubuose,  prašmatniuose  sambūriuose,  operoje. 

Vis  dėlto  Raudonosios  Nefritės  populiarumas  mano  verslui  nepakenkė.  Ant  mano  stalo  irgi 
gulėdavo  storiausi  pluoštai  kvietimų,  iš  rankų  į  rankas  ėjo  mane  ginančios  eilės.  Ištikimi  mano 
nuolatiniai  klientai  tikino,  esą  aš  turinti  tai,  ko  baisiai  stinga  Raudonajai  Nefritei  -  ji  nepanaši  į 
menininkę.  Aš  esanti  rafinuota  muzikantė  ir  jautri  poetė,  o  Raudonoji  Nefrite  atrodo  tik  kaip 
prostitutė,  apsimetanti  menininke. 

Mano  tapybos  mokytojas  ponas  Vu  kartą  man  sakė,  kad  ji  net  negalinti  tiesiai  nulaikyti  teptuko  - 
todėl  jos  tiesės  visada  išeina  kreivos. 

-  Mes,  tapytojai,  -  kalbėjo  jis,  -  sakome:  „Potėpis  bus  tiesus,  tik  jeigu  tavo  širdis  sąžininga.“ 

Keista,  bet  Raudonoji  Nefrite  niekada  nerodydavo  man  priešiškumo.  Kai  susidurdavome 
paviljone  ar  sugaudavome  viena  kitos  žvilgsnį  restorane  ar  operoje,  ji  net  linktelėdavo  man  ar  meiliai 
nusišypsodavo.  Nors  man  tada  suminkštėdavo  širdis,  mintyse  garsiai  išgirsdavau  Perles  žodžius: 
„Saugokis  tos  klastingos  lapės.  Ji  šypsodamasi  suvarys  tau  peilį.  “ 

Kaip  skaudžiai  klydai,  sese  Perle!  Jai  net  nereikėjo  įdurti  tau  peiliu  -  tu  vis  tiek  mirei! 

Kaskart  pamačiusi  Raudonąją  Nefritę  duodavau  sau  žodį  būti  žiauri  ir  klastinga  kaip  ji,  kad 
galėčiau  pabėgti  iš  Persikų  žiedų,  surasti  motiną  ir  sužinoti,  kas  yra  tas  kariauninkas,  nužudęs  mano 
tėvą. 

Septintą  vakarą  po  Perles  mirties,  aptarnavusi  paskutinį  klientą,  išsmukau  iš  Persikų  žiedų  ir 
patraukiau  tiesiai  į  vaiduoklių  sodą.  Turėjau  padaryti  du  dalykus:  atiduoti  auką  Perlei  ir  pasimelsti 
Guan  In. 

Mėnuo  pasislėpė  už  debesų,  tad  dangus  buvo  tamsus  ir  tuščias,  tarsi  jis  irgi  gedėtų  Perles. 
Šventyklos  slenkstį  peržengiau  sunkia  širdimi  ir  nešina  ne  mažiau  sunkiu  krepšiu  su  Perles 
mėgstamais  valgiais,  taip  pat  smilkalais,  rankšluosčiu,  lėkštėmis,  puodeliais  ir  lazdelėmis  valgyti. 


Nuo  žibinto  mano  rankose  ant  plikų  grindų  žaidė  gelsvos  šviesos  apskritimas;  jis  man  priminė 
gyvsidabrio  šviesą,  išryškinančią  atlikėjus  scenoje.  Tik  šįvakar  scena  buvo  tuščia,  nes  atlikėja  jau 
paliko  ją. 

-  Perle,  -  sukuždėjau.  Ašaros  nugėlė  man  akis. 

Pakreipiau  žibintą  į  viršų  mėgindama  pamatyti  siją,  ant  kurios  pasikorė  Perle.  Ar  ji  pasirinko  tą 
pačią  kaip  Rūbinė  prieš  septynerius  metus?  Žiūrėdama  į  daugybę  sijų  svarsčiau,  kiek  seserų  noriai  ar 
nenoriai  baigė  savo  gyvenimą  madaruodamos  palubėje.  Netrukus  ta  mintis  ėmė  taip  bauginti,  kad  man 
teko  nusukti  akis. 

Nuskubėjau  prie  altoriaus,  išdėliojau  atsineštus  valgius  ir  arbatą,  paskui  pasilenkiau  prie  Guan  In 
statulos.  Deivė  kaip  visada  atrodė  gailiaširdė,  bet  ištikimos  garbintojos  Perles  likimas,  rodės,  jos  nė 
kiek  nejaudina. 

-  Kodėl  nesukliudei  Perlei  nusižudyti?  -  garsiai  paklausiau  rūpestingai  šluostydama  deivę 
rankšluosčiu. 

Ji  spoksojo  į  mane  negyvomis  akimis.  Atsidusau,  išsitraukiau  Perles  ir  Rūbinės  nuotraukas  ir 
pastačiau  jas  ant  altoriaus  prie  Guan  In.  Kadangi  neketinau  ilgai  čia  likti,  ritualą  supaprastinau. 
Paaukojau  Gailestingumo  deivei  smilkalų,  arbatos  ir  maisto,  paskui  prisiekiau  jai  tapti  moterimi  su 
tūkstančiu  klastingų  širdžių,  kad  galėčiau  prisivilioti  į  savo  glėbį  tūkstantį  turtingų  ir  įtakingų  vyrų. 
Pirmiausia  pasinaudosiu  jų  galia  tam,  kad  atkeršyčiau  Raudonajai  Nefritei,  paskui  išviliosiu  iš  jų  tiek 
pinigų,  kad  užtektų  palikti  Persikų  žiedus  ir  surasti  motiną.  Ir  dar  maldavau  Guan  In  padėti  man  rasti 
tą  kariauninką,  o  suradus  įkvėpti  man  drąsos  paleisti  kulką  į  nedorą  jo  galvą. 

Jaučiausi  mažumą  prasikaltusi,  kad  mano  maldose  tiek  pykčio,  kartėlio  ir  savanaudiškų  troškimų. 
Ar  Gailestingumo  deivė  išpildys  tuos  mano  piktanoriškus  pageidavimus?  Taigi  paprašiau  deivės 
atleisti  už  kerštingus  ketinimus.  Paskui  sukalbėjau  trumpą  maldą  Rūbinei.  Kadangi  niekada  nebuvau 
su  ja  susitikusi  ir  mažai  apie  ją  žinojau,  tegalėjau  sakyti  tokius  dalykus:  „Kaip  tau  sekasi?  Tikiuosi, 
dabar  laimingai  gyveni  su  Perle  in  pasaulyje.“ 

Galiausiai  atėjo  Perles  eilė.  Kuo  pagarbiausiai  paaukojau  jai  jos  mėgstamiausios  žaliosios 
„Geležinės  bodisatvos“  arbatos  ir  jos  mėgstamų  valgių:  skrudintų  arbūzų  sėklų,  cukruotų  imbierų, 
garintų  krabų  mėsos  kukulių,  sriubos  su  pikantiškais  lakštiniais. 

Žodžiai  žiro  man  iš  burnos  it  pupelės  iš  skardinės. 

-  Brangioji  sese  Perle,  jau  septintas  vakaras  nuo  tada,  kai  leidaisi  į  nemirtingojo  kelionę. 
Neabejoju,  kad  dabar  tu  laimingai  gyveni  Vakarų  rojuje,  kur  netrūksta  kvapnių  gėlių,  saldžiabalsių 
paukščių,  laimę  nešančių  gyvūnų,  jaunatviškų  nemirtingųjų  ir  guli  visi  septyni  lobiai—.  Kaip  laikosi 
sesuo  Rūbinė?  Neabejoju  dar  ir  tuo,  kad  judvi  laimingai  vėl  susiėjote.  Prašau  nesijaudinti  dėl  manęs 
-  gyvenimas  jang  pasaulyje  ir  Persikų  žiedų  paviljone  yra  visai  neblogas.  Sese  Perle,  aš  niekada 
neužmiršiu  tavęs  ir  drauge  nuostabiai  praleisto  laiko,  nei  be  galo  vertingų  dalykų,  kurių  mane 
išmokei,  ypač  skambinti  kinu.  Tačiau  turiu  tau  pasakyti  štai  ką.  Liūdna,  bet  kitą  dieną  po  to,  kai 
leidaisi  į  nemirtingojo  kelionę,  ir  aš  padėjau  mamai  su  tėčiu  tvarkyti  tavo  kambarį,  kino  niekur 


neradome.  Tu  daug  kartų  man  sakei,  kad  turiu  labai  rūpintis  šiuo  šventu  instrumentu.  Bijau,  kad  dabar, 
kai  nenumanau,  kur  jis  galėtų  būti,  tave  apvyliau.  Sese  Perle,  net  jeigu  aš  nerasiu  jo  ir  ateityje, 
amžinai  saugosiu  kiną  ir  tai,  ko  manęs  išmokei,  slapčiausioje  savo  širdies  kertelėje.  Tu  davei  man 
lopinėlį  tyros  žemės,  į  kurią  niekas  negali  įkelti  kojos.  Dabar,  kai  tavęs  nebėra,  nežinau,  kaip  ilgai  aš 
įstengsiu  ištverti  Persikų  žieduose.  Privalau  bėgti,  nors  visiškai  nenumanau,  kaip  gyventi  už  jo  sienų. 
Aš  ir  toliau  čia  ateisiu  pasiūlyti  tau  mėgstamų  valgių  ir  arbatos.  Sese  Perle,  jei  tik  nori,  kad 
padaryčiau  ką  nors  tau,  prašau  pasakyti  man  per  sapnus.  Arba  jeigu  tau  ko  nors  reikia  -  drabužių, 
knygų,  automobilio,  namo,  sidabro,  aukso,  -  tik  pasakyk  man.  Aš  nupirksiu  juos  popierinius  ir 
sudeginsiu,  kad  patektų  pas  tave.  Tikiuosi,  kad  pagaliau  radai  ramybę  ir  džiaugsmą  tame  gražiame 
rojuje,  kuriame  dabar  gyveni. 

Man  baigus  maldą,  veidas  buvo  šlapias  nuo  ašarų,  o  širdį  graužė  neapsakomas  kartėlis. 

Pradėjau  tvarkytis.  Kai  norėjau  padėti  Guan  In  į  jos  vietą  po  altoriumi,  mano  nuostabai,  iš  statulos 
dugno  iškrito  ryšulėlis.  Paėmiau  j  į,  atrišau  raudoną  kaspiną  ir  išvyniojau  popieriaus  ritinėlį. 

Apstulbau  pamačiusi  prieš  akis  Perles  įmantrų  kaligrafišką  raštą  ryžių  popieriuje. 

Man  teko  sukaupti  visas  valios  pastangas,  kad  ašaromis  neišterliočiau  rašalo. 

Siang  Siang, 

neabejoju,  tu  labai  nusiminsi  sužinojusi,  kad  aš  keliauju  pas  Rūbinę  ir  palieku 
tave  raudonosiose  dulkėse.  Tikriausiai  nusiminsi  ir  todėl,  kad  net  neatsisveikinau  su 
tavimi.  Bet  aš  esu  įsitikinusi,  kad  vieną  dieną  rasi  šį  laišką,  nes  žinau,  jog  esi  gera, 
ištikima  sesuo  ir  ateisi  čia  aukoti  Guan  In  ir  man.  O  jeigu  ne,  vadinasi,  niekada 
nepamatysi  ne  tik  šio  laiško,  bet  ir  daiktų,  kuriuos  tau  palikau. 

Atleisk,  kad  palieku  tave,  bet  aš  privalau  iškeliauti  -  be  tavęs. 

Dabar  nelabai  svarbu,  koks  buvo  mano  gyvenimas  -  geras  ar  blogas,  džiugus  ar 
liūdnas;  svarbiausia,  kad  nugyvenau  jį  garbingai.  Nors  neapsakomai  pasidygėjau 
nedora  žmogaus  prigimtimi,  aš  bent  jau  turėjau  galimybę  kiaurai  ją  permatyti  iki  pat 
jos  gelmių.  Štai  kodėl  nesigailiu  palikdama  šį  pasaulį  -juk  mano  širdis  dabar  laisva 
ir  mano  akių  niekas  netemdo. 

Man  išėjus  neliksi  viena.  Turi  kitą  „giminaitę“  -tetulę  A  Ping.  Nepyk,  kai 
sužinosi  tiesą,  kurią  nuo  tavęs  slėpiau. 

A  Ping  -  mano  motina. 

Ji  nenusižudė,  kaip  tau  sakiau,  tik  mėgino  tai  padaryti.  Ji  bandė  iššokti  pro  mūsų 
buto  langą,  bet  aš  smarkiai  įsikibau  jai  į  vieną  koją,  Rūbinė  į  kitą.  Man  tada  buvo 
aštuoneri,  sesei  trylika.  Mes  karštai  maldavome  jos  nepalikti  mūsų  našlaičių.  Galop 
prigrasinome:  jeigu  iššoks  ji,  mes  nepasileisime  ir  nukrisime  kartu  su  ja. 

Motinai  nepavyko  nusižudyti,  bet  jai  pavyko  išgerti  nuodų,  nuo  kurių  prarado 
balsą.  Ji  bijojo,  kad  dėl  sutrikusios  psichikos  gali  atskleisti,  kas  yra  mudviejų  tėvas, 


ir  sukelti  grėsmę  mūsų  gyvybei.  Liūdna,  bet  praradus  balsą,  matyt,  jai  dar  labiau 
aptemo  protas. 

Ji  nuliūs  sužinojusi  apie  mano  mirtį,  bet  labai  greitai  apie  ją  ir  pamirš.  Tai  viena 
iš  priežasčių,  dėl  kurių  jaučiuosi  turinti  teisę  trauktis  iš  gyvenimo.  Jeigu  ji  protautų 
kaip  normalus  žmogus,  man  niekada  neužtektų  drąsos  įskaudinti  jai  širdį. 

Prašau  nesmerkti  manęs  už  tai,  kad  tave  palieku.  Aš  turiu  išeiti,  Siang  Siang. 

Kaip  sakiau,  ne  tik  negaliu  gyventi  po  šitokio  pažeminimo  -  aš  esu  baisiausiai 
pasidygėjusi  paderme,  vadinama  žmonių  gimine.  Prisimeni  tapytoją  Dziang  Mou? 
Nuo  tada,  kai  buvo  paskelbti  varžytuvių  rezultatai,  jis  nė  karto  manęs  neaplankė, 
neatsiuntė  nė  vieno  paguodos  žodžio.  Aišku,  aš  žinau,  kodėl  jis  neparodė  akių  -  iš 
baimės.  Jis  nenori,  kad  kas  sužinotų  apie  mudviejų  santykius,  nes  bijo  turėti  dėl  jų 
nemalonumų.  Bailys!  Esu  įsitikinusi,  viršininkas  Če  paliks  jį  ramybėje,  nes  jis  nėra 
toks  svarbus,  kad  būtų  vertas  kulkos! 

O  jeigu  vis  dėlto  kada  nors  jį  susitiksi,  pasakyk  jam,  kad  vis  dar  jį  myliu,  nes  jis 
vienintelis  vyras,  kuriam  savo  noru  paaukojau  ištisus  supisto  gyvenimo  metus. 

Prašau  gerai  rūpintis  tetule  A  Ping  dėl  manęs  ir  Rūbinės  -  kitos  sesers,  kurios 
niekada  nesi  mačiusi.  Kaskart  linksmindamasi  -  per  šventes,  Naujuosius  metus,  savo 
gimtadienį  —  neužmiršk  palikti  vietų  ir  mudviem.  Be  to,  gerai  rūpinkis  Slyvos  Žiedu 
ir  paglostyk  nuo  manęs  gražiąsias  jos  plunksnas. 

Esi  labai  drąsi  ir  stipri  mergina,  tad  neabejoju,  kad  puikiai  versiesi  ir  be  manęs. 
Per  daug  nesijaudink,  nes  mudvi  su  Rubine  in  pasaulyje  sukaupsime  nuopelnų  tau, 
tad  gyventi  jang  pasaulyje  tau  bus  gera.  Esu  įsitikinusi,  kada  nors  sutiksi  žmogų,  kurį 
pamilsi,  išeisi  iš  Persikų  žiedų  ir  gyvensi  laisvai,  laimingai.  Noriu,  kad  prižadėtum 
man  dar  vieną  dalyką:  nemėginsi  keršyti.  Gal  tu  manimi  nepatikėsi,  bet  tiesa  yra  ta, 
kad  Raudonajai  Nefritei  neapykantos  nejaučiu.  Dabar,  pagaliau  radusi  sielos 
ramybę,  nenoriu  nė  lašo  kartėlio  savo  širdyje,  kai  palieku  šį  purviną  pasaulį  ir 
iškeliauju  į  rojų.  Aplink  mus  jau  ir  taip  nestinga  blogos  či,  tad  būk  gera,  nesukeik  jos 
daugiau.  Galų  gale  ji  atsisuktų  prieš  tave,  ir  tavęs  lauktų  labai  bloga  lemtis. 

Dabar  įkišk  ranką  kuo  giliau  po  altoriumi  ir  rasi  ten  kiną.  Pažiūrėk  į  jo  vidų.  Ten 
padėjau  kai  ką  tau.  Taip  pat  palikau  šį  tą  mamai  ir  tėčiui,  kad  jie  neįtartų  mane 
palikus  dovanų  tau. 

Paskutinis  dalykas:  labai  gerai  rūpinkis  kinu  ir  savimi. 

Tavo  sesers  Perles  paskutiniai  rašyti  žodžiai. 

P.  S.  Dar  kai  kas.  Ką  tik  sužinojau  esanti  nėščia,  bet  manau,  kad  tėvas  yra  tas, 
kuris  nenori  manęs  lankyti. 


Atsišliejau  sienos  ir  verkiau,  kol  išseko  mano  ašarų  šuliniai.  Jaučiausi  suglebusi  iš  nuovargio,  bet 
vis  tiek  nušliaužiau  po  altoriumi  ir  įsistebeilijau.  Tolumoje  pamačiau  vos  pastebimai  žvilgant 
brokatą.  Drebančiomis  rankomis  ištraukiau  kiną.  Paskui  be  galo  rūpestingai  ir  pagarbiai  padėjau  jį 
ant  altoriaus,  perverčiau  ir  įkišau  pirštus  į  rezonansinę  dėželę. 

Ištraukiau  siuvinėtą  kapšelį.  Vėl  įkišau  pirštus  ir  ištraukiau  antrą.  Paskui  trečią. 

Pradariau  pirmą  ir  radau  popieriaus  ritinėlį: 

Siang  Siang, 

tikiuosi,  dabar  turi  užtektinai  pinigų  palikti  Persikų  žiedus  ir  ieškoti  savo  laimės. 

Tavo  sesuo 
Perle 

Išbėriau  maišelių  turinį  ir  negalėdama  patikėti  spoksojau  į  tai,  kas  gulėjo  man  prieš  akis:  banknotus, 
auksines  monetas,  papuošalus  -  tarp  jų  buvo  ir  daili  Perles  nefrito  apyrankė,  kuria  nepaprastai 
žavėjausi,  ir  didelis  žiedas  su  deimantu,  kurio  niekada  nebuvau  mačiusi.  Tikriausiai  šis  buvo 
didžiausia  jos  brangenybė,  kurią  ji  išmintingai  laikė  paslėpusi  nuo  visų  paviljone.  Užsimoviau  j  į  ant 
piršto  ir  žiūrėjau,  kaip  žėri  blausioje  žibinto  šviesoje. 

Mane  apėmė  neapsakomas  liūdesys.  Perle,  su  šitiek  turto  mudvi  galėjome  kartu  palikti  Persikų 
žiedus  ir  susirasti  laimę!  Kam  tu  nusižudei  dėl  tų  kvailų  varžytuvių  ir  tos  šliundros?! 

Susmukau  ant  grindų  ir  apsiverkiau.  Ašaros  byrėjo  skruostais  kaip  perlai  iš  sutrukusio  vėrinio. 
Kai  pagaliau  atgavau  savitvardą,  sudėjau  papuošalus  ir  pinigus  atgal  į  kiną,  pasidėjau  jį  ant  kelių  ir 
kiek  įmanydama  tyliau  ėmiau  skambinti  „Prisimenant  seną  draugę“. 

Mintyse  šmėsčiojo  prisiminimai  apie  mudvi  su  Perle  kartu,  kai  mano  pirštai  liūdnai  lakstė  virš 
glotnaus  instrumento.  Grojau  tol,  kol  kinas  tiek  sušlapo  nuo  mano  ašarų,  kad  pirštai  nebeįstengė 
gnaibyti  stygų.  Kai  padėjau  instrumentą,  šventykloje  stojo  tokia  nepakeliama  tyla,  kad  gindamasi  nuo 
jos  turėjau  užsidengti  ausis. . . 

Norėdama  nusiraminti,  sugrojau  ir  sudainavau  „Fenikso  plaukų  segtuką“.  Prieš  keletą  šimtų  metų 
poetė  Tang  Van  ja  perteikė  savo  liūdesį,  kai  buvo  priversta  išsiskirti  su  vyru  -  kaip  aš  su  Perle. 

Vainiklapiams  krintant,  lietus  taria  vakarui  „sudie“. 

Prašau:  manęs  nekalbink,  nes  man  teks  užgniaužti  ašaras  ir  apsimesti  laimingai... 

Įpusėjus  dainą,  nutiko  keistas  dalykas.  Prie  manęs  prisidėjo  gražus  balsas  -  tylus,  bet  skaidrus 
kaip  krištolas.  Sustojau  ir  įsiklausiau,  tačiau  nieko  neišgirdau.  Kai  grojau  toliau,  balsas  vėl 
suskambo. 

Balsas  buvo  toks  tyras  ir  skvarbus,  kad  aš  ilgai  negalėjau  atitokti  nuo  jo  grožio. 


-  Perle? 

Jokio  atsako,  tik  pajutau,  kaip  prakaitas  didžiuliais  lašais  išpila  kaktą. 

Žinoma,  ten  buvo  ne  Perle. 

Tuksinčia  širdimi  priėjau  prie  lango  ir  jį  atidariau.  Pažiūrėjusi  pro  jį  lauke  nepamačiau  nieko  - 
vien  aukštą  sieną;  virš  jos  it  milžiniška  ašara  švietė  mėnulis. 

Kai  galop  grįžau  į  paviljoną,  buvo  jau  pradžia  penktos.  Kai  kurių  seserų  kambariuose  buvo  tamsu,  iš 
kitų  pro  durų  apačią  į  koridorių  sklido  šviesa.  Šis  in  jang  šviesos  kontrastas  priminė  man  posakį 
injangjongge  -  in  ir  jang  pasauliai  perskirti  amžiams,  kaip  dabar  mudvi  su  Perle. 


18  Septyni  Šanchajaus  lobiai:  Feilai  Buda,  Cuanlai  varpas,  lotoso  šventraštis,  stebuklingas  tūkstantmetis  medis,  nefrito  kirvis,  nefrito 
valgomosios  lazdelės  ir  auksinis  gaidys;  pirmųjų  keturių  būta  tikrovėje,  trys  paskutiniai  egzistavo  tik  legendose. 

Kinų  muilo  opera 


-  Senelyte,  kas  atsitiko  paskiau?  Ar  tikrai  palikai  Persikų  žiedus?  Ir  ką  padarei  su  visais  tais  pinigais 
ir  brangenybėmis? 

Šito  nekantraudama  klausia  mano  produkraitė  Nefrito  Brangenybė.  Jos  akys  išsipučia  ir  žvilga  it 
dvi  auksinės  monetos.  Sukikenu  iš  jos  naivumo.  Paskui  pasijuntu  sujaudinta  -  jos  grožio,  jos 
entuziazmo  ir  per  kraštus  trykštančios  jaunatvės.  Nutaisau  paslaptingą  šypseną  ir  nuleidžiu  balsą. 

-  Mokėjau  činggong  -  kovų  meno  skraidymo  elementą,  -  tad  vieną  naktį  tiesiog  iššokau  pro  langą 
ant  stogo  ir  dingau  tamsoje.  Na,  o  brangakmenius  išmečiau  į  pakelės  griovį,  nes  man  reikėjo  tik 
laisvės. 

-  Tai  bent!  -  Nefrite  papučia  lūpas  ir  nutaisiusi  rūgščią  miną  pasisuka  į  savo  sužadėtinį  Leo 
Stenlį. 

Leo  išpučia  akis  ir  jos  pasidaro  panašios  į  du  gražius  mėlynus  stiklo  rutuliukus. 

-  Tikrai,  popol\ 

Dabar  šis  vaikinas  amerikietis  atrodo  toks  mielas,  kad  aš  nusišypsau.  Jeigu  laikas  galėtų  grįžti 
aštuoniasdešimt  metų  į  praeitį,  pulčiau  į  stiprias  jo  rankas  ir  pabučiuočiau  į  tas  patrauklias  lūpas!  Bet 
primenu  sau,  kad  man  devyniasdešimt  aštuoneri.  Deja.  O  gal  laimė  -  nelygu,  kaip  pažiūrėsi.  Ir  esu 
nebe  stulbinamai  graži,  daugybę  talentų  turinti,  begalės  vyrų  geidžiama  ming  dzi,  bet  stulbinamai 
negraži  -  nenoriu  apibūdinti  savęs  žodžiu  „šlykšti“,  -  baisiai  raukšlėta,  viena  koja  karste  stovinti 
senė.  Pagalvojusi  apie  šį  kontrastą  pratrūks  tu  juoku,  kol  paspringstu. 

Tačiau  senatvė  turi  savų  pranašumų.  Kad  ir  dabar,  kai  tuodu  gražūs  jauni  padarai  šokinėja  aplink 
mane:  vėduoja  veidą,  daužo  per  nugarą,  glosto  plaukus,  masažuoja  šlaunį  (deja,  Nefrito  Brangenybė, 
ne  Leo),  paskui  atneša  man  ženšenio  arbatos  (šįsyk  tokį  jaudinantį  gestą  parodo  Leo). 

Jiedviem  baigus  šį  vaikų  ištikimybės  ritualą,  Nefrite  klausia: 

-  Senelyte,  kas  čia  taip  juokinga? 

-  Aš  pamelavau. 

Ji  susiraukia. 


-  Žinau.  Tai  kas  tada  iš  tikrųjų  nutiko  tau  ir  papuošalams? 

Ji  nutyla  ir  įdėmiai  pažvelgia  man  į  akis. 

-  Nesijaudink,  -  atsakau  atsargiai  gurkštelėdama  ženšenio  arbatos.  -  Išgyvenau  iki  šiandien,  o 
papuošalai  -  bent  jau  jų  dalis  -  irgi  išliko.  Dabar  jie  seife,  o  kai  mirsiu,  atiteks  tau,  mano  mažoji 
princese. 

Nefrite  atrodo  ir  patenkinta,  ir  susigėdusi. 

-  Ačiū,  sene  lyte.  Bet  tu  vis  dar  nepapasakojai  mums,  kas  nutiko,  kai  išėjai  iš  Persikų  žiedų 
paviljono? 

-  Papasakosiu.  Duodu  žodį  nemirti,  kol  judu  neišgirsite  visos  mano  istorijos.  Jeigu  prireiks 
dešimties  metų  šiems  prisiminimams  užrašyti,  tada  darysiu  visa,  ką  galiu,  kad  išgyvenčiau  iki  šimto 
aštuonerių. 

Nefrite  sukikena,  Leo  taip  plačiai  nusišypso,  kad  įdegusiame  veide  matyti  visi  jo  dantys. 

-  Nors  turėjau  krūvą  pinigų  ir  papuošalų,  -  pasakoju  toliau,  -  tuoj  pat  iš  Persikų  žiedų  neišėjau. 
Pirmiausia  maniau,  kad  išėjusi  niekada  čia  nebegrįšiu.  O  kadangi  Perle  buvo  palaidota  Persikų 
žieduose,  maniau  būsiant  nelabai  dora  išeiti,  kai  jos  palaikai  vis  dar  šilti.  Jeigu  ji  gedėjo  Rūbinės 
septynerius  metus,  pamaniau  turinti  gedėti  Perles  bent  jau  pusę  tiek  -  pusketvirtų  metų.  Be  Perles,  - 
kiek  patylėjau,  paskui  dėsčiau  toliau,  -  buvo  ir  kita  priežastis,  dėl  kurios  nepalikau  Persikų  žiedų 
iškart. 

-  Kokia?  -  klausia  Nefrite  smalsumu  degančiomis  akimis. 

Leo  įsmeigia  į  mane  akis  ilgomis  blakstienomis. 

-  Taip,  kokia,  popo ? 

Mąsliai  išgeriu  didelį  gurkšnį  ženšenio  arbatos. 

-  Dėl  didžiojo  pono  Fungo. 

-  Turi  galvoje  tą  visą  susiraukšlėjusį,  merdintį  senį?  -  sušunka  Nefrite. 

-  Nefrite,  parodyk  bent  krislelį  pagarbos  senyviems  žmonėms  -  jei  ne  dėl  to,  kas  jie  yra,  tai  bent 
jau  dėl  to,  ką  jiems  teko  išgyventi.  Be  to,  jis  jau  miręs,  o  kinams  kalbėti  apie  žmones,  esančius  in 
pasaulyje,  -  nemandagu.  Blogiau  tai,  kad  šitaip  prisišauksi  nelaimę. 

Mano  produkraitė  sukikena. 

-  Tai  dėl  ko,  senelyte,  -  kad  nemandagu  ar  kad  gali  prisišaukti  nelaimę? 

Nefrite  klysta,  jeigu  mano  galinti  mane  pergudrauti.  Ji  pamiršta,  kad  man  devyniasdešimt  aštuoneri 
ir  aš  suvalgiau  daugiau  druskos  negu  jinai  ryžių  ir  kad  aš  tiltais  nuėjau  didesnį  atstumą,  negu  ji  keliais 
kraipydama  tą  gelsvai  baltą  užpakalį. 

Nefritę,  aišku,  pabariau  ne  todėl,  kad  man  rūpėjo  užstoti  didįjį  poną  Fungą  -  susiraukšlėjusį, 
merdintį  senį  -  kaip  tik  taip  už  akių  jį  ir  apibūdindavau.  Veikiau  pasielgiau  šitaip  gindama  savo 
orumą,  nes  dabar  esu  visai  tokia  kaip  kadaise  šis  mano  didžiausias  priešas  -  raukšlėta,  sena, 
merdinti.  Štai  kodėl  žmonės  sako:  „Gyvenimas  apsuko  visą  ratą.“  Tik  kodėl  gyvenimas  niekada 
negrįžta  į  tą  tašką,  kai  visi  buvome  jauni  ir  gražūs? 


Dabar  Nefrite  pasibaisėjusi  šaižiai  sušunka: 

-  Senelyte,  tik  nesakyk  man,  kad  įsimylėjai  Fungą! 

Kokia  laki  vaizduotė! 

-  Oi,  ne!  -  garsiai  nusijuokiu.  -  Žinoma,  neįsimylėjau,  mano  brangioji  Nefrite. 

Įsmeigiu  į  ją  žvilgsnį. 

-  Nesijaudink,  tavo  prosenelė  niekada  neprarado  skonio.  Bet. . .  savotiškai  priėjo  prisirišau. 

-  Juokauji,  senelyte?  Prisirišai  prie  seno. . .  oi. . . 

Ji  užsidengia  burną  delnu  ir  ima  kikenti. 

-  Nors  žinojau,  kad  Fungas  -  nedoras  žmogus,  -  pasakoju  toliau,  -  jis  su  manim  išties  gražiai 
elgėsi.  Popino  mane  kaip  tikrą  dukterį. 

-  Tikrai?  Kodėl?  -  klausia  Nefrite. 

Bet  aš  nesiruošiu  visko  jiems  tuoj  pat  iškloti.  Niekados,  net  po  aštuoniasdešimties  metų, 
nepamiršau  Perles  išmokytos  delsimo  taktikos. 

-  Niekada  nesiūlyk  kūno  tiems  čou  nanžen  iškart,  -  sakydavo  ji  man.  -  Traukis  ir  artinkis,  palink 
prie  jų  ir  vėl  atšok,  nusileisk  tik  į  patį  galą.  Klientas  žino,  kad  vis  tiek  nusileisi,  nes  tau  reikia  jo 
pinigų.  Tačiau  j  eigų  neapsimetinėsi,  jis  nepatirs  jokio  džiaugsmo. 

Taigi  išgeriu  paskutinį  lašą  ženšenio  arbatos  ir  paduodu  Nefritei  puodelį. 

-  Prašyčiau  dar  arbatos. 

Negaliu  patikėti  savo  akimis:  ji  paduoda  puodelį  sužadėtiniui! 

-  Leo,  atnešk  senelytei  dar  ženšenio  arbatos. 

Leo  išėjus  į  virtuvę,  priekaištauju  j  ai: 

-  Nefrite,  manau,  tau  nederėtų  šitaip  varinėti  Leo. 

-  Bet  jam  patinka  tau  patarnauti,  senelyte. 

-  Galbūt.  Bet  tai  nereiškia,  kad  jam  patinka,  kai  jam  įsakinėji.  Jis  -  geras  vyras,  tad  niekada 
nepaleisk  jo  iš  savo  gniaužtų.  Gražiai  su  juo  elkis,  -  reikšmingai  žvilgteliu  į  ją.  -  Nefrite,  tikrąją 
meilę  sutinki  tik  kartą  gyvenime. 

Mano  produkraitės  veidas  nušvinta,  akys  sužiba. 

-  O  tau,  senelyte?  Kas  tavo  tikroji  meilė? 

Tą  akimirką  grįžta  Leo  su  karšta  arbata.  Atsargiai,  pagarbiai  -  dviem  rankomis,  mėgdžiodamas 
kinų  paprotį  -  paduoda  puodelį  man. 

-  Ji  labai  karšta,  popo,  būkit  atsargi. 

-  Ačiū,  Leo,  -  nusišypsau. 

Leo  atsisėdus,  Nefrite  pabučiuoja  jį  į  skruostą,  padeda  galvą  jam  ant  peties,  delną  ant  šlaunies  ir 
triumfuodama  prisimerkusi  žiūri  į  mane. 

Papurtau  galvą:  liepiau  jai  tik  gražiai  elgtis  su  sužadėtiniu,  o  ne  šitaip  atvirai  rodyti  savo  meilę 
prosenelei  matant! 

-  Senelyte,  kas  jūsų  tikroji  meilė?  -  klausia  jinai  ir  vėl  pabučiuoja  Leo. 


Dabar  jau  sužadėtinis  smalsiai  žiūri  į  mane,  ir  jo  akys  panašios  į  dvi  mėlynai  dažytas  svajas. 

-  Taip ,popo,  malonėkite  papasakoti  mums  savo  meilės  istoriją. 

Tas  jaunos  poros  troškimas  sužinoti  apie  senės  meilę  taip  mane  sujaudina,  kad  mano  akys  paplūsta 
ašaromis.  Negreitai  įstengiu  kalbėti  toliau. 

-  Bet  aš  maniau,  kad  judu  norite  išgirsti  apie  didįjį  poną  Fungą? 

-  Ir  apie  jį,  žinoma!  -  sušunka  Nefrite. 

-  Aš  išalkau.  Pirma  turiu  pavalgyti,  antraip  man  neužteks  jėgų  papasakoti  ir  apie  didžiojo  pono 
Fungo  prisirišimą,  ir  apie  savo  tikrąją  meilę. 

Nefrite  suraukia  savo  gražiuosius  antakius. 

-  Senelyte,  prašyčiau  šitaip  mūsų  neerzinti.  Pasakok  dabar! 

Tačiau  aš  nusprendžiu  vėl  išmėginti  savo  erzinimo  įgūdžius  -  metams  bėgant  juos  primiršau. 

-  Ne,  kol  nepavalgysiu,  nieko  nepasakosiu.  Man  reikia  či.  Ką  -  nenorit,  kad  sulaukčiau  šimto 
aštuonerių? 

Kai  įeiname  į  kinų  restoraną  Polko  gatvės  kampe,  keli  lankytojai  pasisuka  ir  spokso  į  mus.  Žinia,  nesu 
tokia  naivi  ar  tuščia,  kad  manyčiau  juos  spoksant  į  mane  -  nors  prieš  aštuoniasdešimt  metų  taip  ir  būtų 
buvę,  -  o  ne  į  mano  gražiąją  produkraitę  ir  aukštą  jos  sužadėtinį. 

Restorano  pavadinimas  vaizdingas:  „Veidrodinis  žaliasis  paviljonas“.  Vos  nesusijuokiu:  kadaise 
jis  būtų  puikiai  tikęs  viešnamiui!  Nefrite  sakė  parinkusi  restoraną  specialiai  man  dėl  išreklamuoto 
ypatingo  patiekalo  iš  kiniškų  juodųjų  grybų.  Moterims  neva  labai  sveika  jį  valgyti  -  gražina  odą  ir 
skatina  hormonų  išsiskyrimą.  Bet  ką  ji  išmano  apie  tikrą  kinų  virtuvę?  Juo  labiau  apie  jos  patiekalų 
poveikį  hormonams.  Be  to,  man  jau  devyniasdešimt  aštuoneri,  kam  man  reikia  tų  hormonų  -  kad 
suviliočiau  šimtametį,  stovintį  karste  jau  net  ne  viena  koja?! 

Man  kyla  baisi  pagunda  papasakoti,  kaip  ragavau  patį  garsiausią  kinų  virtuvės  patiekalą  - 
manhan  čiuansi  -  mandžiūrų- chanų  imperatorių  bankete.  Jo  sudedamosioms  dalims  surinkti  reikia 
trijų  mėnesių,  pagaminti  -  trijų  savaičių,  suvalgyti  -  trijų  dienų.  Bet  aš  užgniaužiu  norą  pasigirti  ir 
panieką  šiam  netikram,  pretenzingam,  suamerikietintam  kinų  maisto  restoranui. 

Mus  pasitinka  juodu  kostiumu  vilkintis  metrdotelis,  iki  ausų  išsišiepia  Nefritei  ir  palydi  mus  prie 
staliuko  šalia  lango.  Grakščiu  judesiu,  atidengiančiu  baltus  marškinių  rankogalius,  jis  uždega  žvakę 
ant  balta  staltiese  dengto  stalo  ir  pasisukęs  kreipiasi  į  mane: 

-  Gerbiama  senole,  ko  pageidautumėte  gerti? 

Nefrite  pykteli. 

-Nevadinkite  jos  senole,  ji  mano  prosenelė  ir  garsiausia  Kinijos  ming  dzi\ 

Svečių  galvos  pasisuka,  akys  įsminga  į  mane. 

Jeigu  tai  būtų  vykę  prieš  aštuoniasdešimt  metų,  būčiau  ištiesusi  pečius,  atkišusi  krūtinę,  liežuviu 
perbraukusi  lūpas  ir  į  žioplius  būčiau  paleidusi  tokius  žvilgsnius,  kad  jie  būtų  kraustęsi  iš  proto.  Bet 
dabar  noriu  tik  vieno:  kad  per  kovos  menų  pamokas  išties  būčiau  išmokusi  skraidyti,  tad  dabar 


galėčiau  iššokti  pro  langą  ant  stogo  ir  dingti  tamsoje. 


Parėjusi  namo  vis  dar  jaučiuosi  alkana.  Mat  man  dingo  apetitas  tą  akimirką,  kai  tame  pretenzingame 
restorane  visi  sužinojo  apie  mano  reputaciją.  Kokia  ironija!  Juk  amerikiečiai  guldo  galvą  dėl 
reputacijos!  Tik  pažiūrėkit,  kaip  jie  garbina  įžymybes! 

Žinodama,  kad  aš  susinervinusi,  Nefrite  kuo  maloniausiai  nusišypso  ir  sako  labai  švelniai,  tarsi 
kreipdamasi  į  savo  senutėlę,  suskilinėjusią  porcelianinę  lėlę: 

-  Senelyte,  gal  nori,  kad  pirma  ko  nors  tau  sutaisyčiau  -  kolos,  sausainių? 

-  Tikrai  manai,  kad  atkimšdama  butelį  kolos  ir  sudėdama  sausainius  į  lėkštę  kažką  sutaisai? 

Ji  neatsako  į  mano  klausimą  -  niekaip  negali  nustoti  šypsojusis. 

-  Gerai,  gerai,  senelyte,  aš  atsiprašau.  Tai  kodėl  nepasakoji  mums  apie  didįjį  poną  Fungą  ir  savo 
meilę? 

-  Taip ,popo,  būkit  gera,  papasakokit!  -  Leo  bemat  prisideda  prie  savo  gražios,  be  galo 
išpaikintos  princesės. 

-  Na,  gerai,  tuomet  klausykite  labai  įdėmiai,  -  sakau,  ir  mano  devyniasdešimt  aštuonerių  metų 
širdis  ištirpsta,  kai  savo  žvilgsniu  sugaunu  Leo  žvilgsnį. 

Ledo  tirpdymas 


Nėra  ko  nė  sakyti,  Fang  Rong  ir  Vu  Čiangas  beprotiškai  džiaugėsi  Perles  jiems  paliktais  pinigais  ir 
brangenybėmis. 

Mamai  juokiantis,  auksas  ir  deimantai  spindėjo  jos  lėliukėse. 

-  Koks  gražus  poelgis!  Karštai  mylinti  duktė  galvojo  apie  savo  tėvus  net  ruošdamasi  mirti.  Dabar 
aš  jai  atleidžiu,  kad  nusižudė.  Cha,  cha,  cha! 

Rankomis  lytiškai  priekabiaudamas  prie  auksinės  sagės  (neabejojau,  kad  mintyse  glostinėjo  ją  ant 
Raudonosios  Nefritės  krūties),  tėtė  pridūrė: 

-  Be  to,  ji  pasirinko  tinkamą  metą  mirti  -  pačiame  žydėjime.  Antraip  dar  keleri  metai,  ir  ji  būtų 
per  sena  kaip  ming  dzi. 

-  Taigi,  -  pertarė  jį  mama,  -  argi  mes  galėjome  sau  leisti  laikyti  ją  čia,  jeigu  ji  negalėjo  uždirbti 
šlamančiųjų?  Argi  mes  kalti,  kad  niekas  nenori  mokėti  už  merginą  su  plyšiukais  vietoj  akių,  kaminu 
vietoj  nosies,  tabaluojančiomis  langinėmis  vietoj  ausų  ir  dar  dvokiančią  kaip  kiaulė?! 

Nedorėlių  duetas  pratrūko  juoku.  Rankose  mama  su  tėčiu  gniaužė  Perles  sunkiai  uždirbtas 
brangenybes.  Neabejojau:  jei  kas  būtų  jas  perskėlęs,  iš  jų  tikrai  būtų  pasipylęs  jos  kraujas  ir  ašaros. 
Man  knietėjo  išplėšti  jos  ilgą  auksinę  grandinėlę  iš  nedorų  Fang  Rong  ir  Vu  Čiango  pirštų  ir  abu  ja 
pasmaugti. 

Mama  su  tėčiu  akivaizdžiai  neįtarė,  kad  karštai  mylinti  duktė  dalį  savo  brangenybių  ir  pinigų 
paliko  man.  Buvau  dėkinga  Perlei  už  išradingumą.  Dabar  savo  kambaryje  laikiau  jos  kiną  ir  beveik 
kasdien  juo  skambindavau.  Kadangi  tai  netrukdė  man  kviestis  turtingus  klientus  į  Persikų  žiedus,  Fang 
Rong  ir  Vu  Čiangas  nė  karto  dėl  to  man  nepapriekaištavo.  Visi  man  palikti  papuošalai  ir  pinigai 
saugiai  gulėjo  kino  viduje. 

Atrodė,  kad  aplinkiniai  labai  greitai  atitoko  nuo  Perles  mirties  sukelto  šoko.  Žinoma,  jie  ir  toliau 
liežuvavo  apie  ją:  kodėl  ji  nusižudė;  kaip  ji  pralaimėjo  konkurenciją  su  Raudonąja  Nefrite;  kaip  ji 
pelnė  reputaciją  meistriškai  grodama ir  rodydama  stebuklus  lovoje;  buvo  pasakojami  gandai 
apie  jos  ezoterinius  receptus  makštims  susiaurinti  ir  nefrito  kotams  padidinti.  Bet  aš  retai  girdėdavau 
apgailestaujant,  kad  jos  gyvenimą  nutraukė  nedora  žmogaus  širdis. 

Dabar  žmonių  dėmesys  nukrypo  į  Raudonąją  Nefritę.  Jos  nuotraukos  kartu  sujos  grožį  ir  erotinius 
gebėjimus  giriančiais  eilėraščiais  dažnai  pasirodydavo  bulvariniuose  laikraščiuose  ir  apie 
garsenybių  gyvenimą  rašančiuose  žurnaluose.  Pasak  vieno  juose  išspausdinto  gando,  viena  iš  kino 


bendrovių  rimtai  svarstė  ištraukti  ją  iš  Persikų  žiedų  ir  paversti  žvaigžde. 

Kartą  nugirdau  vieną  klientą  sakant  kitam: 

-  Su  tomis  šypsančiomis  akimis  ir  liulančiomis  papajomis  ji  idealiai  tinka  vaidinti  šliundrą! 
Pašnekovas  nusikvatojo. 

-  Galiu  lažintis,  ji  greitai  išgarsės  -  ar  bent  viena  žvaigždė  turi  patirties,  kad  galėtų  suvaidinti 
kekšę  taip  tikroviškai  kaip  ji?! 

Kas  vakarą  iš  Persikų  žiedų  paviljono  kaip  vanduo  iš  fontanų  liejosi  muzika,  juokas  ir  šviesa.  Ilgi, 
žvilgantys  automobiliai  privažiavę  išsirikiuodavo  priešais  tamsiai  raudonus  paviljono  vartus.  Atrodė, 
kad  sulig  kiekviena  diena  juos  saugantys  akmeniniai  liūtai  vis  plačiau  šiepiasi,  džiaugdamiesi 
piligrimų  aukomis,  plūstančiomis  į  jų  šeimininkų  seifą. 

Kaip  ir  Perle  dabar  puikiai  suvokiau,  kokia  žiauri  yra  žmogaus  širdis.  Bet  neketinau  palikti  šio 
dzinfen  diju  -  aukso  dulkėmis  nuberto  pragaro.  Pirma  turėjau  pelnyti  visišką  Fang  Rong  ir  Vu  Čiango 
pasitikėjimą,  kad  dėl  manęs  jiems  nekiltų  nė  menkiausių  įtarimų.  Turėjau  sutikti  su  daosizmo  doktrina 

-  laukti  tinkamos  akimirkos,  -  kad  įgyvendinčiau  savo  sumanymą. 

Kadangi  nesėkmės  aš  nepakelsiu. 

Praėjus  kelioms  savaitėms  po  Perles  mirties  susapnavau,  kad  jinai,  pasipuošusi  raudona,  auksu 
siuvinėta  suknele,  pasirodo  tolumoje  ir  šnabžda  mano  vardą.  Mus  skiria  kabamasis  tiltas,  bet  taip 
apžėlęs  dygliuotais  vijokliais,  kad  nė  viena  negalime  pereiti  į  kitą  pusę.  Po  tiltu  -  vandens  semiamas 
antkapis  su  užrašu: 

Perle 

1900-1923 

Čia  ilsisi  gerbiama  moteris  -  poetė,  dailininkė,  prostitutė 

Aplink  antkapį  plūduriavo  slyvų  žiedų  kuokštai;  iš  tų  rausvų  lopinėlių  kilo  viena  aukšta  balta  gėlė, 
linksinti  man  šaltame,  žvarbiame  vėjyje.  Mėginau  artintis  prie  Perles,  bet  ji  švelniai  šaukdama  mane 
vardu  vis  tolo.  Praradusi  viltį  pašokau  į  orą,  bet,  užuot  ją  pasiekusi,  kritau  jos  kapo  link. . . 

Pabudau  kiaurai  permirkusi.  Sapnas  buvo  toks  tikroviškas,  kad  akimirką  aš  išties  patikėjau,  jog 
nėriau  į  ežerą,  o  sunerimusi  Perle  šaukė  mane  vardu.  Keletą  kartų  sumirksėjau,  kad  įsitikinčiau  esanti 
Persikų  žieduose,  savo  kambaryje  su  tais  masyviais  baldais,  veidrodžiu  paauksuotais  rėmais, 
keraminėmis  vazomis  ir  į  ritinėlius  susuktais  paveikslais  ir  kaligrafiškais  tekstais. . . 

Dar  nespėjus  susigaudyti,  kur  esu  -  sapne  ar  tikrovėje,  išgirdau  žvalų  „Labas  rytas“.  Pakėliau  akis 
ir  pamačiau  Slyvos  Žiedą.  Užlieti  ryto  saulės  spindulių,  jos  snapas  atrodė  toks  raudonas,  o  plunksnos 

-  baltos,  kad  prisiminiau  „Nuer  Hong  -  Dukters  Raudonį“  -  istoriją,  kurią  man  papasakojo  motina. 

Gimus  pirmai  dukrai  jaunas  tėvas  užkasa  didelį  ąsotį  vyno  savo  sode.  Niekam  neleidžiama  net 


prisiliesti  prie  ąsočio.  Šešiolika  metų  pralekia  nelyginant  per  tarpeklį  šokantis  žirgas.  Kūdikis  užauga 
ir  virsta  jauna  mergina.  Ši  susižada.  Vestuvių  vakarą  dukros  tėvas,  dabar  pusamžis  vyras,  atkasa 
ąsotį,  sulaužo  kamštį  ir  įpila  švelnaus  kaip  aksomas  gėrimo  svečiams.  Matydamas,  kad  vynas  tokios 
pat  spalvos  kaip  raudonis  gražuolės  dukters  skruostuose,  tėvas  pavadina  jį  Dukters  Raudoniu. 

Mano  tėvelis  vos  man  gimus  irgi  paslėpė  vyno  ąsotį  mano  vestuvėms  -  toms,  kurios  niekada 
neįvyko. 

Dabar  ašaromis  pasruvusiomis  akimis  žiūrėdama  į  Slyvos  Žiedą  atsakiau  į  paukščio 
pasveikinimą: 

-  Labas  rytas. 

Tada  išlipau  iš  lovos  ir  priėjusi  paglosčiau  j  am  plunksnas,  šįsyk  -  už  Perlę. 

Slyvos  Žiedas  meiliai  kapteli  snapu  man  į  ranką.  Papūga  straksi  pirmyn  atgal  ant  laktos. 
Įsivaizduoju,  kad  ji  kojomis  stengiasi  išgauti  iš  kino  tuos  pratisus  garsus,  o  gal  mėgdžioja  Perles 
karpyto  auksinio  lotoso  žingsnelius.  Nusišypsojau,  bet  netrukus  mane  vėl  apniko  liūdesys.  Sėdau  prie 
stalo  ir  pradėjau  iš  lėto,  mąsliai  trinti  rašalą.  Stebint,  kaip  akmens  įduboje  pamažu  išplinta  juodo, 
kvapnaus  skysčio  balutė,  mano  širdis  aprimo.  Paskui  ištiesiau  ryžių  popieriaus  lapą,  išmargintą 
šviesiais  slyvų  žiedais.  Paėmiau  teptuką,  pamirkiau  rašale,  kol  baltas  galiukas  pajuodo,  ir  žiūrėjau, 
kaip  popieriuje  pražysta  eilės. 

Išėjai  be  žodžių 
Ir  nusklendei  ore 
Kaip  slyvos  žiedas  virš  pusnies. 

Dabar  iš  aukštai  žiūri  į  mus,  vis  dar  plūduriuojančius 
Senoje  kaip  pasaulis  kančios  jūroje. 

Ar  kas  pakels  tavo  švytintį  perlą  nuo  jūros  dugno 
Ir  padės  jį  ant  altoriaus  priešais  Guan  In? 

Ar  tu  nuleisi  rankas  ilgais  rausvais  nagais 

Ir  ištrauksi  šią  Brangiąją  Orchidėją,  įmurkdytą  į  purvo  jūrą? 

Tylomis  skaičiau  eiles  daugybę  kartų,  kol  jas  įsiminiau,  tada  padeklamavau  Slyvos  Žiedui. 

Paukštis  pritariamai  pakinkavo  galva  spiegdamas:  „Sėkmės.  Linkiu  uždirbti  daug  pinigų!“ 

Nusišypsojau  papūgai,  padėjau  ryžių  popierių  ant  lėkštės  ir  nusinešiau  prie  lango.  Pameditavau, 
paskui  pakėliau  akis  į  dangų  ir  sukuždėjau: 

-  Sese  Perle,  nuo  tada,  kai  iškeliavai,  mano  vienintelė  paguoda  -  užsimiršti  skambinant  kinu. 
Kaskart,  kai  gnaibau  tas  septynias  šilko  stygas,  karčiai  saldūs  jų  garsai  tave  priartina  prie  manęs.  Tik 
tie  ilgai  aidintys  garsai  geba  pakylėti  mano  širdį  virš  šio  nedoro  pasaulio.  Man  dar  patinka  groti  kinu 


Slyvos  Žiedui.  Tau  išėjus,  papūga  -  mano  vienintelė  draugė  ir  vienintelis  padaras  visame  pasaulyje, 
kuriuo  galiu  pasitikėti.  Jai  irgi  patinka  kino  muzika,  nes  kaskart  man  baigus  groti  ji  sako:  „Gera,  ką?“ 
Ką  tik  parašiau  tau  šias  eiles  ir  tikiuosi,  kad  jos  patiks.  Parašysiu  tau  jų  ir  daugiau.  Dabar,  kai  tavęs 
nėra  Persikų  žieduose,  aš  gyvenu  kitame  pasaulyje.  Pasiilgau  tavęs. 

Baigusi  savo  monologą  sudeginau  eilėraštį  ir  paleidau  pelenus  pro  langą.  Ore  sklandančios  plėnys 
priminė  man  žodžius  tiannu  sanhua  -  dangiškoji  mergina,  žarstanti  gėles.  Tik  visos  gėlės  buvo 
juodos  -  kaip  ir  mano  nuotaika. 

Slyvos  Žiedas  užbaigė  mano  ritualą  sukarkdama: 

-  Gera,  ką?  Nori  dar? 

Prabėgo  dar  beveik  dveji  metai.  Retkarčiais  galvodavau  apie  Perles  mirties  kaltininkę  -  Raudonąją 
Nefritę  -  ir  galvoje  šmėstelėdavo  keršto  mintis.  Bet  kaip  jai  atkeršyti,  kai  jos  nebėra  Persikų  žiedų 
paviljone?  Netrukus  po  Perles  mirties  Raudonąją  Nefritę  pastebėjo  vienas  kino  režisierius,  ir  nuo 
tada  ji  gyveno  naujaip  prožektorių  šviesoje.  Mažiau  negu  per  metus  ji  išgarsėjo  vaidindama 
išlepusias  jaunas  turtuoles,  pasileidusias  suguloves  ir  begėdės  prostitutes.  Visa  tai  mane  baisiai 
juokino:  tikrų  tikriausia  prostitutė  išpopuliarėjo  apsimesdama  esanti  prostitutė! 

Man  kėlė  apmaudą  tai,  kad  jos  šlovė  dabar  nustelbė  bet  kurios  ming  dzi\  Beveik  visur  matei  jos 
nuotraukas  -  prašmatniais  apdarais,  gundančiomis  pozomis;  virš  „Pekino“  ir  „Licėjaus“  kino  teatrų 
kabojo  milžiniškos  jos  afišos.  Tarp  jos  gerbėjų  buvo  ne  vien  vyrai,  bet  ir  moterys,  net  padorios  namų 
šeimininkės,  nuobodų  savo  gyvenimą  mėginančios  paįvairinti  fantazijomis  apie  įspūdingesnį 
Raudonosios  Nefritės  gyvenimą.  Raudonoji  Nefrite,  dar  neseniai  buvusi  vos  ne  kekšyno  kalinė,  dabar 
buvo  seksualinės  laisvės  deivė  ir  emancipuotos  moters  simbolis. 

Na,  o  aš  dar  labiau  stengiausi  lavinti  tapybos,  kaligrafijos  ir  muzikos  įgūdžius.  Tačiau  man  teko 
kur  kas  daugiau  laiko  praleisti  su  rinktiniais  klientais  negu  su  kinu.  Žinojau  turinti  atrodyti  linksma  ir 
neslėpti,  ko  moku  lovoje.  Vis  dėlto  kai  kurie  klientai  -  nors  ir  vaidinau  aistrą  -  juto  šaltuką  mano 
besirangančiame  kūne  ir  kaži  kur  klajojančiose  mintyse.  Vienas  mane  apibūdindamas  sakė,  esą  mano 
kūnas  -  kaip  puolančios  tigrės,  bet  širdis  -  kaip  užkimšta  vaza.  Kitas  apibūdino  mane  kinų  posakiu: 
„Graži  kaip  slyva  ir  persikas,  šalta  kaip  ledas  ir  šerkšnas.“ 

Ironiška,  tačiau  mano  „ledinis“  būdas,  užuot  atbaidęs  klientus,  dar  labiau  juos  traukė.  Kai  kurie 
paviljono  lankytojai  net  įsteigė  klubą;  jo  nariai  varžėsi,  kuriam  labiausiai  pavyks  ištirpdyti  mano 
ledą.  Bet  laikas  bėgo,  o  ledas  vis  netirpo.  Tai  dar  kartą  įrodė,  kokia  teisi  buvo  Perle,  kai  mokė  mane 
sakydama: 

Patikėk  manim,  jis  neužsitrauks  kelnių,  kol  neparagaus  gardžioj  o  padažo  iš  tavo 
auksinės  lėkštės! 


Kokia  teisi  buvai,  sese  Perle!  Vyras  niekada  nenustos  geidęs  moters,  kurios  jam  nepavyko 


suvilioti! 


Nors  Perles  vardas  dabar  retai  buvo  minimas  Persikų  žieduose,  kasdien  vis  galvodavau  apie  ją.  Iš  to, 
kad  vieną  dieną  ji  švęsdama  linksma  gėrė  šampaną,  kitą  puolė  į  neviltį,  o  po  dviejų  savaičių  pakibo 
po  sija,  suvokiau,  kiek  nedaug  laiko  mums  duota.  Galvoje  be  perstojo  sukosi  kinų  posakis: 

Hongįan  baomeng  -  visas  grožis  baigiasi  tragiškai. 

Bėgdama  nuo  mano  gyvenimą  persmelkusio  liūdesio  ir  vienatvės  nuolat  įsivaizdavau,  kad  vietoj 
šit ųčou  nanžen  vieną  dieną  susipažinsiu  su  nepaprastai  apsišvietusiu,  gražiu,  dėmesingu  ir  kilniu 
vyru,  ir  šis  ištirpdys  ledą  mano  širdyje. 

Nors  troškau  mylėti  ir  būti  mylima,  susipažindavau  tik  su  tokias  vyrais  kaip  Džang  Džongas. 
Niekas  nežinojo,  iš  kur  jis  ir  kuo  verčiasi.  Tiesiog  staiga  jis  ėmė  lankytis  brangiuose  Šanchajaus 
restoranuose  ir  arbatinėse,  teatruose  ir  turkio  paviljonuose.  Atrodė,  kad  jis  turi  neišsemiamas 
atsargas  pinigų,  -  juos  kaišiodavo  gėlių  merginoms  į  iškirptes  ir  mėtydavo  į  veidą  „mamoms“. 

Vos  tik  atvykęs  į  Šanchajų  Džang  Džongas  pakvietė  visas  ming  dzi  iš  tarptautinės  gyvenvietės—  į 
brangią  arbatinę.  Kvietime  buvo  rašoma,  esą  palaikyti  jam  draugiją  kunciui  spektaklyje.  Tačiau  nė 
viena  mūsų  nežinojome,  kas  jis  toks,  todėl,  atėjus  tam  vakarui,  pasirodė  tik  antrarūšės  prostitutės. 
Išliedamas  kartėlį  ir  patirtą  pažeminimą  Džangas  siaubingai  permokėjo  toms  prastoms  kekšėms: 
kiekviena  gavo  arbatpinigių  dvi  sidabrines  monetas. 

Kitą  dieną  jo  pavardė  ir  pasakojimas  apie  neregėto  dydžio  arbatpinigius  mirgėjo  visose 
Šanchajaus  bulvarinių  laikraščių  skiltyse,  skirtose  asmeniniam  garsenybių  gyvenimui. 

Džangas  išgarsėjo  akimirksniu. 

Taigi,  kai  jis  antrą  kartą  išsiuntė  kvietimus,  visos  kurtizanės  -  su  prabangiausiais  apdarais,  be 
galo  kruopščiai  pasidažiusios  ir  su  varančiomis  iš  proto  šypsenomis  veiduose,  subėgo  į  „Saldžiojo 
lauro“  arbatinę. 

Visos,  išskyrus  mane.  Dabar,  kai  buvau  ming  dzi,  manęs  pigiai  negalėjai  nupirkti,  be  to, 
elgdamasi  kaip  pigi  kekšė  nieko  nebūčiau  laimėjusi.  Taigi  „Saldžiojo  lauro“  arbatinėje  išsičiustijusių 
seserų  pasirodymas  nublanko,  mat  visiems  labiau  į  akis  krito  tai,  kad  viena  nepasirodė. 

Visas  miestas  ėmė  kalbėti  apie  mane  vien  todėl,  kad  nenuėjau  į  tą  arbatinę.  O  Džang  Džongas  dėl 
manęs  ėmė  eiti  iš  proto. 

Galiausiai  vieną  dieną  jis  tiesiog  įžengė  į  Persikų  žiedus  ir  pareikalavo  su  manimi  pasimatyti. 

Nėra  ko  nė  sakyti,  mama  baisiausiai  susijaudino  jam  pasirodžius. 

-  Siang  Siang!  Kur  tu,  Siang  Siang?! 

Subildėjo  laiptai  ir  netrukus  liumpsintis  jos  kūnas  įsiveržė  į  mano  kambarį. 

Ji  tėškė  pasturgalį  ant  kėdės  aukšta  atkalte. 

-  Ar  žinai,  kas  čia  atėjo?  Legendinis  Džang  Džongas! 


Lėtai  šukuodamasi  plaukus  net  neatitraukiau  akių  nuo  savo  atspindžio  veidrodyje. 

-  Na  ir  kas? 

-  Na  ir  kas?!  -  mama  mėgino  pamėgdžioti  abejingą  mano  balsą.  -  Ką  turi  galvoje?  Jis  sakė 
norintis  tave  tuoj  pat  matyti! 

Ji  pašoko  nuo  kėdės,  pripuolė  prie  manęs,  išplėšė  šepetį  ir  ėmė  įnirtingai  braukyti  man  plaukus. 

-  Prašau,  labai  prašau...  Siang  Siang...  -  burkuojančiu  balsu  kalbino  mama.  -  Mes  negalim  sau 
leisti  versti  poną  Džangą  laukti. 

-  Jūs  gal  negalit,  o  aš  galiu,  -  mečiau  į  mamą  niekinamą  žvilgsnį.  -  Jis  -  menkysta. 

Jos  ranka  sugniaužė  man  kuokštą  plaukų. 

-  Ša,  Siang  Siang,  galvok,  ką  sakai! 

-  Jeigu  jis  -  ne  menkysta,  tai  kas  tada? 

Fang  Rong  atvipo  žiauna,  bet  ji  negalėjo  išleisti  nė  garso.  Galop  ėmė  maldauti: 

-  Prašau,  Siang  Siang,  dėl  Guan  In  meilės,  -  priimk  jį,  tu  neturi  ko  prarasti! 

-  Neturiu  ko  prarasti?  O  mano  reputacija? 

-  Tu  jau  esi  gerbiamiausia  Šanchajaus  kurtizanė. 

Akimirką  pamąsčiau. 

-  Labiau  gerbiama  negu  Raudonoji  Nefrite? 

-  Bet  juk  jinai  nebe  gėlių  mergina,  -  mama  tiriamai  pažiūrėjo  į  mane  veidrodyje.  -  Dabar  ji  - 
kino  žvaigždė. 

Nekreipdama  į  ją  dėmesio,  ėmiau  deklamuoti  Du  Mu—  eilėraštį:  „Klajojau  su  puodeliu  vyno 
rankoje  į  pietus  nuo  upės,  žiūrėjau,  kaip  siūbuoja  liekni  palmių  liemenys.  Dešimties  metų  svajos  apie 
Jangdžou  prabudo,  neliko  nieko,  vien  ištvirkėlė  garbė.“ 

-  Siang  Siang,  prašau  tavęs  -  ponas  Džangas  laukia! 

-  Žinau. 

-  Tada  būk  gera  ir  paskubėk,  dėl  Guan  In  meilės! 

Nesusilaikiau  ir  sukikenau. 

-  Nori  pasakyti,  Guan  In  pritaria  prostitucijai? 

-  Siang  Siang,  juk  žinai,  ką  noriu  pasakyti.  Na  būūūk  gera! 

-  Kaip  atrodo  tas  legendinis  ponas  Džangas? 

-  Jis  vyras. 

-  Galėjot  nesakyti  -  žinau,  kad  vyras. 

Fang  Rong  išspaudė  dirbtinę  šypseną. 

-  Jis  turtingas  ir. . .  simpatiškas. 

-  Gerai,  tada  su  juo  pasimatysiu,  -  priekaištingai  žvilgtelėjau  į  ją  veidrodyje.  -  Bet  tik  dėl  jūsų. 

Paaiškėjo,  kad  Džang  Džongas  -  vulgariausias  žmogus,  kokį  kada  nors  buvau  sutikusi.  Šiuo  atžvilgiu 
jis  pranoko  net  didįjį  poną  Fungą.  Sakyčiau,  iš  visų  dvokiančių  vyrų  jis  smirdėjo  labiausiai.  Jo  veidui 


ir  rankoms  net  neužteko  padorumo  panėšėti  į  žmogaus.  Tačiau  neapibūdinsiu  jo  net  žodžiu  „gyvulys“, 
nes  jokio  gyvulio  nevalia  lyginti  su  tokiu  žmogumi. 

Kai  susėdome  vienas  priešais  kitą  prie  mano  staliuko  marmuro  viršumi,  jam  jau  tįso  seilės.  Jo 
akys  be  perstojo  gręžė  man  veidą  ir  kūną,  o  liežuvis  tabalavo  nelyginant  šuns.  Prakaitas  kaip  rašalas 
nudažė  tamsiai  mėlyno  švarko  pažastis. 

-  Čia  karšta.  Ar  ne,  pone  Džangai?  -  Tingiai  judinau  į  šalis  savo  auksinę  vėduoklę,  ištapytą 
orchidėjomis. 

Jis  išsitraukė  nosinę  ir  ėmė  įnirtingai  šluostytis  veidą. 

-  Tikrai  taip. 

Gelsvoje  mano  kambario  šviesoje  sužibo  auksiniai  žiedai  su  briliantu  ir  nefritu  ant  plaukuotų  jo 
pirštų. 

Sušukau  savo  tarnaitei  Mažajai  Dulksnai  atnešti  rankšluosčių  ir  arbatos. 

Dengdama  stalą  Mažoji  Dulksna  sušuko: 

-  Pone  Džangai,  kokie  gražūs  jūsų  žiedai! 

Džangas  pakėlė  ranką. 

-  Tau  jie  patinka?  Tada  išsirink  kurį  nori  -  dovanoju. 

Mažosios  Dulksnos  veidas  išbalo. 

-  Oi,  ne,  pone  Džangai,  -  drebančiu  balsu  tarė  ji.  -  Negaliu  priimti  tokios  brangios  dovanos. 

Mintyse  nusikeikiau.  Kvaiša  -  tu  negali  atitokti  nuo  šoko  tik  todėl,  kad  tau  pasiūlė  žiedą?! 

Pasisukau  į  tarnaitę  ir  kuo  abejingiausiu  balsu  tariau: 

-  Mažoji  Dulksna,  tau  neatrodo,  kad  labai  nemandagu  atsisakyti  mūsų  kilniojo  svečio  siūlymo?  - 
Tada  rūsčiai  į  ją  dėbtelėjau.  -  Išsirink  kurį  nors,  kaip  tau  liepia,  ir  tiek. 

Dabar  šokiruoti  atrodė  abu  -  ir  Džangas,  ir  Mažoji  Dulksna. 

Padrąsinamai  nusišypsojau. 

-Nagi,  rinkis,  Mažoji  Dulksna,  antraip  ponas  Džangas  nejuokais  įsižeis. 

Kaip  ir  galėjai  tikėtis,  Mažoji  Dulksna  parodė  į  pigiausią  -  auksinį  žiedą  be  jokios  akutės,  mat 
išsirinkti  žiedo  su  briliantu  ar  nefritu  nedrįso  -  bijojo  vėliau  turėti  nemalonumų. 

Neatplėšdamas  akių  nuo  manęs  Džangas  nusimovė  žiedą  nuo  piršto  ir  padavė  tarnaitei. 

Visas  Šanchajus  bemat  ėmė  kalbėti  apie  šį  nutikimą  -  su  pagražinimais.  „Gėlių  mėnulio  žinios“ 
tvirtino,  neva  žiedas  buvęs  su  briliantu,  „Gėlių  rojaus  dienraštis“  -  kad  su  nefritu.  „Pokalbiuose  apie 
malonumus“  buvo  tvirtinama,  kad  du  žiedus  -  su  brilianto  ir  nefrito  akute  -  dovanų  gavo  ne  Mažoji 
Dulksna,  o  aš. 

Nors  dovanojau  pono  Džango  žiedą  savo  tarnaitei,  jis  ir  toliau  lankydavosi  Persikų  žieduose  ir 
prašydavo  susitikti  su  manimi.  Kaskart  atnešdavo  dovanų  -  man,  mamai,  kartais  net  Mažajai 
Dulksnai.  Aišku,  nebuvau  labai  naivi  ir  nemaniau,  kad  jis  ateina  į  paviljoną  kaip  į  šventyklą,  kad 
galėtų  aukoti  man,  tarsi  būčiau  Guan  In.  Puikiai  žinojau,  ko  jis  siekia  -  savo  lietumi  suvilgyti  mano 


debesis.  Bet  dabar  buvau ming  dzi,  todėl  mano  debesys  galėjo  pasislinkti  danguje  ir  išvengti 
pasidygėjimą  man  keliančių  klientų  lietaus. 

Tad  ponas  Džangas  ėmėsi  desperatiškų  žygių. 

Vieną  vakarą  kaip  paprastai  atsisėdęs  ant  kėdės  jis  abiem  rankomis  padėjo  ant  stalo  dovaną.  Taip 
visuomet  elgdavosi,  nes  aš  niekada  neimdavau  nieko  iš  jo  rankų  -  ne  tik  todėl,  kad  bodėjausi  paliesti 
tuos  mėsos  luitus.  Mat  dar  norėjau,  kad  suprastų:  nors  jis  turi  teisę  dėti  daiktus  ant  mano  staliuko,  aš 
neprivalau  jų  imti. 

Paprašiau  Mažosios  Dulksnos  atnešti  jam  rankšluostį,  arbatos  ir  užkandžių  ir  pradėjau  su  juo 
šnekėtis  apie  visokius  nereikšmingus  dalykus.  Jis  ėmė  nekantrauti  ir  atrodė  kaip  nesavas. 

Pamojau  vėduokle  į  jo  pusę. 

-  Pone  Džangai,  kažkas  neduoda  jums  ramybės? 

-  Hmmm. . .  ne  visai. 

Jis  ir  toliau  nervingai  dirsčiojo  į  mane. 

Ne  visai?  Mačiau,  kaip  jo  kaktą  išmuša  prakaito  lašai.  Anksčiau  jis  gana  tiesmukai  eidavo  prie 
debesų  ir  lietaus  reikalų:  „Gal  eikime  į  lovą,  Brangioji  Orchidėja“  ar:  „Metas  vėlus,  manau,  liksiu 
čia  nakvoti.“  Tik  su  tom  užuominom  jis  nieko  iš  manęs  nepešdavo. 

Taigi  šįkart  neatrodė,  kad  jis  prašys  sekso. 

-  Norite  daugiau  užkandžių?  O  gal  pavakarieniauti? 

-  Hmmm. . .  ne. 

Man  ėmė  trūkti  kantrybė. 

-  Tai  ko  pageidaujate? 

-  Hmmm...  Panele  Brangioji  Orchidėja,  man  rodos,  aš  kai  ką  palikau...  per  vieną  iš  ankstesnių 
apsilankymų. 

-  Tikrai?  Ką? 

-  Man  rodos,  vieną  papuošalą. 

-  Jums  rodos?  -  Jis  akivaizdžiai  nemokėjo  meluoti. 

Jis  ko  nepaspringo  seilėmis. 

-  Taip,  vieną  papuošalą. 

Iškart  perpratau  j  o  užmačią.  Puikiai  žinodamas,  kad  neleisiu  j  am  kišti  savo  supuvusio  nefrito  koto 
į  mano  brangiuosius  vartus,  dabar,  per  paskutinį  apsilankymą,  jis  tikėjosi  šį  tą  atgauti  mainais  už 
visus  sukištus  pinigus.  Sakydamas,  neva  paliko  čia  papuošalą,  jis  tik  norėjo  atgauti  tai,  ką  buvo 
dovanojęs. 

Nuėjau,  paėmiau  vieną  iš  savo  dėželių  su  papuošalais,  padėjau  ant  stalo  ir  atidariau. 

Tarp  žiedų  du  -  vienas  su  safyro  akute,  kitas  su  rubino  -  buvo  jo  dovanoti  man;  kitus  gavau 
dovanų  iš  kitų  klientų.  Dar  nebuvau  nunešusi  jo  žiedų  vertinti,  tad  tikrosios  jų  kainos  nežinojau,  bet 
numaniau,  kad  šito  stuobrio  dovanos  tikrai  negali  būti  iš  brangiųjų. 

Mano  nuostabai,  užuot  paėmęs  du  savo  dovanotus  žiedus,  jis  parodė  į  didžiojo  pono  Fungo  man 


pirktą  žiedą  su  briliantu  ir  nefritu. 

Sunerimau,  bet  veidu  to  neparodžiau. 

-  Jūs  įsitikinęs,  kad  čia  šitas  žiedas? 

-  Visiškai. 

-  Pone  Džangai,  šis  papuošalas  išties  labai  gražus.  Kaip  galėjote  būti  toks  išsiblaškęs,  kad  netyčia 
jį  čia  paliktumėte? 

Jis  neatsakė  į  mano  klausimą. 

Parodžiau  į  žiedą  su  safyru. 

-  Esate  įsitikinęs,  kad  palikote  ne  šį  žiedą? 

Jis  papurtė  galvą. 

Tada  parodžiau  į  žiedą  su  rubino  akute. 

-  Tai  gal  šitą? 

-  Oi,  ne.  Manasis  -  kur  kas  brangesnis. 

Jis  ištiesė  ranką  norėdamas  paimti  žiedą  su  briliantu  ir  nefritu,  bet  aš  vėduokle  sustabdžiau  jo 
leteną. 

-  Luktelėkite,  pone  Džangai.  Aš  neabejoju,  kad  šį  žiedą  gavau  iš  kito  gerbėjo.  Prisimenu,  kad  iš 
vidaus  jame  buvo  išgraviruotas  įrašas.  Taigi,  pone  Džangai,  jeigu  galite  man  pasakyti,  kas 
išgraviruota  žiede,  tada  aš  klystu  ir  šis  žiedas  išties  yra  jūsų. 

Gelsvos  Džango  akys  ėmė  lakstyti  po  kambarį. 

-  Žinoma,  paprašiau  juvelyro  išgraviruoti  jūsų  vardą  -  Brangioji  Orchidėja. 

Paėmiau  žiedą  ir  parodžiau  jam  -  iš  vidaus  nebuvo  jokio  įrašo. 

Tada  jis  pamėgino  paimti  savo  man  dovanotą  žiedą  su  safyro  akute. 

-  A,  dabar  prisiminiau  -  palikau  šitą  žiedą. 

-  Luktelėkite,  -  vėl  sustabdžiau  jį  vėduokle.  -  Deja,  šį  žiedą  jau  nešiau  patikrinti  į  aukso 
parduotuvę.  Savininkas  man  sakė,  kad  akmuo  netikras.  Pone  Džangai,  nemanau,  kad  toks  turtingas  ir 
gerbiamas  žmogus  kaip  jūs  būtų  galėjęs  man  dovanoti  žiedą  su  netikra  akute  ir  šitaip  susigadinęs  savo 
reputaciją. 

Iš  tikrųjų  to  žiedo  visai  nenešiau  vertinti. 

Jis  dabar  taip  smarkiai  prakaitavo,  kad  atrodė,  jog  jo  veidu  žliaugia  lietus.  Netardama  nė  žodžio 
paėmiau  papuošalų  dėželę  ir  nuėjusi  padėjau  atgal  į  seifą.  Kai  grįžau,  Džango  kėdė  buvo  tuščia. 

Man  nereikėjo  nerimauti,  kad  jis  grįš,  nes  po  dviejų  dienų  jo  lavonas  buvo  rastas  tamsioje  gatvelėje 
prie  Neregėtos  laimės  šventyklos  -  konkuruojančio  su  mumis  paviljono. 

Pasklido  gandas,  esą  Džang  Džongas  anksčiau  priklausė  organizuotai  Nankino  gaujai.  Jos 
vadeivai  netikėtai  mirus,  jis  paėmė  pinigus  ir  pabėgo  į  Šanchajų,  tikėdamasis  prisidėti  prie  kokios 
vietinės  gaujos.  Tą  nutikimą  „Saldžiojo  lauro“  arbatinėje  jis  suplanavo  norėdamas  patraukti  kuo 
didesnį  dėmesį.  Paskui  jis  mėgino  ištirpdyti  gerbiamiausios  kurtizanės  -  mano  -  ledus  ir  šitaip  dar 


labiau  išgarsėti.  Kita  vertus,  tas  garsas  jį  ir  pražudė.  Jis  pasiekė  Nankino  gaujos  narius  ir  jie  įsakė 
savo  broliams  Šanchajuje  Džangą  nužudyti. 

Tuo  visas  tragiškas  farsas  baigėsi. 


19  Šanchajaus  tarptautinė  gyvenvietė  -  vienas  iš  5  uostų,  atidarytų  1842  m.  Nankino  sutartimi  po  Pirmojo  opijaus  karo.  Buvo  gyvenamas 
britų,  amerikiečių  ir  prancūzų.  Nuo  1863  m.  oficialiai  perėjo  į  britų  ir  amerikiečių  rankas. 

20  Kinų  poetas  (803-852  m.  po  Kr.). 

Amerikos  gražuolis 


Nors  paėmiau  viršų  tame  nuotykyje  su  Džang  Džongu,  pajutau  grimztanti  į  depresiją.  Po  keleto 
mėnesių  man  sueis  dvidešimt  vieneri  -  aštuonerius  metus  būsiu  pragyvenusi  šiame  gardžiais 
kvepalais  iškvėpintame  pragare.  Aptarnavau  visokius  klientus  -  jaunus  ir  senus,  turtuolius  ir 
skurdžius,  galingus  ir  bejėgius.  Bet  nė  nuo  vieno  mano  širdis  nesuplakė  tankiau,  veidai  neišraudo, 
delnų  neišmušė  prakaitas.  Ar  yra  pasaulyje  man  skirtas  vyras?  Jeigu  taip,  kur  jis  slapstosi? 
Septintame  septinto  mėnesio  vakare  prieš  tūkstantį  metų  ar  po  tūkstančio  metų? 

Kas  vakarą  aptarnavusi  paskutinį  klientą  melsdavausi:  Guan  In,  gailestingai  išklausanti  visų 
maldas,  jei  girdi  mane,  prašau,  nukreipk  jį  iš  pasaulio  krašto  -  tegul  jis  kniūbsčias  išsitiesia  prieš 
mane,  vilkinčią  šia  granatų  spalvos  suknele! 

Vieną  vakarą,  kai  alpūs  vasaros  karščiai  užleido  vietą  rudens  vėsai,  Fang  Rong  įlėkė  į  mano  kambarį 
visa  švytinti  -  lyg  jos  veidas  būtų  virtęs  jonvabalių  spiečiumi. 

-  Siang  Siang,  šįvakar  tau  pasisekė! 

-Kodėl? 

-  Kodėl?  Nevaidink  naivuolės!  Žinoma,  todėl,  kad  klientas  prašo  tavęs! 

-  Daug  kas  prašo  manęs  kas  vakarą,  tai  kas  čia  ypatinga? 

Mama  metė  į  mane  švelnų,  bet  podraug  priekaištingą  žvilgsnį. 

-  Išties  laikai  mane  atmintį  praradusia  sene,  nebeprisimenančia,  kad  esi  geidžiamiausia  ming  dzi ? 
Nereikia  šaipytis,  Siang  Siang! 

Patylėjusįjį  vėl  prašneko  šypsodama  iki  ausų. 

-  Apačioje  laukia  labai  aukštas  ir  gražus  jaunuolis. . . 

-  Mama,  jūs  man  sakėte,  kad  ir  Džang  Džongas  yra  simpatiškas,  tad. . . 

-  Siang  Siang,  aš  tik  stengiausi  būti  mandagi. 

-  Iš  kur  aš  galiu  žinoti,  kad  ir  šįkart  nesistengiate  būti  mandagi? 

Mamos  veidas  surimtėjo. 

-  Siang  Siang,  tikėk  manimi.  Nors  senos  mano  akys  blausios,  iš  to  vyro  vakarietiško  kostiumo, 
šilkinio  kaklaraiščio,  marškinių  ir  auksinio  laikrodžio  matau,  kad  jis  labai  turtingas  ir  turi  gerą  skonį. 
Galiu  lažintis  -  jis  plevėsa,  ir  tėvas  siunčia  jį  studijuoti  į  užsienį,  turbūt  į  Ameriką.  Taigi  tikiuosi, 
stora  jo  piniginė  kaip  reikiant  prikimšta  amerikietiškų  dolerių! 

Ji  vogčiomis  gašliai  žvilgtelėjo  į  savo  pačios  atspindį  veidrodyje  ir  prašneko  vėl  šaižiu  kaip 


Slyvos  Žiedo  balsu: 

-  Aš  irgi  norėčiau  įkopti  į  Vu  kalną  su  tuo  Amerikos  gražuoliu,  jeigu  jis  neprieštarautų,  kad  jam 
sumokėsiu,  cha,  cha,  cha! 

Ji  gnybtelėjo  manį  skruostą. 

-  Kaip  tau  pasisekė,  raganiuke! 

Rodės,  dabar  net  ta  trečia  akis  tarp  jos  antakių  pavydi. 

-  Gerai  jį  aptarnauk,  paskui  man  papasakosi,  kaip  tau  patiko,  sutarėm?  Dabar  greičiau  apsivilk 
geriausią  suknelę  ir  panaudok  geriausią  kosmetiką! 

-  Bet  aš  jau  apsirengusi  ir  pasigražinusi. 

-  Tada  patarčiau  tau  pasigražinti  dar  daugiau  ir  apsirengti  mažiau. 

Vyras  laukė  svečių  priimamajame  ir  nusigręžęs  apžiūrinėjo  gražuolės  portretą.  Išgirdęs  žingsnius 
atsigręžė,  sugavo  mano  žvilgsnį  ir  nusišypsojo.  Mano  širdis  suspurdėjo  kaip  stipriai  suimtas  tarp 
delnų  paukštis.  Jis  išties  buvo  jaunas,  gražus  ir  turtingas!  Mama  sakė  tiesą  -  mano  nuostabai. 

Juodi  kaip  rašalas  pomada  sutepti  plaukai  buvo  sušukuoti  atgal  ir  atidengė  liesą,  blyškų  veidą 
siaura  nosimi  ir  didelėmis,  skvarbiomis  akimis.  Lūpos  geismingai  čiaupė  dramblio  kaulo  kandiklį  su 
cigarete.  Raudona  kibirkštis  jos  gale  žaismingai  pleveno  -  visai  kaip  rudens  ore  šokantis  gėlės 
vainiklapis.  Vos  ne  gležną  kūną  dengė  baltas  kostiumas,  paryškintas  raudono  kaklaraiščio  ir 
priderintos  nosinaitės,  kyšančios  iš  kišenėlės. 

Jaunuolis  užgesino  cigaretę,  įsikišo  kandiklį  į  kišenę,  iš  lėto  priėjo  prie  manęs  ir  švelniu  balsu 
pakvietė  atsisėsti  šalia  ant  sofos. 

Pakėliau  akis  ir  paklausiau: 

-  Ko  tamsta  pageidautumėte  -  arbatos  ar  vyno? 

Nenusukdamas  akių  nuo  manųjų  atsakė: 

-  Prašyčiau  arbatos,  panele  Brangioji  Orchidėja. 

Pakėliau  arbatinuką,  paskui  sudėjau  pirštus  taip,  kad  panėšėtų  į  žydinčią  orchidėją,  pripyliau  po 
pilną  puodelį  -  pirmajam,  paskui  sau.  Šypsodama  pakėliau  savąjį: 

-  Už  tamstos  sveikatą. 

Mat  pamaniau,  kad  šis  žmogus  turi  visa,  ko  jam  reikia  gyvenime,  tad  ko  jis  dar  gali  norėti,  jei  ne 
amžinos  sveikatos? 

Jis  nusišypsojo  man  ir  skvarbiai  pažiūrėjo. 

-  Už  jūsų  grožį,  panele  Brangioji  Orchidėja. 

Negalėjau  patikėti:  aš  išraudau! 

Ilgai  tvyrojo  tyla  -  mudu  gėrėme  arbatą,  tarsi  atlikdami  kažkokį  siurbčiojimo  meditacijos  ritualą. 

-  Panele  Brangioji  Orchidėja,  -  jis  be  garso  padėjo  savo  puodelį,  -  prašyčiau  nebesikreipti  į 
mane  tamsta.  Aš  esu  Teng  Siongas. 

-  Klausau,  pone  Tengai. 


Dar  labiau  išraudau. 

Vėl  stojo  tyla,  jis  vėl  ją  nutraukė.  Be  galo  nudžiugau:  užuot  dėstęs  vulgarius  dalykus  apie  verslą  ar 
gyręsis  uždirbtu  pelnu,  jis  ėmė  diskutuoti  su  manimi  apie  mūsų  mėgstamas  operas  ir  operos 
dainininkus  -  jų  balsus,  veido  išraiškas,  rankų  gestus  ir  kūno  judesius.  Paskui  ėmė  kalbėti  apie  tapybą 
ir  kaligrafiją  -  tuštumos  ir  pilnatvės  sąveiką,  linijos  galią,  kokybės  kaitą.  Atrodė,  kad  jis  su  didele 
pagarba  žiūri  į  mano  išprusimą  menų  srityje:  kai  kalbėdavau,  įdėmiai  klausėsi,  tik  retkarčiais 
linktelėdamas  ar  tarstelėdamas  „taip“. 

Akimirksniu  susižavėjau  tuo  vyriškiu;  jis  buvo  pirmas  klientas,  neapsimetinėj antis,  kad  jį  domina 
mano  mintys.  Kalbėdama  spėjau  nužvelgti  Teng  Siongą  nuo  galvos  iki  kojų.  Jo  rankos  buvo  liesos, 
pirštai  ilgi,  ploni  ir  labai  jautrūs,  beveik  kaip  moters.  Daug  gestikuliavo  -  kaip  operos  dainininkas, 
tarsi  vien  kalba  neįstengtų  įtikinti.  Susigriebiau  mąstanti:  kaip  elgtųsi  tos  rankos  tirdamos  mano  kūno 
viršukalnes,  slėnius  ir  tarpeklius?  Mano  širdis  ėmė  trinksėti  kaip  į  mūšį  raginantis  būgnas,  skruostai 
įkaito  kaip  žarijos. 

Kalbėjomės  jau  ilgiau  negu  valandą,  bet  vis  tiek  nemačiau,  kad  jis  ketintų  sulieti  savo  jang  su 
mano  in.  Kitiems  mano  klientams,  net  mokslo  vyrams,  pašnekesiai  prieš  kopiant  į  Vu  kalną  tebuvo 
„mandagus“  veiksmas,  vedantis  prie  žvėriško  či  sužadinimo.  Tačiau  atrodė,  kad  šiam  jaunam  ir 
gražiam  ponui  Tengui  terūpi  šnekėtis.  Žinia,  jaučiausi  pamaloninta,  kad  jis  gerbia  mane  kaip 
menininkę,  bet  argi  mano  veidas,  kūnas,  gebėjimai  teikti  malonumą  neįžiebia  jame  jokios  liepsnos? 
Pasiryžusi  jį  sugundyti  pakviečiau  į  savo  kambarį  -  gal  jausis  maloniau,  kur  niekas  negalės  mudviejų 
matyti. 

Pagyręs  kambario  puošmenas  jis  parodė  į  kabančią  ant  sienos  mano  pipą. 

-  Panele  Brangioji  Orchidėja,  girdėjau,  kad  esate  garsi pipos  muzikantė.  Ar  šįvakar  patirsiu 
malonumą  jos  pasiklausyti? 

Nusikabinau  instrumentą  ir  ėmiau  derinti  stygas.  Baigusi  pakėliau  į  jį  akis  ir  koketiškai 
nusišypsojau. 

-  Pone  Tengai,  kokią  melodiją  norite  išgirsti? 

-  Gal  „Ūmus  pavasaris  ir  baltas  sniegas“? 

Pasiryžusi  apkerėti  ir  pavergti,  sutelkiau  visas  muzikines  savo  kūno  ląsteles  ir  nukreipiau  į 
lakstančius  virš  stygų  pirštus.  Grodama  lyriškus  pasažus,  akis  svajingai  įsmeigdavau  į  jo  rankas, 
mintyse  iš  anksto  mėgaudamasi,  kaip  jos  žadins  ir  tenkins  mano  kūno  geismus.  Priėjus  gyvesnę  kūrinio 
dalį,  mano  žvilgsniai  lakstydavo  kaip  jonvabaliai,  o  plaukai  virpėdavo  kaip  tamsios  bangos,  per 
pilnatį  traukiamos  mėnulio. 

Man  baigus  jis  su  dėkingumu  nusišypsojo,  bet  nieko  nedarė  -  tik  paprašė  paskambinti  dar. 

Kai  sugrojau  trečią  kūrinį,  jis  pakvietė  mane  sėstis  ant  lovos.  Pagaliau!  Mintyse  lengviau 
atsidusau.  Po  visų  tų  pasirengimo  seksui  žaidimų  su  pipa  jis  jau  pasiryžo  įkišti  savo  nefrito  kotą  į 
mano  auksinius  vartus?  Tačiau  nustėrau:  man  atsisėdus  jis  iškart  vėl  ėmė  kalbėti  apie  menus.  Dabar 
jau  aš  ėmiau  nenustygti  -  man  magėjo  mylėtis  taip,  kad  eičiau  iš  proto.  Keletą  kartų  užsiminiau,  kad 


turės  mokėti  už  kiekvieną  valandą,  bet  jis  nekreipė  dėmesio. 

Kaippo  trijų  valandų  jaunuolis  pagaliau  susirengė  eiti,  nieko  taip  ir  nebuvo  nutikę:  mes  tik 
kalbėjomės  ir  aš  skambinau 

-  Panele  Brangioji  Orchidėja,  -  tarė  jis  stovėdamas  prie  durų;  šiltoje  gelsvoje  šviesoje  jo  bruožai 
atrodė  skausmingai  geidžiami,  -  jau  seniai  norėjau  su  jumis  susipažinti.  Esu  labai  laimingas,  kad 
šiandien  pagaliau  gavau  tą  galimybę.  Man  tai  didelis  malonumas  ir  garbė.  Aš  ateisiu  vėl.  O  dabar  - 
labos  nakties. 

Jis  išėjo,  ir  vienatvė  daužėsi  mano  krūtinėje  kaip  visų  užmirštas  varpas. 

Anksti  kitą  rytą  Fang  Rong  įpuolė  į  mano  kambarį.  Atsisėdo  priešais  mane  ir  ėmė  nužiūrinėti  mano 
veidą,  tarsi  staiga  būčiau  virtusi  princese. 

-  Na,  mažoji  gražuole,  klok  man  viską  apie  praėjusią  naktį. 

Gurkštelėjau  karčios  arbatos. 

-  Mama,  to  neįmanoma  apsakyti. 

Ji  apsilaižė  lūpas,  reikšmingai  žvilgtelėjo  į  mane  ir  nusispjovė. 

-  Nagi,  sakyk! 

Toliau  tylėdama  mąsliai  gurkštelėjau  arbatos. 

Ji  paklausė  vėl,  šįsyk  švelniai: 

-  Nagi,  pasakok  -  kaip  jis?  Ką  su  tavim  darė? 

-  Kartoju:  to  neįmanoma  apsakyti. 

-  Bet  pamėgink,  tik  pamėgink. 

Ilga  tyla.  Mama  ėmė  nekantrauti. 

-  Siang  Siang,  būk  gera  -  liaukis  šitaip  mane  kankinusi!  Klausiu  tavęs:  ką  jis  su  tavim  darė? 

-  Nieko. 

-  Kaip  suprasti  -  nieko? 

Padėjau  puodelį  ant  stalo. 

-  Taip  ir  supraskit  -  nieko. 

-  Nori  pasakyti,  jis  neįkišo  savo  nefrito  koto  į  tavo  auksinius  vartus? 

-  Žinoma,  ne.  Jis  net  nepabučiavo  manęs  į  lūpas,  net  rankų  nepalietė. 

Mama  išpūtė  akis. 

-  Bet  jis  sumokėjo  už  tave  vos  ne  trisdešimt  sidabrinių  monetų!  -  Ji  pakreipė  riebią  galvą  ir, 
rodės,  susimąstė.  Staiga  tarė:  -  A,  vadinasi,  jo  auksinis  pistoletas  nusviręs!  Tai  tik  reiškia,  kad  jo 
nefrito  kotas  neįstengia  pašokti  link  dangaus,  -  bet  jis  juk  gali  panaudoti  kitą  kotą  ar  prašyti  iš  tavęs 
kitų  dalykų,  kad  užgesintum  jo  geismo  liepsną. 

Ji  nutilo  -  atrodė,  šįsyk  susimąstė  rimčiau.  Staiga  taip  suriko,  kad  net  išsigandau: 

-  O,  varge  -  tikriausiai  jis  šnipas! 

-  Mama,  ką  čia  tauškiate?!  Ką  šnipas  veiks  turkio  paviljone? 


-  Nežinau  -  gal  čia  jį  atsiuntė  iš  Neregėtos  laimės  šventyklos  ar  Miegančių  gėlių  paviljono 
pasidomėti  mūsų  verslu. 

Mamos  spėjimas  man  pasirodė  absurdiškas,  bet  neprasižiojau  -  tegul  sau  galvoja  tokias 
nesąmones. 

-  Šiaip  ar  taip,  -  galop  tarė  ji,  -  jisai  man  sakė  būtinai  ateisiąs  dar.  Man  nerūpi,  kad  jis  nevilgo 
tavo  debesų,  -  svarbiausia,  kad  sumokėtų  dar  trisdešimt  sidabrinių  monetų.  Cha,  cha,  cha!  Taip  dar 
geriau  -  sutaupysi  jėgų  ir  galėsi  aptarnauti  daugiau  klientų. 

Po  savaitės,  kaip  buvo  žadėjęs,  ponas  Tengas  vėl  atėjo.  Šįsyk  vilkėjo  juodu  kostiumu,  juodais 
marškiniais  ir  ryšėjo  rožiniu  kaklaraiščiu,  todėl  man  asocijavosi  su  lotosu.  Kartą  mokydamas,  kaip 
tapyti  lotosą,  mano  tapybos  mokytojas  ponas  Vu  aiškino: 

-  Ši  graži  gėlė  auga  iš  nešvarumų.  Mes  sakome:  „Išaugęs  iš  purvo,  bet  nesusitepęs.“  Taip  ir  kai 
kurie  žmonės  gyvena  blogio  apsuptyje,  bet  išlieka  dori. 

Be  abejo,  supratau,  kad  ponas  Vu  man  tai  sakė  norėdamas  priminti:  nors  gyvenu  viešnamyje,  galiu 
išlikti  padori  moteris. 

Gal  ponas  Tengas  savo  apdaru  norėjo  pasakyti  tą  pat? 

Šįsyk  iškart  nusivedžiau  jį  į  savo  kambarį.  Mes  išgėrėme  arbatos,  užkandome  ir  kalbėjomės.  Kaip 
ir  aną  kartą  mūsų  pašnekesys  daugiausia  sukosi  apie  menus.  Rodės,  jį  be  galo  domina  tokios 
smulkmenos,  kaip,  pavyzdžiui,  per  kiek  laiko  nutapau  peizažą,  paukštį,  gėlę  ar  gražuolės  portretą. 
Koks  kaligrafijos  stilius  man  patinkantis  -  antspaudų  rašto,  „bėgantysis“  ar  vadinamasis  žolių—. 

Paskui  jis  paprašė  manęs  sudainuoti  kokią  nors  Pekino  operos  ariją. 

-  Pone  Tengai,  o  kokią  norite  išgirsti? 

-  Panele  Brangioji  Orchidėja,  labai  norėčiau  išgirsti  bet  ką  iš  jūsų  lūpų,  tad  būkite  gera, 
išsirinkite  pati. 

-  Gerai,  -  nepamiršau  koketiškai  į  jį  žvilgtelėti,  -  tada  aš  padainuosiu  ištrauką  iš  Dzita. 

Dzita  -  „Aukos  siūlymas  bokštui“  -  viena  iš  sudėtingiausių  arijų.  Todėl  pirma  pameditavau, 
paskui  leidau  akims  klajoti  -  nuo  Guan  In  ant  altoriaus  paskirtį  atliekančio  stalo  prie  lekiojančios 
papūgos,  paskui  -  pro  langą  į  kalnus  tolumoje.  Galiausiai  mano  žvilgsnis  sustojo  ties  pono  Tengo 
sielos  langais. 

Jo  veide  nušvito  šypsena. 

Stengiausi  kiek  įmanydama  geriau  sudainuoti  šį  kūrinį,  kurį  kažkas  kadaise  apibūdino  tokiais 
žodžiais:  „riksmai,  šaižūs  kaip  žąsų,  skrendančių  dangaus  link,  šnabždesiai,  tylūs  kaip  cikadų,  žiemą 
įsikibusių  į  pušis“. 

Deja,  dainuojant  žodžius  „Susitikti  vėl  tegalime  sapne...“,  staiga  mintyse  iškilo  Perles  veidas. 
Nors  ir  kaip  stengiausi  susitvardyti,  skruostais  lyg  iš  trykštančių  versmių  pasipylė  ašaros. 

Baisiai  susigėdau:  juk  kurtizanė  turi  niekados  neparodyti  klientui  tikrų  savo  jausmų!  Akimirką 
jaučiausi  tokia  išsigandusi  ir  pažeminta,  kad  nenumaniau,  ką  daryti.  To  nepasakysi  apie  poną  Tengą. 


Jis  atsistojo  nuo  sofos,  išsitraukė  iš  kišenėlės  rožinę  nosinaitę  ir  nušluostė  man  akis.  Paskui  labai 
švelniai  mane  apglėbė  -  lyg  būčiau  koks  brangus  porceliano  indas. 

Man  buvo  labai  gera.  Įsimylėjau- pamaniau. 

Dabar,  kai  pasijutau  saugi  šiltose  jo  rankose,  ašaros  pratrūko  kaip  vanduo  pro  sugriuvusią 
užtvanką.  Mudu  žiūrėjome  vienas  kitam  į  akis  visą  amžinybę,  kol  išdžiūvo  mano  ašaros.  Tada  tyliai 
tariau,  jusdama,  kaip  rausta  skruostai: 

-  Pone  Tengai,  ar. . .  norite,  kad  dabar  jus  aptarnaučiau? 

Negalėjau  patikėti  -  jis  suraukė  antakius! 

Bet  tik  akimirką,  nes  kitą  jau  kuo  gražiausiai  šypsojosi. 

-  Panele  Brangioji  Orchidėja,  gal  pirma  ko  nors  užvalgykime?  Aš  tiesiog  mirštu  badu. 

Nors  jis  dvejojo  tik  sekundės  dalį,  man  vos  neplyšo  širdis.  Jis  mieliau  ragaus  valgį  iš  lėkštės  negu 
mano  auksinius  vartus?!  Negalėjau  tuo  patikėti.  Jis  išpiso  mane  nepis  damas  \  Kita  vertus,  pamaniau, 
gal  jis  tik  nori  sukaupti  savo  či,  kad  j  am  geriau  pavyktų.  Nuo  tos  minties  kiek  pražval  ėjusi,  išdėliojau 
tetulės  A  Ping  pagamintus  patiekalus  ant  stalo  ir  pripyliau  du  puodelius  vyno.  Jaukioje  mano 
kambario  aplinkoje  mudu  valgėme,  gėrėme  ir  šnekučiavomės. 

Man  baisiausiai  knietėjo  sužinoti,  kas  jis  -  mokslininkas,  valdininkas,  verslininkas  ar  tik  plevėsa. 
Bet  kaskart,  kai  tik  mėgindavau  išsiaiškinti,  jis  gudriai  išvengdavo  mano  klausimų  ir  nusukdavo 
pokalbį  atgal  prie  meno  ir  literatūros. 

-  Panele  Brangioji  Orchidėja,  -  jis  pažvelgė  tiesiai  man  į  akis,  -  jums  pasisekė:  gimėte  su  tokiu 
puikiu  balsu.  Žinau,  turėjote  labai  daug  jį  lavinti,  kol  pasiekėte  tokį  meistriškumą.  Bet  ar 
neprieštarautumėte,  j  eigų  j  į  pakomentuosiu,  kad  jis  būtų  dar  geresnis? 

-  Žinoma,  ne,  pone  Tengai. 

Tikrai  neprieštaravau,  bet  podraug  stebėjausi,  nes  jis  buvo  pirmas  klientas,  išdrįsęs  mane 
kritikuoti. 

-  Kai  įkvepiate  orą,  tegul  jis  pasiekia  net  dantian  -  gaktos  sritį.  Tada  pradėkite  jį  leisti  pamažu, 
bet  vis  stipriau.  Atminkite  pamokymą  itui  veidzin  -  traukis  tam,  kad  pultum,  -  jis  įdėmiai  pažvelgė  į 
mane;  jo  veidas  buvo  maloniai  išraudęs.  -  Ar  sutinkate  su  manimi,  panele  Brangioji  Orchidėja? 

Jo  žodžiai  padarė  man  tokį  didelį  įspūdį,  kad  prasižiojau  norėdama  atsakyti,  bet  neįstengiau  ištarti 
nė  žodžio.  Galiausiai  išstenėjau: 

-  Ak,  pone  Tengai,  jūs  galėtumėte  būti  mano  mokytojas.  Iš  kur  tiek  daug  žinote  apie  Pekino  operą? 

-  Jūs  per  daug  mane  giriate,  panele  Brangioji  Orchidėja,  -  jis  gurkštelėjo  vyno,  paskui  padėjo 
puodelį  nė  kiek  jo  nebarkštelėjęs.  -  Aš  tik  Pekino  operos  gerbėjas. 

Velnias!  Jo  lūpos  taip  nenorėjo  prasiverti,  kaip  mamos  seifas  atsidaryti. 

Jo  santūrumas  mane  apvylė,  bet  tas  subtilus  išsisukinėjimas  darė  jį  net  geidžiamesnį. 

Toliau  šnekučiavomės.  Aš  vis  pyliau  jam  vyno,  dėjau  į  lėkštę  valgių  ir  laidžiau  į  jį  iš  proto 
varančius  žvilgsnius.  Galiausiai  visos  tos  intelektualinės  diskusijos  man  nusibodo. 

Kai  jis  atrodė  girtas  ir  pavargęs,  pasinaudojusi  proga  paklausiau: 


-  Pone  Tengai,  ar  dabar  norėtumėte  gultis  į  lovą? 

-  Panele  Brangioji  Orchidėja,  -  apsiblaususiomis  nuo  svaigalų  akimis  tarė  jis,  -  deja,  dabar  noriu 
eiti  namo.  Ne  per  geriausiai  jaučiuosi. 

Apstulbau:  mano  siūlymas  buvo  atmestas  antrą  kartą!  Kas  tam  vyrui  negerai?!  Kartą  Perle  man 
sakė,  girdi,  kiekvienam  vyrui  iš  akių  pasipils  kraujas,  vos  tikužuodus  seksą  už  dyką,  net  j  eigų  moteris 
-  sena  arkliadantė  ragana  raupuotu  veidu.  Šis  vyras  suplojo  už  mane  krūvą  pinigų,  aš  esu  laikoma  jei 
ne  gražiausia,  tai  bent  jau  viena  iš  gražiausių  Šanchajaus  kurtizanių,  tačiau  jam  nerūpi  ištirti  mano 
cinoberio  plyšį  savo  nefrito  kotu!  Nejaugi  kažkas  negerai  jam. . .  o  gal  man? 

Slėpdama  sąmyšį  sudėjau  lūpas,  kad  panėšėtų  į  mėnulio  pjautuvą. 

-  Tokiu  atveju,  pone  Tengai,  verčiau  pasilikite. 

-  Man  viskas  bus  gerai  -  tik  iškvieskite  man  rikšą. 

-  Jeigu  to  pageidaujate  -  ką  gi. 

Jis  tik  linktelėjo  galva,  nors  aistringai  į  mane  žvilgtelėjo. 

Man  lydint  jį  prie  durų.  Slyvos  Žiedas  staiga  sukrankė: 

-  Gera,  ką?  Nori  dar? 

Nežinodama,  juoktis  ar  verkti,  nudelbiau  akis  į  savo  pėdas.  Kadaise  Perle  sakė,  kad  jos  didelės. 
Gal  todėl  ponas  Tengas  manęs  negeidžia? 

Jam  išėjus  susmukau  ant  kėdės  ir  ėmiau  dūsauti.  Jeigu  aš  jam  negeidžiama,  ko  jis  tada  atėjo  antrą 
kartą?  Gal  jis  drovus,  o  gal,  kaip  spėjo  mama,  jo  pistoletas  be  šovinių,  \fyliausi,  kad  taip  nėra,  -  jis 
toks  gražus  vyras!  Gal  man  reikia  sutaisyti  žolelių  pagal  Perles  išmokytą  receptą.  Tada  kitą  kartą 
atėjus  ne  tik  padidinčiau  j  am  nefrito  kotą,  bet  ir  padaryčiau,  kad  jis  pakiltų  sulig  Tian  Šanio  kalnais! 

Nors  tarp  mudviejų  nieko  neįvyko,  negalėjau  mesti  iš  galvos  pono  Tengo.  Blogiausia,  kas  galėjo 
nutikti  man  kaip  gėlių  merginai,  -  kad  klientas  pamanys,  jog  myliu  kitą.  Taigi  aš  sunerimau,  kai 
svečias,  kuriam  rodžiau  didžiausią  palankumą,  -  didysis  ponas  Fungas  -  pastebėjo,  kad  kažkas  ne 
taip. 

Kartą  mudviem  baigus  kelti  debesis  ir  lietų,  jis  paklausė: 

-  Siang  Siang,  kas  tau  pasidarė?  Atrodo,  kad  tavo  mintys  kažkur  kitur. 

Negalėjau  sau  leisti  jį  įžeisti,  todėl  atsiprašiau  ir  iki  ausų  išsišiepiau. 

-  Oi,  ne,  didysis  pone  Fungai!  Kaip  mano  mintys  gali  būti  kur  nors  kitur,  kai  jūs  čia  pat,  priešais 
mane?! 

Po  kelių  dienų  mama  man  pasakė,  kad  vakare  ateis  ponas  Tengas.  Užuot  išvirusi  žolelių  jo  nefrito 
kotui  padidinti,  nusirašiau  garsaus  Tangų  dinastijos  poeto  Vang  Vėjaus  eiles.  Uždegiau  smilkalų, 
pameditavau,  paskui  išliejau  visą  savo  aistrą  „bėgančiojo“  stiliaus  kaligrafija: 

Raudonosios  pupelės  auga  pietuose, 

Atėjus  pavasariui,  kiek  naujų  pumpurų  pražys? 


Noriu,  kad  priskintum  jų  pilnas  rieškučias, 

Nes  tos  pupelės  auginamos  meilei. 

Prisiminiau,  kad  kaskart  išeidamas  iš  namų  į  savo  operos  trupės  pasirodymus  tėtis  pasiimdavo 
kapšelį  su  tomis  pupelėmis  -  šios  buvo  tik  šiek  tiek  didesnės  ir  apvalesnės  už  ryžių  grūdus.  Man 
paklausus,  kodėl  jas  nešiojasi,  tėtis  atsakė: 

-  Kad  galėčiau  į  jas  žiūrėti  ir  galvoti  apie  tavo  motiną. 

Jis  paaiškino,  kad  tos  raudonosios  pupelės  yra  siangsi  dou  -  abipusio  ilgesio  pupelės.  Siangsi 
dar  reiškia  „ilgiuosi  tavęs“.  Esą  todėl  raudonosios  pupelės  tapo  mėgstamiausia  įsimylėjėlių  dovana. 

Ponas  Tengas  pasirodė  punktualiai  -  lygiai  pusę  aštuonių  vakaro.  Vos  tik  mudu  įsitaisėme  ant  sofos 
mano  kambaryje,  padaviau  jam  eilėraštį.  Jis  ilgai  į  jį  žiūrėjo  netardamas  nė  žodžio,  paskui  ėmė 
deklamuoti  kitas  eiles  skaidriu,  vos  ne  berniukišku  balsu: 

Prie  ramiai  tekančios  upės  žaliuoja  karklai. 

Girdžiu  dainuojant  savo  mylimąją. 

Rytuose  šviečia  saulė,  bet  vakaruose  lyja. 

Nors  dangus  tamsus,  saulės  spinduliai  pro  juos  prasimuša. 

Klausydamasi  jo  jaučiausi  laiminga,  bet  podraug  liūdna.  Aš  žinojau,  kad  garsaus  Tangų  dinastijos 
poeto  Liu  Jusi  eilėmis  jis  man  sako:  gal  aš  manau,  kad  jis  manęs  nemyli,  bet  tai  netiesa.  Kai  dangus 
apsiniaukia  ir  vyro  aistros  negali  jausti,  moters  širdis  nuliūsta.  Tačiau  saulė  galiausiai  prasimuša  pro 
tamsius  debesis  ir  atneša  jai  viltį. 

Tačiau  dabar  man  atrodė,  kad  širdį  graužia  šimtai  skruzdėlių.  Ką  konkrečiai  ponas  Tengas  norėjo 
pasakyti  man  tuo  eilėraščiu?  Man  norėjosi,  kad  jis  atviriau  išsakytų  savo  jausmus,  užuot  ėjęs  į  rytus, 
bet  rodęs  į  vakarus. 

Gal  atėjo  metas  man  pačiai  imtis  iniciatyvos  ir  išnarplioti  savo  susijaukusius  jausmus? 
Pasislinkau  arčiau  jo,  suėmiau  delną  ir  ėmiau  bučiuoti.  Ponas  Tengas  ėmė  dūsauti  iš  pasitenkinimo. 
Padrąsinta  priliečiau  jo  lūpas  savosiomis.  Akimirksniu  jo  liežuvis  įsirangę  į  mano  burną  it  gyvatė, 
grįžtanti  į  landą.  Dvi  mūsų  gyvatės  galynėjosi  ir  glamonėjosi,  susipindavo  ir  pasileisdavo,  puldavo  ir 
traukdavosi.  Mano  rankos  judėjo  aukštyn  žemyn  plėšdamos  drabužius,  kol  likau  vien  su  pilvadangčiu. 
Pono  Tengo  lūpos  aistringai  bučiavo  manąsias,  o  minkštos,  švelnios  it  šilkas  rankos  glostė  visą  mano 
kūną. 

Mes  bučiavomės  ištisą  amžinybę;  staiga  man  toptelėjo,  kad  jis  dar  nenusimetė  nė  vieno  apdaro. 
Nejaugi  jis  mano,  kad  jo  nefrito  kotas  gali  išjudinti  mano  debesis,  kai  jam  šitaip  trukdoma?!  Buvau 
bepradedanti  atseginėti  jam  marškinius,  bet,  mano  nuostabai,  jis  iškart  stvėrė  mano  ranką. 

-  Panele  Brangioji  Orchidėja,  -  tarė  jis  nuo  švelnumo  apkvaitusiu  balsu,  -  gulkitės  į  lovą  pirma  ir 


nusisukite.  Aš  atsigulsiu  šalia. 

Pasiūlymas  man  pasirodė  keistas,  bet  ponas  Tengas  mokėjo  man  pinigus,  tad  pasielgiau  kaip 
prašoma. 

Po  šilkiniu  apklotu  nusimečiau  ir  pilvadangtį.  Džiūgaudama,  apimta  geismo,  bet  kiek  sunerimusi 
išgirdau,  kaip  ponas  Tengas  užpučia  žibintą,  numeta  drabužius  ant  grindų  ir  galiausiai  basas 
geidulingai  atšlepsi  link  manęs. . . 

Užsimerkusi,  jusdama,  kad  širdis  purpsi  lyg  ką  tik  išsiritęs  viščiukas,  laukiau,  kol  jis  užpildys  visą 
mano  esybę  aistra  ir  meile.  Jis  staigiai  palindo  po  antklode  ir  švelniai  mane  apkabino,  kūnu 
prisispausdamas  prie  nuogos  mano  nugaros  ir  sėdmenų.  Pajutau  kylant  geismą  ir  atsidusau,  bet 
netrukus  geismą  nustelbė  keistas  pojūtis.  Kai  jis  smarkiau  prie  manęs  prisispaudė,  pajutau  kažką 
minkšta  ir  bliūkštantį.  Staiga  galvoje  sprogte  sprogo  mintis:  tas  vyras  -  su  krūtimis! 

Bet  jis  tuoj  pat  atsitraukė. 

-  Tai  kas  jūs  -  ponas  Tengas  ar  panelė  Teng?!  -  suspigau. 

Jis  priglaudė  prie  lūpų  pirštą. 

-  Ša...  Panele  Brangioji  Orchidėja,  prašau  jūsų  -  nesistebėkite  šitaip,  -  paskui  sukuždėjo  man  į 
ausį:  -  Beje,  koks  skirtumas  -  aš  juk  jus  myliu? 

Tada  jis  bučiniu  užčiaupė  man  lūpas. 

Ko  gero,  Teng  Siongas  ar  Teng  Siong  buvo  teisus  ar  teisi  -  koks  skirtumas?  Galų  gale  man  juk 
moka  pinigus,  kad  daryčiau  viską,  kas  patinka  mano  klientams.  Suvokusi  šią  tiesą  pajutau,  kaip  mane 
apima  liūdesio  persmelktas  palengvėjimas,  užgesinantis  paskutinę  mano  kūno  ugnelę.  Tada  mano 
rankos,  prisiminusios  pareigą,  ėmė  taikyti  erotinį  malonumo  teikimo  meną,  kol  mano  klientas  ėmė 
dejuoti,  raitytis,  paskui  visas  suglebo  ir  galiausiai  liko  tysoti  visiškai  bejėgis. . . 

Ilgai  negalėjau  atitokti  po  Teng  Siongo  sukelto  šoko.  Mane  sukrėtė  ne  tiektas  faktas,  kad  jis  paaiškėjo 
esąs  moteris,  bet  tai,  kad  sudužo  mano  viltis,  jog  Tengas  taps  mano  tikrąja  meile,  mane  ves  ir 
išvaduos  iš  prostitucijos.  Žinia,  nebuvau  tokia  naivi,  kad  nebūčiau  girdėjusi,  jog  kai  kurios  moterys 
noriau  mylisi  ne  su  vyrais,  o  su  kitomis  moterimis.  Perle  man  pasakojo  apie  Hong  Nainai  -  ming  dzi, 
kuri  mylimojo  pamesta  savo  dėmesį  skyrė  vien  moterims.  Ji  pritraukė  daugybę  klienčių  kaip 
„veidrodį  trinanti  mergina“.  Daug  šimtmečių  kinai  naudojo  veidrodžius  iš  bronzos.  Šis  metalas  greitai 
apsineša,  todėl  juos  blizgindavę  žmonės  vaikščiodavo  gatvėmis  ir  gatvelėmis  šaukdami:  „Trinu 
veidrodžius!  Trinu  veidrodžius!“  Jų  įnagis  buvo  paprastas  -  storas  „moteriškas“  veidrodis  ir  tepti 
skirta  alyva.  Kai  duodavai  jiems  savo  veidrodį,  jie  užpildavo  alyvos  ant  „moteriško“  veidrodžio, 
paskui  į  jį  trindavo  tavąjį,  kol  šis  imdavo  blizgėti. 

Perle  reikšmingai  nusišypsojo. 

-  Taigi,  kai  mylisi  dvi  moterys,  nefrito  koto  jos  neturi,  tad  tegali  trinti  savo  in  viena  į  kitą  kaip  du 
plokščius  veidrodžius.  Ta  Hong  Nainai,  -  pasakojo  ji  toliau,  -  labai  išpopuliarėjo,  nes  tapo  seserimi 
lesbiete.  Mat  ji  mokėjo  vaidinti  vyrą,  nors  turėjo  visus  moters  pranašumus.  Todėl  ją  vadino  „pusės 


mėnesio  vyru,  pusės  mėnesio  moterimi“,  -  pamerkė  akį  Perle.  -  Sklido  gandai,  neva  ji  be  galo 
meistriškai  „draiko  slidžius  lakštinius“. 

Teng  Siong  akivaizdžiai  buvo  antra  Hong  Nainai,  tik  ji,  užuot  ėmusi  pinigus,  pati  juos  mokėjo. 

Dabar,  kai  jos  paslaptis  buvo  atskleista,  Teng  dažniau  pas  mane  lankydavosi.  Kaskart  mudvi 
keldavome  viena  kitai  debesis  -  mat  kelti  lietaus  ji  negebėjo.  Nors  neturėjo  nefrito  koto,  kaip  ta 
legendinė  Hong  Nainai  ji  labai  meistriškai  trindavo  mano  veidrodį.  Tai  sukeldavo  tik  menkutį 
malonumą,  bet  man  vis  tiek  labiau  patiko,  kad  jinai  trina  mano  veidrodį  negu  kad  tie  čou  nanžen  kiša 
savo  šlykščius  kotus  į  mano  brangiuosius  vartus.  Tačiau  ji  traukė  mane  kaip  žmogus  -  gražus, 
elegantiškas,  ne  toks  kaip  visi.  Kai  baigdavome  mylėtis  ir  aš  norėdavau  apsirengti,  ji  švelniai 
paimdavo  iš  manęs  drabužius,  padėdavo  kojūgalyje  ir  pati  nuogutėlė  apglėbdavo  mane  ir 
nepaleisdavo,  kol  mudvi  kartu  užmigdavome. 

Teng  Siong  kūnas  buvo  glotnus,  lieknas  ir  lankstus  kaip  jaunuolio.  Man  patikdavo  stebėti  ją 
vaikštančią  po  mano  kambarį,  sekti  akimis  nedidelių  jos  krūtų  linkius,  apvaloką  pilvą  ir  siaurus 
klubus.  Paskui  mėgindavau  įsivaizduoti,  kaip  ji  atrodytų  ilgais  plaukais  ar  su  pilvadangčiu,  ar 
įsispraudusi  į  standžiai  aptemptą  suknelę,  ar  net  vilkėdama  vakarietiška  suknele  su  gilia  iškirpte.  Ar 
„kaip  moteris“  ji  man  patiktų  mažiau,  ar  daugiau? 

Per  vieną  iš  Teng  apsilankymų,  kai  mudvi  pasimylėjusios  sėdėjome  prie  lango  ir  gurkšnojome  arbatą, 
ji  tarė: 

-  Panele  Brangioji  Orchidėja,  noriu  padėkoti  tau  už  visus  tuos  kartus,  kai  suteikei  man  malonumą, 
bet  j  eigų  tu  vis  dar  nusivylusi,  kad  esu  moteris,  prašyčiau  priimti  mano  atsiprašymą. 

Tylėjau,  nes  nežinojau,  ką  atsakyti.  Su  ja  man  iš  tikro  būdavo  malonu,  bet  vis  tiek  jaučiausi 
apgauta.  Nors  su  manimi  ji  elgėsi  kur  kas  švelniau  negu  bet  kuris  iš  tų  dvokiančių  vyrų,  mano 
svajonės  apie  laimingą  ateitį  sudužo,  nes  pasigedau  to,  ko  anksčiau  taip  nekenčiau  -  nefrito  koto! 

Nors  atrodė,  kad  širdis  ragauja  karčiausių  geltonojo  lotoso  sėklų,  nutaisiau  kuo  maloniausią 
šypseną. 

-  Nėra  už  ką  dėkoti.  Jus  aptarnauti  -  mano  pareiga. 

Išraudęs  jos  veidas  ėmė  balti. 

-  Tai  ir  viskas?  Nejaugi  nejauti  man  ko  nors  daugiau? 

Kas  galėjo  būti  daugiau  už  tai?  -  pamaniau,  bet  atsakiau  kitką: 

-  Žinoma,  man  daro  begalinį  įspūdį  jūsų  menų  išmanymas  ir  elegantiška  elgsena. 

-  Nepelnytos  pagyros. 

Ji  susiraukė,  tarsi  mėgindama  rasti  tinkamus  žodžius. 

-  Prieš  pasirodydama  čia  skaičiau  tiek  eilėraščius  apie  tave,  tiek  tavo  rašytus.  Tavo  vardas  buvo 
nelyginant  griaustinis,  dundantis  mano  ausyse,  tad  jau  seniai  troškau  su  tavimi  susipažinti.  Taigi  gali 
įsivaizduoti,  kokia  laiminga  jaučiuosi  dabar,  kai  mano  svajonė  pagaliau  išsipildė. 

Atsakiau  dar  viena  santūria  šypsena. 


-  Nepelnytos  pagyros,  p. . .  -  vis  dar  nežinojau,  kaip  į  „jį“  kreiptis,  -  „pone“  ar  „panele“  Teng. 

-  Prašyčiau  vadinti  mane  tiesiog  Teng  Siong,  -  tarė  ji.  -  Panele  Brangioji  Orchidėja,  turiu  tau 
pasakyti,  -  ji  nugurkė  arbatos,  -  kad  myliu  tave. 

-Ką?! 

-  Aš  myliu  tave. 

-  Betgi  aš  negaliu  atsakyti  į  jūsų  meilę!  -  leptelėjau.  -  Jūs  juk  irgi  moteris! 

-  Ne,  gali,  -  ji  rūsčiai  pažiūrėjo  į  mane.  -  Bent  jau  gali  pamėginti.  Neįsižeisk,  panele  Brangioji 
Orchidėja,  bet  jeigu  tu  gali  suteikti  malonumą  baisiausiai  raukšlėtam  seniui  dėmių  nusėta  oda,  kodėl 
negali  mylėti  gražios,  švelnios  ir  dėmesingos  moters,  tokios  kaip  aš?  Beje,  neseniai  manei,  kad  aš 
vyras. 

Gal  ji  ir  teisi  -  kodėl  aš  negalėčiau  mylėti  moters?  -  pamaniau,  bet  nepasakiau  to  balsu,  tik 
paklausiau: 

-  Bet. . .  kodėl  jums  nepatinka  vyrai? 

-  O  tau  jie  patinka? 

Nuo  šio  klausimo  netekau  žado.  Iš  tikrųjų  man  nepatiko  beveik  nė  vienas  vyras  Persikų  žieduose. 
Ko  gero,  „nepatiko“  buvo  per  švelnus  žodis  -  kai  kurių  aš  tiesiog  nekenčiau. 

Teng  vėl  prašneko  garsiau. 

-  Nesutinki,  kad  moterys  -  prisimink  savo  seserį  Perlę  -  kur  kas  rafinuotesnės  už  vyrus?  Su  kuo 
tau  būdavo  maloniau  -  su  tokia  moterimi  kaip  ji  ar  su  tokiu  vyru  kaip  tas  baisiausiai  raukšlėtas 
didysis  ponas  Fungas? 

Gal  mama  vis  dėlto  spėjo  teisingai:  šis  žmogus  -  šnipas!  Antraip  iš  kur  jis  gali  tiek  daug  apie 
mane  žinoti? ! 

-  Kaip  jūs  sužinojote  apie  Perlę  ir  didįjį  poną  Fungą?  Jūs  mane  šnipinėjote? 

-  Oi,  ne,  tikrai  nešnipinėjau!  -  sukikeno  jinai.  -  Taip  bjauriai  aš  negalėčiau  pasielgti.  Tiesiog  tu 
esi  labai  garsi.  Žmonės  mėgaujasi  visomis  naujienomis  apie  tave.  Tu -jų  deivė. 

Pasijutau  pamaloninta. 

-  Argi  deivė  ne  Raudonoji  Nefrite? 

Teng  atlošė  galvą  ir  nusijuokė;  dabar  atrodė  labai  graži  -  visai  kaip  vyras. 

-  Cha  -  gal  Raudonoji  Nefrite  turėjo  pasisekimą  tarp  vulgarių  verslininkų,  užtat  tavo  gerbėjai  - 
mokslininkai,  poetai  ir  menininkai. 

-  Tarp  mano  klientų  irgi  yra  vulgarių  verslininkų. 

-  Taip,  mat  esi  išdidi  ir  žvelgi  į  juos  iš  aukšto,  todėl  jie  dar  labiau  geidžia  tavęs.  Daugybė 
neturtingų  poetų  ir  mokslininkų  eina  dėl  tavęs  iš  proto,  bet  neišgali  susimokėti  net  už  dešimt  minučių, 
kad  galėtų  bent  jau  pauostyti  iš  tavęs  sklindančio  natūralaus  aromato.  Man  pasisekė,  nes  esu  turtinga. 

Ji  palietė  mano  ranką. 

-  Brangioji  Orchidėja,  ar  gali  būti  mano  mylimoji? 

Norėjau  atitraukti  ranką,  bet  staiga  prisiminiau,  kad  ji  vis  dar  moka  už  kiekvieną  valandą. 


-  Panele  Teng. . . 

-  Prašyčiau  vadinti  mane  Teng  Siong. 

-  Teng  Siong,  aš. . .  nemanau,  kad  galėčiau.  Nes  aš. . .  aš  jūsų  nemyliu. 

-  Tada  aš  eisiu  čia  tol,  kol  atsiliepsi  į  mano  meilę. 

-  Kodėl  jūs  tokia  įsitikinusi,  kad  taip  bus? 

-  Todėl,  kad  esu  graži,  turtinga  ir  maloniau  elgiuosi  su  tavimi  negu  visi  vyrai,  kuriuos  kada  nors 
pažinojai.  Tokie  kaip  didysis  ponas  Fungas. 

Buvau  priblokšta,  kad  ji  vėl  paminėjo  Fungo  vardą. 

-  Jūs  jį  pažįstate? 

Jos  atsakymas  sukėlė  kambaryje  sprogusios  bombos  įspūdį. 

-  Jis  -  mano  vyras. 

-Ką?! 

Ji  gurkštelėjo  arbatos. 

-  Buvau  ketvirtoji  jo  sugulovė.  Nebegalėjau  jo  pakęsti,  todėl  pavogiau  iš  jo  pinigų  ir  pabėgau. 
Tai  nutiko  prieš  kelias  savaites,  tad  jis,  be  abejo,  manęs  ieško. 

Užsidengiau  burną  baimindamasi,  kad  nesusilaikysiu  ir  suriksiu. 

-  O,  varge!  -  sušnabždėjau  nedrįsdama  įkvėpti.  -  Tai  kodėl  jūs  čia?! 

-  Todėl,  kad  dėl  meilės  esu  pasiryžusi  paaukoti  gyvybę. 

-  O  kas,  jeigu  jis  sutiks  jus  čia? 

-  Nesutiks,  aš  žinau  jo  tvarkaraštį.  Pirmadieniais  jis  eina  su  pirmąja  žmona  į  šventyklą  aukoti, 
paskui  nakvoja  namie.  Brangioji  Orchidėja,  aš  labai  atsargi.  Pabėgimą  planavau  ištisus  dvejus  metus. 
Be  to,  net  jeigu  jis  sutiktų  mane  čia,  jam  nė  į  galvą  neateitų,  kad  aš  -  dabar  vyras  su  kita  pavarde  - 
galėčiau  būti  jo  sugulovė. 

Ji  patylėjo,  paskui  pridūrė: 

-  Kartais  pažiūrėti  pavojingiausia  vieta  būna  saugiausia. 

Šlerptelėjau  arbatos  ir  karštas  gėrimas  nuplikė  man  gomurį. 

-  Tai  ką  dabar  darote  ir  kur  slapstotės? 

-  Kaip  žinai,  pakeičiau  pavardę  ir  persirengiau  vyru.  Turiu  daug  pinigų,  todėl  galiu  gyventi 
viešbučiuose.  Dabar  ketinu  vykti  į  Pekiną  ir  įstoti  į  Pekino  operos  moterų  trupę.  Aišku,  vaidinsiu 
vyrus.  Prieš  ištekėdama  už  Fungo  buvau  operos  dainininkė. 

Ji  skvarbiai  mane  nužvelgė. 

-  Štai  kodėl  atėjau  čia,  Brangioji  Orchidėja.  Noriu,  kad  bėgtum  su  manimi  į  Pekiną. 

Nuo  jos  žodžių  mano  krūtine  perbėgo  drebulys.  Jeigu  nusigaučiau  į  Pekiną,  galėčiau  rasti  motiną! 
Šlerpiau  arbatą  jausdama,  kaip  svaigsta  galva,  ir  stengiausi  suvokti  tuos  netikėtus  gyvenimo  vingius. 

-  Leiskite  man  apsiraminti  ir  pagalvoti. 

-  Prašom. 

Ji  pažiūrėjo  į  savo  auksinį  kišeninį  laikrodį  -  tik  dabar  supratau,  kad  anksčiau  jis  buvo  didžiojo 


pono  Fungo. 

-  Grįšiu  kitą  savaitę,  bet  ilgiau  laukti  negaliu.  Senis  Fungas  labai  įnirtingai  manęs  ieško. 

-  Bet  jis  niekados  neminėjo  jūsų? 

-  Be  abejo.  Manai,  jis  ims  visiems  pasakoti,  kad  jo  sugulovė  pavogė  iš  jo  pinigų  ir  pabėgo?  Jis 
greičiau  nusišaus,  negu  užsitrauks  gėdą! 

Kurį  laiką  abi  tylėjome.  Tada  paklausiau: 

-  Kuo  jis  verčiasi? 

-  Kažkuo  neteisėtu.  Atleisk,  Brangioji  Orchidėja,  labai  nenoriu  leistis  į  tuos  reikalus.  Be  to,  jis  — 
labai  paslaptingas  žmogus  ir  nemėgsta  kalbėti  apie  savo  verslus.  Užtat,  -  ji  įdėmiai  žvilgtelėjo  į 
mane,  -  j  am  patinka  pasakoti  apie  tave. 

-  Apie  mane? 

-  Taip,  jis  amžinai  giria  tavo  grožį  ir  talentus.  Kartą  pasigėręs  jis  net  sakė  rimtai  svarstąs 
parsivesti  tave  į  namus  kaip  penktą  sugulovę.  Taip  jis  sužadino  mano  smalsumą  ir  atėjau  čionai. 
Norėjau  susipažinti  su  savo  varžove.  Bet,  kaip  ir  jisai,  buvau  beviltiškai  tavo  apkerėta. 

Jos  žodžiai  taip  mane  pribloškė,  kad  netekau  amo. 

-  Teng  Siong,  -  galiausiai  paklausiau,  -  jūs  nebijote,  kad  Fungas  jus  nubaus,  o  gal  net. . .  nužudys? 

-  Žinoma,  bijau.  Bet  aš  jau  žengiau  žingsnį,  po  kurio  kelio  atgal  nebėra. 

Ji  suėmė  mano  ranką. 

-  Grįšiu  dar  vieną  -  paskutinį  -  kartą.  Prašau  tavęs:  bėkime  kartu.  Aš  būsiu  persirengusi  vyru,  tad 
keliausime  kaip  sutuoktinių  pora. 

Ji  jau  viską  suplanavo,  tarsi  aš  būčiau  sutikusi! 

-  Jūs  nebijote. . .  kad  aš. . .  išduosiu  jus  jam? 

Mano  nuostabai,  ji  nusijuokė. 

-  Oi,  ne,  Brangioji  Orchidėja,  nė  kiek  to  nebijau. 

-  Kodėl  jūs  tokia  įsitikinusi? 

-  Aš  iš  žmogaus  veido  puikiai  sprendžiu,  ką  jis  gali  ir  ko  negali.  Tu  net  musės  negalėtum  užmušti. 


21  Caosu  -  greitesnis  už  kitus,  bet  sunkiau  perskaitomas  kinų  raštas,  daugiausia  naudojamas  stenografuoti 

Pabėgimas 


Po  dviejų  savaičių,  pasiėmusi  tik  kiną  ir  keletą  daiktų,  pabėgau  su  Teng  Siong.  Apgailestavau  tik 
todėl,  kad  negalėjau  atsisveikinti  su  tetule  A  Ping  ir  Pavasario  Mėnesiena. 

-  Juk  negali  rizikuoti  viskuo  vien  tam,  kad  tartum  „sudie“,  -  įspėjo  Teng  Siong.  -  Niekas  neturi 
žinoti  apie  mūsų  pabėgimą.  Nepasitikėk  net  savo  pačios  šešėliu! 

Galėjau  atsisveikinti  tik  su  Slyvos  Žiedu.  Pasitupdžiau  ją  ant  peties  ir  pasimeldžiau,  kad  kitame 
gyvenime  atgimtume  seserimis.  Papūga  pakreipė  galvą  ir  sukrankė:  „Linkiu  uždirbti  daug  pinigų!“ 

Palikau  Persikų  žiedus  su  Teng  Siong  apsimesdama,  kad  išeinu  linksminti  kliento.  Abi  išsipuošėme 
smagiai  praleisti  laiko  mieste:  ji  apsivilko  tamsiai  mėlynu  kostiumu,  pasirišo  oranžinį  šilkinį 
kaklaraištį,  aš  pasidabinau  purpurinio  šilko  suknele  su  raudonomis  ir  auksinėmis  gėlėmis.  Pabėgimui 
ji  pasirinko  šeštadienį,  nes  Persikų  žieduose  tą  vakarą  būdavo  daugiausia  klientų,  taigi  apsaugininkai 
būdavo  ne  tokie  budrūs. 

Po  valandos  mudvi  atvažiavome  į  prašmatnų  restoraną  prie  Huangpu  upės;  jame  galėjai  užsisakyti 
privatų  kambarį.  Teng  dalijo  pinigus  visiems,  kas  priėjo  su  mumis  pasisveikinti  -  padavėjams, 
padavėjoms,  metrdoteliui,  net  tarnui  berniukui  ir  kambarinei.  Jai  baigus  švaistytis  arbatpinigiais, 
buvome  atlydėtos  į  brangiausią  privatų  kambarį  su  vaizdu  į  upę.  Du  apsaugininkai  iš  Persikų  žiedų 
liko  stovėti  prie  kambario  durų. 

Pro  langą  mačiau  šviesos  atspindžius,  lyg  smalsios  akys  mirksinčius  juoduose  raibuliuose.  Prie 
didelių  prekybos  laivų  buvo  pririšti  pramogų  laiveliai.  Iš  tų  ryškiomis  spalvomis  dažytų  laivelių 
sklido  moterų  balsai;  jos  dainavo  akompanuodamos pipomis.  Jeigu  pasiseks,  nuo  šio  vakaro  būsiu 
laisva  moteris.  Bet  ar  šios  laiveliuose  gyvenančios  seserys  kada  nors  galės  išplaukti  iš  šio  meilės 
pasaulio? 

Šalia  pasigirdo  skaidrus,  švelnus  Teng  Siong  balsas,  kuris  pertraukė  mano  apmąstymus. 

-  Brangioji  Orchidėja,  ar  šįvakar  nori  valgyti  ko  nors  ypatinga? 

Pajutau,  kad  širdis  ėmė  plakti  tankiau. 

-  Užsakykit,  ko  norit.  Man  tiks  bet  kas. 

Ji  mostu  pasikvietė  metrdotelį  ir  užsakė  keturis  butelius  brangiausio  vyno  ir  dešimties  patiekalų 
vakarienę. 

-  Teng  Siong,  -  sušnabždėjau  niuktelėjusi  jai  į  alkūnę,  -  tiek  užtektų  tuzinui  žmonių! 

Ji  piktokai  žvilgtelėjo  į  mane  ir  dar  užsakė  trijų  rūšių  kvapnios  arbatos  -  „Geležinės  bodisatvos“, 


„Drakono  šaltinio“  ir  „Debesų  ir  ūkanos“,  taip  pat  keturias  vandens  pypkes.  Metrdotelis  nuėjo  ir 
netrukus  grįžo  su  dviem  padavėjomis.  Jos  padėjo  ant  mūsų  stalo  lėkšteles  su  įvairiais  patiekalais. 

-  Pone  Tengai,  -  nuolankiai  nusišypsojo  metrdotelis,  -  mūsų  restoranas  dovanoja  šiuos  valgius  iš 
pagarbos  jums. 

Tada  trijulė  iki  žemės  nusilenkė  mums  ir  pasišalino. 

Teng  Siong  nekreipė  dėmesio,  kad  aš  piktinuosi  jos  išlaidavimu.  Ji  paėmė  arbatinį  ir  pripylė 
mudviem  po  pilną  puodelį. 

-  Už  mūsų  sėkmę,  Brangioji  Orchidėja,  -  tarė  susidauždama. 

Mano  širdis  daužėsi  kaip  būgnas,  raginantis  karius  į  mūšį. 

-  Teng  Siong,  jūs  tikrai  manote,  kad  mums  pavyks? 

-Aš  visuomet  viską  labai  kruopščiai  suplanuoju.  Tik  pasitikėk  manimi. 

Kol  mudvi  tylomis  kąsnojome,  grįžo  metrdotelis  su  dviem  padavėjomis,  atnešusiomis  daugiau 
valgių.  Kai  galop  visas  stalas  buvo  nukrautas  maistu,  mano  nuostabai,  Teng  Siong  paprašė  metrdotelį 
pakviesti  abu  apsaugininkus  prisėsti  prie  mūsų. 

-  Sąskaitą  apmokėsiu  dabar.  Po  to  norime,  kad  niekas  mudviem  netrukdytų. 

-  Teng  Siong,  gal  iš  proto  išsikraustėte?!  -  sukuždėjau  j  ai  į  ausį. 

-  Aišku,  pone  Tengai,  -  metrdotelis  supratingai  mudvi  nužvelgė.  -  Viską  supratau. 

Tikriausiai  jis  pamanė,  kad  ponas  Tengas  nori,  jog  liktume  vienu  du,  nes  norime  ištaisyti  orgiją 

keturiese! 

Kai  kapitonas  paėmė  pinigus  ir  išnešė  liesą  užpakalį  iš  kambario,  tarpduryje  pasirodė  du  išsišiepę 
veidai.  Teng  Siong  nusišypsojo  apsaugininkams  ir  mostu  pakvietė  prisėsti  prie  mūsų.  Jiedviem 
įsitaisius,  įpylė  jiems  vyno  ir  prikrovė  maisto  į  lėkštes. 

-  Judu  turbūt  labai  sunkiai  dirbate.  Prašyčiau  priimti  mūsų  padėką  ir  išgerti  šio  vyno. 

Ji  paėmė  savo  stiklą,  išgėrė  ir  ženklu  parodė  man  sekti  jos  pavyzdžiu. 

-  O  dabar  prašyčiau  atsipalaiduoti  ir  vaišintis. 

Šiurkščiuose  veiduose  godžiai  sužibo  dvi  poros  alkanų  krauju  pasruvusių  akių.  Dvi  poros  lazdelių 
puolė  maistą,  palikdamos  ant  baltos  staltiesės  padažų  pėdsakus,  primenančius  girtuoklio  pastangas 
rašyti  kaligrafiškai.  Pūslėtos  rankos,  negailestingai  čaižydavusios  rimbu  ir  spausdavusios  seserims 
gerkles,  dabar  šluostėsi  riebaluotas  lūpas. 

Sukaupiau  visą  valią,  kad  rankos  nedrebėtų,  ir  prisidėjau  prie  Teng  Siong,  keliančios  „vėją  ir 
mėnulį“  -  varinėj ančios  tuščias,  nepadorias  kalbas.  Aš  net  nutylėjau,  kai  šalia  sėdintis  apsaugininkas 
„netyčia“  bestelėjo  man  krūtį  siekdamas  didžiausio  riebios  kiaulienos  gabalo.  Paskui  dar  nešvankiai 
pasišnekučiavome,  tada  palinksminau  apsaugininkus  dainuodama  ir  žaisdama  su  jais  „atspėk,  kiek 
pirštų“.  V/rai  išraudo,  jų  akys  apspango,  lūpos  sužvilgo  nuo  riebalų- jie  atrodė  laimingi  kaip  dar 
niekada  gyvenime.  Teng  raginama,  bet  labai  nenoriai,  pasiėmiau  kiną  ir  ėmiau  skambinti.  Kol  mano 
pirštai  lekiojo  virš  šio  tauraus  instrumento,  du  apsaugininkai  plovė  gerkles  vynu  ir  visais  plaučiais 
traukė  vandens  pypkes  be  perstojo  keikdamiesi:  „Nejaugi  tas  močkrušys  gali  būti  toks  turtingas?!“  „O 


jau  papų  di  dūmelis!  Mielai  įvaryčiau  jai  į  pizę!“ 

Kambarys  dabar  dvokė  dūmais  -  jie  grėsmingai  kabojo  palubėje.  Kiek  įmanydama  stengiausi 
gundomai  šypsotis  ir  kalbėti  laibu  balseliu,  o  mano  pirštai  it  kokia  striptizo  šokėja  kraipėsi,  sklandė 
ir  lakstė  po  šį  garbinamą  instrumentą.  Jutau  šiokią  tokią  kaltę,  kad  groju  tokiems  vulgariems 
klausytojams,  tačiau  aš  bent  jau  nesulaužiau  Perlei  duoto  pažado  neskambinti  kinu  už  pinigus. 

Per  tą  savotišką  striptizo  seansą  Teng  vis  krovė  valgius  apsaugininkams  į  lėkštes  ir  pylė  auksinį, 
švelnų  kaip  aksomas  gėrimą  jiems  į  puodelius. 

Galiausiai  jau  gerokai  po  vidurnakčio  du  girtutėliai  vyrai  sudribo  ant  stalo  lyg  dvi  krūvos  laivo 
riebalų  atliekų.  Kai  buvo  aiškiai  matyti,  kad  niekas  negalėtų  jų  pažadinti,  Teng  Siong  liepė  man 
nusivilkti  suknelę  ir  apsirengti  laisvą  palaidinukę  ir  kelnes,  įkišti  į  dėklą  kiną  ir  pasiimti  negausius 
savo  daiktus.  Tada,  įsitikinusios,  kad  niekas  -  net  jokia  vėlė  -  mūsų  neseka,  Teng  Siong  ir  aš 
patyliukais  išsprūdome  pro  vienas  iš  užpakalinių  durų,  sustabdėme  rikšą  ir  nuvažiavome  tiesiai  į 
Šiaurės  stotį. 

Po  kelių  valandų  traukinys  atvežė  mus  į  Nankiną.  Nuėjome  į  prieplauką,  keltu  nuplaukėme  į  Pukou, 
ten  sėdome  į  greitąjį  traukinį,  važiuojantį  į  Pekiną.  Pirmos  klasės  vagone  užliūliuota  ritmingai 
judančio  traukinio,  išvargusi  nuo  vakaro  įvykių  užmigau,  bet  nieko  nesusapnavau.  Atsibudusi 
pamačiau,  kad  Teng  Siong  laiko  mane  apglėbusi. 

Ji  švelniai  pabučiavo  mane  į  kaktą. 

-  Ar  gerai  miegojai,  Brangioji  Orchidėja? 

Man  atrodė,  kad  galvą  kažkas  tranko  kūju. 

-  Kur  mes  esame?  Kur  apsaugininkai? 

Ji  tvirčiau  mane  apglėbė. 

-  Mums  negresia  joks  pavojus,  Brangioji  Orchidėja.  Esame  Pekine. 

-  Jūs  įsitikinusi? 

-  Taip. 

Įdėmiai  pažvelgiau  į  Pekino  rytmečio  migloje  skendintį  jos  veidą  ir  įsikniaubiau  jai  į  krūtinę,  kad 
nepamatytų  ašarų  pritvinkusių  mano  akių. 

Ak,  jeigu  Teng  Siong  išties  būtų  vyras! 

-  Brangioji  Orchidėja,  -  lygindama  man  plaukus  švelniai  prašneko  ji,  -  nebemiegok.  Deja,  čia 
turime  išlipti. 

Padaviau  nešikui  savo  kiną ;  išėjome  iš  Pekino  stoties  ir  sustabdėme  taksi.  Teng  Siong  paprašė 
vairuotojo  nuvežti  mus  į  „Didžiosios  sėkmės“  viešbutį  prie  Dangaus  šventyklos.  Per  trumpą  kelionę 
ištiesusi  kaklą  dairiausi  po  tą  nepažįstamą  miestą  -  į  vyrus  išbalusiais  veidais,  kėblinančius  į  opijaus 
rūkyklas;  į  restoranus,  kurių  firminiai  patiekalai  -  vėžliena,  gyvatiena  ir  antilopės  ragų  sriuba;  į 
smuikininką,  čyruojantį  savo  dvistygiu  instrumentu  šalia  „žmogaus  be  kaulų“.  Automobiliui  važiuojant 
gausiomis  siauromis  gatvelėmis,  iš  abiejų  pusių  nustatytomis  vienaukščiais  namais,  saugomais  aukštų 


sienų,  kaklą  tiesiau  dar  labiau.  Už  vienų  tvirtų  vartų  sodo  nepamačiau  -  jį  užstojo  aukšta  siena. 

Parodžiau  į  ją  Teng  Siong. 

-  Kodėl  prie  pat  vartų  siena? 

Ji  nusišypsojo. 

-  Nejaugi  nežinai,  Brangioji  Orchidėja?  Čia  garsioji  vaiduoklių  siena  -  ji  kliudo  vaiduokliams 
užklysti  į  namus.  Vaiduokliai  nemoka  vaikščioti  vingiais  -  tik  tiesiai. 

Bet  aš  prisiminiau  Perlę  sakius  priešingai  -  kai  kalbėjo  apie  vingiuotus  takus.  Gal  todėl,  kad  jang 
pasaulio  gyventojams  tenka  įveikti  gyvenimo  vingius  ir  posūkius,  o  vėlių  pasaulis  -  kur  kas 
paprastesnis. 

Po  kelių  minučių  atvažiavome  į  viešbutį,  užsiregistravome,  nuėjome  į  savo  kambarį  ir  bemat 
atsigulėme  į  lovą  miegoti. 

Atsibudome  jau  pavakare.  Po  miego  pažvalėjau,  bet  pasijutau  baisiai  išalkusi.  Mes  paskubomis 
nusiprausėme,  persirengėme  ir  nuėjome  į  nedidelį  restoraną.  Gurkte  gurkiau  lakštinius  su  jautiena, 
bandeles  su  kiauliena  ir  karštą  Ulongo  arbatą,  bet  Teng  Siong  tik  knaibė  maistą  stebėdama  mane  su 
motinos  meile  ir  sutuoktinio  švelnumu. 

Pažiūrėjau  j  ai  į  akis. 

-  Teng  Siong,  jūs  neišalkote? 

Ji  nusišypsojo. 

-  Aš  puotauju  žiūrėdama  į  tavo  grožį. 

Pavalgiusios  nuėjome  nusipirkti  drabužių  ir  būtiniausių  daiktų,  tada  iškart  grįžome  į  viešbutį.  Teng 
Siong  pasiūlė  gulti  į  lovą,  šįsyk  -  patrinti  veidrodžių.  Mintyse  atsidusau  prisiminusi  kinų  posakius: 
„Pilnas  skrandis  skatina  ištvirkauti“  ir  „Valgyti  ir  mylėtis  -  žmogiška“. 

Nors  mylėtis  nebūčiau  pasirinkusi  moters,  jaučiau  dėkingumą  Teng  Siong  ir  todėl  laikiau  savo 
pareiga  suteikti  jai  malonumą.  Be  to,  jeigu  turiu  mylėtis,  tai  jau  geriau  su  kultūringa,  gražia  moterimi 
negu  su  kokiu  čou  nanženl 

Taigi  vėl,  šį  kartą  savo  noru,  pritaikiau  savo  erotikos  meną,  kad  suteikčiau  malonumą.  Teng  Siong 
greitai  pasidavė  mano  kerėjimo  ginklams  -  įaudrinančioms  akims,  deginančioms  lūpoms,  vilgančiam 
liežuviui  ir  glostančioms  rankoms.  Ji  dejavo  ir  rangėsi,  rietėsi  aukštyn  ir  davėsi  į  šonus,  kol  jos  kūnas 
susmuko  šalia  mano. 

Teng  Siong  taip  patiko  su  manimi  mylėtis,  kad  galų  gale  mes  ištisas  dvi  dienas  praleidome 
viešbučio  kambaryje  net  neapsirengdamos.  Tik  kai  mano  in  skausmingai  išburko,  ji  sutiko  liautis. 

Kadangi  kurį  laiką  negalėjome  mylėtis,  pagaliau  ėmėme  svarstyti,  kaip  rasti  tą  Pekino  operos 
moterišką  trupę  ir  mano  motiną.  Teng  Siong  nekantravo  prisidėti  prie  teatralų,  bet  aš  prisispyriau 
pirma  surasti  motiną.  Galop  ji  nusileido  -  vardan  meilės. 

Teng  Siong  man  sakė  turinti  daugiau  negu  užtektinai  pinigų  mudviem  pailsėti  ir  apžiūrėti  Pekiną 
prieš  leidžiantis  į  kelią,  bet  aš  nebuvau  nusiteikusi  ekskursijoms  ar  kokioms  nors  pramogoms.  Dabar 
tetroškau  rasti  motiną  -  ne  vien  iš  meilės,  bet  ir  iš  kartėlio:  taip  norėjau  paklausti  jos,  kodėl  nerašė 


man  šitiek  metų.  Kaip  galima  būti  tokiai  beširdei,  kad  užmirštum  vienturtę  dukrą?! 

Trečią  dieną  Pekine  Teng  Siong  pažadino  mane  dešimtą.  Mes  paskubomis  pavalgėme, 
apsirengėme,  susikrovėme  daiktus,  tada  nieko  nelaukdamos  leidomės  prie  Tajo  kalno  į  pietvakarius 
nuo  Pekino.  Kai  mudvi  su  motina  daugiau  kaip  prieš  aštuonerius  metus  išsiskyrėme,  ji  man  sakė 
ketinanti  prisiglausti  vienuolyne,  esančiame  tame  kalne.  Kadangi  negavau  iš  jos  nė  vieno  laiško, 
nenumaniau,  kuriame  vienuolyne  ji  apsistojo.  Nusprendžiau  pradėti  nuo  esančio  žemiausiai,  paskui 
kilti  vis  aukščiau  ir  klausinėti  visų  sutiktų  abiejų  lyčių  vienuolių,  ar  nėra  jos  matę  ar  apie  ją  girdėję. 

Kelionė  buvo  ilga  ir  varginanti.  Prie  Tajo  kalno  nusigavome  vakarėjant.  Rudens  oras  buvo 
maloniai  vėsus.  Blyškus  mėnulis,  apsižergęs  tolimą  viršukalnę,  įtariai  stebėjo  kiekvieną  mūsų  žingsnį. 
Pirmiausia  priėjome  Kvapniojo  debesies  vyrų  vienuolyną.  Teng  Siong  pastebėjo  riestus  jo  stogus, 
kyšančius  iš  tankios  lapijos.  Ji  sustabdė  nešikus,  sumokėjo,  paskui  padėjo  man  išlipti  iš  palankino  ir 
nusivedė  prie  vartų.  Atsargiai  padaužėme  liūto  galvos  pavidalo  belstuką,  žinodamos,  kad  čia 
prisiglaudė  žmonės,  nenorintys,  kad  juos  trukdytų  žemiškais  reikalais. 

Durys  girgždėdamos  atsidarė  ir  išvydome  apskritaveidį  jaunuolį  skusta  galva.  Matydama,  kad 
šventykla  nedidelė  -  vadinasi,  nebūtina  laikytis  sudėtingo  etiketo,  -  tiesiog  paprašiau  pakviesti 
viršininką. 

Jaunasis  vienuolis  liepė  mums  laukti  ir  nurūko.  Grįžo  labai  greitai. 

-  Pone  ir  panele,  mūsų  viršininkas  kviečia  jus  į  priėmimo  menę.  Prašom  sekti  paskui  mane. 

Pilku  abitu  apsitaisęs  vienuolyno  viršininkas  buvo  kokių  septyniasdešimties,  liesas  ir  iš  pažiūros 

išmintingas.  Jis  jau  laukė  mūsų  kiemo  gale,  ir  nuo  panašios  į  veidrodį  jo  galvos  atsispindėjo 
mėnesiena. 

Nespėjus  man  jos  sulaikyti,  Teng  Siong  pristatė  mudu  kaip  vyrą  ir  žmoną. 

Viršininkas  nusišypsojo,  rankoje  narstydamas  ilgais  kutais  puoštos  malos  karoliukus. 

-  Sveiki  atvykę  į  mūsų  kuklią  šventyklą,  pone  ir  ponia  Tengai. 

-  Ar  viršininkas  malonėtų  pasakyti  savo  vardą? 

Nudžiugau,  kad  Teng  pasiteiravo  itin  mandagiai. 

-  Mano  darmos  vardas  yra  Slenkantis  Debesis. 

Slenkantis  Debesis  įsivedė  mus  į  menę.  Visiems  įsitaisius  ant  medinių  kėdžių,  jis  paprašė  jaunojo 
vienuolio  atnešti  mums  arbatos  ir  užkandžių. 

Šnekėdamiesi  gurkšnojome  kvapnią  arbatą,  kramtėme  riešutus,  vaisius  ir  vegetariškas  bandeles. 
Teng  Siong  papasakojo  apie  mudvi  -  aišku,  išgalvotus  dalykus.  Mano  meilužė  lesbietė  virto  pirkliu, 
aš  -  trijų  mažų  jo  vaikų  motina.  Dėl  to  melo  jaučiausi  mažumą  prasikaltusi  -  ne  todėl,  kad  jaučiausi 
labai  dorybinga  ir  sąžininga,  bet  todėl,  kad  „mano  vyras“  atrodė  toks  dorybingas  ir  sąžiningas,  kai 
melavo  gerbiamam  vienuoliui.  Galiausiai  po  kitų  melagysčių  ir  mandagių  šnekų  nusukau  kalbą  prie 
svarbiausio  klausimo  -  mano  motinos  -  ir  paklausiau  viršininko,  ar  jis  kartais  negirdėjęs,  kur  ji  gali 
būti. 

-  Apgailestauju,  bet  tai  gana  sudėtinga,  ponia  Teng,  -  jis  mąsliai  žvilgtelėjo  į  mane.  -  Šiame 


kalne  išsibarstę  daugiau  negu  šimtas  šventyklų. . . 

Apstulbau  tai  išgirdusi. 

-  Tiek  daug?! 

Jis  linktelėjo. 

-  Ir  jūs  nenumanote,  kurioje  gyvena  jūsų  motina? 

-  Ne,  -  baisiausiai  nusiminusi  papurčiau  galvą.  -  Net  neįsivaizdavau,  kad  čia  tiek  daug  šventyklų. 

Be  to,  motina  galėjo  išeiti  kur  kitur  ar  net  mirti.  Bet  šių  nuogąstavimų  vienuoliui  neišsakiau. 

-  Negana  to,  -  jis  atsargiai  gurkštelėjo  arbatos,  -  jeigu  ji  tapo  vienuole,  vadinasi,  gavo  darmos 
vardą  -  tokį  kaip  Švarinančios  Dulkės,  Apšviečianti  Saulė  ar  Gailestingosios  Akys.  Koks  jūsų 
motinos  darmos  vardas? 

-  Nenumanau,  -  prisipažinau  ir  išraudau,  nes  pasijutau  kvailele  ir  netikusia  dukra. 

-  Jeigu  nežinote  motinos  darmos  vardo,  bijau,  kad  bus  nepaprastai  sunku  ją  rasti.  Koks  jos 
pasaulietinis  vardas? 

-  Su  Meifang. 

Gražioji  Gardžiakvapė.  Staiga  suvokiau,  kaip  tiko  motinai  šis  vardas.  Ar  dabar,  tapusi  vienuole, 
ji  vis  dar  tokia  pat  graži  ir  taip  gardžiai  kvepia? 

-  Tada  galiu  jums  padėti  paklausinėdamas  apie  vienuolę,  kuri  anksčiau  turėjo  Su  Meifang 
pavardę. 

-  Ar  galite  imtis  to  dabar? 

Pajutau,  kaip  man  timpteli  už  rankovės.  Teng  Siong  sukuždėjo  man  į  ausį: 

-  Brangioji  Orchidėja,  ramiau!  Būk  gera,  leisk  viršininkui  nuspręsti,  kaip  ir  kada  ką  nors  daryti. 

Padovanojau  Slenkančiam  Debesiui  šypseną,  bet  ne  pačią  žaviausią  -  ši  buvo  skirta  tik  mano 

gašliems  aukšto  rango  klientams,  ne  celibato  besilaikantiems  vienuoliams. 

-  Prašyčiau  dovanoti  man  už  nemandagų  elgesį,  pone  Slenkantis  Debesie. 

Vienuolis  pažiūrėjo  pro  langą  į  mėnulį,  paskui  atsigręžė  į  mus. 

-  Kadangi  metas  jau  vėlus,  patarčiau  judviem  likti  čia  nakvoti,  suvalgyti  ko  nors  karšto  ir  gardaus 
ir  pailsėti.  Rytoj  galėsite  nueiti  į  Darmos  gėlių  vienuolyną  ir  pasakyti,  kad  rekomendavau  jus 
viršininkui  Širdies  Keliui.  Jam  devyniasdešimt  penkeri,  jis  seniausiai  gyvena  šiame  kalne,  tad 
tikriausiai  galės  jums  padėti  labiau  negu  kas  kitas.  Darmos  gėlė  vos  už  kokių  penkiolikos  kilometrų 
nuo  čia.  Jei  norite,  galite  eiti  pėsčiomis  arba  nusisamdyti  palankinus. 

Mudvi  su  Teng  Siong  sudėjome  delnus  ir  žemai  nusilenkėme. 

-  Ačiū  už  jūsų  gerumą,  pone  Slenkantis  Debesie,  -  pasakiau. 

Teng  Siong  žavingai  nusišypsojo. 

-  Pone,  ar  leisite  mums  paaukoti  šiek  tiek  kvapniojo  aliejaus? 

Man  patiko,  kad  Teng  Siong  vietoj  „pinigų“  pavartojo  šį  eufemizmą. 

Viršininkas  nusišypsojo  jai  ir  apsišvietusio  žmogaus  pirštu  parodė  į  aukų  dėželę.  Tada  pasišaukė 
jaunąjį  vienuolį,  kad  šis  paprašytų  virėjo  paruošti  vakarienę  dviem  svečiams. 


Vienuolyno  viršininkui  išėjus,  netrukus  grįžo  jaunasis  vienuolis  ir  nusivedė  mus  į  virtuvę.  Retai 
turėjau  galimybę  ragauti  tokių  labai  paprastų,  bet  gardžių  valgių,  kaip  per  tą  kuklią  vegetarišką 
vakarienę.  Nuo  tada,  kai  tapau  Persikų  žiedų  garsenybe,  mane  maitino  visokiais  sočiais  mėsos 
patiekalais.  Net  kai  skųsdavausi  persivalgiusi,  klientai  toliau  kraudavo  mėsos  gabalus  man  į  lėkštę  ir 
be  perstojo  pildavo  į  puodelį  vyno.  Net  negalėdavau  atsisakyti,  mat  nepaisyti  žmogaus  gerų  ketinimų 
buvo  ne  tik  nemandagu,  bet  ir  kvaila.  Turkio  paviljone  „ne“  -  uždraustas  žodis. 

Dabar  žiūrėjau  į  grybus,  sojų  pupelių  varškę,  bambuko  ūglius  ir  kolokazijas  ir  jutau,  kaip  sąla 
širdis.  Kaip  gyva  nebuvau  patyrusi,  kad  valgiai  šitaip  noriai  lįstų  į  burną,  kad,  kaip  kartą  sakė  man 
motina,  būtume  ne  tik  gyvi  ir  sveiki,  bet  dar  ir  dorybingi. 

Motina  niekada  mėsos  labai  nemėgo.  Ji  nuolat  kartodavo: 

-  Mėsos  verdu  tik  truputėlį  -  daržovėms  pagardinti. 

Kiekvieną  pirmą  ir  penkioliktą  mėnulio  kalendoriaus  mėnesio  dieną  ji  gamindavo  grynai 
vegetariškus  patiekalus,  kad  „išvalytų  mūsų  kūnus  ir  sielas“.  Prisiminiau,  kaip  mūsų  šeima  susėsdavo 
drauge  mėgautis  paprastais,  bet  gardžiais  motinos  patiekalais.  Motina  baiminosi,  kad  jeigu  neleis 
Fang  Rong  manęs  išsivežti,  neturėsiu  nė  šaltos  ryžių  košės  ir  vaikščiosiu  tuščiu  pilvu.  Bet  vietoj  ryžių 
košės  man  būdavo  grūdami  sočiausi  valgiai.  Nusišypsojau  pamaniusi:  „Kokia  ironija!“ 

Teng  Siong  lazdelės  pakibo  ore. 

-  Brangioji  Orchidėja,  aš  padariau  ką  nors  juokinga? 

-  Oi,  ne,  jūs  čia  niekuo  dėta. 

Papasakojau  apie  motinos  būgštavimus,  bet  apie  savo  gyvenimą  neatskleidžiau  daugiau,  negu 
reikėjo. 

Ji  palietė  man  skruostą. 

-  Labai  užjaučiu.  Brangioji  Orchidėja.  Bet  tau  nebeteks  liūdėti,  nes  aš  padarysiu  tave  laimingą. 

Ji  tarsi  norėjo  pasakyti  kažką  daugiau,  bet  apsigalvojo. 

Nė  kiek  neabejojau  ją  baisiai  trokštant  sužinoti  daugiau  apie  mano  praeitį,  bet  ji  nujautė,  kad 
kamantinėti  -  netinkamas  metas.  Stojo  nejauki  tyla;  mes  tik  įnikusios  kimšome  ryžius.  Vieninteliai 
garsai  virtuvėje,  be  lazdelių  barkščiojimo  ir  čepsėjimo,  sklido  iš  už  lango:  čirpė  vabzdžiai,  šlamėjo 
lapai,  retkarčiais  tolumoje  sulodavo  šuo.  Rudenio  vėjo  šiurenami  lapai  skleidė  garsą  sasa  -  atrodė, 
tarsi  jie  šaukia  mane  vardu:  „Siang  Siang!  Siang  Siang!“ 

Pakreipiau  galvą  ir  įsiklausiau.  Prisiminiau,  kaip  vaikystėje,  kai  per  daug  aukštai  įsisupdavau 
sūpuoklėmis  stengdamasi  geriau  pamatyti  pasaulį  ar  tėvams  nematant  šokinėdavau  tarp  akmenų,  ar 
žavėdavausi  kokiu  rastu  daiktu,  išgirsdavau  juos  šaukiant  mane:  „Siang  Siang!  Siang  Siang!“ 

Jų  balsai,  sklindantys  tūkstančiu  krypčių,  būdavo  kupini  meilės,  bet  įsakmūs.  Užuot  tuoj  pat 
atsiliepusi,  stovėdavau  nekrustelėdama  ir  klausydavausi,  mėgaudamasi  tėvų  nerimu.  Kad  ir  kur 
būdavau:  nuošalioje  gatvelėje,  kokiame  nors  kieme  ar  netoliese  turguje,  norėdavau  taip  užšaldyti  savo 
tėvų  meilę,  kad  ji  išliktų  per  amžius.  Gal  lapai  dabar  šaukia  mane  seniai  prarastos  motinos  ar  seniai 
mirusio  tėvo  prašymu?  Ašaros  nusirito  mano  skruostais  ir  vos  nepaspringau  nebaigtu  kramtyti 


bambuko  ūglio  gabalu. 

-  Kas  nutiko,  Brangioji  Orchidėja?  -  paklausė  Teng  Siong.  Jos  balsas  buvo  švelnus,  akys  degė 
susirūpinimu  visai  kaip  kadaise  mano  tėvų. 

Papurčiau  galvą  ir  nurijau  kąsnį. 

Teng  Siong  priėjo  ir  mane  apkabino. 

Šį  kartą,  kai  ji  priglaudė  savo  lūpas  prie  manųjų,  atsakydama  įkišau  liežuvį  jai  į  burną.  Gerai 
nežinau,  ar  pajutau  jai  meilę,  bet  dėkingumą  -  tikrai. 

Netrukus  grįžo  jaunasis  vienuolis.  Pamatęs,  kad  baigėme  valgyti,  nieko  nesakydamas  galvos  mostu 
pakvietė  eiti  paskui  jį.  Išėjus  į  lauką,  jis  nusivedė  mus  taku  į  žemą  pastatą  šalia  šventyklos.  Teng 
atidarė  duris  ir  pamatėme,  kad  kuklus  mūsų  bagažas  jau  padėtas  asketiškame  kambaryje.  Ybs  tik 
jaunasis  vienuolis  išėjo  ir  mudvi  atsisėdome,  mane  užliejo  nerimo  banga  dėl  motinos  -  ar  kada  nors 
ją  rasiu?  Norėdama  numalšinti  nerimą,  išsitraukiau  kiną  iš  brokato  dėklo  ir  ėmiau  derinti  stygas.  Teng 
Siong  vis  dar  tylėdama  patenkinta  įsmeigė  žvilgsnį  į  mane. 

Baigusi  derinti  stygas  pasiruošiau  groti  „Ybiškės  lapus,  šokančius  rudens  vėjyje“.  Padėjusi 
vidurinįjį  kairės  rankos  pirštą  ant  instrumento  krašto  pusiau  užmerktomis  akimis  pameditavau.  Paskui 
dešine  ranka  ėmiau  gnaibyti  stygas,  o  tuo  pat  metu  mano  kairės  rankos  pirštai  švelniai,  lengvai  jas 
lietė  -  nelyginant  gėlių  vainiklapiai  upokšnio  paviršių.  Mažą,  neapstatytą  kambarį  bemat  užpildė 
liūdni,  bet  malonūs  kino  murmesiai.  Nuraminta  tylių  savo  instrumento  garsų  per  daug  negalvojau, 
laiminga  esu  ar  ne,  -  tiesiog  džiaugiausi  esanti  gyva  ir  laisva.  Man  begrojant  šokinėjantys, 
besisukioj antys  pirštai  mintyse  asocijavosi  su  gyvenimo  posūkiais,  vingiais,  pakilimais  ir 
nuopuoliais.  Ybiškės  lapai  toliau  šoko  rudens  vėjyje,  tyliame,  liūdesio  persmelktame  ore  ir  galiausiai 
krito  ant  žemės... 

Ankstų  rytą  jaunasis  vienuolis  atėjo  į  mūsų  kambarį  ir  pakvietė  pusryčių.  Teng  Siong  jam 
padėkojo  ir  pasakė,  girdi,  mes  vis  dar  baisiai  pavargusios  po  kelionės,  todėl  verčiau  apsieisime  be 
pusryčių  ir  dar  pamiegosime.  Iš  tikrųjų  Teng  Siong  norėjo  mylėtis  -  nors  mes  buvome  šventykloje. 
Kai  visiškai  nusivarėme  trindamos  savo  veidrodžius  Vu  kalne,  užmigome.  Pabudusios  net 
išsigandome:  jau  buvo  popietė. 

-  Velnias!  Turim  tuoj  pat  susiruošti  ir  leistis  į  kelią! 

Teng  Siong  šoko  iš  lovos  ir  ėmė  rengtis. 

-  Einu  paprašysiu  jaunoj  o  vienuolio  ko  nors  užkąsti. 

Paskubomis  pavalgiusios  buvome  pasiruošusios  į  kelią.  Jaunasis  vienuolis  jau  susitarė,  kad  į 
Darmos  gėlių  vienuolyną  mus  nuneš  dviem  nedideliais  palankinais. 

Prie  vartų  atsisveikinome  su  vienuolyno  viršininku.  Jis  geraširdiškai  man  nusišypsojo. 

-  Ponia  Teng,  linkiu  jums  sėkmės  ieškant  motinos.  Jei  turėsiu  galimybę,  paklausinėsiu  apie  ją  dėl 
jūsų. 

Paskui  jis  padavė  popieriaus  lapelį  Teng  Siong. 

-  Pone  Tengai,  čia  parodytas  kelias  į  Darmos  gėlių  šventyklą.  Galite  parodyti  jį  nešikams,  jeigu 


kartais  nežinotų  kur  eiti  ar  pasiklystų. 

-  Ačiū  už  jūsų  gerumą  ir  dosnumą,  pone  Slenkantis  Debesie. 

Mes  nusilenkėme  senajam  ir  jaunajam  vienuoliams  ir  priėjome  prie  laukiančių  palankinų. 

Nors  keturi  nešikai  atrodė  jauni,  saulės  nurudintus  jų  veidus  vagojo  gilios  raukšlės.  Jų  kūnai  buvo 
tvirti,  blauzdos  raumeningos  su  panašiomis  į  mažytes  žalias  gyvates  iššokusiomis  gyslomis.  Teng 
Siong  liepė  nešikams  mano  palankiną  nešti  priekyje,  jos  -  nedaug  atsilikus  iš  paskos. 

Šildė  saulė;  nešikai  tylėdami  nešė  palankinus  siauru,  duobėtu  keliu.  Įtempę  akis,  budriais  veidais 
jie  sukaupė  visą  dėmesį  į  kelią  priekyje  -  galėjai  pamanyti,  kad  jie  lėtai  bėgdami  medituoja. 
Retkarčiais  virš  keliuko  palinkęs  medis  bent  akimirką  suteikdavo  paunksnę.  Svaigau  iš  laimės 
žiūrėdama  į  margus  šviesos  ir  šešėlių  raštus  ant  slenkančios  pro  šalį  žemės.  Aš  vis  iškišdavau  galvą, 
pasukdavau  atgal  ir  šaukdama  Teng  Siong  vardu  pamodavau  ranka.  Mano  „vyras“  atsakydamas 
plačiai  nusišypsodavo  ir  linksmai  pamodavo  man. 

Po  valandos  kelionės  pagaliau  atsidūrėme  atvirame  lauke.  Dabar  buvome  toli  nuo  žmonių. 
Nebuvo  matyti  jokių  šventyklų,  net  dūmų,  rūkstančių  iš  kokios  virtuvės  tolumoje.  Teng  Siong 
neprieštaravo,  kai  nešikai  paprašė  leisti  dvidešimt  minučių  atsipūsti.  Ketvertas  bemat  susėdo  ratu  po 
medžiu,  skuduru  nusišluostė  prakaituotus  veidus,  išsivyniojo  sausų  bandelių  ir  ėmė  valgyti.  Šitaip 
menkai  užkandę  išsitraukė  kauliukus  -  loš  iš  vargano  užmokesčio  už  šią  kelionę. 

Teng  Siong  pasiūlė  mudviem  apsidairyti  po  apylinkes.  Ji  sušuko  nešikams: 

-  Einame  pasivaikščioti.  Grįšime  už  pusvalandžio. 

Vienas  iš  nešikų  sušuko  jai: 

-  Pone,  tik  neužtrukite  ilgiau,  nes  norime  nunešti  jus  į  vietą,  iki  nusileis  saulė. 

-  Nesijaudinkite  -  grįšime  laiku. 

Teng  Siong  išsilaužė  dvi  storas  šakas  -  ramstytis  vietoj  lazdų.  Išmėgindama  jų  tvirtumą  užsimojo 
ir  trenkė  į  žemę  sukeldama  malonų  dunkstelėjimą. 

Kai  jau  buvome  pasirengusios  eiti,  staiga  kai  ką  prisiminiau. 

-  Lukteliate,  Teng  Siong.  Palikau  palankine  savo  kiną. 

-  Verčiau  palik  j  į  ten.  Jis  per  sunkus  neštis. 

Nenorėjau  jai  aiškinti,  kas  paslėpta  mano  instrumente,  tad  sugalvojau  dingstį: 

-  Noriu  atsisėdusi  po  medžiu  sugroti  jums  kūrinį  apie  gamtą.  Be  to,  bijau,  kad  nešikai  gali  jį 
sulaužyti,  kai  sumanys  perdėti  daiktus. 

-  Gerai,  tada  aš  jį  tau  panešiu. 

Paėmėme  kiną  ir  pasukome  į  mišką.  Atrodė,  tarsi  būtume  atsidūrusios  sapne.  Rudens  vėjelis 
gaivinamai  vėsino,  saulė  ramino  lyg  švelniai  masažuojanti  ranka,  svaigino  senų  medžių  kvapai. 
Užsimetusi  brokato  dėklą  su  mano  kinu  ant  peties,  Teng  Siong  panėšėjo  į  gražų  rafinuotą  mokslininką, 
nužengusį  iš  senovinio  peizažo.  Žiūrint  į  jos  siluetą  mane  apėmė  liūdesys.  Ak,  kad  ji  išties  būtų  vyras! 

Ėjome  tylėdamos,  kiekviena  paskendusi  savo  mintyse.  Retkarčiais  pasilenkdavau  ir  ką  nors 
pakeldavau  nuo  žemės:  margą  lapą,  dailios  formos  akmenį,  kaligrafišką  brūkšnį  primenančią  šakelę. 


Nė  pati  nepajutau,  kaip  pradėjau  dainuoti  kinui  parašytą  kurinį  „Odė  senovės  metui“: 

Saulė  ir  mėnuo  keičia  vienas  kitą  dieną  ir  naktį. 

Debesys  slenka,  vanduo  teka. 

Liūdesys  tvyro  vėjyje  ir  kvapnioje  žolėje. 

Dangus  tuščias,  žemė  sunykusi. 

Viskas  nuslenka  tolyn. 

Dabar  girdėti  vien  besigrumiančių  drakono  ir  tigro  aimana. 

Štai  koks  gyvenimas! 

Man  baigus,  Teng  Siong  tarė: 

-  Brangioji  Orchidėja,  tu  gražiai  dainuoji,  bet  ši  daina  tokia  liūdna! 

-  Argi  dauguma  kinų  dainų  nėra  liūdnos? 

-  Tu  teisi.  Todėl,  kad  gyvenimas  yra  liūdnas,  -  suniurnėjo  ji.  Atrodė  giliai  susimąsčiusi.  -  Taigi 
turime  kaip  įmanydami  mėgautis  gyvenimu,  kol  dar  galime. 

Ji  paėmė  mano  delną  ir  priglaudė  sau  prie  lūpų. 

Ėjome  toliau,  kol  atsidūrėme  nedidelėje  laukymėje;  jos  viduryje  augo  didžiulis  ginkmedis 
storomis  šakomis.  Geltoni  jo  lapai  panėšėjo  į  auksinį  lietų. 

Teng  Siong  priėjusi  palietė  jo  kamieną,  apžiūrėjo  žievę. 

-  Eikš,  pasižiūrėk,  Brangioji  Orchidėja. 

Nuskubėjau  prie  medžio. 

-  Jam  tikriausiai  šimtas  metų! 

-  Ne,  tūkstantis.  Šis  medis  regėjo,  kaip  suklesti  ir  žlunga  ištisos  dinastijos,  kaip  gimsta  ir  miršta 
didžiūnai  ir  varguoliai.  Regėjo  žmones  mokančius  išminčius,  pasiklydusius  keliautojus,  lizdus 
kraunančius  paukščius,  priesaikas  vienas  kitam  duodančius  įsimylėjėlius,  nirvanos  būseną 
pasiekiančius  vienuolius.  Labai  gaila,  kad  jis  nemoka  kalbėti,  -  neabejoju,  jis  galėtų  papasakoti 
mums  daugiau  istorijų,  negu  surašyta  „Trijų  karalysčių  romane“—,  -  jausmingu  balsu  ji  pridūrė:  - 
Tikiuosi,  mūsų  meilė  tvers  taip  ilgai  kaip  šis  medis. 

Nieko  neatsakiau.  Nors  Teng  Siong  jaučiau  labai  šiltus  jausmus,  nemaniau  mylinti  ją  taip,  kaip 
mylėčiau  vyrą.  Kadangi  niekados  nebuvau  įsimylėjusi  vyro,  iš  kur  galėjau  žinoti,  kokia  būtų  ta  meilė? 

Baimindamasi,  kad  ji  paprašys  mane  prisiekti  meilę  priešais  tą  gilią  senovę  menantį  medį, 
mėginau  nukreipti  jos  dėmesį  kitur. 

-  Teng  Siong,  tau  neatrodo,  kad  vertėtų  pagroti  kinu  po  šiuo  medžiu? 

Ji  linktelėjo,  paskui  atsargiai  nusiėmė  instrumentą  nuo  peties  ir  numovė  brokato  dėklą. 

Šįsyk  sugrojau  „Žvejo  ir  medkirčio  pašnekesį“.  Įsivaizdavau,  kad  Teng  Siong  -  medkirtys,  aš  - 
žvejas.  Susitikę  miške  mes  valgome  virš  žarijų  keptą  žuvį,  geriame  vyną  ir  diskutuojame  filosofijos 
klausimais. 


Miško  tankmėje,  pajutusi  kalno  dvasią,  grojau  kinu  vieną  melodiją  po  kitos:  „Girtą  žveją“,  „Tris 
variacijas  slyvos  žiedo  tema“,  „Raudą  už  Ilgųjų  vartų“,  o  galiausiai  -  „Prisimenant  seną  draugę“. 

Atsidusau,  kai  pagaliau  atitraukiau  pirštus  nuo  instrumento;  tada  papasakojau  Teng  Siong  apie 
Perlę. 

-  Labai  užjaučiu,  -  man  baigus  tarė  jinai.  -  Gaila,  kad  neturėjau  galimybės  su  ja  susipažinti. 

Ji  įdėmiai  nužvelgė  man  veidą. 

-  Neabejoju,  kad  tavo  sesuo  Perle  buvo  tokia  pat  graži  ir  talentinga  kaip  tu. 

-  Gražesnė  ir  talentingesnė. 

-  Negaliu  tuo  patikėti.  Tu  tik  kukliniesi,  Brangioji  Orchidėja,  -  ji  pamerkė  man  akį.  -  Tikriausiai 
žinai  posakį:  „Turkio  spalva  atsiranda  iš  mėlynos,  bet  ją  pranoksta“? 

Nusišypsojau.  Šiuo  plačiai  paplitusiu  posakiu  būdavo  apibūdinamas  mokinys,  pralenkęs  savo 
mokytoją.  Kiek  pamąsčiusi  nusprendžiau  sugroti  dar  vieną  kūrinį  -  „Dailioji  Orchidėja“.  Daugiau 
kaip  prieš  tūkstantį  metų  -  valdant  Tangų  dinastijai  -  sukurtas  ir  mūsų  laikus  pasiekęs  kūrinys  idealiai 
tiko  groti  po  šiuo  senutėliu  medžiu. 

Aš  vis  dar  buvau  visa  galva  pasinėrusi  į  tyrus  muzikos  garsus,  kai  staiga  Teng  Siong  sušuko: 

-  O,  varge,  mes  per  ilgai  čia  užsibuvome! 

Paskubomis  įkišau  kiną  atgal  į  dėklą.  Teng  Siong  pagriebė  jį  iš  manęs,  paėmė  mane  už  rankos  ir 
mudvi  pasileidome  bėgti. 

-  Manai,  nešikai  mūsų  tebelaukia? 

-  Manau,  taip,  nes  aš  jiems  dar  nesumokėjau,  -  atsakė  ji.  Bėgant  kinas  daužėsi  jai  į  nugarą. 

-  Bet  ponas  Slenkantis  Debesis  jau  sumokėjo!  Mačiau,  kaip  jis  davė  nešikams  pinigų! 

-  O  varge,  tada  beveik  neabejoju,  kad  jų  neberasime!  -  tempdama  mane  iš  paskos  sušuko  jinai.  - 
Nei  savo  drabužių  ir  visų  daiktų! 

Pastebėjau,  kad  oras  gerokai  atvėso,  saulė  buvo  beveik  nusileidusi. 

-  Ką  darysim,  jeigu  jie  mūsų  nelaukė? 

-  Nežinau.  Kol  kas  negaliu  galvoti,  bet  kokią  nors  išeitį  rasime. 

Neradome.  Mat  po  valandos  mes  vis  dar  klaidžiojome  miške.  Supratau,  kad  nutiko  blogiausia:  mudvi 
pasiklydome. 

Išvargintos  bėgimo,  ėjimo  ir  nerimo  galiausiai  atsisėdome  pailsėti  ant  didelio  akmens.  Jautėmės 
pailsusios  ir  išalkusios,  bet  neturėjome  nieko  gerti  nei  valgyti:  visas  maistas  liko  palankinuose. 

Užsidengiau  veidą  delnais  ir  apsiverkiau.  Teng  Siong  uždėjo  ranką  man  ant  peties. 

-  Teng  Siong,  man  baisu!  -  iš  visų  jėgų  prie  jos  prisispaudžiau. 

-  Aš  dėl  visko  kalta  -  nederėjo  prarasti  laiko  nuovokos,  -  ji  apsidairė  aplink.  -  Manau,  reikia 
susirasti  kokią  priedangą  ir  pernakvoti  čia. 

-  Bet  mes  galim  mirtinai  sušalti  arba  mus  gali  gyvas  suėsti  tigras!  Be  to,  čia  gali  būti  gyvačių  - 
nenoriu,  kad  kokia  man  įkąstų! 


Ji  smarkiau  mane  prisiglaudė. 

-  Brangioji  Orchidėja,  tik  nepulk  į  paniką.  Tiesiog  turime  būti  labai  atsargios.  O  kai  ateis  rytas, 
neabejoju,  kad  išeitį  sugebėsime  rasti. 

Plėšikai 


Dangus  greitai  geso,  kalnų  apybrėžos  apsiblausė  ir  tapo  panašios  į  blyškų,  išskydusį  rašalą.  Mes  vis 
klaidžiojome  tirštėjančioje  migloje  ieškodamos  vietos,  kur  galėtume  pailsėti. 

Tada  pastebėjome  brūzgynų  iš  dalies  uždengtą  kažkokį  tamsų  daiktą. 

-  Brangioji  Orchidėja,  eime  pažiūrėti,  -  pasiūlė  Teng  Siong. 

Kai  prisiartinome,  supratau,  kad  tai  milžiniškas  bronzinis  varpas,  visas  pažaliavęs,  išmargintas 
senoviniais  ženklais. 

Teng  Siong  ėmė  braukyti  per  užrašą  pirštu. 

-  Žiūrėk,  Brangioji  Orchidėja,  jis  buvo  dovanotas  pagerbiant  kažkokį  įtakingą  vienuolį, 
išgyvenusį. . .  šimtą  dvidešimt  metų.  Tai  gal  šis  varpas  ir  mums  užtikrins  ilgą  gyvenimą. 

-  Teng  Siong,  prašau  -  daryk  ką  nors!  Jau  temsta  ir  man  baisu! 

-Nesijaudink.  Varpas  tikriausiai  reiškia,  kad  kažkur  netoliese  esama  šventyklos. 

Apsidairiau,  bet  nepamačiau  jokio  namo  ar  pagodos  stogo. 

-  Tai  kur  ta  šventykla? 

-  Turėk  kantrybės  -  ji  turi  būti  netoli.  Gal  jos  nematyti  pro  ūką  ar  lapus.  Dabar...  -  staiga  ji 
nutilo,  paskui  prašneko  pašnibždomis:  -  Klausykis! 

Įtempiau  ausis,  paskui  sušnabždėjau  j  ai: 

-  Rodos,  girdžiu  žingsnius. 

-  Aš  taip  pat,  -  ji  nutilo,  paskui  drebančiu  balsu  pridūrė:  -  Jie  artinasi! 

-  Gerai!  Gal  šaukimės  pagalbos? 

Teng  Siong  užspaudė  man  burną  delnu. 

-  Ne!  Brangioji  Orchidėja,  mes  nenumanome,  kas  tie  žmonės,  -  jie  gali  būti  vienuoliai...  bet  gali 
būti  ir  plėšikai. 

-  O  varge  -  ką  tuomet  darysime?! 

Teng  Siong  nespėjus  atsakyti,  išgirdome  už  krūmų  juokiantis  ir  garsiai  keikiantis. 

Mano  palydovė  susijaudinusi  sukuždėjo: 

-  Jau  neabejoju,  kad  čia  plėšikai! 

Tada  pamačiau  tarp  lapų  šen  ir  ten  šmėsčiojant  šešėlius. 

Prie  pat  ausies  vėl  išgirdau  Teng  Siong  šnabždant: 

-  Bėgti  per  vėlu,  verčiau  slėpkimės.  Gal  mums  pavyks  palįsti  po  varpu.  Eikš,  padėk  man  jį 
pakelti. 


Ji  padėjo  kiną  ant  žemės,  mudvi  pakišome  pirštus  po  varpo  kraštu  ir  mums  pavyko  atkelti  jį  nuo 
žemės  -  atrodė,  kad  mums  staiga  atėjo  į  pagalbą  kažkokia  antgamtiška  jėga. 

-  Lįsk  po  juo,  greičiau!  -  sušnypštė  jinai. 

Sudvejojau. 

Teng  Siong  pašliaužė  po  varpu  ir  ištiesė  ranką  į  mane.  Mėgindama  sugriebti  kiną  patraukiau  ranką 
nuo  varpo.  Šis  garsiai  sužvango  ir  nukrito. 

Iš  varpo  pasigirdo  prislopintas  persigandusios  Teng  Siong  balsas: 

-  Pakelkime  jį  dar  kartą,  greičiau! 

Bet  šaukštai  jau  buvo  po  pietų:  iš  šalimais  augančio  krūmo  pamačiau  išlindusias  dvi  dideles 
galvas. 

Paėmiau  kiną  ir  dėjau  į  kojas. 

Pro  šalį  skriejo  medžiai  ir  krūmai.  Nuvargusios  mano  kojos,  užuot  karpiusios  auksinio  lotoso 
žiedus,  treškino  šakutes,  smėlį  ir  akmenukus.  Veidą  čaižyte  čaižė  vakaro  vėsa.  Žemai  nusvirusios 
šakos  draskė  rankas,  kol  pajutau,  kaip  oda  srūva  kraujas.  Kinas  daužėsi  man  į  nugarą  gurindamas 
šonkaulius.  Paskui  -  o  siaube!  -  dėklas  su  instrumentu  nuslydo  man  nuo  peties  ir  tėškėsi  į  žemę. 

Garsiai  suklikau,  bet  nesustojau.  Deja,  netrukus  mane  kažkas  sugriebė  iš  užpakalio.  Nors  mėginau 
spardytis  ir  tvatyti  kumščiais,  dvi  raumeningos  rankos  taip  tvirtai  mane  apglėbė,  kad  visi  mano  kovos 
menų  gebėjimai  dingo  kaip  ir  mano  kinas.  Paleidau  kakarinę  ir  nebeužsičiaupiau. 

Mano  nuostabai,  užuot  užčiaupęs  man  burną  delnu,  plėšikas  pratrūko  juoku.  Jo  bendrininkas 
atsistojo  prieš  mane  ir  ilgai  įdėmiai  apžiūrinėjo.  Jo  veidas  buvo  keistai  atgrasus,  aštrūs  kaulai  po 
glaudžiai  aptempta  oda  styrojo  į  visas  puses.  Kai  prašneko,  balsas  buvo  laibas  kaip  mergaitės.  Nors 
mano  padėtis  buvo  grėsminga,  vos  nenusijuokiau. 

-Net jeigu plyšosi  tol,  kol  trūks  plaučiai,  manai,  šioje  niekieno  teritorijoje  mylimasis  tave  išgirs 
ir  ateis  gelbėti? 

Tas,  kuris  laikė  mane  sugriebęs  iš  už  nugaros,  šiurkščiu,  bjauriu  balsu  tarė: 

-  Ką  tokia  graži  merga  kaip  tu  veikia  viena  miške? 

Viena  ranka  vis  dar  stipriai  mane  apglėbęs,  kita  sugriebė  mane  už  plaukų,  pasuko  galvą  atgal  ir 
įdėmiai  į  mane  pažiūrėjo  varinių  monetų  dydžio  akimis,  išvirtusiomis  virš  susitaršiusios  tankios 
barzdos. 

Neištariau  nė  žodžio.  Laimė,  jie  bent  nepastebėjo  Teng  Siong. 

-  Apieškok  ją!  -  sukriokė  Prakaulusis  Veidas. 

Išvirtusios  Akys  ėmė  trinti,  maigyti  ir  spaudyti  mane  visą,  ilgiau  sustodamas  prie  mano  krūtų  ir  in. 

-  Eina  šikt  -  nieko!  Ta  kalė  neturi  nieko! 

Prakaulusis  Veidas  piktai,  klausiamai  dėbtelėjo  į  mane. 

-  Tikrai  nieko? 

-  Taigi.  Ničnieko.  Nei  pinigų,  nei  brangenybių. 

Stojo  ilga  tyla.  Tada  Prakaulusis  Veidas  prašneko  vėl,  laidydamas  į  mane  gašlius  žvilgsnius  ir 


šiurkščia  ranka  glostydamas  tokį  pat  šiurkštų  savo  veidą. 

-  Hmm. . .  bet  ji  turi  kai  ką  geresnio  už  pinigus  ir  brangenybes.  Cha,  cha,  cha! 

Išvirtusios  Akys  irgi  nusijuokė. 

-  Velniai  rautų,  tu  teisus! 

Tai  taręs  jis  bloškė  mane  ant  žemės,  perplėšė  palaidinukę  ir  nusmaukė  kelnaites.  Kol  Prakaulusis 
Veidas  juokėsi,  bendrininkas  nusimetė  savo  purvinas  kelnes  ir  užgriuvo  ant  manęs. 

Ėmiau  klykti,  tik  šįsyk  ne  iš  apsimesto  malonumo,  bet  iš  skausmo,  pykčio  ir  pasidygėjimo. 

Išvirtusios  Akys  ėmė  talžyti  man  per  veidą,  o  kūną  trankyti  į  žemę.  Suklykiau  garsiau,  stengdamasi 
išsivaduoti  iš  po  stambaus  jo  liemens.  Jis  vėl  sudavė  man,  jo  ranka  buvo  tokia  pat  kieta  kaip 
šlykštusis  jo  kotas.  Tysojau  ant  žemės  paralyžiuota,  negalėdama  sukliudyti  jam  lieti  bjaurius  savo 
syvus  į  mane. 

Prakaulusis  Veidas  stebėjo  supratingai  linksėdamas  ir  nedorai  šypsodamas. 

Kai  Išvirtusių  Akių  kotas  suglebo,  užsitraukė  kelnes  ir  sukriokė  savo  bendrininkui: 

-  Dabar  tavo  eilė! 

Kai  Prakaulusis  Veidas  buvo  benusimaunąs  kelnes,  išgirdome  lapus  šlaminančių  kojų  žingsnius. 
Išvirtusios  Akys  viena  didžiule  ranka  laikė  prispaudęs  mane  prie  žemės,  kita  smarkiai  užgniaužęs  man 
burną. 

Dėkui  dangui  -  tikriausiai  Teng  Siong!  Bet  kaip  jai  užteko  jėgų  vienai  atkelti  varpą?! 

Abu  plėšikai  ištempę  akis  ir  ausis  suko  galvas  į  garsų  pusę. 

Staiga  iš  krūmo  išniro  veidas.  Du  piktadariai  mane  paleido,  čiupo  peilius  ir  juos  atlenkė.  Aštrios 
geležtės  sužibo  lyg  pragare  mirksinčios  pailgos  akys. 

Nors  mėnesienai  trukdė  prasiskverbti  migla,  vis  dėlto  įžiūrėjau  dvi  budrias  akis  -  žmogus  stengėsi 
suprasti,  kas  čia  vyksta.  Čiupau  suplėšytus  drabužius  ir  užsidengiau  nuogą  kūną  tuo  pat  metu 
suklykdama  į  tamsą.  Mėginau  stotis,  bet  susverdėjau,  nes  raumenis  draskyte  draskė  skausmas,  ir  vėl 
susmukau  ant  žemės.  Plėšikai  nekreipė  į  mane  jokio  dėmesio. 

Prakaulusis  Veidas  sušuko  nepažįstamajam  tuo  mergaitės  balsu: 

-  Atėjai  pasižiūrėti,  kaip  tuoj  nudvėsi,  sukruštas  šunsnuki! 

-  O  gal  tu  irgi  nori  paragauti  tos  šavalkos,  močkrušy  nelaimingas?!  -  pridūrė  Išvirtusios  Akys. 

Negalėjau  patikėti:  užuot  apsisukęs  ir  bėgęs,  kad  išsigelbėtų,  vyras  žengė  į  priekį!  Vilkėjo  juoda 

palaidine  ir  kelnėmis,  plaukus  buvo  užsidengęs  juoda  skepeta.  Žibintas  jo  rankoje  skleidė  šiurpią 
gelsvą  šviesą  ir  išplėšė  iš  tamsos  jo  veidą.  Jis  buvo  netikėtai  švelnus  ir  protingas. 

-  Apgailestauju,  bet  judviem  teks  paleisti  šią  moterį,  -  ramiu,  tyliu  balsu  tarė  jis. 

-  Cha,  cha,  cha!  -  šaižiai  nusijuokė  Prakaulusis  Veidas.  -  Tik  nesakyk,  kad  negeidi  šitos 
gražuolės!  Kas  esi  -  impotentas  ar  kastratas? 

Jaunuolio  veidas  surimtėjo. 

-  Kaip  sakiau,  turėsite  ją  paleisti,  -  dar  tyliau  tarė  jis. 

-  Cha!  Niekingas  šunsnuki,  -  nusispjovė  Prakaulusis  Veidas,  -  kas  tu  toks,  kad  mums  įsakinėji?! 


Plėšikai  reikšmingai  susižvalgė.  Tada  Prakaulusis  Veidas  kreipėsi  į  bendrininką: 

-  Gal  pamokykim  šitą  kastratą? 

-  Mielai. 

-  Luktelkit,  -  vėl  taip  pat  ramiai  tarė  jaunuolis.  -  Pirma  noriu  užduoti  jums  klausimą. 

Prakaulusis  Veidas  pasikasė  smailą  pakaušį  ir  nusikvatojo. 

-  Klausimą?  Kas  pasidarė  -  gal  kekšės  sūnus  nusprendė  vaidinti  mokslinčių? 

Iš  pažiūros  nė  kiek  nesutrikęs  jaunuolis  atsakė: 

-  Ar  judu  mokate  skaityti? 

Matyt,  jo  klausimas  prajuokino  Išvirtusias  Akis. 

-  Cha,  cha,  cha  -  kam  mums  to  reikia?! 

Jis  pasukiojo  ginklą  rankoje. 

-  Mes  turim  po  peilį! 

-  Ir  po  kotą!  -  gašliai  išsišiepęs  ir  kraipydamas  klubus  pridūrė  Prakaulusis  Veidas.  -  Cha,  cha, 
cha! 

Staiga  jaunuolis  išvyniojo  popieriaus  ritinėlį.  Įtempusi  akis  pamačiau  kažkokią  paslaptingą 
schemą,  vaizduojančią  tigrą,  kardą,  drakoną  ir  ištisas  eiles  nesuprantamų  hieroglifų. 

Plėšikai  -  tikriausiai  beraščiai  -  atrodė  suglumę. 

Tada  jaunuolis  išsitraukė  ragą  ir  ėmė  pūsti;  kurtinantis  gausmas  pasklido  į  visas  puses.  Dar 
nenurimus  šaižiam  jo  aidui  jis  metė  ragą,  išsitraukė  varpelį  ir  ėmė  įnirtingai  jį  kratyti  tardamas 
kažkokias  nesuprantamas  frazes.  Tada  išsitraukė  kažką  ilgą  ir  minkštą  -  rimbą  su  kotu,  vaizduojančiu 
drakono  galvą!  Rimbas  pliaukštelėjo  rangydamasis  ore  kaip  puolanti  gyvatė.  Galiausiai  lyg  koks 
fokusininkas  jis  išsitraukė  ilgą  kardą,  perkirto  ritinėlį  pusiau  ir  žibintu  padegė. 

Aiktelėjau. 

Plėšikai  atrodė  priblokšti;  raukšlėtas  jų  kaktas  išmušė  didžiuliai  prakaito  lašai.  Plykstelėjusios 
liepsnos  atšvaitai  raudonai  nudažė  jų  veidus.  Atvipusios  žiaunos  neišleido  nė  menkiausio  garso. 

Bet  netikėčiausias  reginys  dar  tik  laukė:  ugnis  įgavo  milžiniško  tigro  pavidalą  ir  šoko  link 
dvejeto! 

Plėšikai  susiėmė  už  galvų  ir  ėmė  spiegti,  tarsi  ką  tik  būtų  atvesdinti  prieš  patį  pragaro  karalių.  Jie 
akimirksniu  pasipustė  padus  ir  pranyko  tamsoje. 

Jaunuolis  jų  nesivijo  -  pasuko  prie  manęs,  paskui,  kai  mus  skyrė  kokie  trys  metrai,  sustojo. 

-  Panele,  jums  nieko  neatsitiko?  -  paklausė  švelniai  ir  podraug  atsargiai. 

Vis  dar  negalėjau  atitokti,  tad  neįstengiau  nieko  atsakyti. 

-  Nepadarysiu  jums  nieko  bloga.  Norite,  kad  padėčiau  atsistoti? 

Papurčiau  galvą.  Jis  nusisuko  -  kad  galėčiau  užsitraukti  drabužius.  Mintyse  atsidusau.  Gal  jis 
įsivaizduoja,  kad  joks  vyras  nėra  lietęs  ar  bent  matęs  mano  kūno?  Bet  tikriausiai  jis  supranta,  kad  ką 
tik  buvau  išžaginta. 

Ašaros  pabiro  mano  skruostais.  Sagstydamasi  perplėštą  palaidinukę  nužiūrinėjau  nugarą 


nepažįstamojo,  kuris  ką  tik  matė  mane  taip  negražiai  nuogą  ir  išgelbėjo  man  gyvybę. 

-  Jau  baigėte?  -  paklausė  jis  tyliai. 

-  Taip,  -  vos  pralemenau. 

Dabar  jis  atsigręžė  ir  galėjau  įdėmiau  pažiūrėti  į  veidą;  jo  akys  atrodė  kupinos  užuojautos.  Jis  iš 
lėto  prisiartino  prie  manęs  ir  tarė: 

-  Noriu  jums  padėti,  bet  turite  man  pasakyti  kaip. 

Jis  buvo  aukštas.  Pakėlusi  į  jį  akis  pasakiau: 

-  Mano  draugė  negali  ištrūkti  iš  varpo! 

-  Iš  varpo?  Kur? 

-  Manau,  jis  kažkur  netoli  nuo  čia,  bet  nesu  įsitikinusi.  Ilgai  bėgau,  kol  tie  plėšikai  mane  pasivijo. 

Jis  pažvelgė  į  mane  didžiai  susirūpinęs. 

-  Labai  užjaučiu.  Tikiuosi,  jie  jūsų. . . 

-  Deja,  -  sunkiai  nurijau  seiles.  -  Turiu  galvoje,  vienas  iš  jų. . . 

Nors  ką  tik  mane  ištiko  baisi  bėda,  pastebėjau,  kad  jis  atrodo  labiau  nuliūdęs  negu  aš,  ką  tik 
išžaginta. 

Stojo  ilga,  nejauki  tyla.  Galop  jis  prašneko: 

-  Manau,  jums  reiktų  ieškoti  draugės  dabar,  kol  dar  nevėlu.  Aš  padėsiu. 

Pasakiau  jam,  kad  man  reikia  rasti  dar  ir  savo  muzikos  instrumentą,  kurį  išmečiau  bėgdama  nuo 
plėšikų. 

Jis  įdėmiai  į  mane  pažvelgė. 

-  Kaip  manot,  ar  įstengsit  paeiti? 

Vėl  pajutau,  kad  skauda  visą  kūną.  Staiga  susigriebiau:  su  suplėšytais  drabužiais,  susišiaušusi, 
mėlynių  nusėtu  veidu  tikriausiai  atrodau  kaip  kokia  ragana! 

-  Taip,  -  atsakiau  nudelbusi  akis. 

Jis  priėjo  artėliau  ir  iškėlė  žibintą. 

-  Jūsų  veide  yra  mėlynių,  bet  jis  nesupj austytas  ir  nekraujuoja,  todėl  nesijaudinkite  -  nieko  rimto 
neatsitiko.  Žymės  po  kelių  dienų  išnyks. 

Tada  jis  nusivilko  švarką  ir  ištiesė  man. 

-  Prašom  j  į  apsivilkti. 

Išraudau,  nes  staiga  pastebėjau,  kad  viena  krūtis  išlindusi  pro  perplėštą  palaidinę. 

Jis  nusigręžė. 

-  Prašyčiau  paskubėti.  Man  neramu  dėl  jūsų  draugės. 

Nenumaniau,  kur  ieškoti  varpo.  Taigi  dairėmės  aplink  šen  ir  ten,  kaip  pakliūva.  Jis  ėjo  pirma  manęs, 
praskleisdavo  lapus  ir  patraukdavo  šakas,  kad  galėčiau  praeiti.  Žibintas  metė  į  šokančius  vaiduoklius 
panašius  kraupius  mirgančius  šešėlius. 

-  Teng  Siong!  -  šaukiau  įtempusi  klausą  ir  regą. 


-  Vadinasi,  ten  jūsų  draugas,  ne  draugė?  -  paklausė  jaunuolis. 

-  Ne,  draugė,  tik  jos  pavardė  vyriška. 

Staiga  man  dingtelėjo,  kad  Siong  gali  būti  ne  tikra  Teng  pavardė.  Gal  jai  teko  pasivadinti 
išgalvota  pavarde  -  Siong  yra  plačiai  paplitęs  vyro  vardas,  reiškiantis  „didvyrišką“,  -  kad  niekas  jos 
neatpažintų.  Dėl  tos  pačios  priežasties  aš  Siang  Siang  iškeičiau  į  Brangiąją  Orchidėją. 

O  kas  tas  jaunuolis,  kuris  keistai  elgiasi,  moka  burtų,  matė  mane  nuogą  ir  dabar  eina  visai  šalia 
tamsiu  mišku?  Aš  net  nesužinojau  jo  vardo,  juo  labiau,  kas  jis.  O  jeigu  ir  pasisakytų,  ar  galėčiau  būti 
tikra,  kad  jis  irgi  neslapukauja? 

Ši  mintis  mane  liūdino,  bet  aš  sukaupiau  jėgas  ir  toliau  visa  gerkle  šaukiau: 

-  Teng  Siong!  Teng  Siong! 

Bet  vietoj  atsakymo  girdėjau  savo  pačios  balso  aidą,  vėją  ir  mums  po  kojomis  traškančius  lapus. 

Galiausiai  po  beveik  dviejų  valandų  mes  nutraukėme  paieškas. 

-  Jau  per  vėlu  ko  nors  ieškoti,  -  tarė  jaunuolis,  -  ir  neabejoju,  kad  esate  baisiausiai  išvargusi. 
Taigi  pamėginkime  vėl  rytoj. 

Linktelėjau. 

Jis  susirūpinęs  pažvelgė  į  mane. 

-  Manote,  įstengsite  eiti  toliau? 

-  Taip. 

-  Tada  eisime  iš  lėto,  -  jis  patylėjo,  paskui  atsargiai  rinkdamas  žodžius  pridūrė:  -  Arba,  jeigu 
neprieštaraujate,  galiu  jus  nešti. 

-  Ačiū  jums  už  gerumą,  bet,  manau,  įstengsiu  paeiti  pati. 

Nors  skaudėjo  visą  kūną  ir  neapsakomai  troškau  sutikti  su  jo  siūlymu,  turėjau  atsisakyti:  norėjau, 
kad  jis  manytų,  jog  esu  drovi,  padori  moteris,  kuri  geriau  jau  pasikars,  negu  leisis  bent  paliečiama 
nepažįstamo  vyro.  Girdėjau  sakant,  kad  senovėje  kai  kurios  moterys,  norėdamos  parodyti,  kokios 
dorybingos  esančios,  nusikirsdavo  ranką,  jeigu  ją  atsitiktinai  paliesdavo  vyras. 

Jis  dvejodamas  vėl  prašneko. 

-  Gyvenate  kur  nors  kalne? 

-  Aš  ne. . .  aš. . .  aš  ką  tik  čia  atvykau. 

-  Jeigu  neturite  kur  apsistoti,  -  maloniai  tarė  jis,  -  galite  eiti  kartu  į  mano  šventyklą. 

-  Šventyklą? 

Pakėliau  akis  ir  sugavau  jo  žvilgsnį. 

-  Taip.  Esu  vienuolis.  Daosistų. 

Staiga  viskas  atsistojo  į  savo  vietas:  skepeta  ant  galvos,  keistas  apdaras,  žibintas,  ritinėlis  su 
hieroglifais,  stebuklingas  triukas.  Kaip  aš  iš  karto  nesupratau  -  daosistų  vienuolis!?  \bs  garsiai 
nesušukau.  Bet,  atitokusi  nuo  pradinio  šoko,  staiga  pajutau  nusivylimą  ir  raudonį  skruostuose.  Kodėl 
toks  gražus  vyras  panoro  būti  vienuoliu?! 

Jis  prašneko  vėl: 


-  Kelionė  atgal  į  mano  šventyklą  bus  netrumpa.  Jūs  įsitikinusi,  kad  atlaikysite? 

-  Atlaikysiu,  -  tvirtai  pareiškiau. 

Tylėdama  sekiau  paskui  jį  ir  jo  rankoje  tabaluojantį  žibintą,  kol  galiausiai  kojos  ėmė  pintis,  o  visą 
kūną  raižyti  skausmai,  ir  susmukau  ant  žemės. 

Kai  atsipeikėjau,  pamačiau,  kad  vienuolis  laiko  mane  apglėbęs.  Ėmiau  muistytis. 

-  Prašyčiau  mane  paleisti.  Aš  galiu  eiti. 

-  Negalit.  Prašom  pasitikėti  manim  ir  leisti  jums  padėti,  -  griežtai  pareiškė  jis.  Jo  pėdos  vis 
spyrėsi  į  žemę  ir  kaskart  trakštelėdavo  užminta  kokia  nukritusi  šakelė. 

Per  daug  išvargusi,  kad  galėčiau  ginčytis,  užsimerkiau  ir  nesipriešinau  jo  spaudžiama  prie 
krūtinės.  Šalia  ritmiškai  plakanti  jo  širdis  kėlė  man  keistą  saugumo  pojūtį. 

Tikriausiai  užmigau,  nes  kai  pramerkiau  akis,  buvome  jau  priešais  kažkokią  trobelę.  Jis  pastatė 
mane  ant  žemės,  atidarė  duris  ir  įsivedė  vidun.  Čia  nebuvo  jokių  papuošalų,  vien  altorių  atstojantis 
stalas,  vaistų  spinta,  katilas  ir  dvi  kėdės. 

-  Prašom  eiti  paskui  mane,  -  tarė  jis  nespėjus  man  nė  prasižioti.  -  Štai  mes  ir  vietoje,  -  pridūrė 
eidamas  į  šoninį  kambarį.  Čia  jis  padėjo  žibintą  ir  kuprinę,  tada  uždegė  kitą  žibintą  prie  lango. 

-  Norite  pasakyti,  kad  čia  šventykla?  -  leptelėjau  ir  iškart  sukandau  lūpą.  Kaip  galiu  įžeidinėti 
vienuolį  ir  dar  po  to,  kai  jis  išgelbėjo  man  gyvybę?! 

Jis  man  nieko  neatsakė,  tik  paėmė  arbatinį  ir  įpylė  mums  šaltos  arbatos. 

Atsisėdau,  ėmiau  gurkšnoti,  paskui  apsidairiau  įdėmiau.  Kambarys  buvo  mažas,  bet  kruopščiai 
sutvarkytas.  Priešais  duris  stovėjo  aukštas  stalas  su  traktato  Tao-te  čing  autoriaus  Lao  Dzi—  statulėle. 
Čiužinys  buvo  padėtas  prie  vienos  sienos;  ant  šios  kabojo  tik  vienas  paveikslas  su  užrašu  „Eliksyro 
terasa“.  Jame  buvo  pavaizduotas  mokslininkas,  stovintis  aukštų  kalnų  supamame  kyšulyje  ir  žiūrintis  į 
katilą,  iš  kurio  kilo  garai. 

Prie  kitos  sienos  stovėjo  knygų  spinta,  prigrūsta  virvelėmis  surištų  knygų,  ir  rašomasis  stalas.  Be 
galo  nustebau  pamačiusi  ant  stalo  kiną.  Atsisukau  norėdama  įdėmiai  pažvelgti  vienuoliui  į  veidą, 
paslaptingą  blausioje  žibintų  šviesoje.  Dabar,  kai  jis  paleido  kuodą,  į  kurį  buvo  susukęs  plaukus,  šie 
išdriko  ir  priminė  bėgančiuoju  stiliumi  parašytus  hieroglifus. 

-  Jūs  skambinate  kinui  -  balsu  išsidaviau  esanti  sujaudinta  ir  negalinti  patikėti. 

-  Taip. 

-  Betgi  jūs  vienuolis! 

Jis  ilgai  žiūrėjo  į  mane. 

-  Kai  kurie  mūsų  laikosi  tradicijos  groti  kinu.  Tai  savotiška  meditacija.  Mes  tikime,  kad 
efemeriški  jo  tonai  padės  mums  susilieti  su  Keliu— . 

Sunkiai  galėjau  patikėti,  kad  mane  apskritai  išgelbėjo,  bet  kad  tai  padarė  daosistų  vienuolis  ir  dar 
mokantis  skambinti  kinul\ 

-  Mokytojau,  aš  neturėjau  galimybės  paklausti  jūsų  vardo. . . 

-  Čing  Dženas. 


Tyras  ir  teisingas.  Gražus  vardas.  Tačiau  aš  nuliūdau  -  juk  tai  tebuvo  jo  kaip  daosistų  vienuolio 
vardas  -  iš  esmės  tik  maskuotė,  nesvarbu,  kad  pasirinkta  tikėjimo  sumetimais.  Man  dingtelėjo,  ar 
kada  nors  sužinosiu  tikrąjį,  tėvų  jam  duotą  vardą. 

-  O  kuo  jūs  vardu? 

-  Brangioji  Orchidėja,  -  atsakiau  ir  parodžiau  į  kiną.  -  Galiu  pažiūrėti? 

-  Žinoma,  bet  nejaugi  nenorite  pirma  pavalgyti  ir  apsiprausti?  Be  to,  -  jis  parodė  į  mano  skruostą, 
-  manau,  jums  reikia  nusivalyti  veidą. 

Pajutau,  kad  raustu,  -  tikriausiai  atrodžiau  klaikiai.  Veidas  nusėtas  mėlynių,  į  plaukus  prisivėlę 
šakelių  ir  žolių.  Tikrai  atrodžiau  toli  gražu  ne  pavydėtinai,  ir  dar  gražaus  vienuolio  akivaizdoje! 

-  Ar  turite  veidrodį?  -  neiškentusi  paklausiau. 

Jis  sutriko  ir  nežinojo,  ką  atsakyti,  paskui  netaręs  nė  žodžio  išėjo  iš  kambario.  Netrukus  grįžo  su 
vandens  dubeniu,  rankšluosčiu  ir  ėmė  mazgoti  man  veidą. 

-  Oi!  -  sušukau,  kai  rankšluostis  palietė  skaudamus  skruostus. 

Nekreipdamas  dėmesio  į  mano  šūkčiojimus  vienuolis  toliau  valė  žaizdas.  Baigęs  mazgoti  man 
veidą  ir  rankas,  išėjo  išpilti  vandens. 

Grįžęs  paklausė: 

-  Ar  jau  geriau  jaučiatės? 

Linktelėjau. 

-  O  dabar  ar  galėčiau  pasižiūrėti  į  kiną ? 

Jis  susirūpinęs  pažvelgė  į  mane. 

-Panele  Brangioji  Orchidėja,  ar...  gerai  jaučiatės? 

Man  vėl  išraudo  skruostai.  Tikriausiai  jam  pasirodė  keista,  kad  plėšiko  išniekinta  galėjau  elgtis 
taip  normaliai  ir  net  turiu  jėgų  ir  noro  apžiūrėti  muzikos  instrumentą.  Nėra  ko  nė  sakyti,  jis  nežinojo, 
kad  ištisus  aštuonerius  metus  mane  kasnakt  „žagino“  įvairiausi  dvokiantys  vyrai! 

Tyliai  tariau: 

-  Manau,  pasijusiu  geriau,  jei  galėsiu  pasižiūrėti  į  jūsų  kiną. 

Vienuolis  leido  man  apžiūrėti  kiną  iš  viršaus,  paskui  parodė  užrašą  apačioje:  Tianfeng  siaosiao  - 
dangiškasis  zefyras,  švilpiantis  sodriai  ir  aiškiai. 

-  Koks  dailus!  -  Perbraukiau  pirštu  glotnų  laką.  -  Jis  tikriausiai  labai  senas. 

-  Šiam  kinui  ne  mažiau  kaip  aštuoni  šimtai  metų. 

Pakėliau  į  jį  akis. 

-  Norite  pasakyti,  jis  Sungų  dinastijos  laikų? 

Jis  pritariamai  linktelėjo. 

-  Mokytojau  Čing  Dženai,  koks  sutapimas  -  aš  irgi  skambinu  kinui 

Jo  veidas  nušvito. 

-  Tikrai? 

Pakinkavau  galvą. 


-  Man  būtų  garbė  kada  nors  išgirsti  jus  grojant,  -  tarė  jis,  -  bet  dabar  prašyčiau  pailsėti,  o  aš  tuo 
metu  sutaisysiu  ko  nors  valgyti.  Jūsų  pilvas  visai  tuščias. 

Tai  taręs  jis  išėjo  iš  kambario. 

Staiga  pasijutau,  lyg  pilvą  graužtų  tūkstantis  žiurkių.  Susigriebiau  nieko  neturėjusi  burnoje  nuo 
tada,  kai  su  Teng  Siong  palikome  vienuolyną.  Tą  akimirką  galvoje  šmėstelėjo  Teng  Siong  atvaizdas. 
Užsidengiau  veidą  ir  sušukau: 

-  Teng  Siong,  ar  tau  nieko  neatsitiko? 

Ilgai  raudojau,  bet  galiausiai  nusišluosčiau  ašaras.  Vildamasi,  kad  kinas  gali  nuraminti  mano 
sielą,  ėmiau  jį  derinti.  Kai  uždėjau  pirštus  ant  lakuotojo  paviršiaus  ir  buvau  bepradedanti  medituoti, 
pagalvojau  apie  savąjį  kiną.  Perles  priešmirtinė  dovana  pamesta  kartu  su  visais  instrumente 
paslėptais  pinigais  ir  brangenybėmis! 

Suvokiau,  kad  ir  vėl  esu  visiškai  viena  šiame  pasaulyje,  be  to,  neturiu  nė  skatiko. 

-  Oi,  ne!  -  riktelėjau. 

Akys  vėl  pritvinko  ašarų,  bet  šįsyk  neleidau  joms  trykšti.  Suėmiau  save  į  rankas  ir  pradėjau 
skambinti  „Prisimenant  seną  draugę“.  Apėmė  liūdesys  suvokus,  kad  turiu  prisiminti  ne  vien  Perlę,  bet 
ir  Teng  Siong.  Ji  buvo  teisi:  gyvenimas  išties  yra  liūdnas.  Jei  nori  išlikti  gyva,  vadinasi,  turi  tik 
grumtis,  kad  nenuskęstum  sielvarto  jūroje. 

Baigusi  „Prisimenant  seną  draugę“,  pradėjau  groti  „Raudą  už  Ilgųjų  vartų“.  Šį  kartą  dainavau. 
Sutelkiau  visą  dėmesį  į  gražius,  liūdnus  žodžius;  tada  prie  mano  balso  prisidėjo  kitas  -  tyras,  galingas 
ir  skvarbus.  Vos  neišsigandau.  Vienuolis,  su  manimi  elgęsis  taip  oficialiai  ir  mandagiai,  dainavo 
balsu,  išduodančiu  gebėjimą  užjausti  giliausią  širdgėlą;  jutau  švelnumą,  užgydantį  net  didžiausias 
žaizdas,  ir  stebuklingą  galią  nuplauti  gyvenimo  negandas.  Mudviem  baigus,  ašaros  nusirito  skruostais 
-  šįsyk  prieš  mano  valią.  Užsimerkiau,  o  kai  vėl  atsimerkiau,  pamačiau  Čing  Dženą  prie  durų,  laikantį 
rankose  padėklą  su  dubenėliais  ganioj  ančių  bandelių,  sriubos  ir  ryžių. 

Rankove  nusišluosčiau  ašaras. 

-  Atsiprašau,  -  suniurnėjau. 

Mano  širdyje  apvirto  indeliai  su  prieskoniais  ir  iš  jų  pabiro  mišinys  skonių  -  saldaus,  rūgštaus, 
kartaus  ir  pikantiško. 

Čing  Dženas  priėjęs  padėjo  padėklą  ant  stalo,  paskui  paėmė  kiną  ir  pakabino  ant  sienos.  Jis  įpylė 
mums  abiem  ką  tik  išvirtos  arbatos  ir  mes  atsisėdome. 

Jis  padavė  man  dubenėlį. 

-  Čia  ypatinga  žolelių  sriuba.  Ją  išviriau,  kad  jums  užgytų  sumušimai. 

Išgėriau  kartų  viralą  ir  ėmiau  valgyti  jusdama,  kad  jis  įdėmiai  į  mane  žvilgčioja.  Bet  man 
neberūpėjo  geros  manieros,  ką  jis  apie  mane  pagalvos  ir  net  ar  gražiai  atrodau.  Jis  valgė  visai 
nedaug,  o  kai  galiausiai  baigėme,  nusivedė  mane  į  būdelę  po  atviru  dangumi,  kur  jau  buvo  pripylęs 
kubilą  karšto  vandens. 

-  Panele  Brangioji  Orchidėja,  neskubėkite  ir  nesijaudinkite.  Aš  saugosiu  stovėdamas  šalia. 


Nusimečiau  suplėšytus  drabužius  ir  atsargiai  įlipau  į  kubilą.  Vanduo  -  karštas  ir,  mano  nuostabai, 
iškvėpintas  -  rodės,  gydo  odą.  Žinodama,  kad  Čing  Dženas  šalia,  jaučiausi  ir  atsipalaidavusi,  ir 
saugi.  Pyliau  karštą  vandenį  sau  ant  veido,  pečių,  nugaros.  Paskui,  prisiminusi  šlykštųjį  Išverstas  Akis 
pradėjau  smarkiau  taškytis  vandeniu,  kad  vienuolis  neišgirstų  mano  raudos.  Odą  tryniau  su  tokia  jėga, 
kad  ji  paraudo  ir  paskaudo.  Nors  viską  skaudėjo,  apėmė  nuostabus  pojūtis,  kad  vėl  esu  švari. 
Pakėlusi  akis  į  dangų  pamačiau,  kad  skaistus  mėnulis  ir  degančios  žvaigždės  taip  pat  spokso  į  mane. 
Atsidusau  iš  to  skausmingo  pasitenkinimo. 

-  Panele  Brangioji  Orchidėja,  jums  viskas  gerai? 

-  Gerai,  -  atsakiau  staiga  labai  aiškiai  suvokusi:  esu  nuoga,  o  mažiau  kaip  už  trijų  metrų  -  gražus 
vyras.  Spėliojau,  ką  dabar  galvoja  Čing  Dženas.  Ar  jam,  vienuoliui,  aš  galiu  patikti?  Ar  jis  gali  geisti 
nuogo  mano  kūno?  Jeigu  geidžia,  ar  jo  nefrito  kotas  virpa?  Įsivaizdavau,  kad  karštas  vanduo, 
tykštantis  man  ant  kūno,  -  švelniai  glostanti  jo  ranka.  Išleidau  pratisą  atodūsį,  bet  šįkart  vienuolis 
nesureagavo.  Pažvelgiau  į  dangų  ir  pamačiau  žaismingai  man  mirksinčią  skaisčią,  slapukaujančią 
žvaigždę. 

Kai  išsimaudžiau,  Čing  Dženas  virš  būdelės  padavė  man  savo  vienuolio  chalatą.  Paskubomis  jį 
apsivilkau  ir  grįžau  į  trobelę,  o  jis  nuėjo  maudytis.  Kai  grįžo,  sėdėjau  ant  kėdės  prie  kino  stalo. 
Dabar  tarpduryje  jis  atrodė  visai  kitoks  -  atsigaivinęs,  visas  švytintis.  Skepetos  neberyšėjo  ir 
pamačiau,  kad  ilgi,  minkšti  jo  plaukai  susirangę  ant  viršugalvio  it  mieganti  katė. 

Tylėdami  ilgai  žiūrėjome  vienas  kitam  į  akis. 

Tada  jis  tyliai  prašneko: 

-  Panele  Brangioji  Orchidėja. . . 

-  Prašyčiau  vadinti  mane  tiesiog  vardu. 

-  Brangioji  Orchidėja,  leiskite  išvirti  jums  arbatos. 

Jis  išskubėjo  virti  arbatos,  ir  aš  pajutau  kambaryje  sklindant  energijos  bangas.  Man  glostė  akį 
tvirtas,  raumeningas  jo  kūnas,  išraiška,  bylojanti  apie  didelį  susikaupimą. 

Po  kurio  laiko  jis  atnešė  padėklą  su  arbata,  padėjo  ant  stalo,  atsisėdo  priešais  mane  ir  pripylė 
abiem  po  pilną  puodelį. 

Gurkšnojome  arbatą  nejaukiai  tylėdami;  galop  jis  paklausė: 

-  Brangioji  Orchidėja,  ar  dabar  jaučiatės  geriau? 

Linktelėjau  akimis  tirdama  paslaptingą  jo  veidą.  Nors  man  rūpėjo  daugiau  apie  jį  sužinoti, 
nusprendžiau  tylėti. 

Jis  susirūpinęs  žvilgtelėjo  į  mane. 

-  Gal  norite  pailsėti? 

Papurčiau  galvą  ir  toliau  tylomis  gurkšnojau  arbatą. 

-  Brangioji  Orchidėja,  -  galop  prašneko  jis  žiūrėdamas  į  mane,  tarsi  būtų  žinovas,  vertinantis 
meno  kūrinį,  -  prašom  papasakoti  man  apie  savo  gyvenimą. 

Staiga  mano  gyvenimas  man  pačiai  pasirodė  toks  sudėtingas,  kad  net  nežinojau,  nuo  ko  pradėti. 


Giliai  įkvėpiau. 

-  Esu  įsitikinusi,  kad  jums  nebus  įdomu. 

-  Kodėl  taip  sakote? 

-  Todėl,  kad  aš...  -  negalėjau  apsispręsti,  ar  pasakoti  jam  apie  Persikų  žiedų  paviljoną.  - 
Nemanau,  kad  mano  kančios  raudonosiose  dulkėse  galėtų  dominti  vienuolį. 

Jis  atrodė  suglumęs. 

-  Nors  esu  vienuolis,  mačiau  visą  šį  pasaulį,  kitus  taip  pat. 

-  Vargu  bau. 

-  Kodėl  taip  sakote? 

-  Todėl,  kad  jūs  pernelyg  j  aunas. 

Jis  nusijuokė,  paskui  nutilo  ir  nukreipė  dėmesį  į  savo  puodelį. 

Sugavau  j  o  žvilgsnį,  tada  leptelėjau: 

-  Buvau  sesuo. 

-  Sesuo?  -  Jis  atrodė  dar  labiau  suglumęs.  -  Norite  pasakyti. . .  vienuolė? 

Man  širdis  ėmė  tirpti.  Koks  naivumas!  Tas  gražus  jaunuolis  priešais  mane  nenumano,  kas  yra 
sesuo!  Pakeičiau  temą. 

-  Čing  Dženai,  kaip  nutiko,  kad  tapote  daosistų  vienuoliu  ir  galiausiai  atsidūrėte  čia? 

-  Daviau  tokį  pažadą  savo  tėvui. 

-  Jis  nenorėjo,  kad  vestumėte  ir  sulauktumėte  sūnų? 

Jo  akys  suspindo. 

-  Jūs  žinote:  budistų  vienuoliams  svarbiausia  išsivaduoti  iš  geismų,  negalvoti  apie  kūniškus 
dalykus.  Mes,  daosistai,  siekiame  kitko  -  pasitelkę  į  pagalbą  alchemiją  kuo  ilgiau  gyventi. 

-  Esu  apie  tai  girdėjusi. 

-  Daugybė  mūsų  šeimos  narių  mirė  jauni.  Mano  motina  išskrido  paskui  gerves,  kai  buvau  vos 
vienerių,  paskui  ją  -  tėvo  brolis,  netrukus  -  dėdė  iš  motinos  pusės.  Išsigandęs,  kad  dabar  ateis  eilė 
jam,  tėvas  pradėjo  studijuoti  daosistų  ilgaamžiškumo  alchemijos  tyrimus.  Kai  man  sukako  vos 
vienuolika,  jis  išsiuntė  mane  vienuoliu  į  Dangiškojo  debesies  šventyklą.  Tačiau  netrukus  jis  pats  mirė 
paslaptingomis  aplinkybėmis. 

-  O,  varge!  Labai  užjaučiu! 

Jis  liūdna  išraiška  pasakojo  toliau: 

-  Motinos  neatsimenu.  Taigi  pažįstu  tik  vienuolio  gyvenimą. 

-  Vadinasi,  gailitės  esąs  vienuolis? 

Jis  pamąstė. 

-  Ne.  Manau,  toks  gyvenimas  man  geresnis.  Man  patinka  glaustis  kalne,  o  turėti  reikalų  su  visais 
sudėtingais  nuodėmingo  pasaulio  reikalais  -  nepatinka. 

Jis  nutilo,  gurkštelėjo  arbatos,  paskui  vėl  prašneko: 

-  Prieš  mėnesį  mano  viršininkas  atsiuntė  mane  į  šią  trobelę,  kad  gyvendamas  kaip  atsiskyrėlis 


išrasčiau  ypatingą  ilgaamžiškumo  eliksyrą.  Bandymams  gavau  vienerius  metus,  tad  man  liko  dar 
vienuolika  mėnesių,  kol  grįšiu  į  Dangiškąjį  debesį. 

Dabar  supratau,  kodėl  ši  „šventykla“  tokia  maža  ir  kodėl  aplink  nematyti  kitų  vienuolių. 

-  Jeigu  neprieštaraujate,  gal  pasakysite  man,  iš  ko  gyvenate  būdamas  atsiskyrėlis? 

-  Aš  vis  dar  esu  susijęs  su  šventykla,  todėl  kai  rengiamos  daug  žmonių  sutraukiančios  apeigos, 
grįžtu  ten  padėti. 

-  Ar  nesijaučiate  vienišas  gyvendamas  čia  vienui  vienas? 

-  Gyventi  vienatvėje  esu  įpratęs. 

Mintyse  atsidusau.  Nejaugi  jam  nereikia  moters?  Nejaugi  būdamas  šalia  manęs  jis  nieko  nejaučia? 
Nė  pati  nepajutau,  kaip  ranka  pasitaisiau  plaukus  ir  drabužį. 

Čing  Dženas  vėl  prakalbo  garsiau. 

-  Brangioji  Orchidėja,  -  tarė  neatitraukdamas  akių  man  nuo  veido,  -  esu  tik  paprastas  vienuolis. 
Prašom  papasakoti  apie  savo  gyvenimą. 

Norėjau,  kad  šis  vyras  manytų,  jog  esu  dorybinga  moteris  iš  padorios,  išsimokslinusios  šeimos  (iš 
tikrųjų  taip  ir  buvo!),  o  ne  ištvirkėlė,  pasimetusi  nepastoviame  vėjo  ir  dulkių  pasaulyje,  kurios  rankas 
vietoj  pagalvės  pasikišdavo  tūkstantis  svečių  ir  kurios  tamsiai  raudonų  lūpų  riekutes  ragavo  dešimt 
tūkstančių  vyrų. 

Papasakojau  jam  viską  apie  savo  gyvenimą,  tik  pakeičiau  kai  kurias  smulkmenas.  Dirbau  ne 
seserimi  Persikų  žiedų  paviljone,  o  tarnaite  turtuolio  namuose.  Paskui  iš  jų  pasprukau  dėl  dviejų 
priežasčių:  bėgdama  nuo  šeimininko,  nes  jis  blogai  su  manim  elgdavosi,  ir  norėdama  surasti  motiną  ir 
tą  kariauninką.  Nėra  ko  nė  sakyti,  pamelavau  ir  apie  savo  santykius  su  Teng  Siong.  Teng  virto  kita 
tarnaite,  pabėgusia  kartu  su  manim  iš  prabangių  to  turtuolio  namų.  Paminėdama  Teng  Siong  vėl 
pasijutau  prasikaltusi,  nes  iš  mano  širdies  ją  visiškai  išstūmė  vienuolis. 

Man  baigus  jaunuolis  ilgai  mąstė.  Galop  prašneko: 

-  Negaliu  patikėti,  kad  motina  jus  pametė  ir  niekuomet  nerašė.  Čia  tikriausiai  slypi  kažkas 
daugiau.  Jaučiu,  kad  jai  kliudo  kažkokia  tamsi  jėga. 

Jis  nutilo  ir  gurkštelėjo  arbatos. 

-  Dabar  jūs  čia,  nes  jos  ieškote.  Nors  bus  labai  sunku,  prašyčiau  nesijaudinti:  aš  kiek  įmanydamas 
jums  padėsiu.  Aš  dar  padarysiu  talismanus,  padėsiančius  ją  rasti.  Nė  kiek  neabejoju,  kad  judvi 
netrukus  vėl  būsite  drauge. 

Jis  vėl  patylėjo,  paskui  pridūrė: 

-  Padarysiu  ir  kitus  talismanus.  Jie  pateks  į  in  pasaulį  ir  padės  jūsų  tėvui. 

Linktelėjau.  Jaučiau  didžiausią  dėkingumą  Čing  Dženui  ir  liūdesį  dėl  tėčio.  Tada  išklojau  viską 
apie  tai,  kad  mano  pasiryžimas  atkeršyti  už  tėvą  suteikė  man  jėgų  visą  tą  laiką,  kai  dirbau  tarnaite  ir 
išgyvenau  visas  tas  nelaimes,  tarp  jų  ir  Perles  (ji  virto  kita  tarnaite,  su  kuria  mes  krauju  prisiekėme 
būti  seserys)  mirtį. 

Čing  Dženas  įdėmiai  pažvelgė  į  mane. 


-  Brangioji  Orchidėja,  suprantu  jūsų  troškimą  keršyti,  bet  tik  neleiskite,  kad  visą  jūsų  jauną  esybę 
užvaldytų  ši  pagiežos  či  -  mes,  daosistai,  laikome  ją  labai  žalinga  žmogaus  sielai  ir  kūnui. 

-  Bet  aš  privalau  atitaisyti  skriaudą,  įvykdyti  teisingumą.  Nejaugi  nežinote  posakio:  „Žmogui 
nevalia  gyventi  toje  pačioje  žemėje  kaip  jo  tėvų  žudikai“? 

Jis  pamąstė. 

-  Žinau.  Bet  leiskite  užduoti  jums  klausimą.  Kas,  jeigu  jums  prireiks  penkerių,  dešimties,  o  gal  net 
dvidešimties  metų  rasti  tą  kariauninką?  Dar  blogiau:  kas,  jeigu  niekados  jo  nerasite?  Ar  visą 
gyvenimą  ragausite  vien  kartėlį?  Kur  kas  geriau  būtų  paskirti  savo  laiką  dvasiniam  tobulėjimui. 

Jo  žodžiai  atėmė  man  žadą.  Man  niekada  neatėjo  į  galvą,  kad  dvidešimt  metų  galiu  ieškoti  tėvo 
žudiko  ir,  ko  gero,  tuščiai. 

Netikėtai  išpyškinau: 

-  Aš  tobulėju  dvasiškai  skambindama  kinu,  Čing  Dženai. 

Jis  smalsiai  pažvelgė  į  mane. 

-  Brangioji  Orchidėja,  kaip  jūs  išmokote  skambinti  kinui 

Velnias!  Prikandau  liežuvį.  Kai  pasakai  vieną  melą,  tenka  meluoti  toliau,  kad  neišsiduotum 
melavęs  iš  pradžių. 

-  Tėtis  išmokė  prieš  išsiųsdamas  mane  tarnaite  pas  tą  turtuolį. 

Jis  patylėjo,  paskui  tarė: 

-  Brangioji  Orchidėja,  jeigu  skambinant  kinu  jūsų  mintys  kupinos  keršto,  tai  rodo,  kad  jūsų  dvasia 
toli  gražu  ne  tobula.  Ko  gero,  jūs  įvaldėte  tik  grojimo  techniką,  bet  nesupratote  esmės. 

Toks  taiklus  šiuo  vienuolio  atsiskyrėlio  pastebėjimas  mane  nustebino. 

-  Brangioji  Orchidėja,  tarkim,  jums  pasitaikys  proga  nužudyti  tą  kariauninką? 

-  Tuomet  būsiu  pasiekusi  savo  gyvenimo  tikslą. 

-  Bet  Lao  Dzi  tvirtina,  kad  Dao  sekėjai  neturi  įgyvendinti  jokių  tikslų. 

-  Mano  siela  nenurims,  kol  nesurasiu  to  kariauninko  ir  nepaleisiu  kulkos  jam  į  kaktą!  -  pareiškiau 
tvirtai. 

-  Kad  ir  ką  sumanėte,  ar  galite  elgtis  ramiai,  kol  ateis  laikas  veikti? 

Nesulaukęs  mano  atsakymo,  jis  kalbėjo  toliau: 

-  Jeigu  jūsų  siela  nenurims,  kol  neatkeršysite  už  tėvą,  siūlau  jums  geresnę  išeitį. 

Žvilgsniu  tyriau  glotnų  jo  veidą  ir  tankius  antakius,  panašius  į  du  tolumoje  dunksančius  kalnus. 

-  Kokią? 

-  Galiu  paruošti  jums  talismanų  ir  stebuklingo  vandens  -  jie  išgąsdintų  tą  kariauninką  ir  atimtų  iš 
jo  galią. 

Man  nepavyko  susilaikyti  nenusišypsojus.  Po  kelių  akimirkų  staiga  pajutau,  kad  visos  mano  jėgos 
išseko.  Šiandien  ištikusios  nelaimės  ir  prisimintos  ankstesnės  mane  sunkte  išsunkė,  ir  akys  merkėsi 
prieš  mano  valią. 

Čing  Dženas  susirūpinęs  pažvelgė  į  mane. 


-  Brangioji  Orchidėja,  nieko  nuostabaus,  kad  esate  baisiai  išvargusi,  tad  dabar  verčiau  pailsėkite. 
O  jūsų  draugės  ieškosime  rytoj. 

Jis  užleido  man  savo  lovą,  o  pats  atsigulė  altoriaus  kambaryje. 

Kitą  rytą  mane  pažadino  švelnus  pliaukštelėjimas  per  petį.  Virš  savęs  it  dunksantį  kalną  išvydau 
aukštąjį  Čing  Dženą. 

-  Kelkitės,  Brangioji  Orchidėja.  Sutaisiau  pusryčius.  Pavalgę  turime  eiti  ieškoti  jūsų  draugės. 
Prašvito  jau  senokai,  bet  nedrįsau  jūsų  žadinti. 

Prieš  mums  išeinant  iš  trobelės  Čing  Dženas  paėmė  skėtį  ir  šiaudinę  skraistę. 

-  Užsimeskite  ją  -  bet  kurią  akimirką  gali  prasidėti  lietus. 

Mes  vėl  atsidūrėme  miške.  Tolumoje  ties  horizontu  susikaupė  grėsmingi  juodi  debesys.  Mano 
palydovas  juos  pamatęs  susiraukė. 

-  Artinasi  liūtis.  Greičiau  eime  ieškoti  jūsų  draugės. 

Kiek  įmanydama  nupasakojau,  kur  mes  radome  varpą.  Ilgai  ėję  pagaliau  pamatėme  jį  laukymės 
krašte. 

-  Teng  Siong!  -  sušukau  jos  vardą  atsiklaupusi  prie  varpo.  Man  tankiau  ėmė  plakti  širdis,  tik  šįsyk 
ne  iš  meilės,  o  todėl,  kad  nebuvau  tikra,  ar  pamatysiu  ją  gyvą.  Bet  galvoti  nebuvo  kada:  Čing  Dženas 
jau  pakėlė  ir  apvertė  varpą. 

Aiktelėjau  -  po  juo  nieko  nebuvo. 

Pratrukau  rauda,  o  Čing  Dženas  lengviau  atsiduso. 

-  Jūsų  draugė  pabėgo. 

-  Jūs  įsitikinęs? 

Jis  linktelėjo. 

-  Ji  turi  būti  kažkur  netoliese.  Neabejoju,  kad  galime  ją  rasti. 

-  Bet  ją  kas  nors  galėjo  pagrobti!  -  surikau.  -  O,  varge,  -  ką  tuomet  darysime? 

-  Ieškokime  toliau.  Netoliese  turėtų  būti  kokia  nors  šventykla.  Ji  gali  būti  ten. 

Staiga  pajutau  lietaus  lašus  čaižant  mano  šiaudinę  skraistę.  Čing  Dženas  pasisuko  į  mane. 

-  Prasideda  liūtis,  geriau  grįžkime  nieko  nelaukdami. 

-  Mes  tikrai  negalime  ieškoti  toliau? 

-  Brangioji  Orchidėja,  -  jis  metė  į  mane  priekaištingą  žvilgsnį,  -  aš  esu  kalnų  vienuolis.  Žinau, 
kaip  čia  reikia  gyventi.  Kartais  liūtys  sukelia  purvo  nuošliaužas  -  jos  gali  palaidoti  mus  gyvus. 

Jis  iškėlė  virš  manęs  skėtį. 

-  Be  to,  dabar  bent  jau  žinome,  kad  jūsų  draugė  pabėgo.  Ji  turbūt  kokioje  saugioje  vietoje. 

Mes  paspartinome  žingsnį.  Netrukus  dangus  apsiniaukė;  vėjas  ėmė  riaumoti  nelyginant  tigras, 
prapliupo  kaip  iš  kibiro.  Purvas  be  atvangos  tiško  mums  ant  kojų  ir  kelnių.  Čing  Dženas  paėmė  mane 
už  rankos  ir  nusitempė  iš  paskos. 

Kai  pagaliau  pasiekėme  trobelę  ir  įėjome  į  vidų,  vienuolis  bemat  puolė  virti  sriubos  ir  kaitinti 


vandens  maudytis.  Pavalgiusi  ir  išsimaudžiusi  vėl  pajutau  didžiulį  nuovargį  ir  susmukau  ant  lovos. 

Kai  pabudau,  už  lango  jau  buvo  ganėtinai  tamsu.  Vėjas  ir  lietus  vis  dar  šėlo,  bet  jau  nebe  taip 
smarkiai.  Žiūrėjau  į  šnarančius  medžius  ir,  nors  slėgė  nerimas,  pajutau  įsižiebiant  viltį. 

-  Brangioji  Orchidėja,  -  išgirdau  Čing  Dženą  švelniai  šaukiant  už  durų,  -  jūs  jau  pabudote? 

-  Taip,  -  atsakiau. 

Kurį  laiką  sėdėjau  lovoje.  Mintyse  mačiau  vienuolį  atsiskyrėlį  ir  kaip  stebuklingai  jis  mane 
išgelbėjo  nuo  plėšikų.  Paskui  vėl  pajutau,  kaip  raumeningomis  rankomis  jis  glaudžia  mane  prie  šiltos 
krūtinės  nešdamas  į  trobelę.  Paėmiau  jo  chalatą  ir  patryniau  šiurkščiu  audeklu  skruostus,  gerdama  vos 
juntamą  kalno  kvapą.  Paskubomis  jį  užsimečiau,  išlipau  iš  lovos  ir  nuėjau  į  altoriaus  kambarį. 

Čing  Dženas  atsitūpęs  maišė  ant  savo  krosnelės  kažkokią  maloniai  kvepiančią  sriubą.  Jo  nugara 
buvo  tvirta  kaip  riedulys,  viršugalvyje  susukti  plaukai  panėšėjo  į  pagodą.  Vos  susilaikiau 
neapkabinusi  jo  iš  už  nugaros  ir  neįsikniaubusi  veidu  į  kaklą. 

Jis  atsigręžė  į  mane  ir  nusišypsojo. 

-  Verdu  sriubą  iš  įvairių  žolelių  ir  grybų  -  ji  padės  jums  atgauti  či. 

-  Ačiū  jums,  Čing  Dženai,  -  mano  akys  įsmigo  į  jo,  -  bet  dabar  jos  nenoriu. . . 

Čing  Dženas  atsistojo  ir  mudu  žiūrėjome  vienas  kitam  į  akis,  kaip  atrodė,  -  visą  amžinybę. 
Galiausiai  jis  priėjo  prie  manęs,  paskui  paėmė  ant  rankų  taip,  tarsi  būčiau  jo  neįkainojamas  Sungų 
dinastijos  kinas,  ir  nusinešė  ant  lovos,  iš  kurios  ką  tik  išlipau. 

Širdis  ėmė  daužytis  lyg  elnias,  besiblaškantis  miško  tankmėje.  Stebėjau  rimtą  Čing  Dženo  veidą, 
kai  jis  ėmė  man  nurenginėti  chalatą  -  labai  atsargiai,  lyg  nuo  naujagimio.  Dabar  gulėjau  nuoga  ir  į 
mane  įdėmiai  žvelgė  vyriškis,  tik  šįkart  ne  čou  nanžen  -  dvokiantis  vyras,  -  bet  žmogus,  verčiantis 
mano  širdį  plakti  tankiau  ir  visą  kūną  tirpte  tirpti. 

Jis  užpūtė  žibintą.  Pro  langą  sklindančioje  mėnesienoje  ėmė  nusirenginėti,  ir  aš  išvydau 
raumeningą,  be  raukšlelės  kūną.  Vienuolis  smarkiai  trūktelėjo  kaspiną,  kuriuo  buvo  susirišęs  kuodą,  ir 
plaukai  pasileido. 

Matydama  tą  vyrą  juodais  kaip  derva,  ilgais,  tankiais,  laisvai  krintančiais  plaukais,  patyriau  keistą 
jaudulį.  Rodės,  jis  -  ne  taip  kaip  Konfucijaus  sekėjai  -  nebijo  pasipuikuoti  savo  vyriškumu.  Mat 
kitaip  negu  budistų  vienuoliai  ir  vienuolės,  nusiskutantys  plaukus,  kad  parodytų,  jog  kūniški  dalykai 
jiems  nerūpi,  daosistai  plaukų  neliečia. 

Kai  Čing  Dženas  atsigulė  į  lovą  šalia  manęs,  aš  nebegalvojau  apie  tai,  kas  plaukus  skutasi,  o  kas 
jų  neliečia,  bet  vien  apie  tai,  kad  jam  rūpi  mano  kūnas.  Plaukai  slėpė  pusę  jo  veido;  nefrito  kotas 
stengėsi  pasiekti  Paukščių  Taką. 

-  Brangioji  Orchidėja...  -  išgirdau  prie  ausies  Čing  Dženo  balsą.  Jis  rankomis  ir  lūpomis  ėmė 
tirti  visus  nuošaliausius  mano  kūno  kampelius.  Kaip  vienuolis  galėjo  tapti  nepralenkiamu  erotinių 
malonumų  meno  meistru?! 

Jis  prisitraukė  mane  ir  įsikniaubė  veidu  man  į  krūtinę,  tada  suėmė  krūtis  delnais  ir  ėmė  glostinėti, 
retkarčiais  vis  švelniai  paliesdamas  spenelius  lūpomis.  Jis  buvo  užsimerkęs,  ir  nuo  ilgų  blakstienų  ant 


veido  krito  mirguliuojantys  šešėliai.  Kai  prašneko,  balsas  drebėjo. 

-  Brangioji  Orchidėja,  jūsų  krūtyse  plaka  po  širdutę. 

Žaidžiau  su  ilgais  jo  plaukais  ir  dūsavau  iš  neapsakomo  malonumo. 

Jo  liežuvis  palaižė  mano  ausį  iš  vidaus,  dantys  švelniai  sukando  ją  iš  išorės.  Tada  jis  veidu 
perbraukė  man  kaklą  kuždėdamas:  „Užuodžiu  jumyse  šviežias  gėles  ir  medų.“  Paskui  pakišo  ranką 
man  po  sėdyne  ir  ją  kilstelėjo.  Kita  ranka  persirito  per  visą  mano  kūną  kaip  krioklio  vanduo. 

-  Čing  Dženai. . .  -  ėmiau  raitytis  jausdama,  kad  pradedu  kraustytis  iš  proto. . . 

Nesilioviau  rangytis  spausdamasi  prie  jo,  kol  pajutau,  kaip  jo  jang  kotas  įeina  į  mano  in  vartus. 
Nuo  aistringų  jo  judesių  visos  mintys  išlėkė  man  iš  galvos,  o  skausmai  virto  malonumu.  Mes 
panėšėjome  į  du  gyvulius,  ilgai  laikytus  narve  ir  pagaliau  ištrūkusius  į  laisvę.  Mums  neberūpėjo 
išorinio  pasaulio  pagundos  -  vien  mūsų  tarpusavio  ryšys. 

Po  kelionės  į  Vu  kalną  Čing  Dženas  laikė  mane  švelniai  apkabinęs.  Abu  tylėjome  paskendę  savo 
mintyse  ir  jausmuose.  Mėgavausi  pojūčiu,  ateinančiu  po  to,  kai  suderini  in  su  jang.  Kokia  ironija:  aš, 
tikra  lovos  meno  žinovė,  pirmą  kartą  neregėtą  malonumą  vyro  lietui  krintant  ant  mano  debesų  patyriau 
su  vienuoliu  j  o  celėje! 

Dabar  supratau,  kodėl  Perle  taip  ėjo  iš  proto  dėl  to  portretisto  Dziang  Mou  -  tikriausiai  jis 
meistriškai  mylėdavosi. 

Ištiesiau  ranką  norėdama  paliesti  Čing  Dženą;  jis  ją  sučiupo  ir  prisikišo  prie  lūpų.  Atrodė,  kad  tuo 
metu  vėjas  už  lango  ėmė  švelniai  šaukti:  „Siang  Siang,  Siang  Siang.“ 

-  Brangioji  Orchidėja,  -  jis  pasilenkė  ir  mane  pabučiavo,  -  aš  tave  myliu. 

Įdėmiai  pažvelgiau  j  am  į  veidą. 

-  Aš  irgi  myliu  tave,  Čing  Dženai. 

Vienuolis  nieko  nesakydamas  smarkiau  mane  prisiglaudė,  tarsi  tylėjimas  būtų  geresnis  atsakas 
negu  žodžiai  ir  geriausia  paguoda.  Dar  smarkiau  įsikniaubiau  į  šiltą  jo  krūtinę. 

-  Dabar,  kai  turiu  čia  tave,  nebesijausiu  vienišas,  -  tarė  jis. 

Netrukus  jis  išlipo  iš  lovos  ir  uždegė  žibintą. 

-  Kur  eini?  -  paklausiau. 

-  Pamatysi. 

Jis  priėjo  prie  stalo.  Žiūrėjau  į  mėnesienos  išryškintas  jo  kūno  apybrėžas  ir  mano  širdį  nusmelkė 
malonus  skausmas. 

Netrukus  jis  grįžo  su  teptuku  ir  rašaline. 

-  Ką  ketini  daryti? 

Šįsyk  jis  nieko  neatsakė  -  įnikęs  trynė  rašalą.  Baigęs  -  mano  nuostabai  -  nutraukė  apklotą, 
švelniai  patraukė  mano  koją  ir  ėmė  rašyti. . .  man  ant  šlaunies! 

Baigus  jo  veidas  švytėjo,  akys  spindėjo,  tarsi  ką  tik  būtų  išlipęs  iš  karštų  versmių.  Nuleidau  akis 
ir  pamačiau,  kad  mano  šlaunį  puošia  eilės,  užrašytos  ryškiu,  energingu  braižu,  primenančiu  seną  medį 
susisukusiomis  šaknimis. 


Dešimt  pirštų  šoka  virš  septynių  šilko  stygų;  saldūs  kuždesiai  liejasi  į  raudonąsias 
dulkes. 

Mano  siela  pražuvo  tą  akimirką,  kai  į  širdutę  panašios  tavo  lūpos  prasiskyrė  ir  tavo 
glotnios 

it  nefritas  rankos  pradėjo  savo  šelmiškas  šėliones. 

-  Ak,  Čing  Dženai,  -  sujaudinta  paliečiau  jam  veidą,  -  eilės  gražios.  Bet  aš  dabar  neišdrįsiu 
maudytis! 

-  Ant  kūno  negali  jų  išlaikyti,  tad  tegul  jos  lieka  tavo  galvoje,  -  atsakė  jis  paimdamas  mano  delną 
ir  pažiūrėdamas  pro  langą.  -  Šiąnakt  juelao  -  piršlys  po  mėnuliu  -  surišo  mus  raudona  gija.  Mūsų 
meilė  tvers  tiek  kiek  mėnulis. 

Kurį  laiką  gulėjome  snūduriuodami.  Kai  pabudau,  į  mane  švietė  pilnatis.  Atsainūs  sidabriniai 
spinduliai  pamažu  pakeitė  mano  nuotaiką.  Čing  Dženas  savo  žodžiais  perteikė  mudviejų  gerus 
ketinimus  ir  norą,  bet  mėnuo,  kaip  skaistus  veidrodis,  tiktai  stebi  nesibaigiančius  mirtingųjų  troškimus 
ir  atspindi  juos  atgal  į  pasaulį.  Jam  bestebint,  vieni  dalykai  atsiranda,  pasirodo  ir  sužydi,  kiti  dingsta, 
pranyksta  ir  nuvysta.  Kas  bus  iš  mūsų  meilės  po  dešimties  metų  -  ar  vos  po  vienerių?  Ar  tebematysiu 
gražų  Čing  Dženo  veidą?  Ar  vis  dar  atrodysiu  graži  jo  akims?  Ar  esame  tik  akimirksniu  išnykstantys 
atspindžiai  vienas  kito  veidrodyje,  trumpi  atminties  blyksniai  -  o  gal  vien  šešėliai,  mirgantys 
raudonosiose  dulkėse? 

Prislėgta  šių  nekviestų  apmąstymų,  stengiausi  galvoti  ne  apie  meilę,  bet  apie  akimirkos 
malonumus.  Papurčiau  plaukus,  liežuvio  galu  perbraukiau  pračiauptas  lūpas  ir  mečiau  ilgą,  skvarbų 
žvilgsnį  į  Čing  Dženą.  Kai  glotnus  jo  kūnas  prisispaudė  prie  manęs,  užmiršau  bekraščius  troškimus  ir 
tai,  kad  vieni  dalykai  pražysta,  kiti  nuvysta.  Mano  nuotaika,  rodės,  nustojo  mainytis,  kai  pajutau,  kad 
jo  nefrito  kotas  sukietėjo,  rado  kelią  į  mane  ir  išblaškė  visus  mano  vargus. . . 


23  Senovės  Kinijos  filosofas,  laikomas  daosizmo  pradininku. 

24  Kelias  ( kin .  Dao)  yra  pagrindinė  filosofinė  daosizmo  sąvoka. 

Ši  moteris  -  ne  mano  vyras 


Kai  kitą  rytą  pabudau,  saulė  tiško  man  ant  kojų.  Pasirąžiau  ir  pakrutinau  kojų  pirštus,  mėgaudamasi 
šilta  saule  ir  glamonių  prisiminimais.  Tada  pamačiau,  kad  Čing  Dženas  rimtu  veidu  stebi  mane 
stovėdamas  prie  kino  stalo. 

-  Kas  nors  negerai?  -  atsisėdau  ir  antklode  užsidengiau  savo  nuogybę.  Tada  dingtelėjo:  ko  man, 
prostitutei,  drovėtis  vyro  akivaizdoje?  Bet  aš  drovėjausi,  nes  jis  buvo  ne  šiaip  koks  vyras,  o  vyras, 
kurį  pamilau. 

-  Ne,  -  jis  kiek  pašaipiai  nusišypsojo.  -  Žiūrėjau  į  tave  miegančią. 

Nusišypsojau  jam  ir  pasitryniau  akis. 

-Brangioji  Orchidėja,  geriau  paskubėkime. 

-Kodėl? 

-  Mes  jau  praradome  daug  laiko  -  mums  reikia  ieškoti  tavo  draugės. 

Sukandau  lūpas,  kol  pajutau  aitrų  kraujo  skonį.  Šis  vienuolis  taip  mane  pakerėjo,  kad  aš  pamiršau 
Teng  Siong!  Kaip  galėjau  būti  tokia  savanaudė  ir  beširdė?! 

Po  pusvalandžio  vėl  tęsėme  paiešką  miške.  Nors  graužiama  sąžinės  garsiai  šaukiau  „Teng  Siong! 
Teng  Siong!“,  galvojau  vien  apie  savo  meilužį  vienuolį,  o  ne  meilužę  lesbietę.  Protas  man  sakė,  kad 
turiu  sukaupti  visą  dėmesį  į  Teng  Siong  paieškas,  bet  mano  akys  visur  matė  Čing  Dženą.  Šakos  visų 
medžių,  pro  kuriuos  ėjau,  virto  raumeningomis  jo  rankomis,  norinčiomis  mane  apkabinti,  kiekvienas 
vėjo  atodūsis  -  galingu  jo  balsu,  šaukiančiu  mano  vardą,  kiekvienas  mano  pėdų  sukeltas  šiugždesys  - 
jo  dejone,  kai  mudu  derinome  in  su jang. 

Dar  po  pusvalandžio  Čing  Dženas  staiga  sušuko: 

-  Žiūrėk,  už  tų  kiparisų  -  budistų  šventykla! 

Jis  čiupo  mane  už  rankos  ir  nusitempė  iš  paskos. 

-Eime! 

Duris  atidarė  novicijus.  Papasakojau  jam  apie  Teng  Siong  ir  varpą. 

Jo  veidas  nušvito. 

-  Užeikite!  -  tarė  jis,  apsisuko  ir  suriko  kiek  išneša  berniukiška  gerklė:  -  Atėjo  panelė  Brangioji 
Orchidėja,  ieško  pono  Teng  Siongo! 

Netrukus  prie  mūsų  atskubėjo  storas  kokių  penkiasdešimties  metų  vienuolis,  jam  iš  paskos  - 
kuprotas  vyresnis.  Pajutau  didžiulį  palengvėjimą  už  dviejų  vienuolių  pamačiusi  pavargusią,  bet 


šypsančią  Teng  Siong. 

-  Brangioji  Orchidėja,  -  Čing  Dženas  nuleido  balsą,  -  man  rodos,  sakei,  kad  tavo  palydovė  - 
moteris. 

Man  nespėjus  atsakyti,  mus  apspito  keli  vienuoliai  ir  susijaudinę  ėmė  pasakoti,  kaip  per  aušrą 
išėję  į  meditacijos  pasivaikščiojimą  išgirdo  garsus  iš  senojo  šventyklos  varpo  (palikto  ten  po  to,  kai 
turtingas  globėjas  dovanojo  naują)  ir  išgelbėjo  baigiančią  prarasti  sąmonę,  kliedinčią  ir  kankinamą 
troškulio  Teng  Siong.  Garsūs  jų  balsai  tiesiog  drebino  orą  ir  trikdė  šios  nuošalios  šventyklos  rimtį. 

Vis  dar  išvargusi  Teng  Siong  piktokai  paklausė,  kas  nutiko  man.  Taigi  paaiškinau  jai  ir  ausis 
ištempusiems  vienuoliams,  kaip  mane  sučiupo  plėšikai  ir  kaip  galiausiai,  pasitelkęs  į  pagalbą 
stebuklus  ir  išradingumą,  mane  išvadavo  Čing  Dženas.  Kai  visi  papasakojome  savo  potyrius,  stojo 
tyla;  pastebėjau,  kad  Teng  Siong  pradeda  žiūrėti  į  Čing  Dženą  įtariai  ir  priešiškai. 

Vienuolių  pulkeliui  įkandin  sekdama  į  priėmimo  kambarį  aiškiai  jutau,  kad  Čing  Dženas  tylomis 
nervinasi,  o  Teng  Siong  kuo  toliau,  tuo  labiau  pavydi.  Bet  aš  nenumaniau,  ką  daryti.  Visiškai 
nepastebėdami  augančios  įtampos  priekyje  einantys  vienuoliai  mėgavosi  jaudinančia  mudviejų 
išgelbėjimo  istorija  ir  vis  ją  pasakojo.  Dabar,  kai  monotonišką  jų  kasdienybę  sutrikdė  šie  jaudinantys 
įvykiai,  vienuoliai  akimirksniu  metė  iš  galvos  pasiryžimą  negalvoti  apie  žemiškus  dalykus. 

Kai  buvome  pavaišinti  arbata  ir  užkandžiais,  storasis  vienuolyno  viršininkas  -  Tyrasis  Išminčius 
-  pasiūlė  man  pasilikti. 

-  Ponia  Teng,  mes  jau  paruošėme  kambarį  specialiai  jums  ir  jūsų  vyrui. 

-  Bet. . .  -  pradėjau  ir  iškart  užsičiaupiau.  Mat  norėjau  pasakyti:  „Tas  vyras  yra  moteris,  ir  aš  nesu 
jo  žmona!“,  tačiau  Teng  Siong  metė  į  mane  tokį  rūstų  žvilgsnį,  kad  žodžiai  bemat  įstrigo  gerklėje. 

Teng  Siong  pasisuko  į  vienuolį  ir  nusišypsojo. 

-  Ačiū,  mokytojau  Tyrasis  Išminčiau.  Neabejoju,  kad  mano  žmona  be  galo  išvargusi  po  visų  tų 
patirtų  bėdų  ir  išmėginimų.  Jai  reikia  nieko  nelaukiant  eiti  ilsėtis. 

Man  net  neužteko  drąsos  pasukti  akis  į  Čing  Dženą  ir  pamatyti  jo  reakciją.  Džiaugiausi,  kad  Teng 
Siong  mane  taip  žaibiškai  pertraukė.  Kas  būtų  patikėjęs  tokia  abrakadabra:  „Šis  vyras  yra  moteris,  ir 
aš  nesu  jos  žmona“?!  Vienuoliai  būtų  pamanę,  kad  pradėjau  kliedėti  po  to,  kai  buvau  plėšikų 
pagrobta. 

Čing  Dženas  nieko  nesakė.  Kai  sukaupusi  drąsą  vogčiomis  į  jį  žvilgtelėjau,  jis  net  neatrodė 
supykęs,  kaip  tikėjausi,  o  tik  apstulbęs.  Tikriausiai  pamanė,  kad  begėdiškai  jam  melavau  ir  žiauriai  jį 
išdaviau.  Jutau,  kaip  mano  širdis  dūžta  į  šipuliukus.  Rodės,  mačiau,  kaip  jie  dzingsėdami  nurieda 
grindimis  ir  sustoja  tiesiai  po  Budos  statula. 

Čing  Dženas  pradėjo  mandagiai  atsisveikinti  su  vienuoliais.  Baimindamasi,  kad  jis  išeis 
nepasakęs  nė  žodžio  man,  priėjau  prie  jo  ir  tyliai  tariau: 

-  Jei  turi  išeiti,  leisk  man  palydėti  tave  bent  iki  kiemo. 

Lauke  piktai  paklausiau,  kol  jis  nespėjo  man  nieko  pasakyti: 

-  Čing  Dženai,  kodėl  nepaprašei  manęs  grįžti  su  tavim? 


Jis  atrodė  ir  priblokštas,  ir  įpykęs. 

-  Brangioji  Orchidėja,  jūs  ištekėjusi,  jūsų  vyras  čia  ir  jūs  norite,  kad  parsivesčiau  jus  atgal  į 
trobelę?! 

-  Bet  aš  nesu  ištekėjusi  ir  Teng  Siong  -  ne  mano  vyras!  -  surikau.  -  Ji  -  moteris! 

-  Moteris?! 

-  Taip!  Tokia  pat  kaip  aš!  Su  krūtimis  ir  be  nefrito  koto! 

Jis  nieko  neatsakė,  tik  toliau  spoksojo  į  mane  tomis  skvarbiomis  akimis.  Galiausiai  tarė: 

-  Brangioji  Orchidėja,  jūs  iš  manęs  šaipotės? 

-  Nesišaipau.  Teng  Siong  iš  tikro  moteris  ir  aš  nesujos  žmona! 

-  Tai  kodėl  ji  rengiasi  kaip  vyras? 

Pasakiau  j  am,  kad  ji  bėga  nuo  žiauraus  šeimininko  ir  šitaip  maskuojasi. 

Čing  Dženas  susimąstė. 

-  Kas  tada  judvi  sieja? 

Mylėjau  Čing  Dženą,  todėl  nenorėjau  jam  meluoti.  Bet  prieš  mane  iškilo  dilema.  Jeigu  pasakysiu 
jam  tiesą:  kad  mudvi  su  Teng  Siong  meilužės,  bet  aš  jos  nemyliu,  Čing  Dženas  gali  pamanyti,  jog  aš 
tik  naudoj  ausi  Teng,  ir  niekins  mane  už  tai. 

Nieko  nesakydama  žiūrėjau  į  vienuolį,  galop  ėmiau  maldauti: 

-  Čing  Dženai,  nenoriu  čia  likti,  prašau  -  veskis  mane  atgal! 

Jis  vis  dar  atrodė  įskaudintas. 

-  Negaliu.  Esu  vienuolis,  o  čia  šventykla. 

-  Tikrai?  -  neviltingai  sušukau.  -  Tada  kodėl  mane  suviliojai? 

-  Aš  įsimylėjau.  Neturėjau  teisės,  bet  taip  jau  atsitiko. 

-  Tu  mane  myli,  bet  negali  manęs  parsivesti  pas  save?  Ką  mes  tada  darysime?! 

Tą  akimirką  nežinia  iš  kur  atsirado  Teng  Siong.  Ji  priėjusi  atsistojo  šalia  manęs  visa  laikysena 
rodydama,  kad  mane  gins,  paskui  sužaibavo  akimis  į  Čing  Dženą. 

-  Sakyčiau,  mano  žmona  jau  per  ilgai  kimba  prie  celibato  įžadus  davusio  vienuolio. . . 

Užbėgau  Čing  Dženui  už  akių  sakydama: 

-  Čing  Dženai,  tikėk  manimi  -  nesu  jo  žmona.  Jis  -  moteris. 

Šie  žodžiai  skambėjo  absurdiškai  net  man  pačiai. 

Čing  Dženo  išraiška  tapo  liūdna  ir  pikta. 

-  Brangioji  Orchidėja,  jūs  manote,  kad  aš  irgi  moteris? 

Teng  Siong  pasisuko  į  mane;  iš  akių  pasipylė  ilgai  tramdyti  žaibai. 

-  Vadinasi,  po  visko,  ką  tau  padariau,  tu  su  juo  pergulėjai?!  -  Ji  kaltinamai  dūrė  pirštu  į  Čing 
Dženą  ir  pašaipiai  tarė:  -  Su  vienuoliu?! 

Tuo  metu  girgžtelėjusios  atsidarė  durys  ir  pro  jas  išlindo  skusta  senuko  galva. 

-  Jeigu  pas  mus  apsilankėte,  prašom  laikytis  tylos  ir  gerbti  mūsų  šventyklos  rimtį. 

Vienuolis  mus  tris  nužiūrėjo  ir  vėl  uždarė  duris. 


Čing  Dženas  karčiai  dirstelėjo  į  mane  ir  išžirgliojo  pro  šventyklos  vartus. 

-  Čing  Dženai!  -  sušukau  j  am  pavymui,  bet  jis  tik  paspartino  žingsnį. 

Teng  Siong  apkabino  mane  per  pečius  ir  vos  ne  parsitempė  atgal  į  šventyklą. 

Kai  parsivedė  mane  į  kambarį,  supratau  privalanti  su  ja  viską  išsiaiškinti.  Taigi,  vos  tik 
atsisėdome,  pasakiau: 

-  Teng  Siong,  labai  atsiprašau,  bet  aš  tiesiog  nieko  negalėjau  su  savimi  padaryti. 

Ji  ilgai  įdėmiai  į  mane  žiūrėjo. 

-  Neapgaudinėk  savęs,  Brangioji  Orchidėja.  Čia  tik  akimirkos  susižavėjimas. . . 

-  Ne,  taip  nėra,  -  atsakiau  visa  apsiašarojusi.  -  Jis  -  pirmas  vyras,  kurį  kada  nors  esu  mylėjusi. . . 

Ji  atlošė  galvą  ir  nusijuokė. 

-Ar  supranti,  ką  čia  tauški?!  Argi  pati  man  nesakei,  kad  niekados  negalėtum  pakęsti  nė  vieno  iš  tų 
čou  nanženl 

-  Bet  Čing  Dženas  ne  toks  kaip  kiti  vyrai. 

-  Ne  toks?  Brangioji  Orchidėja,  paklausyk  manęs.  Visi  vyrai  vienodi,  jie  dvokia!  -  Ji  karčiai 
pridūrė:  -  Galbūt  nefrito  kotas  yra  vienintelis  dalykas,  kurį  jis  turi,  o  aš  neturiu.  Bet  tai  nereiškia,  kad 
jis  geresnis  už  mane. . . 

-  Jis  išties  labai  geras. 

-  Brangioji  Orchidėja,  -  jos  tonas  tapo  švelnesnis  -  dabar  ji  kone  maldavo,  -  gal  jis  labai  gerai 
mylisi,  bet  jis  vis  tiek  vyras.  O  vyras  niekados  nesupras  tikrųjų  moters  poreikių,  ypač  tokios  subtilios 
ir  sudėtingo  būdo  moters  kaip  tu.  Brangioji  Orchidėja,  tavim  turi  rūpintis  ir  tave  turi  mylėti  tokia 
moteris  kaip  aš,  o  ne  vyras,  juo  labiau  vienuolis.  Iš  kur  vienuolis  gali  žinoti,  kaip  suteikti  moteriai 
malonumą,  kaip  ją  mylėti  ir  ja  rūpintis?! 

-  Ne,  tu  klysti.  Čing  Dženas  visa  tai  puikiai  moka. 

Ji  atrodė  priblokšta  ir  podraug  įskaudinta. 

-  Jis  išgelbėjo  man  gyvybę  ir  gydė  mano  žaizdas,  kai  mane  išžagino  tas  plėšikas. 

Teng  Siong  apglėbė  mane  ir  apibėrė  bučiniais. 

-  Brangioji  Orchidėja,  dėl  visko  kalta  aš.  Atsiprašau  už...  už  tai,  ką  tau  teko  išgyventi.  Prašau 
man  atleisti,  kad  nepastūmiau  tavęs  pirmos  po  varpu. 

-  Teng  Siong,  -  švelniai  išsivadavau  iš  jos  glėbio,  -  niekas  dėl  to  nekaltas.  Tiesiog  mums 
nepasisekė.  Ir  aš  atsiprašau.  Nenorėjau...  užgauti  tau  jausmų. 

Ji  nieko  neatsakė,  tik  mėgino  paimti  mano  ranką,  bet  aš  ją  tuoj  pat  atitraukiau. 

-  Teng  Siong,  aš  myliu  jį. 

-  Bet  tu  myli  ir  mane. 

Kaip  ji  galėjo  būti  tokia  įsitikinusi? 

-  Bet  meilė  tau  kitokia,  -  atsakiau.  -  Ji  panašesnė  į  mano  meilę. . .  savo  seseriai  Perlei. 

-  Puiku.  Taip  dar  geriau.  Vadinasi,  mūsų  meilė  dar  gilesnė,  nes  abi  esame  moterys. 

Nesumojau,  ką  jai  į  tai  atsakyti. 


-  Brangioji  Orchidėja,  patikėk  manimi:  tavo  susižavėjimas  juo  netruks  praeiti,  nuslinks  kaip 
debesis.  Be  to,  pagalvok:  kaip  tu  galėsi  su  juo  gyventi  neturėdama  pinigų? 

Tie  žodžiai  grąžino  mane  į  nemalonią  tikrovę.  Supratau,  kad  praradusi  kiną  su  visais  pinigais  ir 
brangenybėmis  esu  benamė,  neturinti  nė  skatiko  kišenėje!  Na,  o  Čing  Dženas,  kaip  vienuolis,  irgi 
negali  turėti  pinigų.  Negana  to,  jis  net  nepasiūlė  parsivesti  mane  į  savo  trobelę! 

Apsiverkiau.  Jutau  ne  vien  ašarų,  bet  ir  pirmos  savo  meilės  vyrui  kartėlį. 

Teng  Siong  nušluostė  man  veidą  savo  šilkine  nosine. 

-  Neverk,  Brangioji  Orchidėja.  Tai  dar  ne  pasaulio,  o  tik  trumpalaikio  romaniuko  pabaiga. 
Įsivaizduok,  kad  regėjai  blogą  sapną. 

Ji  pažvelgė  man  tiesiai  į  akis. 

-  Turi  mane  ir  aš  labai  gerai  tavimi  rūpinsiuosi.  Tai  svarbiausia.  Be  to,  ne  taip  kaip  vienuolis,  esu 
turtinga,  -  ji  pabrėžtinai  patapšnojo  sau  per  kišenę.  -  Galiu  nupirkti  tau  viską,  ko  tik  nori,  galiu 
nusivesti  į  kokį  tik  nori  restoraną.  Nejaugi  nori  plušėti  laukuose  kepinant  saulei,  tris  kartus  per  dieną 
valgyti  saldžiąsias  bulves  ir  skystą  sriubą,  vilkėti  daugybę  kartų  lopytu  chalatu  vien  dėl  kažkokio 
vyro?  Tokia  rafinuota  moteris  kaip  tu  turi  teisę  būti  popinama  ir  gyventi  prabangiai,  o  ne  kęsti  skurdą 
su  beskatikiu  vienuoliu.  Jeigu  tau  jis  patinka  dėl  nefrito  koto,  -  ji  atlošė  galvą  su  žvilgančiais 
trumpais,  glotniais  kaip  šilkas  plaukais  ir  nusijuokė:  -  tada  nesijaudink:  aš  irgi  galiu  jį  įsitaisyti. 
Kokio  tik  pageidausi  dydžio,  švelnesnį  ar  šiurkštesnį. 

Nieko  neatsakiau. 

-  Brangioji  Orchidėja! 

-Ką? 

-  Prašau  tavęs:  lik  su  manimi. 

Tą  vakarą  lengviau  atsidusau,  nes  Teng  Siong  buvo  per  daug  išvargusi  ir  nereikalavo  mylėtis.  Ji 
nejudėdama  miegojo  šalia  manęs,  o  aš  negalėjau  sumerkti  akių.  Varčiausi  ant  kietos  medinės,  blakių 
knibždančios  lovos,  kankinama  netikėtai  kilusio  geismo  vyrui.  Čing  Dženas  buvo  gražus, 
paslaptingas,  vienuolis.  Kažkodėl  jis  dar  ir  mokėjo  padaryti,  kad  patirčiau  neapsakomą  malonumą 
kaip  moteris.  Ir  jis  man  net  nemokėjo.  Pirmą  kartą  dariau  tai  iš  meilės. 

Kaip  kad  skambinau  kinu  ne  dėl  pinigų,  o  lavindamasi.  Negana  to,  Čing  Dženas  irgi  grojo  kinu. 
Kaip  ir  aš,  buvo  tyros  širdies.  Čing  Dženą  mylėjau.  Grįšiu  ir  gyvensiu  su  juo,  kol  abu  pražilsime. . . 

Pratysojau  iki  aušros.  Tada,  vos  tik  išgirdau  kieme  giedant  vienuolius,  išsprūdau  iš  lovos, 
apsiaviau  batus,  užsimečiau  palaidinę,  atsisveikindama  žvilgtelėjau  į  Teng  Siong  ir  išsmukau  pro 
duris.  Kelis  kartus  pasukusi  ne  į  tą  pusę,  galų  gale  vis  dėlto  pamačiau  tolumoje  Čing  Dženo  trobelę, 
dvelkiančią  ramybe,  kviečiančią  užeiti.  Paspartinau  žingsnį.  Priėjusi  atsargiai  stumtelėjau  duris  ir  jos 
atsidusdamos  atsidarė. 

Nuėjau  tiesiai  į  Čing  Dženo  kambarį.  Jis  kietai  miegojo  ir  antklodė  kilnojosi  jam  kvėpuojant. 
Tirpstančia  širdimi  atsiguliau  šalia. 

Vienuolis  ir  prostitutė 


Taigi  gyvenau  su  Čing  Dženu.  Nėra  ko  nė  sakyti:  gyvenimas  su  daosistų  vienuoliu  kalne  nė  iš  tolo 
nepanėšėjo  į  gyvenimą  Persikų  žiedų  paviljone.  Ir  toliau  beveik  kasnakt  glamonėdavomės,  bet  dabar 
-  su  meile;  paskui  įmigdavau  giliu,  patenkintu  miegu  raumeningose  mylinčiose  rankose.  Tyras  oras 
įkvėpdavo  man  jėgų.  Pabusdavau  švintant  ir  stebėdavau  savo  ritualus  atliekantį  Čing  Dženą. 
Barškindamas  būgnelį  ir  terkšlę,  tilindžiuodamas  varpeliu  jis  sodriu  balsu  giedodavo:  aukojo 
dievams.  Paskui  ateidavo  paprastų  pusryčių  metas.  Valgydavome  ryžių  košę  su  bandelėmis,  žiūrėdami 
vienas  kitam  į  akis  ar  spoksodami  pro  langą  į  kalnus  tolumoje.  Pavalgius  jis  medituodavo,  paskui 
skambindavo  kinu  ir  kaligrafiškai  rašydavo  sėkmę  nešančius  ženklus  fu. 

Kartais  sutemus  man  ateidavo  mintis:  turiu  rengtis  priimti  klientus.  Tada  prisimindavau,  kad  nėra 
jokių  baisiausiai  susiraukšlėjusių,  viena  koja  karste  stovinčių  senių,  kuriuos  turėčiau  aptarnauti,  ir 
mane  šnipinėj  ančių  mamos  ir  tėčio.  Esu  laisva! 

Vis  dėlto  savo  pasiryžimo  rasti  motiną  nepamiršau.  Tačiau  Čing  Dženas  įspėjo: 

-  Brangioji  Orchidėja,  neleisiu  vaikštinėti  po  kalną  ir  klausinėti  apie  motiną  -  tai  pernelyg 
pavojinga.  Teirausiuosi  išėjęs  vienas,  be  to,  ieškosime  drauge.  Turėk  kantrybės. 

Stengiausi  būti  kantri  ir  rami,  bet  kažkoks  kirminas  giliai  galvoje  nenustojo  manęs  graužęs.  Vieną 
naktį  susapnavau,  kad  po  visų  šitų  kančių  metų  pagaliau  radau  motiną.  Ji  buvo  ne  vienuolė,  bet 
prostitutė  kaip  ir  aš,  o  visi  jos  klientai  -  vienuoliai.  Jos  sunykęs,  skarmaluotas  kūnas  tirtėjo,  nes 
siautė  pūga.  Jos  skruostai  buvo  balti  kaip  popierius,  o  įkritusios  akys  spindėjo  ne  iš  malonumo,  bet 
alkio.  Prieš  ją  buvo  padėta  lėkštė  su  kažkokiu  vegetarišku  patiekalu,  bet  kaskart,  kai  ji  tiesdavo  į  ją 
ranką,  lėkštė  nutoldavo.  Sykį  jai  pavyko  nutverti  sojų  varškės  gabalą,  bet  vos  tik  susigrūdo  jį  į  burną, 
jis  akimirksniu  suliepsnojo  ir  virto  pelenais. 

-  Mama!  Mama!  -  neviltingai  sušukau,  bet  atrodė,  kad  ji  nieko  negirdi.  Kai  mėgindavau  pastumti 
kokį  valgį  arčiau  jos,  vienuoliai  jį  nutverdavo  ir  prarydavo. 

Kai  papasakojau  šį  košmarą  Čing  Dženui,  jis  reikšmingai  nusišypsojo. 

-  Įdėmiai  perskaičiau  Džou  valdovo  „Sapnų  knygą“.  Ten  tvirtinama,  kad  paprastai  blogi  sapnai 
pranašauja  ką  nors  gera,  o  geri  -  bloga.  Taigi  manau,  kad  šis  sapnas  palankus.  Ko  gero,  jis  reiškia, 
kad  tapusi  vienuole  tavo  motina  atsikratė  maisto  troškimo.  Vadinasi,  šis  sapnas  neturi  kelti  tau 
nerimo. 

Taigi  skambinau  kinu  ir  laukiau.  Kai  Čing  Dženas  grįždavo  prisirinkęs  žolelių,  sakydavo 
klausinėj ęs  apie  mano  motiną,  bet  nieko  nesužinojęs.  Žiūrint  į  jį,  takučiu  pareinantį  į  trobelę,  man 


dažnai  kildavo  vilčių,  bet  jis  mane  nuvildavo,  nes  jokių  žinių  neatnešdavo. 

Nors  nuolat  jaučiau  nerimą  dėl  motinos,  šiaip  gyvenimas  kalne  buvo  be  rūpesčių.  Kai  oras  būdavo 
ypač  gražus,  Čing  Dženui  baigus  dienos  darbus  mudu  eidavome  prie  upės,  nusimesdavome  drabužius 
ir  šokdavome  į  žalią  kaip  smaragdas  vandenį.  Retkarčiais  jis  sugaudavo  kokią  žuvį,  parnešdavo  ją 
namo  ir  iškepdavo  vakarienei.  Kartais  eidavome  į  laukymę  laidyti  aitvarų.  Žiūrint  į  aukštai  virš 
galvos  sklandantį  drakoną,  feniksą  ar  gervę,  mano  širdį  persmelkdavo  džiugesys.  Įsivaizduodavau 
virtusi  milžiniška  vėjo  nešama  peteliške  ir  stebinti  žvilgantį  pasaulį  apačioje.  Kai  pavargdavome, 
atsiguldavome  ant  žolės  ir  užmigdavome  apsikabinę  vienas  kitą;  pabudę  jausdavome  saulės  šilumą 
veiduose  ir  kūnus  kutenančius  malonius  pojūčius. 

Tačiau  geri  laikai  retai  kada  tęsiasi  ilgai.  Vieną  dieną,  kai  susimąsčiusi  sėdėjau  prie  lango,  pamačiau 
lauke  baltus  kaspinus  ir  supratau,  kad  atėjo  žiema.  Persikų  žieduose  mano  tarnaitė  Mažoji  Dulksna 
būtų  atnešusi  man  pasirinkti  žiemos  apdarus:  kailinius,  medvilninius  apsiaustus  ir  ėriuko  vilnos 
skraistes.  Ji  dar  atnešdavo  gyvatienos  sriubos  su  chrizantemų  vainiklapiais  ir  geriausios  laukinio 
ženšenio  šaknies,  kad  suteiktų  man  daugiau jang  energijos.  Turkio  paviljone  žiema  atnešdavo  šilumą 
ir  prabangą,  o  čia,  kalne,  nuo  šalčio  tegalėjau  gintis  pamušta  palaidine,  išmarginta  dėmėmis  ir  lopais. 

Po  kelių  savaičių  ėmė  smarkiai  snigti,  kalnas  visiškai  nubalo  -  tapo  panašus  į  seną  išminčių.  Jeigu 
jis  mokėtų  kalbėti,  ką  man  pasakytų?  Prisiminiau  eilėraštį: 

Iš  pradžių  mėlynas  vandenynas  nejuto  nerimo, 

Jo  veidą  raukšlėtą  padarė  vėjas. 

Pirma  žalias  kalnas  buvo  jaunas, 

Plaukus  jam  nubalino  sniegas. 

Kartais  atlėgus  kaulus  smelkiančiam  šalčiui  Čing  Dženas  vesdavosi  mane  pasivaikščioti  po 
trobelės  apylinkes;  kartais  eidavo  vienas  ieškoti  medžių  grybų.  Vis  dėlto  dažniausiai  jis  likdavo 
namie.  Mudu  skambindavome  kinu  arba  aš  dainuodavau  jam  akompanuojant.  Jis  dar  imdavosi 
tikėjimo  dalykų  -  meditacijos,/w,  alchemijos.  Tada  dažniausiai  negalėdavau  prie  jo  prisidėti. 
Daugiausia  dėmesio  Čing  Dženas  skyrė  „vidinei  alchemijai“  -  vizualinei  meditacijai,  ir  „išorinei 
alchemijai“  -  eliksyrų  gamybai.  Mat  Dangiškojo  debesies  vienuolyno  viršininkas  iš  jaunų  vienuolių 
dirbti  prie  eliksyrų  pasirinko  Čing  Dženą,  nes  laikė  jį  protingiausiu  ir  tyriausio  proto.  Šitaip  Čing 
Dženas  gavo  galimybę  įrodyti,  ko  vertas.  Jeigu  j  am  nepavyktų,  jis  taptų  paprastu  vienuoliu,  visą  likusį 
gyvenimą  kiti  jo  nepastebėtų,  ir  jis  mirtų  kokiame  tamsiame,  voratinkliais  aptrauktame  šventyklos 
kampe.  Štai  kodėl  jis  kasdien  tiek  daug  valandų  nesitraukdavo  nuo  dvokių  mišinių  altoriaus 
kambaryje.  Iš  katilo  sklindanti  aitri  smarvė  man  nepatiko,  bet  kojos  dažnai  nunešdavo  mane  prie  jo, 
nes  nenorėjau  sušalti. 

Kartą  Čing  Dženui  maišant  katile  sudedamąsias  dalis  paklausiau,  kokios  jos. 


-  Mineralai,  -  atsakė  jis.  -  Cinoberis,  auksas,  malachitas,  siera,  žėrutis,  salietra. . . 

-  Auksas  ir  malachitas? 

Man  atrodė,  kad  juos  geriau  panaudoti  papuošalų  gamybai,  o  ne  eliksyrams! 

-  Žinau,  kad  tau  atrodo  keista,  bet  jie  veiksmingi.  Kartais  mes  lesinamjauną  paukštį  raudona  mėsa 
ir  cinoberiu,  kol  jo  plunksnos  parausta,  paskui  paukštį  išverdame  su  visomis  plunksnomis.  Mišinys, 
su  kuriuo  atlieku  bandymus,  ne  tik  pailgina  gyvenimą,  bet  ir  atjaunina,  -  jis  išdidžiai  nusišypsojo.  - 
Mano  či  -  kaip  dvidešimtmečio,  nors  man  jau  trisdešimt. 

Šypsena  taip  ir  neišnyko  iš  plataus  jo  veido. 

-  Štai  kodėl  aš  niekados  neperšąlu. 

Pamačiau,  kad  man  beviltiška  varžytis  su  tuo  dvokiančiu  katilu.  Jeigu  aš  -  Čing  Dženo  meilužė,  tai 
šis  verdantis  puodas  -  jo  žmona,  kurios  jis  niekados  nepaliks. 

Tomis  dienomis,  kai  Čing  Dženas  skaitydavo  savo  keistus  ritinėlius  ar  balsu  kartodavo  fu,  leisdavau 
laiką  grodama  kinu  -  kad  lavinčiau  įgūdžius  ir  kad  kraujas  nenustotų  tekėjęs  sušalusiais  pirštais. 
Paskui  sielodavausi  dėl  prarasto  kino  ir  jame  paslėptų  pinigų  bei  brangenybių.  Nors  mudu  su  Čing 
Dženu  kruopščiai  apieškojome  tą  vietą,  kurioje  jį  pamečiau,  nė  karto  neradome  jokio  jo  pėdsako. 
Kartais  įsivaizduodavau,  koks  likimas  jį  ištiko:  gal  koks  kalno  gyventojas  parsinešė  ir  sunaudojo 
vietoj  malkų,  gal  aptiko  plėšikai;  paėmę  paslėptas  vertybes,  numetė  kiną  pūti  miške.  Bet  kartais  mano 
spėlionės  būdavo  optimistiškesnės:  mano  kiną  rado  kitas  juo  skambinti  mokantis  žmogus,  kuris 
puoselės  jį  kaip  pirmagimį  sūnų. 

Iš  pradžių  žiema  man  patiko,  nes  Čing  Dženas  būdavo  su  manimi  visą  laiką,  bet  kai  viena  šalta 
diena  keitė  kitą  taip  nenumaldomai  kaip  automobiliai,  kas  vakarą  išsirikiuodavę  priešais  Persikų 
žiedų  paviljoną,  pasijutau  nelaiminga.  Neturėjau  šiltų  drabužių,  todėl  negalėjau  išeiti  iš  trobelės.  Čing 
Dženas  retkarčiais  išvirdavo  man  ypatingos  žolelių  sriubos,  kad  palaikytų  mano  kūno  „liepsną“,  bet 
dažniausiai  jo  gaminami  valgiai  susidėdavo  iš  sūdytų  ar  marinuotų  daržovių  ir  trupučio  ryžių.  Jutau, 
kad  lystu,  ir  nerimavau  silpstanti  dėl  prasto  maisto.  Bet  Čing  Dženas  nuolat  man  primindavo: 

-  Maisto  mums  turi  užtekti  iki  pavasario. 

Kai  skųsdavausi  šalčiu,  jis  įspėdavo: 

-  Turime  būti  labai  taupūs  ir  nesunaudoti  per  daug  anglių,  nes  dėl  alchemijos  bandymų  man  reikia, 
kad  katilas  visą  laiką  virtų. 

Čing  Dženo  maniakiškas  atsidavimas  alchemijai  ėmė  mane  erzinti.  Kartais  jis  kelias  dienas 
pasninkaudavo.  Tada  užsidarydavo  savo  tyros  kambarėlyje  -  jį  pašventino  savo  ritualais  -  ir 
medituodavo.  Iš  vaistų  spintos  stalčių  jis  imdavo  medžiagas:  džiovintus  lapus,  sėklas,  ryškiaspalvius 
mineralų  miltelius  ir  energingai  grūsdavo  piestoje.  Jis  ilgai  -  kartais  net  ištisas  valandas  -  burdavo 
tuos  mišinius.  Tuomet  visiškai  nekreipdavo  į  mane  dėmesio.  Tie  nesibaigiantys  ritualai  man  atrodė 
tokie  pat  beprasmiški  kaip  mylinčios  motinos  budynės  prie  mirusio  kūdikio. 

Tačiau  atėjus  nakčiai  jis  mesdavo  tuos  užsiėmimus  ir  susikaupdavo  kitam  -  jame  aš  irgi 


dalyvaudavau  -  debesų  ir  lietaus.  Čing  Dženas  buvo  geras  meilužis  -  švelnus,  bet  podraug  aistringas 
ir  drąsus.  Jam  labai  patiko  išmėginti  įvairias  didžiausią  malonumą  suteikiančias  padėtis,  parodytas 
sekso  vadove:  šokantį  baltąjį  tigrą;  į  medį  įsikibusią  tamsią  cikadą;  bambuką  šalia  altoriaus;  šilko 
tempimą. . . 

Tiesa,  seksas  ne  visada  teikdavo  malonumą,  nes  kartais  būdavo  taip  šalta,  kad  tekdavo  mylėtis  su 
visais  drabužiais.  Dar  blogiau:  nors  mudu  su  Čing  Dženu  kartu  miegodavome  kasnakt,  mūsų  guolis 
nebuvo  sutuoktinių  ir  niekados  negalėjo  toks  būti.  Mat  nors  Čing  Dženas  nepaprastai  mėgavosi  seksu, 
kaip  ir  kiti  daosistai  jis  buvo  keistai  įsitikinęs,  kad  vyras  turi  pasisavinti  in  esybę  iš  moters  nefrito 
terasos,  bet  neprarasti  savo  dzing.  Taigi  Čing  Dženas  niekados  neišleisdavo  sėklos  į  mane  -  siųsdavo 
ją  atgal  į  smegenis.  Iš  pradžių  man  tai  patiko,  nes  paskui  nereikėdavo  valyti  tų  lipnių  išskyrų,  bet 
netrukus  mano  požiūris  pasikeitė.  Daosistai  išlieja  sėklą,  kai  mano  atėjus  laikui  moteriai  pastoti,  bet 
Čing  Dženas  buvo  pasiryžęs  niekada  nepalikti  savo  sėklos  mano  įsčiose.  Tai  mane  nepakeliamai 
liūdino.  Kad  ir  kiek  kartų  ar  kad  ir  kaip  aistringai  mudu  mylėtumės,  niekada  man  draugijos  nepalaikys 
jokie  mažyčiai  vienuoliai  ar  mažutės  gėlių  mergaitės,  ir  jokie  vaikaičiai  man  sulaukus  senatvės 
nesikabins  į  kojas.  Nors  Čing  Dženas  be  paliovos  kalbėdavo  apie  tai,  kad  lytinė  sąjunga  atspindi 
visuotinę  in  ir  jang  sąveiką,  jis  nė  žodeliu  neužsiminė  apie  jos  vaisius  -  kūdikius.  Kita  vertus,  net 
jeigu  Čing  Dženas  būtų  norėjęs,  kad  pastočiau,  abejojau,  ar  jam  tai  būtų  pavykę.  Mat  visos  sriubos, 
kurias  valgiau  Persikų  žieduose,  turėjo  nužudyti  manyje  užsimezgančią  gyvybę.  Kartais  man  tapdavo 
nepakeliamai  sunku,  kad  negalėsiu  turėti  atžalos,  todėl  nesidrovėdama  liedavau  ašaras  ant  savo 
plokščio  pilvo  apverkdama  įsivaizduojamą  kūdikį,  kuris  niekuomet  negims. 

Laikui  einant  ėmiau  niūriau  mąstyti  apie  gyvenimą.  Negana  to,  kad  negalėsiu  turėti  vaikų  nuo  Čing 
Dženo,  aš  net  negalėsiu  pasirodyti  su  juo  viešumoje.  Žinia,  jokių  vakarėlių  ar  kitokių  sambūrių  kalne 
nevykdavo,  bet  jis  visada  bijojo,  kad  turės  nemalonumų,  jeigu  kas  nors  pamatys  jį  su  manimi.  Taigi  iš 
prostitutės  virtau  išlaikoma  moterimi,  tik  šį  kartą  mano  „didžiausio  palankumo  statusą“  turintis 
klientas  buvo  ne  turtingas  pirklys,  įtakingas  politikas  ar  nusikaltėlių  gaujos  vadeiva,  o  beskatikis 
daosistų  vienuolis.  Prisiminiau  Perlę  pasakojus,  kokias  išeitis  turi  prostitutė;  dabar  aš  radau  dar 
vieną,  neatėjusią  į  galvą  jai:  sumesti  skudurus  su  vienuoliu! 

Žiemai  tęsiantis  vis  dažniau  mane  apnikdavo  slogios  mintys.  Supratau  pabėgusi  iš  aukso  dulkėmis 
nuberto  pragaro  į  baltomis  dulkėmis  nubertą  žiemos  kalno  pragarą.  Tik  šįsyk  net  negalėjau  pabėgti, 
nes  neturėjau  pinigų  ir  nebuvo  kur  bėgti.  Matyt,  Čing  Dženas  nujautė  mano  neviltį,  nes  kartą  mane 
apkabino  ir  švelniai  tarė: 

-  Kantrybės,  Brangioji  Orchidėja.  Atėjus  pavasariui  viskas  bus  gerai. 

Praėjus  dar  keliems  kančių  mėnesiams,  žiema  pagaliau  pasidavė.  Po  dviejų  savaičių,  kai  padvelkė 
šiluma  ir  oras  pakvipo  nauja  augmenija,  pasiūliau  Čing  Dženui  pasiimti  kiną,  nueiti  prie  upės  ir 
paskambinti  po  atviru  dangumi.  Pagaliau  išsivadavusi  iš  tokios  žvarbios  žiemos,  buvau  labai  linksmai 


nusiteikusi.  Susikryžiavau  kojas  po  indiškojo  lapainio  medžiu,  pasidėjau  astuonių  šimtų  metų  kiną  ant 
kelių  ir  sugrojau  visas  mėgstamiausias  melodijas. 

Čing  Dženas  susižavėjęs  stebėjo  mano  lakstančius  pirštus. 

-  Brangioji  Orchidėja,  -  man  baigus  tarė  jis,  -  tu  skambini  be  galo  ramiai  ir  nuostabiai  perteiki 
visus  niuansus. 

-  Užtat  man  patinka  tavo  energingas  ir  aistringas  stilius,  -  koketiškai  žvilgtelėjau  į  jį.  -  Dabar 
tavo  eilė. 

Čing  Dženas  pagrojo  Gaošan  -  Aukštąjį  kalną  -  ir  Liušui  -  Srauniąją  upę.  Mano  pirštai  klajojo 
stygomis  kaip  vėjo  nešami  debesys,  jo  panėšėjo  į  vandenyne  riaumojančius  drakonus. 

Atitraukęs  pirštus  nuo  instrumento  jis  tarė: 

-  Aukštasis  kalnas  -  tai  jang  energija,  o  sraunioji  upė  -  in  energija,  taigi  vienas  po  kito  sugroti 
tuodu  kūriniai  sudaro  deramą  pusiausvyrą  tarp  vyriškojo  ir  moteriškojo  prado. 

Mums  sėdint  prie  sraunaus  upokšnio,  jis  papasakojo  man  gerai  žinomą  istoriją  apie  garsų  kino 
muzikantą  Boja  ir  jo  draugą  medkirtį  Dziči. 

Kad  ir  kokią  melodiją  būtų  grojęs  Boja,  neraštingas  Dziči  tuoj  pat  suprasdavo,  kas  norima  ja 
perteikti. 

Kartą  Boja  skambinant  „Aukštąjį  kalną“,  Dziči  sušuko: 

-  Ak,  kaip  nuostabu  -  aukštas  kalnas! 

Paskui,  Boja  užgrojus  „Srauniąją  upę“,  Dziči  atsiduso: 

-  Ak,  kaip  įspūdinga  -  srauni  upė! 

Boja  apstulbo:  Dziči  ne  tik  buvo  kaimo  stuobrys,  bet  dar  ir  niekada  nebuvo  girdėjęs  šių  melodijų 
anksčiau.  Iš  kur  jis  galėjo  žinoti,  kad  viena  vaizdavo  aukštą  kalną,  kita  -  sraunią  upę?! 

-  Ar  man  kada  nors  pavyks  apgauti  tave  savo  melodijomis?!  -  sušuko  Boja  ir  pagyrė  draugą 
medkirtį  -  girdi,  jis  džiinas  -  žmogus,  suprantantis  garsą. 

Todėl,  Dziči  mirus,  Boja,  suvokęs,  kad  niekas  daugiau  nesupras  jo  muzikos  taip  gerai  kaip 
draugas,  sudaužė  kiną  prie  Dziči  kapo  ir  atsiduso: 

-  Kam  groti  kinu,  kai  nebeliko  džiinų,  suprantančių  muziką?! 

Nuo  to  laiko  žodžiu  džiin  imta  vadinti  giminingas  sielas. 

-  Brangioji  Orchidėja,  -  tarė  Čing  Dženas  įdėmiai  žiūrėdamas  į  mane.  Jam  už  nugaros 
bekraščiame  danguje  mačiau  sklandantį  vienišą  paukštį,  -  ar  suvoki,  kaip  mums  pasisekė?  Didžiuma 
žmonių  visą  gyvenimą  ieško  giminingos  sielos,  bet  taip  ir  neranda.  Mudu  ne  tik  meilužiai  -  mudu  dar 
ir  džiin. 

Buvau  įpratusi  prie  vyrų  komplimentų  ir  paprastai  rimtai  į  juos  nežiūrėdavau,  bet  šie  Čing  Dženo 
žodžiai  suvirpino  šilkines  mano  širdies  stygas. 

Atėjus  pavasariui  tikėjausi,  kad  kančia,  kamavusi  mane  gyvenant  kalne,  ištirps  kaip  sniegas.  Klydau. 
Laikėsi  geri  orai,  tad  Čing  Dženas  bemaž  kasdien  išeidavo  rinkti  žolelių.  Retkarčiais  pasiimdavo  ir 


mane,  bet  dažniausiai  palikdavo  vieną.  Tūnodama  toje  trobelėje  negalėjau  nesijusti  vieniša.  Ištisas 
valandas  skambindavau  kinu.  Mėgstamiausiu  mano  kūriniu  tapo  Sungų  dinastijos  poetės  Li  Čingdžao 
„Grojant  fleita  fenikso  terasoje“: 

Atvėsta  smilkalai  aukso  dėželėje. 

Mano  paklodė  kilnojasi  raudonomis  bangomis. 

Nesikeldama  iš  lovos  tingiai  šukuojuosi  plaukus, 

Dulkės  sėda  ant  mano  skaistalų  dėželės. 

Žiūriu,  kol  saulė  pakyla  iki  užuolaidos  krašto, 

Ir  jaučiu  išsiskyrimo  kartėlį. 

Norėjau  išsakyti  tiek  daug  dalykų,  bet  niekada  jų  neišsakiau. 

Išsiskyrimas  driekiasi  tūkstančius  mylių. . . 

Prie  Jang  Guan  perėjos  nesugebėjau  prikalbinti  tavęs  likti. . . 

Kai  kinas  man  pabosdavo,  dainuodavau  operų  arijas  arba  deklamuodavau  eiles.  Be  to, 
ruošdavausi  po  namus  ir  virdavau  valgyti,  nors  vieno  ir  kito  baisiausiai  nemėgau  -  kad  šiaip  taip 
prastumčiau  laiką  ir  išvaduočiau  Čing  Dženą  nuo  šitų  darbų.  Neseniai  Persikų  žieduose  nieko  daugiau 
nedarydavau,  tik  įpildavau  vyno,  uždegdavau  pypkę  su  opijumi  ar  žaisdavau  madzongą.  Išalkus  tetulė 
A  Ping  paruošdavo  gardžios  mėsos  ar  žuvų,  o  Mažoji  Dulksna  man  atnešdavo. 

Persikų  žiedų  prisiminimai  kėlė  man  begalinį  ilgesį.  Man  baisiausiai  nepatiko  vergauti  mamai  ir 
tėčiui,  tačiau  ilgėjausi  A  Ping,  Pavasario  Mėnesienos  ir  savo  papūgos  Slyvos  Žiedo.  Paskui 
prisiminiau  Teng  Siong.  Ką  ji  dabar  išgyvena? 

Mama  kartą  man  sakė,  esą,  budistų  įsitikinimu,  vyras  ir  moteris  turi  tobulėti  tūkstantį  metų,  tik  tada 
juodu  sudarys  karmą,  leidžiančią  padėti  galvas  ant  tos  pačios  pagalvės.  Taigi,  vadovaujantis  ta  pačia 
logika,  mudu  su  Čing  Dženu  kartu  tobul ėjome  daugybę  praeitų  gyvenimų.  Tuomet  kaip  su  tais 
klientais,  kurių  nekenčiau,  bet  su  kuriais  buvau  verčiama  dalytis  pagalve?!  O  kaip  tada  su  Teng  Siong 
-  nors  mudvi  abi  moterys,  nejaugi  mudvi  kartu  siekėme  tobulybės  tūkstantį  metų  ankstesnėse 
reinkarnacijose? 

Kartą  slapčia  paėmiau  Čing  Dženo  popieriaus  skiautę  ir  pamėginau  nutapyti  ją  iš  atminties,  tokią, 
kokia  ji  mėgo  pasirodyti  -  su  vakarietišku  kostiumu,  -  ir  kaip  ilgaplaukę  moterį  su  puošnia  suknele. 
Kai  tą  rytą  atsibudo  kukliame  šventyklos  kambaryje,  jai  turėjo  plyšti  širdis.  Tikriausiai  tikėjosi  trinti 
su  manimi  veidrodžius,  bet  pamatė,  kad  kitoje  lovos  pusėje  tuščia.  Ar  mūsų  karma  leis  mums  dar 
kartą  susitikti  šiame  pasaulyje?  Jei  taip,  pasistengsiu  padaryti  ją  laimingiausia  lesbiete  žemėje. 

Dažnai  prisiminimai  neduodavo  man  ramybės;  galvodavau  ne  tik  apie  Teng  Siong,  bet  ir  apie  savo 
motiną.  Ne  taip  kaip  Perle,  jos  tebebuvo  jang  pasaulyje,  bet  aš  nenumaniau,  kaip  jas  rasti.  Kai  Čing 
Dženo  nebuvo  namie,  kelis  kartus  išėjau  ieškoti  šventyklų,  bet  jokie  vienuoliai  ir  vienuolės  nebuvo 


girdėję  apie  mano  motiną.  Kai  kurie  net  spėjo,  kad  ji  jau  paliko  vienuolyną  ir  vėl  tapo  pasauliete  arba 
persikėlė  į  kitą  kalną,  o  gal  net  paniro  į  nirvaną.  Visos  šios  spėlionės  ir  mintys  mane  slėgė,  bet  atėjus 
nakčiai,  kai  žiūrėdavau  į  gražų,  susikaupusį  Čing  Dženo  veidą  virš  manojo,  jusdama  energingus  jo 
judesius  apačioje,  visi  šio  besimainančio  pasaulio  rūpesčiai  pranykdavo  kaip  dūmas.  Jutau  be  galo 
stiprią  meilę,  nustelbiančią  visą  mano  nepasitenkinimą. 

Kai  kalnai  ir  medžiai  aplinkui  pasipuošė  skaisčia  žaluma,  suvokiau  gyvenanti  su  Čing  Dženu  jau 
daugiau  kaip  devynis  mėnesius.  Dar  supratau,  kad  meilė  padarė  mane  pašalaite,  iš  tolo  stebinčia 
aplinkinį  pasaulį.  Ko  gero,  Čing  Dženas  juto  mano  nusivylimą,  nes  dažnai  stengdavosi  man  įsiteikti: 
atnešdavo  laukinių  gėlių  puokščių  ar  vesdavosi  į  mišką  iškylauti,  arba  surengdavo  prašmatnų  kino 
muzikos  vakarą,  nors  jame  dalyvaudavome  tik  mudu.  Jis  net  pasiuvo  man  du  drabužių  komplektus  - 
visi  vienuoliai  išmoksta  siūti,  nes  neturi  moterų,  kurios  jiems  tai  darytų. 

Nors  daosistų  vienuolis  jaučia  pasitenkinimą  gyvendamas  kalne,  ant  kurio  auga  sėkmę  nešančios 
pušys  ir  medžiai  su  gydomaisiais  lingdži  grybais,  aš  -  moteris  ir  buvusi  ming  dzi  -  ilgėjausi  draugių, 
vakarėlių  ir  įmantriai  siuvinėtų  šilko  suknelių.  Tikėjausi  paprastesnio  gyvenimo,  tik  ne  kasdienės 
monotonijos. 

Vieną  dieną,  kai  dangus  pasidarė  panašus  į  šviesų  rašalą  ir  oras  geriausiai  tiko  bendrauti  su 
dvasiomis,  Čing  Dženas  man  pasakė  padarysiąs  keturis  talismanus:  vieną  -  kad  mane  apsaugotų,  antrą 
-  kad  rasčiau  motiną,  trečią  -  padėti  mano  tėvui  in  pasaulyje,  ir  ketvirtą  -  kad  atimtų  galią  iš  to 
kariauninko. 

Kai  Čing  Dženas  labai  susikaupdavo,  jis  atrodydavo  pasikeitęs  -  virtęs  sian  -  nemirtinguoju.  Į  jį 
žiūrėdama  jusdavau  jame  esančią  tyrą  žemę,  toli  nuo  visų  šio  netobulo  pasaulio  dūmų  ir  dulkių. 
Mylėsiu  šį  vyrą  ir  būsiu  jam  gera  iki  savo  gyvenimo  galo,  sakiau  mintyse.  Pažiūrėjusi  pro  langą 
pamačiau  švelnią  naujų  lapų  žalumą  -  mano  pažado  liudininkę. 

Kad  ir  kokia  dėkinga  jaučiausi  Čing  Dženui  už  rūpestį,  su  kuriuo  jis  darė  talismanus,  kalne 
nesijaučiau  laiminga.  Pasak  legendos,  kol  nemirtingojo  oloje  praslenka  viena  diena,  išoriniame 
pasaulyje  būna  prabėgę  tūkstantis  metų.  Bet  dabar  man  atrodė  priešingai:  viena  diena  kalne  panėšėjo  į 
tūkstantmetį.  Prisiminiau  garsios  Tangų  dinastijos  poetės  Ju  Siuandzi  žodžius:  „Neįkainojamas 
brangenybes  rasti  lengviau  negu  mylintį  žmogų.“  Dabar  mano  bėda  buvo  ta,  kad  mylintį  vyrą  radau, 
bet  man  vis  tiek  reikėjo  neįkainojamų  brangenybių! 

Paskui  vieną  dieną  Čing  Dženas  man  pasakė,  kad  po  savaitės  Dangiškojo  debesies  šventykloje  įvyks 
daosistų  pasninko  ir  aukojimo  šventė  Džai  Čiao.  Šimtai  susirinks  melstis,  aukoti  gausiems  daosistų 
dievams  ir  valgyti.  Tarp  linksmybių  bus  operos,  liaudies  muzika,  lėlių  teatro  spektakliai,  magų 
pasirodymai,  visokiausi  valgiai  ir  žaidimai. . . 

Išputusi  akis,  paraudusiais  skruostais  klausiausi  Čing  Dženo  pasakojimo.  Baisiausiai  nekantravau 
išeiti  iš  namų,  linksmintis  ir  būti  tarp  žmonių! 


Bet  paskui  Čing  Dženas  tarė: 

-  Brangioji  Orchidėja,  į  Dangiškojo  debesies  šventyklą  eisime  kartu,  bet  joje  negalėsiu  būti  šalia 
tavęs. 

-Kodėl? 

-  Todėl,  kad  esu  vienuolis  ir  ten  mane  visi  pažįsta. 

Pasijutau  tokia  įskaudinta,  kad  negalėjau  ištarti  žodžio. 

Jis  atrodė  susigėdęs. 

-  Brangioji  Orchidėja,  prašau  suprasti. . . 

Man  buvo  be  galo  liūdna  kaip  tik  todėl,  kad  supratau.  Kokia  pora  galėjo  būti  sensacingesnė  ir 
labiau  smerktina  negu  iš  viešnamio  pabėgusi  prostitutė  ir  įsimylėjęs  vienuolis?!  Nelabai  senais 
laikais,  jeigu  mūsų  santykiai  būtų  iškilę  į  aikštę,  mudu  būtų  išrengę  nuogai,  surišę  ir  žiopliai  būtų 
apmėtę  mus  akmenimis.  Paskui,  jeigu  mums  būtų  „pasisekę“  ir  būtume  likę  gyvi,  mus  būtų  nuvedę  prie 
ežero,  pririšę  prie  kaklo  ir  kojų  didelius  akmenis  ir  įmetę  į  ledinį  vandenį. 

Mėginau  užmiršti  nuoskaudą. 

-Nesijaudink,  kai  įeisime  į  šventyklą,  apsimesiu  tavęs  nepažįstanti.  O  linksmintis  viena  moku. 

Man  labai  knietėjo  susivaidyti  -  vien  tam,  kad  tarp  mūsų  atsirastų  šiokia  tokia  įtampa.  Tačiau 
pamačiusi  liūdną  jo  išraišką  nutylėjau,  nors  mano  širdis  be  garso  sudužo. 

Kitą  dieną  atsibudusi  baisiai  susijaudinau:  Čing  Dženas  buvo  dingęs,  tačiau  paliko  raštelį  ant 
altoriaus: 

Brangioji  Orchidėja,  išvykstu  su  reikalais  dienai  ar  dviem,  bet  ne  ilgiau  kaip  trim. 

Nesijaudink  dėl  manęs.  Parnešiu  tau  gerą  žinią. 

Kokią  gerą  žinią?  Kad  jis  išstos  iš  vienuolyno,  ves  mane  ir  mudu  sulauksime  vaikų?  Kuo  gi  mes 
misime,  -  tuo  nugaišusiu  paukščiu  šlykščiomis  plunksnomis,  plūduriuojančiu  j  o  eliksyre?! 

Kaip  žadėjęs,  Čing  Dženas  po  trijų  dienų  grįžo.  Vos  pamačius  švytintį  jo  veidą  ir  išgirdus  jo  balsą, 
šaukiantį  mane,  pagieža  pranyko. 

-  Brangioji  Orchidėja,  -  jis  švelniai  mėgino  sugauti  akimis  mano  žvilgsnį,  -  žiūrėk,  ką  tau 
parnešiau! 

Mano  entuziazmą  bemat  ataušino  tai,  ką  pamačiau:  neskoningas,  šiurkštaus  audeklo  palaidinę  ir 
kelnes  bei  šiaudinę  skrybėlę.  Persikų  žieduose  šitaip  rengdavosi  žemiausio  rango  tarnaitės.  Širdis 
paplūdo  krauju,  bet  apsimečiau  nudžiugusi.  Nutaisiau  oriausią,  plačiausią  šypseną  ir  padovanojau  ją 
Čing  Dženui. 

Jis  atrodė  neapsakomai  laimingas.  Kaip  vaikas,  norintis  pasipuikuoti  prieš  tėvus 
padeklamuodamas  jiems  eilėraštį,  Čing  Dženas  rodė  man  lauktuves:  marinuotas  daržoves,  skarą, 
nedidelę  rankinę  ir  šiek  tiek  pinigų. 


-  Čing  Dženai,  -  įtariai  nužvelgiau  jo  veidą,  -  iš  kur  gavai  pinigų  visa  tai  nupirkti? 

-  Uždirbau. 

-  Dirbai?  Kur? 

-  Gatvėje. 

-  Pardavinėjai  savo  eliksyrą? 

-  Brangioji  Orchidėja,  juk  žinai,  kad  veikiau  mirčiau,  negu  šitaip  pasielgčiau. 

-  Atleisk,  -  supratau  paniekinusi  jam  šventus  dalykus. 

Jis  patylėjo,  paskui  tarė: 

-  Prašiau  išmaldos. 

Tie  paprasti  žodžiai  staiga  nugriaudėjo  kaip  perkūnas  man  virš  galvos.  Kartą  Čing  Dženas  man 
sakė  anksčiau  užsidirbdavęs  pinigų  atlikdamas  apeigas  per  gimtadienius,  laidotuves,  ką  nors 
laimindamas  ar  vydamas  piktąsias  dvasias.  Bet  dabar,  kai  gyveno  kaip  vienuolis  atsiskyrėlis,  progų 
šitaip  užsidirbti,  taigi  ir  pajamų,  gerokai  sumažėjo.  Gyvenant  kaip  atsiskyrėliui  -  ypač  po  to,  kai  prie 
jo  prisidėjau,  -  prasimanyti  pinigų  buvo  sunku. 

Bet  vis  tiek  negalėjau  patikėti,  kad  jis  tapo  elgeta! 

Pasijutau  tokia  pažeminta,  kad  net  negalėjau  pažiūrėti  į  jį.  Galop  neatitraukdama  akių  nuo  jo 
katilo,  kuris  dabar  man  panėšėjo  į  pragare  degantį  kapą,  paklausiau: 

-  Sakai,  elgetavai? 

-  Taip,  -  atsakė  jis  be  menkiausios  gėdos  balse. 

Stengiausi  neišsiduoti  pykstanti. 

-  Tau  ne  gėda  elgetauti  viešumoje? 

-  Daosistai  vadina  tai  išmaldos  prašymu,  aukų  priėmimu  ar  ryšio  su  gera  karma  mezgimu.  Dėl  to 
nėra  ko  gėdytis. 

Nėra  ko  nė  sakyti:  mačiau  skarmaluotus  vienuolius  ir  vienuoles,  prašančius  išmaldos  Šanchajaus 
gatvėse,  bet  tikrieji  -  šventykloms  priklausantys  -  vienuoliai  į  juos  žiūrėjo  iš  aukšto.  Motina  man 
aiškino,  kad  vienuoliai  atsiskyrėliai  turi  mažai  pajamų  šaltinių,  todėl  elgetavimas  tapo  jiems 
pagrindine  pragyvenimo  priemone.  Kartais  aš  pati  numesdavau  jiems  keletą  variokų,  kad  sulaukčiau 
geros  karmos.  Bet  niekada  neįsivaizdavau  būsianti  tokia  skurdė,  kad  gyvensiu  iš  išmaldos. 

Spoksojau  į  Čing  Dženą,  jo  lauktuves,  išelgetautus  pinigus  ir  pajutau,  kaip  manyje  pakyla  pyktis. 
Nebesivaidydama  sušukau: 

-  Kaip  tau  ne  gėda,  Čing  Dženai?! 

Jis  atrodė  apstulbęs. 

-Brangioji  Orchidėja,  tu  niekados  šitaip  su  manim  nekalbėjai! 

-  Todėl,  kad  taiksčiausi  su  tavim,  nes  niekada  neįsivaizdavau,  kad  tapsi  elgeta! 

Pamačiau,  kaip  jo  smilkiniuose  tvinksi  venos. 

-  Taiksteisi  su  manimi?!  -  piktai  paklausė  jis.  -  Nejaugi  tu  manęs  nemyli?!  Argi  aš  ne  gražiai  su 
tavim  elgiausi?! 


-  Gražiai?  Visą  laiką  nieko  daugiau  neveiki,  tik  šokinėji  aplink  tą  nugaišusį  paukštį  savo  eliksyre! 

-  Toks  mano  pašaukimas! 

-  Taip,  tau  terūpi  tavo  pašaukimas,  -  padaužiau  sau  į  krūtinę.  -  O  kaip  mano  pašaukimas? 

Bemat  pasigailėjau  tai  pasakiusi.  Kas,  jeigu  Čing  Dženas  lieps  man  vėl  imtis  prostitucijos?  Paskui 

pajutau  didžiulį  palengvėjimą:  niekada  j  am  nesakiau  tiesos  -  kad  buvau  ne  tarnaitė,  o  prostitutė. 

Jis  pažvelgė  į  mane  liūdesio  aptrauktomis  akimis. 

-  Čia  tu  esi  laisva. 

-  Laisva?!  Nekenčiu  šito  kalno!  Jis  -  mano  kalėjimas!  -  sušukau.  -  Tu  turi  savo  talismanus,  savo 
eliksyrą  ir  ilgaamžiškumo  pratimus,  o  ką  turiu  aš?!  Nieko! 

Apsiverkiau. 

Čing  Dženas  nieko  neatsakė,  paskui  švelniai  uždėjo  ranką  man  ant  peties. 

-  Atleisk,  Brangioji  Orchidėja.  Nežinojau,  kad  jautiesi  tokia  nelaiminga  gyvendama  čia  su 
manimi. 

Nenustodama  raudoti  įsikniaubiau  j  am  į  krūtinę. 

-  Nesakau,  kad  esu  nelaiminga.  Tiesiog. . .  neturiu  draugių  ir  negaunu  jokių  žinių  apie  motiną. 

Jis  paglostė  man  galvą  švelniai  tardamas: 

-  Rytoj  per  mugę  šventykloje  pamatysi  daugybę  žmonių.  Ten  mes  ir  paklausinėsime  apie  tavo 
motiną. 

Netikėtas  susitikimas 


Dangiškojo  debesies  šventykla  buvo  įsikūrusi  už  kokių  dvidešimties  kilometrų  nuo  mūsų  trobelės. 
Taupydamas  pinigus  Čing  Dženas  pasiūlė  pusę  kelio  eiti  pėsčiomis,  o  paskui  nusisamdyti  palankinus. 

Kai  pagaliau  vidurdienį  nusigavome  į  šventyklą,  prie  jos  vartų  jau  būriavosi  šansinai  -  dorybingi 
tikintieji,  dar  vadinami  siangke  -  kvapniaisiais  lankytojais,  mat  aukodami  dievams  jie  be  perstojo 
degina  smilkalus.  Bet  man  kilo  mintis:  ar  mainais  už  išleistus  pinigus  jie  gavo  ką  nors  daugiau  negu 
pelenus? 

Mums  teko  spraustis  ir  brautis  kaip  unguriams,  besirangantiems  gentainių  knibždančiame 
tvenkinyje.  Bet  aš  nė  kiek  nepykau;  po  teisybei,  man  be  galo  patiko  būti  stumdomai  žmonių.  Aš  net 
stabtelėjau  paglostyti  galvą  mažam  berniukui  ir  pauostyti  kvepalų,  sklindančių  nuo  išsičiustijusios  tai 
tai. 

Šventykla  darė  įspūdį  savo  amžiumi.  Saulė  žvilgėjo  geltonose  banguotų  stogų  čerpėse,  žali 
drakonai  šoko  auksiniuose  debesyse.  Dekoratyvinės  vėliavos  plazdėjo  vėjuje,  tarsi  motų  maldininkų 
miniai  ragindamos  aukoti  mainais  už  palaiminimus.  Tolumoje  dunksojo  balta  pagoda,  panaši  į 
barzdotą  išminčių,  dalijantį  savo  žinias  ir  paslaptis. 

Kai  įžengėme  į  šventyklą,  mus  pasitiko  paveikslai  ir  statulos,  vaizduojantys  visus  įmanomus 
dievus. 

Kumštelėjau  Čing  Dženui  į  alkūnę. 

-Kas  jie? 

Jis  parodė  į  virtinę  paveikslų,  vaizduojančių  barzdočius  įmantriais  chalatais. 

-  Šitie  -  aukščiausieji  iš  visų  dievų.  Jie  buvo  žemėje,  vos  tik  atsirado  visata. 

Paskui  parodė  į  šarvais  apsitaisiusius  vyrus,  raitus  ant  nuožmių  žvėrių. 

-  O  čia  -  karvedžiai,  vadovavę  demonams,  kad  šie  išvytų  piktąsias  dvasias  ir  suvaldytų  pabaisas. 

-  Jų  tiek  daug! 

-  Štai  kodėl  dievų  užtenka  visiems  mūsų,  mirtingųjų,  poreikiams,  -  žaismingai  šyptelėjo  jis. 

Kodėl  tada  nėra  romantikos  deivės,  kuri  išspręstų  mano  bėdą  dėl  Čing  Dženo?  -  pamaniau. 

Tuomet  pastebėjau  baltai  apsitaisiusią  deivę,  rankose  laikančią  kūdikį  -  Guan  In,  atsiunčiančią 

sūnų.  Priešais  statulą  meldėsi  ne  itin  jauna  ir  ne  itin  graži  moteris  -  išsitiesusi  kniūbsčia,  ji  skaudžiai 
daužė  galvą  į  akmenines  grindis. 

Parodžiau  ją  Čing  Dženui. 

-  Tiki,  kad  tai  padeda? 


-Nelygu kaip  nuoširdžiai  meldiesi. 

Čing  Dženo  žodžiai  privertė  mane  susimąstyti,  bet  nusprendžiau,  kad  nuoširdumas  čia  niekuo 
dėtas  -  viską  lemia  likimas.  Moterys  panašios  į  laukus  -  kai  kurios  vaisingos,  kitos  bevaisės.  Mintyse 
atsidusau.  Net  ši  Guan  In  negali  atnešti  man  Čing  Dženo  sūnaus,  jeigu  jis  ir  toliau  kreips  sėklą  atgal  į 
savo  smegenis. 

Mudu  stabtelėjome  pasigrožėti  akmens  kolona,  išraižyta  drakonais  ir  feniksais  -  darnios 
santuokos  simboliais.  Mano  akys  vedžiojo  grakščias  formas,  ranka  braukė  per  vėsius  paviršius,  o 
širdyje  tuo  metu  pajutau  liūdesį.  Kaip  tie  paukščiai  toje  aukštoje  kolonoje,  buvau  įkliuvusi  į  spąstus  ir 
negalėjau  išskristi. 

Tačiau  niūrios  mintys  netruko  praeiti.  Šventyklą  greitai  pildė  triukšminga  minia.  Visi  atrodė 
pasidabinę  geriausiais  drabužiais.  Nors  apdarai  Šanchajaus  matais  neatrodė  madingi,  žiūrėti  įjuos  po 
tiek  vienatvės  mėnesių  buvo  be  galo  džiugu.  Moterys  sukiojosi  apsirengusios  spalvingomis 
siuvinėtomis  palaidinėmis;  pomada  suteptus  plaukus  buvo  pasipuošusios  ką  tik  nuskintomis  gėlėmis, 
tulžių  plunksnomis  ar  brangakmeniais  puoštais  segtukais.  Kai  kurie  vyrai  vilkėjo  ilgais  kiniškais 
chalatais,  kiti  puikavosi  vakarietiškais  kostiumais  ir  fetrinėmis  skrybėlėmis.  Nors  tie  žmonės  atkako 
iš  uhu  sihai  -  penkių  ežerų  ir  keturių  jūrų— ,  -  visi  susirinko  tuo  pačiu  tikslu:  nuvyti  piktąsias  dvasias, 
pasimelsti  sėkmės  ir  gauti  palaiminimą. 

Tolumoje  šalia  aukštos  pakylos  pamačiau  susibūrusius  daosistų  vienuolius  įmantriai  siuvinėtais 
margaspalviais  chalatais.  Kalbėdami  jie  plačiai  gestikuliavo;  sulig  kiekvienu  judesiu  sužvilgdavo 
auksiniai  ir  sidabriniai  chalatų  siūlai,  sukeldami  į  vandenyną  neriančių  ir  iš  jo  išneriančių  žuvų 
įspūdį. 

Pastebėjęs  kitus  vienuolius  Čing  Dženas  pasivedėjo  mane  į  šalį. 

-  Brangioji  Orchidėja,  dabar  turiu  eiti  prie  jų  prisidėti  ir  rengtis  iškilmėms,  -  jis  apsidairė  aplink, 
paskui  prašneko  vėl:  -  Noriu,  kad  prasiblaškytum  Apeigos  prasidės  tik  po  dviejų  valandų,  tad  gal 
pasivaikščiok  aplink?  Ši  šventykla  milžiniška,  iš  daugybės  atskirų  statinių,  tad  rasi  į  ką  paganyti  akis. 

Jis  įdėmiai  pažvelgė  į  mane;  kampuotas  jo  veidas  atrodė  tiesiog  skausmingai  gražus  ir 
paslaptingas  švelnioje  šventyklos  šviesoje. 

-  Būtinai  grįžk  stebėti  apeigų,  bet  jei  kartais  nepamatysi  manęs,  apeigoms  pasibaigus  susitikime 
prie  pietinių  šio  pastato  vartų,  gerai? 

Linktelėjau  ir  kiek  galėdama  ilgiau  žiūrėjau  jam  į  akis. 

Jis  spustelėjo  man  ranką  ir  nuėjo.  Vos  po  keleto  žingsnių  grįžo. 

-  Brangioji  Orchidėja,  gaila,  kad  negaliu  palaikyti  tau  draugijos.  Tu  įsitikinusi,  kad  apsieisi  be 
manęs? 

Dar  kartą  linktelėjau  ir  patapšnojau  sau  per  kišenę. 

-  Turiu  tavo  duotus  pinigus. 

Jis  nusišypsojo. 

-  Tai  gerai,  eik  pasilinksmink.  Ir  neužmiršk:  susitiksime  prie  pietinių  vartų. 


-  Neužmiršiu. 

Jis  nuskubėjo  į  šalį  ir  netrukus  dingo  minioje. 

Lėtai  vaikštinėjau  mėgaudamasi,  kai  aplinkui  trynėsi  ir  mane  stumdė  kiti  žmonės.  Sklido  vešlios 
augmenijos,  smilkalų,  kvepalų,  keptų  valgių  kvapai,  sumišę  su  prakaito  smarve.  Traukiau  juos  giliai  į 
save  ir  dūsavau  iš  malonumo.  Po  kojomis  traškėjo  šiukšlės;  pavasario  ore  aidėjo  raminantys  tolimų 
varpų  garsai.  Retkarčiais  net  nusišypsodavau  gražiems  nepažįstamiems  vyriškiams,  rodydama  turinti 
gerą  skonį  ir  sugebanti  įvertinti  jų  išvaizdą. 

Pakėlusi  akis  pamačiau  mėlyną  kaip  jūra  ir  švarų  kaip  ryžių  popieriaus  lapas  dangų.  Oras  buvo 
vėsus  ir  toks  vaiskus,  kad,  rodės,  girdžiu,  kai  žmonės  mosuoja  rankomis  ar  net  mirksi. 

Antrą  kartą  apėmė  tikras  laisvės  pojūtis.  Pirmą  -  kai  su  Teng  Siong  pabėgau  iš  Persikų  žiedų. 
Dabar  tas  artimas,  bet  podraug  svetimas  vardas  skausmu  varstė  širdį  ir  kėlė  kaltės  pojūtį.  Per 
daugybę  mėnesių,  kai  pasinėriau  į  užmarštį  gyvendama  su  Čing  Dženu,  retai  galvodavau  apie  savo 
meilužę  Teng  Siong.  Kol  liežuvis  krutėjo  tardamas  šiuos  du  žodžius,  mintyse  regėjau  ją  -  elegantišką, 
moterišką.  Nenumaniau,  nei  kur  ji,  nei  ką  veikia.  Ar  galiu  drįsti  tikėtis,  jog  ji  negriežia  ant  manęs 
danties  už  tai,  kad  taip  staigiai  išėjau?  Bet  prabėgo  beveik  metai.  Kas,  jeigu  ji  jau  pamilo  kitą  ir 
visiškai  mane  pamiršo?  Ši  mintis  mane  liūdino.  Tačiau  pati  ją  palikau,  tad  galėjau  kaltinti  tik  save.  Ji, 
tokia  turtinga  ir  apsukri,  galėjo  keliauti  kur  tik  nori  ir  daryti  ką  tik  užsigeis.  Štai  kur  tikroji  laisvė! 
Kaip  aš  norėjau  būti  tokia  kaip  jinai!  Jeigu  nebūčiau  praradusi  pinigų  ir  brangenybių,  mano  padėtis 
dabar  būtų  buvusi  geresnė,  kur  kas  geresnė.  Būčiau  galėjusi  nusipirkti  didelį,  gražų  namą  ir  galbūt 
įtikinusi  Čing  Dženą  sulaužyti  vienuolio  įžadus  ir  gyventi  kartu.  Gal  susilaukčiau  kūdikio. 
Neabejojau,  kad  mažylis  būtų  labai  mielas.  Juk  jis  išvystų  pasaulį  iš  apsišvietusio  vienuolio  sėklos, 
įmestos  į  ming  dzi  dirvą!  Ranka  instinktyviai  nuslinko  link  pilvo,  bet  nepajuto  smarkiai  spardantis,  tik 
užčiuopė  plokščią,  nejudantį  paviršių. 

Akys  pritvinko  ašarų,  kai  toliau  vaikštinėjau  koridoriais,  po  mažesnes  šventyklas  ir  kiemus.  Staiga 
ašarų  temdomos  akys  pamatė  mažą  mergaitę.  Ji  buvo  trejų  ar  ketverių,  visa  apsitaisiusi  raudonai. 
Raudoni,  spindintys  skruostai  gražiai  derėjo  prie  suknelės  ir  batukų.  Jos  akys  buvo  didelės  ir 
apvalios,  tartum  miniatiūriniai  veidrodžiai,  atspindintys  du  lakstančius  į  šalis  juodus  stiklo  rutuliukus. 
Jai  striksint  ir  sukiojantis  storos  kasos  šokinėjo  ant  pečių  lyg  storos  valgymo  lazdelės. 

Susigraudinau:  kaip  gyva  nebuvau  mačiusi  tokios  žavios  mergaitės. 

Mergytė  ėmė  taupyti  mamai  už  rankovės. 

-  Mama,  mama,  -  žiūrėk!  -  tarė  ji  saldžiu  balseliu,  striuku,  storu  pirštuku  rodydama  į  gatvės 
prekiautojo  vežimėlį.  -  Pudingas! 

Jauna  motina  -  turtinga,  elegantiškai  apsitaisiusi  tai  tai,  pasilenkė  ir  paglostė  jai  galvelę. 

-  Tu  j  o  nori? 

Mergaitė  sulinksėjo. 

Vos  tik  mažylė  pasičiupo  cukrumi  apibarstytą  pudingą,  po  akimirkos  juo  išsiterliojo  visą  burną. 

Sukikenau  matydama  šį  vaizdą  ir  ištiesiau  ranką  patapšnoti  mergytei  galvą.  Mano  nuostabai, 


mergaitė  į  šį  draugišką  mano  gestą  neatsakė  šypsena:  baimė  iškreipė  mažą  apvalų  veiduką,  jis  išbalo 
kaip  pudingas  rankoje. 

-  Mamyte!  Mamyte!  -  ji  paleido  pudingą  iš  rankos  ir  ėmė  tampyti  motinai  už  suknelės  padurko. 

Turtuolė  pasisuko  į  mane,  ir  mūsų  žvilgsniai  susitiko.  Jos  akys  spindėjo  įtarumu  ir  panieka.  Paskui 

ji  mane  tiesiog  apstulbino  ir  šokiravo:  nusispjovė,  tarsi  norėdama  nuvyti  šalin  piktąsias  dvasias,  ir 
nuėjo  nusitempdama  dukrytę. 

Žiūrėjau,  kaip  jos  dingsta  minioje,  tokia  sutrikusi,  kad  net  drebėjau  visu  kūnu.  Staiga  susigriebiau, 
kad  jau  daug  mėnesių  nemačiau  savęs  veidrodyje.  Plaukai  netepti  pomada,  veidas  nematęs 
kosmetikos,  nepasikvėpinusi,  su  prastais  apdarais  ir  tamsiai  įrudusiu  veidu,  bylojančiu,  kad  plušu 
lauke  kaip  kokia  juodadarbė,  -  nenuostabu,  kad  tai  tai  nusispjovė  mane  pamačiusi.  Jiedvi  tikriausiai 
palaikė  mane  elgeta  ar  tarnaite,  šeimininkų  išvyta  todėl,  kad  susigriebė  kokią  baisią  ligą.  Gal  motina 
net  pamanė,  kad  galiu  pagrobti  jos  dukrelę!  Mane  pykino,  smilkiniuose  ėmė  tuksėti.  Nieko 
nuostabaus,  kad  mergytė  šitaip  išsigando,  o  jos  motina  taip  pasidygėjo! 

Dar  neseniai  žmonės  manimi  žavėjosi  kaip  itin  kultūringa  ir  rafinuota  ming  dzi.  Bet  dabar  atrodė, 
kad  pati  užuodžiu  savo  plaukų  ir  drabužių  skleidžiamą  smarvę.  Pasibaisėjusi  prišokau  prie  vežimėlio, 
numečiau  keletą  variokų,  pastvėriau  iš  prekeivio  pudingo  gabalą  ir  kaip  patrakusi  ėmiau  laižyti. 

-  O  vaaaarge. . .  -  pratisai  atsidusau.  Ištampytus  mano  nervus  laikinai  apramino  saldus  pudingas. 

Galvoje  šmėstelėjo  prisiminimas,  kaip  mama  vedėsi  mane,  Pavasario  Mėnesieną  ir  Nefrito  Vazą  į 

kirpyklą,  o  paskui  nupirko  mums  ledų;  vaikigalis  išplėšė  juos  man  iš  rankų  ir  vos  nepakliuvo  po 
automobilio  ratais.  Dabar  tikriausiai  atrodžiau  visai  kaip  jis  -  kaip  elgeta! 

Kol  savęs  gailėjausi,  mintyse  iškilo  kitas  vaizdas  -  mėlynakis  ponas  Andersonas.  Praėjo  devyneri 
metai  nuo  tada,  kai  mano  žvilgsnis  pirmą  kartą  susidūrė  su  šio  barbaro  žvilgsniu.  Paskui  mudu 
susitikome  dar  kartą,  kai  jis  atėjo  į  Persikų  žiedus  su  savo  partneriu  ponu  Ho.  Bet  jie  nustojo  lankęsi 
paviljone.  Retkarčiais  aš  vis  dar  pagalvodavau,  kur  jis,  ką  veikia.  Iš  paskutiniųjų  stengiausi  prisiminti 
jo  veidą,  bet  mintyse  regėjau  vien  tas  gerumu  spindinčias  mėlynas  akis. 

Dar  kartą  atsidusau  -  mėgaudamasi  pudingu  ir  galvodama  apie  tai,  kokių  netikėtumų  pasitaiko 
gyvenime.  Vaikščiodama  po  šį  didžiulį  šventyklos  kompleksą  jaučiausi  lyg  kokia  pašalaitė,  iš  tolo 
stebinti  pasaulio  įvykius.  Tai  mane  liūdino.  Kada  aš  rasiu  galimybę  tapti  tokia  kaip  visi,  turėti  bent  ką 
pastovaus  savo  gyvenime?  Čing  Dženas  turi  savo  nemirtingumo  eliksyrą,  o  ką  turiu  aš?! 

Su  tokiomis  mintimis  įėjau  į  vieną  iš  šventyklos  pastatų,  sumokėjau  už  ryšulėlį  smilkalų  ir 
uždegiau  juos  bronziniame  smilkytuve.  Atsiklaupusi  šalia  kitų  dievams  aukojančių  moterų,  ėmiau 
panosėje  melstis  už  tėtį,  Perlę,  Rūbinę,  mamą,  Čing  Dženą  ir  Teng  Siong.  Paskui,  kiek  apsiraminusi, 
vaikščiojau  toliau,  kol  visai  pamečiau  laiko  nuovoką.  Tuomet  išgirdau  mušant  būgnus  ir  gongus. 

Ištempusi  ausis  nuskubėjau  į  garsų  pusę  ir  galop  pamačiau  teatrą  po  atviru  dangumi;  vyko 
vaidinimas.  Žmonių  buvo  sausakimša.  Negavusieji  sėdimos  vietos  stovėjo  visur,  kur  tik  galėjo 
įsisprausti:  iš  šonų,  tarpueiliuose,  gale.  Keli  berniukai  net  įsikorė  į  medį,  kad  geriau  matytų. 
Nusipirkau  iš  šalimais  stovinčio  prekystalio  puodelį  karštos  arbatos  su  bandele  ir  prasispraudžiau  į 


aikštės  šoną.  Priešais  mane  šmėžavo  tiek  galvų,  kad  man  teko  nuolat  sukiotis,  kad  bent  akių  kampučiu 
matyčiau  sceną. 

Buvo  rodoma  opera  „Sudie,  mano  sugulove“  -  populiarus  kūrinys,  vaizduojantis  imperatoriaus 
Siang  Ju  pralaimėjimą  garsiajame  mūšyje  tarp  Hanų  ir  Ču. 

Scenoje  sugulovė  Ju  su  prašmatniu  galvos  apdangalu  perlų  kutais  ir  siuvinėta,  blizgučiais  puošta 
suknia  atėjo  atsisveikinti  su  savo  valdovu  imperatoriumi  Siangu.  Paskutinę  akimirką  su  vyru,  kurį 
mylėjo  ir  kurį  ištikimai  lydėjo  visą  savo  gyvenimą,  ji  nusprendė  atlikti  atsisveikinimo  šokį  su  kardais. 

Pasirodymas  buvo  nuostabus.  Du  kardai  žvilgėjo  ir  švysčiojo  ore;  kartais  jie  panėšėjo  į  du 
blykčiojančius  žaibus,  kitąsyk  -  į  du  besiplaikstančius  kaspinus.  Smuikas  leido  aukštus,  skausmingą 
raudą  primenančius  garsus,  būgnai  ir  gongai  riaumojo  it  tigrai. 

-  Hao!  Hao! 

Nuostabu!  Žiūrovai  pratrūko  garsiais  plojimais. 

Apsidairiau  aplink.  Žiūrovų  minioje  miestiečiai  buvo  sumišę  su  kaimiečiais.  Pasidavę  dramos 
kūrinio  iliuzijai,  laikinoje  scenoje  stebėdami  mėgdžiojamą  gyvenimą,  jie  atrodė  laimingi,  bent 
akimirkai  pamiršę  savo  rūpesčius. 

Vėl  pasisukau  į  sceną.  Joje  imperatorius  Siangas  dabar  dainavo: 

Mano  sugulove,  daugybę  metų  stovėjai  šalia  manęs  per  niekada  nesibaigiančius  mūšius. 

Šiandien  turėsime  pasukti  skirtingais  keliais. 

Tada  Siangas  paprašė  sugulovės  Ju  atnešti  vyno.  Ši  įpylė  du  pilnus  puodelius  ir  mostelėjo  baltai 
išgrimuota  ranka  tardama: 

Prašom,  mano  valdove. 

Siango  išraiška  tapo  jausminga;  jis  uždainavo: 

Mano  sugulove,  dabar  iš  visų  keturių  pusių  girdžiu  vien  Ču  karių  dainas.  Liu  Bangas 

tikriausiai  jau  užkariavo  mano  žemes.  Mano  širdis  baigia  išsekti,  mano  či  taip  pat! 

Sugulovė  apsipylė  ašaromis.  Liaunais,  panašiais  į  orchidėją  pirštais  ji  pašlakstė  vyną  į  tolį. 
Krištolinis  jos  balsas  nuskriejo  vakarą  vaizduojančių  tamsių  dekoracijų  link. 

Hanų  kariai  atsitraukė,  visur  sklinda  Ču  dainos. 

Jeigu  mano  viešpaties  dienos  suskaičiuotos,  tai  ir  tavo  niekingai  sugulovei  ateina 

galas. 


Sulig  tais  žodžiais  Ju  išsitraukė  kardą,  kurį  imperatorius  Siangas  buvo  užsikišęs  už  diržo,  ir 
susivarė  į  pilvą. 

-  Oi,  ne!  -  pasibaisėjusiais  veidais  sukliko  kai  kurie  žiūrovai. 

Mano  dėmesį  patraukė  ne  mergina,  vaidinanti  sugulovę  Ju,  bet  imperatoriaus  Siango  vaidmens 
atlikėjas.  Nemačiau,  ar  jis  gražus:  jo  veidas  buvo  nugrimuotas  juodai  ir  baltai,  jį  dengė  priklijuota 
ilga  barzda,  bet  mane  pakerėjo  jo  balsas.  Kaip  gyva  nebuvau  girdėjusi  kito  tokio  skaidraus  ir 
jausmingo,  bet  podraug  tokio  galingo,  kad  žiūrovai  čia  pritariamai  riaumodavo,  čia  bemat 
užsičiaupdavo,  kai  būdavo  bepradedą  šnekučiuotis.  Vyro  balsas  buvo  net  gražesnis  už  Čing  Dženo; 
vienintelis  trūkumas  buvo  tas,  kad  nebuvo  toks  skambus  ir  tokio  plataus  diapazono.  Įdėmiai  spoksojau 
į  aktorių,  stengdamasi  įsivaizduoti,  kaip  jo  veidas  atrodytų  be  grimo  ir  barzdos. 

Žiūrovai  toliau  pritariamai  šaukė  ir  plojo,  kol  uždanga  iš  lėto  nusileido,  užbaigdama  dramą  tiek 
scenoje,  tiek  ir  priešais  ją.  Nenorėdami  atsiplėšti  nuo  ore  tebetvyrančios  tragedijos,  žmonės 
stoviniavo  arba  iš  lėto  skirstėsi.  Man  teko  brautis  pro  minią,  kol  pasiekiau  sceną.  Ten  pasisukau  ir 
nusėlinau  į  užkulisius.  Čia  vieni  aktoriai  valėsi  grimą,  kiti  plepėjo,  treti  gurkšnojo  arbatą  žiaumodami 
užkrimstukus.  Ištiesusi  kaklą  veltui  bandžiau  pamatyti  aktorių,  vaidinusį  imperatorių  Siangą. 
Nedrąsiai  įžengiau  į  ankštą  aptvarą  ir  paklausiau  merginos: 

-  Mažoji  sese,  kur  tas  aktorius,  kuris  vaidino  imperatorių? 

Ji  man  parodė  į  kampą  -  nustebau,  nes  ten  pamačiau  moters  nugarą.  Aktorė  valėsi  grimą  priešais 
nedidelį  veidrodį. 

-  Mažoji  sese,  betgi  ten  moteris! 

-  Taip,  bet  mes  visos  moterys,  -  ji  parodė  į  afišą,  kabančią  virš  įėjimo.  -  Matot?  Mes  esam 
moteriška  „Auksinio  fenikso“  operos  trupė. 

Ilgai  žiūrėjau  į  hieroglifus  ir  auksiniais  siūlais  siuvinėtą  feniksą.  Jau  buvau  beklausianti  daugiau 
apie  šią  trupę,  bet  tada  moteris  kampe  pasisuko  ir  mudviejų  žvilgsniai  susitiko. 

Žiūrėjau  į  veidą  Teng  Siong! 

Jos  veide  pražydo  šypsena;  paskui  ji  atsistojo  ir  atskubėjo  prie  manęs.  Nekreipdamos  dėmesio  į 
kitų  aktorių  ir  scenos  darbininkų  žvilgsnius,  mudvi  apsikabinome. 

Kai  pagaliau  viena  kitą  paleidome,  ji  tarė: 

-  Brangioji  Orchidėja,  sek  paskui  mane. 

Teng  Siong  išsivedė  mane  iš  užkulisių.  Įsitikinusi,  kad  niekas  mūsų  nemato,  apkabino  ir  aistringai 
pabučiavo  į  lūpas. 

Ilgai  nepaleido  manęs  iš  glėbio. 

-  Kodėl  išėjai  neatsisveikinusi? 

Neturėjau  ką  į  tai  atsakyti,  todėl  tik  žiūrėjau  į  ją  ašarotomis  akimis  ir  plačiai  šypsojausi. 

-  Tik  pažiūrėk  į  save,  Brangioji  Orchidėja!  -  Ji  atsitraukė  ir  nužvelgė  mane.  -  Negaliu  patikėti, 
kad  vos  per  kelis  mėnesius  galėjai  šitaip  pasikeisti.  Dabar  galima  palaikyti  tave  kaimiete.  Arba 
vienuole  -  tik  reikėtų  nusiskusti  tuos  susivėlusius  plaukus.  Gal  to  nori? 


Susigėdusi  papurčiau  galvą.  Tikriausiai  ji  atspėjo,  kad  palikau  ją  dėl  to  vienuolio.  Šiaip  ar  taip, 
nė  viena  neužsiminėme  apie  Čing  Dženą. 

-  Atleisk,  Brangioji  Orchidėja,  -  tarė  ji.  -  Nenorėjau  tavęs  užgauti.  Tiesiog  man  plyšta  širdis 
matant,  kokia  tu. . .  -  ji  nutilo. 

-  Tikriausiai  atrodau  klaikiai? 

-  Ne,  Brangioji  Orchidėja,  tu  visuomet  gaivi  kaip  pavasaris  ir  graži  kaip  saulė.  Tiesiog. . .  -  ji  vėl 
nutilo,  paskui  baigė:  -  tu  nusipelnai  geresnio  gyvenimo  negu  tūnoti  miške. 

Man  skruostais  pabiro  ašaros. 

Teng  Siong  išsitraukė  nosinę  ir  nušluostė  akis. 

-  Brangioji  Orchidėja,  manau,  dangaus  valia,  kad  vėl  būtume  drauge,  todėl  prašau:  nuo  šiol  lik  su 
manimi. 

-  Bet  aš. . .  negaliu.  Man  reikia. . . 

-  Ne,  gali.  Tie  dvokiantys  vyrai  temoka  sužeisti  moteriai  širdį  ir  atimti  jos  grožį.  Leisk  man 
rūpintis  tavimi.  Prašau  tavęs! 

Ir  aš  sutikau. 

Kaip  neatsisveikinau  su  Teng  Siong,  kai  palikau  ją  dėl  vienuolio,  taip  dabar  neatsisveikinau  su 
Čing  Dženu,  kai  mečiau  jį  dėl  Teng  Siong.  Net  neieškojau  jo  mugėje  po  apeigų  bijodama,  kad  vėl 
neatsispirsiu  jo  kerams  ir  galų  gale  vėl  grįšiu  į  tą  kalno  kalėjimą. 

Tą  vakarą  jis  turbūt  ilgiausiai  laukė,  kol  pasirodysiu  ir  grįšiu  su  juo  namo.  Pasibaigus  apeigoms, 
kai  už  pietinių  vartų  sutemo,  jis  tikriausiai  ištiesęs  kaklą  dairėsi  manęs.  Gal  net  su  palengvėjimu 
atsiduso  ar  džiaugsmingai  šūktelėjo,  kai  tarėsi  mane  pamatęs,  deja,  ten  buvo  tik  kita  mergina  ilgais 
plaukais,  vilkinti  šiurkštaus  audeklo  palaidinę  ir  kelnes.  Tikriausiai  jam  kaktą  išmušė  prakaitas,  o 
širdis  su  pertrūkiais  daužėsi,  kol  jis  vis  žvalgėsi  aplink,  bet  niekur  nematė  mylimos  moters.  Turbūt  jis 
spėliojo,  ar  nebuvau  pagrobta,  o  gal  net  vėl  išžaginta.  O  gal  pasiklydau  ar  mane  ištiko  kokia  baisi 
nelaimė.  Maža  kas  galėjo  nutikti.  Kas  nors  tokio  košmariško,  kad  jam  plyšo  širdis  ir  mintyse  jis 
regėjo  tykštančius  kraujo  klanus. 

Spėliojau,  kaip  ilgai  jis  plyštančia  širdimi  laukė  tamsoje:  dvi,  tris,  keturias  ar  penkias  valandas? 
Kai  galiausiai  parsirado  namo,  nors  nepaprastai  išvargęs,  turbūt  negalėjo  nė  minutės  sumerkti  akių. 
Kitą  dieną  tikriausiai  vėl  neviltingai  manęs  visur  ieškojo.  Ir  dar  kitą.  Ir  dar  kitą. . .  Tikriausiai  nerimas 
kėlė  jam  baisiausią  skausmą.  Kaip  aš  galėjau  šitaip  žiauriai  pasielgti  su  žmogumi,  kurį  taip  karštai 
mylėjau?! 

Karčiai  žiūrėjau  į  savo  atspindį  veidrodyje  ir  nusispjoviau. 

-  Kekšė! 

Išsiskyrimas 


Teng  Siong,  kaip  ir  buvo  žadėjusi,  gerai  manimi  rūpinosi  -  tarsi  jaunamartė.  Pirmą  vakarą  kartu  jos 
viešbučio  kambaryje  ji  pamatė,  kokia  aš  išvargusi,  ir  prileido  man  karštą  vonią,  paskui  užsakė  keletą 
mano  mėgstamų  užkandžių.  Kai  pagaliau  pasijutau  švari  ir  soti  (neturėjau  apetito  ir  prarijau  vos  kelis 
kąsnius),  tikėjausi,  kad  ji  paims  mane  už  rankos  ir  mudvi  drauge  kopsime  į  Vu  kalną. 

Bet  ji  tarė: 

-  Brangioji  Orchidėja,  tikriausiai  esi  baisiai  išvargusi,  tad  jeigu  nori  ne  eiti  miegoti,  o  kalbėtis, 
mielai  tavęs  klausysiuosi.  Na,  o  jeigu  nori  miegoti,  -  ji  parodė  į  plačią  lovą,  -  šis  čiužinys  yra  labai 
minkštas  ir  patogus. 

Linktelėjau  stodamasi  nuo  stalo.  Ji  bemat  priėjo  prie  manęs,  švelniai  paglostė  veidą  ir  apsivijo 
rankomis  nelyginant  aštuonkojis  savo  čiuptuvais. 

-  Ar  žinai,  kad  dabar  esu  laimingiausia  moteris  pasaulyje? 

Nesumodama,  ką  atsakyti,  šyptelėjau,  ir  tiek.  Ji  paėmė  mane  už  rankos,  nusivedė  prie  lovos  ir 
išjungė  šviesą.  Apsikabinome  ir  nieko  nekalbėdamos  gulėjome  ant  minkšto  kaip  sojų  varškė  čiužinio. 

Tamsoje  it  smilkalų  gija  į  orą  pakilo  švelnus,  laibas  Teng  Siong  balsas. 

-Brangioji  Orchidėja,  prašau  tavęs:  neliūdėk. 

Nieko  neatsakiau. 

-  Prižadu:  tu  niekados  nesigailėsi  grįžusi  pas  mane. 

-  Tikiu  tavim,  Teng  Siong,  -  atsakiau,  švelniai  išsivadavau  iš  jos  glėbio  ir  nusigręžiau,  kad  ji 
negalėtų  paliesti  man  veido  ir  užčiuopti  mano  ašarų. 

Ji  švelniai  patrynė  man  nugarą,  paskui  užtraukė  ant  manęs  apklotą. 

-  Mano  Brangioji  Orchidėja,  greitai  keliauk  į  savo  mieląjį  sapnų  kaimą. 

Kai  kitą  rytą  prabudau,  buvo  jau  vienuolika.  Teng  Siong  jau  buvo  užsakiusi  kuklius  pusryčius: 
bandelių  su  kiauliena,  blynelių  su  laiškiniais  svogūnais  ir  sojų  pieno.  Nors  gyvendama  kalne  vos  ne 
badmiriavau,  išvakarėse  neturėjau  apetito.  Bet  dabar,  kai  atgavau  jėgas  po  gilaus  miego  minkštoje 
lovoje  ir  jaučiausi  saugiai,  pilvas  staiga  ėmė  urgzti  kaip  nepatenkinta  sugulovė.  Bandelės  įgavo 
gardžiausių  mėsos  kukulių  skonį,  blynai  -  minkštos  veršienos,  sojų  pienas  -  kregždžių  lizdų  sriubos. 
Viską  kimšau,  tarsi  ką  tik  būčiau  pabėgusi  nuo  bado  mirties. 

Teng  Siong  žiūrėjo  į  mane  švelnumo  kupinomis  akimis. 

-  Brangioji  Orchidėja,  jei  nori,  galiu  užsakyti  daugiau,  bet,  manau,  tau  kol  kas  nereikėtų  per  daug 


valgyti. 

Nekreipdama  dėmesio  į  jos  pastabą  plėšiau  bandeles  ir  blynus  į  gabalus  ir  grūdausi  į  burną,  tarsi 
bijodama,  kad  kas  nors  iš  manęs  atims. 

Kai  pagaliau  pasisotinau,  Teng  Siong  tarė: 

-  Šiandien  vaidinti  man  nereikia,  tad  nusivešiu  tave  pas  kirpėją,  paskui  nupirksiu  kosmetikos  ir 
visa,  ko  tau  dar  reikia.  Vėliau  grįšime  ir  numigsime.  O  vakare,  -  nusišypsojo  ji,  -  nusivešiu  tave 
atšvęsti,  kad  šitaip  laimingai  susitikome  vėl. 

Naktinis  klubas,  įsikūręs  judriame  Čianmenio  rajone  netoli  mūsų  viešbučio,  buvo  atidarytas  mažiau 
kaip  prieš  mėnesį.  Kai  Šanchajuje  buvau  ming  dzi,  ne  kartą  buvau  kviečiama  į  tokio  tipo  įstaigas,  bet 
dabar  mažai  ką  beprisiminiau.  Pirmą  kartą  ragavau  naktinio  Pekino  gyvenimo  -  ir  dar  su  meiluže! 
Širdis  ėmė  tuksėti,  kai  Teng  Siong  padavė  ranką  man  išlipant  iš  samdyto  automobilio  priešais 
skaisčiai  rausva  spalva  dažytą  pastatą.  Įėjome  pro  raudonus  vartus;  abipus  jų  kabojo  dainininkių 
vakarietiškais  apdarais  ir  šukuosenomis  plakatai.  Nespėjus  man  įdėmiau  pažiūrėti  į  tas  moteris, 
apsaugininkas  atidarė  duris  ir  mostu  pakvietė  mus  užeiti.  Mudvi  pasitiko  egzotiški  džiazo  garsai  ir 
kvepalų  aromatas,  sumišęs  su  cigarečių  dūmų  tvaiku.  Negiliai  įkvėpiau  ir  apsidairiau.  Interjeras  buvo 
puoštas  veidrodžiais,  spalvotomis  lempomis,  viskas  tviskėjo  auksu  -  kolonos,  kėdės,  sietynai.  Iš 
pradžių  vaizdas  man  priminė  antrarūšį  turkio  paviljoną,  aptarnaujamą  Rusijos  prostitučių.  Tačiau 
nemalonius  prisiminimus  greitai  pakeitė  žvali  nuotaika,  kai  pasirodė  metrdotelis  ir  nusivedė  mus  prie 
staliuko  kampe. 

Kol  Teng  Siong  teikė  užsakymą  įdėmiai  besiklausančiam  padavėjui,  nenuleidau  nuo  jos  akių. 
Nepriekaištingai  pasiūtu  kostiumu,  su  raudona  varlyte  ir  auksine  laikrodžio  grandinėle,  stilingai 
kabančia  iš  liemenės  kišenėlės,  Teng  Siong  labiau  panėšėjo  į  dabitą  negu  į  aktorių.  Pomada  sutepti 
trumpi  plaukai  blausioje  restorano  šviesoje  žvilgėjo  lyg  šilko  gijos.  Žiūrint  į  pakilią  jos  išraišką  ir 
plačius,  vyriškus  mostus,  man  širdį  glostė  palaima,  sumišusi  su  dėkingumu.  Atsidusau  iš 
pasitenkinimo.  Metus  nešiojusi  valstietės  apdarus,  dabar  pagaliau  galiu  gražintis  kosmetika,  vilkėti 
gražia  vakarietiška  suknele  ir  būti  tarp  madingų  žmonių! 

Padavėjas  netrukus  grįžo  su  buteliu  šampano;  jį  atkimšęs  pripylė  šviesiai  auksinio  skysčio  į 
aukštas  taures. 

Nuėjus  padavėjui,  Teng  Siong  su  žvalia  šypsena  veide  susidaužė  su  manimi. 

-  Už  tavo  grožį  ir  už  mūsų  susitikimą,  Brangioji  Orchidėja! 

-  Už  mūsų  susitikimą,  -  tyliai  pakartojau. 

Šampanas  skoniu  man  priminė  saldų  eliksyrą.  Auksiniai  burbuliukai,  rodės,  sako,  kad  akimirkomis 
prieš  išnykdamas  gyvenimas  yra  skausmingai  gražus.  Paskui  prisiminiau  eiles,  Perles  man 
deklamuotas,  kai  būdama  trylikos  atsidūriau  Persikų  žieduose: 


Kai  gėlė  pražysta,  skink  ją.  Nelauk,  kol  teliks  viena  nuoga  šakelė. 


Paskubomis  dar  kartą  nugėriau  didelį  gurkšnį  savo  auksinio  eliksyro,  nė  iš  tolo  nepanašaus  į 
dvokiantį  Čing  Dženo.  Padavėjas  vieną  po  kito  nešė  patiekalus:  šiltą  duoną  su  sviestu,  rusiškus 
barščius,  kuriuose  plaukiojo  jautienos  luitai,  pusžalį  kepsnį.  Per  šitas  ištaigingas  vaišes  mudvi  su 
Teng  Siong  gėrėme,  valgėme  ir  šnekučiavomės.  Nors  taip  ilgai  buvome  išsiskyrusios,  mūsų  likimai 
buvo  panašūs,  todėl  tarpusavio  ryšį  atkūrėme  vos  ne  akimirksniu.  Iliuzinėje,  dekadentiškoje  naktinio 
klubo  atmosferoje  ji  papasakojo  apie  savo  gyvenimą  be  manęs:  apie  pasirodymus  operos  trupėje; 
kokio  pasisekimo  sulaukė;  kaip  ją  užsipuldavo  konservatoriai,  manantys,  kad  moterims  atlikti  vyrų 
vaidmenis  -  šventvagystė. 

-  Cha  -  šventvagystė!  -  nusišaipė  ji  išsitraukdama  cigarą.  Geismingais  pirštų  judesiais  nupjovėjo 
galiuką,  užsidegė  auksiniu  žiebtuvėliu  ir  ėmė  papsėti.  -  Tie  vyrai  sako,  -  ji  palinko  arčiau  manęs  ir 
nuleido  balsą,  -  girdi,  moterų  kūnai  nešvarūs.  Taigi,  jei  mes  vaidinsime  vyrus,  užpykdysime  scenos 
dievą  ir  sutrikdysime  dangiškąją  tvarką. 

Ji  pasukiojo  nepadoriai  storą  cigarą  tarp  grakščių  pirštų. 

-  Absurdas!  Gal  jie  užmiršta,  kad  dvokiantys  padarai  -  tai  jie! 

Teng  Siong  galantiškai  nusijuokė  visai  kaip  vyras  krestelėdama  galvą  atgal. 

Baigusi  pasakoti  savo  istoriją  paklausė  manęs  to,  apie  ką  baiminausi  kalbėti,  -  kaip  gyvenau 
mudviem  išsiskyrus.  Bijojau,  kad  kalbėdama  apie  Čing  Dženą  išsiduosiu,  kokie  gilūs  mano  jausmai 
jam.  Taigi  papasakojau,  kokia  nelaiminga  jaučiausi  gyvendama  atskirta  nuo  žmonių  kalne,  bet 
nutylėjau  priežastį,  dėl  kurios  ištvėriau,  -  meilę  daosistų  vienuoliui.  Kaip  visada  taktiška  Teng  Siong 
prisispyrusi  nekamantinėjo  tų  dalykų,  nes  būtų  pasijutusi  tokia  pat  nelaiminga  kaip  ir  aš. 

Mes  toliau  mėgavomės  prašmatniu  apstatymu,  putojančiu  auksiniu  vynu,  triukšminga  muzika  ir 
egzotiškais  patiekalais.  Dabar  klubas  buvo  beveik  sausakimšas.  Orūs  vyrai  -  kai  kurie  liesi, 
žiauriomis  minomis  ir  į  šalis  lakstančiomis  akimis,  kiti  -  stori,  atsikišusiais  pilvais  ir  riebiais  veidais 
-  atėjo  lydimi  nesaikingai  išsidažiusių,  išsičiustijusių  moterų.  Kelios  poros  jau  šliureno  po  šokių 
aikštelę.  Moteris  skaisčiai  žalia  suknele  kaip  samana  prie  akmens  prikibo  prie  vyro  įrudusiu  veidu. 
Neabejojau:  dabar  ji  parduoda  savo  šypseną,  vėliau  parduos  ir  kūną. 

Pagalvojau,  kad  galiu  gyventi  ne  mažiau  prašmatniai  negu  ji,  nors  man  savo  kūno  nebereikia 
pardavinėti,  ir  vos  susilaikiau  nenusišypsojusi.  Tada  mečiau  švelnumo  kupiną  žvilgsnį  į  gražiąją  savo 
meilužę. 

-  Teng  Siong,  ačiū,  kad  grąžinai  man  gyvenimą. 

Ji  paplekšnojo  man  per  ranką. 

-  Brangioji  Orchidėja,  tu  nusipelnai  viso,  kas  geriausia.  Visada. 

Sklandžiais  turtingo  plevėsos  judesiais  ji  paėmė  šampano  butelį  ir  įpylė  man  dar  vieną  taurę. 

Subtiliai  siurbčiodama  šampaną  apsidairiau  plačiau.  Galiausiai  mano  žvilgsnis  nukrypo  į 
šiurkščios  išvaizdos  vyrą  prie  trečio  staliuko  nuo  mūsų.  Jis  neturėjo  viduriniojo  piršto,  todėl  cigaretę 
negrabiai  laikė  tarp  smiliaus  ir  bevardžio.  Tankų  antakį  perpus  dalijo  randas,  suteikiantis  jo  veidui 
nuožmią,  bet  podraug  nelaimingą  išraišką  -  lyg  jis  būtų  koks  imperatoriaus  eunuchas—.  Atrodė,  kad 


jis  atėjo  į  klubą  vienas  ir  jį  domina  vien  tai,  į  ką  jis  žiūri,  -  mudvi  su  Teng  Siong. 

-  Teng  Siong,  -  širdis  ėmė  taip  daužytis,  kad,  rodės,  tuoj  ištrūks  iš  krūtinės,  -  ar  matai  štai  ten 
vyrą  be  piršto?  Jis  neatitraukia  nuo  mūsų  akių.  Gal  jis...  vienas  iš  mamos  ir  tėčio  žmonių,  ieškančių 
manęs? 

Teng  vogčiomis  žvilgtelėjo  į  vyrą,  paskui  vėl  pasisuko  į  mane.  Nustebau,  nes  ji  nusišypsojo. 

-  Manau,  jis  tik  pavydi  man  tokios  gražios  palydovės. 

-  Iš  kur  žinai,  kad  jis  ne  iš  Persikų  žiedų? 

-  Manai,  tavo  mama  nusamdys  detektyvą,  sumokės  jam  už  traukinio  bilietą,  vyną  ir  valgius 
naktiniame  klube,  kad  tavęs  čia  ieškotų?  -  Ji  nutilo,  gurkštelėjo  šampano,  paskui  pridūrė:  -  Tiesiog 
jis  mėgaujasi  tavo  grožiu. 

Jos  žodžiai  paglostė  man  savimeilę. 

-  Tu  taip  manai? 

Teng  Siong  nieko  neatsakė,  tik  atpjovė  gabalą  kepsnio  ir  padėjo  man  į  lėkštę. 

-  Nesijaudink  ir  valgyk  daugiau.  Nuo  mėsos  raudonis  neišnyks  iš  tavo  skruostų  ir  tu  nepritrūksi  či. 

Tada  pastebėjau,  kad  du  ne  mažiau  šiurkščios  išvaizdos  vyrai  ir  dvi  neskoningai  apsirengusios 

merginos  sėdasi  prie  keturpirščio  vyro. 

-  Matai  -  jis  su  draugais,  -  tarė  Teng  Siong.  -  Sakiau,  kad  nėra  ko  nerimauti.  Mėgaukis  šia 
akimirka. 

Mums  baigus  valgyti,  Teng  Siong  paėmė  mane  už  rankos. 

-  Brangioji  Orchidėja,  eime  šokti. 

-  Bet  aš  jau  seniai  nešokau. 

-  Nesijaudink,  vesiu  aš. 

Šokių  aikštelėje  Teng  Siong  buvo  tokia  pat  grakšti  kaip  lovoje.  Jos  kūnas  natūraliai  reagavo  į 
muzikos  ritmą,  kojos  slydo  grindimis  be  jokių  pastangų  kaip  karpis  vandeniu.  Vis  dėlto  žiūrėdama  į 
svajingą  jos  veidą  galvojau  vien  apie  Čing  Dženą.  Štai  aš  jausmingai  sukuosi  šiame  ištvirkusiame 
mieste,  o  ką  daro  jis  tame  nuošaliame  kalne?  Jeigu  nebūtų  pasirinkęs  atsiskyrėlio  gyvenimo,  galbūt 
dabar  šokčiau  su  juo,  o  ne  su  Teng  Siong.  Ar  jo  judesiai  šokių  aikštelėje  būtų  tokie  pat  grakštūs  kaip 
atliekant  ezoterinius  ir  erotinius  ritualus?  Ar  mudviejų  gyvenimui  nieko  netrūktų,  jeigu  jis  būtų  ne 
vienuolis,  o  plevėsa? 

Po  šių  nemalonių  minčių  apie  Čing  Dženą  bemat  sekė  kitos  -  apie  mano  motiną.  Kodėl  ji  ne  Tajo 
kalne,  kaip  buvo  sakiusi  man?  Gal  dabar,  kai  aš  linksminuosi  prašmatniame  naktiniame  klube,  ji 
gyvena  kaip  vienuolė  atsiskyrėlė  vienui  viena  šaltame  urve?  O  gal  ji  jau  negyva?  Jeigu  taip,  tuomet 
jos  vėlė  klajoja  nerasdama  sau  vietos  in  pasaulyje,  nes  aš  nedeginau  smilkalų  jai  nuraminti  ir 
nukreipti  pas  Budą.  Bet  jeigu  ji  vis  dar  gyva,  ji  neranda  ramybės  savo  mintyse  (jei  tebegalvoja  apie 
mane),  nes  jaudinasi  dėl  dukters.  Pajutau  kylantį  kaltės  pojūtį,  paskui  baimę.  Įsivaizdavau  motiną 
plika  galva,  sunykusią,  vargiai  prisidengusią  kūną  purvinu,  daug  kartų  lopytu  vienuolės  apdaru, 
raunančią  žolę  pūslėtais  pirštais.  Ji  prasižioja  norėdama  įsimesti  į  burną  besiraitantį  slieką,  pamatau 


bedantę  burną,  virtusią  tamsia  kaip  pragaras  skyle. . . 

-  Brangioji  Orchidėja,  apie  ką  galvoji?  -  sukuždėjo  man  į  ausį  Teng  Siong. 

-  Apie  nieką,  -  dirbtinai  nusišypsojau  stengdamasi  paslėpti,  kad  man  širdį  drasko  skausmas. 
Apglėbusi  per  juosmenį  Teng  ėmė  sukioti  mane  į  visas  puses.  Prisiminiau,  kaip  vaikystėje  man 

patikdavo,  kai  tėvas  aukštai  išsupdavo  mane  sūpuoklėmis,  kad  geriau  pamatyčiau  pasaulį.  Dabar,  kai 
paragavau  gyvenimo  negandų,  norėjau  tik  vieno:  rasti  ką  nors  tvirta,  į  ką  galėčiau  įsitverti. 

Prisiglaudžiau  prie  liekno  Teng  Siong  kūno  kaip  vaikas,  įsikibęs  į  motinos  suknelės  padurkus. 
Meilužė  pabučiavo  mane  į  kaktą. 

-  Ar  dabar  esi  laiminga? 

-  Taip,  -  atsakiau,  bet  mintyse  pridūriau:  -  Ir  ne. 

Kitą  dieną  viešbučio  kambaryje  bučiniais  mane  pažadino  Teng  Siong. 

-  Labas  rytas,  -  suniurnėjo  ji.  Jos  žvilgsnis  buvo  švelnus,  veidas  paraudęs.  Rankos  ėmė  čiuopti 
mano  kūną. 

Prisiminiau  sau  duotą  pažadą:  jeigu  mums  bus  lemta  dar  kartą  susitikti  šiame  gyvenime, 
stengsiuosi  padaryti  ją  laimingiausia  lesbiete  pasaulyje.  Atsiliepdami  į  smegenų  nurodymus,  mano 
rankos,  lūpos  ir  liežuvis  griebėsi  erotikos  meno  siekdami  provokuoti  ir  kelti  malonumą. 

Teng  Siong  vakare  turėjo  vaidinti,  todėl  nusivedė  mane  į  „Dvigubos  laimės“  arbatinę  pasižiūrėti 
„Auksinio  fenikso“  operos  trupės.  Arbatinė  irgi  buvo  Čianmenio  rajone.  Kai  išlipome  iš  rikšos,  Teng 
Siong  pasuko  pro  šonines  duris  tiesiai  į  užkulisius.  Kai  kurios  moterys  šnekučiavosi,  kitos  kartojo 
savo  tekstus,  dar  kitos  dažėsi  antakius  mažyčiais  teptukais. 

Nespėjus  man  geriau  apsidairyti,  ovalaus  veido,  budrių  akių  mergina  prišoko  prie  Teng  Siong  ir 
žaismingai  įgnybo  į  ranką. 

-  Mano  valdove,  jūs  vėluojate! 

Teng  pasisuko  į  mane  ir  nusišypsojo. 

-  Brangioji  Orchidėja,  čia  Melodingoji  Dūdelė.  Šįvakar  ji  scenoje  bus  mano  nuotaka. 

Tada  pristatė  merginai  mane: 

-  Čia  Brangioji  Orchidėja,  mano. . .  draugė. 

Teng  Siong  žodžiai  mane  nuliūdino.  Ta  sulūžusi  dūdelė  -  jos  „nuotaka“,  o  aš,  jos  meilužė,  rodos, 
staiga  tapau  tik  drauge?!  Ėmiau  įdėmiai  apžiūrinėti  merginą  ir  akimirksniu  mane  apėmė  įtarimas. 
Kalbant  jos  akys  koketiškai  šaudė  į  šalis,  tobulo  ovalo  veide  nušvisdavo  plati  šypsena,  pirštai  be 
perstojo  lietė  mano  mylimosios  ranką.  Bet  neturėjau  kada  apie  tai  galvoti,  nes  Teng  jau  tempė  mane  į 
šalį  pristatyti  kitoms  aktorėms.  Nors  ne  visos  buvo  jaunos  ir  gražios,  jos  tryško  entuziazmu  galėdamos 
vaidinti.  Paskui,  man  nebaigus  kalbėtis  su  pusamže  aktore,  vaidinančia  laodan  -  senas  damas,  - 
išgirdau  laibą  Melodingosios  Dūdelės  balsą: 

-  Prašom  pasirengti,  iki  pasirodymo  liko  nedaug  laiko! 


Tada  Teng  Siong  priėjo  prie  manęs  ir  rodydama  ranka  į  jaunutę  merginą,  baukščiai  stovinčią 
šalia,  tarė: 

-  Brangioji  Orchidėja,  netrukus  prasidės  vaidinimas,  tad  tegul  Mažoji  Katė  parodo  tau  vietą 
salėje.  Tikiuosi,  spektaklis  tau  patiks. 

Prieš  man  nueinant  ji  vogčiomis  pakštelėjo  man  į  skruostą.  Kai  išsitiesiau,  pamačiau,  kad 
Melodingoji  Dūdelė  neatitraukia  nuo  mūsų  akių. 

Mažoji  Katė  nusivedė  mane  iš  užkulisių  ir  parodė  kėdę  prie  staliuko  arbatinės  priekyje.  Man 
atsisėdus  mergina  bemat  nuėjo  ir  grįžo  nudžiugindama  mane  karštu  rankšluosčiu,  valgiais  ir  arbata. 
Pamačiusi,  kad  kišu  ranką  į  piniginę,  tarė: 

-  Oi,  ne.  Panelė  Teng  jau  sumokėjo  man. 

Ir  dingo  užkulisiuose. 

Papūčiau  į  puodelį  su  karšta  arbata  ir  apsidairiau  aplink.  Arbatinė  buvo  beveik  sausakimša. 
Lankytojai  vis  dar  plūdo  į  vidų,  o  prekiautojai  triukšmingai  vaikščiojo  tarp  staliukų  siūlydami  arbatą, 
cigaretes  ir  užkrimstukus:  pyragaičius  su  sezamo  sėklomis,  cukruotus  imbierus,  džiovintas  slyvas  ir 
skrudintas  arbūzų  sėklas.  Pastebėjau  kelias  prašmatniai  apsitaisiusias  tai  tai,  atėjusias  su  tarnaitėmis; 
viena  švelniai  ramino  kūdikį,  klykiantį  taip  isteriškai,  kad  net  veidukas  išraudo.  Vaikinas  su  mergina 
tyliai  kalbėjosi  taip  prisikišę,  kad  panėšėjo  į  besibučiuojančias  žuvis.  Būrelis  pusamžių  moterų 
liežuvavo  gurkšnodamos  arbatą,  gliaudydamos  arbūzų  sėklas  ir  spjaudydamos  lukštus  ant  grindų. 
Žmonės  atrodė  laimingi  ir  susijaudinę  -  gal  kai  kurie  pirmą  kartą  matys  spektaklį,  kuriame  vaidins 
vien  moterys. 

Netrukus  pakilo  uždanga  ir  nedidelę  arbatinę  bemat  užliejo  šaiži  dvistygių  smuikų  aimana,  vis 
pertraukiama  pašėlusiai  dundančių  būgnų  ir  gongų.  Nors  Teng  Siong  buvo  man  pasakojusi,  kaip 
dainavo  operoje  prieš  tapdama  Fungo  sugulove,  dabar  pirmą  kartą  žinosiu,  kad  scenoje  jinai.  Šįsyk  ji 
atliks  jauno,  gražaus  mokslininko  vaidmenį. 

Šį  vakarą  buvo  rodomas  kunciui  spektaklio  „Bijūnų  paviljonas“  Pekino  operos  pastatymas.  Tai 
buvo  meilės  istorija  apie  vyriškį,  įsimylėjusį  gražią  vėlę;  savo  meilės  galia  jis  galiausiai  prikėlė  ją  iš 
i  n  pasaulio. 

Du  Liniang  -  jaunąją  merginą  ir  vėlę  -  vaidino  Melodingoji  Dūdelė.  Nors  pati  mergina  man 
nepatiko,  turėjau  pripažinti,  kad  vaidina  ji  tiesiog  stebuklingai.  Visus  žiūrovus  iki  ašarų  sugraudino 
gailus,  į  maniją  panašus  jos  ilgesys  mokslininkui,  kurį  buvo  sutikusi  tik  sapne.  Kai  ilgiausiai  kentėjusi 
ji  pagaliau  scenoje  mirė  iš  beviltiškos  meilės,  aplink  girdėjau  vien  atodūsius.  Šalia  manęs  sėdinti 
storulė  vis  purtė  galvą,  nosine  šluostydamasi  akių  kampučius.  Mergina  už  dviejų  staliukų  nuo  manęs 
balsu  raudojo. 

Kitame  paveiksle,  vaizduojančiame  Melodingosios  Dūdelės  vaidinamos  veikėjos  laidotuves,  man 
ėmė  daužytis  širdis,  nes  žinojau,  kad  tuoj  į  sceną  išeis  Teng  Siong.  Staiga  garsiai  sutratėjo  būgnai,  bet 
pirma  iš  užkulisių  kyštelėjo  tik  karklo  šakelė.  Ji  kabojo  ore  kankinamai  ilgai  -  kelias  akimirkas,  -  kol 
galiausiai  pasirodė  ir  tas,  kuris  ją  laikė,  -  jaunas  mokslininkas  baltai  grimuotu  veidu. 


Teng  Siong  vaidino  nepriekaištingai  -  jos  judesiai  buvo  stilizuoti,  bet  sklandus  ir  idealiai 
suderinti  su  muzika.  Net  iš  surištų  į  kuodelį  plaukų  kabantis  kaspinas  ir  vėduoklė  rankoje,  rodės, 
išraiškingai  perteikia  sukilusius  mokslininko  Liu  Mengmėjaus  jausmus.  Kai  Liu  širdingu,  tyru  Teng 
Siong  balsu  prisiekė  iki  mirties  mylėsiąs  vėlę,  mano  akys  pritvinko  ašarų.  Šluostant  akis 
rankšluosčiu,  širdį  man  sopėjo  iš  pavydo  Melodingą) ai  Dūdelei.  Ak,  kad  galėčiau  išmainyti  tikrą 
gyvenimą  į  gyvenimą  scenoje  ir  būčiau  ta  laiminga  dūdelė,  o  Teng  Siong  -  tikras  vyras  ir  tikras  mano 
sutuoktinis! 

Mano  meilužė  tiek  kartų  persikūnijo,  kad  buvau  suintriguota.  Išvakarėse  ji  buvo  plevėsa 
vakarietišku  kostiumu,  šiandien  -  paprastas  kinų  mokslininkas,  deklamuojantis  eiles  savo 
vaiduokliškai  mylimajai.  Bet  abu  šie  vaidmenys  buvo  vyro.  Kaip  ji  atrodė  būdama  brangakmeniais 
pasidabinusi  Fungo  sugulovė? 

Gyvenimas  didmiestyje  su  turtinga,  nuo  vyro  pabėgusia  sugulove-operos  primadona  kaip  diena  ir 
naktis  skyrėsi  nuo  gyvenimo  kalne  su  beskatikiu  daosistų  vienuoliu.  Kai  Teng  Siong  nereikėdavo 
vaidinti,  ji  vesdavosi  mane  į  prašmatnius  restoranus  ragauti  brangių  patiekalų:  Pekino  anties,  kiaulių 
žarnų,  ryklių  pelekų  ar  jūrų  sraigių.  Pilnais,  šiltais  pilvais  mudvi  važinėdavome  rikša  ir 
mėgaudavomės  naktiniu  miesto  gyvenimu.  Kartais  ji  liepdavo  vežikui  išleisti  mus  prie  kokios 
arbatinės  ir  mudvi  nueidavome  mėgautis  karšta  arbata  ir  laibais  balsais  dainuojančiomis,  koketiškai 
besišypsančiomis  ir  grakščiai  gestikuliuojančiomis  merginomis. 

Tačiau  aš  nuolat  jutau,  kad  man  kažko  stinga.  Dažnai  prisimindavau  Tangų  dinastijos  kurtizanės  Ju 
Siuandzi  žodžius:  „Lengviau  rasti  neįkainojamus  turtus  negu  mylintį  vyrą.“  Būdama  šalia  Čing  Dženo 
turėjau  mylintį  vyrą,  bet  neturėjau  neįkainojamų  turtų.  Gyvendama  su  Teng  Siong  turėjau 
neįkainojamus  turtus,  bet  neturėjau  vyro.  Ko  gero,  teisus  buvo  Buda:  troškimams  nėra  galo. 

Taigi  apgailestaudama  dėl  pikto  likimo  mėgavausi  Teng  Siong  meile  ir  atgauta  prabanga.  Tačiau 
mano  gyvenimas  vis  dar  atrodė  toli  gražu  ne  palaimingas.  Nors  Persikų  žieduose  darbo  turėjau  per 
akis,  gyvendama  kalne  įsitikinau,  kad  ne  ką  geriau,  kai  turi  per  mažai  ką  veikti.  Todėl  dabar, 
pragyvenusi  su  Teng  Siong  du  mėnesius,  nusprendžiau  susirasti  kokį  užsiėmimą.  Teng  sakė,  jeigu  tik 
noriu,  irgi  galiu  stoti  į  operos  trupę.  O  jei  nenoriu,  ji  turinti  pakankamai  pinigų  mudviem  pragyventi. 
Nenorėjau  būti  jos  išlaikytinė,  todėl  nusprendžiau  stoti  į  trupę.  Persikų  žieduose  įgijau  šiokį  tokį 
supratimą  apie  Pekino  operą,  bet  gavau  ne  profesionalios  aktorės,  o  tik  pusiau  profesionalios 
dainininkės  kvalifikaciją.  Be  to,  pagrindiniai  vaidmenys  jau  buvo  išdalyti  tokioms  puikioms  aktorėms 
kaip  Melodingoji  Dūdelė,  o  kitos  nelabai  troško  konkurenčių  savo  vaidmenims.  Taigi  man  tekdavo  tik 
menkučiai  vaidmenys:  tarnaitės,  senutės,  pažo,  kartais  net  žemo  lygio  prostitutės.  Man  mokėdavo,  bet 
už  vieną  vaidinimą  uždirbdavau  mažiau,  negu  mano  tarnaitė  kadaise  gaudavo  arbatpinigių  iš  kokio 
rinktinio  kliento.  Negana  to,  vaidindama  kokią  tarnaitę  ar  pažą  turėdavau  stebėti,  kaip  Melodingoji 
Dūdelė  flirtuoja  su  Teng  Siong  ir  smulkiu,  gražiai  sudėtu  kūnu  glaudžiasi  prie  aukštos,  berniuko 
figūros  Teng  Siong.  Negalėjau  nesibaiminti,  kad  ta  sulūžusi  dūdelė  mėgins  suvilioti  Teng  Siong.  Jeigu 


jai  pavyks,  kas  rūpinsis  manimi,  iš  ko  aš  gyvensiu? 

Nors  nenorėjau  paleisti  Teng  Siong,  negalėjau  liautis  galvojusi  apie  Čing  Dženą.  Iš  pradžių 
maniau,  kad  jeigu  įstosiu  į  trupę  ir  nuolatos  dirbsiu,  neturėsiu  laiko  apie  jį  galvoti.  Bet  klydau.  Čing 
Dženas  vis  įsėlindavo  į  mano  mintis  ne  tik  ramybės  akimirkomis,  kai  skaitydavau  ar  mąstydavau,  bet 
ir  vaidinant  scenoje.  Ir,  žinoma,  kai  mylėdavausi  su  Teng  Siong. 

Taigi  aš  galutinai  taip  ir  nepabėgau  iš  to  kalno  kalėjimo,  nes  Čing  Dženo  vaiduoklis  niekados  nuo 
manęs  neatstodavo.  Kūnu  buvau  su  Teng  Siong,  bet  mintimis  ir  toliau  su  vienuoliu.  Dažnai  ramiai 
vakarieniaujant  su  Teng  Siong  man  atrodydavo,  kad  mano  meilužis  vienuolis  sėdi  tarp  mudviejų  ir 
liūdnai  žiūri  man  į  akis.  Ką  gali  žinoti  -  gal  jis  iš  tikro  ten  būdavo,  juk  jis  man  sakė,  kad  jo  alchemija 
gali  padaryti  žmones  nematomus?!  Dar  stengdavausi  įsivaizduoti,  ką  jis  galėtų  veikti.  Gal  tiesiog 
gyveno  kaip  anksčiau:  meditavo,  skambino  kinu,  darė  alchemijos  bandymus  ir  rašė  talismanus,  tik  jau 
be  manęs.  Mane  liūdino  mintis,  kad  galėjau  sukliudyti  jo  tėvui  įsipareigotoms  dvasinėms  paieškoms. 
Bet  dar  blogiau  būdavo,  kai  įsivaizduodavau  jį  galint  būti  anaiptol  ne  vieną  -  juk  galėjo  suvilioti  kitą 
merginą,  kad  ir  toliau  praktiškai  derintų  in  su  jang. 

Kai  įsivaizduodavau  visas  padėtis,  kurias  jis  išmėgins  su  kita  moterimi,  ir  įvairiausius  būdus, 
kuriais  jis  liežuviu  ir  ilgais  pirštais  šliauš  per  visą  jos  kūną,  mano  krūtinę  užliedavo  karštis  ir 
galiausiai  iš  lūpų  ištrūkdavo  dejonė.  Tomis  akimirkomis  baisiausiai  troškau  bėgti  atgal  pas  jį  ir  atimti 
jį  iš  tos  naujos  meilužės,  kuri  niekados  negalės  jam  duoti  to,  ką  turiu  aš.  Bet,  aišku,  visada 
pritrukdavau  drąsos:  baiminausi,  kad  jis  gali  ant  manęs  įtūžti  ir  išvaryti  lauk.  Galėjo  nutikti  dar 
baisesnis  dalykas:  gal  jis  jau  nukreipė  visą  dėmesį  į  tą  naują  merginą  -  o  ji  gali  būti  net  gražesnė  už 
mane  -  ir  tiesiog  manęs  nė  nepastebės. 

Kai  mano  vaizduotė  aprimdavo,  imdavau  galvoti:  net  jeigu  Čing  Dženas  man  atleis  ir  priims  atgal, 
kaip  aš  ištversiu  dar  vieną  žiemą  plikoje  jo  „šventykloje“?  Jeigu  dėl  jo  dar  kartą  palikčiau  Teng 
Siong,  vargu  ar  galėčiau  tikėtis  ją  vėl  mane  priimsiant.  Nepajėgdama  apsispręsti  toliau  gyvenau  su 
meiluže  lesbiete,  kankinama  geismo  daosistų  vienuoliui. 

Be  to,  nuolat  persekiojo  mintis  apie  motiną.  Ji  galėjo  būti  visai  netoliese,  bet  nenumaniau  kur. 
Keletą  kartų  automobiliu  ir  palankinu  keliavau  į  gausias  šventyklas  Vakarų  kalnuose,  bet  kaskart  teko 
grįžti  nuliūdusia  širdimi.  Po  kelių  mėnesių  pagaliau  nustojau  jos  ieškoti,  nors  stengiausi  visiškai 
neprarasti  vilties. 

Gyvenau  su  Teng  Siong  metus.  Laikui  bėgant  kažkaip  supratau,  kad  šitaip  gyventi  amžinai  negalėsiu. 
Nors  atrodė,  kad  dienos  su  Teng  bėga  be  rūpesčių:  mudvi  vaidindavome,  kalbėdavomės  apie  menus, 
vakarieniaudavome  prašmatniuose  restoranuose,  trindavome  veidrodžius,  jutau,  kad  atsitiks  kažkas 
bloga,  -  taip  „vėjas,  šniokščiantis  paviljone,  pranašauja  kalnuose  kylančią  audrą“.  Pastaruoju  metu 
Teng  Siong  nebe  taip  dosniai  pirko  man  dovanas,  o  kai  mylėdavomės,  ji  neberodydavo  tokios  aistros 
kaip  anksčiau.  Anksčiau  ji  stengdavosi  suteikti  man  malonumą  lovoje,  o  dabar  aš  stengdavausi  ne  tik 
ją  patenkinti,  bet  ir  sujaudinti.  Gal  dėl  to  kalta  Melodingoji  Dūdelė?  Gal  Teng  Siong  sumanė  mane 


palikti  dėl  jos? 

Kaskart,  kai  klausdavau  jos,  ar  kas  nors  ne  taip,  ji  teatsakydavo: 

-Nesijaudink,  Brangioji  Orchidėja,  viskas  gerai. 

Tačiau  kažkokia  gili  nuojauta  man  kuždėjo,  kad  čia  pat  tyko  nelaimė.  Man  atrodė,  kad  jaučiu,  kaip 
ji  bado  mane  -  net  plaukai  šiaušėsi. 

Vieną  naktį  mudviem  pasimylėjus  prispyriau  Teng  Siong  pasakyti,  ką  ji  nuo  manęs  slepia. 

-  Na,  gerai,  -  ji  atsisėdo  lovoje  ir  pažiūrėjo  man  į  akis.  -  Tik  prašau.  Brangioji  Orchidėja, 
nesijaudink. . . 

Pirmą  kartą  jos  balse  pajutau  baimę. 

-  Teng  Siong,  manai,  atlaikiusi  tiek  negandų,  aš  neįstengsiu  ištverti  dar  vienos? 

-  Bijau,  kad  netrukus  mums  gali  tekti  pasukti  skirtingais  keliais,  -  jos  akys  buvo  liūdnos,  bet 
balsas  griežtas. 

Jos  žodžiai  nuskambėjo  kambaryje  kaip  bombos  sprogimas. 

Išsigandusi  atsisėdau. 

-  Ką  nori  pasakyti? 

Ji  nieko  nesakė,  tik  nervingai  glamžė  paklodę. 

-  Tu  manęs. . .  nebemyli?  -  neatlyžau.  -  Dabar  myli  Melodingąją  Dūdelę? 

-  Aišku,  kad  myliu  tave,  o  Melodingoji  Dūdelė  man  nė  kiek  nerūpi,  -  ji  patylėjo,  paskui  pridūrė:  - 
Tiesiog  aš. . .  aš  bijau,  kad  mane  gali  nužudyti. 

-  Ką?!  -  Man  kūnas  nuėjo  pagaugais;  mano  balsas  pašoko  iki  lubų.  -  Kas  atsitiko?! 

-  Atrodo,  vyras  mane  susekė. 

-  Tavo  vyras?  Turi  galvoje  mano  didžiausio  palankumo  svečią  didįjį  poną  Fungą? 

Užsitraukiau  apklotą,  nes  pečiai  ėmė  tirtėti  iš  šalčio. 

Ji  linktelėjo. 

-  tu  įsitikinusi?  Iš  kur  žinai? 

-  Aš  matau,  kad  esu  sekama. 

-  Teng  Siong,  kodėl  nesakei  man  to  anksčiau? 

-  Nenorėjau,  kad  jaudintumeisi.  Be  to,  visai  neseniai  man  išsisklaidė  paskutinės  abejonės. 

-Kaip? 

-  Pastebėjau  tarp  žiūrovų  porą  visur  mane  sekančių  akių.  Iš  pradžių  maniau,  kad  čia  koks 
aistringas  operos  gerbėjas.  Bet  paskui  pastebėjau,  kad  tos  akys  kupinos  ne  susižavėjimo,  o  pagiežos. 
Šis  žmogus  ne  gerbėjas,  jis  turi  kažkokių  piktų  kėslų,  -  ji  įdėmiai  pažvelgė  į  mane.  -  Prisimeni  tą 
bepirštį  vyrą  naktiniame  klube? 

Linktelėjau. 

-  Manei,  kad  mama  su  tėčiu  atsiuntė  jį  tavęs  sekti.  Patikinau,  kad  taip  nėra.  Tada  turėjau  suprasti, 
kad  jį  atsiuntė  mano  vyras  manęs  susekti. 

-  Bet  Teng  Siong,  tu  juk  persirengusi  vyru.  Kaip  jie  galėjo. . . 


-  Brangioji  Orchidėja,  aš  dirbu  moterų  operos  trupėje,  o  prieš  Fungui  paimant  mane  į  suguloves, 
buvau  operos  dainininkė. 

-  O,  varge!  Manai,  jie  pastebėjo,  kad  aš  -  tavo  meilužė? 

-  Manau,  kad  kol  kas  nepastebėjo.  Bet  dėl  to  man  ir  neramu,  -  Teng  Siong  nepaliovė  sukiojusi 
apkloto,  ir  šis  dabar  buvo  visas  susiglamžęs  nelyginant  drobulė,  į  kurią  buvo  įsupta  mumija.  - 
Šanchaj iečiai  manė,  kad  tu  pabėgai  su  vyru.  Neįsivaizduoju,  iš  kur  kas  nors  galėtų  žinoti  apie 
tikruosius  mudviejų  santykius.  Tačiau  Fungo  pakalikai  neatlyžta.  Anksčiau  ar  vėliau  jie  sužinos. 

-  O,  dangau!  Bet  iš  kur  tu  žinai,  kad  tuos  žmones  atsiuntė  didysis  ponas  Fungas? 

-  O  kas  dar? 

Abi  ilgai  tylėjome.  Paskui  Teng  Siong  vėl  prakalbo: 

-  Brangioji  Orchidėja,  norėjau  viską  papasakoti  tau  anksčiau,  bet  neužteko  drąsos,  -  ji  atsiduso.  - 
Dabar  turiu  išeiti  iš  operos  trupės  ir  palikti  tave,  kol  dar  ne  vėlu. 

-  Teng  Siong,  aš  tave  lydėsiu. 

-  Ne!  -  Ji  atrodė  taip  ryžtingai  nusiteikusi,  kad  net  susigraudinau.  -  Kai  tie  žmonės  išsiaiškins,  kas 
esu  iš  tikrųjų,  man  grės  siaubingas  pavojus.  Nenoriu,  kad  jis  grėstų  ir  tau.  Nėra  nieko,  ko  Fungas 
nepadarytų,  -  ji  metė  į  mane  skvarbų  žvilgsnį.  -  Prieš  tapdamas  verslininku,  jis  buvo  kariauninkas. 

Išgirdus  tą  žodį,  mane  nukrėtė  šiurpas. 

-  Kariauninkas?  Niekada  man  to  nesakei. 

Nuleidusi  mano  žodžius  negirdomis  ji  kalbėjo  toliau: 

-  Negana  to,  kad  jis  žudė  nekaltus  civilius,  jis  net  nušovė  savo  dukrą. 

-  Mano  tėvą  irgi  nužudė  kariauninkas!  -  bemat  pertariau  ją. 

-  Tavo  tėvą?  Kaip? 

-  Na,  tas  kariauninkas  pats  jo  nežudė,  bet  jis  per  teismą  pasiuntė  jį  myriop. 

Leidau  Teng  Siong  su  manimi  daryti  viską,  ir  ji  tirdavo  mano  kūną  kaip  nuotykių  ieškotojas, 
įžengęs  į  naują  teritoriją,  bet  prisimindama  atsisveikinant  motinos  duotą  įspėjimą  niekada  jai 
nepasakojau  tėvelio  mirties  aplinkybių. 

Iki  šiol.  Dabar  išklojau  viską  apie  savo  praeitį. 

Man  baigus,  Teng  Siong  veidas  buvo  baltas  kaip  jos  maigomas  apklotas. 

-  O,  varge,  -  manau,  kad  Fungas  ir  buvo  tas  žmogus,  kuris  pasiuntė  tavo  tėvą  myriop! 

Ne  iš  karto  suvokiau  jos  žodžių  reikšmę,  o  kai  suvokiau,  širdis  ėmė  daužytis  kaip  kruša  į  langą. 

-  Tu  įsitikinusi? 

-  Taip,  nes  tą  vakarą  ten  buvau.  Savo  akimis  mačiau  visą  incidentą. 

Ji  tankiai  sumirksėjo,  tartum  šitaip  galėtų  ištrinti  iš  atminties  tuos  siaubingus  vaizdus. 

-  Reginys  buvo  klaikus.  Trijulė  susikibo,  kiekvienas  stengėsi  pačiupti  pistoletą.  Galiausiai 
merginai  pavyko  išplėšti  jį  Fungui  iš  rankos.  Smuikininkas  -  tavo  tėvas!  -  mėgino  ištraukti  ginklą  iš 
jos,  bet  jinai  spyrė  jam  į  paslėpsnį,  tada  Fungas  vėl  jį  pačiupo.  Jo  dukra,  rodės,  pamišo.  Ji  šoko  ant 
tėvo,  ėmė  jį  draskyti  ir  kandžioti.  Smuikininkas  bandė  juodu  perskirti.  Tada  pistoletas  Fungo  rankoje 


iššovė,  kulka  pataikė  merginai  tiesiai  į  tarpuakį. . . 

Teng  Siong  parodė  sau  į  kaktą;  jos  akys  atrodė  pasibaisėjusios,  tartum  kulka  būtų  pataikiusi  į  ją. 

Atitraukiau  jos  delną  nuo  veido  ir  laikiau  savo  rankose. 

-  Vadinasi,  mergina  nenusišovė  -  ją  nušovė  Fungas? 

Nespėjus  Teng  Siong  atsakyti,  pasakiau  jai,  ką  žmonės  manė  buvus  tiesa  -  kad  kariauninkas 
pasigėrė  ir  išžagino  dukrą.  Pažeminta  mergina  čiupo  tėvo  pistoletą  ir  nusišovė.  Kol  ji  su  tėvu  grūmėsi 
dėl  ginklo,  visi  stovėjo  sukaustyti  siaubo,  o  mano  tėvas  -  tas  smuikininkas  -  nesėkmingai  mėgino  juos 
perskirti  ir  pagriebti  ginklą. 

-  Ne,  mergina  nenusišovė,  -  be  jokių  abejonių  pareiškė  Teng  Siong.  -  Fungas  nušovė  savo  paties 
dukrą. 

Pasijutau,  lyg  galvoje  būtų  nugriaudėjęs  sprogimas.  Rodės,  matau,  kaip  mano  balsas  pašoka  į  orą 
ir  krauju  ištykšta  ant  sienos. 

-  Jis  nužudė  ir  mano  tėvą! 

Stojo  ilga  tyla.  Buvau  tokia  pritrenkta,  kad  negalėjau  ištarti  nė  žodžio.  Man  buvo  nesuvokiama: 
svečias,  kuriam  rodžiau  didžiausią  palankumą  -  didysis  ponas  Fungas,  kuris  paaiškėjo  esąs  Teng 
Siong  vyras,  buvo  dar  ir  kariauninkas,  pasiuntęs  myriop  mano  tėvą!  Nusigavau  į  tokią  tolybę  vien 
tam,  kad  sužinočiau,  jog  žmogus,  kurio  ieškau,  visus  tuos  metus  buvo  mano  panosėje!  Aš  daugybę 
kartų  gulėjau  su  savo  tėvo  žudiku! 

Man  perdžiūvo  burna,  rankos  ėmė  drebėti,  lūpos  be  perstojo  niurnėjo: 

-  O,  varge! 

Teng  Siong  mane  apkabino. 

-  Prašau  nurimti,  Brangioji  Orchidėja. 

Paskui  ji  paleido  mane  iš  glėbio,  paėmė  arbatinį  ir  įpylė  mudviem  arbatos. 

Iš  lėto  gurkšnojau  nė  nejausdama,  kad  skystis  degina  burną. 

-  Visiškai  nenumaniau...  visus  tuos  metus  jis  buvo  mano  klientas,  bet  niekada  nieko  nepasakojo 
apie  save  ar  savo  šeimą. 

Stojo  ilga  tyla.  Galop  Teng  Siong  reikšmingai  pažiūrėjo  į  mane. 

-  Ar  jis  gražiai  su  tavim  elgdavosi? 

-  Tam  tikra  prasme  taip.  Jis  dosniai  pirkdavo  man  dovanas. 

Teng  Siong  nužvelgė  mano  veidą. 

-  Žinai,  kodėl  jis  gražiai  su  tavim  elgdavosi?  -  Nelaukdama  mano  atsakymo  paaiškino:  -  Todėl, 
kad  tu  priminei  jam  dukrą.  Šypsantis  jos  skruostuose,  kaip  ir  tavo,  pasirodydavo  duobutės.  Tik  jos 
buvo  kur  kas  gilesnės  -  tokios  gilios,  kad  beveik  panėšėjo  į  dvi  ją  kaustančių  geležinių  pančių 
lankelius.  Bet,  -  atsiduso  Teng  Siong,  -  tikrasis  jos  kalėjimas  buvo  tėvo  manija.  Fungas  mylėjo  dukrą 
per  daug  -  ne  kaip  tėvas. 

-  O  paskui  ją  išžagino? 

-Nė  kiek  tuo  neabejoju.  Kartais  pagalvoju,  kad  jis  galėjo  nužudyti  ją  tyčia. 


Tie  žodžiai  mane  pritrenkė. 

-  Bet  kodėl? 

-  Todėl,  kad  labiau  subrendusi  ji  galėjo  atskleisti,  ką  jis  jai  padarė. 

Abi  patylėjome;  paskui  ištiesiau  ranką  norėdama  ją  paliesti. 

Teng  Siong  sugavo  mano  delną  ir  pabučiavo. 

-  Atsidūrusi  Fungo  namuose,  nuo  pirmos  dienos  galvojau  bėgti,  o  kai  pamačiau,  kaip  jis  nušauna 
dukrą,  supratau  turinti  taip  pasielgti.  Mes  žinojome:  jis  nudės  kiekvieną,  kuris  bent  žodeliu  prasitars 
apie  tai,  kas  nutiko  iš  tikrųjų. 

Ji  patylėjo,  paskui  kalbėjo  toliau: 

-  Po  dukters  mirties  jis  ėmė  sparčiai  nykti. 

-  Kodėl  jis  neturi  jokių  nemalonumų? 

-  Todėl,  kad  tebėra  labai  turtingas.  Nelengva  susidoroti  su  žmogumi,  kurio  seifuose  prigrūsta  tiek 
aukso,  kad  žmogų  apakina. 

Teng  Siong  įdėmiai  pažvelgė  man  į  veidą. 

-  Brangioji  Orchidėja,  tavo  tėvas  buvo  drąsus  žmogus.  Ta  drąsa  j  am  tik  pakenkė. 

Mintyse  mačiau,  kaip  tėvelis  užrištomis  akimis,  storomis  grandinėmis  sukaustytomis  rankomis  ir 
kojomis,  yra  vedamas  į  mirties  bausmės  vykdymo  vietą.  Jis  vos  vilko  kojas,  bet  ne  iš  baimės,  o  todėl, 
kad  sunkios  grandinės  įsirėžė  giliai  į  kūną.  Kraujas  ir  pūliai  sunkėsi  iš  kulkšnių,  ir  užuodžiau  iš  jų 
sklindantį  pūvančios  mėsos  dvoką.  Pragaro  karalius  nekantraudamas  laukėjo  ištiesęs  letenas  aštriais 
nagais.  Tačiau  tėvelio  veidas  buvo  ramus,  net  išdidus,  nes  jo  sąžinė  buvo  švari.  Jis  nusižengė  tik  tuo, 
kad  padarė  gera  -  nieku  gyvu  nesutiko  susitepti  širdies  purvais. 

Bausmės  vykdytojai  pakėlė  šautuvus  ir  nusitaikė  į  tėvelį.  Jiems  jis  tebuvo  dar  vienas  kasdienių 
šaudymo  pratybų  taikinys.  Dar  viena  auka  tarp  pusės  milijardo  kinų.  Tėčio  akys  po  skuduru,  kuriuo 
buvo  užrištos,  sumirksėjo,  lūpos  sukrutėjo,  bet  niekas  nežinojo,  ką  jis  mąsto  ar  mėgina  pasakyti 
paskutinę  akimirką  raudonosiose  dulkėse. 

-  Pokšt! 

Salvė  ištrynė  tą  pasididžiavimo  išraišką  tėvelio  veide  ir  nutraukė  jo  kančias. 

Kraujas  it  kokie  raudoni  driežai  pasipylė  iš  smilkinio,  nutekėjo  skruostu  ir  pliūptelėjo  ant  žemės. 

Niekas  nebeužstojo  sienos  už  jo  nugaros,  ir  tėvelis  susmuko  ant  žemės. . . 

Tas  vaizdas  sukėlė  man  siaubą,  bet  tada  prisiminiau  žodžius:  „Žmogui  nevalia  gyventi  toje 
pačioje  žemėje  kaip  jo  tėvo  žudikas.“  Dabar  žinojau,  ką  turiu  daryti  toliau. 

-  Teng  Siong,  mudvi  vis  tiek  turime  išsiskirti,  nes  aš  grįžtu  į  Šanchajų  -  į  Persikų  žiedų  paviljoną. 

Ji  stvėrė  mane  už  rankų. 

-  Brangioji  Orchidėja,  gal  išprotėjai?! 

-  Likau  gyva  ne  tam,  kad  būčiau  kekšė.  Slėpiau  priežastį,  dėl  kurios  gyvenu,  -  atkeršyti  už  tėvą. 
Jau  buvau  beprarandanti  viltį  rasti  tą  kariauninką.  Tikriausiai  dangaus  valia  tu  pasakei  man,  kas  jis. 

-  Brangioji  Orchidėja,  prašau  mane  išklausyti.  Tau  nepavyks  atkeršyti  -  jis  vis  dar  per  daug 


įtakingas!  Net  jeigu  nužudysi  jį  aptarnaudama  lovoje,  įsivaizduok,  kokie  bus  padariniai.  Neverta 
aukoti  gyvybės  dėl  kažkokio  pabaisos!  -  dabar  Teng  Siong  jau  maldaute  maldavo.  -  Brangioji 
Orchidėja,  pamiršk,  ką  tau  sakiau.  Įsivaizduok,  kad  susapnavai  košmarą. 

-  Negaliu,  -  gurkštelėjau  deginančios  arbatos.  -  Aš  turiu  grįžti. 

-  Prašau  tavęs,  Brangioji  Orchidėja!  Mes  patyrėme  tiek  pavojų,  kol  atgavome  laisvę,  tad  nesielk 
dabar  kvailai.  Be  to,  Fang  Rong  ir  Vu  Čiangas  būtinai  tave  nubaus  už  tai,  kad  pabėgai! 

-  Blogiausia,  ką  jie  gali  man  padaryti  -  uždaryti  kelioms  dienoms  tame  tamsiajame  kambaryje. 
Atleisk,  Teng  Siong,  bet  aš  privalau  grįžti  į  Šanchajų. 

-  Maldauju  -  nedaryk  to!  Be  to,  tu  juk  neturi  pakankamai  pinigų  grįžti,  tiesa? 

Krūptelėjau.  Staiga  suvokiau  gyvenusi  daugiausia  iš  Teng  Siong  pinigų  -  operos  trupėje  aš 
uždirbdavau  skatikus.  O  jos  pinigai  iš  tikrųjų  buvo  didžiojo  pono  Fungo  -  taigi  krauju  sutepti  mano 
tėvo  žudiko  pinigai! 

-  Kol  pasuksime  skirtingais  keliais,  -  toliau  kalbėjo  Teng  Siong,  -  duosiu  tau  šiek  tiek  sidabrinių 
monetų.  Deja,  jų  ilgam  neužteks,  nes  didžiąją  dalį  mudvi  jau  išleidome. 

-Kur? 

-  Brangioji  Orchidėja,  visi  tie  prabangūs  viešbučiai  ir  prašmatnūs  restoranai. . . 

Beveik  nesiklausiau.  Vos  Teng  Siong  baigė,  pareiškiau: 

-  Tuomet  aš  vėl  dirbsiu  prostitute,  kad  susitaupyčiau  pinigų. 

Ji  skvarbiai  į  mane  pažvelgė. 

-  Brangioji  Orchidėja,  paklausyk  manęs:  pamiršk  kerštą  ir  gyvenk  sau  toliau!  Labai  apgailestauju, 
kad  negaliu  daugiau  tau  padėti.  Dabar  tesu  grumstas,  tirpstantis  jūroje,  -  pati  menkai  tegaliu  sau 
padėti.  Mudviejų  keliai  turi  išsiskirti.  Nieko  nesakysiu  trupės  narėms,  tu  irgi  tylėk,  bet  jeigu  su  jomis 
susitiksi  ir  jos  klaus  apie  mane,  sakyk  nenumananti,  kur  esu. 

-  Kur  tu  vyksi? 

-  Atleisk,  Brangioji  Orchidėja,  bet  tau  nesakysiu,  nes  nenoriu  įstumti  tavęs  į  pavojų.  Pamiršk 
mane  ir  gyvenk  sau  toliau.  Bet  per  daug  nesijaudink:  man  viskas  bus  gerai.  Žiūrėk  savęs. 

Abejojau,  ar  ji  išties  mano,  kad  jai  viskas  bus  gerai.  Jos  žodžiai  man  veikiau  priminė  gedulingą 
raudą.  Mane  nukrėtė  šiurpas.  Ji  apsikabino  mane,  nutraukė  antklodę  ir  mudvi  atsigulėme  ir 
susiglaudėme. 

Teng  Siong  švelniai  paleido  mane  iš  glėbio,  nuėjusi  atkimšo  butelį  vyno  ir  įpylė  mudviem  po 
pilną  puodelį.  Susidaužėme  ir  pasigirdo  mažytis  sprogimas. 

-  Ganbei2Z,  Brangioji  Orchidėja. . .  -  neįstengdama  baigti  ji  atlošė  galvą  ir  išgėrė  iki  dugno. 

Pakėliau  puodelį  ir  susipyliau  vyną  į  burną.  Karčiai  saldus  skystis  nudegino  gerklę,  paskui  it 

kokia  liepsnojanti  gyvatė  nusirangė  stemple.  Pastačiau  puodelį  ir  uždainavau  „Už  Jango  perėjos“  -  be 
akompanimento,  nes  nebeturėjau  savo  kino.  Teng  Siong  prie  manęs  prisidėjo.  Tą  liūdną  vakarą  jos 
balsas  skambėjo  taip  tyrai,  kad  visi  mano  rūpesčiai  ir  baimės,  rodės,  ištirpsta  romantiškuose  jo 
aiduose. 


Mudviejų  akys  paplūdo  ašaromis.  Džiaugsmo  ašaromis.  Kai  kančia  tampa  nebepakeliama,  gali  tik 
visiškai  išskysti,  o  jau  tada  patiri  didžiausią  džiugesį. 

Prašau:  išgerk  dar  vieną  puodelį  vyno. 

Kai  Jango  perėja  liks  už  nugaros,  niekas  tavęs  nebelauks. 

Šiandien  atsisveikinę  savo  ilgesį  galėsime  išreikšti  tik  svajomis. . . 


26  Nuo  senovės  laikų  iki  Sui  dinastijos  kastravimas  buvo  tradicinis  bausmės  būdas  ir  galimybė  gauti  tarnybą  pas  imperatorių.  Mingų 
dinastijos  pabaigoje  imperatoriui  tarnavo  apie  70  000  eunuchų. 

27  Į  sveikatą  ('„iki  dugno“  kin.). 

Vėl  skambinu  pipa 


Kitą  dieną,  kaip  ir  bijojau,  Teng  Siong  nebepamačiau.  Tikriausiai  ji  primaišė  man  ko  nors  į  gėrimą, 
kad  laiku  nepabusčiau.  Ant  stalo  radau  odinį  kapšelį  su  sidabrinėmis  monetomis  ir  laišką. 

Mieliausioji  Brangioji  Orchidėja, 

atleisk,  kad  turiu  išeiti  neatsisveikinusi.  Gaila,  kad  negalėjau  palikti  tau  daugiau 
pinigų,  bet  beveik  viską,  ką  pasiėmiau  iš  Fungo,  išleidau  -  operos  trupei  išlaikyti  ir 
mudviejų  reikmėms.  Nesiskundžiu,  tik  noriu,  kad  suprastum. 

Susikrauk  daiktus  ir  kuo  greičiau  išvyk!  Prašau  tavęs:  nemėgink  manęs  ieškoti, 
nes  tai  bergždžias  reikalas,  be  to,  įstumsi  save  į  pavojų. 

Tik  Dangus  nuspręs,  ar  mūsų  keliai  dar  susikirs  šiame  ar  kitame  gyvenime. 

Tenoriu  viena:  jei  susitiksime  vėl  šiame  nepastoviame  pasaulyje,  kad  galėtum  mane 
mylėti.  Kartais  gailiuosi,  kad  nenumirėme  mėnesienoje,  apsikabinusios  viena  kitą  po 
tuo  varpu.  Šitoks  mudviejų  galas  būtų  buvęs  labai  gražus,  tiesa? 

Tikiuosi,  manęs  laukia  gera  karma  ir  gimsiu  iš  naujo  kitame  gyvenime  vyru,  tad 
pagaliau  galėsi  mane  mylėti  be  jokių  dvejonių,  visa  širdimi.  Meldžiuosi,  kad  tavęs 
lauktų  geresnė  karma  negu  mano.  Gerai  žiūrėk  savęs,  kad  gyventum  ilgai  ir 
laimingai.  Prašau  tavęs  pasimelsti  Guan  In,  kad  kitame  gyvenime  man  būtų  geriau. 
Paskutinės  mano  mintys  bus  apie  tave. 

Telaimina  mudvi  Dangus,  kol  susitiksime  vėl. 


Teng  Siong 

Mano  akys  pritvinko  ašarų,  jos  ištiško  ant  laiško,  Teng  Siong  rašmenys  išskydo  ir  virto 
miniatiūriniais  lavonais. 

Mano  akys  iš  lėto  nuklydo  į  langą  ir  įsmigo  į  balsvą  kaip  žuvies  pilvas  ryto  dangų.  Staiga  mane 
apėmė  panika.  Išsitraukiau  krepšį  ir  ėmiau  karštligiškai  krautis  daiktus. 

Vėl  pasijutau  esanti  vienui  viena  pasaulyje.  Nedrįsau  likti  operos  trupėje,  todėl  pasislėpiau 
nušiurusioje  smuklėje  ir  miegojau,  kad  užmirščiau  savo  rūpesčius.  Šmėstelėjo  mintis  grįžti  pas  Čing 
Dženą,  bet  dabar,  kai  išties  galėjau  taip  padaryti,  supratau:  net  jeigu  įstengsiu  pažvelgti  į  akis  tam 


vyrui,  kurį  palikau  neatsisveikinusi,  neištversiu  vėl  gyvendama  toje  varganoje  nuošalaus  kalno 
trobelėje.  Man  teliko  vienintelis  žmogus  -  mano  motina,  -  bet  vis  dar  nenumaniau,  kur  jinai.  Man 
atrodė  beviltiška  vienai  raštiją  nepažįstamame  didmiestyje. 

Bėgo  dienos,  savaitės.  Staiga  sunerimau  pamačiusi,  kad  Teng  man  palikti  pinigai  baigia  ištirpti  - 
teliko  tiek,  kad  smarkiai  taupant  užteks  vos  kelioms  savaitėms. 

Susmukau  ant  lovos  suvokusi,  kokia  sunki  mano  padėtis. 

-  O,  varge,  -  ką  man  dabar  daryti?!  -  pagalvojau  balsu. 

Iš  pradžių  apėmusi  baimė  ėmė  nykti;  kilo  mintis  iš  naujo  imtis  pipos. 

Nusipurčiau.  Nejaugi  man  lemta  baigti  savo  gyvenimą  prostitute? 

Nors  ši  mintis  mane  liūdino,  kitos  išeities  iš  šios  baisios  padėties  nemačiau.  Kankinausi  tris 
dienas,  kol  apsisprendžiau.  Tuomet,  tarsi  kažkam  iš  aukštai  davus  ženklą,  viskas  susitvarkė. 

Viskas  įvyko  atsitiktinai. 

Smuklės,  kurioje  apsistojau,  savininkė  buvo  beveik  penkiasdešimties  metų  moteris,  buvusi 
prostitutė.  Pamačiusi,  kad  esu  viena,  graži  ir  slegiama  depresijos,  kartą  ji  paklausė  manęs,  ar  man 
nereikia  pagalbos.  Nors  klausimą  ji  pateikė  kuo  mandagiausiai,  aš  bemat  supratau  ją  žinant,  kad 
buvau  tokia  pat  sesė  kaip  ir  jinai.  Man  kėlė  nerimą  tai,  kad  gėlių  merginos  tarsi  skleidžia  kažkokį 
ypatingą  kvapą,  kurį  lengvai  užuodžia  jų  nelaimės  draugės.  Bet  dabar  pajutau  kone  palengvėjimą,  kad 
jinai  mane  „suuodė“.  Dabar,  kai  abi  žinojome,  kas  esančios,  sutaupėme  daug  laiko. 

Ji  pristatė  mane  Nemirtingajam  debesiui  -  aukštos  klasės  paviljonui,  panašiam  į  Persikų  žiedus. 
Tik  ne  taip  kaip  Persikų  žiedai,  Nemirtingasis  debesis  buvo  naujas  ir  labai  mažas:  jame  dirbo  vos 
kelios  merginos.  Nors  dvidešimt  trejų  vis  dar  atrodžiau  jauna  ir  graži,  buvau  laikoma  kiek 
peržydėjusia  palyginti  su  penkiolikmetėmis  ar  aštuoniolikmetėmis.  Tačiau  tos  jaunėlės  neprilygo  man 
meniniais  gebėjimais  ir  meistriškumu  teikiant  malonumus. 

Taigi  netrukus  tapau  gana  populiari. 

Vėl  pasikeičiau  vardą.  Dabar  buvau  Meng  Džu  -  Svajonių  Perle.  Šitaip  aš  norėjau  įamžinti  Perles 
atminimą. 

Pasakiau  mamai,  kad  būsiu  nepriklausoma  -  tai  yra  nebūsiu  „etatinė“  Nemirtingojo  debesies 
darbuotoja,  tik  mokėsiu  paviljonui  dalį  savo  uždarbio.  Mama  sakė,  kad  tokios  laikinos  seserys 
pasilieka  trečdalį,  kitkas  atitenka  paviljonui.  Šitoks  sandoris  buvo  man  nepalankus,  bet  kitos  išeities 
neturėjau.  Be  to,  turėjau  mokėti  komisinius  smuklės  savininkei,  kad  pristatė  mane  Nemirtingojo 
debesies  savininkams.  Neabejoju,  kad  komisinių  j  i  gavo  ir  iš  paviljono. 

Žinia,  neketinau  dirbti  ten  ilgai  -  tik  kol  susitaupysiu  pinigų  grįžti  į  Šanchajų  ir  suvesti  sąskaitas 
su  Fungu.  Paskui,  jei  pavyks  pabėgti,  ieškosiu  motinos  tiek  metų,  kiek  reikės  jai  surasti.  Taigi 
stengiausi  nepatraukti  į  save  dėmesio,  visiems  įtikti  ir  nesivėliau  į  jokias  apkalbas  ar  vaidus  tarp 
merginų. 

Savo  klientams  patikau  ne  vien  dėl  grožio,  talento  ir  meistriškumo  lovoje,  bet  ir  dėl 
šanchajietiškos  tarties  -  ji  suteikė  man  egzotikos  ir  paslaptingumo.  Kurių  galų  mergina  sukorė 


ilgiausią  kelią  iš  Šanchajaus  iki  Pekino?  Vien  tam,  kad  ten  panirtų  į  perkamos  meilės  ir  ištvirkimo 
liūną?  Jie  mėgino  mane  kamantinėti,  bet  iš  manęs  sulaukė  vien  koketiškų  šypsenėlių,  kaip  strėlės 
laidomų  žvilgsnių  ir  provokuojamai  masažuojančių  rankų  judesių. 

Man  nė  į  galvą  neatėjo  susidraugauti  su  kuria  nors  iš  kitų  trijų  Nemirtingojo  debesies  seserų.  Ne 
vien  todėl,  kad  ėmiau  labai  įtariai  žiūrėti  į  žmones,  -  tiesiog  nenorėjau  atsiverti,  kad  įsigyčiau  naujų 
draugių.  Nė  viena  iš  tos  trijulės  nė  iš  tolo  neprilygo  Perlei. 

Gyventi  ten  buvo  nesunku.  Vis  dėlto,  nors  kitos  seserys  visada  maloniai  su  manimi  elgdavosi, 
baiminausi,  kad  vieną  dieną  jos  iškrės  man  tokią  šunybę,  kokią  Perlei  iškrėtė  Raudonoji  Nefrite.  Nors 
mama  toli  gražu  nebuvo  tokia  grėsminga  kaip  Fang  Rong,  su  ja  bendraujant  man  būdavo  neramu. 
Matydavau,  kaip  ji  raukydavosi,  kai  klientai  pasirinkdavo  mane,  o  ne  jos  pačios  seseris.  Savaime 
suprantama,  ji  pasilikdavo  bemaž  visą  tų  merginų  uždarbį. 

Grįžus  į  turkio  paviljoną  dar  didesnį  susirūpinimą  man  kėlė  tai,  kad  nuolatos  prisimindavau  senas 
drauges.  Ypač  ilgėjausi  ir  nerimavau  dėl  Pavasario  Mėnesienos.  Buvau  įsitikinusi,  kad  jai  negrės 
joks  pavojus,  kol  viskas  klostysis  gerai,  bet  ji  paklius  į  bėdą  kilus  menkiausiam  konfliktui,  nes 
neturėjo  nė  krislelio  klastos  ir  nemokėjo  apsiginti.  Dabar  tegalėjau  už  ją  melstis. 

Kartais  dar  svarstydavau,  ar  keršyti  Raudonajai  Nefritei  už  Perles  savižudybę.  Tačiau  kassyk,  kai 
šaudavo  ši  mintis,  prisimindavau  Perles  įspėjimą  paskutiniame  savo  laiške: 

Nemėgink  keršyti  <...>.  Nenoriu  nė  lašo  kartėlio  savo  širdyje,  kai  palieku  šį  purviną 
pasaulį  ir  iškeliauju  į  rojų  <...>.  Nesukeik  daugiau  blogos  či.  Galų  gale  ji  atsisuktų 
prieš  tave,  ir  tavęs  lauktų  labai  bloga  lemtis. 

Tačiau,  jeigu  vis  dėlto  kada  nors  atsitiktinai  su  ja  susitikčiau,  gerai  nežinojau,  kaip  pasielgčiau. 
Spjaučiau  į  veidą,  paskui  nudurčiau  -  pirma  šypsena,  paskui  -  peiliu?  Aišku,  tai  tebuvo  fantazijos, 
nes  dabar  ji  niekuomet  nekeliaudavo  viena  -  ją  visada  lydėdavo  tarnaitės  ir  asmens  sargybiniai. 
Keikiau  likimą:  juk  ji  tapo  turtinga  ir  garsia  kino  žvaigžde,  o  aš  viską  praradau  ir  buvau  priversta  vėl 
groti  pipa. 

Vis  dėlto  Perles  pamokos  ir  mano  profesiniai  gebėjimai  davė  vaisių.  Padirbėjusi  Nemirtingajame 
debesyje  vos  kelis  mėnesius,  išgarsėjau  ir  įsigijau  nemažai  nuolatinių  klientų.  Būdama 
nepriklausoma,  klientus  galėjau  pasirinkti.  Rinkdavausi  tik  turtingus  ir  dosnius,  o  neturtingų  mokslo 
žmonių  vengdavau. 

Matyt,  lemtis  tapo  man  palanki,  nes  ponas  Ouj angas  -  svarbiausias  Nemirtingojo  debesies 
paviljono  lankytojas  -  ėmė  domėtis  manimi.  Jis,  Pekino  įgulos  vadas,  buvo  itin  turtingas  ir  įtakingas. 
Kaip  dauguma  jo  amžiaus  vyrų,  turėjo  žmoną,  kelias  suguloves  ir  daugybę  vaikų.  Tačiau  nė  viena  iš 
jo  moterų  nemokėjo  taip  jam  įtikti  ir  taip  jį  patenkinti  kaip  aš.  Jis  sakė,  kad  jo  žmona,  šalta  paniurėlė, 
jau  seniai  nebenori  mylėtis.  Negana  to,  net  ankstesniais  jų  santuokos  metais  jam  taip  ir  nepavyko 
įtikinti  jos  išmėginti  didžiausią  malonumą  suteikiančias  padėtis.  Kartą,  kai  pagaliau  sutiko  išbandyti 


„pokylį  užpakaliniame  kieme“,  ji  taip  išsigando  ir  susikaustę,  kad  Oujangui  akimirksniu  išgaravo  bet 
koks  geismas.  O  iš  trijų  savo  sugulovių  (viena  buvo  neurotikė,  antra  intrigantė,  trečia  tiesiog  kvaiša) 
jis  sulaukdavo  vien  barnių  ir  nemalonumų.  Ponas  Oujangas  paglostė  man  savimeilę:  girdi,  anksčiau 
jis  bendravo  su  daugybe  ming  dzi,  bet  nė  viena  neprilygo  man  grožiu  ir  talentu. 

Jis  prisipažino,  kad  prieš  pasirodant  man  kartais  lankydavęsis  pas  Nardančią  Kregždę  - 
gražiausią  iš  kitų  seserų.  Dabar,  kai  jis  rinkdavosi  nebe  ją,  o  mane,  mačiau,  kad  padėtis  darosi  kebli. 
Laimė,  išeitis  buvo  rasta.  Negaliu  sakyti,  kad  Oujangas  negalėjo  be  manęs  gyventi,  bet  jis  tikrai 
nesijautė  laimingas,  jei  bent  du  kartus  per  savaitę  manęs  nepamatydavo.  Taigi  vieną  gražią  dieną  jis 
paprašė,  kad  aptarnaučiau  tik  jį  vieną.  Dauguma  gėlių  merginų  galėjo  tik  svajoti  apie  tokią  itin  retai 
pasitaikančią  progą,  tad  aš,  aišku,  sutikau.  Oujangas  išnuomojo  man  kambarį  už  penkiolikos  minučių 
kelio  automobiliu  nuo  jo  raštinės.  Taigi  dabar  j  am  ne  tik  nereikėjo  dalytis  manimi  su  kitais  klientais, 
jis  dar  galėjo  kasdien  po  darbo  pamatyti  mane  prieš  grįždamas  namo.  Kartais  jis  net  užšokdavo  per 
pietų  pertrauką  trumpo  „lietaus  dušo“.  Nelauktai  man  be  galo  pasisekė,  kad  reikėjo  aptarnauti  tik  jį 
vieną.  Todėl  aš  kaip  įmanydama  stengiausi,  kad  jis  prisirištų  prie  šių  antrų  namų:  butą  iškvėpindavau, 
išpuošdavau  šviežiomis  gėlėmis,  vaišindavau  sočia  savo  virta  sriuba  ir  gardžiais  užkandžiais. 

Norėdamas  pasipuikuoti  turtais  ir  parodyti  pagarbą  man,  Oujangas  nusamdė  tarnaitę  ir  pripirko 
senovinių  baldų  ir  antikvarinių  daiktų  mudviejų  butui  apstatyti.  Tačiau  tarp  visų  papuošalų  tikrai 
vertingu  laikiau  vienintelį  -  ritinėlį  su  paties  Oujango  kaligrafišku  užrašu.  Nors  jo  braižas  buvo  ne 
itin  dailus,  dėl  jo  padėties  ritinėlis  įgavo  galią  saugoti  -  juk  retas  rizikuos  įžeisti  Pekino  įgulos  vadą. 
Man  patiko  ne  vien  galia,  slypinti  po  jo  parašu  ir  raudonu  antspaudu,  bet  ir  eilėraštis  iš  „Giesmių 
knygos“: 

Graži,  kokia  graži,  -  klykė  ereliai  žuvininkai 
Upės  saloje.  - 

Ši  kilni  dama  neapsakomai  graži, 

Ji  tiktų  į  nuotakas  didikui. 

Žmonės,  skaitantys  šias  eiles,  parašytas  užuolankomis,  kaip  būdinga  senovės  kinų  poezijai,  supras, 
kad  tai  įspėjimas  neliesti  jo  moters  -  manęs.  Oujangas  ne  tik  pamalonino  mane  šitokiu  įvertinimu: 
man  padarė  įspūdį,  kad  jis  šitaip  subtiliai  kaligrafijos  priemonėmis  perteikė  savo  galią.  Nors  niekas, 
išskyrus  kelis  jo  apsaugininkus  ir  parankinius,  nežinojo  apie  mudviejų  santykius,  jaučiausi  saugi 
turėdama  tokį  įtakingą  hufa  -  darmos  sergėtoją  -  kaip  šis  mano  gerbėjas. 

Kartais  Oujangui  tekdavo  išvykti  į  susitikimus  svetur,  tada  jis  kelias  savaites  neužsukdavo.  Iš 
pradžių  džiaugdavausi  likusi  viena,  bet  man  greitai  pabosdavo.  Geru  oru  nusisamdydavau  taksi  ar 
rikšą  ir  aplankydavau  miesto  įžymybes:  Uždraustąjį  miestą,  Dangaus  šventyklą,  Vasaros  rūmus, 
Kvapniosios  kalvos  parką.  Mano  mėgstamiausia  miesto  dalis  buvo  Liuli  Čang,  kur  daugybė 
parduotuvių  prekiavo  knygomis,  senienomis  ir  meno  reikmenimis.  Meno  reikmenų  parduotuvėje 


dirbančios  merginos  ėmė  labai  pagarbiai  į  mane  žiūrėti,  nes  kaskart  apsilankiusi  pirkdavau 
brangiausias  prekes:  rašalo  akmenis,  papuoštus  dievais  ir  mitologiniais  žvėrimis;  aukso  lapais 
puoštas  rašalo  lazdeles;  aukščiausios  kokybės  teptukus  ir  ryžių  popierių.  Kai  pavargdavau,  eidavau  į 
arbatinę  šalimais,  užsisakydavau  arbatinį  arbatos  „Geležinė  bodisatva“  ir  lėkštę  skrudintų  arbūzų 
sėklų.  Gurkšnodama  garuojantį  gintarinį  gėrimą  perkrimsdavau  lukštą,  liežuviu  iškrapštydavau 
branduolį  ir  žiaumodavau  stebėdama  už  lango  slenkantį  gyvenimą.  Baigusi  arbūzų  sėklų  gliaudymo  ir 
apmąstymų  apie  gyvenimą  ritualą,  grįždavau  namo.  Tačiau  vėl  atsidūrusi  viena  tarp  keturių  sienų 
norėdavau,  kad  Oujangas  greičiau  grįžtų  ir  apipiltų  dovanomis. 

Kartą  grįžęs  iš  kelionės  į  Nankiną  Oujangas  tarė: 

-  Svajonių  Perle,  ši  kelionė  buvo  itin  sėkminga,  tad  nusprendžiau  padėkoti  Budai  už  jo 
palaiminimą.  Todėl,  likus  dviem  savaitėms  iki  Naujųjų  metų  pagal  Mėnulio  kalendorių,  aš  ištaisysiu 
didžiules  Vandens  ir  žemės  apeigas  Tyrojo  lotoso  šventykloje. 

Jis  nutilo,  sugavo  mano  žvilgsnį,  tada  kalbėjo  toliau: 

-  Kadangi  tu  irgi  atnešei  man  sėkmę,  noriu,  kad  eitum  su  manimi. 

Nustebau  ir  apsidžiaugiau  tai  išgirdusi. 

-  O  jūsų  žmonos  -  argi  jūs  neturite  jų  vestis? 

-  Žinoma,  turiu. 

-  Bet  joms  gali... 

-  Manai,  jos  nežino,  kas  yra  šeimos  galva? 

Akimirką  pamąsčiau. 

-  O  vienuolės... 

-  Svajonių  Perle,  -  vėl  pertarė  jis,  -  manau,  joms  nerūpi  sužinoti  apie  mano  žmonas  ir  meilužes. 
Vargu  ar  jos  vienas  nuo  kitų  atskiria.  Be  to,  -  sukikeno  jis,  -  jos  budistės,  todėl  neturi  nė  vienoms 
teikti  pirmenybės,  tiesa? 

Ištisas  savaites  klausiausi  apie  pasirengimą  Vandens  ir  žemės  apeigoms,  todėl  netvėriau  džiaugsmu, 
kai  pagaliau  jų  diena  atėjo.  Dvi  valandas  gražinausi,  šukavau  plaukus  ir  dariausi  šukuoseną.  Paskui 
išsitraukiau  geriausiąją  savo  suknelę  -  purpurinio  aksomo,  rausvais  ir  šviesiai  oranžiniais  siūlais 
siuvinėta  aukšta  apykakle,  rankovėmis  ir  padurkais.  Virš  ausies  prisisegiau  oranžinį  bijūną.  Nors 
mano  kūnas  iš  prigimties  gardžiai  kvepėjo,  nešykštėdama  apsišlaksčiau  pono  Oujango  man 
dovanotais  prancūziškais  kvepalais. 

Pusę  septynių  ryto  mudu  su  Oujangu  atvažiavome  prie  Tyrojo  lotoso  šventyklos  jo  dideliu  juodu 
sedanu.  Nustebau,  nes  šventykla  dunksojo  ne  ant  aukšto  kalno  viršūnės,  bet  triukšmingoje  sankryžoje 
Pekino  viduryje,  į  pietvakarius  nuo  Siuanvu  miesto  vartų. 

Šaltu  oru  mudviem  einant  link  šventyklos  paklausiau  savo  didžiausio  palankumo  kliento: 

-  Pone  Ouj angai,  argi  didelė  šventykla  turėtų  stovėti  ne  kalnuose,  kur  ramu  ir  tyra,  toli  nuo  miesto 
dūmų  ir  dulkių? 


Jis  pamerkė  man  akį. 

-  Šiais  laikais  vienuoliai  ir  vienuolės  savo  šventyklas  mieliau  statydinasi  pačioje  raudonųjų 
dulkių  tirštynėje  -  ten,  kur  dosniausi  jų  rėmėjai. 

-  Tikrai?  -  paklausiau  peržengdama  slenkstį. 

Ryto  ūkanos  gaubiamas  vienuolynas  atrodė  tingus,  mieguistas.  Iš  baltos  ūkanos  it  drovus  mergaitės 
veidas  žvelgė  geltonų  čerpių  stogas  ir  krokų  spalvos  sienos.  Švelnus  žiemos  vėjelis  atnešė  malonių 
kvapų  -  vegetariškų  valgių  ir  santalo  smilkalų.  Kad  tikrai  esu  vienuolyne,  pajutau  tik  pamačiusi  kieme 
zujančias  moteris  skustomis  galvomis  ir  pilkais  apdarais. 

Pasisukau  į  didįjį  mano  seksualinės  darmos  sergėtoją: 

-  Pone  Ouj  angai,  kodėl  apeigoms  pasirinkote  šią  šventyklą? 

-  Pasirinkau  ne  aš,  o  mano  pirmoji  žmona.  Ji  reguliariai  ateina  čia  aukoti,  todėl  gerai  pažįsta 
vienuoles,  ypač  abatę.  Ji  svarbiausioji  Pekino  vienuolė,  nuolatos  rengianti  dideles  iškilmes  ir 
gaunanti  milžiniškas  tikinčiųjų  aukas. 

Mintyse  kažkodėl  pamačiau  ne  abatę,  bet  liesą  senyvą  liūdnos  išvaizdos  moterį  -juan  pei  -  pono 
Oujango  pirmąją  žmoną.  Šis  personažas  dažnai  vaizduojamas  romanuose  ir  operose.  Šios 
nepermaldaujamai  bėgančio  laiko  aukos  iš  jaunų,  gražių,  linksmų  merginų  virsta  storomis  (arba 
priešingai  -  perkarusiomis),  raukšlėtomis,  niurzgiomis  senomis  raganomis.  Kai  kurios  tampa  bjauraus 
būdo;  vienintelis  likęs  joms  malonumas  -  lieti  pagiežą  ant  savo  tarnaičių  ir  marčių.  Kitos  virsta 
nekalbiomis  paniurėlėmis  ir  stumia  dienas  patyliukais,  neturėdamos  nė  menkiausios  gražesnio 
gyvenimo  vilties.  Dažna,  nebeturėdama  ko  tikėtis  raudonosiose  dulkėse,  tampa  vegetare  ir  slepiasi 
nuo  tikrovės  sutrų  pasaulyje. 

Įsivaizdavau,  kaip  ši  juan  pei  iš  prašmatnių  savo  apartamentų  pasitraukia  į  altoriaus  kambarį  ir 
draugiją  jai  atstoja  Budos  ir  Guan  In  statulos.  Būti  tarp  žmonių  jai  šlykštu;  ji  nė  girdėti  nenori  paskalų 
ar  rietenų  tarp  vyro  sugulovių  ir  marčių.  Vieninteliai  jos  ausiai  mieli  garsai  yra  tik  monotoniškas  jos 
medinės  žuvies  dunksėjimas,  panosėje  bambamos  maldos  ir  tarp  panašių  į  vanago  pirštų  sugniaužtų 
rožinio  karoliukų  dzingsėjimas.  Man  dingtelėjo:  ar  retkarčiais  prie  šlaunies  prisiliečiantys  rožinio 
kutai  nepažadina  jos  geidulių  ir  prisiminimų  apie  laimingesnį  gyvenimą,  kai  dar  būta  kūniškos 
meilės? 

Staiga  mane  persmelkė  užuojauta  tai  moteriai,  kurios  niekada  nebuvau  sutikusi.  Iš  to,  kad  dažnai 
ateidavo  į  vienuolyną,  spėjau,  kad  ji  iš  tų  paniurėlių  pirmųjų  žmonų,  kurios  mėgina  pabėgti  nuo  savo 
sielvarto  slėpdamosi  nuo  altoriaus  sklindančiuose  tirštuose  dūmuose.  Žinojau,  kad  apraudu  liūdną 
visų  moterų  -  tarp  jų  ir  savo  pačios  -  dalią.  Jeigu  man  pasisektų  ir  susitikčiau  žmogų  kuris  mane 
pamiltų  ir  vestų,  kokia  būtų  jo  meilė  po  dešimties  ar  dvidešimties  metų?  Net  jeigu  man  labai 
pasisektų  ir  jis  manęs  nemestų  galų  gale,  ko  gero,  tapčiau  tokia,  kokią  įsivaizdavau  pono  Oujango 
juan  pei.  Tačiau  kad  ir  kokia  vargana  buvo  jos  dalia,  juan  pei  vis  dėlto  pasisekė:  ji  ne  tik  sulaukė 
didžiulės  garbės  būti  tituluojama  namų  ponia  -  šis  titulas  suteikė  jai  tokių  privilegijų  kokių  įgyti 
jokia  sugulovė  negalėjo  nė  svajoti. 


Neiškentusi  paklausiau  Oujango: 

-  O  kaip  jūsų  pirmoji  žmona? 

Tada  staiga  suvokiau,  kad  esu  viena  iš  tos  moters  skausmo  priežasčių. 

Jis  smalsiai  į  mane  dirstelėjo. 

-  Ji  niekados  nekelia  triukšmo,  jeigu  tik  už  viską  sumoku.  Ji  menko  išsilavinimo,  bet  žino,  kada 
reikia  palikti  vyrą  ramybėje,  -  tarsi  kalbėdamas  su  savimi,  jis  pridūrė:  -  Aš  duodu  viską,  ko  jai 
reikia. 

Taip,  išskyrus  meilę,  knietėjo  man  pasakyti,  bet  prikandau  liežuvį. 

Mes  artinomės  prie  Didžiųjų  didvyriškų  brangenybių  menės.  Pro  pinučiais  dengtus  langus  iš  po 
įspūdingo  geltono  stogo  sklido  skambios  giesmės  ir  smilkalų  dūmų  kamuoliai.  Matydama  gausybę 
aplink  besisukiojančių  vienuolių  ir  pasauliečių  juodais  apdarais,  neabejojau,  kad  šioje  šventykloje  be 
perstojo  dega  aibė  smilkalų.  Atokiau  pamačiau  Budos  statulą;  ant  jos  straksėjo  balandis  ir  snapu 
kapsėjo  Nušvitusiajam  akis. 

Tada  prie  mūsų  pribėgo  jauna  vienuolė  ir  žemai,  pagarbiai  nusilenkė. 

-  Prašom  čionai,  pone  Ouj angai.  Jūsų  žmonos  jau  laukia  prie  vidinio  altoriaus. 

Ouj  angas  linktelėjo  ir  davė  man  ženklą  sekti  paskui  vienuolę.  Jeigu  jo  žmona  ir  sugulovės  čia,  kur 
man  reikės  dėtis? 

Pasijutusi  absurdiškai  įdėmiai  pažvelgiau  Oujangui  į  veidą. 

-  Pone  Oujangai,  manau,  kad  man  tikrai  nederėjo  čia  ateiti. 

Jis  išsišiepė;  švelnioje  rytmečio  šviesoje  rudas,  platus  jo  veidas  atrodė  išraudęs. 

-  Nesijaudink,  Begalinė  Tuštuma  tau  viską  parodys  ir  nuves  į  tavo  vietą. 

Man  einant  jam  iš  paskos  link  Didžiosios  menės,  jaunoji  vienuolė  ėmė  man  aiškinti  apie  apeigas. 
Prašmatnios  iškilmės  truks  septynias  dienas.  Pamokomu  tonu,  lenkdama  vieną  pirštą  po  kito,  ji 
išvardijo  penkis  apeigų  tikslus:  mokyti  budizmo  doktrinos;  aukoti  Budai;  dalyti  išmaldą  abiejų  lyčių 
vienuoliams;  atgailauti  dėl  nuodėmių;  o  svarbiausia  -  palaiminti  visas  jaučiančias  būtybes,  tiek 
gyvas,  tiek  mirusias. 

Vogčia  nužiūrėjau  vienuolę.  Nors  buvo  jauna,  jau  kiek  pakumpusi  ir  tokio  veido,  kad  pamatęs  kitą 
akimirką  jau  nebeprisiminsi.  Ko  gero,  tėvai  įtaisė  ją  į  vienuolyną  manydami,  kad  ji  neturi  jokių 
galimybių  ištekėti.  Rimta  išraiška  ji  aiškino  man  toliau.  Apeigos  vadinamos  vandens  ir  žemės,  nes 
laiminamos  skraidančios  būtybės:  paukščiai,  drugeliai,  uodai,  musės;  žemės  padarai:  žmonės,  žvėrys, 
skruzdėlės,  vorai,  tarakonai,  net  bakterijos;  upių  ir  jūrų  gyviai:  žuvys,  krevetės,  vėžliai,  krabai  ir  jūrų 
sraigės. 

Vos  nesusijuokiau,  kai  ji  paminėjo  muses,  tarakonus  ir  bakterijas.  Kam  gali  rūpėti  laiminti  šiuos 
nieko  nevertus  gyvius,  kai  šitiek  žmonių  miršta  badu?  Bet  kai  susimąsčiau,  be  galo  susijaudinau. 
Budistai  užjaučia  net  šiuos  niekingus  padarus! 

Paskui  Begalinė  Tuštuma  man  papasakojo,  kad  apeigos  vienu  metu  vyksta  vidinėje  ir  išorinėje 
menėje.  Kadangi  ponas  Ouj  angas  -  labai  svarbus  darmos  sergėtojas,  mes  eisime  į  vidinę;  į  ją  bus 


įleista  tik  saujelė  išrinktųjų. 

Išorinė  menė  tiesiog  šurmuliavo.  Šmižinėjo  juodai  apsitaisę  pasauliečiai;  kai  kurie  jų  vogčiomis 
smalsiai  dirsčiojo  į  mano  veidą,  kuriam  gražinti  nepagailėjau  kosmetikos,  ir  į  brangius  kailinius. 
Vienuoliai  ir  vienuolės  deklamavo  sutras  ir  pritardami  daužė  medines  žuvis  ir  bronzinius 
veidrodžius.  Visi  tie  garsai  susiliejo  į  akustinę  mandalą,  kuri,  rodės,  apgaubė  didžiulę  menę  šventa 
atmosfera,  saugančia  mus  nuo  visų  blogybių.  Specialiai  šia  proga  buvo  prikabinėta  didelių  paveikslų 
vaizduojančių  visus  vandens  ir  sausumos  gyvūnus,  taip  pat  dievus,  bodisatvas  ir  būdas.  Nuo  aukštų 
lubų  kabojo  spalvingos  vėliavos,  išsiuvinėtos  laimę  nešančiais  ženklais.  Jos  nežymiai  siūbavo  į  šalis 
ir  priminė  sveikinamai  mojančias  milžiniškas  rankas. 

Galop  atsidūrėme  vidinėje  menėje.  Suglaudusios  prieš  save  delnus  prie  mūsų  prisiartino  dvi 
pusamžės  vienuolės. 

-  O  Mitto  Fo. 

Šlovė  amžinai  gyvam  Budai. 

Ponas  Ouj  angas  ir  aš  taip  pat  suglaudėme  delnus  ir  atsakydami  į  pasveikinimą  nusilenkėme. 

Viena  iš  vienuolių  suraukusi  kaktą  virš  dviejų  siaurų  antakių  smalsiai  į  mane  dėbtelėjo  tarsi 
klausdama:  „Kas  ta  baisiai  išsidažiusi,  neskoningai  apsitaisiusi  moteris?“ 

Man  užkaito  skruostai.  Žinojau:  jei  šalia  manęs  nebūtų  stovėjęs  Pekino  įgulos  vadas,  nieku  gyvu 
nebūčiau  buvusi  čia  įleista.  Neturėjau  bemaž  jokios  visuomeninės  padėties  -  buvau  menkesnė  net  už 
septintą  ar  aštuntą  Oujango  sugulovę.  Jeigu  apskritai  turėjau  kokią  nors  padėtį,  ji  buvo  visiškai 
priklausoma  nuo  šio  įtakingo  žmogaus  įgeidžių.  Žinojau  kad  jis  atsivedė  mane  čia  ne  tiek  iš  meilės, 
kiek  iš  įsitikinimo,  jog  nešu  jam  sėkmę. 

Vienuolė  nustojo  įdėmiai  mane  tyrinėti  ir  pagarbiai  kreipėsi  į  mano  didžiausio  palankumo  klientą: 

-  Pone  Ouj  angai,  valymo  apeigos  tuoj  pat  prasidės,  prašom  sekti  paskui  mus  prie  savo  šeimos. 

-  Sese  Begaline  Tuštuma,  -  Ouj  angas  tarė  jaunajai  vienuolei  -  ši  vyresnių  seserų  akivaizdoje  visą 
laiką  pagarbiai  tylėjo,  -  prašyčiau  nuvesti  panelę  Svajonių  Perlę  į  kitą  pusę. 

Žinojau  kad  man  nebus  leista  sėdėti  prie  pono  Oujango  per  oficialią  apeigų  dalį,  bet  išgirdusi 
šiuos  žodžius  pasijutau  įskaudinta.  Vis  dėlto  būdama  jo  išlaikytinė  jam  paklusau  ir  nusekiau  paskui 
vienuolę.  Garsiai  kaukšintys  mano  kulnai  įžūlokai  užgožė  vienuolės  audeklo  šlepečių  šiurenimą.  Tada 
pastebėjau  tuščią  kampe  sėdinčios  perkarusios  kokių  penkiasdešimties  metų  moters  žvilgsnį.  Užjos 
sėdėjo  trys  jaunos,  visos  apsirengusios  vienodais  haičing  -  juodais  budisčių  pasauliečių  chalatais,  - 
visos  vienodomis  surūgusiomis  minomis.  Supratau  kad  čia  tikriausiai  Oujango  pačios.  Įdėmiai 
nužvelgiau  nepadažytus  veidus.  Dvi  vyresnės  moterys  -  tikriausiai  netoli  keturiasdešimties  -  kadaise, 
ko  gero,  buvo  gražuolės.  Bet  dabar  jų  kūnai  buvo  apdribę,  o  veidai  panašūs  į  tuščius  ryžių  maišus. 
Jauniausioji  buvo  nepatraukli,  nors  ir  išvaizdi.  Blyškių,  nervingai  lakstančių  į  šalis  akių  ji  priminė 
išsigandusią  pelytę  ar  paukštį,  beviltiškai  striksintį  ankštame  narvelyje.  Už  moterų  sėdėjo  Oujango 
vaikai.  Jų  buvo  apie  dešimtį,  mažiausieji  dar  tik  buvo  bepradedą  vaikščioti,  vyriausieji  -  paaugliai, 
visi  kaip  ir  moterys  nuo  galvos  iki  kojų  apsitaisę  juodai.  Mažiausieji  nenustygo  vietoje,  dvi  moterys, 


be  abejonės,  tarnaitės,  iš  paskutiniųjų  stengėsi  juos  sutramdyti. 

Visų  moterų  akys  dabar  buvo  įsmigusios  į  mane  -  bendrą  jų  priešę.  Jeigu  pirmosios  žmonos 
rankos  nebūtų  tingiai  narsčiusios  rožinio  karoliukų  dėl  to  pelenų  spalvos  veido  ir  nugaišusios  žuvies 
akių  būčiau  palaikiusi  ją  neprižiūrima  statula.  Jauniausioji  baikščių  akių  sugulovė  iš  padilbų  laidė  į 
mane  smalsius  žvilgsnius.  Dvi  vyresnės  tais  tuščius  ryžių  maišus  primenančiais  veidais  nužiūrinėjo 
mane  nuo  galvos  iki  kojų  paskui  nuo  kojų  iki  galvos,  nepaliaudamos  karštai  šnekėtis  prislopintu 
šnabždesiu.  Iš  pavydžių  minų  supratau  jas  atspėjus,  kas  esu.  Mintyse  nusišypsojau:  pavydėti  turėjau  aš 
-  teisėtos  pirmosios  žmonos  ir  sugulovių  padėties  ir  to,  kad  visuomenė  laiko  jas  padoriomis 
moterimis,  globojamomis  turtingo,  įtakingo  vyro. 

Bet  aš  joms  nepavydėjau. 

Kas  jos  tokios,  kad  galėtų  niekinti  kitą  moterį?!  Na  ir  kas,  kad  esu  prostitutė?!  Ar  jos  bent  kiek  už 
mane  pranašesnės?  Tarkim,  esu  vyrų  vergė,  bet  juk  mes  visos  tokios  esame.  Skirtumas  tik  tas,  kad 
man  buvo  atsilyginama  pinigais,  joms  -  visuomenine  padėtimi. 

Nutaisiau  koketišką  šypseną  visiems  tiems  nelaimingiems  veidams,  paskui  karpyto  auksinio  lotoso 
žingsneliais  nusekiau  paskui  jaunąją  vienuolę  į  savo  vietą  kampe,  nepaliaudama  kraipyti  kailiniais 
pridengto  užpakalio.  Atsisėdusi  gosliu  judesiu  nusitraukiau  kailinius  parodydama  akį  rėžiančiais 
raštais  išsiuvinėtą  aksomo  suknelę. 

Menėje  stojo  tyla,  mat  stora  senyva  vienuolė  įsivedė  pro  duris  penkias  jaunesnes.  Kiekviena  laikė 
rankoje  ąsotėlį,  kitoje  -  karklo  šakelę.  Nelėtindami  žingsnio  tie  plikagalviai,  belyčiai  padarai  vis 
įmerkdavo  šakelę  į  ąsotėlį  ir  pašlakstydavo  vandeniu  orą. 

Begalinė  Tuštuma  pasilenkė  prie  manęs. 

-  Mūsų  sesės  šitaip  valo  menę  savo  stebuklingu  darmos  vandeniu.  Joms  baigus,  čia  bus  skaistuma. 

Skaistuma!  Šis  žodis  purtyte  mane  nupurtė.  Niekas  iš  čia  esančiųjų  negalėjo  žinoti,  kad  savo 
širdyje  aš  irgi  saugau  skaistumos  lopinėlį  -  savo  kiną.  Nors  ta  mano  skaistuma  dabar  pradingo,  tvirtai 
tikėjau  kad  vieną  dieną  ji  grįš  pas  mane. 

Po  valymo  ritualo  Begalinė  Tuštuma  man  pranešė,  kad  vienuolės  dabar  pakvies  visas  nežemiškas 
būtybes  -  būdas,  bodisatvas,  dangiškąsias  dievybes  ir  šešių  viešpatijų—  vėles  -  nusileisti  į  menę  ir 
dalyvauti  Vandens  ir  žemės  apeigose. 

Klausydamasi  giedančių  ir  gluminančius  užkeikimus  niurnančių  vienuolių  spėliojau  ar  Perle, 
Rūbinė  ir  mano  tėvas  yra  tarp  tų  vėlių  kurios  peržengs  ribą,  skiriančią  j ųin  viešpatiją  nuo  gyvųjų 
pasaulio  jang.  Man  kūnas  ėjo  pagaugais  nuo  menę  užtvindžiusių  šiurpių  giesmių  garsų. 

Vyresnioji  vienuolė  iškėlė  vėliavą  -  ženklą,  kad  apeigos  oficialiai  pradedamos. . . 


28  Šešiomis  viešpatijomis  budizme  apibūdinamas  pavidalas  būties,  kurioje  atgimsta  gyvi  padarai.  Tai:  1.  Deva-gati-  dievų  ir  dangiškųjų 
būtybių  viešpatija.  2.  Asura-gati  -  titanų  viešpatija.  3.  Preta-gati-  alkanųjų  vėlių  viešpatija.  4.  Naraka-gati-  pragaro  būtybių  viešpatija.  5. 
Tirjagjoni-gati-  gyvulių  viešpatija.  6.  Manusja-gati  -  žmonių  viešpatija. 

Bėgimas  į  dangų 


Kitą  rytą,  norėdama  išsisukti  nuo  Vandens  ir  žemės  apeigų  tęsinio,  apsimečiau,  neva  man  prasidėjo 
moteriškos  bėdos.  Man  įgriso  tie  nesibaigiantys  ritualai,  be  to,  pavargau  nuo  piktų  Oujango  žmonų  ir 
smerkiančių  vienuolių  žvilgsnių.  Tačiau  Ouj angas  prisispyrę,  kad  dalyvaučiau  baigiamajame  rituale 
paskutinę  apeigų  dieną,  nes  liksiu  be  dievų  prielankumo. 

-  Paklojau  krūvą  pinigų  už  tavo  sėkmę,  taigi  žiūrėk,  kad  jie  nenueitų  vėjais!  -  priekaištingai  tarė 
jis. 

Man  kur  kas  labiau  apsimokėjo  iškęsti  dar  kelias  varginančių  apeigų  valandas,  negu  supykdyti 
savo  didžiausio  palankumo  klientą,  tad  iškart  sutikau  eiti. 

Norėdama  parodyti,  kad  Oujango  žmonos  ir  vienuolės  manęs  nebaugina,  itin  kruopščiai  dažiausi  ir 
rengiausi.  Tačiau  šventykloje  nuobodulys  mane  pjovė  nė  kiek  ne  mažiau  kaip  aną  kartą,  tad  vis 
susigriebdavau  arba  svajojanti,  arba  snūduriuojanti,  kol  minia  aplink  subruzdo,  mat  buvo  pranešta: 

-  Abatė  Nuostabioji  Malonė  atliks  ritualą,  kad  dievybės  grįžtų  į  dangų,  o  vėlės  -  į  in  pasaulį. 

Išgirdusi  šį  dramatišką  pranešimą  atsisėdau  tiesiai;  visi  miegai  bemat  išsilakstė.  Akys  nukrypo  į 

langus  -  gan  abejingai  svarsčiau,  ar  kokios  nors  namo  grįžtančios  vėlės  keliaus  pro  juos.  Paskui 
atsigręžiau  atgal  ir  pamačiau  liesą  kokių  keturiasdešimties  metų  vienuolę.  Ji  įėjo  pro  vartus  ir  lėtais, 
vienodais  žingsniais  pasuko  link  milžiniško  Budos  priešais  šventyklos  duris.  Jai  iš  paskos  turseno 
jaunų  vienuolių  palyda;  vienos  mušė  medines  žuvis,  kitos  deklamavo  sutras.  Vyresniosios  vienuolės 
veido  nemačiau,  bet  iš  nepriekaištingo  krokų  spalvos  apdaro  ir  grakščios  eisenos  supratau,  kad  čia 
abatė  Nuostabioji  Malonė. 

Skustagalvės  palydovės  nusilenkė  paauksuotam  Budai,  paskui  išsitiesė  prieš  jį  kniūbsčios, 
atsistojusios  vėl  užgiedojo  ir  patraukė  ratu  aplink  menę.  Kai  pasuko  į  mane,  pamačiau,  kad  abatės 
veidas  gana  gražus,  nors  pažiūrėti  kiek  susenęs  nuo  vėjo  ir  saulės.  Kai  priėjo  arčiau,  pakėliau  akis  ir 
sugavau  jos  žvilgsnį.  Nustebau,  nes  abatė  ilgai  tyrinėjo  mano  veidą  -  tarsi  būtų  pamačiusi  kokias 
purvo  dėmes  ar  randus.  Tada  ramus,  bejausmis  jos  veidas  persimainė.  Sunku  apibūdinti  kaip  -  tiesiog 
atrodė,  tarsi  tai,  ką  ji  pamatė,  didžiai  ją  sutrikdė,  tik  j  i  stengėsi  žūtbūt  neišsiduoti.  Pamaniau,  kad  ją 
išmušė  iš  vėžių  visa  ta  gausiai  panaudota  kosmetika  ant  mano  veido,  siuvinėta  geltono  šilko  suknelė 
(vilktis  juodą  apdarą  atsisakiau)  ir  plaukai,  lyg  gyvatė  surangyti  ant  viršugalvio.  Gal  ji  jau  atspėjo, 
kad  esu  ne  padori  moteris,  o  vėjo  ir  mėnulio  viešpatijos  gyventoja,  atnešusi  paleistuvystės  purvo  į  jos 
skaistumą. 

Bet  tuo  viskas  nesibaigė.  Abatė  ir  toliau  įdėmiai  į  mane  spoksojo,  kol  staiga  -  tarsi  trenkus  žaibui 


-  suvokiau,  ko  ji  šitaip  spokso.  Ta  plika,  pažiūrėti  bejausmė  moteris  tokiomis  apsmukusiomis 
drapanomis,  kad  į  jas  žiūrint  darėsi  slogu,  buvo  mano  motina! 

Pasijutau  lyg  įmesta  į  tamsų  sielvarto  ir  gėdos  šulinį. 

Širdis  daužėsi  skaudžiai  kaip  botagas  į  nuogą  kūną.  Kai  pagaliau  sukaupiau  išblaškytą  či  ir  buvau 
besikreipianti  į  vienuolę,  ši  didžiai  mane  nustebino:  rūsčiai,  iškalbingai  žvilgtelėdama  ir  vos 
pastebimai  papurtydama  galvą  paliepė  man  tylėti.  Tada  ji  nusisuko  ir  lyg  niekur  nieko  tęsė  ritualą! 

Nebeįstengiau  sekti  apeigų,  kol  galiausiai  su  besiskirstančia  minia  išėjau  iš  šventyklos.  Bijojau, 
kad  pamatęs,  kokia  esu  sumišusi,  Ouj angas  apibers  klausimais,  į  kuriuos  nebuvau  pasirengusi 
atsakyti.  Laimė,  lydėdamas  žmoną,  suguloves  ir  vaikus  pro  duris,  jis  tik  linktelėjo  man.  Lengviau 
atsidusau,  kai  pamačiau  prie  pat  durų  manęs  laukiantį  jo  atsiųstą  automobilį.  Nieko  nelaukdama  įlipau 
ir  užtraukiau  užuolaidėles. 

Tą  naktį  varčiausi  lovoje  kaip  žuvis  keptuvėje.  Visus  tuos  metus  motina  buvo  gyva,  bet  nė  karto 
nesiteikė  man  parašyti!  Ji  net  nepanoro  parodyti  mane  pažįstanti  -  nors  aš  vienintelis  žmogus 
pasaulyje,  turintis  jos  kūno  ir  kraujo!  Šiandien  j  i  nepaprastai  klestinčio  Pekino  vienuolyno  viršininkė, 
bet  tokia  beširdė!  Svarsčiau,  ko  iš  tikrųjų  moko  budizmas:  atjautos  ar  abejingumo?  Ar  nušvitimą 
pasiekusi  būtybė  būtų  bijojusi  pasisveikinti  su  dukra  prostitute?  Visus  tuos  metus  gyvenau  vildamasi 
vėl  susitikti  motiną.  Dabar,  kai  pagaliau  ją  radau,  pamačiau,  kad  ji...  gėdijasi  manęs! 

Mane  dar  suglumino,  kad  motina  taip  pasikeitė  nuo  to  vakaro  prieš  dešimtį  metų,  kai  įlipo  į  tą 
traukinį.  Tada  jos  akys  spindėjo,  dabar  jos  buvo  virtusios  dviem  blausiais  karoliukais.  Skruostai 
dabar  įkritę,  kakta  raukšlėta.  Kaip  ir  kitų  vienuolių,  jos  viršugalvį  ženklino  dvylika  randų.  Ar  mano 
motina  išties  tapo  šia  asketiška  abate  -  o  gal  ji  tebuvo  dar  vienas  vaiduoklis,  kaip  tas,  kurį  sapnavau 
gyvendama  kalne? 

Kitą  rytą  atsikėliau  šeštą  ir  apsivilkau  šiurkščias  namų  darbo  drapanas  ir  Čing  Dženo  man 
nupirktą  dėvėtą  chalatą,  kurio  neišdrįsau  išmesti.  Paburkęs  veidas  veidrodyje  mane  nuliūdino,  bet  tik 
akimirką  sugaišau  mėgindama  pagražinti  jį  pudra.  Tada  nusisamdžiau  rikšą  ir  nuvažiavau  tiesiai  į 
Tyrojo  lotoso  šventyklą. 

-  Greičiau,  nagi  greičiau!  -  be  perstojo  šaukiau  vežikui,  matydama  vien  į  griaučius  panašią  jo 
nugarą,  dengiamą  plonos,  daug  kartų  lopytos  palaidinės.  Klausiausi  jo  stenėjimo,  nustelbiančio  eismo 
garsus.  Motinos  prisiminimai  iš  vaikystės  susimaišė  su  vakar  matytos  sulysusios  vienuolės  skusta 
galva  vaizdais.  Vieni  ir  kiti  įsikibo  į  mano  smegenis  it  alkanosios  vėlės. 

Gal  mano  motina  paaiškės  esanti  panaši  į  legendinį  vienuolį  Hong  I—?  Sulaukęs  trisdešimt 
devynerių,  jis  užsidarė  nuo  išorinio  pasaulio.  Jam  tapus  vienuoliu,  jauna  žmona  netrukus  atsinešė  į 
šventyklą  du  mažus  jų  vaikus,  kad  šie  pamatytų  tėvą.  Pasiryžęs  įveikti  prisirišimą  prie  šeimos,  jis 
liepė  juos  išvyti. 

Gal  mano  motina  nepanoro  parodyti  mane  pažįstanti  dėl  tos  pačios  priežasties? 

Artindamasi  prie  šventyklos  bijojau  ir  pamatyti  motiną,  ir  jos  nepamatyti.  Ar  ji  rūsčiai  mane  bars 


už  mano  gyvenseną,  ar  tik  už  akį  rėžiančius  apdarus,  kuriais  apsitaisiau  eidama  į  šventyklą?  Tačiau 
nors  labai  norėjau  pamatyti  motiną,  baisiai  nenorėjau  sukelti  jai  skausmo.  Vis  dar  prisiminiau  kančios 
kupiną  jos  išraišką,  kai  mane  pažino.  Ar  jai  būtų  geriau,  jei  niekados  daugiau  nepamatytų  savo  dukters 
prostitutės? 

Iš  vėsaus  ryto  miglos  gaubiamos  šventyklos  nesklido  nė  menkiausias  garsas.  Kieme  neklegėjo 
išsikvėpinusios  lankytojos.  Vakar  čia  siautė  didžiausias  šurmulys,  šiandien  tvyrojo  melancholiška 
ramybė.  Tolumoje  kelios  vienuolės  meditavo  švarindamosi.  Sniego  pusnys,  panašios  į  suviliotas  ir 
pamestas  moteris,  susimaišė  su  vakarykštėmis  šiukšlėmis  ir  dar  labiau  gilino  nykumos  pojūtį. 

Greitai  žingsniuodama  link  pagrindinio  pastato  pamačiau  į  mano  pusę  gūžinančią  labai  jauną 
vienuolę.  Ant  giliai  į  pečius  įsirėžusios  bambuko  karties  galų  šokinėjo  po  kibirą.  Vanduo  be  perstojo 
teliuškavosi  ir  tiško  ant  audeklo  šlepetėmis  apautų  kojų. 

Sudėjau  prieš  save  delnus,  nusišypsojau  ir  pagarbiai  tariau: 

-  Labas  rytas,  sese. 

Mergina  paleido  kartį,  ir  kibirai  dunkstelėjo  ant  žemės.  Išsiliejo  dar  daugiau  vandens.  Ji  palygino 
savo  apdarą,  paskui  mažu  delnu  nusišluostė  kaktą. 

-  Labas  rytas,  panele,  -  nusišypsojo  jinai  man  parodydama  panašius  į  arbūzo  sėklas  dantukus. 

-  Sese,  ieškau  abatės  Nuostabiosios  Malonės.  Ar  galėtumėte  pasakyti,  kur  ji? 

Jaunoji  vienuolė  susiraukė. 

-Kodėl jos  ieškote? 

Svarsčiau,  ką  jai  atsakyti.  Kaip  ji  reaguotų,  jei  prisipažinčiau  esanti  vienuolyno  viršininkės 
dukra?  Taigi  pamelavau. 

-  Pati  abatė  Nuostabioji  Malonė  prašė,  kad  šiandien  ją  aplankyčiau. 

Mergina,  rodės,  dar  labiau  suglumo. 

-  Tikrai?  Negali  būti! 

Pajutau,  kaip  rausta  skruostai.  Motina  išties  elgiasi  kaip  Hong  I!  Tikriausiai  ji  davė  nurodymus 
neleisti  man  su  j  a  pasimatyti.  Gindamasi  nuo  šalčio  standžiau  susiveržiau  paltą. 

-Kodėl? 

-  Todėl,  kad  ji  jau  išvyko  iš  vienuolyno. 

Mano  širdis  sutvinksėjo. 

-  Kada? 

-  Apie  pusę  šešių,  baigusi  giedoti  rytinę  sutrą. 

-  Bet  kodėl? 

-  Niekas  gerai  to  nežino. 

-  Keista,  -  draugiškai  nusišypsojau  merginai,  -  nes  vakar  ji  tikrai  prašė,  kad  pas  ją  užeičiau.  Tai 
kas  nutiko? 

Jaunoji  vienuolė  smalsiai  dirstelėjo  į  mane. 

-  Abatė  Nuostabioji  Malonė  vakar  vakare  mums  sakė  per  apeigas  regėjusi  labai  keistų  vizijų. 


todėl  jai  reikia  tuoj  pat  vykti  į  kalną  medituoti.  Mums  neleista  niekam  sakyti,  kur  ji  išvyko.  Ji  sakė 
grįšianti  tik  tada,  kai  pasieks  nušvitimą.  Kol  ji  grįš,  šventyklai  vadovaus  sesuo  Amžinoji  Tyruma. 

Ši  žinia  mane  apstulbino. 

-  Ar  abatė  Nuostabioji  Malonė  sakė,  kokias  vizijas  regėjo? 

Jaunoji  vienuolė  baikščiai  apsidairė,  paskui  ėmė  berte  berti  žodžius: 

-  Nesakė,  bet  sesuo  Amžinoji  Tyruma  pastebėjo,  kad  abatė  Nuostabioji  Malonė  apeigoms 
baigiantis  atrodė  sutrikusi  ir  keistai  elgėsi.  Sesuo  Amžinoji  Tyruma  sakė  negalinti  suprasti  kodėl,  nes 
mūsų  viršininkė  visuomet  būna  rami.  Laimė,  turime  seserį  Amžinąją  Tyrumą,  kuri  padėdavo  jai 
tvarkant  tiek  rimtus,  tiek  nereikšmingus  reikalus.  Vis  dėlto  be  abatės  Nuostabiosios  Malonės  leidimo 
nebus  daromi  jokie  svarbūs  sprendimai.  Mes  tiesiog  negalime  įsivaizduoti,  kaip  gyvensime  be  jos, 
net  jeigu  jos  nebus  vos  keletą  savaičių.  Tiek  daug  reikalų  laukia  jos  sprendimo.  Abatė  Nuostabioji 
Malonė  tvarkė  begalę  reikalų:  susitikdavo  su  dideliais  šulais,  kad  gautų  aukų,  aptardavo  busimųjų 
apeigų  planus,  plėtė  šventyklą,  organizuodavo  labdaringą  veiklą. . . 

Mėginau  suprasti,  kaip  pasikeitė  mano  motina  nuo  tada,  kai  prieš  dešimtį  metų  įlipo  į  Pekino 
traukinį.  Tada  buvau  per  jauna,  kad  nutuokčiau,  kas  galėjo  jos  laukti;  tikriausiai  maniau,  jog  jos 
padėtis  labai  nesaugi.  Ji  galėjo  atvykti  į  vienuolyną,  bet  jos  galėjo  nepriimti.  Arba  galėjo  leisti  jai 
pasilikti,  bet  duodavo  tik  juodžiausius  darbus.  Tačiau  dabar,  klausydamasi  šios  jaunos  vienuolės 
pasakojimo,  staiga  supratau,  kad  viskas  susiklostė  visiškai  ne  taip.  Per  dešimt  metų  ta  gležna  uždaro 
būdo  namų  šeimininkė  -  tokią  pažinojau  savo  motiną  -  kažkaip  kilo  aukštyn,  kol  tapo  labai  svarbia, 
sprendimus  priimančia  „vienuole  verslininke“.  Neabejojau,  kad  tėvelis  nebūtų  patikėjęs  tokia 
permaina. 

Tada  suvokiau  situacijos  ironiją:  mudvi  abi  išgarsėjome,  tik  jinai  -  kaip  vienuolė,  aš  -  kaip 
prostitutė. 

Paklausiau  merginos: 

-  Ar  žinot,  į  kurį  kalną  išvyko  abatė? 

-  Tuščiojo  Debesies. 

-  O  kur  yra  tas  Tuščiojo  Debesies  kalnas? 

-  Į  vakarus  nuo  Dangaus  šventyklos,  už  kokių  trisdešimties  kilometrų...  -  negalvodama  leptelėjo 
jaunoji  vienuolė,  bet  susigriebusi  užsidengė  burną  delnu.  -  O,  varge,  -  man  buvo  liepta  to  nesakyti! 

Nutaisiau  kuo  maloniausią  šypseną. 

-  Nesijaudinkite,  sese,  -  aš  niekam  nesakysiu,  kur  abatė. 

Mergina  nieko  neatsakė,  tik  įtariai  į  mane  pažiūrėjo.  Įkypos  jos  akys  išsipūtė. 

-  Panele,  tikiuosi,  jūs  jos  neieškosite,  tiesa? 

Užuot  atsakiusi  įjos  klausimą,  paklausiau  pati: 

-  Ar  žinote  tiksliai,  kur  ji  gyvena  -  turiu  galvoje,  kokioje  šventykloje? 

Mergina  nusišluostė  nuo  kaktos  prakaitą. 

-  Bet  sesuo  Amžinoji  Tyruma  sakė,  jog  abatė  Nuostabioji  Malonė  nori,  kad  jos  niekas  netrikdytų. 


Niekam  nevalia  ieškoti  jos  tame  kalne.  Sesuo  Amžinoji  Tyruma  vienintelė  tiksliai  žino,  kur  ji. 

-  Ieškau  jos  nepaprastai  svarbiu  reikalu. 

Pašnekovė  įtariai  dėbtelėjo  į  mane. 

-  Koks  tas  reikalas  ir  kas  jūs  esate? 

Tos  merginos  pasipūtimas  man  jau  pradėjo  įgristi;  beveik  gailėjausi  neapsivilkusi  prabangios 
suknelės  ir  neužsidėjusi  įspūdingų  papuošalų.  Gana  irzliai  atšoviau: 

-  Atleiskite,  bet  negaliu  jums  to  sakyti.  Galiu  pasakyti  tik  pačiai  abatei. 

-  Panele,  mes  visos  turime  laukti,  kol  abatė  Nuostabioji  Malonė  nuspręs  atėjus  laikui  grįžti. 

Nebuvo  prasmės  toliau  su  ja  kalbėtis,  tad  suglaudžiau  delnus,  nusilenkiau  ir  išėjau. 

Vos  grįžusi  namo  ėmiau  krautis  daiktus  kelionei  į  Tuščiojo  Debesies  kalną.  Kai  Ouj angas  per  pietų 
pertrauką  užsuko  pas  mane  lietaus  dušo,  pasakiau  jam  savaitei  turinti  grįžti  į  Šanchajų  -  dalyvauti 
tėvo  laidotuvėse.  Jaučiausi  kiek  prasikaltusi,  kad  pasinaudojau  seniai  mirusiu  tėvu  slėpdama  savo 
melą.  Kadangi  šitaip  elgiausi  norėdama  rasti  motiną,  neabejojau,  kad  tėtis  man  atleistų. 

Kitą  dieną,  kai  dangus  už  lango  dar  buvo  tamsus  kaip  ant  ryžių  popieriaus  išlietas  rašalas,  šokau  iš 
lovos  ir  paskubomis  apsivilkau  paprastą  šiltesnę  palaidinę  ir  kelnes.  Pasiėmiau  vos  keletą  daiktų: 
skėtį,  drabužių  pakaitai,  ryžių  paplotėlių,  kietai  virtų  kiaušinių  ir  kapšelį  sidabrinių  bei  varinių 
monetų.  Jau  išėjusi  iš  buto  prisiminiau  kai  ką  svarbesnio  ir  parlėkusi  pasiėmiau  Čing  Dženo  man 
surašytus  keturis  talismanus. 

Nenumaniau,  kurioje  kalno  vietoje  apsistojo  motina,  tad,  kaip  ir  aną  kartą  keliaudama  su  Teng 
Siong  į  Tajo  kalną,  nusprendžiau  pradėti  nuo  papėdės  ir  kilti  vis  aukščiau.  Rasiu  ją  ar  ne,  priklausys 
tik  nuo  mano  lemties. 

Po  ilgos,  varginančios  kelionės  samdytu  automobiliu  duobėtais  keliais,  galiausiai  nusigavau  į 
kalno  papėdę.  Mane  apipuolė  smilkalų  ir  kitokių  budizmo  reikmenų  pardavėjai,  bet  visus  nuvijau. 
Galiausiai  sutikau  sumokėti  pasakiškus  pinigus  dviem  nešikams,  kad  palankinu  užneštų  į  kalno 
viršūnę.  Sustodavome  prie  kiekvienos  šventyklos  vartų  ir  aš  teiraudavausi  motinos.  Kai  kuriose 
vienuolės  jau  buvo  girdėjusios  apie  tai,  kad  Nuostabioji  Malonė  dingo;  šlerpdamos  arbatą  jos  laidė 
įvairiausias  spėliones,  kodėl  ji  taip  netikėtai  išvyko,  nė  neįsivaizduodamos,  kad  priežastį  mato 
priešais  save.  Kai  jos  manęs  klausdavo,  kodėl  ieškau  Tyrojo  lotoso  abatės,  atsakydavau  norinti 
prašyti  jos  būti  mano  darmos  mokytoja.  Dažna  vienuolė  smalsiai  mane  nužvelgė,  bet  nė  viena  nieko 
daugiau  neklausė. 

Praėjo  penkios  dienos.  Kopiau  vis  aukščiau  į  kalną,  bet  taip  ničnieko  ir  nesužinojau  apie  tai,  kur 
mano  motina.  Nusileidus  tamsai,  vienuoliai  kartais  parodydavo  man  atjautą  ir  pakviesdavo 
pernakvoti  ir  pavalgyti  jų  virtuvėje.  Atsidėkodama  už  gerumą  įmesdavau  į  aukų  dėželę  variokų  - 
nelygu  parodytas  svetingumas.  Nors  visur  manęs  laukė  nusivylimas,  man  bent  jau  pasisekė,  kad 


nesusiduriau  su  plėšikais.  Pasimokiusi  iš  skaudžios  patirties  vengiau  nuošalių  takų  ir  nekeliaudavau 
sutemus. 

Šeštos  dienos  kalne  popietę  oras  staiga  subjuro.  Lietus  sruvo  takais,  drebino  medžius,  rovė  lapus  ir 
negailestingai  trankė  mano  palankino  stogelį.  Vėjas  įsismarkavo  ir  puolė  it  koks  nuožmus  žvėris. 
Kiaurai  permirkę,  talžomi  to  nematomo  priešo  nešikai  kelis  kartus  pargriuvo.  Galiausiai  jie  pastebėjo 
kažkokią  šventyklą,  tada  pareikalavo,  kad  mokėčiau  dvigubai  -  ne  tik  už  sunkų  triūsą,  bet  ir  todėl,  kad 
atėjo  kinų  Naujieji  metai.  Buvau  visai  pamiršusi  apie  artėjančias  šventes.  Ar  dangus  išpildys  mano 
naujametį  troškimą  vėl  susitikti  motiną? 

Mažo  vienuolyno  viršininkas  buvo  senukas  didele  galva  ir  plonu  liemeniu.  Nusivedęs  mane  į 
nedidelį  priimamąjį  mostu  parodė  sėstis  ant  rotango  kėdės.  Jis  atrodė  geraširdis,  bet  jutau,  kad  man 
nederėtų  pernelyg  trikdyti  ramaus  jo  gyvenimo  kalne.  Taigi,  vos  tik  atsisėdome  ir  jaunas  vienuolis 
atnešė  arbatos,  iškart  paaiškinau,  kad  ieškau  Tyrojo  lotoso  šventyklos  abatės  Nuostabiosios  Malonės. 

Senasis  vienuolis  įdėmiai  pažvelgė  į  mane  vaiskiomis,  spindinčiomis  akimis. 

-  Panele,  šiame  kalne  gyvena  daug  moterų  vienuolių. 

-  Ar  pažįstate  ją  ir  žinote,  kur  ji? 

Jis  linktelėjo. 

-  Kartą,  kai  Tyrojo  lotoso  šventykla  surengė  apeigas  alkanosioms  vėlėms  išvaduoti,  ji  pakvietė 
dalyvauti  daug  vienuolynų,  tarp  jų  ir  mūsų. 

-  Bet  ar  žinote,  kur  ji  dabar? 

-  Panele,  manau,  jums  reikėtų  grįžti  į  Pekiną. 

-  Garbusis,  kodėl...  neturėčiau  jos  ieškoti  čia? 

Jis  paglostė  žvilgantį  glotnų  viršugalvį. 

-  Tokiai  merginai  kaip  jūs  pernelyg  pavojinga  keliauti  vienai  po  šį  kalną.  Jums  pasisekė,  kad 
nesusidūrėte  su  plėšikais  -  tikriausiai  Buda  jus  saugo.  O  j  eigų  norite  mokytis  darmos  ar  meditacijos, 
mokytojų  nestinga.  Be  to,  net  jeigu  jums  pavyks  ją  rasti,  tai  dar  nereiškia,  kad  jinai  sutiks  jus  mokyti. 
Mes,  vienuoliai,  glaudžiamės  Tuščiojo  Debesies  kalne  ieškodami  vienatvės. 

Jis  nutilo,  gurkštelėjo  arbatos  ir  kalbėjo  toliau: 

-  Gal  ji  nusivylė  audringu  gyvenimu  didmiesčio  vienuolyne.  Tose  didžiosiose  šventyklose,  užuot 
meditavę  ir  studijavę  sutras,  vienuoliai  priversti  maldauti  pinigų  iš  turtuolių.  Abatė  Nuostabioji 
Malonė  labai  garsi,  bet  neabejoju  ją  žinant,  kad  visi  žemiški  nuopelnai  yra  laikini,  -  jis  dėbtelėjo  į 
mane.  -  Taigi,  panele,  manau,  jums  reikėtų  palikti  ją  ramybėje.  Tikriausiai  ji  nepaprastai  išvargo 
stengdamasi  pasiekti  nušvitimą  per  Vandens  ir  žemės  apeigas.  Prašau  jūsų  netrikdyti  jos  darmos 
ramybės. 

Jaunasis  vienuolis  priėjęs  įpylė  mums  šviežios  arbatos. 

-  Mokytojau,  -  neiškentęs  įsiterpė  jis  -  galėjai  neabejoti,  kad  jis  klausėsi  mudviejų  pokalbio,  - 
girdėjau,  kad  per  didžiąsias  iškilmes  į  vidinio  altoriaus  menę  pateko  kažkokia  gėlių  mergina. . . 


Neišsidaviau,  bet  buvau  sukrėsta. 

Senasis  vienuolis  piktai  dirstelėjo  į  mokinį,  paskui  pasisuko  į  mane. 

-  Panele,  manau,  mudu  su  šiuo  jaunu  vienuoliu  jau  prišnekėjome  daugiau,  negu  reikėjo. 

Tada  kreipėsi  į  jaunuolį: 

-  Nuvesk  panelę  į  jos  kambarį  ir  atnešk  jai  ko  nors  vakarienei.  Tik  prašau  nevarginti  jos  ir  nieko 
daugiau  j  ai  nepasakoti. 

Kitą  rytą,  nors  lyti  nenustojo,  nutariau  tęsti  paieškas. 

Kai  atsisveikinau  su  senuoju  vienuoliu,  jis  sušuko: 

-  Panele,  tikiuosi,  išvykstate  ne  dėl  to,  ką  jums  pasakiau.  Labai  maloniai  kviečiu  jus  pasilikti  čia 
kiek  tik  norėsite. 

-  Mokytojau,  -  suglaudžiau  delnus  ir  žemai  nusilenkiau,  -  esu  be  galo  dėkinga  jums  už  dosnumą, 
bet  aš  noriu  tęsti  savo  kelionę. 

-  Kodėl  jums  nepasilikus,  kol  oras  visiškai  išsigiedrys?  Takai  dabar  labai  slidūs,  eiti  nesaugu. 

-  Gyvenime  dabar  niekad  nebūna  visiškai  saugu. 

-  Sutinku  su  jumis,  -  jis  smalsiai  žvilgtelėjo  į  mane.  -  Bet  tai  nereiškia,  kad  neturime  būti 
atsargūs.  Budizmas  irgi  moko  mus  žiūrėti  savęs. 

Pasakiau  apgailestaujanti,  kad  turiu  išvykti. 

Abatas  nebeprieštaravo. 

-  Tada  leiskite  man  paprastai  jus  palaiminti  prieš  leidžiantis  į  kelią. 

Iš  palankino  žiūrėdama  į  pliaupiantį  lietų  pagalvojau,  ar  nevertėjo  paklausyti  senojo  abato  ir  baigti 
paieškas.  Kelionė  išsekino  ne  tik  mano  kūną,  bet  ir  piniginę.  Pernelyg  daug  monetų  įmečiau  į  per  daug 
aukų  dėželių,  o  nešikams  mokėjau  kur  kas  dosniau,  negu  derėjo.  Matyt,  motina  bėgo  nuo  manęs.  Tai 
kodėl  tiesiog  negrįžus  namo  ir  jos  nepamiršus?  Bet  aš  žinojau  negalėsianti  mirti  ramia  širdimi,  jeigu 
nepamatysiu  jos  bent  vieną  -  kad  ir  paskutinį  -  kartą. 

Tikriausiai  užmigau,  nes  kai  atsimerkiau  ir  apsidairiau  aplink,  visur  baltavo.  Prisiminiau  tėvelio 
plaukus  -  jie  pabalo  pernakt  po  to,  kai  buvo  priimtas  mirties  nuosprendis.  Tada  mintyse  išvydau 
garsiąją  sceną  iš  romano  „Sapnas  apie  raudonąjį  kambarį“.  Mirus  moteriai,  kurią  tikrai  mylėjo, 
jaunasis  ponaitis  Baoju  apgaule  prikalbinamas  vesti  netinkamą  moterį.  Jis  nusprendžia  nutraukti  visus 
ryšius  su  žemiškais  dalykais  ir  tapti  vienuoliu.  Išėjęs  iš  prabangaus  savo  dvaro  rūmų  ir  pasukęs 
šventyklos  link  jis  pamato,  kad  visą  žemę  nuklojo  sniegas.  „Koks  baltas,  bekraštis  ir  tyras!“  -  sušuko 
jis,  puolė  į  pūgą,  ir  niekas  daugiau  apie  jį  negirdėjo. 

Staiga  mano  nešikai  sustojo  ir  pažadino  mane  iš  apmąstymų.  Priešais  mus  dunksojo  aukšti  laiptai. 

Nešikas  man  iš  priekio  atsigręžęs  pažvelgė  į  mane;  jo  veidas  buvo  šlapias,  plaukai  balti  nuo 
sniego. 

-  Panele,  man  rodos,  pūga  smarkėja. 


Iš  už  palankino  priėjo  antras  nešikas,  kresnas  vyras. 

-  Ir  mes  norim  grįžti  namo,  -  jis  parodė  gumbuotu  pirštu  į  laiptus.  -  Viršuje  turi  būti  šventykla,  tad 
gal  sumokėkite  mums  ir  čia  išlipkite? 

Ištiesiau  kaklą  ir  pažiūrėjau.  Aukšti,  siauri  laiptai,  rodės,  siekia  dangų.  Šen  ir  ten  virš  jų  linko 
kalno  šlaite  augančių  medžių  šakos  -  tarsi  kažkas  ezoteriniais  simboliais  mėgintų  parodyti  man  kelią  į 
nušvitimą. 

Pasisukau  į  nešikus. 

-  Iš  kur  žinot,  kad  viršuj  šventykla? 

-  Girdėjau  apie  ją,  -  gūžtelėjo  pečiais  džiūsna.  -  Šiaip  ar  taip,  kuriems  galams  čia  būtų  laiptai? 

-  Bet  atrodo,  kad  jau  seniai  čia  niekieno  neita. 

-  Panele,  čia  visos  šventyklos  šitaip  atrodo,  -  jis  nutilo  ir  nusišluostė  drėgną  veidą  purvinu 
skuduru.  -  Dabar  arba  išleisim  jus  čia,  o  jūs  užlipsit  ir  susirasit  šventyklą  pati,  arba,  jei  norit,  galim 
parnešti  jus  atgal. 

Jis  žvilgtelėjo  į  bičiulį. 

-  Mes  grįžtam  namo,  kol  pūga  dar  labiau  neįsismarkavo. 

Kreipiausi  į  du  tamsius  veidus: 

-  Žinot,  judu  laukite  manęs  čia  valandą.  Jeigu  negrįšiu,  galite  eiti,  o  jeigu  grįšiu,  sumokėsiu 
dvigubai. 

Juodu  ėmė  šūkalioti  vienas  kitam,  akimis  šaudydami  aplink.  Galop  stambusis  tarė: 

-  Mes  lauksim  pusę  valandos,  o  jūs  sumokėsit  mums  trigubai  -  antraip  nelauksim. 

-  Gerai,  -  giliai  įkvėpiau  ir  pridūriau:  -  Sutarta. 

Laiptai  išties  siekė  dangų.  Skaičiavau  pakopas:  dešimt,  dvidešimt,  trisdešimt,  penkiasdešimt, 
šimtas,  šimtas  dvidešimt,  du  šimtai,  trys  šimtai...  kol  galvoje  regėjau  vien  neaiškią  dėmę.  Į  ją 
susiliejo  ir  laiptai,  mat  sniegą  drėbė  vis  tirščiau.  Pavargusi,  uždususi  lipau  labai  atsargiai,  kad 
nepaslysčiau  ir  nenugarmėčiau  į  apačią.  Burna  perdžiūvo,  lūpos  suskeldėjo.  Pilvas  nenumaldomai 
gurgė  -  kaip  nepaliaujanti  skųstis  sena  žmona.  Išsitraukiau  bandelę  ir  atsikandau;  atrodė,  kad  valgau 
sūdytą  akmenį. 

Tarsi  to  dar  būtų  maža,  sniegas  ėmė  kiaurai  merkti  drabužius.  Susidėjau  rankas  ant  krūtinės,  bet 
nuo  to  nenustojau  drebėti  kūnu  ir  kalenti  dantimis.  Iš  nuovargio,  akinama  sniego,  viską  mačiau  lyg  pro 
miglą.  Išsitraukiau  ir  išskleidžiau  skėtį,  bet  vėjas  bemat  išplėšė  jį  man  iš  rankų. 

-  Velnias!  -  nusispjoviau. 

Nors  dabar  nemačiau  nei  laiptų  viršaus,  nei  apačios,  kažkaip  įstengiau  nesustoti.  Odiniais  batais 
apautos  kojos  ir  toliau  tempė  mane  į  viršų,  ir  man  ėmė  neduoti  ramybės  klausimas:  o  kas,  jeigu  ten, 
kur  laiptai  baigiasi,  nieko  nėra?  Apimta  panikos  pasisukau  ir  sukaupusi  visas  jėgas  sušukau  nešikams 
apačioje,  bet  neišgirdau  nieko  -  vien  duslų  savo  pačios  balso  aidą,  atsimušusį  nuo  stačių  uolų. 
Laiptais  žemyn  šniokštė  toks  stiprus  vėjas,  kad  norėdama  atgauti  kvapą  atsišliejau  sienos.  Dar  kartą 
surikau  nešikams,  bet  vėjas  bemat  užgniaužė  man  burną. 


Jokio  atsako.  Tikriausiai  jie  manęs  nelaukė  ir  grįžo! 

Įkvėptas  oras  stingo  krūtinėje.  Mane  apėmė  jausmas,  tarsi  plūduriuočiau  erdvėje.  Pro  sniego  šydą 
pasaulis  atrodė  mažas,  bet  podraug  bekraštis.  Gilios  mano  pėdos  spoksojo  į  mane  it  netikroviškai 
didelės  akys.  Skruostais  nusirito  ašaros  ir  akimirką  mėgavausi  šilumos  pojūčiu  odoje. 

Dabar  jau  bemaž  neabejojau,  kad  laiptų  viršuje  nieko  nėra.  Ši  mintis  sukosi  galvoje  tokiu  pat 
greičiu,  kaip  aplink  mane  sūkuriavo  sniegas.  Į  galvą  lindo  šiurpios  mintys:  pūgai  nurimus,  kas  nors  - 
vienuolis,  vienuolė,  maldininkas  ar  plėšikas  -  aptiks  ant  šių  laiptų  lavoną.  Sumaitotas  kūnas  atrodys 
tarsi  pakibęs  tarp  dangaus  ir  žemės.  Akys  plačiai  atmerktos,  tarsi  nelaimėlė  vis  dar  būtų  priešinusis 
tempiama  į  pragarą,  nes  žemiški  jos  norai  taip  ir  liko  neišpildyti.  Vienuoliai  ir  vienuolės,  kurių 
klausinėjau  apie  motiną,  atpažins  mano  veidą,  bet  mano  tapatybė  amžinai  liks  galvosūkis.  Vietos 
bulvariniai  laikraščiai  stengsis  žūtbūt  išsiaiškinti,  kas  aš.  Kai  nepavyks,  pateiks  skaitytojams 
fantastiškiausią  istoriją:  turtingų  tėvų  dukra  pabėgo  iš  namų;  lipdama  į  kalną  pasimatyti  su  slaptu 
mylimuoju  buvo  užpulta  plėšikų,  išžaginta  ir  žvėriškai  nužudyta. . . 

Nuo  tų  minčių  ir  žvarbios  pūgos  purtė  drebulys.  Kvėpavimas  darėsi  šiurkštus,  ėmė  trūkti  oro; 
atrodė,  kad  plaučius  kas  panardino  į  verdantį  vandenį.  Kliedėdama  pakėliau  akis  į  dangų  ir  išlemenau 
maldą: 

-  Dangau,  leisk  man  prieš  iškeliaujant  į  dausas  paskutinį  kartą  pamatyti  motiną.  Jeigu  turiu  mirti  - 
leisk  mirti  jos  rankose,  prašau  tavęs! 

Bet  tas  nepaprastai  baltas  ir  tyras  dangus,  rodės,  kurčias  mano  maldai.  Nors  pėdos  atrodė 
virtusios  ledokšniais,  jos  atkakliai  mynė  vieną  pakopą  po  kitos,  o  mintys  tuo  metu  blaškėsi 
beprotystės  verpetuose. . . 

Norėdama  pakelti  sau  ūpą  ėmiau  dainuoti  Pekino  operos  arijas  ir  kinui  sukurtų  melodijų  tekstus. 

Smarkus  vėjas  švilpė  ir  kaukė  man  akompanuodamas .  Kurį  laiką  šitaip  beprotiškai  dainavusi 
staiga  pajutau,  kad  po  mano  kojomis  nebe  pakopos,  o  lygi  žemė.  Sustojau  ir  ėmiau  giliai  kvėpuoti, 
kad  nusiraminčiau  ir  susikaupčiau. 

Apsidairiau  aplink.  Akis  patraukė  šiurpus  reginys:  moteris  skusta  galva,  apsisiautusi  liesą  kūną 
skystučiu  apdaru,  meditavo  lotoso  poza.  Užjos  dunksojo  maža,  apgriuvusi  šventykla. 

Mane  pakerėjo  šiurpus  reginio  grožis.  Viskas  aplink  buvo  balta,  išskyrus  juodą  vienuolės  apdarą 
ir  tamsiai  raudoną  šventyklos  stogą.  Akimirką  man  net  dingtelėjo,  ar  tik  matau  ne  akmeninę  statulą  ar 
beplaukę  vėlę. 

Bet,  aišku,  ten  buvo  ne  statula  ir  ne  vėlė,  o  moteris,  anksčiau  turėjusi  Gražiosios  Gardžiakvapės 
vardą  -  mano  motina. 

Mano  širdis  ėmė  plazdėti  kaip  snaigės,  krintančios  ant  nuvytusio  lotoso.  Nors  visai  neseniai 
griežiau  ant  jos  apmaudą,  dabar  jutau  vien  sielvartą  matydama  bejausmį  jos  veidą  ir  tirtantį  gležnutį 
kūną. 

Koji  kankinasi  tame  pasiutusiame  šaltyje? 

Apimta  jausmų  neturėjau  kada  galvoti. 


-  Mama,  aš  čia!  -  sušukau  ir  kiek  kojos  įkerta  pasileidau  prie  tos  varpo  pavidalo  žmogystos. 
Negalėjau  patikėti:  vienuolė  meditavo  toliau,  tarsi  būtų  ir  kurčia,  ir  akla.  O  gal  ji  manė,  kad  jai  tik 
vaidenasi,  jog  aš  bėgu? 

Bėgau  šaukdama  „Mama!  Mama!“,  kol  paslydau  ir  pargriuvau. . . 


29  1880-1942.  Šis  budistų  vienuolis  garsėjo  dar  ir  kaip  tapytojas,  muzikas,  dramaturgas,  kaligrafijos  meistras  ir  poetas. 

Susitinkame  vėl 


Kai  pabudau,  pasijutau  iš  visų  pusių  apgaubta  kažko  švelnaus  ir  šilto.  Pakėliau  akis  ir  sugavau 
motinos  žvilgsnį. 

-  Mama. . .  -  nesumojau,  ką  dar  pasakyti.  Bet  dabar,  kai  buvau  jos  glėbyje,  argi  man  reikėjo  sakyti 
ką  nors  daugiau? 

-  Dar  pailsėk,  Siang  Siang,  -  atsakė  mano  motina. 

Ašaros  pasipylė  mano  skruostais.  Rodės,  paskutinį  kartą  savo  vardą  girdėjau  iš  jos  lūpų 
kažkokiame  tolimame  ankstesniame  gyvenime.  Mano  pačios  vardas  skambėjo  mano  ausims  be  galo 
keistai  -  saldžiai,  bet  podraug  karčiai.  Jo  garso  užteko  grąžinti  mane  į  vaikystę,  kai  tėvas  buvo  gyvas 
ir  gražus,  motina  -  laiminga  žmona  ir  mama,  o  aš  -  lepinamąją  dukra. 

Nors  buvo  be  plaukų,  o  viršugalvį  darkė  randai,  nors  lygų  veidą  išvagojo  plonytės  raukšlės,  o 
vardas  iš  Gražiosios  Gardžiakvapės  virto  Nuostabiąja  Malone,  ji  vis  tiek  buvo  mano  motina. 

Pasijutusi  keistai  patogiai  dar  kartą  ištariau  „Mama. . .“ 

-  Girdėjau  tave,  Siang  Siang,  -  ramiu  vienuolės  balsu  atsakė  motina.  Kai  ji  palietė  man  veidą, 
buvau  priblokšta  pamačiusi  ant  jos  riešo  virtinę  nedidelių  randų. 

-  Kas  atsitiko,  mama? 

-  Aš  juos  išdeginau. 

-  O  kam?! 

-  Dėl  tos  pačios  priežasties  kaip  viršugalvyje  -  aukodama  Budai. 

Įdėmiai  pažiūrėjau  j  ai  į  veidą. 

-  Tau  turėjo  labai  skaudėti. 

-  Kai  esi  nušvitęs,  neskauda. 

Nušvitęs.  Įdomu,  koks  tai  pojūtis? 

Mintyse  atsidusau,  paskui  ėmiau  mirksėti  -  kartą,  antrą,  trečią  -  po  kiekvieno  mirktelėjimo 
tikėdamasi,  kad  ji  atvirs  į  motiną,  kurią  pažinojau,  -  jauną,  gražią,  lygaus  veido,  be  randų. 

Tačiau  kad  ir  kiek  mirksėjau,  priešais  mačiau  vis  tą  pačią  liesą  randuotą,  skustagalvę  vienuolę,  su 
kuria  susidūriau  Tyrojo  lotoso  šventykloje  prieš  kelias  dienas  -  ar  prieš  ištisą  inkarnaciją. 

Man  apsiblausė  akys,  mintys  sumišo  ir  vėl  užmigau. 

Kai  pabudau,  mano  ausis  pasiekė  puodų  bildėjimas  ir  motinos  balsas: 

-  Siang  Siang,  verdu  paprastų  vegetariškų  valgių.  Už  minutės  bus  gatavi. 

Pažiūrėjau  pro  langą.  Dangus  visiškai  apsitraukė.  Sniegą  drebiantis  vėjas  vis  dar  staugė  kaip 


maisto  ieškančios  alkanosios  vėlės.  Klausydamasi  nuo  stogų  lašančio  vandens,  pagalvojau  apie 
laikrodyje  byrančias  smėlio  kruopeles,  rodančias,  kad  gyventi  lieka  vis  mažiau,  ir  pajutau 
neapsakomą  liūdesį.  Tačiau  netrukus  jį  pakeitė  nedidelis  džiaugsmas,  kai  išgirdau  vėją  medžiuose 
žvaliai  šaukiant  mane  vardu: 

-  Siang  Siang!  Siang  Siang! 

Šokau  iš  lovos  ir  išėjau  iš  kambario  į  nedidelę  priemenę.  Ji  buvo  tuščia,  jei  neminėsime  altoriaus 
su  medine  Budos  statula.  Priešais  Nušvitusįjį  buvo  padėti  tebegaruojantys  dubenėliai  su  ryžiais  ir 
daržovėmis.  Ant  aukšto  altoriaus  degančios  dvi  žvakės  užliejo  keturias  patalpos  kertes  šilta,  jaukia 
šviesa. 

Ši  nuošali  šventykla  tikriausiai  buvo  apleista  labai  ilgą  laiką,  bet  dabar  grindys  buvo  išblizgintos 
lyg  veidrodis.  Dabar,  kai  gretimoje  virtuvėje  mačiau  šmėžuojant  motinos  siluetą,  girdėjau  pažįstamus 
garsus  jai  dengiant  stalą  ir  užuodžiau  gardžius  valgių  kvapus,  ši  atkampi  šventykla  išties  kėlė  namų 
iliuziją.  Namai!  Kiek  nedaug  metų  turėjau  tikrus  namus,  į  kuriuos  galėdavau  grįžti! 

Mintyse  šmėstelėjo  didžiojo  pono  Fungo  veidas.  Tai  tas  šimtą  kartų  prakeiktas  pabaisa  išplėšė 
visą  mūsų  šeimą  iš  rojaus  ir  nubloškė  į  pragarą!  Jutau,  kad  visa  imu  degti.  „Ša!“  -  Nudėsiu!  - 
įniršusi  sukuždėjau  įsivaizduodama,  kaip  šaunu  Fungui  į  galvą  ir  jis  apsipila  kraujais,  arba  kaip 
nukertu  ją  kapokle,  ji  nukrinta  ant  žemės  ir  nusirita  tolyn. 

Bet  motina  švelniai  pašaukė  mane  vardu: 

-  Siang  Siang,  eikš,  sėsk  prie  stalo,  vakarienė  jau  gatava. 

Atsisėdau  priešais  motiną.  Pažiūrėjau  į  valgius  ir  širdyje  pajutau  džiaugsmą,  sumišusį  su  skausmu. 
Mes  vėl  susiėjome  ir  vakarieniaujame  kartu.  Per  kinų  Naujuosius  metus.  Pagaliau! 

-  Mama,  -  paklausiau,  -  ar  žinai,  kad  šiandien  mūsų  Naujieji  metai? 

-  Mes,  vienuolės,  teikiam  nedaug  reikšmės  pasaulietinėms  šventėms. 

Stebėjau  rimtą  motinos  veidą  ir  prisiminiau,  kaip  mano  tėvai,  skirtingai  nuo  daugumos 
Konfucijaus  sekėjų  porų,  liesdavo  ir  glostydavo  vienas  kitą  man  matant.  Dauguma  vyrų  laikydavo 
moteris  žemesnėmis  už  save  ir  nešvaraus  kūno,  todėl  į  jų  kambarius  eidavo  nebent  pasimylėti,  bet 
tėvelis  labai  mielai  padėdavo  motinai  gražintis  ir  rengtis. 

Vėl  pajutau  visa  liepsnojanti.  Iš  naivios  mergaitės  virtau  klastinga  ming  dzi,  mano  motina  iš 
patrauklios  moters  -  belyte  vienuole,  tėvas  iš  garsaus  aktoriaus  ir  smuikininko  -  klajojančia  vėle.  Ir 
dėl  visko  kaltas  Fungas. 

Nenujausdama,  kokie  jausmai  manyje  kunkuliuoja,  motina  ragino: 

-  Valgyk  daugiau,  Siang  Siang,  net  jeigu  vegetariškas  maistas  tau  atrodo  be  skonio,  -  ir  ėmė  krauti 
man  į  dubenėlį. 

-  Mama,  tu  nuostabi  virėja.  Visi  tavo  patiekalai  gardūs. 

Didžiuliais  kąsniais  rijau  valgius,  gėriau  vieną  puodelį  kvapnios  arbatos  po  kito.  Mano  lazdelės 
lindo  vis  į  kitas  lėkštes  ir  be  perstojo  kimšo  ryžius  man  į  burną.  Staiga  pastebėjau,  kad,  užuot 
valgiusi,  motina  liūdnomis  akimis  stebi  mane. 


-  Mama,  -  tariau  padėdama  lazdeles,  -  būk  gera,  valgyk  ir  tu. 

Man  pasirodė,  kad  matau  jos  akyse  ašaras,  bet  nebuvau  tuo  įsitikinusi.  Ta  moteris  be  jokio 
plaukelio  ant  viršugalvio  netardama  nė  žodžio  paėmė  kelis  ryžių  grūdelius,  įsidėjo  į  burną  ir  ėmė 
lėtai  kramtyti,  tarsi  atlikdama  kokią  valgymo  meditaciją. 

Galiausiai  mudvi  baigėme  valgyti  ir  aš  padėjau  motinai  nukraustyti  stalą.  Tada  ji  vėl  išvirė 
arbatos  ir  su  garuojančiais  puodeliais  rankose  mudvi  susėdome  viena  priešais  kitą.  Abi  žinojome, 
kad  atėjo  metas  nusigauti  į  tamsiausias  minčių  kerteles,  išvilkti  iš  ten  savo  paslaptis  ir  atskleisti  viena 
kitai  prieš  akis. 

Motina  tuoj  pat  pasakė  norinti  žinoti,  kur  aš  visą  tą  laiką  buvau  ir  ką  veikiau,  bet  aš  prisispyriau, 
kad  ji  pirma  papasakotų  man  apie  save. 

Motina  abejingu  balsu  ėmė  pasakoti  apie  savo  gyvenimą  nuo  pirmos  dienos,  kai  įstojo  į  Tyrojo 
lotoso  vienuolyną.  Jai,  kaip  naujokei,  nuo  pirmos  dienos  teko  ne  tik  giedoti  ir  medituoti,  bet  ir  ruoštis 
po  vienuolyną,  virti  valgyti  ir  dirbti  darže.  Matydama,  kad  abatė  sena  ir  silpna,  motina  dar  ir  slaugė 
ją,  net  mielai  padėdavo  atlikti  gamtinius  reikalus  ir  išpildavo  naktipuodį.  Dėl  tos  geros  karmos  vėliau 
ji  sulaukė  sėkmės.  Ilgainiui  abatė  taip  prie  jos  prisirišo,  kad  nepasitikėjo  jokia  kita  vienuole,  vien 
mano  motina.  Todėl  prieš  mirtį  ji  paskyrė  motiną  savo  įpėdine.  Nuo  tada  motina  padėjo  daug 
pastangų,  kol  kukli  Tyrojo  lotoso  šventykla,  žinoma  tik  toje  Pekino  dalyje,  tapo  įtakingiausiu  viso 
didmiesčio  moterų  vienuolynu. 

Baigdama  motina  tarė: 

-  Aš  neturėjau  kitos  išeities,  kaip  tapti  vienuole,  bet  kaip  įmanydama  propagavau  darmą,  -  ji 
gurkštelėjo  arbatos,  tada  pridūrė:  -  Nes  aš  žinau,  kas  yra  kančia. 

Mintyse  atsidusau.  Aš  irgi  patyriau  kančių,  bet  dėl  to  tapau  ne  daug  pasiekusia  vienuole,  bet 
gerbiama  prostitute.  Tačiau,  pasak  vienos  iš  kertinių  budizmo  nuostatų,  nėra  skirtumo  tarp  grožio  ir 
šlykštumo,  išminčių  ir  kvailių,  gėrio  ir  blogio.  Vadovaujantis  ta  pačia  logika,  ar  tai  reiškia,  kad  mano 
motina  vienuolė  taip  pat  yra  prostitutė,  o  aš  vienuolė? 

Mes  tylomis  gurkšnojome  arbatą  ir  klausėmės  už  lango  staugiančių  alkanųjų  vėlių. 

Galop  ėmiau  spausti  motiną,  kad  smulkiau  papasakotų  apie  savo  gyvenimą  vienuolyne,  bet  ji 
nesileido  į  kalbas.  Girdi,  vienuolei  nedera  per  daug  galvoti  apie  savo  praeitį.  Taigi  dabar  mano  eilė 
papasakoti  apie  save.  Kadangi  ji  jau  atspėjo,  kuo  verčiausi,  paprašė  kalbėti  su  ja  atvirai  ir  papasakoti 
viską,  kas  nutiko  po  to,  kai  mudvi  išsiskyrėme  1918-ais  metais. 

Skaudama  širdimi  išklojau  savo  istoriją  nuo  tos  akimirkos,  kai  Fang  Rong  išsivežė  mane  rikša. 
Galiausiai  papasakojau  motinai,  kaip  iš  Teng  Siong  sužinojau,  kad  buvęs  kariauninkas  -  solidžiausias 
mano  klientas  -  buvo  ir  tas  žmogus,  per  kurį  mirtimi  buvo  nubaustas  tėvelis. 

Papasakojau  motinai  viską...  na,  beveik.  Nutylėjau  apie  tai,  kaip  buvau  išžaginta  -  pirma  Vu 
Čiango,  paskui  -  vieno  iš  plėšikų.  O  Teng  Siong  apibūdinau  tik  kaip  savo  draugę. 

Man  baigus,  įkritusiais  motinos  skruostais  nusirito  ašaros. 

-  Siang  Siang. . .  -  atsiduso  ji  ir  palietė  man  ranką. 


Buvau  sukrėsta:  pirmą  kartą  motina,  būdama  vienuolė,  taip  atvirai  parodė  man  savo  meilę. 

Išgirdau  sausą,  santūrųjos  balsą: 

-  Kaip  vienuolė  galiu  pasakyti,  kad  visa,  kas  tau  nutiko,  yra  kažkokios  nepaaiškinamos  praeities 
karmos  padarinys.  Na,  o  kaip  motina  tegaliu  pasakyti  apgailestaujanti  ir  prašyti  atleidimo. 

-  Bet,  mama,  tiesiog  man  nesisekė  -  tu  nieko  bloga  man  nepadarei! 

-  Siang  Siang,  suprantu,  kad  stengiesi  būti  gera,  bet  aš  privalau  pripažinti  savo  klaidas.  Man 
nederėjo  klausyti  Fang  Rong.  Turėjau  gerai  išsiaiškinti,  kas  ji,  prieš  atiduodama  tave  jai  į  rankas. 

-  Mama...  -  norėjau  sakyti,  kad  visa  tai  jau  praeitis,  bet  tada  suvokiau,  kad  taip  nėra.  Mano 
didžiausio  palankumo  klientas  -  ponas  Ouj  angas  -  vis  dar  laukė,  kada  grįšiu  į  prabangų  jo  butą  šildyti 
jam  lovos. 

-  Siang  Siang,  -  vėl  prašneko  motina,  -  kaltinti  galiu  tik  tavo  karmą  -  viename  iš  ankstesnių 
gyvenimų  padarei  ką  nors  bloga  ir  dėl  to  dabar  kenti  šiame. 

Mane  juokino  ši  budistų  idėja  dėl  ankstesnių  žmogaus  gyvenimų.  Aš  net  nežinojau,  kas  buvau 
ankstesniame  gyvenime,  tai  kodėl  turėčiau  atsakyti  už  negerus  poelgius  praeityje? 

Motina  ilgai,  įdėmiai  į  mane  pažiūrėjo. 

-  Siang  Siang,  savo  blogą  karmą  įmanoma  neutralizuoti. 

-  Kaip? 

Prisiminiau  panašiai  kalbėjus  Perlę:  turkio  paviljone  nėra  problemos,  kurios  nebūtų  įmanoma 
išspręsti.  Bet  paskui  ji  pasikorė. 

-  Siang  Siang,  -  motina  įdėmiai  žvelgė  man  į  veidą,  -  gali  pasielgti  kaip  aš:  ieškoti  prieglobsčio 
trijuose  brangakmeniuose—  ir  tapti  vienuole. 

Jos  žodžiai  poškėjo  mano  ausyse  lyg  pistoleto  šūviai.  Tačiau  netikėtai  nušvitimo  nepatyriau  -  tik 
mėginau  sugromuliuoti  šį  absurdišką  siūlymą.  Suėmusi  save  į  rankas,  kuo  ramiausiai  pasakiau: 

-  Mama,  bet  juk  aš  -  prostitutė. 

-  Ar  tau  patinka  būti  prostitute  ir  nori  ja  likti? 

-  Žinoma,  nepatinka,  mama,  bet  aš  neturiu  kitos  išeities! 

-  Dabar  ją  turi.  Nuo  šiol  tegul  tavimi  rūpinasi  Buda. 

-  Mama,  bet  prieš  dešimt  metų  geležinkelio  stotyje  prašiau  tavęs  pasiimti  mane  kartu,  tačiau  tu 
atsakei,  esą  abatė  bijanti,  kad  mano  grožis  atneš  šventyklai  nelaimę.  Ar  prisimeni? 

-  Prisimenu,  tik  abatė  nieko  panašaus  nesakė.  Aš  viską  išgalvojau. 

-Kam? 

-  Kad  nevažiuotum  su  manimi,  nes  tada  nenorėjau,  kad  būtum  vienuolė  ir  paleistum  savo  jaunystę 
vėjais. 

-  Tai  kodėl  dabar  nori,  kad  būčiau  vienuolė? 

-  Daug  kas  pasikeitė,  Siang  Siang.  Nors  tu  vis  dar  labai  graži,  raudonosiose  dulkėse  tavęs  jau 
nebelaukia  šviesi  ateitis. 

Taip  sutrikau,  kad  net  nežinojau,  ką  atsakyti. 


Tada  motina  griežtai  pareiškė: 

-  Dabar,  kai  esu  abatė,  tikrai  gali  stoti  į  vienuolyną.  Siang  Siang,  vienintelė  tavo  ateities  viltis  - 
rasti  sangha  prieglobstį. 

Neatitraukiau  žvilgsnio  nuo  savo  mylimos  motinos,  dabar  tapusios  vienuole  ir  man  svetimu 
žmogumi,  ir  akys  pritvinko  ašarų.  Pro  jas  atrodė,  kad  motina  virto  užsispyrusią  prakaulaus  veido  ir 
bjauraus  būdo  sene  -  tarsi  būtų  įkalinta  niūriame  portrete,  kabančiame  virš  altoriaus  protėvių 
menėje—... 

-  Siang  Siang,  -  vėl  pasigirdo  sausas  jos  balsas.  -  Dar  kartą  klausiu:  ar  tau  patinka  būti 
prostitute? 

Ar  man  patinka  būti  prostitute?  Buvau  beprasižiojanti  atsakyti,  bet  tada  suvokiau,  koks  sudėtingas 
šis  klausimas.  Nėra  ko  nė  sakyti:  man  labai  nepatiko  nutaisius  šypseną  aptarnauti  tuos  dvokiančius 
vyrus.  Man  baisiai  nepatiko,  kaip  jų  akys  laido  į  mane  gašlius  žvilgsnius,  o  rankos  taikosi  suspausti 
man  krūtis  ar  įgnybti  į  užpakalį.  Man  dar  baisiausiai  nepatiko,  kaip  jie  kišdavo  savo  nefrito  kotus  į 
mano  auksinius  vartus  net  apsilankius  protetei.  Dygėjausi,  kaip  jie  šlerpdami  čiulpdavo  man  liežuvį  ir 
ragaudavo  seiles.  Dabar  vos  tik  apie  juos  pagalvojus  mane  ėmė  pykinti. 

Kita  vertus,  įpratau  prie  gardžiausių  valgių  ir  geismingo  pojūčio,  kurį  liesdamiesi  prie  kūno 
sukeldavo  prašmatnūs  šilko  apdarai.  Beveik  nebūdavo  dienos,  kad  negaučiau  dovanos  iš  vieno  ar  kito 
savo  gerbėjo.  Rytais  ilgai  miegodavau,  o  valgį  tarnaitė  man  atnešdavo  į  kambarį,  kai  aš  grodavau 
pipa  ar  rašydavau  eilėraštį.  Buvau  vertinama,  nes  turėjau  daugybę  talentų.  Tačiau  širdies  gilumoje 
suvokiau:  visi  tie  vyrai  garbino  mane  kaip  deivę,  nes  žinojo,  kad  esu  tik  belaisvė,  kurią  galima 
iškraipyti  į  nuolankiausią  padėtį  -  ne  tik  lovoje,  bet  ir  gyvenime. 

Nors  man  pasisekė  ir  susitikau  tokį  vyrą  kaip  Čing  Dženas,  kurį  galėjau  mylėti,  dėl  jo  teko 
atsisakyti  visų  patogumų,  kuriuos  man  teikė  ming  dzi  gyvenimas.  Su  juo  jaučiausi  laisva,  bet  -  kokia 
ironija!  -  tik  todėl,  kad  jis  negalėjo  patenkinti  karščiausių  mano,  kaip  moters,  troškimų  -  turėti  šeimą 
ir  vaikų. 

Nenumaniau,  koks  būtų  vienuolės  gyvenimas.  Jei  iki  pat  mirties  medituosiu  ir  giedosiu  sutras,  ar 
tikrai  mano  siela  ras  ramybę  ir  mano  žaizdos  užgis?  Kita  vertus,  jei  motina  pasiekė  galutinį  tikslą  - 
atsiriboti  nuo  žemiškųjų  dalykų,  tai  kodėl  ji  taip  susinervino  pamačiusi  mane  per  Vandens  ir  žemės 
apeigas?  Tikriausiai  baiminosi,  kad  jos  vardas  gali  pasirodyti  laikraščių  skyreliuose,  skirtuose 
garsenybių  gyvenimui,  ir  ji  taps  pajuokos  objektu.  Arba  dar  blogiau:  ji  gali  prarasti  visus  svarbius 
klientus  -  tuos  da  hufa  -  didžiuosius  darmos  sergėtojus,  kurie  aukojo  milžiniškas  sumas  jos 
vienuolynui.  Bet  kaip  tik  šitie  Budos  darmos  sergėtojai,  tokie  greiti  smerkti  ir  šventykloje  jautęsi 
doroviškai  aukštesni  už  kitus,  slapčia  lankydavosi  turkio  paviljonuose  saugodami  savo  seksualinę 
darmą. 

Įdėmiai  pažvelgiau  motinai  į  blyškų  veidą. 

-  Mama,  kodėl  anądien  neleidai  man  parodyti,  kad  tave  pažįstu? 

-Ak,  Siang  Siang,  -  ji  sunkiai  atsiduso,  paskui  nusišluostė  vėl  ištryškusias  ašaras,  -  žinau,  kad 


niekados  man  už  tai  neatleisi.  Apgailestauju,  kad  mums  teko  susitikti  šitokiomis  aplinkybėmis.  Tačiau 
kaip  vienuolė  aš  viską  darau  dėl  vienokios  ar  kitokios  priežasties,  -  ji  patylėjo,  paskui  kalbėjo  toliau: 
-  Siang  Siang,  man  nesvarbu,  ar  tu  prostitutė,  -  esi  mano  dukra  ir  visada  ja  būsi.  Tačiau  neabejoju, 
kad  tu  žinai:  jeigu  per  apeigas  būtume  parodžiusios  viena  kitą  pažįstančios,  visi  apeigų  dalyviai  būtų 
buvę  šokiruoti.  Tie  vidinėje  menėje  buvę  turčiai  yra  be  galo  savanaudiški.  Jie  finansiškai  remia 
apeigas  vien  tam,  kad  pelnytų  dievų  prielankumą.  Todėl  būtų  pasibaisėję,  kad  abatė  ne  tik  turi  dukrą  - 
ši  dar  ir  dirba  už  tamsiųjų  durų.  Patikėk  manimi,  Siang  Siang:  man  dėl  to  nei  šilta,  nei  šalta,  tačiau 
kaip  vienuolė  galvoju  ne  apie  save,  bet  apie  šventyklos  gerovę.  Supranti? 

Nėra  ko  nė  sakyti:  puikiai  žinojau,  kaip  sunku  išpešti  pinigų  iš  turtuolių  -  pati  nuolatos  tai 
darydavau.  Mano  akys  vėl  ėmė  tvinkti  ašaromis.  Vis  dėlto  man  atrodė,  kad  nors  motina  yra  vienuolė, 
ji  vis  dar  gyvena  kaip  kiti  pasauliečiai,  ir  jai  nepavyko  išvengti  šio  gyvenimo  dūmų  ir  dulkių.  Ji  ilgai 
kopė  į  viršų,  kol  tapo  įtakingiausio  Pekino  moterų  vienuolyno  viršininke,  bet  vis  dar  blaškėsi  kančių 
jūroje. 

-  Mama,  ar  tu  laiminga  būdama  vienuolė? 

-  Siang  Siang,  pirma  iš  didžiųjų  budizmo  tiesų  byloja:  Gyvenimas  yra  kančia.  Mes  galvojame  ne 
apie  gyvenimą,  bet  vien  tik  apie  nušvitimą. 

Visiškai  sutrikau. 

-  Jeigu  šioje  inkarnacijoje  gausime  nuopelnų—,  kita  bus  geresnė,  -  ji  nutilo  ir  pervėrė  mane 
skvarbiu  žvilgsniu.  -  Siang  Siang,  tikiu,  kad  pagaliau  atėjo  geroji  karma,  nes  dabar  tu  turi  galimybę 
tapti  vienuole.  Taigi  prašau:  prisiglausk  šioje  šventykloje.  Tada  mudvi  būsime  drauge  visados  -  kol 
panirsime  į  nirvaną. 

Prisiminiau,  kad  prieš  dešimt  metų  atiduodama  mane  į  Fang  Rong  rankas  ji  sakė  kažką  panašaus: 
man  pasisekė,  kad  turėsiu  stogą  virš  galvos.  Bet  motina  atrodė  liūdna,  ir  dėl  to  man  skaudėjo  širdį. 

-  Siang  Siang,  nors  būti  vienuole  nėra  lengva,  tu  sukaupsi  nuopelnų  ir  būsi  didžiai  gerbiama. 
Prašau  tavęs,  Siang  Siang,  -  pasirink  sangha  savo  prieglobsčiu. 

Norėjau  jai  pasakyti,  kad  buvau  gerbiama  ir  kaip  ming  dzi.  Mano  eilėraščiai  ėjo  iš  rankų  į  rankas, 
žmonės  godžiai  juos  skaitė.  Į  Persikų  žiedų  duris  nuolatos  belsdavosi  žmonės,  atėję  maldauti  mano 
paveikslų  ir  kaligrafiškų  užrašų.  Kai  kurie  net  rausdavosi  šiukšliadėžėse  vildamiesi  rasti  mano 
juodraščių  skutų,  kad  parsinešę  namo  mėgintų  suklijuoti. . . 

-  Mama,  -  nieko  panašaus  jai  nesakiau.  -  Ateities  negaliu  pranašauti,  bet  dabar  netinkamas  metas 
apie  tai  svarstyti. 

-  Siang  Siang,  tik  dabar  galima  ką  nors  svarstyti. 

-  Bet  aš  turiu  grįžti  į  Šanchajų  ir  rasti  didįjį  poną  Fungą. 

Motina  atrodė  baisiai  išsigandusi. 

-  Kam,  Siang  Siang? 

-  Mama,  juk  ne  veltui  sakoma:  „Žmogui  nevalia  gyventi  toje  pačioje  žemėje  kaip  jo  tėvo  ar 
motinos  žudikas.“  Dabar,  kai  žinau,  kas  nužudė  mano  tėvą,  nudėsiu  jį,  vos  tik  galėsiu. 


-  Siang  Siang!  Net  galvoti  apie  žmogžudystę  gali  būti  labai  blogas  ženklas,  juo  labiau  ją  įvykdyti. 
Gal  nori  atgimti  gyvate  ar  žiurke?  Jeigu  nužudysi  tą  kariauninką,  manai,  būsi  laiminga?  Prašau: 
pamedituok  su  manim,  kad  atsikratytum  tokių  žiaurių  minčių. 

-  Mama,  ar  žinai,  kas  padėjo  man  ištverti  visus  tuos  metus  pardavinėjant  kūną  ir  šypseną  Persikų 
žieduose?  Viltis  rasti  tave  ir  atkeršyti  už  tėvelį! 

-  Siang  Siang,  tu  jau  radai  mane,  -  ji  patylėjo,  paskui  pridūrė:  -  Žinau,  kad  karštai  mylėjai  savo 
tėvą  -  kaip  ir  aš.  Bet  jis  negyvas,  tad  nebenuodyk  savo  minčių  ir  atsisakyk  keršto.  Tapk  vienuole  ir 
apsistok  su  manimi  Tyrojo  lotoso  šventykloje. 

Motina  taip  užsispyrė,  kad  aš  nemačiau  prasmės  toliau  j  ai  aiškinti.  Norėdama  nuraminti  pasakiau, 
kad  už  tėtį  nekeršysiu,  bet  tapti  vienuole  neprižadėjau. 

Ji  nieko  neatsakė.  Jos  tylėjimą  supratau  kaip  pritarimą. 

Staiga  kai  ką  prisiminiau  ir  paklausiau: 

-  Mama,  kodėl  tu  visus  tuos  metus  man  nerašei? 

-  Bet  juk  aš  rašydavau  -  beveik  kas  savaitę!  Paskui,  praėjus  dviem  mėnesiams  nuo  tada,  kai 
atvažiavau  į  Pekiną,  gavau  Fang  Rong  laišką.  Ji  rašė,  esą  tu  pabėgai,  ir  niekas  nežino  kur.  Ji  tvirtino, 
kad  išvykai  iš  Šanchajaus. 

Ji  įsikišo  ranką  į  užantį,  išsitraukė  sudriskusį,  dėmių  išmargintą  popieriaus  lapelį  ir  atsargiai 
padavė  man. 

-  Juk  tavo  adresas  buvo  toks,  tiesa? 

Linktelėjau  galvą  jusdama,  kad  akys  pritvinko  ašarų. 

-  Tai  kur  dingo  visi  tie  laiškai? 

Motina  į  mano  klausimą  atsakė  kitu: 

-  Dabar  tai  nesvarbu,  ar  ne? 


30  Dar  vadinami  trim  lobiais,  trim  prieglobsčiais  ar  trigubu  brangakmeniu  -  trys  dalykai,  kuriuose  budistai  randa  prieglobstį:  1.  Buda;  2. 
Darma  -  Budos  mokymas;  3.  Sangha  -  bendrija  pasiekusiųjų  nušvitimą  ir  galinčiųjų  padėti  praktikuojantiesiems  budizmą  pasekti  jų 
pavyzdžiu. 

31  Kinų  protėvių  garbinimo  vieta.  Ypač  būdinga  konfucianizmui  pabrėžiančiam  vaikų  atsidavimą  tėvams. 

32  Nuopelnai  -  budizmo  koncepcija.  Tai,  kas  sukaupiama  dėl  gerų  poelgių,  veiksmų  ar  minčių;  įjuos  atsižvelgiama  vėliau  -  žmogaus 
šiame  ar  kitame  gyvenime.  Be  to,  septintadalį  gero  poelgio  nuopelnų  galima  „perleisti“  mylimam  velioniui  kad  šis  mažiau  kentėtų 
naujajame  savo  būvyje. 

Atgal  į  Šanchajų 


Mudviem  su  motina  drauge  pabuvus  vos  savaitę,  lemtis  vėl  mus  išskyrė.  Pasakiau  jai  prižadėjusi 
ponui  Oujangui  greitai  grįžti  ir  negaliu  rizikuoti  jį  įžeisti.  Motina  toliau  medituos  kalne,  kol  nuspręs 
atėjus  laikui  grįžti  į  Tyrojo  lotoso  šventyklą.  Dabar,  kai  pasiekiau  pirmąjį  tikslą  -  rasti  motiną,  - 
ėmiausi  antrojo  -  atkeršyti  už  tėvelį.  Sakydama  motinai  laikinai  grįžtanti  pas  Oujangą  ne  visai 
melavau,  nes  anksčiau  ar  vėliau  turėsiu  grįžti  pas  savo  didžiausio  palankumo  klientą,  jei  ne  pasiūlyti 
savo  krūtų  jam  vietoj  pagalvių  ir  savo  lūpų  vietoj  gardumynų,  tai  bent  jau  atsisveikinti.  Užuot 
pasakiusi:  „Likimo  mes  negalim  įveikti,  bet  galim  jam  nesipriešinti  ir  gauti  iš  to  visa,  kas 
įmanoma.  Stenkis  būti  laiminga  kaip  sakė  prieš  dešimtį  metų,  šį  kartą  motina  pamokė  mane 
paprastai:  „Jeigu  tau  nelemta  būti  vienuole,  Siang  Siang,  eik  ten,  kur  ves  tavo  likimas.  Tikiuosi,  jis 
atves  į  laimę.“ 

Kai  po  varginančios  kelionės  traukiniu  grįžau  į  Pekiną,  Ouj angas  neatėjo  į  butą  manęs  aplankyti. 
Kadangi  mano  šeimoje  mirė  žmogus  -  ar  bent  jau  taip  manė  Oujuangas,  -  pas  mane  ateidamas,  ypač 
per  kinų  Naujuosius  metus,  jis  sulauktų  nelaimės.  Parašiau  jam,  kad  mums  reikėtų  pasimatyti  tik 
praėjus  pirmam  Mėnulio  kalendoriaus  mėnesiui.  Šitaip  gavau  į  valias  laiko  galutinai  pasiruošti 
kelionei  į  Šanchajų.  Aišku,  pasiėmiau  Čing  Dženo  duotą  talismaną,  apsaugojusį  mane  kalnuose.  Na,  o 
apsilankymui  Persikų  žieduose  pasiėmiau  kitokį  talismaną  -  Oujango  kaligrafinį  užrašą.  Pasiuvau 
brokato  dėklą,  kad  ritinėlis  keliautų  pagarbiai,  kaip  jis  to  nusipelnė.  Fang  Rong  ir  Vu  Čiangui  įtakingo 
pareigūno  pavardė  bus  kur  kas  stebuklingesnė  negu  daosistų  talismanas. 

Norėdama  būti  viena  per  ilgą  kelionę  traukiniu,  nusipirkau  bilietą  į  privačią  kupė.  Kai  traukinys 
pagaliau  atvažiavo  į  Šanchajaus  Šiaurės  stotį,  išlipau,  tuoj  pat  nusisamdžiau  taksi  ir  paprašiau 
vairuotoją  nuvežti  mane  į  viešbutį  „Cathy“  tarptautinėje  gyvenvietėje.  Šiame  prašmatniame  viešbutyje 
su  kurtizanėmis  mėgdavo  apsistoti  turtingi  svečiai.  Dabar  jis  idealiai  tiko  mano  statuso  moteriai  ir 
padarys  didelį  įspūdį,  jeigu  kartais  susidursiu  su  kuo  nors  iš  Persikų  žiedų.  Dabar,  kai  kišenėse 
turėjau  pinigų  ir  nuo  manęs  dvelkė  elegancija  ir  turtais,  neabejojau,  kad  mane  lydės  sėkmė. 

Apsistojusi  viešbutyje  pirmas  kelias  dienas  nieko  nedariau,  tik  valgiau  ir  ilsėjausi. 
Apsitaisydavau  brangiomis  suknelėmis  ar  formas  išryškinančiais  vakarietiškais  apdarais,  grakščiai 
nulipdavau  juodo  marmuro  laiptais,  neskubėdama  pereidavau  vestibiuliu  grožėdamasi  žvilgančiomis 
kolonomis  ir  raudonmedžio  baldais,  paskui  pasikeldavau  liftu  į  hiacintais  iškvėpintą  restoraną  ant 
viešbučio  stogo  užkąsti.  Gundomai  padėjusi  užpakalį  ant  auksuotos  kėdės  įsivaizduodavau  esanti 


princesė,  laukianti,  kol  ateis  mano  princas  -  smokingu  ir  baltomis  pirštinėmis  pasidabinęs  jaunas, 
nepaprastai  tvarkingas  padavėjas  -  ir  priims  mano  užsakymą.  Gurkšnodama  saldintą,  pienu  balintą 
arbatą  spoksodavau  į  žvilgančius  sietynus,  paskui  į  paveikslus  ant  sienų.  Apkerėta  paslaptingų  vaizdų, 
drąsių  potėpių  ir  sodrių,  gyvų  spalvų,  mintimis  skriedavau  į  egzotiškus  kraštus,  kuriuos  buvau 
regėjusi  tik  sapnuose. 

Pasimėgavusi  gražiais  dalykais,  imdavau  mąstyti  apie  šlykščius  -  kerštą.  Svarstydavau  skirtingus 
planus  ir  mintys  karštligiškai  vydavo  viena  kitą.  Ką  panaudoti  -  peilį  ar  pistoletą?  Gal  gauti  nuodų  ar 
nusisamdyti  profesionalų  žudiką?  O  gal  išsinuomoti  automobilį,  partrenkti  kariauninką  ir  pabėgti  iš 
įvykio  vietos?  Tada  nužvelgdavau  kitus  lankytojus  ir  susimąstydavau:  ar  šiam  žilam,  impozantiškos 
išvaizdos  ponui  prie  gretimo  staliuko  galėtų  ateiti  į  galvą,  kad  elegantiškos  kaimynės  trapioje 
galvelėje  dabar  tykšta  kraujai?  Ar  dėmesingasis  padavėjas  atspėtų,  kad  žavi  jo  klientė  ruošiasi 
pyškinti  į  žmogų?  Tuomet  vos  nenusijuokdavau  balsu,  o  akimis  lyg  įsivaizduojamas  kulkas  laidydavau 
valiūkiškus  žvilgsnius  po  puošnią  salę. 

Tačiau  kartais  mano  euforija  subliūkšdavo.  Kas,  jeigu  man  nepavyks  nudėti  Fungo  ir  žūsiu  pati? 
Arba  jį  nudėsiu,  bet  nesugebėsiu  pasprukti?  Neturėjau  jokių  iliuzijų,  kad  įstatymų  sargai  parodytų  man 
bent  krislelį  gailesčio.  Vis  dėlto  pasiryžau:  jeigu  mane  sučiups,  mirsiu  patenkinta.  Ištvėrusi 
prostitutės  dalią,  suradau  motiną  ir  atkeršijau  už  tėvą.  Pasiekusi  antrą  tikslą  niekados  daugiau 
nekelsiu  kojos  į  jokį  turkio  paviljoną.  Bet  kas  bus  toliau? 

Imdavau  šnekinti  padavėją  apie  visokiausius  dalykus:  orą,  jo  darbą;  negailėdavau  kritikos 
restorano  lankytojams  -  seniems  barbarams.  Be  to,  duodavau  padavėjui  keturis  kartus  daugiau 
arbatpinigių,  negu  reikėjo.  Rezultatas  buvo  toks,  kokio  ir  norėjau,  -  su  manim  elgėsi  kaip  su 
karališkosios  šeimos  nariu. 

Kai  nevalgydavau  ir  nemiegodavau,  nusisamdydavau  taksi,  kad  nuvežtų  mane  į  judrų  Nankino 
bulvarą.  Ten  vaikštinėdavau,  apžiūrinėdavau  vitrinas,  stebėdavau  madingiausiais  drabužiais 
vilkinčius  praeivius  -  jie  sveikindavo  vienas  kitą  linkėdami  sėkmės  ir  laidė  fejerverkus  pasitikdami 
Naujuosius  metus  pagal  Mėnulio  kalendorių.  Prieš  imdamasi  šlykščios,  kruvinos  žmogžudystės 
norėjau  pasimėgauti  linksmais  dalykais. 

Vieną  dieną  išėjusi  pasivaikščioti  stabtelėjau  pasigrožėti  prekėmis  antikvariato  vitrinoje. 
Apžiūrinėdama  dailias  vazas,  juodus  rašalo  akmenis,  raižytus  raganosių  ragus  ir  kitus  vertingus 
daiktus,  kai  ką  pamačiau  ir  net  aiktelėjau.  Vitrinos  kampe  beveik  nepastebimas  gulėjo  žiedas  su 
briliantu  ir  nefrito  apyrankė.  Bemat  pažinau  Perles  dovanas,  dingusias  su  kinu\  Man  pasidarė  silpna. 
Tikriausiai  kažkokie  plėšikai  rado  papuošalus  kine  ir  juos  pardavė.  Tačiau  kiną  aš  pamečiau  netoli 
Pekino,  o  ne  čia,  Šanchajuje. 

Įsitveriau  parduotuvės  durų  rankenos,  kol  atgavau  pusiausvyrą,  tada  įėjau  į  vidų.  Pusamžis  rausvo 
veido  vyras  retėjančiais  plaukais  prišoko  su  manim  pasisveikinti. 

-  Ponia,  gal  ką  nors  išsirinkote  iš  mūsų  vitrinos? 

Parodžiau  į  du  papuošalus. 


Jis  paragino  mane  sėstis,  o  pats  priėjo  prie  vitrinos,  be  galo  atsargiai  paėmė  papuošalus  ir  padėjo 
ant  fetru  dengto  prekystalio  kvadrato. 

-  Ponia,  turite  puikias  akis  -  šie  du  dirbiniai  yra  aukščiausios  kokybės. 

Jis  paėmė  žiedą  su  briliantu  ir  pasukiojo  pro  langą  krintančioje  saulės  šviesoje.  Vienintelis  žiedo 
akmuo  nušvito  daugybe  vaivorykščių,  tarsi  žūtbūt  stengdamasis  papasakoti  man  kalne  patirtus  savo 
nuotykius.  Tada  vyriškis  paėmė  nefrito  apyrankę  ir  pakreipė,  kad  ji  atspindėtų  saulės  spindulius  ir  aš 
pamatyčiau,  kokie  nepriekaištingai  skaidrūs  brangakmeniai.  Paskui  užmovė  žiedą  man  ant  piršto,  o 
apyrankę  ant  riešo.  Briliantas  taip  žaižaravo,  kad  vos  ne  akino;  nefritas  ant  odos  kėlė  vėsos  pojūtį. 
Glosčiau  glotnų  akmens  paviršių  ir  man  atrodė,  kad  bekraštėje  jo  žalumoje  jaučiu  virpant  Perles 
dvasią. 

Mano  akys  pritvinko  ašarų  ir  aš  vos  susitvardžiau  nepravirkusi.  Pažiūrėjau  į  Rausvąjį  Veidą. 

-Kiek? 

Vyras  storais  trumpais  pirštais  pastumdė  skaitytuvo  rutuliukus,  paskui  atsisuko  į  mane  ir  tarė: 

-  Ponia,  kadangi  kinų  Naujųjų  metų  šventė  dar  nesibaigė,  o  jūs  -  pirma  mūsų  lankytoja  šiandien, 
suteiksiu  jums  ypatingą  nuolaidą  -  trisdešimt  auksinių  už  abu. 

-  Aš  juos  paimsiu. 

Žinojau,  kad  kaina  gerokai  per  didelė,  bet  nesiderėjau,  nes  norėjau  pagerbti  Perlę. 

Išrašydamas  kvitą  Rausvasis  Veidas  keletą  kartų  vogčiomis  vertinamai  į  mane  žvilgtelėjo. 

Išsitraukiau  pinigus  ir  abejingai  paklausiau: 

-  Gal  kartais  pažįstate  žmogų,  pardavusį  jums  šiuos  papuošalus? 

Jis  pažiūrėjo  pro  skaitymo  akinių  viršų. 

-  Daugumą  geriausių  papuošalų  mes  įsigyjame  iš  garsiausių  Šanchajaus  šeimų.  Tačiau  kartais 
žmonės  tiesiog  užeina  ir  parduoda  dirbinius.  Taip  pasielgė  ir  šių  dviejų  papuošalų  savininkas.  Bet, 
ponia,  mūsų  taisyklės  neleidžia  atskleisti  pardavėjų  tapatybės.  Atsiprašau,  bet  negaliu  pasakyti,  kam 
jie  priklausė. 

Veikiausiai  jis  puikiai  žinojo,  kad  papuošalus  pirko  iš  plėšikų,  bet  tikrai  nesiruošė  to  pripažinti. 
Plėšikai  dažnai  parduodavo  vogtus  daiktus  toli  nuo  nusikaltimo  vietos,  nes  tada  tikimybė  įkliūti 
mažesnė. 

-  Nieko  baisaus,  -  nusišypsojau.  -  Ar  su  šitais  papuošalais  buvo  parduota  ir  kitų? 

-  Nebuvo.  Bet,  ponia,  -  jo  veidas  nušvito,  -  jei  norite  dar  ko  nors,  mes  turime  kitų. . . 

Pertraukiau  j  į  rankos  mostu. 

-  Aš  labai  patenkinta  pirkiniais. 

Sumokėjau,  padėkojau  ir  jau  buvau  beišeinanti,  bet  staiga  man  ėmė  sukti  pilvą. 

-  Ar  galiu  užeiti  į  jūsų  tualetą?  -  paklausiau  Rausvojo  Veido. 

-  Prašom,  ponia,  -  atsakė  jis  ir  nusivedė  mane  į  parduotuvės  galą. 

Paaiškėjo,  kad  pilvas  buvo  niekuo  dėtas  -  mane  tik  užvaldė  jausmai.  Įdėmiai  nužvelgiau 
priblokštą  savo  veidą  veidrodyje,  paskui  keletą  kartų  giliai  įkvėpiau,  kad  nusiraminčiau.  Muilas  ir 


rankšluosčiai  buvo  sudėti  už  plačios  kriauklės,  ant  kažkokios  lentos.  Ištiesusi  ranką  prie  muilo 
pamačiau  kažką  netikėta  -  žvilgantį  laką.  Man  ėmė  tuksėti  širdis.  Pastūmiau  į  šalį  muilą,  krūvą 
rankšluosčių  ir  tualetinio  popieriaus  ritinėlį,  tada  pakėliau  tai,  ką  palaikiau  skalbimo  lenta. 

Skruostais  pasipylė  ašaros. 

Žiūrėjau  į  stebuklingai  surastas  savo  kino  liekanas.  Matyt,  du  papuošalai  čia  atsirado  kartu  su  juo. 

Kokia  ironija:  antikvaras  Rausvasis  Veidas  buvo  toks  neišprusęs,  kad  nepažino  Mingų  dinastijos 
senienos!  Paglosčiau  vis  dar  lygų  instrumento  paviršių,  paskendusi  prisiminimuose  apie  Perles 
pamokas  ir  mūsų  bendravimą. 

Tuomet  išgirdau  už  durų  sunerimusį  Rausvojo  Veido  balsą: 

-  Ponia,  jums  ten  nieko  neatsitiko? 

Plaštaka  nusišluosčiau  ašaras. 

-  Nieko.  Viskas  gerai,  -  atsakiau,  atidariau  duris  ir  išėjau. 

Pardavėjas  atrodė  suglumęs,  kai  pamatė  mano  rankoje  sutrūkinėjusį  medį. 

-  Ar  galite  man  j  į  parduoti?  -  paklausiau  užbėgdama  j  am  už  akių. 

Jis  nusikvatojo. 

-  Bet  kamjums  reikia  to  šlamšto? 

Pamatęs,  kad  nusiminiau,  jis  įsiteikiamai  nusišypsojo. 

-  Ponia,  jeigu  jis  jums  patinka,  galite  imti.  Čia  bus  mūsų  dovana  Naujųjų  metų  proga. 

-  Jūs  labai  malonus. 

-  Vyras,  pardavęs  mums  tuos  du  papuošalus,  paliko  šį  daiktą  parduotuvėje  ir  nebegrįžo.  Taigi 
nusprendžiau  padėti  jį  vonioje.  Matot,  -  jis  parodė  į  kino  rezonansinę  dėžę,  -  jis  puikiai  tinka  laikyti 
muilui  ir  kitokies  mažmožiams. 

Jis  smalsiai  į  mane  žvilgtelėjo. 

-  Bet  kamjums  jo  reikia? 

-  Žinot,  aš  kolekcionuoju  seną  medį. 

Grįžusi  į  viešbučio  kambarį,  kruopščiai  nuvaliau  instrumentą,  radau  stygas  (jos  tebebuvo  giliai 
rezonansinėje  dėžėje,  kur  jas  padėjau  ruošdamasi  bėgti),  paskui  jas  pritvirtinau.  Kinas  sugėrė  labai 
daug  drėgmės,  todėl  garsas  buvo  slopus.  Vis  dėlto  man  norėjosi  sugroti  „Prisimenant  seną  draugę“, 
„Raudą  už  Ilgųjų  vartų“,  „Tris  variacijas  slyvos  žiedo  tema“. . . 

Dėl  įvykio  antikvariate  atsilikau  nuo  savo  plano  trim  dienomis;  per  jas  nieko  daugiau  neveikiau,  tik 
skambinau  kinu  užsimovusi  Perles  žiedą  su  briliantu  ir  nefrito  apyrankę.  Tik  ketvirtą  dieną  įstengiau 
vėl  sukaupti  dėmesį  į  priežastį,  dėl  kurios  buvau  Šanchajuje.  Tą  popietę  išsimaudžiau  vonioje,  paskui 
kruopščiai  pasidažiau,  apsivilkau  šilkinę  suknelę  ir  nuėjau  užkąsti  į  restoraną  ant  viešbučio  stogo. 
Jaunasis  padavėjas  taip  nudžiugo  vėl  mane  pamatęs,  kad  suėmė  mano  pirštinėtą  delną  ir  priglaudė 
prie  lūpų! 


Per  arbatos  gurkšnojimo,  koketiškų  žvilgsnių  laidymo  ir  žmogžudystės  planavimo  ritualą 
pastebėjau  link  išėjimo  skubančią  pažįstamą  žmogystą  -  Fang  Rong  tarnaitę  Mažąją  Raudonę! 
Paprašiau  savo  padavėjo  atvesti  ją  prie  mano  staliuko. 

Kai  Mažoji  Raudonė  mane  pamatė,  jai  atvipo  žiauna,  tarsi  vidury  dienos  būtų  pamačiusi  šmėklą. 

-  Panele  Brangioji  Orchidėja,  kur  buvote?  Ką  čia  veikiate? 

Mano  padavėjas  pritraukė  jai  kėdę  ir  padėjo  atsisėsti.  Niekada  nepatyrusi  tokio  karališko  elgesio 
Mažoji  Raudonė  nerangiai  vožėsi  pasturgaliu  ant  kėdės,  paskui  užkliudė  ir  numetė  ant  grindų 
krištolinę  cukrinę. 

Kai  buvo  besilenkianti  jos  pakelti,  uždėjau  pirštinėtą  ranką  jai  ant  peties. 

-  Mažoji  Raudone,  tegul  tuo  pasirūpina  padavėjas. 

Bet  ji  vis  tiek  mėgino  kelti  cukrinę.  Tada  rūsčiai  į  ją  dėbtelėjau. 

-  Liaukis,  Mažoji  Raudone. 

Padavėjui  baigus  šluostyti  grindis  ir  stalą,  užsakiau  dar  arbatos  ir  pyragaičių. 

Mažoji  Raudonė  iš  jaudulio  ar  baimės  vis  dar  gaudė  kvapą. 

-  Panele  Brangioji  Orchidėja,  ilgai  negaliu  būti.  Atėjau  čia  įteikti  laiško  vienam  Persikų  žiedų 
svečiui. 

-  Nieko  baisaus.  Jei  pavėluosi,  tik  pasakyk  mamai,  kad  netikėtai  su  manim  susitikai. 

Jos  akys  išsipūtė  sulig  putpelių  kiaušiniais. 

-  Oi,  ne,  -  tuomet  jūsų  lauktų  baisūs  nemalonumai!  Jie  jūsų  visur  ieško!  Mama  vis  kartoja,  kad 
jeigu  jus  suras,  ji... 

Ji  nebaigė  sakinio  ir  pažiūrėjo  į  mane. 

-  Ką  j  i  man  padarys? 

Užuot  atsakiusi  į  mano  klausimą,  Mažoji  Raudonė  tarė: 

-  Panele  Brangioji  Orchidėja,  jūs  atrodote  tokia  graži  ir  turtinga. 

-  Ačiū.  O  dabar  pasakyk:  ką  grasino  man  padaryti  mama? 

-  Išperti  jus  rimbu,  kol  nusiners  oda! 

Tuo  metu  grįžo  padavėjas  su  sidabriniu  padėklu.  Kai  išdėliojo  valgius  ir  gėrimus  ant  stalo  ir 
nuėjo,  pasakiau  Mažajai  Raudonei: 

-  Nesijaudink.  Valgyk  ir  gerk  arbatą. 

Arbatą  ji  šlerpė.  Visų  lankytojų  užsieniečių  akys  įsmigo  į  mudvi. 

Kai  pagaliau  lyg  vėjo  gūsis  ji  nušlavė  paskutinį  kąsnelį  maisto  ir  išmaukė  paskutinį  arbatos  lašelį, 
pasakiau: 

-  Mažoji  Raudone,  prašau  labai  įdėmiai  išklausyti,  ką  pasakysiu. 

Ji  linktelėjo  galvą;  gabalėlis  razinos  ant  lūpos  kartojo  kiekvieną  jos  galvos  judesį.  Nuėmiau  jį. 

-  Noriu,  kad  nuneštum  mano  žinutę.  Grįžusi  į  Persikų  žiedus  pasakyk  mamai,  kad  matei  mane,  ir 
paprašyk  susitikti  su  manim  čia,  šiame  restorane,  rytoj  trečią  valandą. . . 

-  Bet,  panele  Brangioji  Orchidėja,  jie  uždarys  jus  į  tamsųjį  kambarį! 


Sužaibavau  į  ją  akimis,  kad  nustotų  klykti. 

-  Ne,  neuždarys. 

-  Uždarys!  Panele  Brangioji  Orchidėja,  prašau  jūsų:  kuo  greičiau  išvykite  iš  Šanchajaus!  Jūs 
visuomet  gražiai  su  manim  elgdavotės,  tad  prašau  neversti  manęs  sakyti  mamai,  kad  jus  mačiau. 

-  Mažoji  Raudone,  patikėk  manim:  žinau,  ką  darau,  ir  į  bėdą  nepakliūsiu. 

-  Jūs  tuo  įsitikinusi? 

-  Mažoji  Raudone,  gal  užmiršai,  kad  esu  ming  dzi  ir  turiu  daugybę  svarbių  klientų? 

Ji  vis  dar  atrodė  tokia  sutrikusi,  kad  nieko  neįstengė  atsakyti. 

-  Kai  grįši  į  Persikų  žiedus,  -  aiškinau  toliau,  -  tepasakyk  mamai  ir  tėčiui,  kad  noriu  parodyti 
jiems  nepaprastai  svarbių  dokumentų.  Ir  jie  turi  ateiti  čionai,  nes  nenoriu  rizikuoti  juos  prarasti.  Na, 
nebent  jie  norėtų  prisiimti  atsakomybę,  jei  jų  neteksiu. 

Ji  linktelėjo.  Pakeičiau  temą:  pasiteiravau  apie  Pavasario  Mėnesieną  ir  tetulę  A  Ping. 

-  A  Ping  nė  kiek  nepasikeitė,  tik  jums  dingus  ji  visiškai  nustojo  kalbėti.  Turiu  galvoje,  ji 
nebeišleidžia  jokių  garsų.  Bet  valgius  gamina  geriau  negu  kada  nors  anksčiau. 

Ji  nutilo,  pakėlė  trupinį  nuo  stalo  ir  įsimetė  į  burną. 

-  Bet  Pavasario  Mėnesiena. . .  Prastos  naujienos. 

Mane  nukrėtė  šiurpas. 

-  Kas  atsitiko? 

-  Ji  susibjaurojo  veidą  -  uždegė  valgymo  lazdelę  ir  ja  susibadė. 

-  Dangau,  kam  j  i  taip  padarė?! 

-  Nejaugi  nežinote,  kad  ji  visados  pavydėjo  jums  duobučių  skruostuose?  Taigi  Raudonajai 
Nefritei  ir  jums  išvykus  ji  pamanė,  kad  dabar  jos  eilė  tapti  ming  dzi.  Ji  ypač  norėjo  būti  panaši  į  jus  - 
taip  ir  susidarkė  veidą. 

-  Ji  vis  dar  Persikų  žieduose? 

-  Ne,  mama  su  tėčiu  pardavė  ją  į  kitą  viešnamį. 

-  Ar  žinai,  į  kurį? 

Ji  papurtė  galvą. 

-  Tik  žinau,  kad  jis  Činghe  gatvėje. 

Činghe  gatvėje  buvo  įsikūrusios  prasčiausios  reputacijos  pasilinksminimo  įstaigos. 

-  Beje,  girdėjau,  kad  ji  dar  susigriebė  karklų  marą. 

Atsidusau:  kaip  liūdna,  kad  tokia  nekalta  mano  draugė  galiausiai  susibjaurojo  veidą  ir  užsikrėtė 
venerine  liga! 

Tada  prisiminiau  savo  papūgą. 

-  Kas  nutiko  Slyvos  Žiedui?  Ar  kas  nors  ją  priglaudė? 

-  Kartą,  kai  Raudonoji  Nefrite  apsilankė  Persikų  žieduose,  mama  paukštį  jai  dovanojo. 
Pasibaisėjau,  kad  mano  mylima  augintinė  atsidūrė  pas  pikčiausią  Perles  priešą.  Ar  Raudonoji 

Nefrite  rūpinsis  papūga  taip  nuoširdžiai,  kaip  rūpinausi  aš?  O  gal  tik  leis  paukščiui  sunykti,  kol  pati 


mėgausis  gerbėjų  liaupsėmis? 

Iš  košmaro  mane  pažadino  Mažosios  Raudonės  balsas. 

-  Panele  Brangioji  Orchidėja,  labai  ačiū  jums  už  gerumą,  bet  man  tikrai  jau  reikia  eiti. 

-  Suprantu.  Bet  dar  vienas  -  paskutinis  -  klausimas.  Kaip  sekasi  verslas  Persikų  žiedams? 

Ji  susiraukė. 

-  Ne  per  geriausiai. 

-Kodėl? 

-  Nejaugi  negirdėjote?  Valdžia  stengiasi  išnaikinti  visus  viešnamius  tarptautinėje  gyvenvietėje! 
Persikų  žiedai,  Neregėtos  laimės  šventykla,  Miegančių  gėlių  paviljonas  ir  dar  keli  kiti  neuždaryti  tik 
todėl,  kad  juos  globoja  policijos  viršininkas  Če  ir  kai  kurie  kiti  įtakingi  klientai. 

Atsidusau.  Niekados  neįsivaizdavau,  kad  ateis  diena,  kai  tie  prašmatnūs  paviljonai  ims  smukti,  o 
gal  net  išnyks. 

-  Mažoji  Raudone,  dabar  geriau  jau  eik,  tik  nepamiršk,  ką  sakiau  mamai  ir  tėtei. 

Ji  linktelėjo  ir  išskubėjo;  stora  jos  kasa  šokinėjo  kaip  išgąsdinta  angis,  negalinti  nusileisti  ant 
žemės. 

Gurkšnojau  arbatą  ir  mąsčiau  apie  keistus  lemties  kelius.  Mano  lemtis,  kaip  ir  visų  kitų,  buvo  gerų 
ir  blogų  įvykių  mišinys.  Ar  dabar  lemtis  leis  pasiekti  galutinį  mano  tikslą  -  atkeršyti  už  tėvą?  O  jeigu 
jį  pasieksiu,  ar  taip  bus  dėl  kažkokio  gero  mano  poelgio  ankstesniame  gyvenime,  ar  dėl  blogo?  Ar 
lemtis  bus  tiek  maloninga,  kad  liksiu  nenubausta  ir  gal  net  ateityje  patirsiu  šiek  tiek  laimės?  Bet 
gyvenime  jaune  kartą  įsitikinau,  kaip  beprasmiška  spėlioti,  kas  laukia  ateityje. 

Kitą  popietę  ištisas  valandas  ruošiausi  pasimatymui  su  savo  buvusiais  engėjais.  Nusprendžiau  rengtis 
vakarietiškais  apdarais.  Jeigu  vilkėčiau  kiniška  suknele,  nesvarbu,  kaip  įmantriai  siuvinėta  ir  kaip 
nepriekaištingai  sukirpta,  ji  tik  primintų  Fang  Rong  ir  Vu  Čiangui,  kad  buvau  -  o  gal  ir  tebesu  - 
prostitutė.  O  štai  egzotiška  ir  aristokratiška  vakarietiška  suknia  juos  sutrikdys.  Juodu  eis  iš  proto 
stengdamiesi  atspėti  mano  dabartinę  padėtį:  gal  susikroviau  didžiulius  turtus,  gal  dabar  mane  išlaiko 
itin  įtakingas  kariauninkas,  o  gal  net  kaip  legendinė  ming  dzi  Auksinė  Gėlė  galų  gale  tapau 
ambasadoriaus  žmona  ir  vyriausiojo  kariuomenės  vado  meiluže.  Kuo  labiau  mama  su  tėčiu  glums 
neįstengdami  atspėti,  kas  dabar  esu,  tuo  labiau  įbauginti  jausis. 

Pirmiausia  reikėjo  sumenkinti  jų  ego  ir  išaukštinti  manąjį. 

Įdėmiai  apžiūrėjau  savo  atspindį  veidrodyje.  Rausva  suknelė  apie  kaklą  ir  rankogaliai  buvo  puošti 
įmantriais  nėriniais;  standžiai  prigludęs  juosmuo  pabrėžė  liekną  figūrą.  Mano  krūtys,  lyg  dvynės 
skaistuolės,  buvo  kilstelėtos  aukštyn,  kad  galėtų  pro  nėrinius  vogčiomis  dirsčioti  į  uždraustą  išorinį 
pasaulį.  Virš  šių  iškilumų  gulėjo  trys  perlų  vėriniai.  Jie  subtiliai  žvilgėjo  -  visai  kaip  du  dideli 
apvalūs  perlai,  kabantys  ausyse.  Plaukus  susitepiau  pomada,  paskui  surišau  į  kuodą.  Rausva  rožė,  virš 
ausies  prisegta  į  plaukus,  rodė  mane  esant  elegantišką  ir  podraug  pašėlusią.  Paėmiau  Oujango 
dovanotą  krištolo  flakonėlį  ir  nešykštėdama  įtryniau  kvepalų  į  pažastis,  tarp  krūtų  ir  už  ausų.  Žinoma, 


mūvėjau  Perles  žiedą  su  briliantu  ir  nefrito  apyrankę,  kad  jos  dvasia  bauginamai  sklandytų  virš  mano 
buvusių  šeimininkų. 

Laukiau  iki  penkiolikos  po  trijų,  tik  tada  nuėjau  į  restoraną.  Įėjusi  į  salę  iškart  pamačiau  Fang 
Rong  ir  Vu  Čiangą,  sėdinčius  prie  stalelio  su  dviem  apsaugininkais.  Kraipydama  užpakalį  iš  lėto 
priėjau  prie  tų  nedorėlių  pulkelio.  Akimis  šaudžiau  į  šalis,  vos  pastebimu  galvos  linktelėjimu 
sveikindamasi  su  vienu  kitu  pažįstamu  viešbučio  svečiu;  tokia  pat  vos  pastebima  šypsenėlė  žaidė  ir 
mano  lūpose.  Sėdintieji  prie  staliukų  ėmė  įnirtingai  kuždėtis,  žvilgsniai  įsikabino  į  mane  it  senis  į 
jauną  skaistuolę. 

Mama  akimis  svaidė  žaibus.  Monetos  Vu  Čiango  švarko  rašte  panėšėjo  į  žiūrinčių  iš  savo  kapų 
negyvėlių  akis.  Apsivilkusi  violetinio  atspalvio  raudoną  suknelę  Fang  Rong  priminė  krūvą  krauju 
pasruvusios  pjaustytos  jautienos.  Nors  nugara  bėgiojo  skruzdės,  stengiausi,  kad  ir  toliau  mano 
šypsena  liktų  tokia  pat  paslaptinga  kaip  į  pasaulį  besibeldžiančios  naujos  gyvybės  spyriai  į  motinos 
pilvą. 

Tą  akimirką,  tarsi  kokiam  režisieriui  davus  ženklą  dar  labiau  dramatizuoti  padėtį,  prie  manęs 
prišoko  gražusis  padavėjas. 

-  Oujang furen,  -  jis  pavadino  mane  pagarbiausiu  ponios  titulu;  paprastai  juo  kreipiamasi  tik  į 
aukštų  pareigūnų  žmonas,  -  ar  šiandien  pageidausite  sėdėti  prie  to  paties  staliuko? 

Žavingai  nusišypsojau. 

-  Ne,  šiandien  turiu  svečių. 

Priėjau  prie  savo  buvusios  šeimininkės  ir  šeimininko.  Padavėjas  mikliai  pritraukė  man  kėdę  ir 
padėjo  atsisėsti.  Užsakiau  arbatos  ir  užkandžių  keturiems.  Prieš  padavėjui  nueinant  pasakiau: 

-  Tik  nepamirškite  pridėti  sąskaitos  prie  mano  mokesčio  už  kambarį. 

Dabar  toji  šutvė  atrodė  visiškai  pasimetusi;  ketvertas  nužiūrinėjo  mane  kaip  detektyvai, 
besistengiantys  išaiškinti  sudėtingą  nusikaltimą. 

Mama  įsakė  dviem  apsaugininkams  persėsti  prie  gretimo  staliuko,  tada  grėsmingai  pažiūrėjo  į 
mane. 

-  Na,  Siang  Siang. . . 

-  Norėčiau,  kad  į  mane  kreiptumėtės  kaip  į  ponią  Oujang. 

Tėtis  pašaipiai  įsiterpė: 

-  Vadinasi,  tau  pavyko  ištekėti?  Ar  galiu  paklausti,  kelinta  to  vyro  sugulovė  esi  -  septinta  ar 
aštunta? 

Porelė  šiurpokai  sukikeno. 

Iki  ausų  nusišypsojau  dviem  nedorėliams. 

-  Ne  jūsų  kekšiškas  reikalas,  žmona  aš  ar  sugulovė.  Bet  aš  išties  susiradau  gerą  vyrą. 

Juodu  susižvalgė,  tada  Fang  Rong  kandžiai  paklausė: 

-  Na,  gerai,  ponia  Oujang,  tai  kodėl  panorote  su  mumis  pasimatyti?  Gal  todėl,  kad  gerasis  jūsų 
vyras  nesugeba  jūsų  patenkinti,  tad  norite  įžiebti  savo  geismų  liepsną  vėl  griebdamasi  kekšės  amato? 


-  Būtent. 

Pašnekovai  iš  nuostabos  prasižiojo.  Mama  įtariai  į  mane  žiūrėjo,  kol  jos  veide  pasirodė  plati 
šypsena. 

-  Maloniai  prašom.  Jūsų  didžiausio  palankumo  klientas  didysis  ponas  Fungas  vis  dar  teiraujasi 
apie  jus. 

Mane  nukrėtė  šiurpas,  bet  iš  paskutiniųjų  stengiausi  likti  rami  kaip  statula. 

-  Norit  pasakyti,  jis  vis  dar  lankosi  Persikų  žieduose? 

-  Taip,  -  vienu  balsu  atsakė  porelė.  Tada  mama  pridūrė:  -  Bet  jums  dingus  jokia  kita  seserimi  jis 
nebuvo  patenkintas. 

-  Labai  jo  pasiilgstu.  Jis  buvo  be  galo  malonus  man,  -  nutilusi  apžiūrėjau  didžiulį  žiedą  su 
briliantu  ant  savo  piršto,  paskui  pakėliau  akis  ir  nužvelgiau  jųdviejų  veidus.  -  Na,  mama  ir  tėti,  ar 
galite  surengti  mudviem  pasimatymą? 

Visi  trys  spoksojome  vienas  į  kitą  ir  tylėdami  laukėme.  Galop  mama  neišlaikė. 

-  Siang  Siang,  ko  nori  iš  mūsų?  -  Ji  žvilgtelėjo  į  du  apsaugininkus,  paskui  nuleidusi  balsą  pridūrė: 
-  Nemėgink  manęs  mulkinti,  antraip  tavo  kailis  kentės! 

-  Tačiau,  -  įsiterpė  tėtis  parodydamas  tvarkingus  baltus  dantis,  -  jeigu  grįžti  kekšauti,  kad 
sumokėtum  savo  skolas,  -  labai  prašom. 

Mintyse  save  subariau,  nes  vos  nepraradau  savitvardos. 

-  Luktelkit,  tėti,  -  argi  mama  prieš  dešimt  metų  man  nesakė,  kad  buvau  ne  parduota,  o  atiduota 
judviem  už  dyką?  Tai  kaip  čia  yra,  kad  vis  dar  esu  skolinga? 

-  Cha,  cha  -  tiesą  sakai!  -  Fang  Rong  taip  nusijuokė,  kad  net  apgamas  kaktoje,  rodės,  tirta. 

Man  knietėjo'  išrauti  jį  iš  to  šlykštaus  snukio. 

Tada  ji  ėmė  kalbėti: 

-  O  kaip  su  tomis  meno  pamokomis,  kurias  gavai,  su  tais  sočiais  valgiais,  tavo  dailiai  apstatytu 
kambariu  ir  pagal  užsakymą  siūtomis  suknelėmis?  Jeigu  manai,  kad  visa  tai  nieko  nekainavo,  tuomet 
esi  didžiausia  naivuolė  ar  paskutinė  kvaiša.  Už  tuos  dalykus  buvo  paklota  tūkstančiai!  Aš  net  nekalbu 
apie  palūkanas. 

Žiūrėjau  į  tuos  nedorus  veidus,  besiraukančius  prieš  mane,  ir  vos  susilaikiau  nesusivėmusi.  Šovė 
mintis:  kai  ištaškysiu  smegenis  didžiajam  ponui  Fungui,  gal  reikėtų  sunaikinti  ir  šias  dvi  padugnes? 

-  Mama  ir  tėti,  -  iš  paskutiniųjų  stengiausi  neprarasti  savitvardos,  -  ar  galiu  dabar  pakviesti  jus  į 
savo  apartamentus?  Noriu,  kad  pasigrožėtumėte  labai  dailiu  kaligrafijos  pavyzdžiu  -  neseniai  jį 
įsigijau  savo  kolekcijai. 

Tada  mostelėjau  į  jų  apsaugininkus. 

-  Jei  norite,  galite  pasiimti  ir  juos. 

Atėjęs  į  mano  kambarį  šlykštusis  ketvertas  ilgai  dairėsi  į  prašmatnų  vakarietišką  apstatymą,  kol 
pagaliau  atsisėdo.  Išsikviečiau  savo  padavėją  ir  paprašiau  atnešti  arbatos  ir  pyragaičių. 

Tėtis  nusišypsojo  smalsiai  žvelgdamas  į  mane. 


-  Hm,  Siang  Siang,  ištekėjai  ne  tik  už  gero,  bet  ir,  galiu  lažintis,  labai  turtingo  vyro. 

-  Tiesą  sakant,  man  rūpi  ne  jo  pinigai,  bet  jo  pažintys. 

Stojo  ilga,  iškalbinga  tyla.  Suzvimbė  durų  skambutis  -  mano  padavėjas  atnešė  arbatos  ir 
pyragaičių.  Kaip  visada  daviau  jam  krūvą  arbatpinigių;  jis  nusilenkė  ir  karštai  padėkojo  prieš 
išeidamas.  Mama  su  tėčiu  neslėpdami  susidomėjimo  stebėjo  šią  sceną. 

-  Prašom  vaišintis,  -  paraginau  ir  visi  ėmėme  valgyti. 

Kai  tos  keturios  alkanosios  vėlės  prarijo  paskutinį  pyragaičio  kąsnelį  ir  išgėrė  paskutinį  lašą 
arbatos,  pasakiau: 

-  Dabar  pasigrožėkime  mano  neseniai  įsigytu  meno  kūriniu.  Neabejoju,  jis  patiks  ne  mažiau,  negu 
jums  patinka  apgaudinėti  seseris. 

Fang  Rong  ir  Vu  Čiangas  susižvalgė  -  įtariai,  bet  podraug  suglumę.  Nusivedžiau  juos  į  miegamąjį, 
kur  buvau  pasikabinusi  pono  Oujango  ritinėlį. 

Kai  sutuoktiniai  ėmė  skaityti,  jų  išraiška  pasikeitė  nuo  dvejonės  į  nuostabą,  o  galiausiai  -  į  baimę, 
kaip  aš  ir  tikėjausi.  Vos  tik  jie  pamatė  Oujango  parašą  ir  antspaudą,  jiems  atvipo  žiauna.  Jie  pasisuko 
ir  įsispitrijo  į  mane.  Jų  veidai  buvo  išbalę,  akys  lakstė  į  šalis  kaip  į  spąstus  įkliuvusios  pelės. 

-  Mama  ir  tėti,  jums  neatrodo,  kad  šis  kaligrafiškas  tekstas  vertas  daugiau  negu  mano  skola? 

Stojo  ilga  vaiduokliška  tyla,  paskui  jų  veiduose  pasirodė  vergiškai  nuolanki  šypsena. 

-  Ak,  Siang...  -  prašneko  Fang  Rong;  jos  balsas  staiga  tapo  labai  silpnas  ir  švelnus,  -  ne... 
ponia. . .  ne,  Oujang furen,  kaip. . .  kaip  galime  jums  padėti? 

Tėtis  net  negalėjo  pakelti  galvos  ir  pažiūrėti  man  į  akis;  jo  balsas  išdavė  baimę. 

-  Taip,  Oujang  furen,  kuo  nuolankūs  jūsų  tarnai  gali  jums  padėti? 

Užuot  atsakiusi,  pirma  išsitraukiau  šilkinę  nosinę  ir  ėmiau  mosuoti  ja  grakščiais  šokėjos  judesiais. 
Pajutau  neapsakomą  malonumą  matydama,  kaip  subtiliai  keičiasi  mamos  ir  tėtės  veido  spalva.  Iki  šios 
akimirkos  aš  menkai  įsivaizdavau,  kokį  pasitenkinimą  suteikia  galia  ir  koks  priklausomas  nuo  jos  gali 
tapti  žmogus! 

Kurį  laiką  dar  pažaidžiau  su  nosine,  paskui  ją  padėjau  ir  prisikišau  prie  pat  jų  apgailėtinų  veidų. 

-  Mama  ir  tėte. . .  -  nutilau,  kad  sukelčiau  jiems  įtampą. 

-  Taip,  kuo  mes  galim  padėti?  -  vienu  balsu  suspigo  porelė. 

-  Noriu,  kad  surengtumėt  man  pasimatymą  su  didžiuoju  ponu  Fungu  Persikų  žieduose  per  žibintų 
šventę. 

-  Mielai,  Oujang  furen,  -  pasišovė  tėtis.  -  Tai  nesunku  padaryti. 

Mama  atrodė  kiek  sutrikusi. 

-  O  kas,  jeigu  didysis  ponas  Fungas  tą  dieną  negalės  ateiti? 

Piktai  į  ją  dėbtelėjau. 

-  Norit  pasakyti,  jis  neras  laiko  net  mani 

-  Labai  atsiprašau,  Oujang  furen,  turėjau  galvoje  kitką. . . 

-  Man  nė  motais,  ką  turėjote  galvoje.  Aš  tik  noriu,  kad  itin  kruopščiai  išvalytumėte  svečių 


priėmimo  kambarį,  papuoštumėte  jį  šimtu  gėlių  ir  iškvėpintumėte  brangiausiais  kvepalais.  Dar 
nupirkite  naują  raudoną  lovos  užtiesalą,  paklodžių  ir  pagalvių  užvalkalų.  Be  to,  nepamirškite  išvirti 
keletą  Fungo  mėgstamų  patiekalų  ir  paruošti  kelis  butelius  viskio  ir  šampano. 

-  Duodame  jums  žodį,  -  vėl  kniauktelėjo  porelė. 

-  Be  to,  noriu  maloniai  pasišnekučiuoti  su  savo  senu  didžiausio  palankumo  svečiu,  todėl  prašau, 
kad  mudviem  niekas  netrukdytų.  Prie  kambario  neturi  būti  jokių  seserų,  tarnaičių,  kambarinių,  tarnų, 
apsaugininkų  -  nieko.  Ar  viską  supratote? 

Dvi  galvos  ėmė  šokinėti  ore  kaip  jojo. 

-  Viskas  bus  padaryta,  -  atsakė  mama.  -  Kadangi  tą  dieną  vyks  žibintų  šventė,  dauguma  mūsų 
išeis  linksmintis.  Prižadu,  kad  judu  būsite  vieni  visame  Persikų  žiedų  paviljone. 

-  Puiku. 

Stojo  ilga  tyla.  Mama  išspaudė  šypseną. 

-  Oujang/wrai,  bet  aš  maniau,  kad  jūs  ištekėjusi. . . 

-  Fang  Rong,  -  užuot  kreipusis  į  ją  „mama“,  tyčia  pavadinau  visu  vardu  parodydama,  kaip 
pasikeitė  mūsų  santykiai.  Negana  to,  kad  nebebuvau  jai  pavaldi,  aš  tapau  viršesnė  už  ją  -  man  net 
nestigo  pasipūtimo  vadinti  ją  vardu.  -  Man  to  reikia  tik  prisimenant  senus  laikus.  Šiaip  ar  taip,  - 
rūsčiai  į  ją  žvilgtelėjau,  -  čia  ne  jūs ųkekšiškas  reikalas.  Tik  darykit,  ką  jums  sakau,  ir  per  daug 
neklausinėkit  -  taip  judviem  bus  tik  geriau,  supratot? 

-  Taip,  Oujang  furen,  -  atsakė  mama  tokiu  graudžiu  balsu  kaip  šuns,  iš  kurio  atėmė  kaulą. 

-  Ir  paskutinis  dalykas.  Niekados  niekam  nesakykite,  kad  matėte  mane  ar  kaligrafijos  ritinėlį. 

Juodu  suamsėjo  it  pasiklydę  šunys  staiga  išvydę  šeimininką. 

Paskambinau  telefonu  ir  išsikviečiau  savo  padavėją. 

Kai  jaunuolis  juodu  smokingu  ir  baltomis  pirštinėmis  išlydėjo  tą  niekdarių  ketvertą  pro  duris, 
pakėliau  ranką,  nykščiu  ir  smiliumi  pavaizdavau  pistoletą,  nusitaikiau  į  tolstančias  nugaras  ir 
paleidau  keturis  įsivaizduojamus  šūvius  iš  anksto  mėgaudamasi  būsimu  kraujo  praliejimu. 

Kerštas 


Pirmo  mėnulio  kalendoriaus  mėnesio  penkioliktos  dienos  vakarą  išsikviečiau  taksi  ir  nuvažiavau  į 
Persikų  žiedų  paviljoną.  Kai  pamačiau  iki  skausmo  pažįstamą  rausvą  pastatą  už  šimto  metrų, 
paprašiau  vairuotoją  mane  išleisti,  kad  galėčiau  likusį  trumpą  atstumą  nueiti  pėsčia. 

-  Panele,  ar  norite,  kad  grįžčiau  ir  parvežčiau  jus  namo  tuanjuan35_  vakarienės? 

-  Ne,  ačiū,  -  nusišypsojau.  -  Manau,  šįvakar  turite  anksti  baigti  darbą  ir  grįžti  namo  susitikti  su 
savo  artimaisiais. 

Žiūrėjau,  kol  automobilis  nuvažiavo,  tada  pasukau  link  paviljono. 

Šią  dieną  pasirinkau  todėl,  kad  mudu  su  Fungu  būsime  palikti  vienudu,  ir  dar  todėl,  kad  man 
atrodė  labai  tinkama  nužudyti  mano  šeimą  sugriovusį  žmogų  tą  dieną,  kai  susirenka  šeima. 

„Parvežčiau  jus  namo  tuanjuan  vakarienės.  “Vairuotojo  žodžiai  be  perstojo  sukosi  galvoje,  kai 
pėdinau  link  namų,  tiksliau,  kalėjimo,  į  kurį  buvau  įgrūsta  trylikos.  Tik  užuot  grįžusi  namo  vakarienės, 
ėjau  į  „namus“  žudyti  žmogaus!  pašau  ranką  į  užantį  ir  užčiuopiau  peilį.  Aštraus  plieno  pojūtis  kėlė 
baimę,  bet  podraug  žadino  ryžtą.  Peilį  pasiėmiau  tik  tam  atvejui,  jei  mano  pagrindinis  planas 
nenusiseks.  Ketinau  nugirdyti  Fungą  -  tai  padaryti  man  niekada  nebuvo  sunku,  -  tada  paimti  pistoletą, 
kurį  jis  visuomet  nešiodavosi,  ir  nukreipti  į  jį. 

Vienas  kitas  praeivis  skubėjo  gatve  priešais  Persikų  žiedus  -  tikriausiai  ėjo  namo  valgyti  saldžių 
kukulių,  simbolizuojančių  tuanjuan  -  šeimos  buvimą  drauge.  Paskui  šeimos  drauge  išeis  į  parkus  ar 
šventyklas  grožėtis  žibintais  ir  minti  mįslių. 

Vakaro  tylą  drumstė  pokšintys  fejerverkai  ir  tratantys  būgnai  -  pasitinkant  Naujuosius  metus  jie 
baidė  piktąsias  dvasias.  Pasitryniau  skruostus  ir  standžiau  apsisukau  krūtinę  skraiste.  Staiga 
prisiminiau  Teng  Siong.  Kur  ji  dabar  galėtų  būti?  Tikėjausi,  kad  ji  nebuvo  sučiupta,  antraip  ją  tikrai 
kankins,  o  gal  net  nužudys. 

-  Teng  Siong!  -  pasakiau  balsu.  Šaltame  ore  skambantis  jos  vardas  įkvėpė  man  drąsos,  \fyliausi, 
kad  ji  tebėra  gyva,  net  jeigu  šiuo  metu  gelbėdamasi  bėgtų  į  tolimiausią  žemės  kampelį.  Ėjau  toliau, 
niūniuodama  Pekino  operos  melodiją,  kad  nusiraminčiau.  Visai  prie  pat  horizonto  patekėjo  mėnulis. 
Jis  atrodė  bauginamai  didelis  -  it  koks  dygliuotas  geležies  rutulys. 

-  Teisingumas  triumfuos!  -  sukuždėjau  paslaptingam,  į  kaukę  panašiam  jo  veidui. 

Du  akmeniniai  liūtai  prie  vartų  atrodė  besišypsą,  tarsi  sveikintų  mane  grįžusią  namo.  Ar  jie  žino, 
kad  grįžau  vien  tam,  kad  sunaikinčiau  tą  didįjį  seksualinės  darmos  sergėtoją? 

Staiga  priešais  vartus  išdygo  Fang  Rong.  Su  violetine  palaidine  ir  kelnėmis  ji  panėšėjo  į 


pernokusį  baklažaną.  Jai  iš  paskos  ėjo  Mažoji  Raudonė  su  Mėnulio  deivę  vaizduojančiu  žibintu 
rankose. 

Mama  iki  ausų  nusišypsojo,  o  kai  prašneko,  balsas  buvo  saldus  lyg  medus. 

-  Oujang furen,  sveika  sugrįžusi  į  Persikų  žiedus! 

Pasiryžusi  neaušinti  burnos  dėl  kažkokių  niekų  iškart  griebiau  jautį  už  ragų: 

-  Ar  didysis  ponas  Fungas  jau  atvažiavo? 

-  Dar  ne.  Jis  sakė  šventės  proga  pirma  pavakarieniausiąs  su  šeima,  tada  atvyksiąs.  Bus  čia  po 
valandos. 

-  Puiku.  Ar  kambarys  sutvarkytas,  papuoštas  gėlėmis  ir  iškvėpintas,  kaip  liepiau? 

-Be  abejo. 

-  Gerai,  tada  galit  važiuoti  švęsti  Žibintų  šventės. 

-  Gal  norite,  kad  Mažoji  Raudonė  liktų  ir  jums  patarnautų? 

-  Nenoriu. 

-  Bet  du  mūsų  apsaugininkai,  -  ji  parodė  į  stuobrius,  stovinčius  už  pusės  žingsnio,  -  jus. . . 

-  Mes  su  didžiuoju  ponu  Fungu  norime,  kad  šįvakar  mums  niekas  netrukdytų. 

-Aišku,  Ou)2L\\g furen. 

-  Bet  A  Ping  gali  pasilikti  -  jei  kartais  užsimanyčiau,  kad  pagamintų  daugiau  valgių. 

-  Supratau,  -  mama  šelmiškai  nusišypsojo.  -  Šiaip  ar  taip,  ji  beprotė. 

-  Puiku.  Tad  dabar  galite  važiuoti.  Čia  aš  viską  žinau. 

-  Klausau,  Oujang/t/re/?,  -  ji  metė  į  mane  daugiareikšmį  paleistuvės  žvilgsnį.  -  Linkiu  nuostabiai 
praleisti  vakarą. 

-  Galite  neabejoti,  kad  taip  ir  bus. 

Palaukiau,  kol  privažiavęs  automobilis  išsivežė  mamą,  Mažąją  Raudonę  ir  du  apsaugininkus,  tada 
pasukau  prie  Persikų  žiedų  paviljono. 

Man  ėmė  tuksėti  širdis:  viskas  atrodė  taip  gerai  pažįstama,  bet  podraug  be  galo  svetima.  Užplūdo 
prisiminimai:  kaip  trylikos  metų  mergiščia  įėjau  į  šiuos  gražius  rūmus  manydama,  kad  juose  gyvena 
turtuolis.  Iš  tolo  riesti  paviljono  stogai  priminė  rankas,  viliojančias  atgal  į  šią  malonumų  ir  ištvirkimo 
viešpatiją.  Gražios  merginos,  ištapytos  ant  sodo  sienų,  rodės,  merkė  akį  ir  sekė  valiūkiškais 
žvilgsniais,  kol  ėjau  akmenimis  grįstu  vingiuotu  taku  palei  bambukų  giraitę.  Stabtelėjau  prie  tvenkinio 
ir  žvilgtelėjau  į  mėnesienoje  žvilgančius  auksinius,  oranžinius  ir  baltus  pavidalus.  Ak,  kaip  norėjau 
būti  karpiu  -  nuo  nieko  nepriklausoma,  neslegiama  nė  menkiausio  rūpestėlio!  Ir  negalvojanti  apie 
būsimą  žmogžudystę!  Ilgokai  žiūrėjau  į  kiemą,  paskui  apsisukau  ir  nuėjau  prie  pagrindinio  pastato. 

Viduje  užlipau  laiptais  ir  ėmiau  sukiotis  antro  aukšto  koridoriais.  Atsidūrusi  priešais  Fang  Rong  ir 
Vu  Čiango  kambario  duris  sustojau.  Per  daugybę  metų  Persikų  žieduose  vos  keletą  kartų  žvilgtelėjau  į 
jo  vidų  -  nė  karto  gerai  nemačiau  ir  juo  labiau  nebuvau  įėjusi  į  šį  uždraustą  kambarį.  Dabar  pasitaikė 
tokia  gera  proga,  kad  tiesiog  negalėjau  susilaikyti.  Sukiojau  durų  rankenos  bumbulą,  kol  paskaudo 


ranka,  bet  veltui  -  apvalus  vario  gabalas  nė  nemanė  pasisukti.  Nenorėdama  prisipažinti  pralaimėjusi, 
išsitraukiau  plaukų  segtuką,  įkišau  į  rakto  skylutę  ir  pasukau.  Pasigirdo  tylus  spragtelėjimas. 
Pastūmiau  duris  ir  -  mano  nuostabai  -  jos  atsidarė. 

Pamačiau  nedidelę  stalinę  lempą,  uždegiau,  ir  ji  apšvietė  tą  slaptą  patalpą.  Pamačiau  sodriai 
purpurinį  santalo  stalą,  komodą,  skrynią  su  bronziniais  šikšnosparnių  pavidalo  vyriais,  žmogaus 
dydžio  veidrodį  paauksuotais  rėmais,  didžiulę  alyvmedžio  lovą. . .  Paskui  mano  žvilgsnis  užkliuvo  už 
aukštos,  įmantriai  išraižytos,  perlamutru  inkrustuotos  spintos.  Prišokau  prie  jos,  atidariau  duris  ir 
pamačiau  tai,  ko  ieškojau,  -  seifą.  Ėmiau  sukioti  užraktą,  bet  nieko  nepešiau.  Kai  mano  ranka 
galiausiai  paleido  užraktą,  kojos  vis  dar  nenorėjo  eiti  iš  kambario. 

Staiga  pastebėjau  komodą.  Ėmiau  traukyti  jos  stalčius,  bet  veltui.  Tada  vėl  išsitraukiau  plaukų 
segtuką,  bet  kad  ir  kaip  smarkiai  sukiojau  jį  rakto  skylutėje,  stalčiai  nepasidavė.  Netekusi  vilties  iš 
visų  jėgų  patraukiau  viršutinįjį,  ir  jis  atsidarė.  Mėginau  traukyti  už  kitų  rankenėlių  ir  pamačiau,  kad 
dabar,  kai  sulaužiau  pagrindinį  užraktą,  kiti  stalčiai  irgi  atsidaro.  Ėmiau  raustis  tarp  popierių  ir  po 
kambarį  pasklido  garsai,  primenantys  tykštantį  vandenį.  Į  mane  žvelgė  laiškai,  rašteliai,  įvairūs 
dokumentai,  tarp  jų  ir  sutartys  bei  kvitai  -  visi  tarsi  maldavo,  kad  juos  perskaityčiau.  Vieno  stalčiaus 
viršuje  gulėjo  mažos,  labai  gražios  mergaitės  malonia  išraiška  nuotrauka. 

-  Kas  čia?  -  balsu  paklausiau,  paskui  išsitraukiau  nuotrauką  ir  įdėmiau  pažiūrėjau.  Kai  žvilgsnis 
užkliuvo  už  apgamo,  lyg  trečia  akis  spoksančio  tarp  antakių,  suvokiau,  kad  mergaitė  -  ne  kas  kita  kaip 
paauglė  Fang  Rong!  Nenuostabu,  kad  jai  davė  Gražiaveidės  vardą!  Tačiau  sunkiai  galėjau  patikėti, 
kad  metai  taip  žiauriai  pakeitė  žmogaus  veidą  -  o  gal  jį  pakeitė  gendanti  jos  pačios  širdis?  Nors 
pasakojama  apie  gražuolėmis  gulbėmis  virstančius  bjauriuosius  ančiukus,  gyvenime  paprastai  įvyksta 
priešingai.  Ar  kadaise,  prieš  apsinuodydama  vėjo  ir  dulkių  gyvenimu,  Fang  Rong  buvo  nekalta?  O  gal 
ji  tiesiog  gimė  nedora?  Gal  ji  paliko  savąją  Budos  prigimtį  (motina  man  tvirtino,  kad  mes  visi  taip 
padarėme)  kažkokiame  voratinkliais  užtrauktame  praeitame  gyvenime? 

Giliai  atsidusau  ir  padėjau  nuotrauką  atgal. 

Toliau  rausiausi  po  popierius,  kol  akis  deginte  nudegino  trys  ženklai  -  Hu  Siang  Siang. 

Mano  širdis  ėmė  šokinėti  it  verdanti  alyva,  užpilta  ant  vandens. 

Paėmiau  laišką  ir  pažinau  motinos  braižą.  Jų  buvo  daugiau,  iš  viso  dešimt  -  dėmėmis  išmargintų, 
pageltusių  laiškų  iš  Pekino.  Nuo  mano  motinos. 

Atplėšiau  vieną  ir  perskaičiau: 

Brangioji  mano  dukrele  Siang  Siang, 

tai  jau  septintas  mano  laiškas,  parašytas  tau  per  šešias  savaites.  Kodėl 
neatrašai?  Labai  noriu  nukakti  į  Šanchajų  ir  tave  pamatyti,  bet  negaliu,  nes  neturiu 
pinigų  tokiai  ilgai  kelionei.  Be  to,  šventykla  labai  sparčiai  plečiasi  ir  esu  čia 
reikalinga  kiekvieną  dieną,  vos  ne  kiekvieną  minutę. 

Tačiau  tetulė  Fang  prieš  kelias  dienas  man  parašė  ir  papasakojo  apie  tave.  Ji 


sako,  kad  sustiprėjai  ir  išgražėjai,  tad  labai  patinki  savo  šeimininkui  ir  visiems 
šeimynos  nariams.  Viename  laiške  ji  rašo,  kad  tavimi  susižavėjo  du  vaikinai  - 
šeimininko  sūnus  ir  jo  draugas.  Ji  viliasi,  jog  kada  nors  susižadėsi  su  vienu  iš  jų. 
Tokiais  dalykais  nelabai  tikiu,  bet  man  vis  tiek  džiugu  apie  tai  girdėti. 

Ilgai  rašyti  negaliu  -  ne  vien  todėl,  kad  man  skauda  akis.  Man,  vienuolei,  nedera 
skirti  daug  dėmesio  žemiškiems  dalykams,  tarp  jų  ir  savo  šeimai.  Be  to,  aš  tiesiog 
neišgaliu  labai  dažnai  tau  rašyti,  nes  pašto  ženklai  yra  brangūs  ir  jų  sunku  gauti. 
Bet,  suprantama,  nerašyti  tau  negaliu.  Tik  viliuosi,  kad  vienuolyno  viršininkė 
nesužinos,  jog  rašau  savo  dukrai.  Ji  labai  maloni  moteris,  deja,  dėl  garbaus  amžiaus 
(jai  aštuoniasdešimt  devyneri)  ji  sulig  kiekviena  diena  silpsta  ir  darosi  vis  labiau 
užsispyrusi. 

Siang  Siang,  nepykstu,  jei  neturi  kada  man  parašyti,  tik  noriu,  kad  ramiai 
gyventum. 


Tavo  motina 
1918  metų  gruodžio  19  d. 

P.  S.  Tikiuosi,  jau  gavai  mano  pasiūtas  tau  palaidinukę  ir  kelnes  bei  audeklo 
kurpaites,  kurias  išsiuvinėjau  orchidėjomis? 

Ašaros  pabiro  man  skruostais,  bet  neturėjau  kada  sielvartauti.  Ėmiau  nervintis,  nes  netrukus  turėjo 
pasirodyti  Fungas,  tad  susikišau  visus  laiškus  į  palaidinės  kišenę  ir  nuskubėjau  į  svečių  priėmimo 
kambarį.  Ten  nusivilkau  palaidinę  ir  atsisėdusi  ėmiau  staipytis  prieš  veidrodį:  paklapsėjau  ilgomis 
blakstienomis,  pašaudžiau  į  visas  puses  akimis,  aplaižiau  lūpas,  galiausiai  prispaudžiau  vieną  krūtį 
prie  kitos,  kad  pagilėtų  iškirptė.  Dabar,  išraudusiu  veidu,  vos  pračiauptomis  lūpomis  atrodžiau 
trokštanti  aistringai  pasimylėti  ar pistis  iki  išprotėjimo.  Niekas  nebūtų  atspėjęs,  kad  mano  širdis 
pašėlusiai  daužosi,  tik  ne  iš  aistros,  bet  iš  baimės. 

Atsistojau  ir  ėmiau  vaikščioti  po  kambarį  klausydamasi  žudikiškus  kėslus  išduodančio  kulnų 
kaukšėjimo,  sutampančio  su  širdies  dūžiais.  Žvilgsnis  nukrypo  į  šimtą  rožių,  kurias  Fang  Rong  buvau 
liepusi  nupirkti,  -  dabar  jos  tyliai  mirko  vazose,  bet  netrukus  taps  žiaurios  žmogžudystės 
liudytojomis.  Užsimerkiau  ir  įkvėpiau  greit  išnyksiančio  jų  aromato.  Būsiu  prostitutė  paskutinį  kartą  - 
tik  kol  suvarysiu  peilį  Fungui  į  širdį  ar  paleisiu  kulką  j  am  į  kaktą. 

Nežinau,  kiek  laiko  vaikštinėjau,  kol  galiausiai  mane  išgąsdino  pašėlęs  beldimas  į  duris.  Laukiau 
šios  akimirkos  ištisus  dešimt  metų  ir  dabar  pagaliau  ji  čia  pat!  Atidariau  duris  ir  išvydau  prieš  save 
didįjį  poną  Fungą  -  savo  didžiausio  palankumo  klientą  ir  pikčiausią  priešą;  šis  nužiūrinėjo  mane  it 
žibintai  švytinčiomis  akimis.  Jam  už  nugaros  lyg  du  milžiniški  kalnai  niūrojo  jo  asmens  sargybiniai. 

Nutaisiau  pačią  maloniausią  šypseną  ir  pro  durų  plyšį  pasakiau: 


-  Ak,  didysis  pone  Fungai,  -  galva  mostelėjau  į  tuos  raumenuočius,  -  nenoriu,  kad  jie  būtų  šalia 
mūsų.  Nejaugi  užmiršote,  kad  šįvakar  mes  po  išsiskyrimo  vėl  būsim  drauge? 

Jis  įgnybo  man  į  skruostą. 

-  Bet  man  reikia,  kad  jie  stebėtų,  jei  kartais. . . 

-Ak,  didysis  pone  Fungai,  nesijaudinkite,  -  pamindžikavau  ir  pakraipiau  užpakalį.  -  Šįvakar  visi 
išeina  pasižiūrėti  į  žibintus!  Be  to,  aš  juk  nemačiau  jūsų  visą  amžinybę. . . 

-  Gerai  jau,  gerai,  mano  mažoji  gražuole.  Tu  mane  įtikinai. 

Jis  jau  buvo  beduodąs  ženklą  apsaugininkams  eiti,  bet  sulaikiau  jį  uždedama  delną  jam  ant  rankos. 

-  Šis  vakaras  ypatingas,  didysis  pone  Fungai.  Būkit  malonus,  duokit  jiems  pinigų  nusipirkti  vyno 
ir  atšvęsti. 

-  Siang  Siang,  -  Fungas  smalsiai  į  mane  pažiūrėjo,  -  per  tuos  keletą  metų,  kai  tavęs  nemačiau, 
tapai  nepaprastai  rafinuota  moterimi! 

Asmens  sargybiniams  nuėjus,  pakviečiau  Fungą  užeiti,  tada  spyriu  uždariau  duris  ir  puoliau  į  glėbį 
priešui,  tarsi  jis  būtų  buvęs  mano  didžiausioji  meilė.  Fungas  aistringai  mane  pabučiavo  ir  įkišęs  ranką 
po  suknele  suspaudė  krūtį.  Kai  pagaliau  pasileidome  iš  vienas  kito  glėbio,  padėjau  jam  atsisėsti  ant 
sofos,  nusiauti  batus,  o  paskui  padaviau  jam  valgių  -  visai  kaip  kadaise. 

Kol  mudu  valgėme,  gėrėme  ir  šnekučiavomės,  kaulėta  jo  ranka  lyg  kokio  elgetaujančio  vaikigalio 
vis  mėgino  mane  grabinėti.  Sekdama,  kad  jo  vyno  puodelis  visą  laiką  būtų  pilnas,  be  perstojo  laidžiau 
į  jį  iš  proto  varančius  žvilgsnius. 

Jis  paklausė  manęs,  kaip  ir  kodėl  pabėgau  bei  ką  nuo  tada  veikiau. 

Išrinkau  didžiausią  krevetę  ir  padėjau  jam  į  lėkštę. 

-  Didysis  pone  Fungai,  prašau  jūsų:  neklausykit  gandų,  kuriuos  skleidžia  mama  su  tėčiu.  Aš  ne 
bėgau,  bet  išėjau.  Nebuvau  parduota  į  Persikų  žiedus,  todėl  paviljonui  nebuvau  skolinga  nė  skatiko. 

Jis  kilstelėjo  antakį. 

-  Tikrai?  Siang  Siang,  tu  niekados  nepasakojai  man  apie  savo  praeitį.  Kodėl  nepadarius  to  dabar? 

Mane  nukrėtė  šiurpas.  Norėdama  nusiraminti  pakėliau  savo  puodelį  ir  ilgai  siurbčiojau. 

-Ak,  didysis  pone  Fungai,  šįvakar  mes  vėl  drauge  po  ilgo  išsiskyrimo,  todėl  mėgaukimės!  Apie 
savo  praeitį  papasakosiu  jums  vėliau. 

-  Gerai  jau,  gerai. 

Jis  nutilo,  paėmė  krauju  permirkusio  dumblo  spalvos  anties  kepenų  gabalėlį  ir  įsidėjo  į  burną. 
Kurį  laiką  garsiai  žiaumojo,  paskui  atsigręžė  ir  pažiūrėjo  man  tiesiai  į  akis. 

-  Siang  Siang,  ko  čia  grįžai? 

Man  vos  nesustojo  širdis.  Išsitraukiau  iš  rankovės  nosinę  ir  pamojavau  ja  priešais  įraudusį  Fungo 
veidą. 

-  Kas  per  klausimas,  didysis  pone  Fungai?!  Grįžau,  nes  niekaip  negaliu  nustoti  apie  jus  galvoti! 

Staiga  man  dingtelėjo:  ar  negalėčiau  nosine  dabar  pat  pasmaugti  tos  judančių  raukšlių  krūvos? 

Apspangusiomis  nuo  svaigalų  akimis  jis  paklausė: 


-  Ar  tikrai,  mano  mažoji  lapute? 

Linktelėjau  galva  ir  nukreipiau  žvilgsnį  į  jį. 

-  Kodėl  mama  tavęs  nenubaudė? 

Sukikenau. 

-  Manot,  juodu  tokie  kvaili,  kad  baustų  mėgstami  ausi  ąjūsų  seserį?  Aš  tik  nieko  neverta  kekšė. 
Tačiau  jie  bijo  jūsų,  didysis  pone  Fungai. 

Iš  pradžių  Fungas  atrodė  patenkintas,  bet  paskui  susimąstė.  Gurkštelėjo  vyno,  o  kai  vėl  pažiūrėjo  į 
mane,  jo  veidas  buvo  rimtas. 

Man  ko  nesustojo  širdis.  Nejaugi  jis  nujaučia  kažką  negera? 

Tačiaujis  paklausė: 

-  Siang  Siang,  kodėl  tau  neištekėjus  už  manęs? 

Taip  nustebau  išgirdusi  šiuos  žodžius,  kad  nesumojau,  ką  atsakyti. 

-  Siang  Siang,  ko  čia  dvejoti?  Su  manim  tu  gyvensi  be  rūpesčių.  Aš  tave  myliu. 

Tą  akimirką  mintyse  išvydau  Teng  Siong.  Gal  jis  ją  sučiupo  ir  nužudė?  Įsivaizdavau  jos  lavoną: 
draskomą  laukinių  šunų;  bejėgiškai  kabantį  ant  medžio  šakos;  plūduriuojantį  upėje,  nusidažiusioje 
raudonai  nuo  kraujo,  trykštančio  iš  sumaitoto  jos  liemens. 

Kad  suimčiau  save  į  rankas,  gurkštelėjau  vyno,  įsimečiau  į  burną  gabalėlį  sojų  pupelių  varškės  ir 
ėmiau  mąslia  mina  kramtyti.  Pripildžiau  Fungo  puodelį  ir  mečiau  į  senį  tokį  geidulingą  žvilgsnį,  kad 
jo  širdis  turėjo  ištirpti,  o  kotas  sukietėti. 

-  Didysis  pone  Fungai,  iš  kur  aš  galiu  žinoti,  kad  tikrai  mane  mylite? 

-  Siang  Siang,  -  jis  išsitraukė  iš  kišenės  aksomu  dengtą  dėželę,  -  atidaryk  ją.  Žiūrėk,  ką  atnešiau 
kaip  įrodymą,  kad  myliu  tave. 

Atidariusi  dėželę  pamačiau  drakoną.  Nedidelį,  bet  labai  rafinuotai  padirbtą  ir  kupiną  či.  Man 
atrodė,  kad  jaučiu  tą  energiją,  sklindančią  iš  raumeningo  jo  kūno,  inkrustuoto  šimtais  deimančiukų. 
Drakonas  auksiniais  nagais  ir  elegantiškai  išriesta  uodega  vietoj  akių  turėjo  du  rubinus. 

Paėmiau  segę  ir  pavarčiau  rankoje,  kad  deimantų  atspindžiai  kristų  ant  veidrodžiais  nukabinėtos 
sienos.  Drakonas!  Fungas  prisiminė,  kad  gimiau  drakono  metais,  ir  atnešė  man  drakoną  mūsų 
pasimatymo  po  ilgo  išsiskyrimo  proga. 

Man  akys  pritvinko  ašarų.  Fungas  negalėjo  numanyti,  kodėl  ši  dovana  užgavo  man  širdį:  ji  priminė 
tėvelį  aiškindavus,  kad  kiekvienas  drakono  metais  gimęs  kūdikis  laikomas  nepaprastai  laimingu.  Štai 
kodėl  jis  visuomet  pranašavo,  kad  tapsiu  pirmąja  moterimi  džuang  juan  ir  pelnysiu  garbę  ir  šlovę 
mūsų  šeimai  bei  jos  protėviams.  „Feilong  zaitian“  -  drakonas,  sklendžiantis  dangumi  -  buvo 
mėgstami  tėvelio  žodžiai,  kuriais  jis  pranašaudavo  šviesią  dukters  ateitį. 

Fungas  savo  nosine  švelniai  nušluostė  ašaras,  ištryškusias  man  iš  akių. 

-  Neverk,  Siang  Siang,  tavo  kančios  netrukus  baigsis.  Jei  už  manęs  ištekėsi,  ne  tik  turėsi 
geriausius  visame  pasaulyje  drabužius,  papuošalus  ir  valgius,  -  jis  nutilo,  paskui  kalbėjo  toliau 
aistros  kupinu  balsu,  -  aš  popinsiu  tave  kaip  tikrą  dukrą. 


Jo  dukrą!  Taip  smarkiai  sukandau  lūpą,  kad  burnoje  pajutau  kraują.  Pažiūrėjau  į  Fungą  -  šmėklą, 
grįžusią,  kad  persekiotų  mane  praeitimi.  Žvelgėme  vienas  kitam  į  akis,  kaip  atrodė,  ištisą  amžinybę, 
tada  jis  staiga  mane  apglėbė. 

-  Ak,  Siang  Siang,  Siang  Siang...  -  be  perstojo  burkavo,  tarsi  dainuodamas  lopšinę  mirusiai 
dukrai. 

Paskui  labai  švelniai  pirštais  nušluostė  kraują  man  nuo  lūpos  ir  ėmė  aistringai  bučiuoti.  Ir  aš 
leidausi.  Apimtas  ekstazės,  jis  nusinešė  mane  ant  lovos,  nurengė,  nusirengė  pats,  prispaudė  kūnu  ir 
įkišo  savo  šlykštųjį  kotą  į  mano  brangiuosius  vartus. . . 

Kai  pabudau,  Fungas  lovoje  šalia  manęs  kietai  miegojo  -  o  gal  tiesiog  tysojo  girtas  kaip  pėdas. 
Nuogutėlis  kaip  ir  aš.  Pažiūrėjau  į  pražiotą  burną,  sudribusią  odą  ir  kotą  -  dabar  jis  buvo  nebe  iš 
nefrito,  bet  iš  sojų  varškės  -  ir  pajutau  kylantį  pasidygėjimą.  Jo  drabužiai,  it  raukšlių  krūva  gulintys 
ant  grindų,  menkai  tesiskyrė  nuo  jų  savininko  veido.  Atsargiai  išlipau  iš  lovos.  Pirštų  galiukais 
tipendama  prie  palaidinukės,  kurioje  paslėpiau  peilį,  pastebėjau  kažką  pūpsant  po  drabužių  krūva. 

Kojų  pirštais  pakėliau  drapanas  ir  pamačiau  tai,  apie  ką  svajojau,  -  Fungo  pistoletą. 

Mano  širdis  ėmė  plakti  greičiau  it  laikrodis  sugedus  mechanizmui.  Įsivaizdavau  garsų  „pokšt!“, 
sudrebinantį  vakaro  tylą  ir  nutraukiantį  mano  kančią.  Beveik  įsivaizdavau  Fungo  kraują  -  kaip 
žalčius,  grįžtančius  į  landas,  -  žaibiškai  užpildantį  visus  kambario  plyšius  ir  įtrūkimus.  Dar 
įsivaizdavau  j  o  akis.  Ištiktos  šoko,  negalėdamos  patikėti,  jos  išsprogo  ant  kaktos  ir  spoksojo  į  mane, 
tarsi  būčiau  jo  dukters  vėlė,  prisikėlusi  iš  in  pasaulio  nusitempti  atgal  su  savim  jo  sielos. 
Įsivaizdavau  pergalingą  paklaikusį  savo  juoką  -  jį  išgirdę  išsigąs  visi,  skaitantieji  žibintuose 
surašytas  mįsles... 

Pasilenkiau  ir  pakėliau  pistoletą.  Pirmą  kartą  laikiau  tokį  ginklą  rankoje.  Dabar  turėjau  galią 
žudyti.  Man  ėmė  drebėti  ranka. 

Už  lango  šlamantys  lapai  ragino:  „Ša!  Ša!“  -  „Nudėk!  Nudėk!“ 

Staiga  pistoletas  man  pasirodė  mažas  ir  nieko  nevertas. 

Ar  šitoks  mažas  apgailėtinas  daikčiukas  gali  atimti  gyvybę? 

Paėmiau  j  į  abiem  rankomis  ir  nutaikiau  Fungui  į  galvą. 

Vakaro  dangų  perskrodė  garsus  trenksmas.  Garsiai  sušukau.  Kitą  akimirką  suvokiau,  kad  tai  buvo 
tik  fejerverkai,  o  persigandęs,  bet  gyvutėlis  Fungas  spokso  į  mane  negalėdamas  patikėti. 

-  Dangau,  nežaisk  su  juo!  Siang  Siang,  čia  tau  ne  žaislas! 

Nors  man  drebėjo  rankos,  jos  vis  dar  tvirtai  laikė  žaisliuką,  nutaikytą  į  Fungą. 

-  Siang  Siang,  kas  tau  pasidarė?!  Sakau,  mesk  pistoletą.  Jis  užtaisytas.  Gali  netyčia  mane  nušauti! 

-  Tuomet  gausite  ko  nusipelnęs,  didysis  pone  Fungai! 

-  Ką  čia  tauški? ! 

-  Aš  jus  nudėsiu. 

Mano  nuostabai,  užuot  išsigandęs  jis  pratrūko  juoku. 


-  Cha,  cha,  cha!  Kas  tau  darosi,  Siang  Siang?!  Pasigėrei  ar  iš  proto  išsikraustei?!  Eikš, 
pasimylėsime  dar  kartą.  Nuoga  tu  tokia  graži  ir  tokia  panaši  į  mano  dukrą. 

Mane  ėmė  pykinti.  Pirštai  ant  gaiduko  įsitempė. 

-  Būkit  prakeiktas  jūs  ir  jūsų  dukra! 

Fungas  kurį  laiką  žiūrėjo  į  mane  tylėdamas,  paskui  jo  išraiška  pasikeitė:  jis  atrodė  išsigandęs. 

-  Luktelk,  Siang  Siang,  ką,  po  velnių. . . 

-  Didysis  pone  Fungai,  laukiau  šios  akimirkos  ištisus  dešimt  metų.  Vos  tik  nuspausiu  gaiduką, 
atsikratysiu  visos  patirtos  gėdos! 

-  Ką  čia,  po  velniais,  paistai?! 

Jo  kaktą  ėmė  pilti  prakaitas. 

-  Ar  esate  kada  girdėjęs  vardą  Dundantis  Griaustinis? 

Jis  nieko  neatsakė. 

-  Tai  buvo  mano  tėvas,  -  kalbėjau  toliau.  -  Prieš  dešimt  metų  per  jus  jis  buvo  nubaustas  myriop 
už  nusikaltimą,  kurį  padarėte  jūs.  Jūs  sunaikinote  mano  šeimą  ir  todėl  aš  buvau  atiduota  į  šį  viešnamį. 
Dabar  atėjo  metas  jums  atsakyti  už  nedorus  savo  poelgius.  Jūsų  likimas  lėmė,  kad  tapote  mano 
didžiausio  palankumo  klientu,  ir  šįvakar  aš  turiu  galimybę  jus  nužudyti. 

Fungas  vis  dar  atrodė  pernelyg  šokiruotas,  kad  galėtų  ištarti  bent  žodį.  Jis  rangėsi  lyg  į  narvą 
uždaryta  gyvatė. 

Stipriau  sugniaužiau  pistoletą. 

-  Aš  jus  nudėsiu.  Tuoj  pat! 

-  Siang  Siang,  maldauju  -  nedaryk  to!  Duosiu  tau  viską,  ko  tik  norėsi. 

-  Ar  galite  sugrąžinti  man  tėvus? 

Jis  neteko  amo. 

Nuspaudžiau  gaiduką.  Paskui  antrą  kartą.  Trečią.  Ketvirtą.  Kol  suvokiau  negalinti  jo  nuspausti 
tiek,  kad  pasigirstų  „Pokšt!“ 

Mano  nugara,  pažastimis  ir  kakta  žliaugė  prakaitas.  Burna  degė,  o  kaulus  ėmė  smelkti  šaltis. 
Atrodė,  kad  viskas  aplink  sustingo  laike  ir  erdvėje. 

Pamačius,  kad  negaliu  iššauti,  Fungo  veide  pasirodė  palengvėjimas.  Jis  išlipo  iš  lovos  ir  pasuko 
prie  manęs. 

-  Tučtuojau  stokite,  nes  aš  iš  tikrųjų  šausiu! 

Nustebau,  nes  jis  ėmė  kaip  paklaikęs  kvatoti. 

-  Cha,  cha,  cha!  Nagi,  Siang  Siang,  aš  noriu  pamatyti,  kaip  mane  nušausi!  Ko  lauki?!  Šauk! 

Tada  jo  balsas  tapo  nuožmus  ir  žiaurus. 

-  Ak,  tu  nedėkinga  kale!  Mėgini  mane  nužudyti,  kai  aš  padariau  tau  tiek  daug  gera?! 

Fungas  prišoko  prie  manęs  ir  išplėšė  ginklą  iš  rankų. 

-  Pisau  tavo  motinos  smirdančią  dziundzę!  Ak,  tu  gyvate!  Kai  kitą  kartą  sumanysi  ką  nors 
nužudyti,  pasiruošk!  Pirma  pasitreniruok  šaudyti!  Būk  prakeikta  tu  ir  visa  tavo  šeima! 


Jis  pasidygėjęs  dėbtelėjo  į  mane. 

-  Ar  žinai  tokį  posakį:  „Yra  tokių,  kurie  mieliau  gertų  bausmės,  o  ne  pagarbos  vyną“? 

Nieko  neatsakiau. 

-  Čia  apie  tave!  -  nusispjovė  jis.  -  Aš  gražiai  su  tavim  elgiausi,  pripirkau  tau  daugybę  brangių 
dovanų  ir  mylėjau  lyg  tikrą  savo  dukrą,  o  tu  mėginai  mane  nužudyti!  Jūs,  vulgarios,  šunų  perpistos 
kalės,  mieliau  sutinkate  būti  baudžiamos  negu  gerbiamos!  Štai  kodėl  jūs  visos  esate  šliundros! 

Jis  vėl  nusispjovė,  ir  tas  garsas  nustelbė  fejerverkus. 

-  Dvokianti  pizė! 

Staiga  man  buvo  nė  motais,  kad  Fungas  nusiųs  mane  tiesiai  į  in  pasaulį.  Gal  tokiu  atveju  aš  vėl 
būčiau  drauge  su  tėveliu.  Perle  ir  net  savo  šunyčiu  Guigui,  kurį  pasimėgaudama  suvalgiau  būdama 
trylikos. 

Spjoviau  ne  mažiau  įspūdingai  negu  jis. 

-  Tokie  dvokiantys  vyrai  kaip  jūs  pavertėte  mane  šliundra!  Aš  turėjau  tapti  moterimi  džuang  juani 

Jis  negalėdamas  patikėti  ilgiausiai  į  mane  spoksojo,  paskui  pratrūko  juoku. 

-  Tikrai?!  Vadinasi,  lemtis  iškrėtė  tau  gražų  pokštą,  ką?  Vadinasi,  tavo  tėvas  tikėjosi,  kad  jo  dukra 
kekšė  taps  džuang  juani  Cha!  -  Jis  nutilo,  pagalvojo,  paskui  kalbėjo  toliau:  -  Taip,  dabar  jį 
prisimenu.  Jis  buvo  luošys. 

Drebėjau  iš  pykčio,  bet  negalėjau  užginčyti  to  fakto,  kad  tėvelis  buvo  luošys,  -  juo  tapo,  kai 
susilaužė  koją  per  tą  lemtingą  Pekino  operos  spektaklį. 

-  Įdomu,  kaip  luošio  dukra  galėjo  tapti  tokia  gražuole?  -  balsu  svarstė  Fungas.  -  Tikriausiai  turi 
būti  dėkinga  savo  motinai. 

Jis  gašliai  žvilgtelėjo  į  mane. 

-Neabejoju,  kad  jinai  reto  grožio.  Kur  ji... 

Apimta  neregėto  siaubo  sušukau: 

-Ne!  Ji  vienuolė! 

-  Vienuolė?  Tada  bus  dar  įdomiau! 

Puoliau  šį  blogio  įsikūnijimą.  Fungas  nutaikė  pistoletą  man  į  galvą. 

-  Gerai,  Siang  Siang,  užteks  visų  tų  nesąmonių!  Jeigu  neprimintum  man  dukros,  jau  būčiau  suvaręs 
kulką  tau  į  galvą.  Dabar  labai  įdėmiai  klausykis.  Ne  vėliau  kaip  per  tris  dienas  turi  išsinešdinti  iš 
Šanchajaus.  Jeigu  aš  ar  kas  nors  iš  mano  žmonių  praėjus  tam  laikui  tave  čia  pamatys,  tavęs  laukia 
pokalbis  su  pragaro  karaliumi. 

Jis  pistoleto  vamzdžiu  pakėlė  mano  smakrą. 

-  Siang  Siang,  nenoriu,  kad  man  tektų  nušauti  savo  dukrą  antrą  kartą,  -  jis  nutilo  ir  trūktelėjo  ranką 
-  tarsi  būtų  paleidęs  šūvį.  -  Pokšt!  Štai  kaip  aš  paleidau  kulką  savo  ketvirtajai  sugulovei  tarp  tų 
gražių  akių.  Cha,  cha,  cha!  Gaila,  kad  ji  nė  kiek  nepanėšėjo  į  mano  dukrą  -  antraip  būčiau 
pasigailėjęs  jos  kaip  dabar  tavęs. 

-  Jūs  nužudėte  Teng  Siong! 


Spjoviau  Fungui  tiesiai  į  veidą.  Jis  susigūžė. 

Staiga  prisiminiau  tą  naktį,  kai  jis  turėjo  perskelti  mano  arbūzą,  -  tada  netyčia  įspyriau  jam  į 
veidą. 

Sukaupiau  visas  jėgas  ir  spyriau  į  šlykštųjį  jo  kotą. 

-  Oooooooi!  -  sukliko  jis  susiimdamas  už  tarpkojo;  ginklas  nukrito  ant  grindų.  Pagriebiau  jį  ir 
nutaikiau  jam  į  širdį. 

Jis  pakėlė  akis  ir  nors  kentė  skausmą,  pašaipiai  tarė: 

-Nagi,  šauk!  Nebūk  bailė  ir  šį  sykį! 

Nuspaudžiau  gaiduką. 

„Pokšt!“  buvo  toks  garsus,  kad  aš  pamaniau  apkurtusi. 

Tačiau  nežmoniškas,  kurtinantis  Fungo  šauksmas  bemat  grąžino  mane  į  tikrovę. 

Fungas  nesusmuko  ant  grindų  kaip  mano  tėvas,  kai  kulka  pataikė  jam  į  širdį.  Kaip  šmėkla, 
mėginanti  grįžti  iš  pragaro,  Fungas  stovėjo  prieš  mane  ir  jam  iš  galvos  šono  tryško  kraujas.  Jis  ištiesė 
ranką  maldaudamas  nešauti  dar  kartą,  ir  aš  suvokiau,  kad  jis  liko  be  ausies! 

Užsimerkiau  ir  nuspaudžiau  gaiduką,  kad  vėl  pasigirstų  tas  kurtinantis  „Pokšt!“ 

Kai  atsimerkiau,  neišvydau  blogio  įsikūnijimo,  išleidžiančio  paskutinį  kvapą  šioje  žemėje,  nei 
negyvėlio,  susmukusio  kaip  paskerstas  gyvulys.  Fungo  tiesiog  nebuvo!  Tik  vingiuotas  kraujo  pėdsakas 
liudijo,  kad  šio  nedorėlio  būta  šiame  mirtimi  dvelkiančiame  kambaryje.  Nepataikiau  į  nedorąją  jo 
širdį  antrą  kartą  -  gal  todėl,  kad  jis  tiesiog  jos  neturėjo! 

Susijaudinusi,  tarsi  mane  būtų  mušę  per  užkištą  už  kelnaičių  katę,  paskubomis  apsirengiau, 
išlėkiau  iš  svečių  priėmimo  kambario  ir  pasileidau  į  virtuvę.  Žinojau  turinti  kuo  greičiau  bėgti,  bet 
turėjau  paskutinį  kartą  pamatyti  A  Ping  -  dėl  Perles. 

Kadangi  turkio  paviljone  nebuvo  nė  gyvos  dvasios,  jis  panėšėjo  į  istorijos  muziejų.  Vaiduoklišką 
tylą  nutraukė  už  lango  staiga  driokstelėję  fejerverkai. 

Niekaip  negalėjau  išmesti  iš  galvos  vaizdo  -  Fungas  be  ausies,  krauju  paplūdusiu  veidu.  Dangau, 
kodėl  nenukreipei  kulkos  tiesiai  jam  į  tarpuakį  -  kaip  jis  padarė  Teng  Siong?! 

Tada  vaizduotėje  išvydau  Teng  Siong  su  didele  skyle  kaktoje.  Ji  atrodė  pernelyg  apstulbusi,  kad 
miršta;  jos  lūpos  krutėjo  tarsi  sakydamos:  „Brangioji  Orchidėja,  prašau  tavęs  -  mylėk  mane  šiame 
gyvenime!  Bent  jau  akimirką!“ 

Bėgau-  drebėdama,  niurnėdama:  „Ak,  Teng  Siong!  Teng  Siong!“ 

Galop  nusigavau  iki  virtuvės.  \bs  stumtelėjus  durys  atsidarė  ir  pamačiau  blausios  mėnesienos 
užlietą  kambarį. 

Atsargiai  judėjau  į  priekį  kuždėdama: 

-  Tetule  A  Ping!? 

Niekas  neatsakė,  tik  už  lango  lapai  ir  toliau  ragino:  „Ša!  Ša!“  -  „Nudėk!  Nudėk!“  Sušukau  dar 
keletą  kartų,  bet  veltui.  Buvau  beišeinanti  ir  tada  tolimajame  kampe  pamačiau  virš  katilo  palinkusią 
žmogystą. 


Nuskubėjau  į  tą  pusę  ir  suspigau: 

-  Tetule  A  Ping! 

Žmogysta  krūptelėjo,  sumirksėjo,  tarsi  stengdamasi  atsikratyti  įkyraus  sapno.  Išsigandusiomis 
akimis  ilgai  spoksojo  į  mane,  galop  tarė: 

-  Tu  -  Siang  Siang?  Ką  čia  veiki? 

Netekau  žado.  Argi  A  Ping  ne  nebylė  ir  pamišėlė?! 

Visą  amžinybę  spoksojome  viena  į  kitą  lyg  dvi  išsigandusios  katės.  Galop  prašnekau: 

-  Tetule  A  Ping,  vadinasi,  jūs  nesate. . . 

-  Taip,  aš  nesu  nebylė  ir  pamišėlė. 

-  O,  dangau!  Tetule  A  Ping,  tai  kodėl  jūs. . . 

Ji  mostu  liepė  man  užsičiaupti,  paskui  atsinešė  švarų  rankšluostį,  dubenį  vandens  ir  ėmė  mazgoti 
man  veidą.  Baigusi  paklausė: 

-  Siang  Siang,  ko  staiga  čia  pasirodei? 

Gaudydama  kvapą  viską  jai  papasakojau. 

-  O,  varge!  Siang  Siang,  maldauju:  tuoj  pat  išeik!  Didysis  ponas  Fungas  pernelyg  nedoras  ir 
galingas!  Jam  teks  visiems  aiškinti,  kaip  neteko  ausies.  Kai  jis  tave  sučiups,  pasigailėjimo  nelauk! 

Ji  staiga  pakilo  nuo  kėdės  ir  pastatė  mane  ant  kojų. 

-  Eikš  man  iš  paskos  ten,  kur  saugiai  galėsi  kurį  laiką  slėptis. 

A  Ping  nusivedė  mane  į  vaiduoklių  sodą.  Mudvi  įėjome  į  apleistą  šventyklą  ir  atsiklaupėme 
priešais  altorių. 

-  Pasimelsime  dviem  mano  dukroms  in  pasaulyje  ir  paprašysime,  kad  tave  saugotų. 

Mums  baigus  puoliau  jai  į  glėbį  ir  sušukau:  „Mama“  -  nes  Rūbinė  ir  Perle  negalėjo  to  padaryti. 

Ji  paglostė  man  plaukus  artrito  išklaipytais  pirštais. 

-  Žinau,  kad  judvi  su  Perle  krauju  prisiekėte  būti  seserys. 

-  Iš  kur  visa  tai  žinojote? 

-  Perle  viską  man  papasakojo. 

-  Bet  aš  maniau. . . 

-  Ji  tikėjo,  kad  išprotėjau,  bet  buvo  gera  dukra,  todėl  ir  toliau  viską  man  pasakodavo,  nors  manė, 
jog  nesuprasiu.  Jai  tai  buvo  mylinčios  dukters  ritualas. 

-  Tetule  A  Ping,  labai  užjaučiu  dėl  visko,  kas  jus  ištiko. 

-  Gyvenimas  -  kančia.  Taip  visada  buvo  ir  bus. 

Žiūrėjau  į  sudiržusį  jos  veidą  ir  iš  skausmo  neįstengiau  nieko  atsakyti. 

-  Siang  Siang,  tau  rūpi,  kodėl  aš  apsimetinėjau,  tiesa? 

Linktelėjau. 

-  Kas  nors  visada  atsitinka  ar  neatsitinka  dėl  vienos  priežasties.  Ji  vadinama  karma.  Tikriausiai 
jau  žinai:  mano  karma  bloga,  labai  bloga.  Kai  kurie  žmonės  nustoja  valgyti  mėsą,  kad  atsikratytų 
blogos  karmos,  bet  aš  negaliu  to  daryti,  nes  esu  virėja  ir  negaliu  būti  vegetarė.  Mėginau  tapti  nebyle, 


bet  man  nepavyko,  tada  nusprendžiau  nekalbėti  ir  šitaip  sukaupti  nuopelnų.  Taigi  žodžiai  negali 
suteršti  mano  minčių,  o  jos  iš  prigimties  yra  tyros.  Siang  Siang,  jei  nustoji  kalbėti,  vadinasi,  nustoji 
žudyti.  Ne  kas  kita  kaip  žodžiai  nužudė  Perlę. 

Vis  dar  negalėjau  atitokti,  kad  ši  trapi,  negraži,  dar  neseniai  kurčia  ir  pamišusi  moteris  dabar 
dėsto  mintis  šitaip  logiškai  ir  iškalbingai. 

Ji  vėl  prabilo,  ir  jos  balsas  dabar  buvo  įsakmus: 

-  Siang  Siang,  dabar  greitai  išvyk  iš  čia. 

-  Tetule  A  Ping,  -  atsakiau  žiūrėdama  jai  tiesiai  į  akis,  -  prašau  jūsų:  važiuokime  kartu  į  Pekiną! 

-  Negaliu.  Turiu  likti  čia  ir  rūpintis  dukrų  dvasiomis.  Be  to,  esu  sena  moteris,  ateitis  man  menkai 
rūpi  -  tik  praeitis. 

Sode  mudvi  apsikabinome  ir  atsisveikinome.  Amžiams. 

Prie  vartų  atsisukau  ir  pažiūrėjau  į  ją.  Į  paslaptingą  kaukę  panašus  jos  veidas  -  kančių  liudytojas 
ir  podraug  įsikūnijimas  -  dabar  mėnesienoje  atrodė  šviesus  ir  skaistus. 

-  Prašau  jūsų,  tetule  A  Ping,  -  važiuokite  su  manim! 

Ji  papurtė  galvą. 

Supratau,  kad  beprasmiška  mėginti  ją  perkalbėti. 

-  Tada  labai  žiūrėkite  savęs. 

Ji  reikšmingai  žvilgtelėjo  ir  mostelėjo  ranka  tarsi  sakydama:  „Tu  irgi.“ 

Tada  ji  vėl  atvirto  į  nebylę,  nuėjo  ir  netrukus  dingo  už  kampo. 


33  Tuanjuan  -paž.  pilnas  mėnulis  -  simbolizuoja  šeimos  vienovę,  visos  šeimos  susibūrimą. 

Ženšenio  arbata 


Ir  Nefrito  Brangenybės,  ir  Leo  Stenlio  rašikliai  garsiai  krebždina  popierių,  paversdami  mano  kančias 
ir  košmarus  svajonėmis,  kurias  galima  parduoti. 

Kai  Nefrite  pagaliau  padeda  rašiklį  ir  išjungia  magnetofoną,  sušunka: 

-  Oho!  Senelyte,  tai  išties  nuostabu! 

-  Nuostabu?  -  Priekaištingai  žvilgteliu  į  ją.  -  Mano  vargai  ir  kančios  tau  nuostabu? 

Ji  nutaiso  melu  apkaltinto  vaiko  išraišką. 

-  Juk  žinai,  ką  turiu  galvoje! 

-  Aišku,  žinau:  kad  mano  kančias  galima  paversti  nuostabiomis  istorijomis  ir  parduoti  už 
nuostabią  kainą. 

-  Na  ką  tu,  senelyte! 

Leo  bemat  puola  gelbėti  sužadėtinės. 

-Popo,  Nefrite  nori  pasakyti,  kad  esate  nuostabus  žmogus. 

-  Na,  gerai,  gerai,  -  kaip  daugiau  negu  prieš  septyniasdešimt  metų  kilsteliu  lūpų  kampučius,  kad 
jos  panėšėtų  į  žydintį  lotosą.  -  Juk  sakiau  jums,  kad  mano  gyvenimas  kur  kas  panašesnis  į  muilo  operą 
negu  tie  televizijos  serialai. 

-  Senelyte,  kaip  tu  galėjai  nenudėti  didžiojo  pono  Fungo?  -  klausia  Nefrite. 

Piktokai  į  ją  dėbteliu. 

-  Nesu  žudikė  iš  prigimties  -  štai  kodėl!  Ar  pažįsti  savo  šeimoje  bent  vieną  nusikaltėlį? 

-  Rodos,  vienas  jau  buvo  -  tavo  tėvas. 

-  Jis  nebuvo  nusikaltėlis.  Juk  sakiau  jums:  jis  buvo  nuteistas  už  nusikaltimą,  kurio  nepadarė. 

-  Atleisk,  senelyte,  žinoma,  nebuvo,  -  Nefrite  nutyla  ir,  rodos,  giliai  susimąsto,  paskui  vėl 
prašneka:  -  Bet  tau  tikrai  nederėjo  prašauti  pro  šalį  -  juk  nužudyti  tą  kariauninką  Fungą  buvo  visas 
tavo  gyvenimo  tikslas. 

-  Taip,  bet  gyvenime  žmogus  taip  ir  nepasiekia  daugybės  tikslų,  tiesa? 

Porelė  klausiamai  susižvalgo,  tada  Nefrite  sako: 


-  Man  atrodo,  buvai  baisiai  išsigandusi,  todėl  ir  nepataikei  j  am  į  širdį. 

-  Taip,  buvau  išsigandusi,  labai  išsigandusi,  bet  manau,  kad  tikroji  priežastis  buvo  mano  karma. 

-  Vadinasi,  tavo  karma  neleido  tau  užmušti  Fungo?  -  klausia  provaikaitė  žiūrėdama  man  tiesiai  į 
akis. 

-  Taip.  O  gal  dėl  motinos  kalbų  apie  budistų  atjautą  mano  pistoletas  nusitaikė  jam  ne  į  širdį,  bet  į 
ausį. 

-  Popo,  ar  kada  nors  to  gailėjotės?  -  klausia  Leo. 

-  Iš  pradžių  gailėjausi,  dabar  -  nebe. 

Nefrite  susiraukia. 

-  Bet  kodėl?  Senelyte,  vis  tiek  manau,  kad  tau  reikėjo  jį  nudėti. 

-  Mano  didžioji  princese,  leisk  kai  ko  tavęs  paklausti.  Ar  nori  pasmaugti  savo  katytę? 

-  Ne,  žinoma,  nenoriu! 

-  Tai  kodėl  manai,  kad  aš  turėjau  atimti  gyvybę  žmogui? 

-  Bet  čia  juk  kas  kita  -  jis  buvo  tavo  priešas! 

-  Iš  kur  žinai,  kad  tavo  katytė  ankstesniame  tavo  gyvenime  nebuvo  tavo  priešė? 

-  Senelyte! 

Leo  patapšnoja  sužadėtinei  per  ranką. 

-  Na,  -  atsidustu,  -  gal  iš  tikrųjų  širdis  neleido  man  jo  nudėti.  Nors  gal  jis  apskritai  neturėjo 
širdies.  Ką  gali  žinoti?  -  Nutylu,  paskui  dėstau  toliau:  -  Tačiau  mano  kulka  nuplėšė  jam  ausį.  Tokiam 
žmogui  kaip  Fungas  gėda  netekus  ausies,  ko  gero,  buvo  baisesnė  negu  tuo  atveju,  jei  būčiau  jį 
nudėjusi. 

Kol  aš  vėl  ilgai  tyliu,  du  mano  jaunuoliai,  papildantys  vienas  kitą  kaip  in  ir  jang,  skuba  žodžiais 
perteikti  mano  jausmus  ir  prisiminimus. 

Tada  Nefrite  išputusi  akis  pasilenkia  prie  pat  manęs. 

-  Senelyte,  ar  pabėgusi  iš  Šanchajaus  vėl  ėmeisi. . .  na. . . 

Kadangi  ji  atrodo  per  daug  išsigandusi,  kad  galėtų  baigti  sakinį,  padarau  tai  pati: 

-  Prostitutės  amato? 

Dvi  galvos  -  viena  tamsi,  kita  šviesi,  ima  judėti  kaip  baodingo  rutuliai—. 

Mintyse  sukikenu.  Kodėl  padorius,  nepaprastai  išsilavinusius  jaunus  amerikiečius  taip  domina 
kekšės?  Jie  gauna  šitiek  sekso  pamokų,  prisiklauso  šitiek  kalbų  apie  seksualinę  laisvę,  tai  kodėl  jie 
trokšta  išgirsti  dar  daugiau  tų  dalykų?! 

Dabar  Leo  prabyla  kinų  kalba.  Jos  taip  puikiai  išmoko  universitete,  kuris  vadinamas  Ge-lin-bi-ja. 

-  Popo,  prašom  papasakoti,  kaip  jūs  nusigavote  į  tokią  tolybę,  iki  pat  Jungtinių  Valstijų.  Mes 
norime  sužinoti  visas  smulkmenas. 

Artrito  išsukinėta  ranka  mosteliu  jiems  abiem 

-  Kantrybės,  jaunuoliai!  Aš  juk  prižadėjau  jums  nesileisti  į  nemirtingojo  kelionę  į  Vakarų  rojų, 
neišskristi  paskui  gerves,  kol  judu  nesužinosite  visos  mano  istorijos!  Tai  dar  ne  viskas.  Man  reikia 


sukaupti  visas  likusias  jėgas,  -  greitai  pereinu  prie  anglų  kalbos,  -  dėl  antros  knygos,  kad 
išreklamuočiau  šituos  prisiminimus. 

Leo  suglumsta,  todėl  atrodo  dar  gražesnis. 

-  Antros  knygos?  Popo,  norite  pasakyti,  kad  turite  pakankamai  medžiagos  antrai  prisiminimų 
knygai? 

Nespėjus  man  atsakyti,  Nefrite  priekaištingai  į  jį  žvilgteli. 

-  Leo!  Senelytė  turėjo  omenyje  „knygos  aptarimą“.  Kitą  kartą  klausykis  atidžiau! 

Dabar  jau  aš  net  ne  priekaištingai,  o  piktai  dėbteliu  į  Nefritę  ir  pasilenkusi  sukuždu  į  ausį: 

-  Liaukis,  Nefrite!  Niekados  nesišaipyk  iš  žmogaus,  kurį  myli  ir  kuris  dar  labiau  myli  tave,  ir 
niekados  jam  nepriekaištauk!  Tikrą  meilę  patiri  tik  kartą  per  visą  inkarnaciją,  supranti? 

Ji  mėgina  nutaisyti  mielą  veiduką  (turiu  pripažinti,  jai  pavyksta),  tada  pašoka  nuo  sofos. 

-  Senelyte,  išvirsiu  dar  puodelį  ženšenio  arbatos.  Leo,  nori,  kad  išvirčiau  ir  tau? 

Dabar  ji  pasisuka  į  sužadėtinį  ir  meta  žvilgsnį,  nuo  kurio  jis  turėtų  kraustytis  iš  proto. 

Papurtau  galvą.  Taip  jauni  žmonės  ir  netenka  nuovokos,  kai  jų  širdyse  dega  iliuziškos  aistros 
liepsnos.  Tada  vos  nepratrūkstu  kvatoti,  nes  pamatau,  kaip  Nefrite  nueina  mėgdžiodama  karpyto 
auksinio  lotoso  žingsnelius.  Leo  akimis  seka  nuogas  jos  kojas  raudonai  dažytais  nagais  kaip  katinas, 
stebintis  besisukantį  siūlų  kamuolį. 

Nefrite  bemat  grįžta  su  gintarinio  skysčio  puodeliais.  Vieną  paduoda  Leo,  kitą  prikiša  man  prie 
pat  lūpų. 

-  Prašau  išgerti,  senelyte.  Įdėjau  labai  daug  medaus.  Arbata  padarys  tavo  odą  glotnią  ir  suteiks 
begalę  či. 

Kam  man,  devyniasdešimt  aštuonerių  metų  senei,  reikia  glotnios  odos  ir  į  valias  čil  Kad 
suviliočiau  kitą  šimtametį,  viena  koja  jau  stovintį  karste?  Aišku:  glotnios  odos  reikia  mano  interviu 
televizijoms  (Nefrite  apie  juos  jau  galvoja),  o  či  -  daugybei  varginančių  knygos  aptarimų! 

Staiga  nusprendžiu  apsimesti  maža  mergaite,  kad  patenkinčiau  motinišką  Nefritės  instinktą  ir 
nepaminčiau  gerų  jos  ketinimų.  Klusniai  išgeriu  iki  dugno  karčiai  saldžią  arbatą  -  tarsi  ryčiau  tokią 
pat  karčiai  saldžią  savo  karmą.  Tada  kalbu: 

-  Daviau  žodį  sau  pačiai  negrįžti  prie. . .  patys  žinot  ko,  ir  ne. . . 

Leo  išpučia  gražias,  vos  ne  moteriškas  akis. 

-Popo,  norite  pasakyti,  kad  jūs  netesėjote  žodžio  ir  išties  grįžote... 

Skaudžiai  sukandu  lūpą,  kad  nepratrūkčiau  juoku.  Deja,  man  visiškai  nepasiseka  ir  imu  kvatoti  lyg 
pamišėlė. 

Nefrite  tapšnoja  man  per  nugarą  ir  masažuoja  ranką;  Leo  atsisėda  priešais  mane  -  jis  atrodo 
apstulbęs.  Galiausiai  prisiverčiu  liautis.  Nefrite  lekia  į  virtuvę  virti  man  daugiau  ženšenio  arbatos. 

Kai  parbėga  ir  paduoda  puodelį,  nuryju  kelis  gurkšnelius,  paskui  kreipiuosi  į  tuos  du  komiškus 
veidus: 

-  Na,  gerai,  apie  ką  kalbėjau,  kai  judu  mėginote  mane  užspringdyti  mano  pačios  juoku? 


Nutaisau  neperprantamą  miną. 

-  A,  taip,  -  buvau  bepradedanti  sakyti,  kad  nesulaužiau  žodžio  niekados  nebesiimti  patys  žinot  ko. 
Porelė  atsidūsta.  Nesuprantu  kodėl  -  iš  palengvėjimo  ar  nusivylimo. 


34  Kiniški  masažo  rutuliai,  išpiešti  in  ir  jang  raštais. 

Grįžtu  į  Pekiną 


Išėjusi  iš  Persikų  žiedų  paviljono  sustabdžiau  rikšą  ir  paprašiau  vežti  mane  tiesiai  į  viešbutį. 
Išsirengiau  ir  atsiguliau  į  vonią  tikėdamasi,  kad  karštas  vanduo  nuplaus  purvo  pojūtį,  likusį  po 
paskutinių  glamonių  su  vis  dar  gyvu  Fungu,  ir  kraują,  vis  dar  trykštantį  mano  galvoje.  Dabar  aiškiai 
žinojau  viena:  prostitutės  amatu  daugiau  nesiversiu. 

Tą  naktį  nesudėjau  bluosto.  Mintyse  sukosi  nepavykusios  žmogžudystės  vaizdai.  Kodėl 
nepataikiau  Fungui  į  širdį?  -  be  perstojo  klausiau  savęs,  bet  vietoj  atsakymo  girdėjau  tik  savo  raudą. 
Gūžiausi  lyg  sužeistas  žvėrelis,  laukdama,  kol  aušra  nuvys  tamsą. 

Šanchajuje  likti  negalėjau,  taigi  prieglobstį  teks  rasti  Pekine.  Ten  bent  jau  mano  motina  -  ar  abatė 
Nuostabioji  Malonė.  Arba  apsistosiu  kokiame  viešbutuke,  arba,  jeigu  ji  sutiks,  Tyrojo  lotoso 
šventykloje.  Tada  suplanuosiu,  ką  darysiu  toliau,  nors  kol  kas  nenumaniau,  kas  tai  galėtų  būti. 

Kitą  rytą  atsibudau  dar  su  tamsa  ir  taksi  nuvažiavau  į  Šiaurės  stotį.  Dangus  buvo  skiesto  rašalo 
spalvos;  ore  liūdnai  kabojo  šaltas,  drėgnas  rūkas.  Nors  buvo  tik  pusė  šešių  ryto,  priešais  įspūdingą 
stoties  pastatą  jau  sukiojosi  minia. 

Gatvės  prekiautojai  saugojo  savo  krepšius  ir  visa  gerkle  plyšojo: 

-  Šviežios  spurgos  ir  ryžių  košė! 

-  Kiaulių  kojos!  Rūkytos  žuvų  galvos! 

Vaikai  laikėsi  įsikibę  motinų  padurkų;  vyrai  ryžtingomis  minomis  tempė  krepšius  ir  lagaminus. 
Jauna  moteris  šukavo  dukrai  plaukus.  Šalia  jų  stovėjo  du  dideli  rudi  lagaminai  -  tarsi  milžiniški 
šunys,  saugantys  savo  šeimininkes.  Iš  rikšos  iššoko  jauna  pora.  Vyras  įspraudė  keletą  variokų  į 
pūslėtą  vežiko  delną,  paskui  vos  ne  stumte  nustūmė  moterį  link  įėjimo  į  stotį.  Vežikas  padūsavo, 
atsitūpė  ant  šaligatvio,  išsitraukė  ilgą  pypkę  ir  ėmė  laukti  kito  kliento.  Pro  perplėštą  purvinų  kelnių 
kišką  pamačiau  didžiulį  nugaišusios  kiaulės  snukio  spalvos  randą.  Jo  pėdos  panėšėjo  į  dvi  dideles 
baržas,  išmetusias  inkarą  dulkėto  asfalto  jūroje. 

Kas  tie  žmonės,  kur  jie  traukia?  Mintyse  spėliojau,  kiek  iš  jų  turi  gyvenimo  tikslą.  Tačiau  tikslas 
gali  virsti  košmaru,  tokiu  kaip  mano,  -  jame  aš  tirtėjau  priešais  traukinių  stotį  stengdamasi  pabėgti 
nuo  savo  niūrios  karmos.  Nuskubėjau  į  stotį  ir  nusipirkau  trečios  klasės  bilietą,  tikėdamasi  susilieti  su 
minia  kaip  į  jūrą  įkritęs  vandens  lašas.  Stengdamasi  kuo  mažiau  panėšėti  į  ming  dzi,  nė  kiek 
nepasigražinau  kosmetika  ir  apsirengiau  aptriušusia  palaidine  bei  Čing  Dženo  už  prisielgetautus 
pinigus  man  pirktomis  šiurkščiomis  drapanomis. 

Susiradau  platformą,  įlipau  į  traukinį  ir  broviausi  pro  keleivius,  kol  radau  laisvą  vietą,  laimė,  prie 


lango.  Trečios  klasės  vagone  dvokė  prakaitu,  vaikų  šlapimu  ir  išmatomis  paršelių,  vištų  ir  ančių, 
besiblaškančių  ankštuose  narveliuose.  Pamačiusi  žmones,  besikrapštančius  nosis  ir  spjaudančius  ant 
grindų,  turėjau  sukaupti  visas  valios  jėgas,  kad  iš  pasidygėjimo  nesusivemčiau. 

Galop  traukinys  pajudėjo;  pro  langą  pučiantis  šaltas  vėjelis  beveik  neišsklaidė  vagone  tvyrančios 
smarvės.  Tada  atsargiai  pasirodė  saulė,  apšviesdama  viską  aplink  ir  sušildydama  orą. 

Kurį  laiką  snaudžiau,  o  kai  pabudau,  traukinys  buvo  sustojęs  mažoje  stotelėje.  Pro  langą  mačiau 
pulkus  žmonių;  jie  plaukė  bangomis,  tarsi  traukiami  jėgų,  kurioms  buvo  nepajėgūs  priešintis. 

Traukiniui  vėl  pajudėjus,  akies  krašteliu  pamačiau  į  jį  įšokantį  pusamžį  malonios  išvaizdos 
vyriškį.  Didelės  jo  akys  ir  kampuotas  smakras  man  pasirodė  kažkur  matyti,  bet  negalėjau  prisiminti 
kur. 

Netrukus  vyriškis  pasirodė  mano  vagone.  Stotelėje  išlipo  daug  žmonių,  tad  dabar  vagone  buvo 
keletas  tuščių  vietų.  Jis  apsidairė,  paskui  mane  nustebino  prieidamas  ir  atsisėsdamas  tiesiai  priešais. 
Gal  pažino  mane,  nes  jau  buvome  susitikę  anksčiau,  o  gal  kadaise  buvo  mano  klientas,  tik  jo 
neatpažinau.  Tuomet  man  šovė  nerimą  kelianti  mintis:  gal  jis  -  vienas  iš  Fungo  žmonių,  pasiųstų 
padaryti  man  ką  nors  bloga?  Man  ėmė  daužytis  širdis;  vyras  kelissyk  smalsiai  į  mane  žvilgtelėjo, 
paskui  išsitraukė  kažkokį  sąsiuvinį  ir  ėmė  rašyti. 

Mano  širdis  pradėjo  plakti  tankiau.  Gal  jis  rašo  pranešimą  policijai  apie  mane?  Vis  dėlto  mėginau 
raminti  save,  kad  toks  inteligentiškos  išvaizdos  vyras  neturėtų  tarnauti  Fungui.  \bgčiomis  vis 
dirsčiojau  į  jį,  spėliodama,  kad  gal  jis  rašytojas. 

Kai  pagaliau  mudviejų  žvilgsniai  susitiko,  jis  tarsi  atsiprašydamas  nusišypsojo,  paskui  vėl  įniko  į 
savo  sąsiuvinį.  Man  ėmė  prakaituoti  delnai  ir  nusprendžiau  pereiti  į  kitą  vagoną,  bet  kai  paėmusi  savo 
krepšį  ir  kiną  atsistojau,  pamačiau,  kad  vyras  ne  rašo.  Jis  piešė  eskizą  -  mano! 

Staiga  man  tarsi  nušvito  protas  ir  pajutau  užliejant  palengvėjimo  bangą.  Padėjau  daiktus  ir  vėl 
atsisėdau. 

-  Jūs  esate  ponas  Dziang  Mou? 

Vyras  pakėlė  akis  ir  sugavo  mano  žvilgsnį. 

-  Taip.  Bet  iš  kur  jūs  žinote  mano  pavardę? 

Man  būtų  tekę  aiškinti  tokius  painius  dalykus,  kad  net  nežinojau,  ką  atsakyti. 

-  Ar  mes  esame  kur  nors  susitikę?  -  paklausė  jis. 

-  Taip. 

Dabar  jis  didžiai  susidomėjęs  nužiūrinėjo  mane. 

-  Jūs  išties  atrodote  man  kažkur  matyta,  bet  neįsivaizduoju,  kur  galėjome  susitikti. 

-  Aš  esu  Hu  Siang  Siang.  Mes  pirmą  kartą  susitikome  prieš  dešimt  metų  per  juansiao  šventę 
Baltosios  gervės  nemirtingojo  menėje. 

Mačiau,  kad  jis  stengiasi  prisiminti. 

-  Buvau  su  sese  Perle.  Ji  pristatė  mane  jums.  Ji  dar  man  sakė,  girdi,  jeigu  man  pasiseks,  galbūt 
vieną  dieną  jūs  sutiksite  mane  nutapyti  ir  labai  išgarsinsite.  Prisimenate? 


-  Taip,  dabar  prisimenu,  bet  jūs  taip  pasikeitėte. . . 

-  Be  abejo,  pone  Dziangai.  Juk  šitiek  metų  prabėgo! 

Žiūrėjome  vienas  į  kitą  traukdami  iš  atminties  senus  prisiminimus  ir  žaizdas. 

-  Paskutiniame  savo  laiške,  -  pasakiau  atsargiai  parinkdama  žodžius,  -  Perle  rašė,  esą,  jeigu  kada 
nors  su  jumis  susitiksiu,  ji  norinti,  kad  jums  pasakyčiau... 

Staiga  pajutau  tokį  pyktį  šiam  beširdžiui,  kad  suabejojau,  ar  jis  nusipelno  išgirsti  apie  Perles 
meilę. 

Jis  palinko  kiek  arčiau  manęs.  Pamačiau,  kad  j  o  akys  ima  srūti  krauju. 

-  Ką  pasakytumėte? 

-  Kad  pasakyčiau,  jog  jūs. . .  tebesate  vyras,  kurį  ji  mylėjo  labiausiai. 

Tai  išgirdus  Dziang  Mou  ėmė  lūžinėti  balsas. 

-  Aš  ilgiuosi  Perles. . .  be  galo. 

-  Tai  kur  tuomet  buvote,  kai  jai  labiausiai  jūsų  reikėjo?  -  nusišaipiau.  -  Kodėl  bent  jau 
neperdavėte  jai  kelių  paguodos  žodžių? 

-  Vadinasi,  Perle  manė,  kad  esu  beširdis? 

Linktelėjau. 

-  Kai  tai  nutiko,  buvau  Pekine  -  tapiau  pagal  turtingo  mecenato  užsakymą.  Apie  tai,  kas  įvyko, 
išgirdau  tik  grįžęs  į  Šanchajų.  Buvo  praėjęs  visas  mėnuo  nuo  tada,  kai  ji...  mirė.  Man  plyšo  širdis, 
kai  apie  tai  sužinojau.  Bet  tuomet  aš  tikrai  nieko  nebegalėjau  padaryti,  -  jis  nutilo,  paskui  jau  žvaliau 
pridūrė:  -  Ačiū,  kad  pasakėte  man,  ką  prašė  perduoti  Perle. 

Mano  pyktis  išgaravo.  Pro  langą  sklindančioje  rytmečio  šviesoje  pamačiau,  kuo  dailininkas  traukė 
Perlę:  plačia  kakta,  kampuotu  vyrišku  smakru  ir  nuo  jo  dvelkiančia  menininko  esybe. 

Kai  baigiau  jam  pasakoti  smulkmenas  apie  Perles  mirtį  ir  laidotuves,  jis  sėdėjo  tylėdamas, 
liūdesio  gaubiamu  veidu.  Tada  paklausė  manęs,  ką  veikiau  tuos  metus  nuo  mūsų  pažinties  pradžios. 
Papasakojau,  tik,  aišku,  kai  ką  nutylėjau,  ypač  kodėl  važiuoju  iš  Šanchajaus  trečios  klasės  traukinio 
vagone. 

Man  baigus  Dziang  Mou  dar  ilgai  įdėmiai  į  mane  žiūrėjo. 

-  Siang  Siang,  noriu  kai  ką  padaryti,  kad  atpirkčiau  kaltę  dėl  Perles  ir  tesėčiau  savo  pažadą. 

-Ką? 

-  Jus  nutapyti. 

-  Aliejumi? 

Žodžius  „tapyba  aliejumi“  retai  galėjai  išgirsti  Kinijoje.  Man  širdis  ėmė  plakti  lyg  pašėlusi.  Mane 
pavaizduos  ne  rašalu,  bet  aliejumi  -  koks  tai  bus  nuotykis! 

Jis  linktelėjo. 

-  Pekine  turiu  turtingą  globėją.  Jis  išnuomojo  man  studiją.  Galiu  jus  ten  nutapyti. 

Dziang  Mou  man  sakė  galintis  baigti  portretą  vos  per  tris  dienas,  jei  sutiksiu  pozuoti  po  septynias 
ar  aštuonias  valandas  per  dieną.  Kadangi  abu  negalėjome  gaišti  laiko  (man  reikėjo  rasti  motiną,  jam- 


įvykdyti  užsakymą),  bemat  taip  ir  susitarėme. 


Kitą  dieną,  kai  atvažiavome  į  Pekino  stotį,  užsirašiau  Dziang  Mou  studijos  adresą  ir  paskubomis  su 
juo  atsisveikinau.  Prieš  pradėdama  ieškoti  motinos,  pirmiausia  nusigavau  į  pigų,  bet  padorų 
viešbutuką,  kurį  susiradau  Vangfudzingo  gatvės  rajone,  kai  praėjusį  kartą  klajojau  po  miestą.  Kai 
užsiregistravau,  išsimaudžiau  ir  persirengiau,  pietų  suvalgiau  didelį  dubenį  lakštinių  ir  rikša 
nuvažiavau  į  Dziang  Mou  studiją. 

Iš  jo  duoto  adreso  paaiškėjo,  kad  jinai  įrengta  sename  Vangfudzingo  gatvės  name,  padalytame  į 
butus.  Užlėkiau  į  penktą  aukštą  ir  nuspaudžiau  skambutį.  Dziang  Mou  atidarė  duris  ir  nusivedė  mane  į 
erdvų  kambarį.  Baldų  jame  beveik  nebuvo,  tik  sofa,  tapybos  reikmenimis  nukrautas  stalas  ir 
molbertas  su  drobe. 

Jis  įdėmiai  pažvelgė  man  į  veidą. 

-  Pradėsime  tuoj  pat? 

Linktelėjau.  Nors  apie  tai  nesikalbėjome,  abu  žinojome,  kad  jis  tapys  aktą.  Taigi  aš  iškart,  net  jo 
nepaklaususi,  ėmiau  nusirenginėti,  tartum  vis  dar  būčiau  Persikų  žiedų  paviljone.  Laimė,  kambarys 
buvo  šildomas  dviem  krosnelėmis.  Sukiojausi,  stengdamasi  rasti  idealią  pozą.  Dziang  Mou  šiek  tiek 
pataisė  mano  galūnių  ir  liemens  padėtį.  Nusivyliau,  nes  jis  žiūrėjo  į  mano  kūną  kuo  abejingiausiai. 
Nenoriu  pasakyti,  kad  būtų  žiūrėjęs  į  jį,  tarsi  manęs  visai  nematytų,  -  tiesiog  mano  kūnas  nekėlė  jam 
jokios  aistros,  jokio  geismo.  Nejaugi  profesionalumas  šitaip  gali  imti  viršų?  Bet  aš  juk  irgi  buvau 
profesionalė  -  malonumų,  gundymo,  jaudrinimo  srities.  Tai  kodėl  dabar  čia,  jo  studijoje,  jam 
pavyksta  pasiekti  savo  profesinį  tikslą,  o  man  -  ne? 

Galiausiai  radau  idealią  pozą:  dešinę  ranką  užkišau  už  galvos,  kairę  uždėjau  ant  m,  ir  gaktos 
plaukai  kyšojo  tarp  laibų  mano  pirštų.  Mano  krūtys  styrojo  tarsi  geisdamos,  kad  jas  glostytų, 
glamonėtų,  bučiuotų. 

Dziang  Mou  ilgai  neatitraukdamas  akių  į  mane  žiūrėjo  prieš  pradėdamas  škicuoti  drobėje.  Jis 
iškeldavo  anglies  pieštuką,  „pamatuodavo“,  paskui  puldavo  drobę  plačiais  judesiais,  šaižiai 
skrebindamas  anglimi. 

Pirmą  dieną  jis  tik  škicavo,  antrą  dieną  ėmė  tapyti.  Dziang  Mou  skubėjo,  kad  spėtų  užfiksuoti  pro 
langą  sklindančios  šviesos  niuansus.  Tarsi  įsimylėję  dailininką  dažai  lipo  prie  jo  chalato,  pirštų, 
veido  ir  plaukų.  Nedrįsau  išleisti  nė  garso  baimindamasi,  kad  vos  tik  bent  kiek  išblaškysiu  jo  dėmesį, 
jis  padarys  nevykusį  potėpį. 

Retkarčiais  jis  sustodavo  ir  užsirašydavo  pastabas  apie  naudotinas  spalvas,  šešėlių  vietas,  mano 
rankų  ir  kojų  padėtį  ir  panašius  dalykus.  Taigi  man  grįžus  į  viešbutį  jis  dirbdavo  toliau. 

Trečios  dienos  popietę  Dziang  Mou  pridėjo  keletą  smulkmenų  ir  ištaisė  keletą  nereikšmingų 
klaidelių.  Galiausiai  jau  temstant  jis  padėjo  teptukus  ir  apsuko  molbertą,  kad  pirmą  kartą  galėčiau 
pažiūrėti  į  baigtą  kūrinį. 

Tai,  ką  pamačiau,  mane  sužavėjo.  Dziang  Mou  pavyko  suteikti  mano  akims  šelmiško  spindesio. 


Kiek  pakelti  lūpų  kampučiai  darė  besiskleidžiančio  lotoso  įspūdį.  Kontrastas  tarp  tamsių  plaukų  ir 
šviesios  odos,  rodės,  byloja  apie  tai,  kad  jam  pavyko  pažvelgti  į  patį  mano  esybės  vidų.  O  jau  tos 
sodrios,  gyvos  aliejinių  dažų  spalvos! 

Dabar,  kai  Dziang  Mou  padėjo  teptukus,  jo  akys  žvelgė  į  mane  visai  kitaip  -  aš  atgijau  kaip 
moteris. 

Kai  buvau  besivelkanti  chalatą,  jis  ranka  mane  sustabdė. 

-  Siang  Siang,  prašau  -  nesirenkite  jo. 

Įsmeigiau  į  jį  akis  ir  paleidau  chalatą.  Jis  nukrito  ant  grindų  kaip  rudens  vėjo  nuplėšti  lapai. 

Dabar  nuogutėlė  stovėjau  priešais  vyrą.  Rodos,  neverta  net  apie  tai  kalbėti  -  juk  būdama  suaugusi 
šitaip  dariau  bemaž  kiekvieną  dieną.  Tik  šįsyk  tai  buvo  kitaip.  Manyje  rangėsi  drakonas, 
besiveržiantis  žūtbūt  ištrūkti  iš  mano  kūno  gniaužtų.  Dabar  prisiminiau,  kaip  Perle  man  pasakojo  apie 
savo  susižavėjimą  Dziang  Mou.  Staiga  pajutau  nenumaldomą  troškimą  patirti  tai,  ką  jautė  Perle.  Man 
norėjosi  atkurti  tą  naktį  vaiduoklių  sodo  šventykloje,  kai  pirmą  kartą  pamačiau,  kaip  in  derinamas  su 
jang  ir  dangus  susijungia  su  žeme  -  kai  menininkas  su  prostitute  atliko  amžinąjį  aistros  aktą. 

Aš  norėjau  išgyventi  Perles  emocijas. 

Norėjau  būti  Perle  -  bent  jau  kelias  akimirkas. 

Iš  lėto  priėjau  prie  Dziang  Mou,  buvusio  Perles  meilužio,  ir  ištiesiau  ranką  jam  prie  veido.  Jis 
bemat  prispaudė  lūpas  man  prie  delno,  ir  aš  pajutau,  kaip  šlapias  jo  liežuvis  glosto  jį  ilgais  judesiais. 
Prisispaudęs  prie  manęs  jo  nefrito  kotas  sukietėjo  ir  dailininkas  išleido  atodūsį  -  galėjai  pamanyti, 
kad  jam  skauda. 

Dziang  Mou  nunešė  mane  atgal  ant  sofos,  ant  kurios  pozavau  vos  prieš  kelias  minutes,  ir  švelniai 
paguldė.  Greitai  nusiplėšė  drabužius,  paskui  atsiklaupė  šalia  manęs  ir  ėmė  čiulpti  spenelius,  laižyti 
bambą  -  tas  mano  kūno  vietas,  kurias  ką  tik  taip  subtiliai  perteikė  drobėje.  Paskui  lyg  tigras  šoko  ant 
manęs.  Išgirdau  save  dejuojant,  kai  jis  pakišo  rankas  man  po  šlaunimis  ir  pakėlė,  kad  geriau  su  juo 
susiliečiau.  Dabar  buvome  pernelyg  įsij  audrinę,  tad  užuot  radę  pusiausvyrą  tarp  in  ir  jang,  ją  tik 
sutrikdėme.  Siausdami  lyg  patrakę  nusiritome  nuo  sofos  ant  grindų  ir  parvertėme  staliuką.  Į  šalis 
išsilakstė  teptukai  ir  dažų  tūtelės;  ąsotėlis  nukrito,  ištaškė  aliejų  ant  mūsų  kūnų  ir  nusliūkino  į  kampą. 
Dziang  Mou  nefrito  kotas  giliai,  stipriai  sulindo  į  mano  auksinius  vartus  ir  aš  pratisai  suklikau 
nelyginant  skerdžiamas  gyvulys.  Jis  ėmė  kišti  vis  smarkiau.  Laikiau  suvariusi  nagus  giliai  jam  į 
nugarą,  kol  jis  staiga  suriko  nežmogišku  balsu  ir  suglebo  ant  mano  kūno,  kurį  ką  tik  taip  tobulai 
įamžino  teptuku. . . 

Gulėjau  šalia  Dziang  Mou  mieguista,  neįstengdama  galvoti.  Paskui  pamažėle  ėmiau  suvokti,  kur 
esanti.  Aš  žinojau  ir  neabejojau  jį  irgi  žinant,  kad  šitaip  pamėtėme  galvą  pirmą  ir  paskutinį  kartą. 
Buvau  bemaž  įsitikinusi,  kad  mudviem  besimylint  jis  galvojo  vien  apie  Perlę,  kaip  aš  -  apie  savo 
vienintelę  meilę  Čing  Dženą.  Negali  sakyti,  kad  Dziang  Mou  buvo  bent  kiek  panašus  į  mano  daosistų 
vienuolį  -  kaip  ir  aš  į  Perlę.  Tiesiog  mudu  pasinaudojome  vienas  kitu  tam,  kad  atgaivintume  tas 
beviltiškai  prarastas  aistras. 


Vis  dėlto  tai  buvo  bene  didžiausią  pasitenkinimą  man  sukėlęs  meilės  nuotykis  -  trumpa  popietė, 
nesugadinta  bergždžių  pastovumo  vilčių  ir  padovanojusi  man  gražų  amžinai  išliksiantį  paveikslą. 

Atsikėliau,  apsirengiau,  pasiėmiau  Dziang  Mou  man  susuktą  paveikslą  ir  grįžau  į  kuklų  viešbučio 
kambarėlį. 

Mudu  niekados  daugiau  nesimatėme. 

Vienuolė  ir  prostitutė 


Kitą  dieną  išlipau  iš  lovos  tik  vakarop.  Trijų  dienų  su  meilužiu  tapytoju  euforija  dingo,  ir  aš  likau 
išsekusi.  Nedaug  trūko,  kad  būčiau  pasiekusi  viso  gyvenimo  tikslą  atkeršyti  už  tėvelį,  bet  Lao  Dzi 
buvo  teisus:  daugiau  dalykų  sugadinama  pabaigoje  negu  pradžioje.  Blogiau  buvo  tai,  kad  pinigų 
beveik  nebeturėjau,  tad  negalėjau  ilgai  gyventi  viešbučiuose.  Kilo  mintis  aplankyti  Čing  Dženą,  bet 
buvo  per  daug  gėda  grįžti.  Mintyse  vis  iškildavo  motinos  vaizdas,  bet  per  vienuolystės  metus  ji 
nutraukė  jausmų  gijas,  siejusias  su  manimi.  Tiesa,  motiniški  jausmai  trumpam  grįžo  besirūpinant 
manimi,  kai  nualpau  kalne.  Gal  jie  teberuseno,  bet  nežinojau,  kaip  juos  įžiebti:  juk  negalėjau  alpti 
kaskart,  kai  norėdavau  patirti  šiek  tiek  jos  švelnumo.  Vis  dėlto  dabar  neturėjau  kitos  išeities,  kaip 
grįžti  į  Tyrojo  lotoso  vienuolyną.  Bent  jau  turėsiu  stogą  virš  galvos  ir  ko  valgyti  -  tik  vargu  ar  tokių 
skanėstų,  kokiais  lepindavo  mane  tetulė  A  Ping.  Žinoma,  čia  negalėsiu  rodyti  savo  akį  rėžiančių 
suknelių  ir  kosmetikos  gudrybių,  kurių  mane  išmokė  Perle. 

Veikiausiai  vienuolyne  teks  išbūti  ilgai,  tad  neskubėjau  jame  užsidaryti  -  norėjau  dar  kelias 
dienas  pasimėgauti  Pekinu.  Sąraše  malonumų,  kurie  netrukus  man  bus  uždrausti  vienuolyne, 
pirmiausia  buvo  ištaiginga  vakarienė. 

Labai  garsus  buvo  „Ilgo  gyvenimo“  restoranas,  ir  aš  nusprendžiau  išleisti  dalį  sparčiai  mažėjančių 
pinigų  paskutinei  prabangiai  vakarienei  jame.  Restoranas  buvo  senas,  apstatytas  tamsiais  baldais  ir 
blausiai  apšviestas.  Užsisakiau  keletą  garsiausių  j  o  patiekalų  ir  pasigardžiuodama  ėmiau  kirsti.  Tada 
pažiūrėjau  į  kitą  salės  pusę  ir  visas  malonumas  akimirksniu  dingo. 

Sėdintis  prie  stalo  pulkelis  vyrų  garsiai  kalbėjosi,  valgydami  ant  grindų  mėtė  kaulus  ir  be 
paliovos  gėrė  tostus  vienas  į  kito  sveikatą.  Šioje  prašmatnioje  aplinkoje  jie  nuteikė  nemaloniai,  bet 
mane  sutrikdė  kitkas.  Beveik  neabejojau,  kad  du  iš  tų  vyrų  yra  Fungo  asmens  sargybiniai!  Matyt,  jie 
manęs  nepastebėjo,  nes  mano  staliukas  buvo  blausiai  apšviestoje  nišoje.  Tačiau  tai  menkai  guodė.  Ar 
tai,  kad  šie  vyrai  čia,  rodo,  jog  Fungas  irgi  Pekine?  Sunerimau  supratusi,  kad  čia  man  ne  kažin  kiek 
saugiau  kaip  Šanchajuje.  Praėjo  noras  baigti  jūrų  sraiges  su  austrių  padažu  ar  pikantiškas  žuvų  lūpas. 
Tačiau  ryklių  pelekų  sriubą  susrėbiau  iki  galo,  kad  sustiprinčiau  kaulus,  tada  paskubomis  sumokėjau 
ir  išėjau. 

Grįžusi  į  viešbučio  kambarėlį  susmukau  ant  lovos  ir  pradėjau  raudoti.  Atrodė,  kad  man  niekados 
nepavyks  išsivaduoti  iš  Fungo  blogio.  Ak,  kad  būčiau  įstengusi  jį  nužudyti,  -  dabar  man  negrėstų  joks 
pavojus  ir  nejausčiau  neapykantos  už  tai,  kad  leidau  tėvo  žudikui  ir  toliau  gyventi  toje  pačioje  žemėje 
kaip  ir  aš!  Tačiau  aš  bent  jau  jį  sužalojau  -  kulka  nuplėšiau  ausį.  Jutau  šiokį  tokį  pasitenkinimą 


įsivaizduodama,  kaip  jam  tenka  aiškinti,  kur  prarado  ausį. 

Tą  naktį  beveik  nesudėjau  akių,  o  vos  tik  pro  langą  pasirodė  pilka  apyaušrio  šviesa,  šokau  iš 
lovos,  čiupau  krepšį  su  daiktais  ir  apmokėjau  sąskaitą.  Įlipau  į  laukiančią  rikšą,  pasakiau  vežikui 
adresą,  atsilošiau  ant  sėdynės  ir  apsisukau  veidą  skraiste.  Buvau  tokia  sunerimusi,  kad  atrodė,  jog 
kelionė  niekada  nesibaigs. 

Motinos  šventykloje  bent  jau  bus  saugu,  nes  nemaniau,  kad  Fungas  ar  jo  žmonės  ieškodami  manęs 
kada  nors  išdrįs  įžengti  pro  jos  vartus.  Tačiau  net  ši  mintis  visiškai  neišsklaidė  mano  nerimo.  Iki  šiol 
buvau  priversta  taikstytis  su  prostitutės  dalia,  o  dabar  būsiu  verčiama  gyventi  kaip  vienuolė.  Pirmoji 
permaina  buvo  labai  skausminga.  Kokia  bus  ši? 

Galop  vežikas  suniurnėjo: 

-  Lotoso  šventykla.  Išlipkit  ir  sumokėkit. 

Tempdama  krepšį  įėjau  pro  pagrindinius  vartus,  susistabdžiau  pirmą  sutiktą  vienuolę  ir 
pasiteiravau  Nuostabiosios  Malonės. 

Apskritaveidė  vienuolė  nusišypsojo. 

-  Abatė  jau  senokai  grįžo. 

-  Ar  galite  parodyti,  kur  jos  kabinetas? 

Vienuolė  ranka  parodė  į  vieną  iš  mažesnių  šventyklų  po  dviem  senomis  pušimis. 

-  Abatės  kambarys  trečiame  aukšte,  dešinėje  pusėje. 

Suglaudžiau  delnus  ir  žemai  nusilenkiau. 

-  Ačiū,  -  nusišypsojau  ir  nuskubėjau  link  to  žalumos  lopinėlio. 

Durys  buvo  praviros,  tad  žvilgtelėjau  į  vidų.  Motina  išblyškusiu  veidu,  kaip  lemputė  šviečiančiu 
viršugalviu  sklaidė  šūsnis  popierių,  išdėliotų  ant  didelio  medinio  stalo. 

Jau  buvau  bebeldžianti,  bet  šalimais  išgirdau  tylų  balselį. 

-  Garbingoji  abate  Nuostabioji  Malone,  jūsų  teiraujasi  ši  panelė. 

Apsisukau  ir  pamačiau  tą  pačią  vienuolę,  su  kuria  ką  tik  kalbėjausi  kieme. 

Jaunoji  vienuolė  stumtelėjusi  atidarė  duris  ir  ranka  davė  man  ženklą  užeiti.  Tada  priėjo  prie  savo 
garbingosios  abatės,  mano  motinos,  ir  atsistojo  pasiryžusi  ją  ginti. 

Padėjau  krepšį  ant  grindų.  Motina  pakėlė  akis  ir  mūsų  žvilgsniai  susitiko.  Man  persmelkė  širdį. 
Praėjo  vos  mėnuo  nuo  mūsų  išsiskyrimo,  bet  motina  atrodė  gerokai  susenusi:  veidas  labiau  išblyškęs, 
o  tos  kadaise  švytėjusios  akys  dabar  panėšėjo  į  du  išdžiūvusius  šulinius.  Ar  du  apdulkėjusius  langus, 
pro  kuriuos  galėjai  įžvelgti  vien  nesibaigiančios  kančios  vaizdus. 

Ji  pamojo  kaulėta  ranka. 

-  Prašom  sėstis,  panele  Hu. 

Panele  Hu?!  Nejaugi  ji  nepažino  savo  dukters?! 

-Ma... 

-  Panele  Hu,  norėčiau,  kad  kreiptumėtės  į  mane  Nuostabiąja  Malone.  Panelė  Ma  buvo  mano 
pasaulietinis  vardas,  jo  jau  seniai  atsisakiau. 


Nuostabioji  Malonė!  Tikrai  galėjo  parodyti  bent  lašelį  malonės  savo  dukrai!  Panelė  Ma  -  koks 
gudrus  melas!  Tačiau  dėl  tokio  abejingo  elgesio  pajutau  vos  ne  palengvėjimą:  dabar  bent  jau  žinojau, 
kaip  privalau  elgtis  jos  akivaizdoje.  Kadangi  ji  vėl  ėmėsi  vienuolyno  reikalus  tvarkančios  abatės 
vaidmens  ir  norėjo,  kad  mūsų  susitikimas  būtų  dalykiškas,  pati  pradėsiu  nuo  reikalo. 

-  Abate  Nuostabioji  Malone,  neseniai  persikėliau  iš  Šanchajaus  į  Pekiną  nuolat  čia  gyventi. 
Norėčiau  sužinoti,  ar  galėčiau  apsistoti  jūsų  vienuolyne  trumpą  laiką. . . 

Motina  atrodė  nustebusi,  net  maloniai.  Širdyje  jau  buvau  benudžiunganti  matydama  laimingą  jos 
veidą,  bet  tą  akimirką  jos  išraiška  vėl  pasikeitė.  Dabar  ji  atrodė  rimta  ir  abejinga.  Pasisukusi  į 
jaunąją  vienuolę  ji  paprašė  atnešti  mums  arbatos  ir  užkandžių. 

Vienuolei  išėjus,  ji  atsigręžė  į  mane. 

-  Siang  Siang,  -  tarė  ji;  nors  veidas  atrodė  bejausmis,  mirksinčios  akys  išdavė  ją  apėmusias 
emocijas,  -  vadinasi,  pagaliau  nusprendei  prisidėti  prie  manęs  ir  tapti  vienuole? 

Iš  balso  supratau  ją  trokštant  išgirsti  teigiamą  atsakymą,  tad  turėjau  pameluoti. 

-  Mama,  tikrai  apie  tai  pagalvosiu,  bet  kol  kas  man  reikia  laiko  pamąstyti  ir  pertvarkyti  savo 
gyvenimą. 

-  Puiku.  Nėra  ko  nė  sakyti,  gali  gyventi  čia  kiek  tik  norėsi.  Bet  pasakyk  man,  ar  tu  vis  dar. . . 

-  Mama,  nesijaudink:  aš  daugiau  niekados  neįkelsiu  kojos  į  jokį  turkio  paviljoną. 

Motina  mane  nustebino:  ištiesė  randuotą  ranką  ir  patapšnojo  man  per  delną. 

Žinojau,  kad  mano  veidą  ji  mato  lyg  pro  miglą  -  kaip  ir  aš  jos.  Dar  žinojau,  kad  po  tiekos  metų 
mudvi  meistriškai  išmokome  tramdyti  ašaras:  juk  gerbiamiausia  prostitutė  negalėjo  sau  leisti  išterlioti 
makiažo  ir  atskleisti  tikrųjų  jausmų;  gerbiamiausia  vienuolė  negalėjo  sau  leisti  rodyti  aplinkiniams 
žemiškų  jausmų. 

Tą  akimirką  grįžo  jaunoji  vienuolė,  nešina  padėklu  su  arbatiniu,  dviem  dangteliais  užvožtais 
puodukais  ir  lėkštutėmis  suužkrimstukais. 

-  Panele  Hu,  -  oriu  balsu  tarė  motina,  -  kuo  maloniausiai  kviečiame  jus  gyventi  Tyrojo  lotoso 
vienuolyne,  giedoti  sutrų  ir  ieškoti  savyje  Budos. 

Man  buvo  nelengva  įprasti  prie  vienuolyno  režimo:  keltis  ketvirtą  ryto  ir  beveik  visą  dieną  giedoti  ir 
medituoti.  Jokia  tarnaitė  neatnešdavo  pusryčiams  ryžių  košės  su  jautiena,  o  pietums  ir  vakarienei 
negaudavau  gardžių  A  Ping  valgių.  Tiesą  sakant,  pusryčius  gaudavome  tik  po  kelių  valandų  giedojimo 
ir  meditavimo  -  tada  visos  pėdindavome  į  virtuvę.  Maistas  buvo  vegetariškas  -  neblogas,  bet  labai 
vienodas. 

Seserys  gana  maloniai  su  manim  elgėsi,  bet  neįsigijau  nė  vienos  tikros  draugės.  Mat  turėjau 
nedaug  ką  bendra  su  vienuolėmis,  kurių  dauguma  visai  nepažinojo  jokio  kito  gyvenimo.  Kita  vertus, 
man  nebūtų  derėję  pasakoti  joms  apie  savo  pačios  gyvenimą.  Šventykloje  būdavo  ir  vienas  kitas 
pasaulietis;  jie  leisdavo  laiką  aukodami  Budai,  kad  sukauptų  nuopelnų  savo  vaikams  ir  protėviams. 
Paprastai  visos  jų  kalbos  sukdavosi  apie  vienuolyno  įvykius,  nors  kartais  galėdavai  pajusti  ir  išorinį 


pasaulį.  Antai  viena  senyva  moteris  vis  kalbėdavo  apie  japonus  ir  ką  jie  darys,  j  eigų  įsiverš  į  Pekiną. 

Apie  Fungo  parankinius  nė  karto  negirdėjau,  jų  nemačiau  ir  nesitikėjau  pamatyti.  Kiekvienas 
žmogus  -  net  plėšikas  ar  žudikas  -  atsidūręs  šventykloje  tapdavo  neliečiamas.  Jei  sutrikdytum  žmogų, 
ieškantį  Budos  prieglobsčio,  sutrikdytum  visą  dangiškąją  tvarką,  ir  šitaip  atsiradusi  bloga  karma 
atsilieptų  daugybei  ateinančių  kartų.  Šitaip  aš  gavau  paprastą  būdą,  kaip  atsikratyti  Oujango.  Parašiau 
jam  laišką,  esą  aš  šiuo  metu  praktikuoju  meditaciją  Tyrojo  lotoso  šventykloje.  Parašiau  didžiajam 
savo  seksualinės  darmos  sergėtojui,  kad,  priblokšta  tėvo  mirties  ir  nusivylusi  gyvenimu  raudonosiose 
dulkėse,  rimtai  svarstau  tapti  vienuole.  Laiško  pabaigoje  karštai  padėkojau  už  tai,  kad  dosniai  mane 
globojo  ir  kad  atsivedė  į  Tyrojo  lotoso  šventyklą.  Galiausiai  paprašiau  nesiųsti  jokio  atsakomojo 
laiško  į  vienuolyną. 

Nuo  tada  nuo  jo  negavau  jokios  žinutės. 

Nors  dabar  jaučiausi  saugi,  monotoniška  rutina  ir  begalinis  giedojimas  neleido  man  nurimti.  Kai 
matydavau  motiną,  ji  vengė  menkiausių  prisiminimų  apie  laimingą  mūsų  šeimą  ir  dažniausiai 
kalbėdavo  apie  darmą  ir  kaip  ji  išvaduos  mane  iš  vargo  ir  kančių.  Dabar  motina  vadino  mane  panele 
Hu.  Po  tos  drauge  praleistos  savaitės  kalne  ir  pirmojo  susitikimo  jos  kabinete  šventykloje  ji  nė  karto 
nepavadino  manęs  Siang  Siang. 

Kai  vienuolės  kuo  nors  užsiimdavo  ir  aš  žinodavau,  kad  manęs  niekas  nepasiges,  nusprūsdavau  į 
savo  kambarį,  išsitraukdavau  vargšą  aplamdytą  kiną  ir  skambindavau  „Prisimenant  seną  draugę“  ar 
kokią  kitą  mėgstamą  melodiją.  Kartais  įsivaizduodavau,  kas  būtų,  jei  Perle  tebebūtų  gyva  ir  mes  abi 
būtume  vienuolės. 

Vieną  dieną,  trečią  šios  monotonijos  mėnesį,  kai  sėdėdama  savo  kambaryje  be  didelio  entuziazmo 
derinau  kiną,  įėjo  novicija  ir  pasakė,  kad  abatė  norinti  matyti  mane  savo  kabinete.  Padėjau 
instrumentą,  šaltu  kiemu  nuėjau  į  pagrindinį  pastatą  ir  laiptais  užlipau  į  kabinetą.  Kai  atsisėdau 
priešais  motiną  ir  vienuolė  mums  atnešė  arbatos,  motina  įdėmiai  pažvelgė  į  mane. 

-  Panele  Hu,  turiu  jums  labai  gerą  naujieną! 

Man  nespėjus  nieko  atsakyti,  ji  kalbėjo  toliau: 

-  Mūsų  vienuolynas  ką  tik  gavo  didelę  auką  ir  mes  norime  panaudoti  ją  mokyklai  atidaryti. 

-  Mokyklai? 

Kaip  mokykla  gali  būti  gera  naujiena  prostitutei  -  ar  buvusiai  prostitutei,  tokiai  kaip  aš? 

Ji  nuleido  negirdomis  nuostabos  kupiną  mano  šūktelėjimą. 

-  Ir  aš  noriu,  kad  padėtum  mokyti. 

Nieko  panašaus  nesitikėjau. 

-  Bet,  mama,  aš  nesu  mokytoja.  Aš. . . 

-  Tai  bus  ypatinga  mokykla  ypatingiems  mokiniams  -  seserims,  puolusioms  vėjo  ir  dulkių 
sūkuriuose. 


-  Mama,  kaip... 

-  Mes  ketiname  atidaryti  buvusių  seserų  reabilitacijos  mokyklą.  -  Ji  nutilo,  paskui  kaip 
deklamuodama  eilėraštį  išbėrė:  -  Budistai  nemato  skirtumo  tarp  žmonių.  Labdaringi  poelgiai 
įmanomi  tik  tada,  kai  daugelis  dirba  petys  į  petį. 

Dvejodama  žvilgtelėjau  į  motiną. 

-  Kaip  gyva  nesu  girdėjusi  apie  ką  nors  panašaus  į  mokyklas  prostitutėms. 

-  Tai  naujas  dalykas.  Visa  šventykla  bus  paskirta  diegti  seserims  darmą. 

Ko  nenusijuokiau  prisiminusi  Perles  juokelį  „siūlyti  kūną  darmos  mokymui“  -  ji  turėjo  galvoje 
palinkti  kiek  į  priekį,  kad  pasipuikuotum  gražiomis  krūtimis.  Vargais  negalais  nutaisiau  rimtą  miną. 

-  Bet,  mama,  aš  niekad  nedirbau  mokytoja. 

-  Bet  buvai  gera  mokinė,  tiesa?  Tau  labai  gerai  sekasi  menai  ir  klasikiniai  dalykai.  Taigi  galėsi  to 
mokyti  merginas,  o  baigusios  mūsų  mokyklą  jos  galės  užsidirbti  duoną  ne  prostitucija,  o  kaip 
menininkės  ar  mokytojos. 

Buvau  kažką  besakanti,  bet  ji  rankos  mostu  parodė  nenorinti  nė  girdėti. 

-  Šiuo  klausimu  jau  priimtas  sprendimas.  Įstaiga  vadinsis  Naujojo  pavyzdžio  mokykla.  Tu  dėstysi 
muziką,  tapybą  ir  literatūrą,  ypač  nemokančioms  skaityti  seserims.  Mes  radom  penkias  buvusias 
seseris,  kurios  padės  tau  mokyti. 

Jai  baigus  mudvi  tylėdamos  ilgai  žiūrėjome  viena  į  kitą.  Paskui  paėmiau  puodelį  ir  nugėriau  didelį 
gurkšnį  vildamasi,  kad  garuojantis  skystis  išsklaidys  mano  abejones. 

Naujojo  pavyzdžio  mokykla  turėjo  būti  atidaryta  1929  metų  balandžio  28  dieną.  Lygiai  prieš  mėnesį, 
kovo  28-ąją,  ponas  Dongas  -  didysis  darmos  sergėtojas,  paaukojęs  pinigus  mokyklai,  viename 
vakarietiškame  restorane  surengė  prašmatnų  pokylį  atidarymo  proga.  Nors  susirinko  pulkai  žmonių, 
tarp  jų  nebuvo  nė  vienos  vienuolės  iš  Tyrojo  lotoso.  Suprantama:  kai  vienuoliai  ir  vienuolės 
propaguoja  lygybę  tarp  visų  žmonių,  tai  viena,  bet  visai  kas  kita,  kai  jie  viešai  bendrauja  su 
prostitutėmis.  Žinia,  vienuolės  išmoko  nieko  neniekinti  ir  į  žemiškus  dalykus  žiūrėti  iš  šalies,  bet  jos 
žinojo,  kad  plačioji  visuomenė  to  dar  nesugeba. 

Kitą  dieną  šį  renginį  aprašė  populiariausio  laikraščio  „Šeba“  apžvalgininkas: 

...Naujojo  pavyzdžio  mokyklos  atidarymo  iškilmės  buvo  surengtos  „Gardžiųjų  kvapų“  restorane,  kur 
susirinko  daugybė  seserų,  taip  pat  pirklių,  valdžios  pareigūnų,  mokslininkų,  menininkų  -  prostitučių 
reabilitacijos  entuziastų. 

Penktą  vakaro  vienas  po  kito  prie  restorano  ėmė  stoti  juodi  limuzinai,  iš  jų  lipo  elegantiškai 
apsirengusios  buvusios  ming  dzi.  Praeiviai  stebėjo  šias  gražias  moteris,  tarsi  jos  būtų  į  žemę 
nusileidusios  pasakų  fėjos. 

Buvo  patiekti  vakarietiški  valgiai  ir  gėrimai:  kumpis,  rusiški  barščiai,  jautienos  pjausnys,  Ceilono 
arbata  su  pienu,  cheresas,  šampanas  ir  viskis.  Kai  stalai  buvo  nukraustyti,  panelė  Raudonoji  Kvepenė, 


buvusi  Nefrito  vartų  paviljono  sesuo,  ką  tik  išrinkta  Naujojo  pavyzdžio  mokyklos  direktorė,  atsistojo 
ir  pasakė  kalbą.  Joje  pabrėžė,  koks  svarbus  išsilavinimas  yra  moterims,  jų  nepriklausomybei  ir  koks 
reikšmingas  jų  indėlis  į  žmonijos  pažangą.  Paskui  ji  pranešė  mokyklos  tikslus:  grąžinti  seseris  į  doros 
kelią;  šviesti  ir  reabilituoti  seseris,  kad  jos  galėtų  gauti  ir  išlaikyti  gerus  darbus;  padėti  seserims  tapti 
finansiškai  nepriklausomoms  arba  ištekėti.  „Naujoji  mokykla  bus  tarsi  šviesos  spindulys  pragare“,  - 
baigdama  kalbą  sakė  jinai. 

Ji  pranešė  darbuotojų  pavardes.  Viena  mokytoja,  vardu  Brangioji  Orchidėja,  buvusi  ming  dzi, 
puikiai  išmano  klasikos  dalykus  ir  yra  visapusiškai  talentinga  menininkė.  Ji  ypač  gerai  skambina 
senoviniu  septynstygiu  kinu. 

Po  nesibaigiančių  diskusijų,  pozavimo  fotografams,  valgymo  ir  gėrimo  vakaro  renginys  galiausiai 
baigėsi,  kai  visos  seserys  drauge  sudainavo  „Sesės,  eikime  visos  išvien!“ 

Sesės,  neleiskime  tuščiai  savo  gyvenimo  raudonųjų  dulkių  dūmuose  ir  pelenuose, 

O  savo  jaunatve  prisidėkime  prie  permainų! 

Sėkmė  ranka  pasiekiama,  mes  visos  būsime  palaimintos. 

Kelkimės  ir  eikime  visos  išvien. 

Kurkime  sau  geresnę,  laimingesnę,  šviesesnę  ateitį! 

Būkime  nauju  pavyzdžiu  kitoms  sesėms! 

Kiti  stambiausi  laikraščiai  ir  žurnalai  taip  pat  aprašė  mūsų  naujosios  mokyklos  atidarymo 
iškilmes.  Mano  nuostabai,  visi  skyrė  keletą  eilučių  man:  esą  buvau  gerbiamiausia  Šanchajaus  sesė  ir 
visų  menų,  ypač  kino,  žinovė.  Nenumaniau,  kodėl  sulaukiau  tiek  dėmesio  -  ar  todėl,  kad  žurnalistai 
išsiaiškino  mano  ryšį  su  gerbiamąja  Tyrojo  lotoso  vienuolyno  abate,  ar  paprasčiausiai  todėl,  kad 
garsas  apie  mane  pasiekė  net  iš  Šanchajaus.  Šiaip  ar  taip,  man  be  galo  patiko,  kad  manimi  vėl 
domimasi. 

Po  mėnesio  turėjome  trisdešimt  septynias  mokines.  Šis  skaičius  teikė  vilčių.  Motina  spėjo,  kad  po 
metų  jų  bus  per  tris  šimtus.  Žinojau,  kad  Tyrojo  lotoso  vienuolės  labai  stengėsi  ne  tik  gauti  aukų,  bet 
ir  privilioti  mokinių:  kai  tik  vienuolė  pamatydavo  į  šventyklą  įeinančią  seserį,  tuoj  pat  imdavo 
pasakoti  jai  apie  mokyklą  ir  stengdavosi  prikalbinti  ją  lankyti. 

Kai  pirmą  pamokų  dieną  pamačiau  savo  naująsias  mokines,  nustebau  -  nors  neturėjau  nustebti. 
Visos  vilkėjo  prašmatniomis  suknelėmis,  buvo  baisiausiai  išsidažiusios  ir  laidė  koketiškus 
žvilgsnius.  Nejaugi  jos  nesuvokė  atėjusios  į  reabilitaciją,  o  ne  flirtuoti?! 

Nors  tokia  pradžia  nieko  gero  nežadėjo,  labai  uoliai  ruošdavausi  pamokoms  ir  paprastai  po  jų 
pasilikdavau,  kad  padėčiau  toms,  kurioms  reikėjo  pagalbos.  Nepraleisdavau  nė  vieno  susirinkimo, 
kuriame  buvo  aptariamos  mokyklos  veiklos  gairės.  Tačiau  netrukus  įsitikinau,  kad  tuščiai  viliuosi 
išmokyti  tas  merginas  suprasti  klasikos  dalykus.  Jos  galėjo  parašyti  savo  vardą  ir  perskaityti  keletą 


hieroglifų,  bet  išmokyti  jas  parašyti  net  paprastą  laišką  atrodė  neįmanoma.  Šios  naujosios  kartos  gėlių 
merginos  tiesiog  nenorėjo  lavintis. 

Tačiau,  užuot  nuleidusi  rankas,  nusprendžiau  mokyti  jas  kai  ko  ypatingo  -  skambinti  kinu.  Perle 
perdavė  man  savo  muzikinius  gebėjimus,  aš  norėjau,  kad  šis  svarbus  ryšys  nenutrūktų.  Išsirinkau 
merginą  vardu  Baobao,  nes  ji  gražiausiai  rengdavosi  ir  atrodė  turinti  menininkės  gyslelę.  Per  pirmas 
pamokas  ji  rodė  didžiulį  susidomėjimą,  bet  paskui  jis  ėmė  nykti  kaip  sniegas,  tirpstantis  kalno 
viršūnėje.  Netrukus  ji  nustojo  lavintis.  Aiškino  tapusi  tokia  populiari,  kad  jai  vos  užtenka  laiko 
visiems  klientams  -  apie  kiną  nėra  ko  nė  kalbėti.  Paskui  vieną  dieną  ji  pavėlavo  į  mano  pamoką  pusę 
valandos,  o  kai  pagaliau  pasirodė,  buvo  susišiaušusi,  susiglamžiusiais  drabužiais. 

-  Baobao,  prašau  prieš  grojant  nusimazgoti  rankas,  -  pasakiau  neslėpdama  susierzinimo. 

Ji  nenoromis  nuėjo  į  tualetą,  o  grįžusi  sudribo  ant  kėdės  ir  ėmė  skambinti  nesuderinusi  kino  stygų. 
Man  nespėjus  jos  išbarti,  ji  staiga  nustojo  groti  ir  visiškai  mane  pribloškė:  išsitraukė  cigaretę  ir 
užsirūkė! 

-  Baobao,  parodyk  šiek  tiek  pagarbos  šiam  šventam  instrumentui! 

-  Atsiprašau,  panele  Brangioji  Orchidėja. 

Ji  koketiškai  nusišypsojo  ir  toliau  pešė  dūmą;  pelenai  sklendė  ant  mano  skaistumos  šilko  stygomis. 

Tada  nusprendžiau  nebemokyti  merginų  skambinti  kinu. 

Pradėdama  dėstyti  mokykloje  įsivaizdavau  galėsianti  padaryti  merginoms  tai,  ką  Perle  padarė  man. 
Norėjau  paversti  tas  prasčiokes  elegantiškomis,  meniškomis  moterimis.  Bet  dabar  teko  su  skausmu 
pripažinti,  kad  tai  buvo  beviltiška,  -  jos  nenorėjo  būti  mokomos  menų.  Kai  Raudonoji  Nefrite  laimėjo 
varžytuves,  Perle  pranašavo,  kad  mes  būsime  paskutinė  ming  dzi  karta.  Dabar  mane  apėmė  liūdesys 
suvokus,  kad  j  i  sakė  tiesą.  Elegantiškų  kurtizanių  era  grimzdo  į  praeitį. 

Šios  naujos  gėlių  merginos  buvo  kitokios.  Jos  temokėjo  atsigulti  ir  išskėsti  kojas! 

Netikėtas  svečias 


S  markėj  antys  vasaros  karščiai  priminė  man,  kad  gyvenu  vienuolyne  ir  dėstau  Naujojo  pavyzdžio 
mokykloje  jau  beveik  dveji  metai.  Kurį  laiką  mėginau  apgauti  save,  kad  dirbdama  mokytoja  galiu 
įgyvendinti  tėvelio  svajonę  tapti  iškiliausia  šalies  mokslininke.  Tačiau  man  trūko  kantrybės 
negabioms  mokinėms,  o  tikėtis,  kad  mane  nusamdys  kokia  garsi  mergaičių  mokykla,  negalėjau.  Net 
jeigu  taip  būtų  atsitikę,  mokytojauti  man  buvo  visai  ne  prie  širdies. 

Vieną  dieną,  kai  tvarkiausi  stalą  savo  kabinete,  įėjo  mokyklos  tarnautoja  ir  pasakė,  kad  kažkoks 
žmogus  teiraujasi  manęs  -  jis  laukia  vestibiulyje.  Retai  sulaukdavau  lankytojų;  staiga  man  dingtelėjo, 
ar  tik  ne  Ouj angas,  o  dar  blogiau  -  Fungas  -  vis  dėlto  nusprendė  mane  susirasti.  Bet  kai  paklausiau 
tarnautojos,  kaip  jis  atrodo,  ji  atsakė,  kad  jis  -laofan.  Pamaniau,  kad  lankytojas  -  užsienio 
žurnalistas,  norintis  parašyti  apie  mūsų  mokyklą  anglų  kalba  leidžiamame  laikraštyje  „North  China 
Herai  d“.  O  gal  koks  vakarietis,  kuriam  rūpi  kinų  kurtizanės,  bet  kuris  bijo  apsilankyti  turkio 
paviljone. 

Artindamasi  prie  vestibiulio  pamačiau  pusamžį  vyrą  šviesiais  plaukais.  Jis  vaikštinėjo  pirmyn 
atgal  ir  odiniai  jo  batai  nekantriai  kaukšėjo  į  grindis.  Mane  pamačius,  jo  veidą  nušvietė  šilta  šypsena 
ir  žydros  jo  akys,  rodės,  suspindo.  Apstulbau,  nes  pamačiau  žmogų,  kurio  nebesitikėjau  kada  nors  vėl 
išvysti,  -  poną  Andersoną. 

Praėjo  daug  laiko,  bene  devyneri  metai,  nuo  tada,  kai  jis  paslaptingai  nustojo  lankytis  Persikų 
žieduose.  Jis  taip  gražiai  su  manim  elgdavosi,  bet  paskui  daugiau  nepasirodė,  ir  tiek.  Na,  bet  su  Čing 
Dženu  aš  pasielgiau  nė  kiek  ne  geriau.  Tik  ponas  Andersonas  nė  karto  su  manimi  nepasimylėjo  - 
niekados  nesupratau  kodėl.  Labai  nudžiugau,  nes  nors  jis  ganėtinai  paseno,  atrodė  gerai.  Buvo  kiek 
papilnėjęs,  bet  veidas  sveikai  spindėjo.  Anais  laikais  atrodydavo  išvargęs,  dabar  -  pasitikintis 
savimi.  Užtat  akys  -  labai  aiškiai  jas  prisiminiau  -  liko  tokios  pat  šiltos. 

Ilgą  tylą  nutraukiau  aš: 

-  Pone  Andersonai,  koks  malonus  netikėtumas! 

Jis  priėjo  ir  paspaudė  man  ranką. 

-  Panele  Brangioji  Orchidėja,  -  susijaudinęs  tarė,  -  kaip  malonu  vėl  jus  matyti! 

Kai  jis  pagaliau  paleido  mano  ranką,  dar  ilgai  tylėdami  vienas  kitą  įdėmiai  nužiūrinėjome. 
Pastebėjau,  kaip  pasikeitė  jis;  ponas  Andersonas  tikriausiai  pastebėjo,  kaip  pasikeičiau  aš,  -  mano 
paprastą  indigo  spalvos  medvilninę  suknelę;  lygius  plaukus,  surištus  į  standų  kuodą;  kosmetikos 
neliestą  veidą  ir  kuklią  mokytojos  laikyseną.  Staiga  ėmiau  baimintis,  kad  dabar,  virtusi  vienuolyne 


gyvenančia  mokytoja,  pasirodysiu  j  am  nepatraukli.  Palyginau  savo  pomada  nesuteptus  plaukus. 

-  Pone  Andersonai,  -  prašnekau  žiūrėdama  jam  į  akis,  -  kaip  sužinojote,  kad  aš  čia? 

Jis  santūriai  šyptelėjo. 

-  Panele  Brangioji  Orchidėja,  jūs  vėl...  tapote  įžymybe.  Pamačiau  jūsų  vardą  laikraštyje  -  taip 
jus  ir  radau. 

-  Bet  iš  ko  supratote,  kad  tai  aš?  Jūs  juk  pažinojote  mane  tik  kaip  Siang  Siang,  o  ne  kaip  Brangiąją 
Orchidėją? 

-  Todėl,  kad  nedaug  seserų,  skambinančių  kinu,  galėjo  atvykti  iš  Šanchajaus,  -  vertinamai 
žvilgčiodamas  į  mane  paaiškino  jis.  -  Aišku,  šiek  tiek  abejonių  buvo,  todėl  norėjau  visiškai  tuo 
įsitikinti. 

Nusprendžiau  mesti  į  jį  iš  proto  varantį  žvilgsnį  -  vien  dėl  senų  laikų. 

-  Pone  Andersonai,  tai  kokie  vėjai  jus  čia  atpūtė? 

-  Pekine  pasirašiau  verslo  sandorį,  -  jis  nutilo  ir  tiriamai  pažvelgė  į  mane.  -  Siang  Siang,  kaip... 
jūs  laikotės? 

-  Gerai,  -  atsakiau.  Taip  susijaudinau  išgirdusi  savo  tikrąjį  vardą,  kad  vos  susilaikiau 
neapsiašarojusi. 

Jis  švelniai  į  mane  pažiūrėjo. 

-  Hmm. . .  Sakyčiau,  įdomu. 

Svečias  įsmeigė  žvilgsnį  į  mane,  bet  tylėjo,  todėl  pati  paklausiau: 

-  Pone  Andersonai,  tiek  daug  laiko  praėjo  nuo  tada,  kai  mačiau  jus  paskutinį  kartą.  Ar  gyvenimas 
buvo  jums  palankus? 

-  Tiesą  sakant,  taip,  -  nusišypsojo  jis.  -  Mano  verslas  klostėsi  sėkmingiau,  negu  tikėjausi. 

-  Vadinasi,  dabar  turite  būti  labai  laimingas  žmogus. 

-  Tam  tikra  prasme  toks  ir  esu.  Bet,  žinoma,  aš  neturiu  visko,  ko  noriu. 

Pajutau,  kad  klausinėti  toliau  nederėtų,  todėl  nusišypsojau,  ir  tiek.  Paskui  šnekučiavomės  apie  tuos 
prabėgusius  metus  -  apie  šį  bei  tą.  Nors  ponas  Andersonas  atrodė  labiau  savimi  pasitikintis,  su 
manim  vis  dar  laikėsi  šaltokai.  Džiaugiausi,  kad  mane  aplankė,  bet  niekaip  negalėjau  suprasti,  kodėl 
tai  padarė. 

Netrukus  apsilankymas  baigėsi. 

-  Siang  Siang,  buvo  be  galo  malonu  jus  vėl  pamatyti. 

Jis  ilgai  į  mane  žiūrėjo,  paskui  mandagiai  pabučiavo  į  ranką  ir  atsisveikino. 

Tą  naktį  miegojau  neramiai.  Mintyse  vis  mačiau  poną  Andersoną.  Jis  buvo  gerokai  už  mane  vyresnis 
ir,  nors  gražiu  negalėjau  pavadinti,  tikrai  nebuvo  bjaurus.  Per  prabėgusius  metus  retai  jį  prisiminiau, 
bet  dabar  pajutau  besivilianti,  kad  jis  panorės  vėl  mane  pamatyti.  Tačiau  ponas  Andersonas 
atsisveikino  taip  pat  santūriai  kaip  kadaise,  o  tai,  kad  išėjo  taip  netikėtai,  sukėlė  man  nerimą.  Ar  jis 
aplankys  mane  dar  kartą?  Gal  vėl,  kaip  prieš  devynerius  metus,  dings  taip  pat  paslaptingai  kaip 


pasirodė? 


Nežinia  kankino  mane  neilgai.  Kitą  rytą  Andersono  atsiųsta  tarnaitė  atnešė  žinutę:  jis  aplankys  mane 
po  pamokų. 

Mano  draugas  amerikietis  atvažiavo  pusę  šešių  vakaro  ir,  mano  nuostabai,  pakvietė  į  brangų 
restoraną  komerciniame  Pekino  rajone.  Jau  seniai  neturėjau  progos  nueiti  į  tokią  prašmatnią  įstaigą. 
Mane  užplūdo  šlovės  dienų  Persikų  žieduose  ir  su  Oujangu  prisiminimai.  Tik  gailėjausi,  kad 
Andersonas  neįspėjo  manęs  iš  anksto  -  būčiau  pasigražinusi  veidą  ir  apsivilkusi  šilkinę  suknelę. 

Kai  įžengiau  į  įspūdingą  vakarietiško  stiliaus  pastatą  ir  ėjau  koridoriais  su  marmuro  kolonomis  ir 
freskomis  ištapytomis  sienomis,  visi  suko  į  mane  galvas  ir  smeigė  žvilgsnius.  Buvau  patenkinta,  kad, 
nors  nebebuvau  ming  dzi,  nuo  manęs  lyg  brangūs  kvepalai  vis  dar  sklido  respektabilumas.  Nepaisant 
metų,  išgyventų  tarp  vienuolių,  ir  pasiryžimo  niekados  nebebūti  gėlių  mergina,  beveik  visiškai 
užmirštas  vyrų  dėmesys  vis  dar  mane  džiugino. 

Smokingu  vilkintis  padavėjas  pasodino  mus  prie  staliuko  šalia  aukšto  augalo  puošniame  vazone. 
Jis  padėjo  arbatinį,  puodelius  ir  lėkštę  šaltų  užkandžių. 

Pasibaigus  pasiplepėjimo  apie  šį  bei  tą  ritualui,  Andersonas  rimtai  į  mane  pažiūrėjo. 

-  Siang  Siang,  ar  galėčiau  užduoti  jums  asmenišką  klausimą? 

-  Prašom,  pone  Andersonai,  -  nusišypsojau. 

-  Ar  jaučiatės  laiminga  naujajame  -  mokytojos  -  gyvenime? 

Šiuo  klausimu  jis  užklupo  mane  nepasiruošusią.  Nuo  tada,  kai  pabėgau  į  Pekiną,  mažai  galvojau 
apie  tai,  ar  esu  laiminga,  ar  nelaiminga.  Net  apie  ateitį  mažai  tegalvojau.  Gyvenau,  tiksliau,  dirbau,  ir 
tiek. 

Sudėjau  rankos  pirštus  taip,  kad  panėšėtų  į  orchidėją,  paskui  paėmiau  porceliano  puodelį  ir 
subtiliai  siurbtelėjau  arbatos. 

-  Pone  Andersonai,  pastaruoju  metu  mažai  galvoju  apie  tokius  laikinus  dalykus  kaip  laimė. 

-  Siang  Siang,  tuomet  prašyčiau  pradėti  apie  ją  galvoti. 

Kuo  ramiausiai  padėjau  puodelį  ir  smalsiai  žvilgtelėjau  į  pašnekovą. 

-Kodėl? 

-Nuo  tada,  kai  pas  jus  lankydavausi,  dažnai  apie  jus  galvojau. 

-  Nejaugi?  -  Mečiau  į  jį  priekaištingą  žvilgsnį.  -  Tai  kodėl  tada  nustojote  lankęs  mane  Persikų 
žieduose? 

-  Norėjau  aplankyti,  -  nesmagiai  jausdamasis  atsakė  jis,  -  bet  tuomet  apsirgo  mano  partneris 
ponas  Ho  ir  nustojo  ėjęs  pas  seseris.  Šiaip  ar  taip,  netrukus  beveik  visą  savo  verslą  perkėliau  į 
Pekiną.  Bet,  Siang  Siang,  aš  niekuomet  nenustojau...  galvoti  apie  jus. 

Savo  mina  parodžiau  tuo  abejojanti.  Jis  kalbėjo  toliau;  buvo  matyti,  kad  sunkiai  randa  tinkamus 
žodžius. 

-  Siang  Siang,  jūs  esate  labai  talentinga  meniškos  prigimties  moteris. 


-  Jūs  per  daug  mane  giriate,  pone  Andersonai.  Neabejoju,  kad  toks  žmogus  kaip  jūs  nuolatos 
būnate  tarp  rafinuotų  moterų. 

-  Galbūt,  bet  tarp  jų  nėra  nė  vienos  tokios  kaip  jūs. 

Klausiamai  kilstelėjau  antakį. 

Jis  pavartė  rankoje  šaukštelį,  paskui  padėjo  ir  tyliai  tarė: 

-  Siang  Siang,  atleiskite  už  tiesmukumą.  Man. . .  labai  nemalonu,  kad  jūs  gyvenate  vieniša. 

-  Pone  Andersonai,  -  kažkodėl  jutau  turinti  neigti  jo  pasakytą  tiesą,  -  betgi  aš  kiekvieną  dieną 
būnu  tarp  mokinių  ir  vienuolių.  Tad  nemanau,  kad  gyvenu. . . 

-  Siang  Siang,  aš  žinau,  ką  reiškia  kas  vakarą  po  darbo  grįžti  į  tuščią  kambarį. 

Andersono  žodžiai  kažką  pažadino  manyje,  bet  nieko  neatsakiau.  Jau  nujaučiau,  kokiu  tikslu  jis 
atėjo. 

-  Siang  Siang,  -  kalbėjo  jis  toliau,  -  nemėgstu  daugi ažodžiauti.  Kalbėsiu  trumpai  ir  atvirai.  Po 
šitiekos  verslo  metų  sukaupiau  pakankamai  pinigų,  kad  galėčiau  jaustis  saugus.  Ir...  -  jis  nutilo  ir 
visas  išraudo,  -  noriu,  kad  jūs  irgi  būtumėte  saugi  -  šalia  manęs. 

Metams  bėgant  vyrai  sakė  įvairiausių  dalykų,  kuriuos  norėtų  daryti  su  manimi,  bet  nė  karto  -  ko 
nors  panašaus.  Man  tai  buvo  visiškas  netikėtumas.  Nemaniau,  kad  myliu  tą  vyrą  priešais  mane,  bet 
negalėjau  sakyti,  kad  jis  man  nepatinka.  Po  teisybei,  jutau  j  am  kažkokius  šiltus  jausmus,  nes  jis  buvo 
man  geras  nuo  tada,  kai  buvau  trylikos.  Šalia  jo  nesijutau  kaip  su  Čing  Dženu  ar  Dziang  Mou,  bet  jo 
draugija  buvo  man  maloni. 

Matyt,  Andersonas  dabar  turėjo  galvoje  ketinantis  vesti  mane  -  tada  tikriausiai  turėčiau  išvykti  į 
kokią  svetimą  šalį.  Nors  svajojau  išvykti  iš  Kinijos  ir  pamatyti  pasaulio,  dabar,  atsiradus  šiai 
galimybei,  staiga  ji  pasirodė  nereali  ir  trikdanti.  Be  to,  turėjau  naują  -  mokytojos  -  gyvenimą.  Tiesa, 
šis  darbas  man  buvo  ne  prie  širdies,  bet  dirbau  jį  daugiausia  tam,  kad  įtikčiau  motinai;  ir  dar  todėl, 
kad  negalėjau  imtis  ko  nors  kito. 

Matydamas,  kad  neįstengiu  nieko  atsakyti,  Andersonas  kalbėjo  toliau  kruopščiai  parinkdamas 
žodžius: 

-  Per  Kinijoje  praleistus  metus  supratau,  kas  yra  karma.  Siang  Siang,  mūsų  keliai  susikirto  ne 
vieną  kartą,  vadinasi,  tai  negalėjo  būti  grynas  atsitiktinumas.  Viskas  nutinka  dėl  vienokios  ar  kitokios 
priežasties. 

Atsikandau  mažytį  gabalėlį  miniatiūrinio  sumuštinio  su  kumpiu  ir  mąsliai  ėmiau  kramtyti,  bet 
skonio  nejutau. 

-  Pone  Andersonai,  -  galop  prašnekau,  -  esu  labai  pamaloninta  jūsų  pasiūlymo,  bet  aš. . .  neseniai 
pradėjau  naują  darbą.  Be  to,  esu  reikalinga  Naujojo  pavyzdžio  mokyklai. . . 

-  Dar  kartą  atleiskite  už  tiesmukumą.  Ši  mokykla  -  puikus  sumanymas,  bet  nejaugi  jūs  tikrai 
manote,  kad  ji  išsilaikys? 

Šis  klausimas  užklupo  mane  nepasiruošusią  -  man  niekada  nė  į  galvą  neatėjo,  kad  mokykla  galėtų 
būti  uždaryta. 


-  Pone  Andersonai. . . 

-  Siang  Siang,  nuo  šiol  prašau  vadinti  mane  Ričardu  -  toks  mano  vardas. 

Ri-čar-das  -  mintyse  pakartojau  tris  paslaptingus  skiemenis,  tarsi  mėgaudamasi  ką  tik  atskleista 
paslaptimi. 

-  ...Ričardai,  -  mečiau  į  jį  apsimestinai  priekaištingą  žvilgsnį,  -  jūs  galite  prišaukti  nelaimę 
šitaip  kalbėdamas  apie  neseniai  atidarytą  mūsų  mokyklą! 

-  Nenorėjau  jūsų  užgauti,  bet  esu  verslininkas,  o  verslininkas  privalo  į  viską  žiūrėti  praktiškai  ir 
realiai.  Gyvenime  galime  turėti  svajonių  ir  siekių,  bet  negalime  sau  leisti  turėti  iliuzijų  -  pernelyg 
brangiai  už  jas  sumokame. 

Vis  dar  tylėjau.  Jis  nuleido  akis  į  arbatą  ir  ėmė  nervingai  maišyti  šaukšteliu.  Negreitai  vėl  pakėlė 
akis  į  mane. 

-  Siang  Siang,  jūs  tikriausiai  nesekate  politinių  įvykių,  bet  santykiai  su  japonais  labai  įtempti. 
Bijau,  kad  jie  gali  bet  kurią  akimirką  įsiveržti  į  Kiniją. 

Jo  teiginys  mane  pribloškė.  Jau  buvau  girdėjusi  kalbų  apie  japonus,  bet  gyvendama  atskirtame  nuo 
pasaulio  vienuolyne,  pasinėrusi  į  mokytojos  darbą,  niekada  apie  tai  rimčiau  nesusimąsčiau. 

-  Ar  padėtis  išties  tokia  prasta? 

-  Siang  Siang,  kinai  bejėgiai  prieš  iškilusią  grėsmę.  O  kai  ateis  japonai,  su  gražiomis  moterimis 
labai  mandagiai  nesielgs. 

Man  ėmė  daužytis  širdis.  Dar  vienas  įvykis  dabar  baudėsi  pakreipti  mano  gyvenimą  kita  vaga,  o 
tuomet,  ko  gero,  patirsiu  kur  kas  baisesnių  dalykų,  negu  išgyvenau  iki  šiol. 

Jis  gurkštelėjo  arbatos,  padėjo  puodelį  ir  įdėmiai  pažvelgė  į  mane. 

-  Siang  Siang,  noriu,  kad  jūs  gyventumėte  gerai,  -  ar  galite  patenkinti  šį  mano  norą?  - 
Nelaukdamas  mano  atsakymo  jis  dėstė  toliau:  -  Žinau,  kad  esu  gerokai  už  jus  vyresnis  ir  kad  galbūt 
net  nemylite  manęs.  Bet  tai  juk  ne  itin  svarbu,  tiesa?  Neabejoju,  kad  jūs,  kine,  gerai  žinote,  jog 
dauguma  porų  ugdo  meilę  jau  susituokę.  Esu  įsitikinęs,  kad  jums  kur  kas  geriau  tinka  vyresnis  vyras, 
nes  mes,  vyresni  vyrai,  mokame  mylėti  moterį  ir  gerai  ja  rūpintis.  Siang  Siang,  aš  jus  myliu  ir  su 
manimi  jūs  labai  gerai  gyvensite. 

Sukikenau  norėdama  kiek  išsklaidyti  susikaupusią  įtampą. 

-  Pone  Andersonai. . . 

-  Prašom  vadinti  mane  Ričardu. 

-  Ričardai,  aš  labai  pamaloninta!  Bet. . . 

Nesiryžau  pasakyti  jam,  kad  jo  nemyliu,  tad  reikėjo  sugalvoti  ką  kita.  Pagaliau  sumojau. 

-  Manau,  kad  dėl  savo  ankstesnio  amato. . .  netinku  jums  į  žmonas. 

Jo  veidas  išraudo,  balsas  įsitempė. 

-  Siang  Siang,  tai  gryniausia  nesąmonė!  Aš  labai  jumis  didžiuojuosi.  Jūs  esate  iškili  menininkė,  o 
kinu  skambinate  neprilygstamai.  Be  to,  mudu  išvyksime  į  kitą  šalį,  kur  niekas  jūsų  nepažinos. 

Atrodė,  kad  Andersonas  negali  sustoti,  kaip  katė,  besivaikanti  savo  pačios  uodegą,  ir  pokalbis  vis 


nesibaigė. 

Galop  jis  nusiminęs  tarė: 

-  Siang  Siang,  žinau,  kad  negaliu  jūsų  versti  ar  net  įkalbinėti  daryti  tai,  ko  nenorite.  Bet  prašau: 
apgalvokite  mano  siūlymą.  Netrukus  grįšiu  į  Jungtines  Valstijas  ir  nežinau,  kada  vėl  būsiu  čia  -  gal 
niekados  ar  bent  jau  labai  negreitai.  Uždirbau  labai  daug  pinigų,  todėl  galvoju  apie  užtarnautą  poilsį. 

Jis  paėmė  mano  delną  ir  prisikišo  prie  lūpų. 

Aš  jo  neatitraukiau. 

Tą  vakarą,  kai  grįžau  namo,  galvoje  kaip  karuselė  be  perstojo  sukosi  Andersonas  ir  jo  siūlymas. 
Taip,  nė  kiek  neabejojau,  kad  jis  būtų  geras  vyras;  be  to,  buvau  įsitikinusi,  kad  su  savo  turimais 
pinigais  jis  aprūpins  mane  ir  aš  neturėsiu  jokių  rūpesčių  iki  gyvenimo  galo. 

Bet  aš  jo  nemylėjau. 

Ši  mintis  mane  prajuokino.  Ar  aš  -  turint  galvoje  mano  ankstesnę  profesiją  -  galiu  sau  leisti 
galvoti  apie  meilę?  Per  paleistuvystės  metus  aptarnavau  daugybę  net  vyresnių  už  jį  vyrų.  Tai  koks 
skirtumas,  jeigu  aptarnausiu  dar  vieną?  Vis  dėlto  skirtumas  būtų:  būčiau  oficiali,  teisėta,  pirmoji  -  ir 
vienintelė  -  žmona. 

Paskui  prisiminiau,  kaip  prieš  daugelį  metų  Perle  mokė: 

Jeigu  tas  Andersonas  kada  nors  grįš  ir  pasisiūlys  apmokėti  tavo  skolą  ar  net 
pasipirš,  tuoj  pat  sutik,  net  jeigu  visai  jo  nemyli.  Tokia  proga  pasitaiko  tik  kartą 
gyvenime. 

Vieniša  varčiausi  savo  lovoje,  kankinamai  negalėdama  apsispręsti  -  ar  surizikuoti  ir  pasakyti 
„taip“.  Bet  tokiu  atveju  prarasiu  galimybę  kada  nors  patirti  tikrą  meilę.  Nebebus  jokio  vyro,  tokio, 
kaip  Čing  Dženas,  kuris  darytų  stebuklus  su  mano  širdimi,  kūnu  ir  siela. 

Paskui  įsivaizdavau  palinkusį  virš  manęs  kupiną  atjautos  Andersono  veidą  ir  jo  lūpas, 
šnabždančias: 

-  Siang  Siang,  suteikite  galimybę  ir  sau,  ir  man.  Aš  jus  myliu. 

Paskui  įsivaizdavau,  kaip  į  vienuolyną  įsiveržia  japonų  kareiviai... 

Andersonas  lankėsi  toliau.  Kuo  aiškiau  mačiau,  ką  prabėgęs  laikas  padarė  geraširdiškam  j  o  veidui,  - 
ir  ką  jis  neišvengiamai  padarys  manajam,  -  tuo  labiau  buvau  linkusi  sutikti  su  jo  siūlymu.  Po  trijų 
dienų  nuėjau  į  motinos  kabinetą  pranešti  jai  naujienos.  Prieš  pradėdama  kalbėti  šia  tema  paklausiau 
jos,  ką  ji  darys,  jeigu  į  šventyklą  įsiverš  japonai. 

Mano  nuostabai,  ji  atsakė: 

-  Niekur  iš  čia  neisiu. 

-  Bet,  mama. . . 


-  Esu  vienuolė.  Visur  nirvana  ir  samsara—  yra  vienodos. 

Tą  akimirką  nuoširdžiai  maniau,  kad  motina  išprotėjo.  Kas,  jeigu  japonų  kareiviai  sugriaus 
šventyklą,  sudaužys  visas  budistų  statulas,  o  paskui  ją  išprievartaus  ir  nužudys?  Gal  ji  taip  atsiribojo 
nuo  žemiškų  dalykų,  kad  net  tai  jai  nė  motais?  Bet  argi  budizmas,  mokantis  mus  pakilti  virš  žemiškų 
dalykų,  nemoko  mūsų  ir  saugoti  savo  kūną? 

-  Mama,  vadinasi,  tu  nori,  kad  aš  irgi  likčiau? 

Ji  atrodė  nustebusi. 

-Ne,  mano  dukra.  Tu  juk  ne  vienuolė. 

Jau  seniai  ji  nebuvo  vadinusi  manęs  dukra.  Man  akys  pasruvo  ašaromis. 

-  Mama. . . 

-Ką? 

-  Man  rodos,  aš. . .  išteku. 

Net  nustebau:  išblyškęs  motinos  veidas  nušvito.  Ne  iš  karto  ji  paklausė  iš  jaudulio  kiek  garsiau 
negu  paprastai: 

-  Ar  galiu  sužinoti,  kas  jaunikis? 

-  Ričardas  Andersonas,  pirklys  amerikietis. 

Ji  išpūtė  akis. 

-  Ar  tai  reiškia,  kad  vyksti  į  Ameriką? 

Mačiau,  kad  jai  tai  labai  rūpi. 

-  Taip. 

Jos  atsakymas  mane  nustebino. 

-  Tai  gerai.  Čia,  mūsų  tėvynėje,  per  daug  vargo  ir  kančių.  Mano  dukra,  tekėk  už  to  Ričardo 
Andersono  ir  kuo  greičiau  palik  Kiniją! 

-  Mama,  nejaugi  nenori,  kad  tapčiau  vienuole? 

Ji  įdėmiai  į  mane  žvilgtelėjo. 

-  Padėtis  dabar  nebe  ta.  Ji  pasikeitė  -  ji  nuolatos  keičiasi. 

-  Bet,  mama,  noriu,  kad  vyktum  su  mumis.  Noriu. . . 

Nespėjus  man  baigti  sakinio,  ji  pašėlusiai  mosuodama  kaulėta  ranka  paliepė  man  išeiti. 

Praėjus  mėnesiui,  Naujojo  pavyzdžio  mokykla  po  viso  to  ažiotažo  ir  reklamos  buvo  uždaryta.  Nuo 
atidarymo  ji  veikė  mažiau  negu  dvejus  metus.  Paskui,  dar  po  mėnesio,  rugsėjo  18-ąją,  nedidelė 
bomba  sprogo  ant  Japonijai  priklausančio  Pietų  Mandžiūrijos  geležinkelio  bėgių.  Japonijos  armija 
pasinaudojo  ta  dingstimi  okupuoti  šią  Kinijos  provinciją,  nors  mes,  kinai,  nė  kiek  neabejojome,  kad 
bombą  padėjo  japonų  kareiviai. 

\bs  tik  Mandžiūrija  perėjo  į  japonų  rankas,  visą  sostinę  akimirksniu  apėmė  panika.  Kai  kurie 
laikraščiai  pranašavo,  esą  japonai  greitai  būsią  išstumti,  kiti  įspėjo,  kad  vokou  -  japonų  banditų - 
neįmanoma  sustabdyti  ir  kad  jie  netrukus  užims  visus  didžiuosius  Kinijos  miestus  -  Nankiną, 


Čongčingą,  Pekiną  ir  Šanchajų.  Nerimas  plito  kaip  liepsna.  Vadinamosios  juodosios  draugijos  - 
garsiosios  žalioji  ir  raudonoji  nusikaltėlių  gaujos  -  pasinaudojo  padėtimi  ir  paėmė  į  savo  rankas 
prostituciją  Šanchajaus  tarptautinėje  gyvenvietėje.  Nusikaltėliai  patys  žagino  vargšes  merginas  ir 
atimdavo  beveik  visą  jų  uždarbį  už  „apsaugą“. 

Kinija  ritosi  į  chaosą. 

Pamaniau,  kad  prieš  apsispręsdama,  ar  tekėti  už  Andersono  ir  palikti  Kiniją,  pirma  turiu  paskutinį 
kartą  apsilankyti  Šanchajuje.  Norėjau  atsisveikinti  su  tetule  A  Ping,  taip  pat  paskutinį  kartą  pagerbti 
savo  kraujo  seseris  Perlę  ir  Rūbinę. 

Ketinau  pabūti  mieste  vos  dieną,  tad  vos  tik  atvažiavau  į  Šiaurės  stotį,  paprašiau  rikšos  vežti 
tiesiai  į  tarptautinę  gyvenvietę.  Kai  privažiavome  puošnų  rausvą  pastatą  kitoje  plataus  bulvaro  pusėje 
-  Persikų  žiedų  paviljoną,  -  paprašiau  rikšos  sustoti.  Nekantravau  susitikti  tetulę  A  Ping,  galbūt  dar 
kokias  kitas  senas  pažįstamas,  ir  paskutinį  kartą  žvilgtelėti  į  buvusius  savo  namus,  tiksliau,  kalėjimą. 

Gatve  skubėjo  reti  praeiviai  -  įsitempusiais  veidais,  nudelbę  akis.  Priešais  paviljoną  pamačiau 
keletą  brangių  automobilių.  Pastatas  man  sukėlė  asociacijas  su  sena  prostitute,  kurios  išliaupsinti 
talentai  ir  grožis  dabar  buvo  tokie  tolimi  kaip  besileidžianti  saulė.  Nors  pastatas  atrodė  apleistas,  pro 
langus  liejosi  šviesa  ir  tylūs  garsai.  Persikų  žiedai  vis  dar  veikė!  Gal  Fang  Rong  su  Vu  Čiangu  dabar 
linksmina  japonų  kareivius?  Mane  apėmė  prieštaringi  jausmai.  Norėjau,  kad  šis  aukso  dulkėmis 
nubertas  pragaras  pradingtų  amžiams,  bet,  kita  vertus,  daugybę  metų  čia  buvo  mano  pastogė. 

Staiga  pamačiau  duris  plačiai  atsidarant  ir  pro  jas  išeinantį  liesą  žmogystą  juodu  švarku  didžiulių 
aukso  monetų  raštais.  Ar  tik  ne  Vu  Čiangas  -  mano  „tėtis“?  O  gal  kuris  nors  iš  buvusių  mano  klientų? 
Stovėjau  kitoj  e  plataus  bulvaro  pusėje,  tad  man  teko  ištiesti  kaklą,  kad  geriau  pamatyčiau. 

BŪŪŪŪŪŪŪŪM! 

Mano  vežimėlis  pašoko  į  viršų,  paskui  trenkėsi  į  žemę.  Dūmai  tvoskė  į  akis  ir  ėmė  dusinti.  Kurį 
laiką  maniau  apkurtusi,  nes  girdėjau,  kaip  pasirodė,  vien  lūžinėjančius  savo  pačios  kaulus. 
Prasižiojau,  bet  tik  kelis  kartus  be  garso  aiktelėjau. 

Klausa  sugrįžo,  kai  ausis  sudrebino  panikos  apimto  rikšos  balsas: 

-  Bomba!  Įsiveržė  japonai! 

Jis  karštligiškai  stvėrė  vežimėlio  kartis  ir  taip  staigiai  už  jų  trūktelėjo,  kad  aš  net  išgriuvau. 

Kai  vargais  negalais  atsisėdau,  negalėjau  patikėti  tuo,  ką  pamačiau  -  ar  ko  nepamačiau. 

Mano  vežiko  nebebuvo! 

Persikų  žiedų  paviljono  nebebuvo! 

Pro  vartus  pasipylė  pirmieji  svečiai;  į  visas  puses  išsilakstė  ir  pulkelis  žiurkių,  joms  iš  paskos 
žeme  atriedėjo  kažkokie  rutuliai.  Žmonių  galvos?!  Ne  iš  karto  supratau,  kad  tai  dviejų  paviljoną 
saugojusių  liūtų  galvos. 

Mane  nukrėtė  šiurpas  prisiminus  Perles  žodžius: 


Ateis  diena,  kai  Persikų  žiedų  paviljonas  bus  nugriautas. 


Tada  pamačiau  sprunkantį  kitą  rikšą.  Ėmiau  šaukti,  kad  sustotų,  bet  veltui.  Tada  šokau  priešais  jį 
iškėlusi  saują  banknotų  ir  man  pavyko  jį  sustabdyti  ir  įšokti  į  vežimėlį.  Vis  gręžiojausi  atgal 
norėdama  įsitikinti,  kad  Persikų  žiedų  paviljonas  tebestovi,  bet  kai  rikša  amžiams  vežė  mane  tolyn 
nuo  tarptautinės  gyvenvietės,  mačiau  vien  tirštus  dūmus. 

1931-ųjų  gruodį,  būdama  dvidešimt  šešerių,  galiausiai  užverčiau  vieną  gyvenimo  puslapį  ir 
pradėjau  kitą.  Ištekėjau  už  Ričardo  Andersono,  įlipau  į  okeaninį  lainerį  „Prezidentas  Klivlandas“  ir 
iš  motinos  šaltojo  kalno  išplaukiau  link  auksinio  Amerikos  kalno. 


35  Nenutrūkstamas  judėjimas“  budizme  atspindi  gimimo,  paskesnį  nykimo  ir  mirties  ratą.  Samsara  -  nuolatinė  kančia  -  laikoma  nirvanos 
priešingybe. 


EPILOGAS 


-  Tai  bent,  senelyte!  Lyg  niekur  nieko  palikai  motiną  ir  ištekėjai  už  to  senio?!  -  išputusi  akis  klausia 
Nefrito  Brangenybė. 

-  Nefrite,  „tas  senis“  buvo  tavo  prosenelis. 

Ji  susiraukia. 

-  Atleisk,  senelyte.  Tai  kas  tada  nutiko  proprosenelei? 

Nusišypsau. 

-  Kai  įsikūriau  San  Fransiske,  motina  man  rašydavo,  tik  dabar  jos  laiškus  gaudavau.  Ne  taip  kaip 
anie,  rašyti  prie  dešimtmetį,  šie  buvo  trumpi,  vos  poros  eilučių.  Ji  pasakodavo  man  apie  darbą 
vienuolyne  ar  klausdavo  apie  naująjį  mano  gyvenimą.  Per  japonų  okupaciją  ji  liko  gyva;  mirė  po 
kelerių  metų,  1948-aisiais,  prieš  pat  Mao  Dzedongo  pergalę.  Netrukus  po  to  komunistai  uždarė 
moterų  vienuolynus.  -  Kiek  patylėjau,  paskui  pridūriau:  -  Tikiuosi,  ją  pagaliau  aplankė  nušvitimas, 
kurio  ji  taip  sunkiai  siekė. 

-  O  judu  su  seneliu?  -  klausia  Nefrite.  -  Ar  ilgai  ir  laimingai  gyvenote  susituokę? 

Susimąstau. 

-  Jeigu  nori,  kad  prisiminimuose  sakyčiau  tiesą,  ilgai  ir  nuobodžiai. 

-  Ilgai  ir  nuobodžiai,  -  Nefrite  kartoja  balsu  užsirašydama  šią  vertingą  informaciją  savo  bloknote. 

\bgčiomis  žvilgteliu  į  Leo.  Neabejoju,  kad  jis  trokšta  apsikabinti  sužadėtinę  ir  pabučiuoti  į 

rožines,  gosliai  papūstas  lūpas. 

Nefrite  pakelia  į  mane  savo  -  galima  sakyti,  mano  -  dideles,  tamsias  akis. 

-  Senelyte,  kodėl  nusprendei  ištekėti  už  barbaro? 

Šįsyk  apibaru  ją  už  tai,  kad  nerodo  deramos  pagarbos  mano  velioniui  vyrui,  savo  proseneliui. 

-  Senelyte,  bet  juk  kaip  tik  taip  tu  vadini  amerikiečius! 

Paimu  savo  puodelį  ir  siurbteliu  arbatos,  grožėdamasi  įstabiomis  jos  lūpų  linijomis, 
primenančiomis  riestą  tamsiai  raudoną  šventyklos  stogą. 

-  Na,  gerai,  -  padedu  puodelį.  -  Už  barbaro  ištekėjau  todėl,  kad  jūsų  prosenelis  buvo  be  galo 
garbingas  žmogus.  Jis  visuomet  elgėsi  su  manim  kaip  su  sau  lygia.  Per  mūsų  santuokos  metus  jis 
garbino  mane  kaip  karalienę,  todėl  lenkiausi  prieš  jį  lyg  prieš  karalių. 

-  Bet  ar  tu. ..  jį  mylėjai? 

-  Iš  pradžių  ne,  bet  paskui  -  taip.  Mudu  ėmėme  puikiai  vienas  kitą  suprasti. 

Nuryju  didelį  gurkšnį  savo  ilgaamžiškumo  gėrimo. 

-  Jūsų  prosenelis  sulaukė  devyniasdešimt  penkerių  -  mirė  daugiau  negu  keturiasdešimt  metų  po  to, 
kai  susituokėme.  Jis  turėjo  daug  pinigų,  todėl  padėjo  man  atidaryti  Dailiosios  orchidėjos  meno 


galeriją.  Joje  aš  mokiau  menų  -  tapybos,  kaligrafijos  ir  skambinti  kinu. 

Leo  pasilenkia  arčiau  manęs  ir  klausia: 

-Kas  joje  mokėsi? 

-  Daugiausia  turtingos  tai  tai.  Taip  pat  viena  kita  moteris,  kuri,  įtariu,  kažkaip  išgirdo  apie 
paslaptingai  garbingą  mano  praeitį. 

Nefritės  ir  Leo  rašikliai  myga  ir  krebždina  bloknotus,  tarsi  juos  kamuotų  nepakenčiamas  niežulys 
ir  jiems  žūtbūt  reikėtų  j  o  atsikratyti.  Kai  baigia,  jųdviejų  akys  nukrypsta  į  mano  aktą,  tapytą  aliejumi 
prieš  septyniasdešimt  penkerius  metus,  baigiantis  mano  -  paskutinės  iškilios  Kinijos  miesto 
Šanchajaus  poetės,  muzikės  ir  kurtizanės  -  karjerai. 

Nefrite  rodo  į  mane,  įamžintą  drobėje. 

-  Senelyte,  tau  patinka  šis  paveikslas? 

-  Man  patinka  ir  jis,  ir  tai,  ką  jis  primena. 

Leo  akys  glamonėja  mane  dvidešimt  trejų,  paskui  jis  atsisuka  į  mane  devyniasdešimt  aštuonerių  ir 
linksmai  nusišypso. 

-Popo,  jūs  buvote  nepaprastai  graži! 

Man  visada  malonu  pasišaipyti  iš  šio  naivaus  amerikoniuko,  todėl  klausiu: 

-  Buvau ?  Nori  pasakyti,  kad  dabar  esu  tik  šlykšti  sena  žiežula? 

Jis  atrodo  toks  apstulbintas,  kad  aš  pratrūks  tu  juoku. 

Nefrite  smarkiai  ploja  jam  per  petį. 

-  Leo,  galvok,  ką  sakai  senelytei! 

Rankos  mostu  parodau  Leo,  kad  j  am  atleidžiu. 

-  Gerai,  gerai,  mano  didysis  prince,  nepulk  į  paniką.  Nėra  ko  nė  sakyti,  dabar  gražiausia  moteris  - 
Nefrite.  -  Aš  pamerkiu  akį.  -  Argi  ji  galėtų  nebūti  gražiausia?  Jinai  juk  paveldėjo  mano  grožį. 

Jaunuolių  veidai  virsta  dviem  žydinčiais  lotosais. 

-  Senelyte,  -  klausia  tada  Nefrite,  -  kaip  jautiesi,  kad  buvai. . . 

Mano  išlepinta  Amerikos  princesė  nesugeba  paslėpti,  kad  gėdijasi.  Aš  jau  atspėjau  jos  klausimą. 

-  Širdele,  nori  žinoti,  ar  man  gėda,  kad  buvau  ming  dzi,  o  gal  tuo  didžiuojuosi,  tiesa? 

Dvi  galvos  ima  energingai  linksėti  -  nelyginant  du  plūdurai  laimės  jūroje.  Jaunuoliai  mėgaujasi 
mano  kančių  istorija! 

Pratisai  atsidustu. 

-  Tai  bent  klausimėlis!  Na,  gerai.  Man  pasisekė.  Nors  buvau  atiduota  į  viešnamį,  jis  buvo 
aukščiausio  lygio.  Ten  susipažinau  su  Perle  -  be  jos  niekados  nebūčiau  išmokusi  skambinti  pipa,  juo 
labiau  kinu.  Kalbant  apie  dvokiančius  vyrus...  Kartais  išties  būdavo  sunku  su  jais  bendrauti,  bet 
dabar  tai  nesvarbu,  nes  jie  visi  iškeliavo  prie  Geltonųjų  šaltinių.  Užtat  aš  vis  dar  turiu  savo  keturių 
šimtų  -  dabar  jau  penkių  šimtų  -  metų  kiną  su  jo  trijų  tūkstantmečių  melodijomis. 

Aš  nuščiūvu.  Mano  akys  įsminga  į  kabantį  ant  sienos  grakštų  instrumentą.  Savo  skaistumą. 
Buvusią,  esamą  ir  būsimą. 


Nutylu  ir  nužvelgiu  abiejų  jaunuolių  veidus. 

-  Ar  žinote,  kuo  labiausiai  iš  viso  savo  gyvenimo  didžiuojuosi? 

Nefrite  pasilenkia  į  priekį  atkišdama  krūtinę. 

-  Savo  meniniais  gebėjimais? 

Papurtau  galvą. 

-  Tuo,  kaip  skambini  kinu, ? 

Vėl  papurtau  galvą,  paskui  nė  žodžio  nesakydama  sugaunu  jos  žvilgsnį. 

-  Tai  kuo  tada?  Senelyte,  kodėl  tu  visą  laiką  mus  erzini?! 

-  Deja,  -  sukikenu,  -  erzinti  buvo  svarbiausias  dalykas,  kurio  išmokau  būdama  ming  dzi.  Gal 
perkopusi  aštuntą  dešimtį  šį  meną  kiek  primiršau,  bet  visiškai  pamiršti  neįstengiu. 

-  Senelyte!  -  vėl  pykteli  Nefrite. 

Leo  meiliai  uždeda  delną  jai  ant  šlaunies. 

-  Prašom  mums  papasakoti,  popo. 

-  Na,  gerai,  gerai,  -  vėl  patyliu,  paskui  kalbu  kruopščiai  parinkdama  žodžius:  -  Labiausiai 
didžiuojuosi  ne  tuo,  ką  padariau,  o  tuo,  ko  nepadariau. . . 

Nefrite  išpučia  akis. 

-  Senelyte,  o  ko  tu  nepadarei? 

-  Aš  ne. ..  -  šį  kartą  nutylu  ne  tam,  kad  juodu  paerzinčiau,  bet  todėl,  kad  pritrūkau  kvapo,  -  . . . 
nepaleidau  kulkos  didžiajam  ponui  Fungui  į  širdį. 

Ji  skaito  savo  užrašus  ir  susiraukia. 

-  Ak,  taip,  nes  dėl  tavo  motinos  kalbų  apie  budistų  atjautą  kulka  pataikė  Fungui  ne  į  širdį,  o  į  ausį. 

-  Šiaip  ar  taip,  -  pasakoju  nekreipdama  dėmesio  į  jos  žodžius,  -  netrukus  po  to  incidento  Fungas 
mirė  nuo  širdies  smūgio.  Ir  aš  įsitikinusi:  taip  nutiko  todėl,  kad  į  jį  šoviau. 

-  Bet  tu  juk  nepataikei! 

-  Jį  užmušė  bloga  jo  paties  karma. 

-  Oho!  -  šūkteli  Nefrite.  -  Geriau  nesugalvosi! 

-  Nudžiugote,  kai  sužinojote,  kad  jis  negyvas?  -  klausia  Leo. 

Kurį  laiką  galvoju  prieš  atsakydama. 

-  Neapsidžiaugiau  -  nuliūdau. 

Abu  jaunuoliai  susiraukia. 

-  Tikrai? 

-  Man  buvo  liūdna  ne  dėl  jo,  o  dėl  žmogaus  prigimties.  Dėl  keistų  lemties  vingių. 

Kol  aš  vėl  ilgai  tyliu,  du  mano  jaunuoliai,  papildantys  vienas  kitą  kaip  in  ir  jang,  skuba  iškloti 
mano  jausmus  ir  prisiminimus  popieriuje. 

Jiedviem  baigus,  Nefrite  užduoda  man  netikėtą  klausimą. 

-  Senelyte,  o  kaip  ten  nutiko,  kad,  Persikų  žieduose  suvalgiusi  tiek  nevaisingumo  sriubos,  tu  vis 
dėlto  sugebėjai  pagimdyti  mano  senelę? 


-  Matai,  kalne  aš  nuolatos  valgiau  Čing  Dženo  ilgaamžiškumo  sriubą!  -  nusijuokiu.  -  Na,  gerai: 
tikroji  priežastis  buvo  ta,  kad  tavo  prosenelis  buvo  labai  turtingas  ir  išgalėjo  siųsti  mane  gydytis  į 
brangiausias  ligonines  ir  pas  geriausius  gydytojus.  O  gal  ta,  kad  aš  dar  lankiausi  pas  garsiausią  San 
Fransisko  kinų  kvartalo  žolininką.  Jis  gydė  mane  brangiomis  žolelėmis,  tokiomis  kaip  dygminai  mano 
kraujo  apytakai  pagerinti,  šventagaršvėmis,  paukščių  lizdais  ir  ypatingu  laukiniu  ženšeniu  iš  Tian 
Šanio. 

-  Fui  -  šventagaršvėmis  ir  paukščių  lizdais!  -  sušunka  Nefrite  rimtai  užsirašydama  šias  brangias 
gydomąsias  priemones  savo  pigiame  popieriuje.  -  Senelyte,  proseneliui  mirus  tu  tikriausiai  vis  dar 
buvai  labai  patraukli.  Kodėl  neištekėjai  dar  kartą? 

-  Gal  juokus  kreti,  Nefrite?!  Savo  gyvenime  turėjau  šitiek  vyrų  -  manai,  man  jų  neužteko?  Be  to. . . 
-  nutylu,  nes  mintimis  grįžtu  pas  savo  tyrąją  meilę  -  jauną,  gražų,  kalne  gyvenantį,  ilgaamžiškumo 
eliksyrą  verdantį,  iš  išmaldos  mintantį  (tiksliau,  elgetaujantį  gatvėje),  kinu  skambinantį  daosistų 
vienuolį.  -  Nors  ir  labai  trumpai,  turėjau  tikrąją  savo  gyvenimo  meilę  -  Čing  Dženą. 

Neįmanomai  jauna  ir  graži  pora  susišypso.  Jaunatviška  jųdviejų  aistra  kelia  man  kažkokį  saldų 
liūdesį.  Dabar  mintyse  kaip  begarsio  filmo  kadrai  šmėsčioja  vaizdai,  kuriuose  matau  save  su  Čing 
Dženu.  Vis  dar  aiškiai  prisimenu,  kaip  ilgi,  žvilgantys  jo  plaukai  mėnesienoje  krinta  jam  ant  veido; 
kaip  jis  liečia  tomis  paslaptingomis  rankomis  ir  mane,  bejausmę  prostitutę,  paverčia  karšta  meiluže; 
kaip  jis  dejuoja,  klykia  ir  rangosi  pasiekęs  seksualinę  nirvaną...  Matau  visa  tai  kuo  gyviausiai,  nors 
prabėgo  septyniasdešimt  šešeri  metai! 

Senovės  išminčius  sakė  tiesą:  viena  kalne  praleista  diena  prilygsta  tūkstančiui  metų,  praleistų 
žemėje. 

Kaip  jau  daugybę  metų  spėlioju,  ar  Čing  Dženas  tebėra  gyvas.  Jeigu  taip,  jam  jau  šimtas  šešeri! 
Tokiu  atveju  jam  išties  pavyko  tapti  nemirtinguoju.  Jeigu  jis  neišsikraustė  iš  proto  gerdamas  tą  viralą 
su  plūduriuojančiu  nugaišusiu  paukščiu,  ar  jis  vis  dar  retkarčiais  pagalvoja  apie  mane? 

-  Senelyte,  gerai  jautiesi? 

-  Gerai  -  kodėl  klausi? 

-  Todėl,  kad  tu  verki!  -  atsako  Nefrite,  ištraukia  iš  dėželės  porą  servetėlių  ir  nušluosto  man  veidą. 
Įsivaizduoju,  kad  ranka  ne  jos,  o  mano  šimto  šešerių  metų  mylimojo. 

Kai  mano  ašaros  nušluostytos,  sėdime  trise  tylėdami  -  gurkšnojame  arbatą  ir  kramtome 
užkandžius,  Nefritės  ir  Leo  atneštus  iš  mano  mėgstamiausio  restorano  -  „Imperatoriaus  žarijų 
krosnelės“.  Kaip  kokia  imperatorienė  jaučiu  didžiulį  pasitenkinimą  girdėdama  gerai  pažįstamus 
garsus:  juoką,  peštynes  dėl  niekų,  lėkščių  barškėjimą,  lazdelių  barkščiojimą,  čepsėjimą  ir  šlerpimą 
siurbčiojant  ilgaamžiškumo  gėrimą. 

Mano  šeima  susirinko  vėl.  Pagaliau. 

Ak,  kad  Perle  būtų  čia! 

-  Nefrite,  apatiniame  stalčiuje,  -  rodau  į  komodą  šalia  televizoriaus,  -  guli  rudo  popieriaus 
vokas.  Gali  jį  man  atnešti? 


Ji  nulekia,  parlekia  ir  abiem  rankomis  -  kaip  nuolanki  mylinti  duktė  kine  -  paduoda  voką. 

-  Ačiū,  Nefrite,  -  sakau  ištraukdama  iš  voko  nuotrauką. 

Joje  užfiksuotas  jaunuolis,  stovintis  įžūloka  poza.  Jis  vilki  baltu  vakarietišku  kostiumu,  užsidėjęs 
skrybėlę  ir  akinius  auksiniais  rėmeliais  (tik  nuotrauka  nespalvota,  tad  nepasakysi,  kad  jie  auksiniai), 
avi  juodais  ir  baltais  odiniais  batais.  Kojos  pražergtos  viena  priešais  kitą;  viena  ranka  įsisprendęs  į 
šoną,  kita  liečia  skrybėlės  atbrailą.  Pasileidusio  dabišiaus  vaizdą  užbaigia  cigaras  tarp  goslių  lūpų. 

-  Oho  -  jėga!  -  susijaudinusi  sušunka  Nefrite.  -  Kas  jis?  Čia. . .  Čing  Dženas? 

-  Ne.  Čing  Dženas  -  vienuolis,  jam  niekad  nerūpėdavo  fotografuotis.  Visi  brangūs  prisiminimai 
apie  jį  saugomi  mano  galvoje,  -  atsakau  ir  paglostau  gražųjį  jaunuolį  nuotraukoje.  -  Čia  Teng  Siong. 

-  Rupūs  miltai,  turėjau  atspėti!  -  suklykia  Nefrite. 

-  Ji  išties  panaši  į  vyrą!  -  įsiterpia  Leo. 

Galvoju  apie  moterį,  kuri  mane  taip  karštai  mylėjo,  bet  kuriai  aš  niekados  negalėjau  atsakyti  tokia 
pat  meile.  Ji  pabėgo  norėdama  gyventi  savaip,  ekscentriškai,  bet  ją  sučiupo  negailestingas  jos  vyras, 
mano  tėvo  žudikas  Fungas.  Ji  norėjo  mirti  mėnesienoje  apsikabinusi  mane  po  varpu,  bet  galų  gale  ją 
nušovė  sutuoktinis,  kurio  ji  nekentė.  Prisimenu,  kaip  mudviem  išsiskiriant  ji  man  sakė  turinti  viltį 
susitikti  kitame  gyvenime.  Gal  taip  ir  nutiks,  kai  aš  galiausiai  leisiuosi  į  nemirtingojo  kelionę,  o  to 
laukti  ilgai  nebeteks;  gal  tada  aš  trokšiu  tokios  meilės  kaip  jos. 

Mintyse  atsidustu,  tada  ištraukiu  kitą  nuotrauką.  Tos  in  ir  jang  galvos  palinksta  arčiau,  kad  geriau 
matytų. 

-  Jėga!  -  sušunka  Nefrite.  -  Kas  ji  -  tokia  graži  kaip  kino  žvaigždė? 

-  Perle,  mano  kraujo  sesuo,  -  išdidžiai  atsakau  ašaromis  pasruvusiomis  akimis. 

Perle  žiūri  į  mane;  jos  lūpos  tobulo  pusmėnulio  formos,  o  akys  šypsosi  -  tarsi  pavydėtų  man  tokio 
ilgo  gyvenimo,  mano  gražiosios  Nefrito  Brangenybės  ir  gražuolio  Leo  Stenlio,  netrukus  tapsiančio 
mano  provaikaitės  vyru.  Taip,  galbūt  man  pasisekė,  kad  vis  dar  valgau,  miegu,  juokiuosi,  verkiu  ir  - 
laimė  ar  ne  -  nesimyliu  j  ang  pasaulyje.  Tačiau  netrukus  aš  prisidėsiu  prie  jos  in  pasaulyje.  Keista, 
bet  ši  mintis  manęs  neliūdina. 

Juk,  beveik  šimtmetį  laukusi,  aš  galų  gale  atsidursiu  šalia  savo  gražiosios,  talentingosios  kraujo 
sesės  ming  dzi. 


Z  o  e  Ferraris 

LIEPSNOJANTIS  SMĖLIS 

Jvykių  kupinas  ir 
intriguojantis  Zoė 
Ferraris  romanas 
„Liepsnojantis  smė¬ 
lis“  —  tai  jaudinanti 
detektyvinė  istorija, 
praskleidžianti  Saudo 
Arabijos  vyrų  ir  moterų 
gyvenimo  uždangą, 
nušviečianti  tenykštes 
rytietiškas  tradicijas. 


Z  o  e  Ferraris 

SKRAISČIŲ  MIESTAS 

Saudo  Arabijos 
moterys  privalo 
gyventi  tyliai,  griežtai 
laikydamosi  islamo 
įstatymų  ir  tradicijų. 
Tačiau  Katia,  viena  iš 
saujelės  moterų  Džidos 
teismo  medicinos 
centre,  pasiryžusi 
darbais  įrodyti,  ko 
yra  verta. 


Autorė  atskleidžia  mažai  pažįstamą  Saudo  Arabiją, 
budriai  saugomą  religinės  policijos,  bet  kartu  valdo¬ 
mą  aistrą  ir  godulio.  Rašytoja  audžia  intriguojantį, 
įtemptą  detektyvinį  pasakojimą,  kuriame  susipina 
dvi  visiškai  skirtingos  arabą  ir  amerikiečią  kultūros. 


lONG  YING 


Pa'i  Kit  Fa  i 

Etgu  lovos 
?>duktė 


Helle  Am  i  n 

SUSITIKĘ  DYKUMOJE 

Tikra  istorija 

„Kad  pajudintų 
dangų  ir  žemę, 

Helė  Amin  pasitelkė 
išradingumą,  įžūlumą 
ir  nepaklusnumą. 
Saudo  Arabijos 
teismas  priėmė,  ko 


SUGULOVĖS  DUKTĖ 


ŠANCHAJAUS  SUGULOVĖ 


Šešiolikmetė 
Kasija  kaip  tarnaitė 
parduodama  į  aukštos 
klasės  Šanchajaus 
viešnamį.  Kadangi  jos 
pėdos  nerištos,  nėra 
ko  nė  svajoti,  kad  ji 
kada  nors  taps  elitinio 


Li  Sija  —  Gražioji  — 
seno  ūkininko  ir  jo 
jaunos  sugulovės 
dukrelė.  Motina, 
kuri,  beje,  buvo 
išsilavinusi  moteris, 
miršta,  o  mergaitė 
taip  pat  pasmerkiama 


gero,  precedento  tapti  sugulove.  viešnamio,  vadinamojo 


neturintį  sprendimą.“ 


paviljono,  kurtizane. 


(Mail  on  Sunday) 


Tačiau  augdama  Kasija 


išgražėja. 


